༄༅། །ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་གྱི་བཀའ་འགྲེལ་སྦས་དོན་ཟབ་མོའི་གཏེར་གྱི་ཁ་འབྱེད་ཀྱི་དགོངས་འགྲེལ་ཀུན་མཁྱེན་བླ་མའི་དགོངས་དོན་རབ་གསལ་ཞེས་བྱ་བའི་དབུ་ཕྱོགས་བཞུགས་པ་ལེགས་སོ།། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་གྱི་བཀའ་འགྲེལ་སྦས་དོན་ཟབ་མོའི་གཏེར་གྱི་ཁ་འབྱེད་དགོངས་འགྲེལ་ཀུན་མཁྱེན་བླ་མའི་དགོངས་དོན་རབ་ཏུ་གསལ་བ་ཞེས་བྱ་བ་བླ་མ་དང་ལྷག་པའི་ལྷ་མཆོག་རྒྱལ་བ་མི་ཕམ་མགོན་པོ་ལ་གུས་པས་ཕྱག་འཚལ་ལོ། །རྨད་བྱུང་ཐུགས་བསྐྱེད་རྒྱ་ཆེན་ཚོགས་གཉིས་བསགས། །རྣམ་འདྲེན་སྟོབས་བཅུའི་དབང་ཕྱུག་འཕགས་པ་བརྙེས། །མཛད་ཕྲིན་གསེར་གྱི་རྩིབས་ལྡན་ཉི་མའི་གཉེན། །སྟོན་མཆོག་ཐུབ་དབང་ཞབས་ལ་སྤྱི་བོས་འདུད། །རྣམ་གྲོལ་སྐུ་གསུམ་བརྙེས་ཀྱང་ཐུབ་པའི་བསྟན། །མཐོན་པོར་འདེགས་པའི་རིན་ཆེན་ཁྲིར་འཁོད་ནས། །ཐེག་ཆེན་ཆོས་ཀྱི་ཉི་འོད་ས་གསུམ་ཁྱབ། །རྒྱལ་ཚབ་མི་ཕམ་མགོན་ལ་གུས་ཕྱག་འཚལ། །རྒྱལ་ཡུམ་བརྒྱུད་འཛིན་རྒྱ་བོད་མཁས་ཀུན་དང་། །ཁྱད་པར་མདོ་སྔགས་ཆོས་ཚུལ་ཀུན་མཁྱེན་པའི། །ཆོས་ཀྱི་སྤྱན་ལྡན་ཀུན་མཁྱེན་ཡབ་སྲས་ནས། །ཡོངས་འཛིན་མཆོག་གི་བར་དུ་བྱོན་རྣམས་རྒྱལ། །རྒྱལ་ཡུམ་དགོངས་འགྲེལ་རྒྱན་གྱི་ཚིག་དོན་རྣམས། །ཧ་ཅང་རྒྱས་མིན་མདོར་བསྡུས་པའང་མིན་པར། །ཚིག་འཇམ་གོ་བདེའི་ངག་གིས་འདིར་བཤད་བྱ། །དཔྱོད་ལྡན་གཟུར་གནས་རྣ་བ་བླགས་ཏེ་ཉོན། །འདིར་གངས་ཁྲོད་བསྟན་པའི་མངའ་བདག་འཇམ་མགོན་དམ་པ་དཔལ་ལྡན་ས་སྐྱ་པའི་བསྟན་འཛིན་ཡོངས་ཀྱི་གཙུག་རྒྱན་ཀུན་མཁྱེན་ཆོས་ཀྱི་རྒྱལ་པོ་རྒྱལ་བ་གོ་བོ་རབ་འབྱམས་བསོད་ནམས་སེངྒེ་ཞེས་ཉི་འོག་གི་རྒྱལ་ཁམས་ཀུན་ཏུ་ཡོངས་སུ་གྲགས་པ་དེས་མཛད་པའི་ཤེས་རབ་ཀྱི་ཕ་རོལ་ཏུ་ཕྱིན་པའི་སྦས་དོན་ཟབ་མོའི་གཏེར་གྱི་ཁ་འབྱེད་ཀྱི་དགོངས་འགྲེལ་ལས་དང་པོ་པ་རྣམས་ལ་ཕན་པའི་ཕྱིར་དུ་རིག་པ་རྣམ་གྲངས་དང་བརྡ་འཆད་གཙོ་བོར་གྱུར་པའི་སྤྱིའི་ངག་གིས་འཆད་པ་དོན་གསུམ་སྟེ། བརྗོད་བྱ་ཤེར་ཕྱིན་ལ་འཇུག་པའི་ཡན་ལག་མཆོད་བརྗོད། རྗོད་བྱེད་བསྟན་བཅོས་ལ་འཇུག་པའི་ཡན་ལག་དགོས་འགྲེལ། བསྟན་བཅོས་ཀྱི་བརྗོད་བྱ་མངོན་རྟོགས་བཤད་པའོ། །དང་པོ་ལ་གསུམ་སྟེ། འཕགས་པས་ཇི་ལྟར་ཕྱེ་བའི་ཚུལ། སློབ་དཔོན་གྱིས་ཇི་ལྟར་བཀྲལ་བའི་ཚུལ། གནད་ཀྱི་དོན་ངོས་གཟུང་བའོ། །དང་པོ་ནི། རྒྱན་གྱི་མཆོད་བརྗོད་ཀྱི་ཚིག་རྐང་དང་པོས་རྟེན་གྱི་གང་ཟག་ཉན་རང་འཕགས་པའི་དབང་དུ་མཛད་ནས་གཞི་ཤེས་ཀྱི་ཐུན་མོང་མ་ཡིན་པའི་ཡོན་ཏན་དང་། ཚིག་རྐང་གཉིས་པས་རྟེན་གྱི་གང་ཟག་བྱང་སེམས་འཕགས་པའི་དབང་དུ་མཛད་ནས་ལམ་ཤེས་ཀྱི་ཐུན་མོང་མ་ཡིན་པའི་ཡོན་ཏན་དང་། ཚིག་རྐང་གསུམ་པས་རྟེན་གྱི་གང་ཟག་སངས་རྒྱས་འཕགས་པའི་དབང་དུ་མཛད་ནས་རྣམ་མཁྱེན་གྱི་ཐུན་མོང་མ་ཡིན་པའི་ཡོན་ཏན་བརྗོད་པ་སྔོན་དུ་བཏང་ནས། ཚིག་རྐང་བཞི་པས་སངས་རྒྱས་ཀྱི་ཡུམ་བདག་མེད་རྟོགས་པའི་ཐེག་ཆེན་སློབ་མི་སློབ་ཀྱི་མཁྱེན་པ་མཐའ་དག་ལ་དངོས་བཏགས་མ་ཕྱེ་བའི་ཤེར་ཕྱིན་དུ་བྱས་ནས་དེ་ལ་འདིར་ཕྱག་འཚལ་བ་བསྟན་པ་ཡིན་ནོ། །ཞེས་འཆད་པ་ལ་ཉིར་སྣང་དུ། འཕགས་པའི་གང་ཟག་ཐམས་ཅད་ཀྱི་དབང་དུ་མཛད་ནས་ཐམས་ཅད་མཁྱེན་པ་ཉིད་གསུམ་གྱི་ཐུན་མོང་མ་ཡིན་པའི་ཡོན་ཏན་ཉེ་བར་འགོད་པ་སྔོན་དུ་འགྲོ་བས་ཤེས་རབ་ཀྱི་ཕ་རོལ་ཏུ་ཕྱིན་པ་ལ་ཕྱག་འཚལ་ལོ། །ཞེས་པ་འདི་བྱུང་། དེ་ལྟར་མཁྱེན་གསུམ་སྤྱིའི་ཡོན་ཏན་བརྗོད་པའི་སྒོ་ནས་བྱེ་བྲག་སངས་རྒྱས་ཀྱི་ཡུམ་ལ་ཕྱག་མཛད་ནས་ཤུགས་ལ་མཁྱེན་གསུམ་དེའི་མངོན་པར་རྟོགས་པའི་རྒྱན་གྱི་མན་ངག་གི་བསྟན་བཅོས་རྩོམ་པར་དམ་བཅའ་བ་བསྟན་པ་ཡིན་ནོ། །ཞེས་འཆད་པ་ལ་ཞེས་བརྗོད་པ་འདི་ནི་དེའི་མངོན་པར་རྟོགས་པའི་རྒྱན་གྱི་མན་ངག་བཤད་སྦྱར་དུ་བྱའོ་སྙམ་པས་རྣམ་པར་འགྲོལ་བར་བྱའོ་ཞེས་མངོན་པར་རྟོགས་པའི་རྒྱན་གྱི་བཤད་པ་འདི་སྦྱར་བ་དམ་བཅས་པ་ཡིན་ནོ། །ཞེས་པ་འདི་བྱུང་། གཉིས་པ་སློབ་དཔོན་གྱིས་བཀྲལ་ཚུལ་ནི། འཕགས་པ་བྱམས་པ་རང་ཉིད་དམ་པའི་སྤྱོད་པ་དང་ཞེས་སོགས་ཀྱིས་མཆོད་བརྗོད་ཀྱི་མཚམས་སྦྱར་བསྟན། དེ་བཞིན་དུ་ཚིགས་སུ་བཅད་པ་འདིས་ནི་ཞེས་སོགས་དགོས་དོན་བསྟན། དེ་ལ་ཐམས་ཅད་མཁྱེན་པ་ཉིད་གསུམ་གྱིས་དོན་བརྒྱད་བསྡུས་ལ། ཞེས་པས་བསྡུས་དོན་བསྟན། ཉན་ཐོས་དང་དེའི་ཕྱོགས་སུ་བསླན་པ་ཞེས་སོགས་ཀྱིས་ཚིག་དོན་བསྟན། དེ་ལྟར་ཕྱག་འཚལ་བ་དང་ཞེས་སོགས་ཀྱིས་བརྒལ་ལན་བསྟན་པ་བཞེད་དོ །གསུམ་གྱིས་བརྒྱད་བསྡུས་ཚུལ་ནི། མཆོད་བརྗོད་ཀྱི་སྐབས་སུ་ཤུགས་ལ་མཁྱེན་གསུམ་གྱི་རྒྱན་རྩོམ་པར་དམ་བཅས་པ་དང་། ལུས་ཀྱི་སྐབས་སུ་མངོན་རྟོགས་བརྒྱད་བརྗོད་བྱར་བྱས་པ་ནི་འགལ་བ་མེད་ཅིང་གནད་གཅིག་པ་ཡིན་ཏེ། མཆོད་བརྗོད་ཀྱི་སྐབས་མཁྱེན་གསུམ་དེས་ལུས་ཀྱི་སྐབས་ཀྱི་མངོན་རྟོགས་བརྒྱད་བསྡུས་པའི་ཕྱིར་ཏེ། མཆོད་བརྗོད་ཀྱི་མཁྱེན་གསུམ་དེས་ལུས་ཀྱི་མཁྱེན་གསུམ་མཚན་ཉིད་ཀྱིས་སྒོ་ནས་བསྡུས། རྣམ་རྫོགས་སྦྱོར་བ་སྦྱོར་བའི་སྒོ་ནས་བསྡུས། རྩེ་སྦྱོར་རབ་ཀྱི་སྒོ་ནས་བསྡུས། མཐར་གྱིས་པའི་སྦྱོར་བ་གོ་རིམ་གྱི་སྒོ་ནས་བསྡུས། སྐད་ཅིག་མའི་སྦྱོར་བ་མཐར་ཐུག་གི་སྒོ་ནས་བསྡུས། འབྲས་བུ་ཆོས་སྐུ་རྣམ་སྨིན་གྱི་སྒོ་ནས་བསྡུས་པའི་ཕྱིར། འོ་ན་སྡུ་བྱེད་མཁྱེན་པ་དང་བསྡུ་བྱའི་མངོན་རྟོགས་དོན་གཅིག་གམ་ཞེ་ན། དེ་གཉིས་འགལ་བ་མ་ཡིན་པ་ནི་གཞིར་བཞག་ལ། དོན་གཅིག་ཏུ་ནམ་ཡང་ཁས་མི་ལེན་ཏེ། འདིར་བསྟན་སྡུ་བྱེད་ཀྱི་མཁྱེན་པ་ཡིན་ན། བསྡུ་བྱའི་མངོན་རྟོགས་ཡིན་པས་མ་ཁྱབ། བསྡུ་བྱའི་མངོན་རྟོགས་ཡིན་ན་ཡང་བསྡུ་བྱེད་ཀྱི་མཁྱེན་པ་ཡིན་པས་མ་ཁྱབ་པའི་ཕྱིར་ཏེ། ཉན་རང་འཕགས་པའི་མཁྱེན་པ་རྣམས་མཆོད་བརྗོད་ཀྱི་དངོས་བསྟན་གྱི་མཁྱེན་པ་ཡིན་པས་སྡུ་བྱེད་ཀྱི་མཁྱེན་པ་ཡིན་ཀྱང་། བསྟན་བཅོས་ལུས་ཀྱི་དངོས་བསྟན་གྱི་བསྡུ་བྱའི་མངོན་རྟོགས་མ་ཡིན་པ་དང་། ངོ་བོ་ཉིད་སྐུ་ལ་སོགས་པའི་སྐུ་གསུམ་པོ་རྣམས་བསྡུ་བྱའི་མངོན་རྟོགས་ཡིན་ཀྱང་། སྡུ་བྱེད་ཀྱི་མཁྱེན་པ་མ་ཡིན་པའི་ཕྱིར་ཏེ། འདིར་ལམ་ཤེས་ཀྱི་ཐད་དུ་འགྲེལ་པ་དོན་གསལ་དུ་མདོ་དྲངས་པ་ལས། ལམ་ཐམས་ཅད་བསྐྱེད་པར་བྱ་ཞིང་། ལམ་ཐམས་ཅད་ཤེས་པར་བྱའོ། །དེ་དག་ཀྱང་ཡོངས་སུ་རྫོགས་པར་བྱ་ཞིང་། སྨོན་ལམ་ཡོངས་སུ་རྫོགས་པར་མ་བྱས་པ་དང་། སེམས་ཅན་རྣམས་ཡོངས་སུ་སྨིན་པར་མ་བྱས་པ་དང་། སངས་རྒྱས་ཀྱི་ཞིང་ཡོངས་སུ་མ་སྦྱངས་པར་དེ་དག་གིས་ཡང་དག་པའི་མཐའ་མངོན་སུམ་དུ་ནི་མི་བྱའོ། །ཞེས་གསུངས་པ་རྣམས་ཀྱི་དོན་ནི་ཉན་ཐོས་ཀྱི་རྟོགས་རིགས། རང་རྒྱལ་གྱི་རྟོགས་རིགས། ཐེག་ཆེན་གྱི་རྟོགས་རིགས་གསུམ་པོ་གང་རུང་དུ་གྱུར་པའི་བྱང་སེམས་ཀྱི་ལམ་ཐམས་ཅད་བྱང་སེམས་རང་རྒྱུད་ལ་བསྐྱེད་པར་བྱ་ཞིང་། རང་རྒྱུད་ཀྱི་ལམ་དེས་རང་རྒྱུད་ལ་ཡོད་པ་དང་། བྱང་སེམས་འོག་མ་དང་ཉན་རང་སོགས་གཞན་རྒྱུད་ལ་ཡོད་པའི་རྟོགས་རིགས་གསུམ་པོ་གང་རུང་དུ་གྱུར་པའི་ལམ་ཐམས་ཅད་ཤེས་པར་བྱ་དགོས་ལ། དེར་མ་ཟད་ཉན་རང་གི་སྤངས་རྟོགས་དེ་དག་ཀྱང་ཡོངས་སུ་རྫོགས་པར་བྱ་དགོས་ཏེ། དེ་ཡང་ས་མཚམས་ནི། ཐེག་ཆེན་གྱི་མཐོང་ལམ་སྡུག་བསྔལ་ལ་ཆོས་བཟོད་ཐོབ་པའི་དུས་སུ་སྔར་ཐེག་དམན་གྱི་འཕགས་ལམ་མངོན་དུ་མ་སོང་ན། ཉན་རང་གི་སྤངས་བྱའི་རིགས་མཐའ་དག་སླར་མི་སྐྱེ་བའི་ཆོས་ཅན་དུ་བྱས་ནས་སྤོང་ཞིང་ཉན་རང་གི་རྟོགས་པའི་རིགས་མཐའ་དག་ནི་དམན་ལམ་སྔོན་དུ་མ་སོང་བ་ལ་ཡང་འདིར་ངེས་པར་རྫོགས་ཏེ། ཉན་རང་གི་ཇི་ཙམ་རྟོགས་པ་ཐམས་ཅད་འདིར་ངེས་པར་རྟོགས་པའི་ཕྱིར་རོ། །དགྲ་བཅོམ་པའི་རྟོགས་པ་མངོན་དུ་མ་སོང་བའི་ཐེག་ཆེན་གྱི་མཐོང་ལམ་སྡུག་བསྔལ་ལ་ཆོས་ཤེས་ཀྱི་དུས་སུ་ཉན་རང་གི་སྤངས་པའི་རིགས་མཐའ་དག་རྫོགས་ཏེ། ཉན་རང་གི་ཇི་ཙམ་སྤངས་པ་ཐམས་ཅད་སྤངས་པའི་ཕྱིར། འདིར་ཁ་ཅིག བྱང་སེམས་དང་པོ་པ་ཡིན་ན། ཉན་རང་གི་སྤངས་རྟོགས་ཀྱི་རིགས་རྫོགས་པས་ཁྱབ། ཞེས་པ་དང་། ཡང་ཁ་ཅིག བྱང་སེམས་མཐོང་ལམ་སྡུག་བསྔལ་ལ་ཆོས་བཟོད་པ་ཡིན་ན། ཉན་རང་གི་སྤངས་པའི་རིགས་མ་རྫོགས་པས་ཁྱབ། དགྲ་བཅོམ་པའི་རྟོགས་པ་མངོན་སོང་གི་བྱང་སེམས་མཐོང་ལམ་སྡུག་བསྔལ་ལ་ཆོས་བཟོད་པ་ཡིན་ན། ཉན་རང་གི་སྤངས་རྟོགས་ཀྱི་རིགས་རྫོགས་པས་ཁྱབ་ཟེར་བ་རྣམས་མི་འཐད་དེ། དང་པོ་ལ་དམན་ལམ་སྔོན་དུ་མ་སོང་བའི་བྱང་སེམས་མཐོང་ལམ་སྡུག་བསྔལ་ཆོས་བཟོད་པ་ཆོས་ཅན། དེར་ཐལ། དེའི་ཕྱིར། བྱང་སེམས་མཐོང་ལམ་པ་ཡིན་པའི་ཕྱིར། མ་གྲུབ་ན། དེར་ཐལ། ཆོས་ཅན་ཡིན་པའི་ཕྱིར། གོང་དུ་འདོད་ན། ཉན་རང་གི་སྤངས་པའི་རིགས་རྫོགས་པར་ཐལ། འདོད་པ་དེའི་ཕྱིར། འདོད་ན། ཉོན་སྒྲིབ་སྤངས་པར་ཐལ། འདོད་པའི་ཕྱིར། འདོད་ན་དེ་མ་སྤངས་པར་ཐལ། དེ་སྤོང་བཞིན་པ་ཡིན་པའི་ཕྱིར་ཏེ། དེའི་གཉེན་པོ་བར་ཆད་མེད་ལམ་ལ་གནས་པའི་བྱང་སེམས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གཉིས་པ་ལ། བསེ་རུ་ལྟ་བུའི་རང་རྒྱལ་དགྲ་བཅོམ་པའི་རྟོགས་པ་སྔོན་སོང་གི་བྱང་སེམས་མཐོང་ལམ་སྡུག་བསྔལ་ཆོས་བཟོད་པ་ཆོས་ཅན། ཉན་རང་གི་སྤངས་པའི་རིགས་མ་རྫོགས་པར་ཐལ། རྟགས་དེའི་ཕྱིར། འདོད་ན། དེ་རྫོགས་པར་ཐལ། བསེ་རུ་ལྟ་བུའི་རང་རྒྱལ་དགྲ་བཅོམ་པའི་རྟོགས་པ་ཐོབ་པའི་ཕྱིར། དེའི་རྟོགས་པ་སྔོན་སོང་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གསུམ་པ་ལ། ཉན་ཐོས་དགྲ་བཅོམ་པའི་རྟོགས་པ་མངོན་སོང་གི་བྱང་སེམས་མཐོང་ལམ་སྡུག་བསྔལ་ཆོས་བཟོད་པ་ཆོས་ཅན། དེར་ཐལ། དེའི་ཕྱིར། རྟགས་སླ། འདོད་ན་དེ་ཆོས་ཅན། རང་རྒྱལ་གྱི་སྤངས་རྟོགས་ཀྱི་རིགས་རྫོགས་པར་ཐལ། འདོད་པའི་ཕྱིར། འདོད་ན། དེ་མ་རྫོགས་པར་ཐལ། ཉན་ཐོས་ཀྱི་སྤངས་པའི་རིགས་རྫོགས་ལ། རང་རྒྱལ་ཀྱི་སྤངས་པའི་རིགས་མ་རྫོགས་པའི་བྱང་སེམས་ཡིན་པའི་ཕྱིར་ཏེ། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་ལ། རང་རྒྱལ་དགྲ་བཅོམ་པའི་རྟོགས་པ་སྔོན་དུ་མ་སོང་བའི་བྱང་སེམས་མཐོང་ལམ་སྡུག་བསྔལ་ཆོས་བཟོད་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གཞན་ཡང་། སངས་རྒྱས་ཐོབ་པ་ལ་ལམ་ཐམས་ཅད་ཤེས་པ་དང་ཉན་རང་གི་སྤངས་རྟོགས་རྫོགས་པས་མི་ཆོག་སྟེ། སངས་རྒྱས་ཐོབ་པ་ལ་སྨོན་ལམ་དག་ནི་མཐའ་ཡས་དང་ཞེས་པ་ལྟར། བྱང་ཆུབ་སེམས་དཔའི་སྤྱོད་པའི་སྨོན་ལམ་གྱི་རིགས་ཀུན་ཡོངས་སུ་རྫོགས་དགོས་ཤིང་། སེམས་ཅན་མཐའ་ཡས་པ་སྤང་བྱ་མཐོང་སྤངས་དངོས་སུ་སྤོང་རུང་དང་། གཉེན་པོ་མཐོང་ལམ་དངོས་སུ་སྐྱེ་རུང་སོགས་ཀྱི་སྨིན་གྲོལ་ལ་འགོད་དགོས་པ་དང་། སྣོད་བཅུད་ཀྱི་ཞིང་དངོས་སུ་སྦྱོང་བའི་ཞིང་དག་སྦྱོར་བའི་ཉམས་ལེན་རྣམས་མཐར་ཕྱིན་པར་བྱ་དགོས་ལ། དེ་ལྟ་བུ་རྫོགས་སྨིན་སྦྱངས་གསུམ་མཐར་ཕྱིན་ནས། ཆོས་ཀྱི་སྐུ་བརྙེས་པའི་དབང་གིས་ཐུགས་དུས་རྟག་ཏུ་མཉམ་པར་མ་བཞག་པ་མི་མངའ་བ་ནི། རྫོགས་སྨིན་སྦྱངས་གསུམ་བྱས་ནས་ཡང་དག་མཐའ་མངོན་དུ་བྱས་པར་འགྲོ་བར་བྱ་བའི་ཆེད་ཡིན་པའི་ཕྱིར་ཏེ་སངས་རྒྱས་འཕགས་པའི་ཁྱད་ཆོས་སོ། །དེ་གསུམ་མ་བྱས་པར་ཡང་དག་མཐའ་མངོན་དུ་བྱས་པ་ནི་མི་སྲིད་ཀྱང་། རྟག་པ་མཐའ་བཟུང་གི་ཚུལ་དུ་དེའི་ཚད་འཇོག་ན། དག་སར་སྒྲིབ་པ་སྤོང་བ་སོགས་ཀྱི་དགོས་པ་མེད་བཞིན་དུ་རིང་དུ་མཉམ་པར་བཞག་པ་ན། རྫོགས་སྨིན་སྦྱངས་གསུམ་མ་བྱས་པར་ཡང་དག་མཐའ་མངོན་དུ་བྱས་པར་འགྲོ་བས། དེ་ལྟར་མི་བྱའོ་ཞེས་འདོམས་ལ། མདོར། དེ་དག་གིས་ནི་ཡང་དག་པའི་མཐའ་མངོན་སུམ་དུ་ནི་མི་བྱའོ། །ཞེས་གསུངས་པ་ཡིན་ནོ། །གལ་ཏེ་རྫོགས་སྨིན་སྦྱངས་གསུམ་མ་བྱས་པར་ཡང་དག་མཐའ་མངོན་དུ་བྱས་པའི་དག་སའི་བྱང་སེམས་ཡོད་ན། དེ་ཆོས་ཅན། ཁྱོད་དེ་དག་གིས་ནི་ཞེས་སོགས་ཀྱི་གདམས་པ་འདི་དག་དང་འགལ་བར་ཐལ། རྩོད་པ་དེའི་ཕྱིར། འདོད་ན། དེ་ཆོས་ཅན། སྟོན་པ་སངས་རྒྱས་ཀྱི་བཀའ་དང་འགལ་བར་ཐལ། འདོད་པའི་ཕྱིར། འདོད་ན། སངས་རྒྱས་ཀྱི་བཀའ་དང་འགལ་བའི་དག་སའི་བྱང་སེམས་ཡོད་པར་ཐལ། འདོད་པའི་ཕྱིར། དེས་ན་འདི་དག་སར་འབྱུང་ཉེ་བའི་དོགས་པ་ཙམ་ཡོད་པས། དེ་དག་གིས་ནི་ཞེས་སོགས་ཀྱི་གདམས་པ་འདི་དག་སའི་བྱང་སེམས་ལ་བརྗོད་པ་ཡིན་ཏེ། མ་དག་ས་བདུན་དུ་ཆོས་ཉིད་ལ་མཉམ་པར་འཇོག་པ་ན། འབད་རྩོལ་དང་བཅས་ཏེ་འཇོག་དགོས་པས། དགོས་པ་མེད་བཞིན་དུ་མཉམ་བཞག་ལ་འབྱམས་ཀྱིས་དོགས་པ་མེད་ལ། དག་པ་ས་གསུམ་དུ་འབད་རྩོལ་མེད་པར་མཉམ་བཞག་ལ་གནས་པས་དགོས་པ་ཅན་གྱི་མཉམ་བཞག་གི་ཚད་དེ་རྫོགས་འགྲོ་ཁར་སངས་རྒྱས་རྣམས་ཀྱི་མཉམ་བཞག་དེ་ལས་ངེས་པར་སློང་བར་མཛད་པས། དགོས་མེད་དུ་མཉམ་བཞག་ལ་འབྱམས་པར་འགྱུར་བའི་སྐབས་མི་སྲིད་ཅིང་སློང་བ་པོ་ཉུང་ན་དགོས་མེད་དུ་འབྱམས་པར་འགྱུར་བར་སྲིད་པ་ནི་རྟག་པ་མཐའ་བཟུང་ངོ་། །དེ་སྐད་དུ། འཇུག་པར། རྒྱལ་བ་རྣམས་ཀྱི་འགོག་ལས་སློང་བར་མཛད། །ཞེས་གསུངས་སོ། །འདི་དང་། རིང་དུ་སོང་བ་འདི་ནི་སྐད་ཅིག་དང་། ཞེས་སོགས་འགལ་བ་ལྟར་སྣང་བའི་དོགས་པ་སྤྱོད་དགོས་ཡོད་ཀྱང་། འདིར་སྐབས་མ་ཡིན་པས་མ་སྤྲོས་སོ། །གསུམ་པ་གནད་གྱི་དོན་ངོས་བཟུང་བ་ལ་གཉིས་ཏེ། དོན་དངོས་དང་མཐའ་སྤྱད་པའོ། །དང་པོར་ལ་གསུམ་སྟེ། བརྗོད་བྱའི་གཙོ་བོ་བྱང་སེམས་ཀྱི་མངོན་རྟོགས་སུ་བསྟན་པའི་སྒོ་ནས་བསྟན་བཅོས་ལུས་ཀྱི་ཉམས་ལེན་ལ་སྦྱར་བ་དང་། དེའི་འབྲས་བུ་སངས་རྒྱས་སའི་མངོན་རྟོགས་སུ་བསྟན་པའི་སྒོ་ནས་མདོའི་དགོས་པ་ལ་སྦྱར་བ་དང་། དེའི་འབྲས་བུ་འཕགས་བཞིའི་མངོན་རྟོགས་སུ་བསྟན་པའི་སྒོ་ནས་མདོའི་གླེང་གཞི་ལ་སྦྱར་བའོ། །དང་པོ་ནི། བྱང་སེམས་ཀྱི་རྒྱུད་ཀྱི་གཞི་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་ལ་ཚིག་རྐང་དང་པོའི་དངོས་བསྟན་གྱི་གཞི་ཤེས་སུ་བྱས་ནས་རྟོགས་རིགས་དེ་གདུལ་བྱ་ཉན་ཐོས་ཀྱི་རིགས་ཅན་ལ་བསྟན་པས། ཉན་ཐོས་ཞི་བ་ཚོལ་བ་རྣམས་འབྲས་བུ་ཉེར་ཞི་གཉིས་སུ་འཁྲིད་པར་མཛད་པ་ཡིན་ནོ། །ཞེས་འཆད་པ་ལ། ཉན་ཐོས་ཞི་བ་ཚོལ་རྣམས་ཞེས་སོགས་བྱུང་། དེ་བཞིན་དུ་བྱང་སེམས་ཀྱི་རྒྱུད་ཀྱི་ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་ལ་ཚིག་རྐང་གཉིས་པའི་དངོས་བསྟན་གྱི་ལམ་ཤེས་སུ་བྱས་ནས་རྟོགས་རིགས་དེ་བྱང་སེམས་ཀྱི་རིགས་ཅན་ལ་བསྟན་པས། འགྲོ་བ་ལ་ཕན་པར་བྱེད་པའི་བྱང་སེམས་རྣམས་རྟོགས་རིགས་དེ་ལ་བརྟེན་ནས་འབྲས་བུ་འཇིག་རྟེན་གྱི་དོན་མངོན་མཐོ་དང་ངེས་ལེགས་སྒྲུབ་པར་མཛད་པ་ཡིན་ནོ། །ཞེས་འཆད་པ་ལ། འགྲོ་ལ་ཕན་པར་བྱེད་རྣམས་ཞེས་སོགས་བྱུང་། ཡང་དེ་བཞིན་དུ་བྱང་སེམས་ཀྱི་རྒྱུད་ཀྱི་རྣམ་པ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་ལ་ཚིག་རྐང་གསུམ་པའི་དངོས་བསྟན་གྱི་རྣམ་མཁྱེན་དུ་བྱས་ནས་རྟོགས་རིགས་དེ་བྱང་སེམས་རང་གིས་ཉམས་སུ་བླངས་པས། རྟོགས་པ་མཐར་ཐུག་བརྙེས་པའི་ཐུབ་པར་གྱུར་པ་ནི་ཇི་ལྟར་ཇི་སྙེད་ཀྱི་རྣམ་པ་ཀུན་དང་ལྡན་པའི་ཆོས་ཀྱི་འཁོར་ལོ་སྣ་ཚོགས་པ་གསུངས་པ་འདི་འབྱུང་བ་ཡིན་ནོ། །ཞེས་འཆད་པ་ལ། གང་དང་ཡང་དག་ལྡན་པས་ཞེས་སོགས་བྱུང་། དེ་ལྟར་ན་བྱང་སེམས་ཀྱི་རྒྱུད་ཀྱི་སྐྱེ་མེད་གསུམ་གང་རུང་རྟོགས་པའི་རྟོགས་རིགས་སུ་གྱུར་པའི་མཁྱེན་པ་མཐའ་དག་རང་སྲས་སངས་རྒྱས་འཕགས་པའི་སྐྱེད་བྱེད་ཀྱི་ཡུམ་ཡིན་པས། ཉན་ཐོས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བའི་སངས་རྒྱས་སྤྲུལ་པའི་སྐུའི་སྐྱེ་བྱེད་ཀྱི་ཡུམ་དེ་ལ་ཕྱག་འཚལ་ལོ། །ཞེས་འཆད་པ་ལ། ཉན་ཐོས་བྱང་ཆུབ་སེམས་དཔའི་ཞེས་སོགས་བྱུང་། མདོར་ན་སྦྱར་ཚུལ་དང་པོའི་ཚེ་ཚིག་རྐང་དང་པོ་གསུམ་གྱི་དངོས་བསྟན་གྱི་མཁྱེན་པ་དང་། དེའི་ཚེ་བཞི་པའི་དངོས་བསྟན་གྱི་སངས་རྒྱས་ཀྱི་ཡུམ་གཉིས་དོན་གཅིག་ལ། སྦྱར་ཚུལ་གཉིས་པའི་ཚེ་ཡང་དེ་བཞིན་དུ་རིགས་འགྲེའོ། །སྦྱར་ཚུལ་འདིའི་ཤེས་བྱེད་ནི། བཀའ་འགྲེལ་ལས། བསྟན་བཅོས་རྩ་བར་སྐབས་དང་པོ་གསུམ་གྱི་མཁྱེན་གསུམ་དང་མཆོད་བརྗོད་ཀྱི་སྐབས་ཀྱི་མཁྱེན་གསུམ་གནད་གཅིག་པར་བཞེད་ནས་ལུས་ཀྱི་སྐབས་སུ་ཡང་ཐུབ་པའི་ཞེས་དང་། བྱང་ཆུབ་སེམས་དཔའ་མཁས་རྣམས་ཀྱི་ཞེས་དང་། ཉན་ཐོས་ལ་སོགས་ཞེས་མཆོད་བརྗོད་ཀྱི་སྐབས་ཀྱི་རྟེན་གྱི་གང་ཟག་དང་སྦྱར་བ་མཛད་ཅིང་། ཞེས་སོགས་གསུངས་པ་དེའི་དོན་ནི། ཐུབ་རྣམས་ཞེས་པའི་དངོས་བསྟན་གྱི་ཐུབ་པ་དང་། ཐུབ་པའི་ཞེས་པའི་དངོས་བསྟན་གྱི་ཐུབ་པ་གཉིས། གནད་གཅིག་ཏུ་སྦྱོར་དགོས་པའི་རྒྱུ་མཚན་གྱིས་གང་དང་ཡང་དག་ལྡན་པས་ཞེས་པའི་དངོས་བསྟན་གྱི་མཁྱེན་པ་དེ་ཡང་། རྣམ་ཀུན་མཁྱེན་ཉིད་ཅེས་པའི་དངོས་བསྟན་གྱི་རྣམ་མཁྱེན་དང་གནད་གཅིག་ཏུ་སྦྱོར་དགོས་ལ། དེ་ལྟར་ན་བསྟན་བཅོས་ལུས་ཀྱི་བསྟན་བྱའི་གཙོ་བོར་གྱུར་པའི་རྣམ་མཁྱེན་དེ་བྱང་སེམས་ཀྱི་རྒྱུད་ཀྱི་རྣམ་པ་སྐྱེ་མེད་དུ་རྟོགས་པའི་མཁྱེན་པ་ཡིན་པས། དེའི་ཚེ་ན་མཆོད་བརྗོད་ཀྱི་ཚིག་རྐང་གསུམ་པའི་སྐབས་སུ་བྱང་སེམས་ཀྱི་རྒྱུད་ཀྱི་རྣམ་པ་སྐྱེ་མེད་དུ་རྟོགས་པའི་མཁྱེན་པ་དངོས་སུ་བསྟན་པ་གྲུབ་ཅིང་། དེ་བཞིན་དུ་མཆོད་བརྗོད་ཀྱི་ཚིག་རྐང་གཉིས་པའི་དངོས་བསྟན་གྱི་རྟེན་གྱི་གང་ཟག་དང་། བསྟན་བཅོས་ལུས་ཀྱི་དངོས་བསྟན་གྱི་ལམ་ཤེས་ཀྱི་རྟེན་གྱི་གང་ཟག་གཉིས་ཀྱང་གཞུང་ཉིད་དུ་དངོས་སུ་སྦྱར་བས་མཁྱེན་པ་གཉིས་ཀྱང་སྦྱར་དགོས་ལ། དེའི་ཚེ་ན་ཚིག་རྐང་གཉིས་པའི་སྐབས་སུ་བྱང་སེམས་ཀྱི་རྒྱུད་ཀྱི་ལམ་སྐྱེ་མེད་དུ་རྟོགས་པའི་མཁྱེན་པ་བསྟན་པ་གྲུབ། ཡང་ཚིག་རྐང་དང་པོའི་དངོས་བསྟན་གྱི་རྟེན་གྱི་གང་ཟག་དང་། བསྟན་བཅོས་ལུས་ཀྱི་དངོས་བསྟན་གྱི་གཞི་ཤེས་ཀྱི་རྟེན་གྱི་གང་ཟག་གཉིས་གཞུང་ཉིད་དུ་དངོས་སུ་སྦྱར་བས་མཁྱེན་པ་གཉིས་ཀྱང་གནད་གཅིག་ཏུ་སྦྱར་དགོས་ལ། དེའི་ཚེ་ན་ཚིག་རྐང་དང་པོའི་སྐབས་སུ་བྱང་སེམས་ཀྱི་རྒྱུད་ཀྱི་གཞི་སྐྱེ་མེད་དུ་རྟོགས་པའི་མཁྱེན་པ་བསྟན་པ་གྲུབ་སྟེ། བསྟན་བཅོས་ལུས་ཀྱི་བརྗོད་བྱའི་གཙོ་བོར་གྱུར་པའི་མཁྱེན་གསུམ་ནི། བྱང་སེམས་ཀྱི་རྒྱུད་ཀྱི་མངོན་རྟོགས་འབའ་ཞིག་ཡིན་པའི་ཕྱིར་རོ། །དེས་ན་བརྗོད་བྱའི་གཙོ་བོ་བྱང་སེམས་ཀྱི་མངོན་རྟོགས་སུ་བསྟན་པའི་སྒོ་ནས་ཞེས་པའི་དོན་ཡང་བསྟན་བཅོས་ལུས་ཀྱི་བསྟན་བྱའི་གཙོ་བོར་གྱུར་པའི་མཁྱེན་གསུམ་བྱང་སེམས་ཀྱི་མངོན་རྟོགས་སུ་བསྟན་པའི་སྒོ་ནས། མཆོད་བརྗོད་ཀྱི་ཚིག་རྐང་གསུམ་ཆར་ཡང་བྱང་སེམས་ཀྱི་རྒྱུད་ཀྱི་མཁྱེན་པ་སྟོན་བྱེད་དུ་སྦྱར་ནས་འཆད་པའི་འཆད་ཚུལ་གཅིག་ངེས་པར་ཐོབ་ཅེས་པའི་དོན་ཡིན་ཏེ། འདི་ཉིད་ལས། དེ་ལྟར་ན་མཆོད་བརྗོད་ཀྱི་མཁྱེན་པ་གསུམ་པོ་བྱང་སེམས་ཀྱི་རྒྱུད་ཀྱི་རྟོགས་རིགས་ལ་སྦྱར་ཞིང་། སངས་རྒྱས་ཀྱི་ཡུམ་དུ་འཇོག་པའི་ཚེ་སྐྱེ་བྱེད་ཀྱི་ཡུམ་དུ་འཇོག་པ་འདི་ནི་བསྟན་བཅོས་ལུས་ཀྱི་བརྗོད་བྱའི་གཙོ་བོར་སྣང་ཞིང་། ཞེས་དང་། ཕྱག་གི་ཡུལ་ནི་སངས་རྒྱས་ཀྱི་ཡུམ་ཁོ་ན་སྟེ། འདིར་བསྟན་བཅོས་ལུས་ཀྱི་བརྗོད་བྱའི་གཙོ་བོ་དང་། ཞེས་སོགས་གསུངས་པ་རྣམས་སྔ་ཕྱི་གོ་བསྒྲིགས་ནས་འཆད་རིགས་པས་སོ། །གནད་འདི་ནི་རྗེ་བླ་མ་བུདྡྷའི་མཚན་ཅན་གྱིས་གསུངས་སོ། །སྦྱར་ཚུལ་འདི་ནི་འགྲེལ་པ་དོན་གསལ་ལས། གཅིག་དང་དུ་མའི་ངོ་བོ་ཉིད་དང་བྲལ་བའི་ཕྱིར། ཞེས་བྱ་བ་ལ་སོགས་པའི་ཚད་མས་གཞི་དང་ལམ་དང་རྣམ་པ་སྐྱེ་བ་མེད་པ་ཡོངས་སུ་ཤེས་པའི་ཚིགས་སུ་བཅད་པའི་དོན་གྱི་མཚན་ཉིད་ཀྱི་ཡུམ་ལ་གནོད་པ་མ་མཐོང་ནས་ཞེས་གསུངས་པའི་དགོངས་པར་འབྱོར་ཏེ། གཅིག་ཏུ་བྲལ་གྱི་རྟགས་ལས་བྱང་སེམས་ཀྱི་རྒྱུད་ཀྱི་གཞི་སྐྱེ་མེད་དུ་རྟོགས་པ་དང་། ལམ་སྐྱེ་མེད་དུ་རྟོགས་པ་དང་། རྣམ་པ་སྐྱེ་མེད་དུ་རྟོགས་པའི་མཁྱེན་པ་གསུམ་པོ་དེ་རིམ་བཞིན་དུ་ཚིག་རྐང་དང་པོ་དང་གཉིས་པ་དང་གསུམ་པའི་བསྟན་དོན་དུ་གྱུར་པའི་མཁྱེན་པའམ། ཡུམ་ཡིན་པར་འགྲེལ་པ་དེས་ལེགས་པར་བསྟན་འདུག་པའི་ཕྱིར། གཉིས་པ་མདོའི་དགོངས་པ་ལ་སྦྱར་བ་ནི། རྒྱན་གྱི་མཆོད་བརྗོད་འདི་མཐར་ཐུག་གི་འབྲས་བུར་གྱུར་པའི་མཁྱེན་གསུམ་སྟོན་བྱེད་དུ་སྦྱར་ནས་འཆད་པའི་ཚུལ་ཡང་ཡོད་དེ། ཐོབ་བྱའི་འབྲས་བུ་མཐར་ཐུག་མཆོད་བརྗོད་ཀྱི་ཡུལ་དུ་བྱས་ནས་དེ་ཐོབ་པར་བྱེད་པའི་ཐབས་སུ་མངོན་པར་རྟོགས་པ་བརྒྱད་བཤད་པ་གཞུང་འདིའི་སྐབས་དོན་ཡིན་པས། དེ་ལྟར་གྱི་ཚེ་ན། སངས་རྒྱས་སའི་གཞི་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་དང་། དེའི་ལམ་སྐྱེ་མེད་དུ་རྟོགས་པའི་རྟོགས་རིགས་དང་། དེའི་རྣམ་པ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་རྣམས་སྦྱར་ཚུལ་གཉིས་པའི་ཚེ་རིམ་བཞིན་དུ་ཚིག་རྐང་དང་པོའི་དངོས་བསྟན་གྱི་གཞི་ཤེས་དང་། གཉིས་པའི་དངོས་བསྟན་གྱི་ལམ་ཤེས་དང་། གསུམ་པའི་དངོས་བསྟན་གྱི་རྣམ་མཁྱེན་ཡིན་ཅིང་། དེ་ལྟ་བུའི་མཁྱེན་པ་གསུམ་ནི་སངས་རྒྱས་ཀྱི་བཞེད་དོན་སྒྲུབ་བྱེད་ཀྱི་ཡུམ་ཡིན་པས་དེ་ལ་ཕྱག་འཚལ་ལོ། །ཞེས་འཆད་པ་ལ། ཉན་ཐོས་ཞི་བ་ཚོལ་རྣམས་ཞེས་པ་ནས། ཡུམ་དེ་ལ་ཕྱག་འཚལ་ཞེས་པའི་བར་འདི་བྱུང་། གསུམ་པ་མདོའི་གླེང་གཞི་ལ་སྦྱར་བ་ནི། མདོར་དགེ་སློང་ལྔ་སྟོང་ཙམ་དང་ཐབས་ཅིག་སྟེ། འདི་ལྟ་སྟེ། ཚེ་དང་ལྡན་པ་འོད་སྲུང་དང་ཞེས་སོགས་འཁོར་རྣམ་བཞི་སྟོན་པའི་མདོ་རྣམས་ཀྱི་རྟེན་གྱི་གང་ཟག་བསྟན། ཐམས་ཅད་ཀྱང་དགྲ་བཅོམ་པ་ཟག་པ་ཟད་པ་ཞེས་སོགས་ཀྱི་འབྲས་བུ་ཉེར་ཞི་གཉིས་བསྟན་པ་ལ་འཕྲོས་ནས། འོ་ན་རྟེན་གྱི་གང་ཟག་དེ་རྣམས་ཀྱིས་འབྲས་བུ་དེ་རྣམས་ཐབས་གང་ལ་བརྟེན་ནས་ཐོབ་པ་ཡིན་ཞེ་ན། ཐབས་ཉན་རང་འཕགས་པའི་རྒྱུད་ཀྱི་ཀུན་ཤེས་ཉིད་ལ་བརྟེན་ནས་ཐོབ་པ་ཡིན་ནོ་ཞེས་འཆད་པ་ལ། ཉན་ཐོས་ཞི་བ་ཚོལ་རྣམས་ཞེས་ཚིག་རྐང་དང་པོ་བྱུང་། བྱང་སེམས་ཆེན་པོ་བྱེ་བ་ཁྲག་ཁྲིག་བརྒྱ་སྟོང་དང་ཡང་ཐབས་ཅིག་སྟེ། །འདི་ལྟ་སྟེ། བྱང་ཆུབ་སེམས་དཔའ་བཟང་སྐྱོང་དང་ཞེས་སོགས་ཀྱི་རྟེན་གྱི་གང་ཟག་བསྟན། ཐམས་ཅད་ཀྱང་གཟུངས་ཐོབ་པ། མ་ཉམས་པའི་མངོན་ཤེས་ཐོབ་པ། ཞེས་སོགས་ཀྱི་འབྲས་བུ་འཇིག་རྟེན་གྱི་དོན་སྒྲུབ་པ་བསྟན་པ་ལ་འཕྲོས་ནས། འོ་ན་རྟེན་གྱི་གང་ཟག་དེས་འབྲས་བུ་དེ་ཐབས་གང་ལ་བརྟེན་ནས་ཐོབ་པ་ཡིན་ཞེ་ན། ཐབས་བྱང་འཕགས་ཀྱི་རྒྱུད་ཀྱི་ལམ་ཤེས་ལ་བརྟེན་ནས་ཐོབ་པ་ཡིན་ནོ། །ཞེས་འཆད་པ་ལ་འགྲོ་ལ་ཕན་པར་བྱེད་རྣམས་ཞེས་སོགས་ཚིགས་རྐང་གཉིས་པ་བྱུང་། ཡང་མདོར། བཅོམ་ལྡན་འདས་ཉིད་ཀྱི་བླ་གོས་བཞི་བལྟབས་སུ་བྱས་ཏེ་གདན་སེངྒེའི་ཁྲི་བཤམས་པར་མཛད་དོ། །ཅེས་དང་། ཞལ་གྱི་སྒོ་ནས་ལྗགས་ཀྱི་དབང་པོ་བཀྲམ་སྟེ་སྟོང་གསུམ་ཁྱབ་པར་མཛད་ནས་དེ་ལས་འོད་ཟེར་འབྱུང་བའི་རྩེ་མོ་ལས་པདྨའི་སྡོང་པོ་རེ་རེ། དེའི་ལྟེ་བ་ལ་སྤྲུལ་སྐུ་ཤཱཀྱ་ཐུབ་པ། འདབ་མ་ལ་གནས་པའི་བྱང་སེམས་རྣམས་ལ་ཕར་ཕྱིན་དྲུག་ལས་བརྩམས་པའི་ཆོས་འཆད་པའི་སྣང་བས་ཕྱོགས་བཅུར་ཁྱབ་པའོ། །ཞེས་སྐུའི་སྣང་བ་བྱུང་བའི་མདོ་རྣམས་ཀྱི་རྟེན་གྱི་གང་ཟག་བསྟན།

ཆོས་འཆད་པའི་སྣང་བ་བྱུང་བའི་མདོ་རྣམས་ཀྱི་འབྲས་བུ་ཆོས་འཁོར་བསྐོར་བ་བསྟན་པ་ལ་འཕྲོས་ནས། འོ་ན་རྟེན་གྱི་གང་ཟག་དེ་རྣམས་ཀྱི་འབྲས་བུ་དེ་རྣམས་ཐབས་གང་ལ་བརྟེན་ནས་ཐོབ་པ་ཡིན་ཞེ་ན། ཐབས་སངས་རྒྱས་འཕགས་པའི་རྒྱུད་ཀྱི་རྣམ་མཁྱེན་ལ་བརྟེན་ནས་ཐོབ་པ་ཡིན་ནོ། །ཞེས་འཆད་པ་ལ། གང་དང་ཡང་དག་ལྡན་པས་ཞེས་སོགས་ཚིག་རྐང་གསུམ་པ་བྱུང་། འོ་ན་དེ་ལྟ་བུའི་འཕགས་བཞིའི་མངོན་རྟོགས་རྣམས་འདིར་ཕྱག་འཚལ་བའི་ཡུམ་ཡིན་ནམ་ཞེ་ན་མ་ཡིན་ཏེ། མཆོད་བརྗོད་མདོའི་གླེང་གཞི་ལ་སྦྱར་བའི་སྐབས་འདིར་ནི་འཕགས་བཞིའི་མངོན་རྟོགས་ཀྱི་ནང་ནས་སངས་རྒྱས་འཕགས་པའི་རྒྱུད་ཀྱི་མངོན་རྟོགས་ཁོ་ན་སངས་རྒྱས་ཀྱི་བཞེད་དོན་སྒྲུབ་བྱེད་ཀྱི་ཡུམ་ཡིན་པས། དེ་ལ་ཕྱག་འཚལ་བ་ཡིན་ནོ། །ཞེས་འཆད་པ་ལ། ཉན་ཐོས་བྱང་ཆུབ་སེམས་དཔའི་ཞེས་སོགས་ཚིག་རྐང་བཞི་པ་བྱུང་། རྗེ་བཙུན་མུས་རབ་འབྱམས་པས་མི་ཕམ་དགོངས་རྒྱན་ལས། སྤྱིར་མཁྱེན་གསུམ་ལ་བསྟོད་པ་དང་། །བྱེ་བྲག་སངས་རྒྱས་ཀྱི་ཡུམ་ལ་ཕྱག་འཚལ་བ་ཞེས་གསུངས་པ་ཡང་སྦྱར་ཚུལ་འདིའི་སྐབས་སུ་དགོངས་པ་ཡིན་ནོ། །དེས་ན་མཆོད་བརྗོད་བསྟན་བཅོས་ལུས་ཀྱི་ཉམས་ལེན་ལ་སྦྱར་བའི་ཚེ། ཡུམ་དེ་ལ་ཕྱག་འཚལ་ཞེས་པའི་དངོས་བསྟན་གྱི་ཡུམ་ཡིན་ན། སངས་རྒྱས་ཀྱི་སྐྱེ་བྱེད་ཀྱི་ཡུམ་ཡིན་པས་ཁྱབ། མཚན་གཞི་ནི་བདག་མེད་རྟོགས་པའི་ཐེག་ཆེན་གྱི་སློབ་ལམ་མཐའ་དག་གོ །མཆོད་བརྗོད་མདོའི་དགོས་པ་ལ་སྦྱར་བ་དང་། མདོའི་གླེང་གཞི་ལ་སྦྱར་བའི་ཚེ་ཡུམ་དེ་ལ་ཕྱག་འཚལ་ཞེས་པའི་དངོས་བསྟན་གྱི་ཡུམ་ཡིན་ན། སངས་རྒྱས་ཀྱི་བཞེད་དོན་སྒྲུབ་བྱེད་ཀྱི་ཡུམ་ཡིན་པས་ཁྱབ། མཚན་གཞི་ནི་ཐེག་ཆེན་གྱི་མི་སློབ་ལམ་མཐའ་དག་གོ །དེ་སྐད་དུ་འདི་ཉིད་ལས། བཤད་ཚུལ་དང་པོ་ལ་སངས་རྒྱས་ཀྱི་སྐྱེ་བྱེད་ཀྱི་ཡུམ་དང་། ཕྱི་མ་གཉིས་ལས་སངས་རྒྱས་ཀྱི་བཞེད་དོན་སྒྲུབ་བྱེད་ཀྱི་ཡུམ་ལ་ཕྱག་འཚལ་ཞེས་པར་འགྱུར་བས། ཕྱག་གི་ཡུལ་ནི་སངས་རྒྱས་ཀྱི་ཡུམ་ཁོ་ནི་ཏེ། འདིར་བསྟན་བཅོས་ལུས་ཀྱི་བརྗོད་བྱའི་གཙོ་བོ་དང་། མཐར་ཐུག་གི་འབྲས་བུ་ལ་ཕྱག་འཚལ་བའི་སྐབས་ཡིན་པའི་ཕྱིར། ཐེག་དམན་གྱི་རྒྱུད་ཀྱི་གཞི་ཤེས་ན་འདིར་ཕྱག་འཚལ་བའི་ཡུམ་མ་ཡིན་ཏེ། ཞེས་གསུངས་པ་ཡིན་ནོ། །འོ་ན་མཆོད་ཡུམ་གཞི་ཤེས་སོགས་ཀྱི་ཐ་སྙད་མི་འཐད་པར་འགྱུར་རོ་ཞེ་ན། དེ་ནི་རོང་ཊིག་གི་དགོངས་དོན་ཡུམ་དོན་རབ་གསལ་དང་ཡན་ལག་རྒྱས་བཤད་རྣམས་ལ་གྲགས་ཚོད་ཆེ་ཡང་། འདིར་དེ་དག་གི་ཐ་སྙད་དངོས་སུ་མི་སྣང་བས་ཁས་མ་བླངས་ཀྱང་ཆོག་ལ། ཅི་སྟེ་ཁས་ལེན་ན་གཞི་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་ཐེག་ཆེན་གྱི་མཁྱེན་པ་རྣམས་མཆོད་ཡུམ་གཞི་ཤེས་དང་། ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་རྣམས་མཆོད་ཡུམ་ལམ་ཤེས་དང་། རྣམ་པ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་རྣམས་མཆོད་ཡུམ་རྣམ་མཁྱེན་ཡིན་ནོ། །དེ་ལྟར་བྱས་ན་མཆོད་ཡུམ་གཞི་ཤེས་ཡིན་ན། གཞི་ཤེས་ཡིན་པས་མ་ཁྱབ། དེ་ལམ་ཤེས་ཡིན་ན། ལམ་ཤེས་ཡིན་པས་མ་ཁྱབ། དེ་རྣམ་མཁྱེན་ཡིན་ན་ཡང་རྣམ་མཁྱེན་ཡིན་པས་མ་ཁྱབ་སྟེ། བྱང་སེམས་སོ་སྐྱེའི་རྒྱུད་ཀྱི་གཞི་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་དང་། དེའི་རྒྱུད་ཀྱི་ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་དང་། དེའི་རྒྱུད་ཀྱི་རྣམ་པ་སྐྱེད་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་རྣམས་ཀྱི་རིམ་བཞིན་མ་ངེས་པའི་ཕྱིར། དེའི་རྒྱུ་མཚན་ཡང་གཞི་ཤེས་དང་། འཕགས་ལམ་དོན་གཅིག མཚན་གཞི་ནི་འཕགས་བཞིའི་མངོན་རྟོགས་མཐའ་དག་ཡིན་ལ། ལམ་ཤེས་དང་། ཐེག་ཆེན་འཕགས་ལམ་དོན་གཅིག མཚན་གཞི་ནི་བྱང་སེམས་འཕགས་པའི་རྒྱུད་ཀྱི་མཁྱེན་པ་དང་། སངས་རྒྱས་འཕགས་པའི་རྒྱུད་ཀྱི་མཁྱེན་པ་མཐའ་དག་ཡིན་ཞིང་། རྣམ་མཁྱེན་དང་། སངས་རྒྱས་འཕགས་པའི་རྒྱུད་ཀྱི་མཁྱེན་པ་དོན་གཅིག་གོ །མདོར་ན། རྣམ་མཁྱེན་ཡིན་ན། ལམ་ཤེས་ཡིན་པས་ཁྱབ། ལམ་ཤེས་ཡིན་ན་གཞི་ཤེས་ཡིན་པས་ཁྱབ། གཞི་ཤས་ཡིན་ན་ལམ་ཤེས་ཡིན་པས་མ་ཁྱབ། ལམ་ཤེས་ཡིན་ན་རྣམ་མཁྱེན་ཡིན་པས་མ་ཁྱབ་པ་ཤེས་པར་བྱའོ། །བློ་གྲོས་གསར་བུ་ལ་མཁོ་བའི་བརྡ་འཆད་འདི་ལྟར་ཤེས་དགོས་སོ། །གཉིས་པ་མཐའ་དཔྱད་པ་ནི། ཁ་ཅིག་ན་རེ། མཆོད་བརྗོད་བསྟན་བཅོས་ལུས་ཀྱི་ཉམས་ལེན་ལ་སྦྱར་བའི་ཚེ་ཚིག་རྐང་དང་པོའི་དངོས་བསྟན་གྱི་རྟེན་གྱི་གང་ཟག་ཡིན་ན་བྱང་སེམས་ཡིན་པས་ཁྱབ། དེ་ལྟར་སྦྱར་བའི་ཚེ་ཚིག་རྐང་གསུམ་པའི་དངོས་བསྟན་གྱི་རྟེན་གྱི་གང་ཟག་ཡིན་ན་ཡང་། བྱང་སེམས་ཡིན་པས་ཁྱབ། དེ་ལྟར་སྦྱར་བའི་ཚེ་མཆོད་བརྗོད་ཀྱི་དངོས་བསྟན་གྱི་མཁྱེན་པ་ཡིན་ན་བྱང་སེམས་ཀྱི་མཁྱེན་པ་ཡིན་དགོས་པའི་ཕྱིར་ཟེར་བ་མི་འཐད་དེ། དང་པོ་ལ་བྱང་སེམས་ཀྱི་རྒྱུད་ཀྱི་གཞི་སྐྱེ་མེད་དུ་རྟོགས་པའི་རྟོགས་རིགས་ཉམས་སུ་ལེན་པ་པོའི་ཉན་ཐོས་བསྒོམ་ལམ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེ་ལྟར་སྦྱར་བའི་ཚེ་ཚིག་རྐང་དང་པོའི་དངོས་བསྟན་གྱི་རྟོགས་རིགས་ཀྱི་རྟེན་གྱི་གང་ཟག་ཡིན་པའི་ཕྱིར་ཏེ། དེ་ལྟར་སྦྱར་བའི་ཚེ་ཚིག་རྐང་དང་པོའི་དངོས་བསྟན་གྱི་རྟོགས་རིགས་ཉམས་སུ་ལེན་པ་པོའི་རྟེན་གྱི་གང་ཟག་ཡིན་པའི་ཕྱིར་ཏེ། བྱང་སེམས་ཀྱི་རྒྱུད་ཀྱི་གཞི་སྐྱེ་མེད་དུ་རྟོགས་པའི་རྟོགས་རིགས་སུ་ཉམས་སུ་ལེན་པ་པོའི་ཉན་ཐོས་སློབ་པ་ཡིན་པའི་ཕྱིར། གཏན་ཚིགས་གྲུབ་ཅིང་ཁྱབ་པ་ཡོད་དེ། འདི་ཉིད་ལས། ཚིག་རྐང་དང་པོས་བྱང་སེམས་ཀྱི་རྒྱུད་ཀྱི་གཞི་སྐྱེ་མེད་དུ་རྟོགས་པའི་རྟོགས་པ་བསྟན་ཏེ། བྱང་སེམས་ཀྱི་རྒྱུད་ཀྱི་རྟོགས་རིགས་དེ་བསྟན་པས། ཉན་ཐོས་ཞི་བ་ཚོལ་བ་རྣམས་རྟོགས་རིགས་དང་ཉམས་སུ་བླངས་པས་ཞེས་གསུངས་པ་འཐད་པའི་ཕྱིར། གོང་དུ་འདོད་ན། དེ་ཆོས་ཅན། བྱང་སེམས་མ་ཡིན་པར་ཐལ། ཐེག་དམན་གྱི་གང་ཟག་ཡིན་པའི་ཕྱིར་ཏེ། ཉན་ཐོས་དང་རང་རྒྱལ་གང་རུང་ཡིན་པའི་ཕྱིར། གཉིས་པ་ལ། བྱང་སེམས་ཀྱི་རྒྱུད་ཀྱི་རྣམ་པ་སྐྱེ་མེད་དུ་རྟོགས་པའི་རྟོགས་རིགས་ཀྱི་རྒྱུན་ཕྱི་མར་གྱུར་པའི་རྟོགས་པ་མཐར་ཐུག་གི་བདག་རྐྱེན་བྱས་ཏེ་གདུལ་བྱ་ལ་ཆོས་འཁོར་བསྐོར་བ་པོའི་མཆོག་གི་སྤྲུལ་སྐུ་ཆོས་ཅན། དེར་ཐལ། དེའི་ཕྱིར། །མ་གྲུབ་ན་དེར་ཐལ། དེ་ལྟར་སྦྱར་བའི་ཚིག་རྐང་གསུམ་པའི་དངོས་བསྟན་གྱིས་ཆོས་འཁོར་བསྐོར་པ་པོའི་རྟེན་གྱི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། མ་གྲུབ་ན། དེ་དེ་ཡིན་པར་ཐལ། དེ་ཡོད་པའི་ཕྱིར། དེ་སྐད་དུ་འདི་ཉིད་ལས། རྟོགས་རིགས་དེ་ཉམས་སུ་བླངས་པས་རྟོགས་པ་མཐར་ཐུག་པ་གང་དང་ཡང་དག་ལྡན་པས་ཇི་ལྟ་ཇི་སྙེད་ཀྱི་རྣམ་པ་ཀུན་དང་ལྡན་པའི་ཆོས་ཀྱི་འཁོར་ལོ་སྣ་ཚོགས་པ་གསུངས་པ་འདི་འབྱུང་བའི་ཕྱིར། ཞེས་གསུངས་པ་འཐད་པའི་ཕྱིར། དེས་ན་མཆོད་བརྗོད་ཀྱི་སྦྱར་ཚུལ་དང་པོའི་ཚེ་ཚིག་རྐང་དང་པོའི་བསྟན་བྱའི་གཙོ་བོར་གྱུར་པའི་ཉན་ཐོས་དེ་ཉན་ཐོས་སློབ་པ་དང་། དེའི་ཚེ་ཚིག་རྐང་གསུམ་པའི་བསྟན་བྱའི་གཙོ་བོར་གྱུར་པའི་ཐུབ་པ་དེ་མཆོག་གི་སྤྲུལ་སྐུ་ཡིན་ཅིང་། འོན་ཀྱང་དེ་ལྟར་སྦྱར་བའི་ཚེ་མཆོད་བརྗོད་ཀྱི་དངོས་བསྟན་གྱི་མཁྱེན་པ་བྱང་སེམས་ཀྱི་མཁྱེན་པ་ཡིན་པ་དང་། ཚིག་རྐང་དང་པོ་དང་གསུམ་པའི་བསྟན་གྱི་གང་ཟག་སྔར་བཤད་པ་དེ་ལྟར་ཡིན་པ་ལ་འགལ་བའི་སྐྱོན་མེད་དེ། སྦྱར་ཚུལ་དང་པོའི་ཚེ་ཚིག་རྐང་དང་པོའི་དངོས་བསྟན་གྱི་ཉན་ཐོས་དང་། གསུམ་པའི་དངོས་བསྟན་གྱི་ཐུབ་པ་རྣམས་རིམ་བཞིན་བྱང་སེམས་ཀྱི་རྒྱུད་ཀྱི་གཞི་སྐྱེ་མེད་དུ་རྟོགས་པའི་རྟོགས་པ་དང་། དེ་དེའི་རྒྱུད་ཀྱི་རྣམ་པ་སྐྱེ་མེད་དུ་རྟོགས་པའི་རྟོགས་པ་རྒྱུད་ལྡན་མིན་ཡང་དེ་དང་དེའི་རྟོགས་རིགས་ཀྱི་རྟེན་གྱི་གང་ཟག་ཡིན་པའི་ཕྱིར། དེ་སྐད་དུ་འདི་ཉིད་ལས། བཤད་ཚུལ་འདི་ལ་རྣམ་མཁྱེན་དང་གཞི་ཤེས་ཀྱི་བསྟན་གྱི་གང་ཟག་ནི་རྟོགས་རིགས་ཀྱི་དབང་དུ་བྱས་པར་འཆད་དགོས་སོ་ཞེས་གསུངས་སོ། །དེ་ལས་གཞན་དུ་སྨྲ་བ་རྣམས་ཀྱི་སྦྱར་ཚུལ་དང་པོའི་ཚེ་རྣམ་མཁྱེན་དང་གཞི་ཤེས་ཀྱི་རྟེན་གྱི་གང་ཟག་རྟོགས་རིགས་ཀྱི་དབང་དུ་བྱས་ནས་འཆད་དགོས་ལ། ལམ་ཤེས་ཀྱི་རྟེན་གྱི་གང་ཟག་རྟོགས་རིགས་ཀྱི་དབང་དུ་བྱས་ནས་འཆད་མི་དགོས་པའི་རྒྱུ་མཚན་བསྐལ་པའི་བར་དུ་བཙལ་ཀྱང་མི་རྙེད་དོ། །དེ་བཞིན་དུ་མཆོད་བརྗོད་མདོའི་དགོས་པ་ལ་སྦྱར་བའི་ཚེ་ཚིག་རྐང་དང་པོའི་དངོས་བསྟན་གྱི་གང་ཟག་དང་། དེའི་ཚེ་ཚིག་རྐང་གཉིས་པའི་རྟེན་གྱི་གང་ཟག་ཡིན་ན་ཡང་། སངས་རྒྱས་ཡིན་པས་མ་ཁྱབ་སྟེ། རིམ་བཞིན་སངས་རྒྱས་སའི་གཞི་སྐྱེ་མེད་དུ་རྟོགས་པའི་རྟོགས་རིགས་ཉམས་སུ་ལེན་པ་པོའི་ཉན་ཐོས་སྒོམ་ལམ་པ་དང་། སངས་རྒྱས་སའི་ལམ་སྐྱེ་མེད་དུ་རྟོགས་པའི་རྟོགས་རིགས་ཉམས་སུ་ལེན་པ་པོའི་བྱང་སེམས་བསྒོམ་ལམ་པས་མ་ངེས་སོ། །དེས་ན་སྦྱར་ཚུལ་གཉིས་པ་ལྟ་བུ་ལ་བཤད་ཚུལ་འདི་ལ་ལམ་ཤེས་དང་། གཞི་ཤེས་ཀྱི་རྟེན་གྱི་གང་ཟག་ནི་རྟོགས་རིགས་ཀྱི་དབང་དུ་བྱས་ནས་འཆད་དགོས་སོ། །ཞེས་པ་གཅིག་དོན་གྱི་ཐོབ་བོ། །གནད་གྱི་དོན་ནི་ཉན་ཐོས་ཞི་བ་ཚོལ་རྣམས་ཞེས་པའི་དངོས་བསྟན་གྱི་ཉན་ཐོས་དང་། ཉན་ཐོས་བྱང་ཆུབ་སེམས་དཔའི་ཚོགས་བཅས་ཞེས་པའི་དངོས་བསྟན་གྱི་ཉན་ཐོས་དོན་གཅིག དེ་ལ་དབྱེ་ན་དོན་ལ་སངས་རྒྱས་ཡིན་ལ་ཉན་ཐོས་ཀྱི་ཚུལ་གཟུང་བ། དོན་ལ་བྱང་སེམས་ཡིན་ལ་ཉན་ཐོས་ཀྱི་ཚུལ་གཟུང་བ། ཉན་ཐོས་རང་རྒྱུད་པ་དང་གསུམ་ཡོད་དེ། དང་པོ་ནི། དགེ་སློང་ཤཱ་རི་བུ་ལ་སོགས་པ་སངས་རྒྱས་ཀྱི་སྤྲུལ་པའི་ཉན་ཐོས་མཐའ་དག་གོ །གཉིས་པ་ནི། དོན་ལ་བྱང་སེམས་འཕགས་པ་ཡིན་ལ་རིམ་གྱིས་པའི་རྒྱུན་ཞུགས་ཞུགས་པ་དད་པའི་རྗེས་འབྲང་གི་ཚུལ་བཟུང་བ་ལ་སོགས་པ་མཚོན་བྱ་དོན་གྱི་དགེ་འདུན་རྣམས་སོ། །གསུམ་པ་ནི། མཆོག་གི་སྤྲུལ་སྐུའི་དངོས་ཀྱི་འཁོར་དུ་གྱུར་པའི་ཉན་ཐོས་ཀྱི་རིགས་ཅན་སློབ་པ་དང་། རང་རྒྱལ་གྱི་རིགས་ཅན་སློབ་པ་དང་། ཉན་ཐོས་མི་སློབ་པ་མཐའ་དག་གོ །རྒྱུ་མཚན་དེའི་ཕྱིར་ན། ཚིག་རྐང་དང་པོའི་དངོས་བསྟན་གྱི་གཞི་ཤེས་ལ་ཡང་སངས་རྒྱས་ཀྱི་རྒྱུད་ཀྱི་མཁྱེན་པ་དང་། བྱང་སེམས་ཀྱི་རྒྱུད་ཀྱི་མཁྱེན་པ། ཉན་ཐོས་ཀྱི་རྒྱུད་ཀྱི་མཁྱེན་པ་གསུམ་ཡོད་དོ། །དེ་བཞིན་དུ་ཚིག་རྐང་གཉིས་པའི་དངོས་བསྟན་གྱི་བྱང་སེམས་དང་། ཉན་ཐོས་བྱང་ཆུབ་སེམས་དཔའི་ཚོགས་བཅས་ཞེས་པའི་དངོས་བསྟན་གྱི་བྱང་སེམས་དོན་གཅིག དེ་ལ་དབྱེ་ན། དོན་ལ་སངས་རྒྱས་ཡིན་ལ་བྱང་སེམས་ཀྱི་ཚུལ་བཟུང་བ་དང་། བྱང་སེམས་རང་རྒྱུད་པ་གཉིས་ཡོད་དོ། །དང་པོ་ནི། རྗེ་བཙུན་བྱམས་པ་མགོན་པོ་ལ་སོགས་པ་སངས་རྒྱས་ཀྱི་སྤྲུལ་པའི་བྱང་སེམས་རྣམས་སོ། །གཉིས་པ་ནི། ཚོགས་སྦྱོར་མཐོང་བསྒོམ་ལ་གནས་པའི་བྱང་སེམས་མཆོག་གི་སྤྲུལ་སྐུའི་དངོས་ཀྱི་འཁོར་དུ་གྱུར་པ་རྣམས་སོ། །རྒྱུ་མཚན་དེའི་ཕྱིར་ན། ཚིག་རྐང་གཉིས་པའི་དངོས་བསྟན་གྱི་ལམ་ཤེས་ལ་ཡང་སངས་རྒྱས་ཀྱི་རྒྱུད་ཀྱི་མཁྱེན་པ་དང་། བྱང་སེམས་ཀྱི་རྒྱུད་ཀྱི་མཁྱེན་པ་གཉིས་ཡོད་དོ། །ཡང་དེ་བཞིན་དུ། ཚིག་རྐང་གསུམ་པའི་དངོས་བསྟན་གྱི་ཐུབ་པ་དང་། སངས་རྒྱས་ཀྱི་ནི་ཞེས་པའི་དངོས་བསྟན་གྱི་སངས་རྒྱས་དོན་གཅིག དེ་ལ་དབྱེ་ན། དོན་ལ་བྱང་སེམས་ཡིན་ཡང་། མཛད་པ་བཅུ་གཉིས་ཀྱི་ཚུལ་སྟོན་པ་དང་། སངས་རྒྱས་རང་ཉིད་ཀྱི་མཛད་པ་བཅུ་གཉིས་ཀྱི་ཚུལ་སྟོན་པ་གཉིས་སུ་ཡོད་པ་ལས། དང་པོ་ནི། ས་བཅུ་པའི་རྗེས་ཐོབ་ལ་གནས་པའི་བྱང་སེམས་རྣམས་ཡིན་ཏེ། རྒྱུད་བླ་མ་ལས། རྗེས་ཐོབ་དེ་བཞིན་གཤེགས་རྣམས་དང་། །སེམས་ཅན་ཡང་དག་སྒྲོལ་བ་ལ། །འཇིག་རྟེན་ན་ནི་མཉམ་པར་ཉིད། །ཞེས་གསུངས་པའི་ཕྱིར། གཉིས་པ་ནི། སྟོན་པ་ཤཱཀྱ་ཐུབ་པ་ལྟ་བུའོ། །རྒྱུ་མཚན་དེའི་ཕྱིར་ན། ཚིག་རྐང་གསུམ་པའི་དངོས་བསྟན་གྱི་རྣམ་མཁྱེན་ལ་ཡང་། སངས་རྒྱས་ཀྱི་རྒྱུད་ཀྱི་མཁྱེན་པ་དང་། བྱང་སེམས་ཀྱི་རྒྱུད་ཀྱི་མཁྱེན་པ་གཉིས་ཡོད་དོ། །ཁ་ཅིག་སྐྱེ་མེད་དུ་རྟོགས་པའི་རྟོགས་རིགས་ཡིན་ན། ཚིག་རྐང་དང་པོའི་དངོས་བསྟན་གྱི་གཞི་ཤེས་ཡིན་པས་ཁྱབ། ལམ་སྐྱེ་མེད་དུ་རྟོགས་པའི་རྟོགས་རིགས་ཡིན་ན། ཚིག་རྐང་གཉིས་པའི་དངོས་བསྟན་གྱི་ལམ་ཤེས་ཡིན་པས་ཁྱབ། རྣམ་པ་སྐྱེ་མེད་དུ་རྟོགས་པའི་རྟོགས་རིགས་ཡིན་ན། ཚིག་རྐང་གསུམ་པའི་དངོས་བསྟན་གྱི་རྣམ་མཁྱེན་ཡིན་པས་ཁྱབ་ཟེར་བ་རྣམས་མི་འཐད་དེ། དང་པོ་ལ། མ་དག་ས་ལ་གནས་པའི་བྱང་འཕགས་རྗེས་ཐོབ་པའི་རྒྱུད་ཀྱི་འདི་ནི་ཉན་ཐོས་ལམ་གྱི་དམིགས་པའོ། །འདི་ནི་ཉན་ཐོས་ལམ་གྱི་རྣམ་པའོ་སྙམ་པའི་མངོན་ཞེས་ཅན་གྱི་བློ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཉན་ཐོས་ཀྱི་རྟོགས་རིགས་ཡིན་པའི་ཕྱིར་ཏེ། མཚན་འཛིན་དུ་གྱུར་པའི་ཉན་ཐོས་ཀྱི་རྟོགས་རིགས་ཡིན་པའི་ཕྱིར་ཏེ། རྩོད་གཞི་ཡིན་པའི་ཕྱིར། མ་གྲུབ་ན། དེ་ཡིན་པར་ཐལ། དེ་ཡོད་པའི་ཕྱིར་ཏེ། དེ་ནི་མཚན་མར་དམིགས་སྒོ་ནས་ཞེས་གསུངས་པ་འཐད་པའི་ཕྱིར། གོང་དུ་འདོད་ན། དེ་ཆོས་ཅན། མཆོད་བརྗོད་ཀྱི་དངོས་བསྟན་གྱི་མཁྱེན་པ་ཡིན་པར་ཐལ། འདོད་པའི་ཕྱིར། འདོད་ན། ལམ་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། ལམ་གྱི་མི་མཐུན་ཕྱོགས་སུ་གྱུར་པའི་མཚན་འཛིན་ཡིན་པའི་ཕྱིར་ཏེ། བྱང་འཕགས་ཀྱི་རྒྱུད་ཀྱི་མཚན་འཛིན་ཡིན་པའི་ཕྱིར། གཉིས་པ་ལ། མ་དག་ས་ལ་གནས་པའི་བྱང་འཕགས་རྗེས་ཐོབ་པའི་རྒྱུད་ཀྱི་འདི་ནི་བྱང་སེམས་ལམ་གྱི་དམིགས་པའོ་སྙམ་པའི་མངོན་ཞེན་ཅན་གྱི་བློ་ཆོས་ཅན། དེར་ཐལ། དེའི་ཕྱིར་བྱང་སེམས་ཀྱི་རྟོགས་རིགས་ཡིན་པའི་ཕྱིར། མ་གྲུབ་ན། གོང་ལྟར་འགྲེའོ། །འདོད་ན་ཡང་སྔར་བཞིན་ནོ། །གསུམ་བ་ལ། སྔར་སྨོས་པ་དེའི་རྒྱུད་ཀྱི་འདི་ནི་ཐེག་ཆེན་ལམ་གྱི་དམིགས་པའོ། །འདི་ནི་རྣམ་པ་སྐྱེ་བ་མེད་པའོ་སྙམ་པའི་མངོན་ཞེན་ཅན་གྱི་བློ་ཆོས་ཅན། དེར་ཐལ། དེའི་ཕྱིར། སངས་རྒྱས་ཀྱི་རྟོགས་རིགས་ཡིན་པའི་ཕྱིར། མ་གྲུབ་པ་དང་། འདོད་ན། འགྲེ། དེས་ན་ཚིག་རྐང་དང་པོའི་དངོས་བསྟན་གྱི་མཁྱེན་པ་དང་། གཞི་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་དོན་གཅིག སྤྱིར་ཚིག་རྐང་གཉིས་པའི་དངོས་བསྟན་གྱི་མཁྱེན་པ་དང་། ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་དོན་གཅིག ཚིགས་རྐང་གསུམ་པའི་དངོས་བསྟན་གྱི་མཁྱེན་པ་དང་། རྣམ་པ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་དོན་གཅིག་པ་ཡིན་ཞིང་། གཞི་སྐྱེ་མེད་དུ་རྟོགས་པའི་རྟོགས་རིགས་དང་། །ཐེག་དམན་གྱི་རྟོགས་རིགས་དོན་གཅིག དེ་ལ་དབྱེ་ན། ཉན་ཐོས་ཀྱི་རྟོགས་རིགས་དང་། །རང་རྒྱལ་ཀྱི་རྟོགས་རིགས་གཉིས། དང་པོ་དང་གང་ཟག་གི་བདག་མེད་རྟོགས་པའི་རྟོགས་རིགས་དོན་གཅིག གཉིས་པ་དང་། བཟུང་བ་ཆོས་ཀྱི་བདག་མེད་རྟོགས་པའི་རྟོགས་རིགས་དོན་གཅིག ཡང་ལམ་སྐྱེ་མེད་དུ་རྟོགས་པའི་རྟོགས་རིགས་དང་། བྱང་སེམས་ཀྱི་རྟོགས་རིགས་དོན་གཅིག མཚན་གཞི་ནི། ཐེག་ཆེན་སློབ་པ་དང་མི་སློབ་པའི་རྒྱུད་ཀྱི་འཛིན་པ་ཆོས་ཀྱི་བདག་མེད་རྟོགས་པའི་རྟོགས་རིགས་མཐའ་དག་ལ་འཇོག དེ་བཞིན་དུ་རྣམ་པ་སྐྱེ་མེད་དུ་རྟོགས་པའི་རྟོགས་རིགས་དང་། སངས་རྒྱས་ཀྱི་རྟོགས་རིགས་ཡང་དོན་གཅིག་པ་ཡིན་ཏེ། མདོར། ཐམས་ཅད་ཤེས་པ་ཉིད་ནི་ཉན་ཐོས་དང་རང་སངས་རྒྱས་རྣམས་ཀྱི་ཡིན་ནོ། །ལམ་ཤེས་པ་ཉིད་ནི་བྱང་ཆུབ་སེམས་དཔའ་རྣམས་ཀྱི་ཡིན་ནོ། །རྣམ་པ་ཐམས་ཅད་མཁྱེན་པ་ཉིད་ནི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་ཀྱི་ཡིན་ནོ་ཞེས་གསུངས་པའི་ཕྱིར། དེ་ལྟར་བཤད་པའི་རྟོགས་རིགས་རྣམས་ནི་རྟོགས་པ་སོ་སོའི་ལྡོག་ཆ་ལ་འཇོག་པ་ཡིན་པས། ལྡོག་ཆ་འགལ་བའི་གནད་ཀྱིས་རྟོགས་རིགས་ཕན་ཚུན་སོ་སོ་ཡང་སེམས་ཅན་དང་སངས་རྒྱས་ཀྱི་གནས་སྐབས་གང་དུ་ཡང་འགལ་བར་ཁས་ལེན་ལ། རྟོགས་པ་རྣམས་ནི་འགལ་བར་ཁས་མི་ལེན་ཏེ། ཐེག་ཆེན་འཕགས་པའི་རྒྱུད་ཀྱི་མཁྱེན་པ་ཡིན་ན། གཞི་སྐྱེ་མེད་དུ་རྟོགས་པའི་རྟོགས་པ་དང་། ལམ་སྐྱེ་མེད་དུ་རྟོགས་པའི་རྟོགས་པ་དང་། རྣམ་པ་སྐྱེ་མེད་དུ་རྟོགས་པའི་རྟོགས་པ་གསུམ་ཀ་ཡིན་དགོས་པའི་ཕྱིར་དང་། དང་པོ་ཉིད་ནས་རང་རྒྱལ་ལམ་དུ་ཞུགས་པའི་རང་རྒྱལ་དགྲ་བཅོམ་པའི་རྒྱུད་ཀྱི་མཁྱེན་པ་ཡིན་ན། གང་ཟག་གི་བདག་མེད་རྟོགས་པའི་རྟོགས་པ་དང་། བཟུང་བ་ཆོས་ཀྱི་བདག་མེད་རྟོགས་པའི་རྟོགས་པ་གཉིས་ཀ་ཡིན་དགོས་པའི་ཕྱིར། འོན་ཀྱང་གང་ཟག་གི་བདག་མེད་རྟོགས་པའི་རྟོགས་རིགས་དང་། བཟུང་བ་ཆོས་ཀྱི་བདག་མེད་རྟོགས་པའི་རྟོགས་རིགས་གཉིས་ཕན་ཚུན་གཉིས་འགལ་བ་ཡིན་ནོ། །འདིར་ཁ་ཅིག་མཆོད་བརྗོད་བསྟན་བཅོས་ལུས་ཀྱི་ཉམས་ལེན་ལ་སྦྱར་བའི་ཚེ། མཆོད་བརྗོད་ཀྱི་དངོས་བསྟན་གྱི་མཁྱེན་པ་ཡིན་ན། བྱང་འཕགས་ཀྱི་མངོན་རྟོགས་ཡིན་པས་ཁྱབ་ཞེས་དང་། ཁ་ཅིག བྱང་སེམས་ཀྱི་མཁྱེན་པ་ཡིན་ན། མཆོད་བརྗོད་ཀྱི་སྦྱར་ཚུལ་དང་པོའི་དངོས་བསྟན་གྱི་མཁྱེན་པ་ཡིན་པས་ཁྱབ། མཆོད་བརྗོད་ཀྱི་སྦྱར་ཚུལ་དང་པོའི་དངོས་བསྟན་གྱི་མཁྱེན་པ་དང་། སྦྱར་ཚུལ་གཉིས་པའི་དངོས་བསྟན་གྱི་མཁྱེན་པ་གང་རུང་ཡིན་ན། སྦྱར་ཚུལ་གསུམ་པའི་དངོས་བསྟན་གྱི་མཁྱེན་པ་མ་ཡིན་པས་ཁྱབ་པ་ཟེར་བ་རྣམས་མི་འཐད་དེ། དང་པོ་ལ་གཅིག་དུ་བྲལ་གྱི་རྟགས་ལས་གཞི་སྐྱེ་མེད་དུ་རྟོགས་པའི་བྱང་སེམས་ཚོགས་ལམ་པའི་རྒྱུད་ཀྱི་མཁྱེན་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེ་ལྟར་སྦྱར་བའི་ཚེ་ཚིག་རྐང་དང་པོའི་དངོས་བསྟན་གྱི་མཁྱེན་པ་ཡིན་པའི་ཕྱིར་ཏེ། བྱང་སེམས་ཀྱི་རྒྱུད་ཀྱི་མཁྱེན་པ་གང་ཞིག གཞི་སྐྱེ་མེད་དུ་རྟོགས་པའི་རྟོགས་རིགས་ཡིན་པའི་ཕྱིར། དང་པོ་མ་གྲུབ་ན། དེ་བྱང་སེམས་ཀྱི་མཁྱེན་པ་ཡིན་པར་ཐལ། དེ་ཡོད་པའི་ཕྱིར་ཏེ། འགྲེལ་བར། གཅིག་དང་དུ་མའི་ངོ་བོ་ཉིད་དང་བྲལ་བའི་ཕྱིར། ཞེས་བྱ་བ་ལ་སོགས་པས་ཚད་མས་གཞི་དང་ལམ་དང་རྣམ་པ་སྐྱེ་བ་མེད་པར་ཡོངས་སུ་ཤེས་པ་ཞེས་གསུངས་པའི་བསྟན་དོན་གྲུབ་པའི་ཕྱིར། གཉིས་པ་མ་གྲུབ་ན། དེ་ཆོས་ཅན། གཞི་སྐྱེ་མེད་དུ་རྟོགས་པའི་རྟོགས་རིགས་ཡིན་པར་ཐལ། སེམས་སོ་སྐྱེའི་རྒྱུད་ཀྱི་གཞི་སྐྱེ་མེད་དུ་རྟོགས་པའི་མཁྱེན་པ་ཡིན་པའི་ཕྱིར། ཁྱབ་སྟེ། བྱང་སེམས་སོ་སྐྱེའི་གནས་སྐབས་སུ་གཞི་སྐྱེ་མེད་དུ་རྟོགས་པའི་རྟོགས་པ་སོགས་གསུམ་པོ་དེ་ཕན་ཚུན་འགལ་བའི་ཕྱིར། གོང་དུ་འདོད་ན། དེ་ཆོས་ཅན། བྱང་འཕགས་ཀྱི་མངོན་རྟོགས་མ་ཡིན་པར་ཐལ། བྱང་སེམས་སོ་སྐྱེའི་རྒྱུད་ཀྱི་མཁྱེན་པ་ཡིན་པའི་ཕྱིར་ཏེ། བྱང་སེམས་ཚོགས་ལམ་པའི་རྒྱུད་ཀྱི་མཁྱེན་པ་དང་། བྱང་སེམས་སྦྱོར་ལམ་པའི་རྒྱུད་ཀྱི་མཁྱེན་པ་གང་རུང་ཡིན་པའི་ཕྱིར། གཉིས་པ་ལ། བདག་མེད་མ་རྟོགས་པའི་ཐེག་ཆེན་གྱི་ཚོགས་ལམ་ཆོས་ཅན། དེར་ཐལ། དེའི་ཕྱིར། ཐེག་ཆེན་སློབ་ལམ་ཡིན་པའི་ཕྱིར་ཏེ། ཐེག་ཆེན་གྱི་ཚོགས་སྦྱོར་མཐོང་བསྒོམ་བཞི་པོ་གང་རུང་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། རང་སྲས་སངས་རྒྱས་འཕགས་པའི་སྐྱེ་བྱེད་ཀྱི་ཡུམ་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། བདག་མེད་རྟོགས་པའི་ཐེག་ཆེན་གྱི་སློབ་ལམ་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། བདག་མེད་མ་རྟོགས་པའི་ཐེག་ཆེན་གྱི་སློབ་ལམ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གསུམ་པ་ལ། ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། །མཆོད་བརྗོད་ཀྱི་སྦྱར་ཚུལ་དང་པོའི་དངོས་བསྟན་གྱི་མཁྱེན་པ་ཡིན་པའི་ཕྱིར། མཆོད་བརྗོད་བསྟན་བཅོས་ལུས་ཀྱི་ཉམས་ལེན་ལ་སྦྱར་བའི་ཚེ་ཚིག་རྐང་གཉིས་པའི་དངོས་བསྟན་གྱི་མཁྱེན་པ་ཡིན་པའི་ཕྱིར། ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་བྱང་སེམས་ཀྱི་མཁྱེན་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། མཆོད་བརྗོད་ཀྱི་སྦྱར་ཚུལ་གསུམ་པའི་དངོས་བསྟན་གྱི་མཁྱེན་པ་ཡིན་པར་ཐལ། མཆོད་བརྗོད་མདོའི་གླེང་གཞི་ལ་སྦྱར་བའི་ཚེ་མཆོད་བརྗོད་ཀྱི་དངོས་བསྟན་གྱི་མཁྱེན་པ་ཡིན་པའི་ཕྱིར་ཏེ། དེའི་ཚེ་ཚིག་རྐང་གཉིས་པའི་དངོས་བསྟན་གྱི་མཁྱེན་པ་ཡིན་པའི་ཕྱིར། ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་བྱང་འཕགས་ཀྱི་མཁྱེན་པ་ཡིན་པའི་ཕྱིར་ཏེ། དེར་གྱུར་པའི་ཐེག་ཆེན་གྱི་མཐོང་བསྒོམ་གང་རུང་ཡིན་པའི་ཕྱིར། དེ་བཞིན་དུ་རྣམ་པ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་རྣམ་མཁྱེན་གྱིས་ཀྱང་མ་ངེས་ཏེ། སྒྲུབ་ཚུལ་རིགས་འགྲེ། དེས་ན་རང་གི་ལུགས་ནི། མཆོད་བརྗོད་ཀྱི་ཚིག་རྐང་དང་པོའི་དངོས་བསྟན་གྱི་མཁྱེན་པ་དང་། གཞི་སྐྱེ་མེད་དུ་རྟོགས་པའི་རྟགས་རིགས་སུ་གྱུར་པའི་མཁྱེན་པ་དོན་གཅིག མཆོད་བརྗོད་ཀྱི་ཚིག་རྐང་གཉིས་པ་དངོས་བསྟན་གྱི་མཁྱེན་པ་དང་། ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་དོན་གཅིག མཆོད་བརྗོད་ཀྱི་ཚིག་རྐང་གསུམ་པའི་དངོས་བསྟན་གྱི་མཁྱེན་པ་དང་། རྣམ་པ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་མཁྱེན་པ་དོན་གཅིག དེས་མཚོན་ནས། མཆོད་བརྗོད་ཀྱི་སྦྱར་ཚུལ་དང་པོའི་ཚེ། ཚིག་རྐང་དང་པོའི་དངོས་བསྟན་གྱི་མཁྱེན་པ་དང་། གཞི་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་བྱང་སེམས་ཀྱི་མཁྱེན་པ་དོན་གཅིག གཉིས་པ་དང་། གསུམ་པ་ལའང་རིགས་འགྲེ། དེ་བཞིན་དུ་མཆོད་བརྗོད་ཀྱི་སྦྱར་ཚུལ་གཉིས་པའི་ཚེ། ཚིག་རྐང་དང་པོའི་དངོས་བསྟན་གྱི་མཁྱེན་པ་དང་། གཞི་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་སངས་རྒྱས་ཀྱི་མཁྱེན་པ་དོན་གཅིག གཞན་གཉིས་ལའང་རིགས་འགྲེ། མཆོད་བརྗོད་མདོའི་གླེང་གཞི་ལ་སྦྱར་བའི་ཚེ། ཚིག་རྐང་དང་པོའི་དངོས་བསྟན་གྱི་མཁྱེན་པ་དང་། ཐེག་དམན་འཕགས་པའི་མངོན་རྟོགས་དོན་གཅིག དེ་ཡིན་ན། གཞི་སྐྱེ་མེད་དུ་རྟོགས་པའི་རྟོགས་རིགས་ཡིན་པས་ཁྱབ། དེའི་ཚེ་ཚིག་རྐང་གཉིས་པའི་དངོས་བསྟན་གྱི་མཁྱེན་པ་དང་། ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་བྱང་འཕགས་ཀྱི་མཁྱེན་པ་དོན་གཅིག དེའི་ཚེ་ཚིག་རྐང་གསུམ་པའི་དངོས་བསྟན་གྱི་མཁྱེན་པ་དང་། རྣམ་པ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་སངས་རྒྱས་འཕགས་པའི་མཁྱེན་པ་དོན་གཅིག་སྟེ། འགྲེལ་པ་དོན་གསལ་ལས། ཐམས་ཅད་མཁྱེན་པ་ཉིད་གསུམ་གྱི་བདག་ཉིད་ཚུལ་གསུམ་པ་ཅན་སངས་རྒྱས་ལ་སོགས་པ་བསྐྲུན་པར་མཛད་པ་ནི་གདོན་མི་ཟ་བ་སྲིད་པ་ཉིད་དོ། །ཞེས་དང་། འདི་ཉིད་ལས། བྱང་སེམས་ཀྱི་རྒྱུད་ཀྱི་རྟོགས་རིགས་གསུམ་པོ་དེས་ཐོག་མར་སངས་རྒྱས་བསྐྱེད་ནས་སངས་རྒྱས་ཀྱི་རྒྱུད་ཀྱི་རྟོགས་རིགས་གསུམ་པོ་དེས་བདག་རྐྱེན་བྱས་ཏེ་ཆོས་འཁོར་བསྐོར་བས་སླར་ཡང་འཕགས་པ་གཞན་རྣམས་བསྐྱེད་པ་གླེང་གཞིའི་ཚུལ་དུ་འབྱུང་བའི་ཕྱིར། ཞེས་དགོངས་སོ། །ཞེས་གསུངས་པའི་ཕྱིར། དེ་ལྟར་ན་མཆོད་བརྗོད་ཀྱི་བཤད་ཚུལ་དང་པོ་འདི་ནི་རྫིང་དུ་ཆུ་སོག་པ་དང་། དེ་ཡུར་བ་ནས་འདྲེན་པ་སོགས་སོ་ནམ་ལས་ཀ་བྱེད་པའི་དཔེ་དང་མཚུངས་པ་སྐྱེ་མེད་གསུམ་གང་རུང་རྟོགས་པའི་མཁྱེན་པས་བསྡུས་པའི་རྒྱུ་བྱང་ཆུབ་སེམས་དཔའི་གནས་སྐབས་ཀྱི་ཉམས་ལེན་མཐའ་དག་སྟོན་པར་བྱེད་པ་ཡིན་ནོ། །ཞེས་འཆད་པ་ལ། མཆོད་བརྗོད་ཀྱི་ཚིག་གི་མཁྱེན་གསུམ་རྫིང་བཅས་ནས། དགོངས་འགྲེལ་ངག་གི་ཡུར་བ་ནས་དྲངས་ཏེ། མངོན་རྟོགས་བརྒྱད་ཀྱི་ཞིང་ལ་བཅུས་པ་ཡིས། ཞེས་པ་འདི་བྱུང་། བཤད་ཚུལ་གཉིས་པ་འདི་ནི་སོ་ནམ་ལས་ཀ་བྱས་པ་ལས་འབྲས་བུ་སྟོན་ཐོག་འབྱུང་བའི་དཔེར་མཚུངས་པར་བྱང་སེམས་ཀྱི་ཉམས་ལེན་དེ་ལས་བྱུང་བའི་འབྲས་བུ་སངས་རྒྱས་ཀྱི་མཁྱེན་གསུམ་སྟོན་པར་བྱེད་པ་ཡིན་ནོ། །ཞེས་འཆད་པ་ལ། རང་དོན་མཁྱེན་གསུམ་ལོ་ཏོག་རབ་རྒྱས་ནས། ཞེས་པ་འདི་བྱུང་། བཤད་ཚུལ་གསུམ་པ་འདི་ནི། ལོ་ཏོག་དེ་ལ་སེམས་ཅན་རང་རང་གི་འདོད་པ་དང་མཐུན་པར་ཟས་ལ་ལོངས་སྤྱོད་ཚུལ་ཐ་དད་པའི་དཔེ་དང་མཚུངས་པར་སངས་རྒྱས་སའི་གཞི་སྐྱེ་མེད་དུ་རྟོགས་པའི་རྟོགས་རིགས་དེས་བདག་རྐྱེན་བྱས་ཏེ་གདུལ་བྱ་ཉན་རང་གི་རིགས་ཅན་ལ་ཆོས་འཁོར་བསྐོར་བས་རང་གི་བཞེད་དོན་གྱི་ཟས་ཐེག་དམན་འཕགས་པའི་མངོན་རྟོགས་བསྐྱེད་དེ། འབྲས་བུ་ཉོན་མོངས་ཉེ་བར་ཞི་བ་ལྷག་བཅས་མྱང་འདས་དང་། སྡུག་བསྔལ་ཉེ་བར་ཞི་བ་ལྷག་མེད་མྱང་འདས་གཉིས་སུ་འགྲོ་བར་བྱེད། སངས་རྒྱས་སའི་ལམ་སྐྱེ་མེད་དུ་རྟོགས་པའི་རྟོགས་རིགས་དེས་བདག་རྐྱེན་བྱས་ཏེ་བྱང་སེམས་ཀྱི་རིགས་ཅན་ལ་ཆོས་འཁོར་བསྐོར་བས་རང་གི་བཞེད་དོན་གྱི་ཟས། བྱང་སེམས་འཕགས་པའི་མངོན་རྟོགས་བསྐྱེད་དེ་སེམས་ཅན་གྱི་དོན་སྒྲུབ་པར་བྱེད་དེ། སངས་རྒྱས་སའི་རྣམ་པ་སྐྱེ་མེད་དུ་རྟོགས་པའི་རྟོགས་རིགས་ཀྱི་བདག་རྐྱེན་བྱས་ཏེ་གདུལ་བྱ་རིགས་ཅན་བཞིར་ཕྱེ་བའི་སངས་རྒྱས་ཀྱི་རིགས་ཅན་ལ་ཆོས་འཁོར་བསྐོར་བས་རང་གི་བཞེད་དོན་གྱི་ཟས་སངས་རྒྱས་འཕགས་པའི་མངོན་རྟོགས་བསྐྱེད་དེ། འཁོར་བ་ཇི་སྲིད་གནས་ཀྱི་བར་དུ་སེམས་ཅན་གྱི་དོན་མཛད་པས། མཛད་པ་འཕྲིན་ལས་ཀྱི་འཁོར་ལོ་རྒྱུན་མི་འཆད་པར་སྟོན་པར་བྱེད་པ་ཡིན་ནོ། །ཞེས་འཆད་པ་ལ། གཞན་དོན་གླེང་གཞིའི་ཚུལ་གྱི་རིགས་ཅན་གསུམ། རང་རང་བཞེད་དོན་ཟས་ལ་སྤྱོད་པ་ཡིས། །སོ་ནམ་ཚུལ་འདི་རྫོགས་པའི་སངས་རྒྱས་ཀྱི། །མཛད་པའི་འཁོར་ལོ་ཡིན་པར་ཁོ་བོས་རྟོགས། །ཞེས་པ་འདི་བྱུང་། འདིར་ཡང་སྔོན་གྱི་བགྲེས་པོ་ཁ་ཅིག རྒྱན་གྱི་མཆོད་བརྗོད་ཀྱི་དངོས་བསྟན་གྱི་མཁྱེན་པ་ཡིན་ན། རྫིང་ནང་གི་ཆུས་དཔེས་མཚོན་པའི་མཁྱེན་པ་ཡིན་པས་ཁྱབ། རྒྱན་གྱི་དགོངས་འགྲེལ་གྱི་དངོས་བསྟན་གྱི་མཁྱེན་པ་ཡིན་ན། ཡུར་ནང་གི་ཆུས་དཔེར་མཚོན་པའི་མཁྱེན་པ་ཡིན་པས་ཁྱབ། བསྟན་བཅོས་ལུགས་ཀྱི་དངོས་བསྟན་གྱི་མཁྱེན་པ་ཡིན་ན། ཞིང་ནང་གི་ཆུས་དཔེས་མཚོན་པའི་མཁྱེན་པ་ཡིན་པས་ཁྱབ། ཞེས་གསུངས་པ་རྣམས་མི་འཐད་དེ། གསུམ་ཀ་ལ་རྣམ་མཁྱེན་ཆོས་ཅན། དེར་ཐལ། དེའི་ཕྱིར། དང་པོ་མ་གྲུབ་ན་དེར་ཐལ། བདག་མེད་རྟོགས་པའི་ཐེག་ཆེན་གྱི་མཁྱེན་པ་ཡིན་པའི་ཕྱིར། གཉིས་པ་མ་གྲུབ་ན། དེར་ཐལ། རྣམ་པ་ཐམས་ཅད་མཁྱེན་ཉིད་ལམ་ཞེས་པའི་དངོས་བསྟན་གྱི་མཁྱེན་པ་ཡིན་པའི་ཕྱིར་ཏེ། རྣམ་པ་ཐམས་ཅད་མཁྱེན་པ་ཉིད་ཞེས་པའི་དངོས་བསྟན་གྱི་མཁྱེན་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གསུམ་པ་མ་གྲུབ་ན། དེར་ཐལ། ཐུབ་པའི་རྣམ་ཀུན་མཁྱེན་པ་ཉིད་ཅེས་པའི་དངོས་བསྟན་གྱི་རྣམ་མཁྱེན་ཡིན་པའི་ཕྱིར་ཏེ། རྣམ་མཁྱེན་ཡིན་པའི་ཕྱིར། ཁྱབ་སྟེ། མངོན་རྟོགས་བརྒྱད་ཀྱི་དང་པོར་རྣམ་མཁྱེན་བསྟན་པ་འདི་གདུལ་བྱ་འབྲས་བུ་ལ་སྤྲོ་བ་སྐྱེ་བའི་ཆེད་དུ་བསྟན་པར་གསུངས་པ་དེ་འཐད་པའི་ཕྱིར། རྩ་བར་འདོད་ན། གསུམ་ཀ་ལ་ཆོས་ཅན། རིམ་བཞིན་དེ་དང་དེ་མ་ཡིན་པར་ཐལ། རང་དོན་མཁྱེན་གསུམ་ལོ་ཏོག་རབ་རྒྱས་ནས་ཞེས་པའི་དངོས་བསྟན་གྱི་ལོ་ཏོག་གི་དཔེས་མཚོན་པའི་མཁྱེན་པ་ཡིན་པའི་ཕྱིར་ཏེ། སངས་རྒྱས་འཕགས་པའི་རྒྱུད་ཀྱི་མཁྱེན་པ་ཡིན་པའི་ཕྱིར། དེས་ན་རྒྱན་གྱི་མཆོད་བརྗོད་ཀྱི་ཚིགས་བཅད་ནི་རྫིང་དང་ཆོས་མཚུངས། ཚིགས་བཅད་དེ་བསྟན་བཅོས་ལུས་ཀྱི་ཉམས་ལེན་ལ་སྦྱར་བའི་སྐབས་ཀྱི་མཁྱེན་པ་རྣམས་ནི་རྫིང་ནང་གི་ཆུ་དང་ཆོས་མཚུངས། རྣམ་པ་ཐམས་ཅད་མཁྱེན་ཉིད་ཞེས་སོགས་དགོངས་འགྲེལ་གྱི་ཚིགས་བཅད་གཉིས་པ་ནི་ཡུར་བ་དང་ཆོས་མཚུངས། རྣམ་པ་ཐམས་ཅད་མཁྱེན་པ་ཉིད་ལམ་ཞེས་པའི་ཚིག་ཟུར་གྱི་ལམ་ཞེས་པའི་དངོས་བསྟན་གྱི་མཁྱེན་པ་དེ་ཡུར་ནང་གི་ཆུ་དང་ཆོས་མཚུངས། རྒྱན་གྱི་སྐབས་བརྒྱད་ལུས་དང་བཅས་པ་ནི་ཞིང་དང་ཆོས་མཚུངས། བསྟན་བཅོས་ལུས་ཀྱི་བསྟན་བྱའི་གཙོ་བོར་གྱུར་པའི་མཁྱེན་པ་གསུམ་པོ་ནི། ཞིང་ནང་གི་ཆུ་དང་ཆོས་མཚུངས་པས། དེ་གསུམ་ཀ་སྦྱར་ཚུལ་དང་པོའི་གནས་སྐབས་འབའ་ཞིག་ཡིན་ནོ། །དེ་ནས་སྦྱར་ཚུལ་གཉིས་པས་བསྡུས་པའི་སངས་རྒྱས་སའི་མཁྱེན་གསུམ་ནི་ལོ་ཏོག་དང་ཆོས་མཚུངས། སྦྱར་ཚུལ་གསུམ་པས་བསྡུས་པའི་འཕགས་བཞི་སོ་སོའི་མངོན་རྟོགས་ནི་ཟས་ལ་ལོངས་སྤྱོད་པ་དང་ཆོས་མཚུངས་པ་ཡིན། ཞེས་ཡོངས་འཛིན་དམ་པ་དབང་ཕྱུག་དཔལ་བཟང་གསུང་ངོ་། །འདི་ལས་གཞན་དུ་སྨྲ་བ་རྣམས་ཀྱིས་ཀུན་མཁྱེན་བླ་མའི་དགོངས་པ་བསྐལ་པར་འབད་ཀྱང་ག་ལ་ལོངས། སྔོན་བསགས་ཀྱི་རྣམ་དཔྱོད་གཅིག་དགོས་པ་ཡིན་ནོ། །ཡང་འདིར་ཁ་ཅིག རྒྱན་གྱི་མཆོད་བརྗོད་ཡུལ་དུ་གྱུར་པའི་ཡུམ་ལ་རང་སྲས་ཉན་ཐོས་རང་རྒྱལ་བྱང་སེམས་སངས་རྒྱས་འཕགས་པའི་ཡུམ་དང་བཞི་ཡོད་དེ། ཉན་ཐོས་བྱང་ཆུབ་སེམས་དཔའི་ཚོགས་བཅས་སངས་རྒྱས་ཀྱི་ནི་ཡུམ་དེ་ཞེས་གསུངས་པའི་ཚིག་གི་ནུས་པས་ཉན་ཐོས་དང་བྱང་སེམས་གཉིས་ཀ་ལའང་ཡུམ་སྦྱར་ནས་དེ་གཉིས་དང་ཚིག་ཟིན་ལ་བསྟན་པའི་སངས་རྒྱས་ཀྱི་ཡུམ་དང་གསུམ་ཀ་ལ་ཕྱག་འཚལ་བ་ཡིན་པའི་ཕྱིར། ཞེས་ཟེར་བ་མི་འཐད་དེ། འདིར་ཉན་ཐོས་བྱང་ཆུབ་སེམས་དཔའི་ཚོགས་བཅས་ཞེས་པ་འོག་གི་ཡུམ་དང་བསྒྲེལ་རྒྱུ་མ་ཡིན་གྱི། སངས་རྒྱས་ཀྱི་ནི་ཞེས་པའི་ཡུམ་དེ་སངས་རྒྱས་ཀྱི་ཁྱད་ཆོས་སུ་སྦྱོར་བ་ཡིན་ཏེ། འགྲེལ་པ་དོན་གསལ་ལས། སངས་རྒྱས་ཉན་ཐོས་ལ་སོགས་པས་ཡོངས་སུ་བསྐོར་བ་དེ་ཞེས་གསུངས་པའི་ཕྱིར། དེས་ན་འདིར་ཡུམ་ལ། མཚན་ཉིད། དབྱེ་བ། ཡུམ་སྲས་ཀྱི་དོན་དང་གསུམ། དང་པོ་ནི། རང་སྲས་འཕགས་པའི་སྐྱེ་བྱེད་དང་དེའི་བཞེད་དོན་སྒྲུབ་བྱེད་གང་རུང་དུ་གྱུར་པའི་བདག་མེད་རྟོགས་པའི་མཁྱེན་པ་དེ་ཡུམ་གྱི་མཚན་ཉིད། ཡང་དེ་གང་རུང་དུ་གྱུར་པའི་བདག་མེད་རྟོགས་པའི་ཐེག་ཆེན་གྱི་མཁྱེན་པ་དེ་མཆོད་ཡུམ་གྱི་མཚན་ཉིད་ཡིན་ནོ། །མཆོད་ཡུམ་དང་རྒྱན་གྱི་མཆོད་བརྗོད་ཀྱི་ཡུལ་དུ་གྱུར་པའི་ཡུམ་དང་། སངས་རྒྱས་ཀྱི་ཡུམ་རྣམས་དོན་གཅིག མཚན་གཞི་ནི་བདག་མེད་རྟོགས་པའི་ཐེག་ཆེན་གྱི་ལམ་མཐའ་དག་གོ །གཉིས་པ་ལ། སྐྱེད་བྱེད་ཀྱི་ཡུམ་དང་བཞེད་དོན་སྒྲུབ་བྱེད་ཀྱི་ཡུམ་གཉིས། དང་པོའི་མཚན་ཉིད་ནི། བདག་མེད་རྟོགས་པའི་སྒོ་ནས་རང་གི་རྟོགས་པའི་རྒྱུན་ཕྱི་མ་ལ་གནས་པའི་རང་སྲས་འཕགས་པ་སྐྱེད་པར་བྱེད་པའི་རིགས་སུ་གནས་པའི་སློབ་པའི་མཁྱེན་པའོ། །དེ་ལ་དབྱེ་ན། རང་སྲས་ཐེག་དམན་འཕགས་པ། བྱང་སེམས་འཕགས་པ། སངས་རྒྱས་འཕགས་པ་སྐྱེད་བྱེད་ཀྱེ་ཡུམ་དང་གསུམ། མཚན་ཉིད་རིམ་བཞིན་དང་པོ་ལ་གཞི་གང་ཟག་གི་དང་། བཟུང་བ་ཆོས་ཀྱི་བདག་གི་སྐྱེ་མེད་གང་རུང་དུ་རྟོགས་པའི་སྒོ་ནས་རང་གི་རྟོགས་པའི་རྒྱུན་ཕྱི་མ་ལ་གནས་པའི་རང་སྲས་ཐེག་དམན་འཕགས་པ་སྐྱེད་པར་བྱེད་པའི་རིགས་སུ་གནས་པའི་སློབ་པའི་མཁྱེན་པ་དང་། དེ་བཞིན་དུ་གཉིས་པ་ལམ་ལ་འཛིན་པ་ཆོས་ཀྱི་སོགས་དང་། གསུམ་པ་རྣམ་པ་འཛིན་པ་ཆོས་ཀྱི་ཞེས་སོགས་སྔར་ལྟར་ལ། ཐེག་དམན་གྱི་ཚབ་ཏུ་བྱང་སེམས་སོགས་སོ་སོར་སྦྱར་རོ། །རིགས་གནས་སྨོས་པས་ནི་རང་གི་རྒྱུན་འགག་ཁ་མའི་བདག་མེད་རྟོགས་པའི་ཐེག་དམན་གྱི་ཚོགས་སྦྱོར་མཐོང་བསྒོམ་བཞི་དང་རང་གི་རྒྱུན་འགག་ཁ་མའི་ཐེག་ཆེན་གྱི་ཚོགས་ལམ་རྣམས་སྐྱེད་བྱེད་ཀྱི་ཡུམ་དུ་སྡུད་པའི་ཆེད་ཡིན་ནོ། །དབྱེ་བ་དེ་རེ་རེ་ལ་ཡང་དེ་དང་དེའི་རྟོགས་བྱ་བསྐྱེད་མེད་དོན་སྤྱིའི་ཚུལ་གྱིས་རྟོགས་པའི་མཁྱེན་པ་དང་། མངོན་སུམ་དུ་རྟོགས་པའི་མཁྱེན་པ་གཉིས་དང་པོ་ནི། ཐེག་པ་ཆེ་ཆུང་གི་ཚོགས་སྦྱོར་གྱི་ལམ་ལ་འཇོག གཉིས་པ་ནི། ཐེག་པ་ཆེ་ཆུང་གི་མཐོང་བསྒོམ་གྱི་ལམ་ལ་འཇོག མི་སློབ་ལམ་ནི་བཞེད་དོན་སྒྲུབ་བྱེད་ཙམ་ཡིན་ནོ། །འདིར་ཉང་སྟོང་བཀའ་ཆེན་པས། གཞི་བཟུང་བ་ཆོས་ཀྱི་བདག་གི་སྐྱེ་མེད་དུ་རྟོགས་པའི་སྒོ་ནས་ཞེས་སོགས་རང་སྲས་རང་རྒྱལ་འཕགས་པའི་སྐྱེད་བྱེད་ཀྱི་ཡུམ་གྱི་མཚན་ཉིད་དུ་བཞེད་པ་མི་འཐད་དེ། གཅིག་ཆར་བའི་རྒྱུན་ཞུགས་ཀྱི་རྟོགས་པ་སྔོན་སོང་གི་རང་རྒྱལ་ཀྱི་རིགས་ཅན་སྒོམ་ལམ་པའི་རྒྱུད་ཀྱི་མཁྱེན་པ་ཆོས་ཅན། མཚན་ཉིད་དེར་ཐལ། །མཚོན་བྱ་དེའི་ཕྱིར་ཏེ། རང་སྲས་རང་རྒྱལ་དགྲ་བཅོམ་པའི་སྐྱེད་བྱེད་ཀྱི་ཡུམ་ཡིན་པའི་ཕྱིར། འདོད་ན། གཟུང་བ་ཆོས་ཀྱི་བདག་མེད་རྟོགས་པའི་མཁྱེན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། གང་ཟག་གི་བདག་མེད་ཙམ་རྟོགས་པའི་མཁྱེན་པ་ཡིན་པའི་ཕྱིར་ཏེ། ཉན་ཐོས་འཕགས་པའི་རྟོགས་པ་སྔོན་སོང་གི་རང་རྒྱལ་གྱི་རིགས་ཅན་སྒོམ་ལམ་པའི་རྒྱུད་ཀྱི་མཁྱེན་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། སྐྱེ་བྱེད་ཀྱི་ཡུམ་ཡིན་ན། སློབ་ལམ་ཡིན་པས་ཁྱབ་པ་ནི་རྗེ་བཙུན་མུས་རབ་འབྱམས་པ་བཞེད་དོ། །བཀའ་འགྲེལ་གྱི་དགོངས་འགྲེལ་ཉི་མའི་འོད་ཟེར་ལས། རྣམ་མཁྱེན་སྐད་ཅིག་མ་དང་པོ་ནི་སྐྱེད་བྱེད་ཀྱི་ཡུམ་མ་ཡིན་ཏེ། སངས་རྒྱས་ཀྱི་ས་ལ་ཉམས་ལེན་མེད་པའི་ཕྱིར་ཞེས་གསུངས་པས་སོ། །གཉིས་པ་བཞེད་དོན་སྒྲུབ་བྱེད་ཀྱི་ཡུམ་གྱི་མཚན་ཉིད་ནི། བདག་མེད་མངོན་སུམ་དུ་རྟོགས་པའི་སྒོ་ནས་རང་རྒྱུད་ལྡན་གྱི་འཕགས་པའི་བཞེད་དོན་གྱི་གཙོ་བོ་སྒྲུབ་པའི་རིགས་སུ་གནས་པའི་མཁྱེན་པའོ། །དེ་ལ་དབྱེ་ན་རང་སྲས་ཐེག་དམན་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་སོགས་གསུམ། དང་པོའི་མཚན་ཉིད་ནི། གཞི་གང་ཟག་གི་དང་བཟུང་བ་ཆོས་ཀྱི་བདག་གི་སྐྱེ་མེད་གང་རུང་དུ་མངོན་སུམ་དུ་རྟོགས་པའི་སྒོ་ནས་རང་སྲས་ཐེག་དམན་འཕགས་པ་འབྲས་བུ་ཉེར་ཞི་གཉིས་སུ་འཁྲིད་པར་བྱེད་པའི་རིགས་སུ་གནས་པའི་མཁྱེན་པའོ། །མཚན་གཞི་ནི་ཐེག་དམན་གྱི་མཐོང་བསྒོམ་མི་སློབ་ལམ་གསུམ་མོ། །འདི་ལ་ཁ་ཅིག ཉེར་ཞི་གཉིས་པོ་ཐོབ་ཟིན་པའི་ཉན་ཐོས་དགྲ་བཅོམ་པའི་རྒྱུད་ཀྱི་མཁྱེན་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། དེ་མ་ཡིན་པར་ཐལ། རང་རྒྱུད་ལྡན་གྱི་ཐེག་དམན་འཕགས་པ་ཉེར་ཞི་གཉིས་སུ་འཁྲིད་པར་བྱེད་པའི་མཁྱེན་པ་མ་ཡིན་པའི་ཕྱིར་ཏེ། རང་རྒྱུད་ལྡན་གྱི་ཐེག་དམན་འཕགས་པ་ཉེར་ཞི་གཉིས་སུ་འཁྲིད་ཟིན་པའི་ཕྱིར་ཏེ། རང་རྒྱུད་ལྡན་གྱི་ཉན་ཐོས་དགྲ་བཅོམ་པ་ཉེར་ཞི་གཉིས་སུ་འཁྲིད་ཟིན་པའི་ཕྱིར་ཞེ་ན། རིགས་གནས་སྨོས་པས་སྐྱོན་མེད་དེ། དེ་རང་རྒྱུད་ལྡན་གྱི་ཉན་ཐོས་དགྲ་བཅོམ་པ་ཉེར་ཞི་གཉིས་སུ་འཁྲིད་པར་བྱེད་པའི་རིགས་གནས་ཙམ་ལས་འཁྲིད་པར་བྱེད་པ་མ་ཡིན་པའི་ཕྱིར། དེས་ན་འདིར་མཚན་ཉིད་ཀྱི་ཟུར་དུ་རིགས་གནས་སྦྱར་བ་རྣམས་ནི་ཡོངས་གཅོད་ཀྱི་དགོས་པ་ཅན་ཡིན་ནོ། །གོང་གི་གཉིས་པའི་མཚན་ཉིད་ནི་ལམ་འཛིན་པ་ཆོས་ཀྱི་བདག་གི་སྐྱེ་མེད་དུ་མངོན་སུམ་དུ་རྟོགས་པའི་སྒོ་ནས་རང་སྲས་བྱང་སེམས་འཕགས་པའི་འཇིག་རྟེན་གྱི་དོན་སྒྲུབ་པར་བྱེད་པའི་མཁྱེན་པ། མཚན་གཞི་ནི་ཐེག་ཆེན་གྱི་མཐོང་བསྒོམ་གཉིས་སོ། །མཆོད་ཡུལ་གཞི་ཤེས་སོགས་ཀྱི་རྣམ་བཞག་བྱེད་ན། འདི་དང་སངས་རྒྱས་ཀྱི་བཞེད་དོན་སྒྲུབ་བྱེད་ཀྱི་ཡུམ་གཉིས་ལ་བྱེད་རིགས་ཀྱིས། ཐེག་དམན་གྱི་ཡུམ་ལ་དེ་གསུམ་གྱི་རྣམ་བཞག་མི་ཐོབ་སྟེ། མཆོད་ཡུམ་ཡིན་ན། ཐེག་ཆེན་གྱི་མཁྱེན་པ་ཡིན་དགོས་པའི་ཕྱིར་དང་། ཐེག་དམན་གྱི་མཁྱེན་པ་ལ་རྗེ་བཙུན་བྱམས་པ་མགོན་པོས་བསྟོད་ཕྱག་མ་མཛད་པའི་ཕྱིར། གསུམ་པའི་མཚན་ཉིད་ནི། རྣམ་པ་སྐྱེ་མེད་དུ་རྟོགས་པ་མཐར་ཐུག་པའི་སྒོ་ནས་རང་སྲས་སངས་རྒྱས་འཕགས་པའི་ཆོས་འཁོར་བསྐོར་བའི་བདག་རྐྱེན་དུ་གྱུར་པའི་མཁྱེན་པའོ། །མཚན་གཞི་ནི་སངས་རྒྱས་འཕགས་པའི་རྒྱུད་ཀྱི་མཁྱེན་པ་མཐའ་དག་གོ །དེས་ན་ཐེག་པ་ཆེ་ཆུང་གི་མཐོང་བསྒོམ་གྱི་ལམ་རྣམས་རང་སྲས་འཕགས་པའི་སྐྱེད་བྱེད་ཀྱི་ཡུམ་དང་རང་རྒྱུད་ལྡན་གྱི་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་གཉིས་ཀ་ཡིན་པས། སྤྱིར་སྐྱེད་བྱེད་དང་བཞེད་དོན་སྒྲུབ་བྱེད་ཀྱི་ཡུམ་གཉིས་ཀ་ཡིན་ལ། རང་སྲས་འཕགས་པའི་སྐྱེད་བྱེད་དེའི་བཞེད་དོན་སྒྲུབ་བྱེད་ཀྱི་ཡུམ་གཉིས་ནི་འགལ་ཏེ། དེའི་སྐྱེད་བྱེད་ཀྱི་ཡུམ་ཡིན་ན། དེའི་སྔ་ལོགས་སུ་བྱུང་བས་ཁྱབ། དེའི་བཞེད་དོན་སྒྲུབ་བྱེད་ཀྱེ་ཡུམ་ཡིན་ན། དེ་དང་དུས་མཉམ་ཡིན་པས་ཁྱབ་པའི་ཕྱིར། འདིར་དོགས་པ་འདི་ལྟ་བུ་ཞིག་འབྱུང་སྟེ། ཤཱཀྱ་ཐུབ་པའི་རྒྱུད་ཀྱི་མཁྱེན་པ་དེ་རང་སྲས་ཤཱཀྱ་ཐུབ་པའི་ཆོས་འཁོར་བསྐོར་བའི་བདག་རྐྱེན་དུ་གྱུར་པའི་མཁྱེན་པ་ཡིན་པར་ཐལ། མཚན་ཉིད་དེ་འཐད་པའི་ཕྱིར། འདོད་ན། ཤཱཀྱ་ཐུབ་པའི་རྒྱུད་ཀྱི་མཁྱེན་པ་དང་། ཤཱཀྱ་ཐུབ་པ་གཉིས་ལ་སྲས་ཡུམ་གྱི་རྣམ་བཞག་ཡོད་པར་ཐལ། འདོད་པའི་ཕྱིར། འདོད་ན། དེ་མེད་པར་ཐལ། ཤཱཀྱ་ཐུབ་པ་དེ་ཤཱཀྱ་ཐུབ་པའི་རྒྱུད་ཀྱི་མཁྱེན་པའི་སྲས་མ་ཡིན་པའི་ཕྱིར་ཏེ། དེ་དེའི་རྗེས་སུ་སྐྱེས་པ་མ་ཡིན་པའི་ཕྱིར་ཏེ། དེ་དེ་དང་དུས་མཉམ་ཡིན་པའི་ཕྱིར་ཞེ་ན། དེ་དང་དེའི་རྒྱུད་ཀྱི་མཁྱེན་པ་གཉིས་ལ་ཕན་ཚུན་ཡུམ་སྲས་ཀྱི་རྣམ་བཞག་མེད་ཀྱང་། སོ་སོར་ཡུམ་སྲས་སུ་འཇོག་དགོས་ཏེ། ཤཱཀྱ་ཐུབ་པའི་རྒྱུད་ཀྱི་མཁྱེན་པ་ནི་ཡུམ་དང་། ཤཱཀྱ་ཐུབ་པ་སྲས་ཡིན་པའི་ཁྱད་པར་འཐད་པའི་ཕྱིར། དེ་ཡང་ཤཱཀྱ་ཐུབ་པའི་རྒྱུད་ཀྱི་མཁྱེན་པ་ཡུམ་ཡིན་ཏེ། དེ་ཤཱཀྱ་ཐུབ་པའི་བཞེད་དོན་སྒྲུབ་བྱེད་ཀྱི་ཡུམ་ཡིན་པའི་ཕྱིར། ཤཱཀྱ་ཐུབ་པ་སྲས་ཡིན་ཏེ། དེའི་ཡུམ་གྱི་སྒོ་ནས་སྲས་སུ་བཞག་པའི་སྲས་ཡིན་པའི་ཕྱིར། འཕགས་པ་ཡིན་ན། ཡུམ་གྱི་སྒོ་ནས་སྲས་སུ་བཞག་པའི་སྲས་ཡིན་དགོས་པའི་ཕྱིར། དེས་ན་རང་སྲས་ཞེས་པ་སྐྱེད་བྱེད་ཀྱི་ཡུམ་གྱི་སྐབས་སུ་རང་རང་གི་རྟོགས་པའི་རྒྱུན་ཕྱི་མ་ལ་གནས་པའི་རང་སྲས་ཡིན་པས། མཁྱེན་པ་དེ་དང་དེའི་སྲས་མཚན་ཉིད་པ་ཡིན་ལ། བཞེད་དོན་སྒྲུབ་བྱེད་ཀྱི་སྐབས་སུ་མཁྱེན་པ་ཡུམ་དེ་དང་རང་སྲས་འཕགས་པ་དུས་མཉམ་པས། དེ་བཞེད་དོན་སྒྲུབ་བྱེད་ཀྱི་ཡུམ་དེའི་སྲས་མ་ཡིན་ཞིང་། སྤྱིར་རང་གི་རྒྱུར་གྱུར་པའི་ཡུམ་གྱི་སྲས་ཡིན་པས། རང་སྲས་ཤེས་པ་ཞག་གམ་སྙམ་དུ་ཁོ་བོ་ཅག་སེམས་སོ། །གཞན་དུ་ན་རང་སྲས་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་མི་འཐད་པར་འགྱུར་བས་ཧ་ཅང་ཐལ་ལོ། །འདིར་ཚིག་ལ་ཁྲིས་ན། ཐེག་ཆེན་གྱི་མཐོང་ལམ་སོགས་དེ་དང་དེ་རང་རྒྱུད་ལྡན་གྱི་བྱང་སེམས་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་ཡིན་ལ། སྤྱིར་བྱང་སེམས་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་མ་ཡིན་པར་ཁས་ལེན་ནོ། དེས་མཚོན་ནས་ཉན་རང་དང་སངས་རྒྱས་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་ལ་ཡང་ཤེས་པར་བྱ་སྟེ། དཔེར་ན། སངས་རྒྱས་འཕགས་པའི་རྒྱུད་ཀྱི་མཁྱེན་པ་དེ་སངས་རྒྱས་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་ཡིན་ཞེས་རང་ལྡོག་ལ་ཁྲིས་ནས་སྨྲ་བར་བྱའོ། །གལ་ཏེ་ཤཱཀྱ་ཐུབ་པའི་རྒྱུད་ཀྱི་མཁྱེན་པ་ལྟ་བུ་སངས་རྒྱས་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་ཡིན་ཟེར་ན། དེའི་རྒྱུད་ཀྱི་མཁྱེན་པ་ཆོས་ཅན། སངས་རྒྱས་འཕགས་པ་དང་དུས་མཉམ་ཡིན་པར་ཐལ། སངས་རྒྱས་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་ཀྱི་སྔ་རོལ་དུ་སངས་རྒྱས་འཕགས་པ་མ་བྱུང་བར་ཐལ། ཁྱོད་སངས་རྒྱས་འཕགས་པ་དང་དུས་ཉམ་ཡིན་པའི་ཕྱིར། འདོད་ན། དེའི་རྒྱུད་ཀྱི་མཁྱེན་པའི་སྔ་རོལ་ཏུ་སངས་རྒྱས་འཕགས་པ་འབྱུང་བར་ཐལ། དེའི་སྔ་རོལ་ཏུ་སངས་རྒྱས་འཕགས་པ་བྱུང་བའི་ཕྱིར་ཏེ། དེའི་སྔ་རོལ་ཏུ་ཚོགས་སོག་ཡུལ་གྱི་སངས་རྒྱས་འཕགས་པ་བྱུང་བའི་ཕྱིར་ཏེ། དེས་འཚང་རྒྱ་བའི་སྔ་རོལ་ཏུ་སངས་རྒྱས་བདུན་ཁྲི་ལྔ་སྟོང་སོགས་ལ་ཚོགས་བསགས་པ་འཐད་པའི་ཕྱིར། རང་སྲས་བྱང་སེམས་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་གྱི་སཾ་མཚམས་ནི། ཐེག་ཆེན་གྱི་མཐོང་ལམ་ནས་རྒྱུན་མཐའ་བར་དུ་ཡོད་ལ། རང་སྲས་ཉན་ཐོས་འཕགས་པ་དང་། རང་རྒྱལ་འཕགས་པའི་བཞེད་དོན་སྒྲུབ་བྱེད་ཀྱི་ཡུམ་ནི། ཉན་ཐོས་དང་རང་རྒྱལ་གྱི་མཐོང་ལམ་ནས་མི་སློབ་པའི་གནས་སྐབས་ཐེག་ཆེན་ལམ་དུ་འཇུག་ཁ་མའི་བར་དུ་ཡོད་པར་ཡུམ་དོན་རབ་གསལ་དུ་བཤད་དོ། །འོ་ན་ཐེག་ཆེན་ལམ་དུ་འཇུག་ཁ་མའི་ཉན་ཐོས་དགྲ་བཅོམ་པའི་རྒྱུད་ལ་ཐེག་དམན་གྱི་ལམ་དང་། ཐེག་ཆེན་གྱི་ལམ་གཉིས་ཅིག་ཅར་དུ་ཡོད་པར་འགྱུར་ཏེ། དེའི་རྒྱུད་ལ་ཐེག་དམན་གྱི་བཞེད་དོན་སྒྲུབ་བྱེད་ཀྱི་ཡུམ་ཡོད་པས། ཐེག་དམན་གྱི་ལམ་ཡོད་པ་ནི་གཞིར་བཞག དེ་ཐེག་ཆེན་ལམ་དུ་འཇུག་ཁ་མ་ཡིན་པས། སྨོན་པ་བྱང་ཆུབ་ཀྱི་སེམས་ཙམ་དང་ལྡན་པའི་ཕྱིར་ཞེ་ན། སྐྱོན་མེད་དེ། དམན་ལམ་སྔོན་དུ་མ་སོང་བར་ཐེག་ཆེན་ལམ་དུ་འཇུག་ཁ་མའི་དུས་སུ་སྨོན་སེམས་དང་ངེས་པར་ལྡན་དགོས་ཀྱང་། ཐེག་དམན་གྱི་བསླབ་པ་ལ་གནས་པའི་གང་ཟག་ཐེག་ཆེན་ལམ་དུ་འཇུག་ཁ་མའི་དུས་སུ་སྨོན་སེམས་དང་མི་ལྡན་པའི་ཕྱིར་ཏེ། དེའི་རྒྱུད་ལ་སྨོན་སེམས་ནམ་སྐྱེས་པ་ན་སྔར་གྱི་བསླབ་པ་གནས་གྱུར་པ་ཐེག་ཆེན་ལམ་དུ་ཞུགས་པར་འགྱུར་བའི་ཕྱིར། དཔེར་བརྗོད་ན། ཉན་ཐོས་དགེ་སློང་གི་རྒྱུད་ལ་སྨོན་སེམས་ནམ་སྐྱེས་པ་ན། དམན་སེམས་དོར་ནས་སྔར་གྱི་སྤོང་སེམས་དེ་ཉིད་ཐེག་ཆེན་གྱི་བསླབ་པར་གནས་གྱུར་པ་ཡིན་ནོ། །འདི་ནི་ཡུམ་དོན་རབ་གསལ་དུ་ལེགས་པར་བཤད་དོ། །ཡང་རང་སྲས་བྱང་སེམས་འཕགས་པའི་སྐྱེད་བྱེད་ཀྱི་ཡུམ་གྱི་ས་མཚམས་ནི། བདག་མེད་རྟོགས་པའི་ཐེག་ཆེན་གྱི་ཚོགས་ལམ་ནས། རྒྱུན་མཐའི་སྔ་རོལ་དུ་ཡོད། རྒྱུན་མཐའི་ཡེ་ཤེས་ནི་དེའི་སྐྱེད་བྱེད་ཀྱི་ཡུམ་མ་ཡིན་ཏེ། དེས་རང་གི་སྐད་ཅིག་ཕྱི་ལོགས་དེ་མ་ཐག་ཏུ་རང་སྲས་སངས་རྒྱས་འཕགས་པ་བསྐྱེད་པར་བྱེད་ཅིང་། བྱང་སེམས་འཕགས་པ་བསྐྱེད་པར་མི་བྱེད་པའི་ཕྱིར། ཡང་ཐེག་དམན་དུ་ལྟུང་ངེས་ཀྱི་བྱང་སེམས་ཚོགས་ལམ་པའི་རྒྱུད་ཀྱི་བདག་མེད་རྟོགས་པའི་མཁྱེན་པ་ཆོས་ཅན། རང་སྲས་འཕགས་པ་སྐྱེད་བྱེད་ཀྱི་ཡུམ་ཡིན་པར་ཐལ། བདག་མེད་རྟོགས་པའི་ཐེག་ཆེན་གྱི་སློབ་ལམ་ཡིན་པའི་ཕྱིར། འདོད་ན། དེ་མ་ཡིན་པར་ཐལ། རང་སྲས་སངས་རྒྱས་འཕགས་པ་སྐྱེད་པར་མི་བྱེད་པའི་ཕྱིར། དེ་མི་བསྐྱེད་པར་ངེས་པའི་ཆོས་ཡིན་པའི་ཕྱིར་ཏེ། ཐེག་དམན་དུ་ལྟུང་ངེས་ཀྱི་གང་ཟག་གི་རྒྱུད་ཀྱི་ཆོས་ཡིན་པའི་ཕྱིར་ཞེ་ན། འདིར་མ་ངེས་ཏེ། དེ་ལྟ་བུའི་བྱང་སེམས་ཚོགས་ལམ་དེ་རེ་ཞིག་ཐེག་དམན་དུ་ལྟུང་ངེས་ཡིན་ཀྱང་། མཐར་ཐུག་འཚང་རྒྱ་ངེས་ཡིན་པས་དེའི་རྒྱུད་ཀྱི་མཁྱེན་པ་དེས་ཀྱང་མཐར་ཐུག་སངས་རྒྱས་ཐོབ་པའི་རྒྱུ་བྱེད་པའི་ཕྱིར་ཏེ། དེའི་རྒྱུད་ཀྱི་མཁྱེན་པ་དེ་མཐར་ཐུག་སངས་རྒྱས་ཐོབ་པའི་ས་བོན་དང་བག་ཆགས་སུ་འཐད་པའི་ཕྱིར། དེའི་རྒྱུད་ཀྱི་མཁྱེན་པ་དེ་ཐེག་ཆེན་གྱི་མཁྱེན་པ་ཡིན་པའི་ཕྱིར། གསུམ་པ་ཡུམ་སྲས་ཀྱི་དོན་ནི། ཡུམ་མཚན་ཉིད་པ་བདག་མེད་རྟོགས་པའི་མཁྱེན་པ་ཡིན་ཞིང་། ཡུམ་གྱི་སྒོ་ནས་སྲས་སུ་བཞག་པ་ནི་འཕགས་པ་བཞི་ཆར་ལ་ཡོད་དེ། འཕགས་པ་ཡིན་ན། རང་རྒྱུད་བདག་མེད་རྟོགས་པའི་ཤེས་རབ་ལས་བྱུང་བས་ཁྱབ་པའི་ཕྱིར། ཡབ་ཀྱི་སྒོ་ནས་སྲས་སུ་བཞག་པ་ནི། བྱང་ཆུབ་སེམས་དཔའ་ཐམས་ཅད་ལ་ཡོད་དེ། བྱང་ཆུབ་སེམས་དཔའ་ཡིན་ན། རང་རྒྱུད་ལ་ཐེག་ཆེན་སེམས་བསྐྱེད་སྐྱེས་པས་ཁྱབ་པའི་ཕྱིར། དེས་ན་ཡུམ་ནི་རྒྱུའི་ངོས་ནས་བཞག སྲས་ནི་འབྲས་བུའི་ངོས་ནས་བཞག་ཅིང་། བྱང་སེམས་འཕགས་པ་ཡིན་ན། ཡུམ་གྱི་སྒོ་ནས་སྲས་སུ་བཞག་གིས་སྲས་དང་ཡབ་ཀྱི་སྒོ་ནས་སྲས་སུ་བཞག་པའི་སྲས་གཉིས་ཀ་ཡིན་པས་ཁྱབ། ཡུམ་གྱི་སྒོ་ནས་སྲས་སུ་བཞག་པའི་སྲས་དང་། འཕགས་པ་དོན་གཅིག་གོ །དེ་ལ་ཁ་ཅིག བྱང་སེམས་སྦྱོར་ལམ་པ་ཆོས་ཅན། འཕགས་པ་ཡིན་པར་ཐལ། ཡུམ་གྱི་སྒོ་ནས་སྲས་སུ་བཞག་པའི་སྲས་ཡིན་པའི་ཕྱིར་ཏེ། རང་རྒྱུ་བདག་མེད་རྟོགས་པའི་ཤེས་རབ་ལས་བྱུང་བའི་སྲས་ཡིན་པའི་ཕྱིར་ཏེ། རང་རྒྱུ་ཚོགས་ལམ་གྱི་གནས་སྐབས་ཀྱི་བདག་མེད་རྟོགས་པའི་ཤེས་རབ་ལས་བྱུང་བའི་སྲས་ཡིན་པའི་ཕྱིར་ཏེ། རང་རྒྱུ་དེའི་གནས་སྐབས་ཀྱི་བདག་མེད་རྟོགས་པའི་ཤེས་རབ་སྔོན་སོང་གི་སྲས་ཡིན་པའི་ཕྱིར་ཏེ། འདིར་མ་ངེས། མ་གྲུབ་ན། དེར་ཐལ། རང་རྒྱུ་དེའི་གནས་སྐབས་ཀྱི་ཉམས་ལེན་མཐའ་དག་སྔོན་སོང་གི་སྲས་ཡིན་པའི་ཕྱིར་ཏེ། སྲས་གང་ཞིག རང་རྒྱུ་དེའི་གནས་སྐབས་ཀྱི་ཉམས་ལེན་མཐའ་དག་སྔོན་སོང་ཡིན་པའི་ཕྱིར་ཏེ། རང་རྒྱུ་ཚོགས་ལམ་གྱི་གནས་སྐབས་མཐའ་དག་རྫོགས་རྗེས་སུ་བྱུང་བའི་བྱང་ཆུབ་སེམས་དཔའ་ཡིན་པའི་ཕྱིར་ཏེ། བྱང་སེམས་སྦྱོར་ལམ་པ་ཡིན་པའི་ཕྱིར་ཞེ་ན། སྐྱོན་མེད་དེ། ཆོས་དེ་སྔོན་སོང་གི་འབྲས་བུ་ཡིན་ན། ཆོས་དེ་ལས་བྱུང་བའི་མ་ཁྱབ་ཅིང་། ཆོས་དེའི་སྔ་རོལ་དུ་བྱུང་བ་ཡིན་ན་ཡང་། ཆོས་དེའི་རྒྱུ་ཡིན་པས་མ་ཁྱབ་པའི་ཕྱིར། དཔེར་ན་ཤཱཀྱ་ཐུབ་པའི་སྔ་རོལ་དུ་བྱུང་བའི་རང་རྒྱལ་དང་ཉན་ཐོས་རྣམས་ཤཱཀྱ་ཐུབ་པའི་རྒྱུ་མ་ཡིན་པ་སོགས་མཐའ་ཡས་སོ། །དེས་ན་བྱང་སེམས་སྦྱོར་ལམ་པ་དེ་རང་གི་སྔ་རོལ་དུ་བྱུང་བའི་བདག་མེད་རྟོགས་པའི་ཤེས་རབ་སྔོན་སོང་ཡིན་ཀྱང་། དེས་བསྐྱེད་པ་དང་དེ་ལས་འཁྲུངས་པར་མི་འཇོག་སྟེ། བདག་མེད་རྟོགས་པའི་ཤེས་རབ་ཀྱིས་བསྐྱེད་པའི་སྲས་ནི་ངེས་པར་འཕགས་པ་ལ་འཇོག་པའི་ཕྱིར། གནད་འདི་ནི་རོང་སྟོན་སྨྲ་བའི་སེངྒེའི་བཞེད་པ་ཡིན་ཅིང་འཇུག་པ་བཀའ་འགྲེལ་དུ་ཡང་གསལ་ལོ། །དེ་རང་གི་རྒྱུར་གྱུར་པའི་བདག་མེད་རྟོགས་པའི་ཤེས་རབ་སྔོན་སོང་ནི་མ་ཡིན་ཏེ། དེའི་རྒྱུར་གྱུར་པའི་བདག་མེད་རྟོགས་པའི་ཤེས་རབ་མེད་པའི་ཕྱིར། འོ་ན་དེ་རང་རྒྱུ་ཚོགས་ལམ་གྱི་གནས་སྐབས་ཀྱི་བདག་མེད་རྟོགས་པའི་ཤེས་རབ་སྔོན་སོང་ཡང་མ་ཡིན་པར་ཐལ། དེའི་རྒྱུར་གྱུར་པའི་ཚོགས་ལམ་གྱི་གནས་སྐབས་ཀྱི་བདག་མེད་རྟོགས་པའི་ཤེས་རབ་མེད་པའི་ཕྱིར་ཏེ། དེའི་རྒྱུར་གྱུར་པའི་བདག་མེད་རྟོགས་པའི་ཤེས་རབ་མེད་པའི་ཕྱིར་ཞེ་ན། བར་ཚངས་ཀྱི་རྣམ་དབྱེ་དགོས་པས་འདིར་མ་ངེས་ཏེ། དཔེར་ན་བྱངཾ་འཕགས་པའི་རྒྱུར་གྱུར་པའི་སྒྲིབ་པ་མེད་ཀྱང་། དེའི་རྒྱུར་གྱུར་པའི་བྱང་སེམས་འཕགས་པའི་གནས་སྐབས་ཀྱི་སྒྲིབ་པ་ཡོད་པ་དང་། དོན་དམ་པའི་བྱང་ཆུབ་སེམས་དཔའ་མེད་ཀྱང་། དོན་དམ་པའི་བྱང་ཆུབ་སེམས་དཔའི་ས་ཡོད་པ་དང་། རང་གི་གདུལ་བྱ་ལ་ཆོས་དངོས་སུ་སྟོན་པའི་རྣམ་མཁྱེན་མེད་ཀྱང་། རང་གི་གདུལ་བྱ་ལ་ཆོས་དངོས་སུ་སྟོན་པའི་སངས་རྒྱས་འཕགས་པའི་གནས་སྐབས་ཀྱི་རྣམ་མཁྱེན་ཡོད་པ་སོགས་བར་ཚངས་ཀྱི་རིགས་མཐའ་ཡས་སོ། །མཆོད་བརྗོད་བཤད་ཟིན་ཏོ།། ༈ །གཉིས་པ་དགོངས་འགྲེལ་ནི། མཆོད་བརྗོད་ཀྱི་སྐབས་སུ་མཁྱེན་གསུམ་གྱི་ཡོན་ཏན་བརྗོད་པའི་སྒོ་ནས་ཡུམ་ལ་ཕྱག་བཙལ་ནས་ཤུགས་ལ་མཁྱེན་གསུམ་གྱི་རྒྱན་རྩོམ་པར་དམ་བཅས་པ་ལ་འཕྲོས་ནས། འོ་ན་རྒྱན་དེའི་བརྗོད་བྱ་གང་ཞེ་ན། རྣམ་མཁྱེན་ཐོབ་བྱེད་ཀྱི་ལམ་བྱང་སེམས་ཀྱི་རྒྱུད་ཀྱི་སྐྱེ་མེད་གསུམ་གང་རུང་རྟོགས་པའི་མཁྱེན་པ་གང་ཟག་གི་ཆ་རྐྱེན་གྱི་སྒོ་ནས་མངོན་རྟོགས་བརྒྱད་དུ་འགྱུར་བ་དེ་ཉིད་རྒྱན་གྱི་བརྗོད་བྱའི་གཙོ་བོ་ཡིན་ནོ་ཞེས་པ་ནི། རྣམ་པ་ཐམས་ཅད་མཁྱེན་ཉིད་ལམ་ཞེས་པས་བསྟན། ལམ་དེ་ཡང་སྟོན་པས་ཤེར་ཕྱིན་གྱི་མདོ་ལས་བཤད་པ་གང་ཡིན་པ་དེ་འདིར་བཤད་པར་བྱ་བ་ཡིན་ཞིང་། དེར་ཐེག་པ་གསུམ་ཀའི་ལམ་བཤད་ཀྱི་འདིར་ཐེག་པ་གཞན་གྱི་མྱོང་བ་མ་ཡིན་པ་ཐེག་ཆེན་གྱི་ལམ་རིམ་ཁོ་ན་འཆད་དོ། །ཅེས་པ་ནི། སྟོན་པས་འདི་ལས་ཞེས་སོགས་རྐང་པ་གཉིས་ཀྱིས་བསྟན། ཆ་རྐྱེན་གྱི་མངོན་རྟོགས་བརྒྱད་ནི་བྱང་སེམས་སྦྱོར་ལམ་པའི་རྒྱུད་ཀྱི་བདག་མེད་རྟོགས་པའི་མཁྱེན་པ་གཅིག་ཉིད་ཀྱང་གང་ཟག་གི་ཆ་རྐྱེན་གྱི་མངོན་རྟོགས་བརྒྱད་ཆར་ཡིན་ཏེ། དེ་རང་གི་རྟེན་གྱི་གང་ཟག་བྱང་སེམས་སྦྱོར་ལམ་པ་འཚང་རྒྱ་བའི་ཆ་རྐྱེན་དུ་གྱུར་པའི་མཁྱེན་གསུམ་ཡང་ཡིན། དེའི་ཆ་རྐྱེན་དུ་གྱུར་པའི་སྦྱོར་གཞི་ཡང་ཡིན། དེའི་ཆ་རྐྱེན་དུ་གྱུར་པའི་འབྲས་བུ་ཆོས་སྐུ་ཡང་ཡིན་པའི་ཁྱད་པར་འཐད་པའི་ཕྱིར་ཏེ། དེ་མཁྱེན་གསུམ་གྱི་གནས་སྐབས་སུ་ཐོས་བསམ་གྱི་ལྡོག་པ་ནས་བསྟན་པ་ཡང་ཡིན། སྦྱོར་གཞིའི་གནས་སྐབས་སུ་ཉམས་ལེན་གྱི་ལྡོག་པ་ནས་བསྟན་པ་ཡང་ཡིན། ཆོས་སྐུའི་སྐབས་སུ་འབྲས་བུའི་ལྡོག་པ་ནས་བསྟན་པ་ཡང་ཡིན་པའི་ཁྱད་པར་འཐད་པའི་ཕྱིར་ཏེ། དེ་ཆོས་སྤྱོད་བཅུའི་བདག་ཉིད་ཀྱི། མདོ་དོན་ཞེས་པའི་དངོས་བསྟན་གྱི་ཆོས་སྤྱོད་བཅུ་པོ་གང་རུང་ཡིན་པའི་ཕྱིར་ཏེ། དེ་སྐད་དུ། འདི་ཉིད་ལས། བྱང་སེམས་ཀྱི་རྒྱུད་ཀྱི་སྐྱེ་མེད་གསུམ་རྟོགས་པའི་རྟོགས་པ་གང་ཟག་གི་ཆ་རྐྱེན་གྱི་སྒོ་ནས་མངོན་པར་རྟོགས་པ་བརྒྱད་དུ་འགྱུར་པ་དེ་ཉིད་ཅེས་དང་། ཅིའི་ཕྱིར་སྦྱིན་སོགས་ཕ་རོལ་ཏུ་ཕྱིན་པ་བཅུའི་མདོ་དོན་བསྡུས་པ་ཡིན་ཞེ་ན། མཁྱེན་གསུམ་གྱི་སྐབས་སུ་ཡང་ཕར་ཕྱིན་བཅུ་པོ་འདི་ཉིད་ཐོས་བསམ་གྱི་གཏན་ལ་ཕབ་པའི་ལྡོག་པ་ནས་བསྟན། སྦྱོར་གཞིའི་སྐབས་སུ་ཡང་བཅུ་པོ་དེ་ཉིད་ཉམས་ལེན་གྱི་ལྡོག་པ་ནས་བསྟན། ཆོས་སྐུའི་སྐབས་སུ་ཡང་བཅུ་པོ་དེ་ཉིད་འབྲས་བུའི་ལྡོག་པ་ནས་བསྟན་པའི་ཕྱིར་རོ། །ཞེས་གསུངས་པ་ཡིན་ནོ། །ལུགས་འདི་ལ་རྣམ་པ་ཐམས་ཅད་མཁྱེན་ཉིད་ལམ་ཞེས་པའི་ཚིག་ཟུར་གྱི་ལམ་ཞེས་པའི་དངོས་བསྟན་གྱི་ལམ་དང་། གང་ཟག་གི་ཆ་རྐྱེན་གྱི་མངོན་རྟོགས་བརྒྱད་ཀྱི་ནང་ཚན་དུ་གྱུར་པའི་རྣམ་མཁྱེན་ནས་དེའི་ནང་ཚན་དུ་གྱུར་པའི་འབྲས་བུ་ཆོས་སྐུའི་བར་དང་། ཆོས་སྤྱོད་བཅུའི་བདག་ཉིད་ཀྱི་ཞེས་པའི་དངོས་བསྟན་གྱི་ཆོས་སྤྱོད་རྣམས་དོན་གཅིག་ཡིན་ཞིང་། བྱང་སེམས་ཀྱི་གནས་སྐབས་ཀྱི་ཕར་ཕྱིན་བཅུའི་ཉམས་ལེན་ལ་འདིར་བསྟན་ཆོས་སྤྱོད་བཅུར་བཞེད་པ་ཡིན་ནོ། །དེ་ལྟར་ན་མཁྱེན་གསུམ་གྱི་སྐབས་སུ་ཐོས་བསམ་གྱི་ལྡོག་པ་ནས་བསྟན་པའི་མཁྱེན་པ་ཡིན་ན་ཐོས་བསམ་གྱི་ལྡོག་པ་ནས་བསྟན་པའི་མཁྱེན་པ་ཡིན་པས་མ་ཁྱབ། སྦྱོར་བཞིའི་གནས་སྐབས་སུ་ཉམས་ལེན་གྱི་ལྡོག་པ་ནས་བསྟན་པའི་མཁྱེན་པ་ཡིན་ན། ཉམས་ལེན་གྱི་ལྡོག་པ་ནས་བསྟན་པའི་མཁྱེན་པ་ཡིན་པས་མ་ཁྱབ། ཆོས་སྐུའི་སྐབས་སུ་འབྲས་བུའི་ལྡོག་པ་ནས་བསྟན་པའི་མཁྱེན་པ་ཡིན་ན། འབྲས་བུའི་ལྡོག་པ་ནས་བསྟན་པའི་མཁྱེན་པ་ཡིན་པས་མ་ཁྱབ་སྟེ། གལ་ཏེ་ཁྱབ་ན། དང་པོ་ལ། བྱང་སེམས་སྦྱོར་ལམ་པའི་རྒྱུད་ཀྱི་སྦྱིན་སོགས་ཀྱི་ཉམས་ལེན་ཁྱད་པར་ཅན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཆོས་སྤྱོད་བཅུའི་བདག་ཉིད་ཀྱི་ཞེས་པའི་དངོས་བསྟན་གྱི་ཆོས་སྤྱོད་བཅུ་པོ་གང་རུང་ཡིན་པའི་ཕྱིར། ཁྱབ་སྟེ། འདི་ཉིད་ལས། མཁྱེན་གསུམ་གྱི་སྐབས་སུ་ཡང་ཞེས་སོགས་སྔར་དྲངས་པ་འཐད་པའི་ཕྱིར། གོང་དུ་མ་གྲུབ་ན། དེར་ཐལ། རྣམ་པ་ཐམས་ཅད་མཁྱེན་ཉིད་ལམ་ཞེས་པའི་བསྟན་བྱའི་གཙོ་བོར་གྱུར་པའི་ལམ་ཡིན་པའི་ཕྱིར་ཏེ། ཡུམ་དེ་ལ་ཕྱག་འཚལ་ཞེས་པའི་དངོས་བསྟན་གྱི་སྐྱེད་བྱེད་ཀྱི་ཡུམ་ཡིན་པའི་ཕྱིར་ཏེ། བདག་མེད་རྟོགས་པའི་ཐེག་ཆེན་གྱི་སློབ་ལམ་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། ཐོས་བསམ་གྱི་ལྡོག་པ་ནས་བསྟན་པའི་མཁྱེན་པ་མ་ཡིན་པར་ཐལ། ཉམས་ལེན་གྱི་ལྡོག་པ་ནས་བསྟན་པའི་མཁྱེན་པ་ཡིན་པའི་ཕྱིར་ཏེ། ཐེག་ཆེན་གྱི་སྦྱོར་མཐོང་བསྒོམ་གསུམ་གང་རུང་ཡིན་པའི་ཕྱིར། གཉིས་པ་ལ་བདག་མེད་པའི་དོན་ལ་ཐོས་བསམ་གཙོ་བོར་གྱུར་པའི་བྱང་སེམས་ཀྱི་ཚོགས་ལམ་ཕལ་པ་ཆོས་ཅན། དེར་ཐལ། དེའི་ཕྱིར། །མ་གྲུབ་ན། དེར་ཐལ། ཆོས་སྤྱོད་བཅུའི་བདག་ཉིད་ཞེས་པའི་དངོས་བསྟན་གྱི་ཆོས་སྤྱོད་བཅུ་པོ་གང་རུང་ཡིན་པའི་ཕྱིར། ཁྱབ་སྟེ། འདི་ཉིད་ལས། སྦྱོར་བཞིའི་སྐབས་སུ་ཡང་བཅུ་པོ་དེ་ཉིད་ཞེས་སོགས་སྔར་དྲངས་པ་འཐད་པའི་ཕྱིར། གོང་དུ་མ་གྲུབ་ན། སྔར་ལྟར་རིགས་འགྲེ། རྩ་བ་འདོད་ན། དེ་ཆོས་ཅན། ཉམས་ལེན་གྱི་ལྡོག་པ་ནས་བསྟན་པའི་མཁྱེན་པ་མ་ཡིན་པར་ཐལ། ཐོག་བསམ་གྱི་ལྡོག་པ་ནས་བསྟན་པའི་མཁྱེན་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། མ་གྲུབ་ན། དེ་དེ་ཡིན་པར་ཐལ། དེ་ཡོད་པའི་ཕྱིར། བདག་མེད་པའི་དོན་ཐོས་བསམ་གཙོ་བོར་བྱེད་པའི་བྱང་སེམས་ཚོགས་ལམ་པ་ཡོད་པའི་ཕྱིར་ཏེ། ལེན་དང་འཛིན་པ་ལ་སོགས་པའི། །སྣོད་དུ་དམ་པ་རྣམས་བཞེད་དོ། །ཅེས་གསུངས་པའི་ཕྱིར། གསུམ་པ་ལ། ཐེག་ཆེན་གྱི་ཚོགས་ལམ་ཁྱད་པར་ཅན་ཆོས་ཅན། དེར་ཐལ། དེའི་ཕྱིར་མ་གྲུབ་ན། དེར་ཐལ། ཆོས་སྤྱོད་བཅུའི་བདག་ཉིད་ཀྱི་ཞེས་པའི་དངོས་བསྟན་གྱི་ཆོས་སྤྱོད་ཡིན་པའི་ཕྱིར། ཁྱབ་སྟེ། ཆོས་སྐུའི་སྐབས་སུ་བཅུ་པོ་དེ་ཉིད་ཞེས་སོགས་སྔར་དྲངས་པ་འཐད་པའི་ཕྱིར། གོང་དུ་འདོད་ན། དེ་ཆོས་ཅན། འབྲས་བུའི་ལྡོག་པ་ནས་བསྟན་པའི་མཁྱེན་པ་མ་ཡིན་པར་ཐལ། ཉམས་ལེན་གྱི་ལྡོག་པ་ནས་བསྟན་པའི་མཁྱེན་པ་ཡིན་པའི་ཕྱིར་ཏེ། བསྒོམ་པ་ཉམས་ལེན་གྱི་བསྡུས་པའི་མཁྱེན་པ་ཡིན་པའི་ཕྱིར་ཏེ། ཐེག་ཆེན་གྱི་ཚོགས་ལམ་ཁྱད་པར་ཅན་དང་། དེའི་སྦྱོར་ལམ་དང་། དེའི་མཐོང་ལམ་དང་། དེའི་བསྒོམ་ལམ་དང་བཞི་པོ་གང་རུང་ཡིན་པའི་ཕྱིར། དེ་བཞིན་དུ་མཁྱེན་གསུམ་གྱི་སྐབས་སུ་སྤྱིའི་སྒྲུབ་པ་ཡིན་ན་སྤྱིའི་སྒྲུབ་པ་ཡིན་པས་མ་ཁྱབ། སྦྱོར་བཞིའི་སྐབས་སུ་བྱེ་བྲག་གི་སྒྲུབ་པ་ཡིན་ན། བྱེ་བྲག་གི་སྒྲུབ་པ་ཡིན་པས་མ་ཁྱབ་སྟེ། དང་པོ་ལ་བཤད་མ་ཐག་པའི་སྐྱོན་དང་པོ་དེ་དང་། གཉིས་པ་ལ། སྐྱོན་གཉིས་པ་དེ་འཕེན་པར་བྱ་ཞིང་། སྒྲུབ་ཚུལ་སྔར་ལྟར་རིགས་འགྲེའོ། །དེ་སྐད་དུ་འདི་ཉིད་ལས། དེ་ལྟར་བྱས་ནས་ཕར་ཕྱིན་ཕྱི་མ་བཞི་ཤེས་རབ་ཀྱི་ཕར་ཕྱིན་དུ་འདུས་པས། བྱང་ཆུབ་སེམས་དཔའི་ཕར་ཕྱིན་དྲུག་པོ་དེ་ལ་སྒྲུབ་པའི་ཐ་སྙད་མཛད་ནས། དེ་ཉིད་མཁྱེན་གསུམ་གྱི་སྐབས་སུ་བསྟན་པ་ལ་སྤྱིའི་སྒྲུབ་པ་དང་། སྦྱོར་བཞིའི་སྐབས་སུ་བསྟན་པ་ལ་བྱེ་བྲག་གི་སྒྲུབ་པ་ཞེས་པའི་གཞུང་དང་ཡང་སྦྱོར་བ་ཡིན་ནོ་ཞེས་གསུངས་སོ། །དེས་ན་སྤྱིའི་སྒྲུབ་པ་དང་ཐོས་བསམ་གྱི་ལྡོག་པ་ནས་བསྟན་པའི་ཐེག་ཆེན་གྱི་མཁྱེན་པ་དོན་གཅིག མཚན་གཞི་ནི། བདག་མེད་པའི་དོན་ལ་ཐོས་བསམ་གཙོ་བོར་གྱུར་པའི་བྱང་སེམས་ཚོགས་ལམ་ལྟ་བུ། བྱེ་བྲག་གི་སྒྲུབ་པ་དང་ཉམས་ལེན་གྱི་ལྡོག་པ་ནས་བསྟན་པའི་ཐེག་ཆེན་གྱི་མཁྱེན་པ་དོན་གཅིག མཚན་གཞི་ནི། ཐེག་ཆེན་གྱི་ཚོགས་ལམ་ཁྱད་པར་ཅན་ནས། རྒྱུན་མཐའི་ཡེ་ཤེས་ཀྱི་བར་རོ། །མདོར་ན། ཤེར་ཕྱིན་གྱི་མདོ་རྒྱས་འབྲིང་བསྡུས་གསུམ་བརྗོད་བྱ་དངོས་བརྒྱད་དོན་བདུན་ཅུ་རྣམས་མངོན་རྟོགས་རྒྱན་གྱི་བརྗོད་བྱ་ཡིན་ཞིང་། དེའི་བཤད་བྱ་དེའི་བརྗོད་བྱ་དེའི་མཚན་ཉིད། དེ་བཞིན་དུ་དེའི་ཆེད་དུ་བྱ་བ་དེའི་དགོས་པའི་མཚན་ཉིད་ཡིན་ཞིང་། མཚན་གཞི་ནི། རྒྱན་ལ་བརྟེན་ནས་སོ་སོའི་སྐྱེ་བོས་མདོ་དོན་བདེ་བླག་ཏུ་རྟོགས་པ་དེ་ཡིན་ཏེ། བདེ་བླག་ཏུ་ནི་རྟོགས་པ་ཞེས། །བྱ་བ་རྩོམ་པའི་དགོས་པ་ཡིན། །ཞེས་གསུངས་པའི་ཕྱིར། ཡང་རྒྱན་ལ་བརྟེན་ནས། མདོ་དོན་བདེ་བླག་ཏུ་རྟོགས་པ་དེ་ཚོགས་སྦྱོར་གྱི་གནས་སྐབས་སུ་ཉམས་སུ་བླངས་པས། ས་དང་པོ་ཐོབ་པའི་ཡོན་ཏན་ཁྱད་པར་ཅན་ཏེ་རྒྱན་གྱི་ཉིང་དགོས་ཀྱི་མཚན་ཉིད། མཚན་གཞི་ནི་རྒྱན་ལ་བརྟེན་ནས་ཆོས་ཉིད་དོན་དམ་པའི་བདེན་པས་དོན་མངོན་སུམ་དུ་མཐོང་བའི་མཁྱེན་པ་དེ་ཡིན་ཏེ། ཆོས་སྤྱོད་བཅུའི་བདག་ཉིད་ཀྱི། །མདོ་དོན་དྲན་པ་ལ་བཞག་ནས། །བློ་དང་ལྡན་པས་མཐོང་འགྱུར་ཕྱིར། །ཞེས་གསུངས་པའི་ཕྱིར། འདི་ལ་ཡང་། གནས་སྐབས་ཀྱི་ཉིང་དགོས་དང་། མཐར་ཐུག་གི་ཉིང་དགོས་གཉིས་ལས། དང་པོ་ནི། རྒྱན་ལ་བརྟེན་ནས་ཐོབ་པའི་བྱང་འཕགས་ཀྱི་ཡོན་ཏན་མཐའ་དག་གོ །གཉིས་པ་ནི། རྒྱན་ལ་བརྟེན་ནས་ཐོབ་པའི་འབྲས་བུ་ཆོས་སྐུ་རྣམས་སོ། །དེ་བཞིན་དུ་རྒྱན་གྱི་བརྗོད་བྱ་དགོས་པ་ཉིད་དགོས་གསུམ། ཐབས་ཐབས་བྱུང་གི་ཚུལ་གྱི་འབྲེལ་བ་དེ། རྒྱན་གྱི་དགོས་སོགས་ཆོས་བཞིའི་ནང་ཚན་དུ་གྱུར་པའི་འབྲེལ་པ་ཡིན་ཞིང་། འདི་ནི་རྣམ་པ་ཐམས་ཅད་མཁྱེན་ཉིད་ལམ་ཞེས་སོགས་ཚིགས་བཅད་གཉིས་ཀྱི་ཤུགས་ལ་སྟོན། གསུམ་པ་བསྟན་བཅོས་ཀྱི་བརྗོད་བྱ་མངོན་རྟོགས་བཤད་པ་ལ། རྒྱས་པ་ལ་དད་པ་བརྒྱད་དུ་ཕྱེ་བ། བར་པ་ལ་དད་པ་དྲུག་ཏུ་བསྟན་པ། བསྡུས་པ་ལ་དད་པ་གསུམ་དུ་བསྡུ་བ་དང་གསུམ་ལས། དང་པོ་བསྡུས་དོན་ལུས་རྣམ་བཞག་དང་། ཚིག་དོན་ཡན་ལག་རྒྱས་བཤད་གཉིས། དང་པོ་ནི། ཡུམ་དེ་ལ་ཕྱག་འཚལ་ཞེས་པ་ལ་འཕྲོས་ནས། སངས་རྒྱས་ཀྱི་བཞེད་དོན་སྒྲུབ་བྱེད་ཀྱི་ཡུམ་འབྲས་བུ་ཤེར་ཕྱིན་ཐོབ་བྱེད་ཀྱི་ལམ་མངོན་རྟོགས་བརྒྱད་ཀྱི་སྒོ་ནས་བཤད། སངས་རྒྱས་ཀྱི་སྐྱེད་བྱེད་ཡུམ་སློབ་ལམ་གྱིས་བསྡུས་པའི་ཤེར་ཕྱིན་གང་ཟག་གི་ཆ་རྐྱེན་མངོན་རྟོགས་བརྒྱད་ཀྱི་སྒོ་ནས་བཤད་ཅེས་པ་ནི། །ཤེས་རབ་ཕ་རོལ་ཕྱིན་པ་ནི། དངོས་པོ་བརྒྱད་ཀྱིས་ཡང་དག་བཤད། །ཞེས་པས་བསྟན། གཞུང་ཤེར་ཕྱིན་བརྗོད་བྱ་མངོན་རྟོགས་བརྒྱད་ཀྱི་སྒོ་ནས་བཤད་ཅེས་པའང་ཚིག་རྐང་གཉིས་པོ་དེའི་ཤུགས་ལ་བསྟན་ཏོ། །དེ་ལྟར་ཤེར་ཕྱིན་ལ་གསུམ་ལས། འབྲས་བུ་ཤེར་ཕྱིན་དང་། ཤེར་ཕྱིན་མཚན་ཉིད་པ་དང་། འབྲས་ཡུམ་དང་། རྣམ་མཁྱེན་རྣམས་དོན་གཅིག ལམ་ཤེར་ཕྱིན་དང་། སློབ་ཾལམཾ་གྱིསཾ་བཾསྡུས་པའི་ཤེར་ཕྱིན་དང་། ཤེས་རབ་ཕ་རོལ་ཕྱིན་པ་ནི། །ཞེས་པའི་དངོས་བསྟན་གྱི་ལམ་ཤེར་ཕྱིན་དང་། མཆོད་བརྗོད་ཀྱི་བཤད་ཚུལ་དང་པོའི་དངོས་བསྟན་གྱི་མཁྱེན་པ་རྣམས་དོན་གཅིག་སྟེ། འདི་ཉིད་ལས། བཤད་ཚུལ་དང་པོས་བསྡུས་པའི་ལམ་ཤེར་ཕྱིན་ནི། གང་ཟག་གི་ཆ་རྐྱེན་མངོན་རྟོགས་བརྒྱད་ཀྱི་སྒོ་ནས་བཤད། ཅེས་གསུངས་པས་སོ། །འོན་ཀྱང་ཤེས་རབ་ཕ་རོལ་ཕྱིན་པ་ནི། །ཞེས་པའི་བསྟན་བྱའི་གཙོ་བོར་གྱུར་པའི་ལམ་ཤེར་ཕྱིན་ནི། ཐེག་ཆེན་གྱི་མཐོང་སྒོམ་གང་རུང་དང་དོན་གཅིག་སྟེ། སློབ་དཔོན་གྱི་འགྲེལ་ཆེན་ལས། མཐོང་བ་ལ་སོགས་པའི་མཚན་ཉིད་ཅན་གྱི་ལམ་ལ་ཡང་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་བྱ་བ་ནི་བཏགས་པའོ། །ཞེས་གསུངས་པའི་ཕྱིར། ཕལ་ཆེར་འདི་ཙམ་གྱི་འཁྲུལ་གཞི་བྱས་ནས་ལམ་ཤེར་ཕྱིན་ཡིན་ན། བྱང་འཕགས་ཀྱི་མངོན་རྟོགས་ཡིན་པས་ཁྱབ་གསུངས་པ་མི་འཐད་དེ། བྱང་སེམས་སྦྱོར་ལམ་པའི་རྒྱུད་ཀྱི་སྐྱེ་མེད་གསུམ་གང་རུང་རྟོགས་པའི་རྟོགས་པ་ཆོས་ཅན། དེར་ཐལ། དེའི་ཕྱིར། ལམ་ཤེར་ཕྱིན་དང་འབྲས་བུ་ཤེར་ཕྱིན་གང་རུང་གང་ཞིག འབྲས་བུ་ཤེར་ཕྱིན་མ་ཡིན་པའི་ཕྱིར། དང་པོ་མ་གྲུབ་ན། དེར་ཐལ། ཤེས་རབ་ཕ་རོལ་ཕྱིན་པ་ནི་ཞེས་པའི་དངོས་བསྟན་གྱི་ཤེར་ཕྱིན་མ་ཡིན་པའི་ཕྱིར་ཏེ། ཡུམ་དེ་ལ་ཕྱག་འཚལ་ཞེས་པའི་ཐད་ཀྱི་ཉིར་སྣང་དུ་ཤེས་རབ་ཀྱི་ཕ་རོལ་ཏུ་ཕྱིན་པ་ལ་ཕྱག་འཚལ་ལོ་ཞེས་པའི་དངོས་བསྟན་གྱི་ཤེར་ཕྱིན་ཡིན་པའི་ཕྱིར། ཁྱབ་སྟེ། འདི་ཉིད་ལས། ཉིར་སྣང་དུ་མཆོད་བརྗོད་ཀྱི་སྐབས་སུ་ཤེས་རབ་ཀྱི་ཕ་རོལ་ཏུ་ཕྱིན་པ་ལ་ཕྱག་འཚལ་ལོ། །ཞེས་པ་ནི། ལུས་ཀྱི་སྐབས་སུ་དངོས་པོ་བརྒྱད་ཀྱི་སྒོ་ནས་བཤད་པར་གསུངས་ཤིང་། ཞེས་གསུངས་པ་འཐད་པའི་ཕྱིར། གོང་དུ་མ་གྲུབ་ན་དེར་ཐལ། །ཡུམ་དེ་ལ་ཕྱག་འཚལ་ཞེས་པའི་དངོས་བསྟན་གྱི་ཡུམ་ཡིན་པའི་ཕྱིར། མདོར་ན། ཡུམ་དེ་ལ་ཕྱག་འཚལ་ཞེས་པའི་དངོས་བསྟན་གྱི་ཡུམ་དང་། ཤེས་རབ་ཕ་རོལ་ཕྱིན་པ་ནི་ཞེས་པའི་དངོས་བསྟན་གྱི་ཤེར་ཕྱིན་དོན་གཅིག་པ་ནི། བསྟན་བཅོས་རྩ་འགྲེལ་ཐམས་ཅད་ཀྱི་དགོངས་པར་གནས་སོ། །གཞུང་ཤེར་ཕྱིན་ནི་ཡུམ་རྒྱས་འབྲིང་བསྡུས་གསུམ་ལྟ་བུ་བརྗོད་བྱེད་ཚིག་གི་ཤེར་ཕྱིན་རྣམས་ཏེ། ཤེར་ཕྱིན་དང་ཤེར་ཕྱིན་ཐོབ་པའི་ཐབས་བརྗོད་བྱའི་གཙོ་བོར་སྟོན་པས། ཤེར་ཕྱིན་གྱི་མིང་གི་བཏགས་པ་ཙམ་མོ། །སྙིང་པོ་དོན་གྱི་ཤེར་ཕྱིན་ནི། ཤེར་ཕྱིན་གྱི་དོན་དང་ལྡན་པའི་གནས་ལུགས་དོན་དམ་བདེན་པ་རྣམས་སོ། །དངོས་པོ་བརྒྱད་ཀྱི་ངོས་འཛིན་ནི། །རྣམ་ཀུན་མཁྱེན་ཉིད་ལམ་ཤེས་ཉིད། །ཅེས་སོགས་ཚིག་རྐང་དྲུག་གིས་བསྟན། དེ་ཡང་ཐོབ་བྱའི་འབྲས་བུ་རྣམ་མཁྱེན། དེ་ཐོབ་བྱེད་ཀྱི་རྒྱུ་ལམ་ཤེས། དེའི་བླང་དོར་བྱ་བའི་ཡན་ལག་ཏུ་གཞི་མི་མཐུན་ཕྱོགས་དང་གཉེན་པོའི་རབ་དབྱེ་ཤེས་པའི་གཞི་ཤེས་རྣམས་ནི་ཡུམ་མཁྱེན་པ་གསུམ་སྟེ། ཀུན་མཁྱེན་ཆོས་ཀྱི་རྒྱལ་པོའི་ཞལ་སྔ་ནས། རྣམ་པ་ཀུན་མཁྱེན་འབྲས་བུ་ཐོབ་བྱའི་ཕྱིར། །ལམ་གསུམ་ཤེས་པའི་ཚུལ་ལ་ལེགས་སྦྱངས་ཏེ། །གཞི་ཀུན་ཤེས་པ་ཉིད་དུ་རབ་ཕྱེ་ནས། །ལམ་དང་ལམ་མིན་སྒྲོ་འདོགས་ཆོད་པར་ཤོག ཅེས་གསུངས་པའི་ཕྱིར། དེ་བཞིན་དུ་ཐོས་བསམ་གྱི་གཏན་ལ་ཕབ་པའི་དོན་རྣམ་པ་བརྒྱ་བདུན་ཅུ་རྩ་གསུམ་དུ་བསྡུས་ནས་བསྒོམ་པ་རྣམ་རྫོགས་སྦྱོར་བ་དང་། བསྡུས་བསྒོམ་རབ་ཏུ་གྱུར་པ་རྩེ་མོར་སྦྱོར་བ་དང་། གོ་རིམས་སུ་བསྒོམ་པ་མཐར་གྱིས་པའི་སྦྱོར་བ་དང་། ཅིག་ཆར་དུ་བསྒོམ་པ་སྐད་ཅིག་མའི་སྦྱོར་བ་དང་བཞི་ནི་ཉམས་ལེན་གྱི་སྦྱོར་བ་ཡིན་ཏེ། མཁྱེན་གསུམ་བསྡུས་ནས་བསྒོམ་པའི་རྣལ་འབྱོར་གྱིས། རྟོགས་པ་རབ་ཀྱི་མཐར་ཕྱིན་ཐོབ་ནས་ཀྱང་། །སླར་ཡང་དེ་དག་གོ་རིམ་ཇི་བཞིན་དུ། ཅིག་འཆར་བསྒོམ་པའི་ཉམས་ལེན་མཐར་ཕྱིན་ཤོག ཅེས་གསུངས་པའི་ཕྱིར། དེ་ལྟར་སྦྱོར་བཞིས་ཉམས་སུ་བླངས་པ་ལས། དབྱིངས་དང་ཡེ་ཤེས་དབྱེར་མེད་པའི་ངོ་བོ་ཉིད་སྐུ་དང་། ཐེག་ཆེན་གྱི་ཆོས་ལ་རྫོགས་པར་ལོངས་སྤྱོད་པས་ལོངས་སྤྱོད་རྫོགས་སྐུ་དང་། གང་ལ་གང་འདུལ་གྱི་ཐབས་སྣ་ཚོགས་སེམས་ཅན་གྱི་དོན་མཐའ་ཡས་པ་མཛད་པའི་སྤྲུལ་པའི་སྐུ་དང་། ཕྲིན་ལས་ཉེར་བདུན་གྱིས་བསྡུས་པའི་གཞན་དོན་མཛད་པ་ཕྲིན་ལས་དང་བཞི་ནི་འབྲས་བུ་ཆོས་སྐུ་ཡིན་ཏེ། ཟག་མེད་ཡོན་ཏན་ཀུན་ལྡན་རང་བཞིན་སྐུ། །ཡིད་འོང་མཚན་དཔེ་རབ་མཛེས་ལོངས་སྤྱོད་རྫོགས། །སྣ་ཚོགས་གདུལ་བྱའི་རེ་སྐོང་སྤྲུལ་པའི་སྐུ། །མངོན་དུ་གྱུར་ནས་ཕྲིན་ལས་དབང་གྱུར་ཤོག །ཅེས་གསུངས་པའི་ཕྱིར། བརྒྱད་པོ་དེ་དག་ཅུང་ཟད་ཕྱེ་སྟེ་བཤད་ན། དོན་བདུན་ཅུར་གྱུར་ཏེ། དེ་ཡང་རྣམ་མཁྱེན་མཚོན་བྱེད་ཀྱི་ཆོས་བཅུ་ནི། ཐེག་ཆེན་སེམས་བསྐྱེད་དང་། ཐེག་ཆེན་གྱི་གདམས་ངག་དང་། ཐེག་ཆེན་གྱི་ངེས་འབྱེད་ཡན་ལག་དང་། ཐེག་ཆེན་སྒྲུབ་པའི་རྟེན་རིགས་དང་། ཐེག་ཆེན་སྒྲུབ་པའི་དམིགས་པ་དང་། ཐེག་ཆེན་སྒྲུབ་པའི་ཆེད་དུ་བྱ་བ་དང་། གོ་སྒྲུབ་དང་། འཇུག་སྒྲུབ་དང་། །ཚོགས་སྒྲུབ་དང་། ངེས་འབྱུང་སྒྲུབ་པ་ཡིན་ནོ་ཞེས་པ་ནི། སེམས་བསྐྱེད་པ་དང་གདམས་ངག་དང་། །ཞེས་སོགས་ཚིགས་བཅད་གཉིས་ཀྱིས་བསྟན། ལམ་ཤེས་མཚོན་བྱེད་ཀྱི་ཆོས་བཅུ་གཅིག་ནི། དེ་བཞིན་གཤེགས་པའི་རང་བཞིན་གྱི་འོད་འདོམ་གང་བས་ལྷ་རྣམས་ཀྱི་རྣམ་སྨིན་གྱི་འོད་མོག་མོག་པོར་བྱེད་པ་ལ་སོགས་པའི་ཡན་ལག་དང་། ཤེས་བྱ་ཉན་ཐོས་ཀྱི་ལམ་ཤེས་པའི་ལམ་ཤེས་དང་། ཤེས་བྱ་རང་རྒྱལ་གྱི་ལམ་ཤེས་པའི་ལམ་ཤེས་དང་། འདི་ཕྱིའི་ཕན་ཡོན་དང་ལྡན་པའི་ཐེག་ཆེན་གྱི་མཐོང་ལམ་དང་། ཐེག་ཆེན་གྱི་སྒོམ་ལམ་གྱི་བྱེད་པ་དང་། མོས་པ་སྒོམ་ལམ་དང་། མོས་པ་སྒོམ་ལམ་གྱི་ཕན་ཡོན་བསྟོད་བསྐུར་བསྔགས་གསུམ་དང་། བསྔོ་བ་བསྒོམ་ལམ་དང་། རྗེས་སུ་ཡི་རང་བ་བསྒོམ་ལམ་དང་། སྒྲུབ་པ་བསྒོམ་ལམ་དང་། རྣམ་དག་བསྒོམ་ལམ་རྣམས་ཡིན་ནོ་ཞེས་པ་ནི། མོག་མོག་པོར་བྱེད་ལ་སོགས་དང་། ཞེས་སོགས་ཚིགས་བཅད་གསུམ་གྱིས་བསྟན། གཞི་ཤེས་མཚོན་བྱེད་ཀྱི་ཆོས་དགུ་ནི། སྲིད་མཐའ་ལ་མི་གནས་པའི་གཞི་ཤེས་དང་། ཞི་མཐའ་ལ་མི་གནས་པའི་གཞི་ཤེས་དང་། འབྲས་ཡུམ་ལ་རིང་བའི་གཞི་ཤེས་དང་། འབྲས་ཡུམ་ལ་ཉེ་བའི་གཞི་ཤེས་དང་། གཞི་ཤེས་ཀྱི་མི་མཐུན་ཕྱོགས་དང་། གཉེན་པོ་གཞི་ཤེས་དང་། རྒྱུ་སྦྱོར་བ་དང་། རྒྱུ་སྦྱོར་བའི་མཉམ་ཉིད་དང་། ཞུགས་འབྲས་མཐོང་ལམ་རྣམས་ཡིན་ནོ། །ཞེས་པ་ནི། ཤེས་པས་སྲིད་ལ་མི་གནས་ཤིང་། །ཞེས་སོགས་ཚིགས་བཅད་གཉིས་ཀྱིས་བསྟན། །རྣམ་རྫོགས་སྦྱོར་བ་མཚོན་བྱེད་ཀྱི་ཆོས་བཅུ་གཅིག་ནི། ཐེག་ཆེན་གྱི་བསྒོམ་བྱ་རྣམ་པ་དང་། རྣམ་པ་བསྒོམ་པའི་སྦྱོར་བ་དང་། ཐེག་ཆེན་སྦྱོར་བའི་ཡོན་ཏན་དང་། ཐེག་ཆེན་སྦྱོར་བ་ལ་བར་དུ་གཅོད་བྱེད་ཀྱི་སྐྱོན་དང་། ཐེག་ཆེན་སྦྱོར་བའི་བྱེད་སྒྲུབ་དང་ལས་སྒྲུབ་གང་རུང་གིས་བསྡུས་པའི་མཚན་ཉིད་དང་། ཐེག་ཆེན་གྱི་ཐར་པ་ཆ་མཐུན་ཁྱད་པར་ཅན་དང་། ཐེག་ཆེན་གྱི་ངེས་འབྱེད་ཆ་མཐུན་དང་། སློབ་པ་ཕྱིར་མི་ལྡོག་པའི་དགེ་འདུན་དང་། སྲིད་ཞི་མཉམ་ཉིད་ཀྱི་སྦྱོར་བ་དང་། ཞིང་དག་པའི་སྦྱོར་བ་དང་། ཐབས་མཁས་སྦྱོར་བ་རྣམས་ཡིན་ནོ་ཞེས་པ་ནི། རྣམ་པ་སྦྱོར་བ་བཅས་རྣམས་དང་། ཞེས་སོགས་ཚིགས་བཅད་གཉིས་ཀྱིས་བསྟན། རྩེ་སྦྱོར་མཚོན་བྱེད་ཀྱི་ཆོས་བརྒྱད་ནི། རྟགས་ཀྱི་རྩེ་སྦྱོར་དང་། རྣམ་འཕེལ་གྱི་རྩེ་སྦྱོར་དང་། བརྟེན་པའི་རྩེ་སྦྱོར་དང་། སེམས་ཀུན་ཏུ་གནས་པའི་རྩེ་སྦྱོར་དང་། མཐོང་ལམ་རྩེ་སྦྱོར་དང་། བསྒོམ་ལམ་རྩེ་སྦྱོར་དང་། བར་ཆད་མེད་པའི་རྩེ་སྦྱོར་དང་། གསལ་བྱ་ལོག་སྒྲུབ་རྣམས་ཡིན་ནོ། །ཞེས་པ་ནི། དེའི་རྟགས་དང་རྣམ་འཕེལ་དང་ཞེས་པ་ནས་རྩེ་མོའི་མངོན་རྟོགས་ཞེས་པའི་བར་གྱིས་བསྟན། མཐར་གྱིས་པའི་སྦྱོར་བ་མཚོན་བྱེད་ཀྱི་ཆོས་བཅུ་གསུམ་ནི། སྦྱིན་པའི་ཕར་ཕྱིན་གྱི་མཐར་གྱིས་པའི་སྦྱོར་བ་ཚུལ་ཁྲིམས་ཀྱིྎ བཟོད་པའིྎ བརྩོན་འགྲུས་ཀྱིྎ བསམ་གཏན་གྱིྎ ཤེས་རབ་ཀྱིྎ སངས་རྒྱས་རྗེས་སུ་དྲན་པའིྎ ཆོས་རྗེས་སུྎ དགེ་འདུན་རྗེས་སུྎ ཚུལ་ཁྲིམས་རྗེས་སུྎ གཏོང་བ་རྗེས་སུྎ ལྷ་རྗེས་སུྎ དངོས་པོ་མེད་པའི་ངོ་བོ་ཉིད་དུ་རྟོགས་པའི་མཐར་གྱིས་པའི་སྦྱོར་བ་རྣམས་ཡིན་ནོ། །ཞེས་པ་ནི། མཐར་གྱིས་པ་རྣམ་གསུམ་རྣམ་བཅུ་ཞེས་པས་བསྟན། སྐད་ཅིག་མའི་སྦྱོར་བ་མཚོན་བྱེད་ཀྱི་ཆོས་བཞི་ནི། རྣམ་པར་སྨིན་པ་མ་ཡིན་པའི་སྐད་ཅིག་མའི་སྦྱོར་བ་དང་། རྣམ་པར་སྨིན་པའིྎ མཚན་ཉིད་མེད་པའིྎ གཉིས་སུ་མེད་པའི་སྐད་ཅིག་མའི་སྦྱོར་བ་རྣམས་ཡིན་ནོ་ཞེས་པ་ནི། སྐད་ཅིག་མ་ཞེས་སོགས་ཚིགས་བཅད་གཅིག་གིས་བསྟན། འབྲས་བུ་ཆོས་སྐུ་མཚོན་བྱེད་ཀྱི་ཆོས་བཞི་ནི། ངོ་བོ་ཉིད་སྐུ་དང་། ལོངས་སྐུ་དང་། སྤྲུལ་སྐུ་དང་། མཛད་པ་ཕྲིན་ལས་རྣམས་ཡིན་ནོ། །ཞེས་པ་ནི། ངོ་བོ་ཉིད་ལོངས་ཞེས་སོགས་ཚིགས་བཅད་གཅིག་གིས་བསྟན། མཚོན་ཚུལ་ནི། རྣམ་མཁྱེན་མཚོན་བྱེད་ཀྱི་ཆོས་བཅུ་པོ་དེས་རྣམ་མཁྱེན་ཡུལ་གྱིས་ཡུལ་ཅན་མཚོན་པའི་ཚུལ་དང་། །རྒྱུས་འབྲས་བུ་མཚོན་པའི་ཚུལ་གྱིས་མཚོན་ཞིང་། མཚོན་བྱེད་ཀྱི་ཆོས་གཞན་རྣམས་ཀྱིས་ནི་ལམ་ཤེས་པ་ལ་སོགས་པ་ཕལ་ཆེར་རང་གི་ངོ་བོའི་སྒོ་ནས་མཚོན་ཞིང་། རྒྱུ་འབྲས་བུ་མཚོན་པའི་ཚུལ་སོགས་ཀྱང་ཅུང་ཟད་ཡོད་དོ། །དངོས་པོ་བརྒྱད་ཀྱི་དང་པོར་རྣམ་མཁྱེན་སྟོན་པ་ནི་འབྲས་བུ་ལ་སྤྲོ་བ་བསྐྱེད་པའི་ཆེད་དུ་ཡིན་ཞིང་། དོན་བདུན་ཅུའི་དང་པོར་ཐེག་ཆེན་སེམས་བསྐྱེད་སྟོན་པ་ནི། སེམས་བསྐྱེད་ཐེག་ཆེན་གྱི་ཆོས་ཐམས་ཅད་ཀྱི་རྩ་བ་ཡིན་པར་ཤེས་པའི་ཆེད་དུ་ཡིན་ནོ། །ཁ་ཅིག་རྣམ་ཀུན་མཁྱེན་ཉིད་ཅེས་པའི་དངོས་བསྟན་གྱི་རྣམ་མཁྱེན་ཡིན་ན། །རྣམ་མཁྱེན་ཡིན་པས་ཁྱབ། ལམ་ཤེས་ཉིད་ཅེས་པའི་དངོས་བསྟན་གྱི་ལམ་ཤེས་ཡིན་ན། ལམ་ཤེས་ཡིན་པས་ཁྱབ། དེ་ནས་ཐམས་ཅད་ཤེས་པ་ཉིད་ཅེས་པའི་དངོས་བསྟན་གྱི་གཞི་ཤེས་ཡིན་ན། གཞི་ཤེས་ཡིན་པས་ཁྱབ་ཟེར་བ་མི་འཐད་དེ། དང་པོ་ལ་རྣམ་པ་སྐྱེ་མེད་དུ་རྟོགས་པའི་རིགས་སུ་གྱུར་པའི་བྱང་སེམས་ཀྱི་སྦྱོར་ལམ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཐུབ་པའི་རྣམ་ཀུན་མཁྱེན་པ་ཉིད་ཅེས་པའི་དངོས་བསྟན་གྱི་རྣམ་མཁྱེན་ཡིན་པའི་ཕྱིར་ཏེ། མཆོད་བརྗོད་བསྟན་བཅོས་ལུས་ཀྱི་ཉམས་ལེན་ལ་སྦྱར་བའི་ཚེ། ཚིག་རྐང་གསུམ་པའི་དངོས་བསྟན་གྱི་རྣམ་མཁྱེན་པའི་ཕྱིར། ཁྱབ་སྟེ། འདི་ཉིད་ལས། སྐབས་དང་པོ་གསུམ་གྱི་མཁྱེན་གསུམ་དང་། མཆོད་བརྗོད་ཀྱི་སྐབས་ཀྱི་མཁྱེན་གསུམ་གནད་གཅིག་པར་བཞེད་ནས། ཞེས་གསུངས་པ་འཐད་པའི་ཕྱིར། གོང་དུ་མ་གྲུབ་ན། དེར་ཐལ། རྣམ་པ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་བྱང་སེམས་ཀྱི་མཁྱེན་པ་ཡིན་པའི་ཕྱིར་ཏེ། དེར་གྱུར་པའི་བྱང་སེམས་ཀྱི་ཚོགས་སྦྱོར་གང་རུང་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། སངས་རྒྱས་འཕགས་པའི་རྒྱུད་ཀྱི་མཁྱེན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། བྱང་སེམས་ཀྱི་རྒྱུད་ཀྱི་མཁྱེན་པ་ཡིན་པའི་ཕྱིར་ཏེ། བྱང་སེམས་སོ་སྐྱེའི་རྒྱུད་ཀྱི་མཁྱེན་པ་ཡིན་པའི་ཕྱིར། གཉིས་པ་ལ། ལམ་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་བྱང་སེམས་ཀྱི་སྦྱོར་ལམ་ཆོས་ཅན། དེའི་ཕྱིར། མ་གྲུབ་ན། དེར་ཐལ། །བྱང་ཆུབ་སེམས་དཔའ་མཁས་རྣམས་ཀྱིས། །ལམ་ཤེས་ཉིད་ནི་དེ་འདྲར་བཤད། །ཅེས་པའི་དངོས་བསྟན་གྱི་ལམ་ཤེས་ཡིན་པའི་ཕྱིར་ཏེ། མཆོད་བརྗོད་ཀྱི་སྦྱར་ཚུལ་དང་པོའི་ཚེ་ཚིག་རྐང་གཉིས་པའི་དངོས་བསྟན་གྱི་མཁྱེན་པ་ཡིན་པའི་ཕྱིར། ཁྱབ་སྒྲུབ་དང་། རྟགས་སྒྲུབ་གོང་གི་རིགས་འགྲེ། གོང་དུ་འདོད་ན། དེ་ཆོས་ཅན། ཐེག་ཆེན་འཕགས་པའི་རྒྱུད་ཀྱི་མཁྱེན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། ཐེག་ཆེན་སོ་སྐྱེའི་རྒྱུད་ཀྱི་མཁྱེན་པ་ཡིན་པའི་ཕྱིར། གསུམ་པ་ལ། གཞི་སྐྱེ་མེད་དུ་རྟོགས་པའི་རྟོགས་རིགས་སུ་གྱུར་པའི་བྱང་སེམས་ཀྱི་སྦྱོར་ལམ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཉན་ཐོས་ལ་སོགས་མཐོང་བའི་ལམ། །དེ་འདྲ་ཀུན་ཤེས་ཉིད་དུ་འདོད། །ཅེས་པའི་དངོས་བསྟན་གྱི་གཞི་ཤེས་ཡིན་པའི་ཕྱིར། སྒྲུབ་ཚུལ་གོང་གི་རིགས་འགྲེ། གོང་དུ་འདོད་ན། དེ་ཆོས་ཅན། འཕགས་རྒྱུད་ཀྱི་མཁྱེན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། སོ་སྐྱེའི་རྒྱུད་ཀྱི་མཁྱེན་པ་ཡིན་པའི་ཕྱི། དེས་ན་སྐབས་དང་པོའི་དངོས་བསྟན་ཙམ་གྱི་རྣམ་མཁྱེན་དང་། སྐབས་བརྒྱད་པའི་གོ་རིམ་ལ་འཇུག་པའི་གནས་སྐབས་ཀྱི་རྣམ་མཁྱེན་དང་། རྣམ་པ་སྐྱེ་མེད་དུ་རྟོགས་པ་མཐར་ཐུག་པའི་སངས་རྒྱས་སའི་རྣམ་མཁྱེན་རྣམས་དོན་གཅིག སྐབས་དང་པོའི་དངོས་བསྟན་བསྟན་བྱའི་གཙོ་བོར་གྱུར་པའི་རྣམ་མཁྱེན་དང་། ཐོས་བསམ་གྱི་ཡུལ་དུ་གྱུར་པའི་རྣམ་མཁྱེན་དང་། རྣམ་པ་སྐྱེ་མེད་རྟོགས་པའི་བྱང་སེམས་ཀྱི་རྒྱུད་ཀྱི་མཁྱེན་པ་རྣམས་དོན་གཅིག་སྟེ། འདི་ཉིད་ལས། དེས་ན་སྐབས་དང་པོར་བསྟན་པའི་རྣམ་མཁྱེན་ནི་སྐབས་བརྒྱད་ཀྱི་གོ་རིམ་ལ་འཇུག་པའི་ཚེ་ཆོས་བཅུ་པོ་མངོན་སུམ་དུ་རྟོགས་པའི་སངས་རྒྱས་སའི་རྣམ་མཁྱེན་ལ་འཇུག་སྟེ། ཞེས་དང་། ཐོས་བསམ་གྱི་གཏན་ལ་དབབ་པའི་ཡུལ་དུ་བཞག་པའི་ཚེ་ན། ཆོས་བཅུ་པོ་སྐྱེ་མེད་དུ་རྟོགས་པའི་བྱང་སེམས་ཀྱི་རྒྱུད་ཀྱི་མཁྱེན་པ་ལ་འཇུག་གོ །ཅེས་གསུངས་པའི་ཕྱིར། སྐབས་གཉིས་པའི་དངོས་བསྟན་གྱི་ལམ་ཤེས་ལ་ཡང་སྔར་བཤད་པ་ལྟར་བྱང་སེམས་ཀྱི་སོ་སྐྱེའི་རྒྱུད་ཀྱི་མཁྱེན་པ་དང་། བྱང་སེམས་འཕགས་པའི་རྒྱུད་ཀྱི་མཁྱེན་པ་གཉིས་ཡོད་ཅིང་། དེ་རེ་རེ་ལ་ཡང་ཉན་ཐོས་ཀྱི་རྟོགས་རིགས་སུ་གྱུར་པ་དང་། རང་རྒྱལ་གྱི་རྟོགས་རིགས་སུ་གྱུར་པ་དང་། བྱང་སེམས་ཀྱི་རྟོགས་རིགས་སུ་གྱུར་པའི་མཁྱེན་པ་གསུམ་ཀ་ཡོད་དོ། །འོན་ཀྱང་སྐབས་གཉིས་པའི་བསྟན་བྱའི་གཙོ་བོར་གྱུར་པའི་ལམ་ཤེས་ཡིན་ན། བྱང་འཕགས་ཀྱི་རྒྱུད་ཀྱི་བྱང་སེམས་ཀྱི་རྟོགས་རིགས་ཡིན་པས་ཁྱབ་སྟེ། སྐབས་གཉིས་པའི་སྐབས་དོན་ནི། བདེན་དང་བདེན་ལ་བཟོད་པ་དང་། །ཞེས་པ་ནས། གཉེན་པོ་ཉིད་དུ་འདོད་པ་ཡིན། །ཞེས་པའི་བར་གྱི་བསྟན་དོན་ལ་འཇོག་རིགས་པའི་ཕྱིར། དེ་བཞིན་དུ་སྐབས་གསུམ་པའི་དངོས་བསྟན་གྱི་གཞི་ཤེས་ལ་ཡང་བྱང་སེམས་སོ་སྐྱེའི་རྒྱུད་ཀྱི་མཁྱེན་པ་དང་། བྱང་སེམས་འཕགས་པའི་རྒྱུད་ཀྱི་མཁྱེན་པ་གཉིས་ཀ་ཡོད་ཅིང་། གསུམ་པའི་དངོས་བསྟན་གྱི་བྱང་སེམས་སོ་སྐྱེའི་མཁྱེན་པ་ལ། ཐེག་དམན་གྱི་རྟོགས་རིགས་ཀྱིས་ཁྱབ། གསུམ་པའི་དངོས་བསྟན་གྱི་བྱང་འཕགས་ཀྱི་མཁྱེན་པ་ལ། ཐེག་པ་གསུམ་ཀའི་རྟོགས་རིགས་ཡོད་དོ། །འོན་ཀྱང་གསུམ་པའི་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་ན། ཐེག་དམན་གྱི་རྟོགས་རིགས་ཡིན་པས་ཁྱབ་སྟེ། ཀུན་མཁྱེན་ཆེན་པོས། སྐབས་དོན་ཐེག་དམན་གྱི་རྟོགས་རིགས་སུ་གྱུར་པའི་གཞི་ཤེས། ཞེས་གསུངས་པ་འདི་ལ་འཆད་ཚུལ་གཅིག་ཡོད་པའི་ཕྱིར། དེ་ལྟར་སྐབས་གཉིས་པ་དང་གསུམ་པའི་ནང་ཚན་གྱི་གཞུང་ཚིག་དེ་དང་དེའི་བསྟན་བྱའི་གཙོ་བོ་ཡིན་ན། སྐབས་གཉིས་པ་དང་གསུམ་པའི་བསྟན་བྱའི་གཙོ་བོ་ཡིན་པས་ཁྱབ་བོ། །གཞུང་ལུགས་ཀུན་ལ་སྐབས་དོན་གྱི་རྣམ་དབྱེ་གཅེས་སོ། །གཞན་དུ་ན། སྐབས་གཉིས་པའི་དངོས་བསྟན་གྱི་མཁྱེན་པ་དང་། ཐེག་དམན་གྱི་མཁྱེན་པའི་གཞི་མཐུན་ཡང་ཡོད་པར་འགྱུར་ཏེ། རྣམ་དག་གི་སྐབས་སུ་ཉན་རང་གི་མཁྱེན་པ་མཚན་ཉིད་པ་དངོས་སུ་བསྟན་པའི་ཕྱིར། སྐབས་དང་པོ་གསུམ་དུ་མཁྱེན་གསུམ་ཐོས་བསམ་གྱི་གཏན་ལ་ཕབ་པའི་དོན་དེ་ཉིད་བསྡུས་ནས་སྒོམ་པའི་སྦྱོར་བ་ལ་རྣམ་རྫོགས་སྦྱོར་བ་ཅེས་པའི་ཐ་སྙད་འཇོག་ཅིང་། འོན་ཀྱང་རྣམ་རྫོགས་སྦྱོར་བ་ཡིན་ན། མཁྱེན་གསུམ་གྱི་རྣམ་པ་བསྒོམ་པའི་སྦྱོར་བ་ཡིན་པས་ཁྱབ་སྟེ། གང་ཟག་གི་བདག་མེད་རྟོགས་པའི་རྟོགས་རིགས་སུ་གྱུར་པའི་བྱང་སེམས་སྦྱོར་ལམ་པའི་རྒྱུད་ཀྱི་མཁྱེན་པ་ཆོས་ཅན། དེར་ཐལ། དེའི་ཕྱིར་ཏེ། བསྒོམ་བྱུང་གཙོ་བོར་གྱུར་པའི་ཉམས་སྐྱེས་པའི་གནས་སྐབས་ཀྱི་བྱང་སེམས་ཀྱི་རྒྱུད་ཀྱི་བདག་མེད་རྟོགས་པའི་མཁྱེན་པ་ཡིན་པའི་ཕྱིར་ཏེ། བདག་མེད་རྟོགས་པ་གང་ཞིག་ཐེག་ཆེན་གྱི་སྦྱོར་མཐོང་བསྒོམ་གསུམ་པོ་གང་རུང་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། ལམ་ཤེས་ཀྱི་རྣམ་པ་བསྒོམ་པའི་སྦྱོར་བ་ཡིན་པར་ཐལ། འདོད་པའི་ཕྱིར། འདོད་ན། ལམ་སྐྱེ་མེད་དུ་རྟོགས་པའི་སྦྱོར་བ་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། དེ་མ་ཡིན་པར་ཐལ། གཞི་སྐྱེ་མེད་ཙམ་རྟོགས་པའི་སྦྱོར་བ་ཡིན་པའི་ཕྱིར་ཏེ། གང་ཟག་གི་བདག་མེད་ཙམ་རྟོགས་པའི་སྦྱོར་བ་ཡིན་པའི་ཕྱིར་ཏེ། གང་ཟག་གི་བདག་མེད་རྟོགས་པ་གང་ཞིག་བྱང་སེམས་སོ་སྐྱེའི་རྒྱུད་ཀྱི་སྦྱོར་བ་ཡིན་པའི་ཕྱིར། །ཁྱབ་སྟེ། འདི་ཉིད་ལས། བྱང་སེམས་ཀྱི་སྦྱོར་ལམ་གྱི་གནས་སྐབས་སུ་རྟོགས་རིགས་གསུམ་པོ་ཐ་དད་དུ་ཡོད་དེ། རྟོགས་པ་སེལ་འཇུག་ཡིན་པས་གང་ཟག་གི་བདག་མེད་ཀྱི་རྣམ་པ་ཅན་དུ་སྐྱེས་པའི་ཚེ། ཆོས་ཀྱི་བདག་མེད་ཀྱི་རྣམ་པ་ཅན་དུ་སྐྱེས་པ་མ་ཡིན་པའི་ཕྱིར་རོ། །ཞེས་གསུངས་པ་འཐད་པའི་ཕྱིར། སྐབས་བཞི་པའི་ཐད་ཀྱི་བཀའ་འགྲེལ་དུ་རྣམ་རྫོགས་སྦྱོར་བའི་དོན་ཡང་རྣམ་པ་བརྒྱ་བདུན་ཅུ་རྩ་གསུམ་རྫོགས་པར་བསྒོམ་པ་ཡིན་པས་ཞེས་གསུངས་པ་ནི་ས་ཐོབ་པའི་བྱང་སེམས་ཀྱི་རྒྱུད་ཀྱི་རྣམ་རྫོགས་སྦྱོར་བ་ཡིན་ན་རྣམ་པ་བརྒྱ་བདུན་ཅུ་རྩ་གསུམ་རྫོགས་པར་བསྒོམ་པའི་སྦྱོར་བ་ཡིན་པས་ཁྱབ་ཞེས་ཁས་བླང་པས་ཆོག་ལ། སོ་སྐྱེའི་སྐབས་སུ་དེ་ལ་ཁྱབ་མཐའ་མི་འཛིན་པས། རྣམ་རྫོགས་སྦྱོར་བའི་སྒྲ་དོན་ཙམ་གྱི་དབང་དུ་མཛད་པ་ཡིན་ནོ། །དེས་ན་སྦྱོར་བ་ཕྱི་མ་གསུམ་ཡང་འདིའི་ནང་ཚན་ཡིན་ཏེ། རྩེ་སྦྱོར་ཡིན་ན། རྣམ་རྫོགས་སྦྱོར་བ་ཡིན་པས་ཁྱབ། མཐར་གྱིས་པའི་སྦྱོར་བ་ཡིན་ན། རྩེ་སྦྱོར་ཡིན་པས་ཁྱབ། སྐད་ཅིག་མའི་སྦྱོར་བ་ཡིན་ན་ཡང་། རྩེ་སྦྱོར་ཡིན་པས་ཁྱབ་བོ། །ཁ་ཅིག སྐད་ཅིག་མའི་སྦྱོར་བ་ཡིན་ན་མཐར་གྱིས་པའི་སྦྱོར་བ་ཡིན་པས་ཁྱབ་ཟེར་བ་མི་འཐད་དེ། རྒྱུན་མཐའི་ཡེ་ཤེས་ཆོས་ཅན། དེར་ཐལ། དེའི་ཕྱིར། ཆོས་ཅན་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། མཁྱེན་གསུམ་གྱི་རྣམ་པ་གོ་རིམས་སུ་བསྒོམ་པའི་སྦྱོར་བ་ཡིན་པར་ཐལ། འདོད་པའི་ཕྱིར། འདོད་ན། མཁྱེན་གསུམ་གྱི་རྣམ་པ་རིམ་ཅན་དུ་བསྒོམ་པའི་སྦྱོར་བར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། མཁྱེན་གསུམ་གྱི་རྣམ་པ་གཅིག་ཆར་དུ་བསྒོམ་པའི་སྦྱོར་བ་ཡིན་པའི་ཕྱིར་ཏེ། སྐད་ཅིག་མའི་སྦྱོར་བ་ཡིན་པའི་ཕྱིར་ཞེ་ན་འདིར་དགོས་གནས་ཤིག་ཡོད་པ་འོག་ཏུ་འགོད་དོ། །དེ་ལྟར་ན་རྣམ་རྫོགས་སྦྱོར་བ་ནི། སངས་རྒྱས་སོགས་ཀྱི་ཡུལ་ལྔ་ལ་མཁས་པའི་ཚོགས་ལམ་ཁྱད་པར་ཅན་ནས། རྒྱུན་མཐའི་བར་ན་ཡོད། རྩེ་སྦྱོར་ནི། ཐེག་ཆེན་གྱི་སྦྱོར་ལམ་དྲོད་ཐོབ་མ་ཐག་པ་ནས་རྒྱུན་མཐའི་བར་ན་ཡོད། མཐར་གྱིས་པའི་སྦྱོར་བ་ནི། དྲོད་སྐད་ཅིག་མ་གཉིས་པ་ནས་རྒྱུན་མཐའི་བར་ན་ཡོད། སྐད་ཅིག་མའི་སྦྱོར་བ་ནི་རྒྱུན་མཐའ་ཁོ་ནར་ཡོད་དོ། །ཁ་ཅིག བཀའ་འགྲེལ་གྱི་དགོངས་པ་ལ་མཐར་གྱིས་པའི་སྦྱོར་བ་ས་དང་པོ་ནས་ཡོད་བར་འདོད་པ་མི་འཐད་དེ། བཀའ་འགྲེལ་ལས་ཕར་ཕྱིན་དྲུག་གི་མཐར་གྱིས་པའི་སྦྱོར་བ་ས་དང་པོ་ནས་ཡོད་པར་བཤད་ནས། སྤྱིར་མཐར་གྱིས་པའི་སྦྱོར་བའི་ས་མཚམས་ས་དང་པོ་ནས་འཇོག་པར་གསུང་བ་མི་སྣང་བས་སོ། །དངོས་པོ་བརྒྱད་པོ་འབྲས་བུ་ཆོས་སྐུ་ནི་སྦྱོར་བཞིའི་སྒོམ་པའི་རྣམ་སྨིན་ཡིན་ཞིང་། མཚན་གཞི་ནི། སངས་རྒྱས་འཕགས་པ་དང་། དེའི་བརྒྱུད་ཀྱི་ཡོན་ཏན་མཐའ་དག་གོ །བསྡུས་དོན་བསྟན་ཟིན་ཏོ།། ༈ །།གཉིས་པ་ཚིག་དོན་ཡན་ལག་རྒྱས་བཤད་ལ། རྣམ་མཁྱེན་རྒྱས་པར་བཤད་པ་སོགས་བརྒྱད་ལས། དང་པོ་རྣམ་མཁྱེན་རྒྱས་བཤད་ལ་ཡང་དོན་བཅུ་ཡོད་པ་ལས། དང་པོ་སེམས་བསྐྱེད་ལ་གཉིས་ཏེ། གཞུང་གིས་ཇི་ལྟར་བསྟན་པའི་ཚུལ་དང་། དཀའ་བའི་གནད་ལ་དཔྱད་པའོ། །དང་པོ་ནི། སེམས་བསྐྱེད་པ་དང་ཞེས་པ་འཕྲོས་ནས། ཐེག་ཆེན་སེམས་བསྐྱེད་གང་ཞེ་ན། དེའི་མཚན་ཉིད་ནི། གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་པས་བསྟན། མཚན་ཉིད་སྟོན་པའི་སྐབས་ཀྱི་སེམས་བསྐྱེད་ཀྱི་དམིགས་པ་བྱང་ཆུབ་དང་། གཞན་དོན་དེ་ནི། ཤེར་མདོ་ཇི་ལྟ་བ་བཞིན་དུ་འདིར་ཡང་བསྡུས་པ་དང་། རྒྱས་པར་གཉིས་ཀྱི་སྒོ་ནས་བརྗོད་པར་བྱའོ། །ཞེས་པ་ནི། དེ་དང་དེ་ནི་ཞེས་སོགས་རྐང་པ་གཉིས་ཀྱིས་བསྟན། ཚུལ་ཇི་ལྟར་ན། ས་ལྟ་བུའི་སྐབས་སུ་བྱང་ཆུབ་དང་། གཞན་དོན་གཉིས་མདོར་བསྡུས་ནས་བསྟན། གསེར། ཟླ་བ། མེ་ལྟ་བུ་གསུམ་གྱིས་བྱང་ཆུབ་རྒྱས་པར་བཤད། གཏེར་ལྟ་བུ་མན་ཆད་ཀྱིས་གཞན་དོན་རྒྱས་པར་བཤད་པ་ཡིན་ནོ། །ཞེས་པ་ནི། དེ་ཡང་ས་གསེར་ཞེས་པ་ནས་རྣམ་པ་ཉི་ཤུ་རྩ་གཉིས་སོ། །ཞེས་པའི་བར་གྱིས་བསྟན། དེ་ནས་སེམས་བསྐྱེད་པ་ནི་ཞེས་སོགས་རྐང་པ་གཉིས་ཀྱི་དངོས་བསྟན་གྱི་སེམས་བསྐྱེད་དང་། དེ་དང་དེ་ནི་ཞེས་སོགས་རྐང་པ་གཉིས་ཀྱི་དངོས་བསྟན་གྱི་སེམས་བསྐྱེད་དང་། དེ་ཡང་ས་ཞེས་པའི་དངོས་བསྟན་གྱི་སེམས་བསྐྱེད་རྣམས་ཡིན་ཁྱབ་མཉམ་དུ་འདོད་དགོས་སོ། །འོ་ན་འགྲེལ་པ་དོན་གསལ་ལས། དེ་ལ་དང་པོ་གསུམ་ནི། ཆུང་ངུ་དང་འབྲིང་དང་ཆེན་པོ་ཉིད་ཀྱིས་ལས་དང་པོ་པའི་སས་བསྡུས་སོ། །ཞེས་པ་ལྟ་བུའི་སེམས་བསྐྱེད་ཚོགས་ལམ་ཆུང་ངུས་བསྡུས་པར་བཤད་པ་དང་འགལ་ལ་ོ་ཞེ་ན། དེ་ནི་མ་མཐའ་ངོས་འཛིན་པ་ཡིན་པས་སྐྱོན་མེད་དེ། ས་ལྟ་བུའི་སེམས་བསྐྱེད་དེ་མ་མཐའ་ཐེག་ཆེན་གྱི་ཚོགས་ལམ་ཆུང་ངུ་ནས། ཡ་མཐའ་སངས་རྒྱས་ཀྱི་སའི་བར་ན་ཡོད། དེ་བཞིན་དུ་གསེར་ལྟ་བུ་དང་། ཟླ་བ་ལྟ་བུའི་སེམས་བསྐྱེད་གཉིས་ཀྱང་རིམ་བཞིན་མཐའ་ཚོགས་ལམ་འབྲིང་པོ་དང་ཆེན་པོ་ནས། ཡ་མཐའ་སངས་རྒྱས་ཀྱི་སའི་བར་ན་ཡོད། མེ་ལྟ་བུའི་སེམས་བསྐྱེད་ནི། མ་མཐའ་ཐེག་ཆེན་གྱི་སྦྱོར་ལམ་དྲོད་ནས། ཡ་མཐའ་སངས་རྒྱས་ཀྱི་སའི་བར་ན་ཡོད་པ་ཐེག་ཆེན་གྱི་སྦྱོར་ལམ་དྲོད་ཐོབ་པའི་གང་ཟག་གི་རྒྱུད་ཀྱི་སེམས་བསྐྱེད་དང་། མེ་ལྟ་བུའི་སེམས་བསྐྱེད་དོན་གཅིག ས་དང་པོ་ཐོབ་པའི་གང་ཟག་གི་རྒྱུད་ཀྱི་སེམས་བསྐྱེད་དང་། གཏེར་ལྟ་བུའིྎ ས་གཉིས་པ་ཐོབ་པའི་སེམས་བསྐྱེད་དང་། རིན་པོ་ཆེའི་འབྱུང་ཁུང་ལྟ་བུའིྎ ས་གསུམ་པ་ཐོབ་པའིྎ རྒྱ་མཚོ་ལྟ་བུའིྎ ས་བཞི་པ་ཐོབ་པའིྎ རྡོ་རྗེ་ལྟ་བུའིྎ ས་ལྔ་པ་ཐོབ་པའིྎ རི་རབ་ལྟ་བུའིྎ ས་དྲུག་པ་ཐོབ་པའིྎ སྨན་ལྟ་བུའིྎ ས་བདུན་པ་ཐོབ་པའིྎ དགེ་བའི་བཤེས་གཉེན་ལྟ་བུའིྎ ས་བརྒྱད་པ་ཐོབ་པའིྎ ཡིད་བཞིན་ནོར་བུ་ལྟ་བུའིྎ ས་དགུ་པ་ཐོབ་པའིྎ ཉི་མ་ལྟ་བུའིྎ ས་བཅུ་པ་ཐོབ་པའིྎ གླུ་དབྱངས་ལྟ་བུའིྎ ས་བརྒྱད་པའི་ཁྱད་པར་ལམ་ཐོབ་པའི་སེམས་བསྐྱེད་དང་། །རྒྱལ་པོ་ལྟ་བུ་དང་། བང་མཛོད་ལྟ་བུ་དང་། ལམ་པོ་ཆེ་ལྟ་བུ་དང་། གཞོན་པ་ལྟ་བུ་དང་། བཀོད་མའི་ཆུ་ལྟ་བུའི་སེམས་བསྐྱེད་རྣམས་དོན་གཅིག ས་བཅུ་པའི་ཁྱེད་པར་ལས་ཐོབ་པའི་སེམས་བསྐྱེད་དང་། སྒྲ་སྙན་ལྟ་བུའིྎ ཆུ་བོའི་རྒྱུན་ལྟ་བུའིྎ སྤྲིན་ལྟ་བུའི་སེམས་བསྐྱེད་རྣམས་དོན་གཅིག་སྟེ། དོན་གསལ་ལས། དེ་ལ་དང་པོ་གསུམ་ནི། ཞེ་སོགས་སྔར་དྲངས་པ་དེའི་རྗེས་སུ་དེའི་འོག་ཏུ་གཅིག་ནི་སྦྱོར་བའི་ལམ་གྱི་བསྡུས་སོ། །དེའི་འོག་ཏུ་བཅུ་ནི་རབ་ཏུ་དགའ་བ་ལ་སོགས་པས་བཅུས་བསྡུས་ཏེ། མཐོང་བ་དང་བསྒོམ་པའི་ལམ་གྱི་སྤྱོད་ཡུལ་ཅན་ཡིན་ནོ། །དེའི་འོག་ཏུ་ལྔ་ནི་ཁྱད་པར་ལམ་གྱིས་བསྡུས་སོ། །དེ་འོག་ཏུ་སེམས་བསྐྱེད་པ་གསུམ་ནི། སྦྱོར་བ་དང་དངོས་དང་མཇུག་གི་སྒོ་ནས་སངས་རྒྱས་སས་བསྡུས་ཏེ། ཞེས་གསུངས་པའི་ཕྱིར། དེ་བཞིན་དུ་དོན་གསལ་ལས། འདུན་པ་དང་། བསམ་པ་དང་། ལྷག་པའི་བསམ་པ་དང་། སྦྱོར་བ་དང་། སྦྱིན་པ་དང་། ཞེས་པ་ནས། ཆོས་ཀྱི་སྐུ་དང་ལྡན་པ་ནི། ཞེས་པའི་བར་ཉེར་གཉིས་གསུངས་པ་དང་། ཡང་དོན་གསལ་ལས། ཆོས་དཀར་པོ་ཐམས་ཅད་ཀྱི་གཞིའི་དངོས་པོ་དང་། བྱང་ཆུབ་ཀྱི་བར་དུ་མི་འགྱུར་པ་དང་། དགེ་བའི་ཆོས་མཐའ་དག་རྣམ་པར་འཕེལ་བར་འགྱུར་བ་དང་། ཐམས་ཅད་མཁྱེན་པ་ཉིད་གསུམ་གྱི་སྒྲིབ་པའི་བུད་ཤིང་སྲེག་པ་དང་། སེམས་ཐམས་ཅད་ཚིམ་པར་བྱེད་པ་དང་། ཞེས་སོགས་ཉེར་གཉིས་གསུངས་པ་རྣམས་ཀྱང་ས་ལྟ་བུའི་སེམས་བསྐྱེད་སོགས་ཉེར་གཉིས་དང་། ཐད་སོར་ཐད་སོར་དོན་གཅིག་ཏུ་ཤེས་པར་བྱའོ། །འདིར་ཉེར་གཉིས་གསུངས་པ་ནི་ཤེར་ཕྱིན་གྱི་མདོའི་རྗེས་སུ་འབྲངས་ཏེ་ཡིན་ལ། ཡང་བློ་གྲོས་མི་ཟད་པའི་མདོའི་རྗེས་སུ་འབྲངས་ཏེ་མདོ་སྡེ་རྒྱན་ལས་ཀྱང་ཉེར་གཉིས་སུ་གསུངས་ཏེ། བསྐྱེད་པ་ས་དང་མཚུངས་པ་སྟེ། །གཞན་ནི་བཟང་པོའི་གསེར་དང་འདྲ། །ཟླ་བ་ཡར་གྱི་ཚེས་པ་བཞིན། །གཞན་ནི་མེ་དང་འདྲ་ཞེས་བྱ། །གཞན་ནེ་གཏེར་ཆེན་བཞིན་ཤེས་བྱ། །གཞན་ནི་རིན་ཆེན་འབྱུང་གནས་བཞིན། །རྒྱ་མཚོ་འདྲ་བར་ཤེས་བྱ་གཞན། །རྡོ་རྗེ་དང་འདྲ་རི་རབ་འདྲ། །སྨན་གྱི་རྒྱལ་པོ་འདྲ་བ་སྟེ། །གཞན་ནི་མཛའ་ཆེན་འདྲ་ཞེས་བྱ། །ཡིད་བཞིན་ནོར་བུ་འདྲ་བ་དང་། །གཞན་ནི་ཉི་མ་འདྲ་ཞེས་བྱ། །གཞན་ནི་དྲི་ཟཱ་དབྱངས་སྙན་བཞིན། །གཞན་ནི་རྒྱལ་པོ་འདྲ་ཞེས་བྱ། །དེ་བཞིན་གཞན་ནི་མཛོད་ལྟ་བུ། །ལམ་པོ་ཆེ་དང་འདྲ་ཞེས་བྱ། །ཐེག་པ་འདྲ་བ་ཤེས་བྱ་སྟེ། །སེམས་བསྐྱེད་བཀོད་མ་འདྲ་བ་ཡིན། །ཀུན་དགའི་སྒྲ་དང་འདྲ་བ་སྟེ། །ཀླུང་ཆེན་རྒྱུན་དང་འདྲ་བའོ། །རྒྱལ་སྲས་རྣམས་ཀྱི་སེམས་བསྐྱེད་པ། །སྤྲིན་དང་འདྲ་བར་བསྟན་པ་སྟེ། །ཞེས་གསུངས་པའི་ཕྱིར། རྒྱན་ཕན་ཚུན་གྱི་ས་ལྟ་བུ་སོགས་ཀྱང་དོན་གཅིག་ཏུ་ཤེས་པར་བྱ་སྟེ། དེ་ཡང་ས་ཞེས་པའི་དངོས་བསྟན་གྱི་སེམས་བསྐྱེད་དང་། བསྐྱེད་པ་ས་དང་མཚུངས་པ་སྟེ། །ཞེས་པའི་དངོས་བསྟན་གྱི་སེམས་བསྐྱེད་དོན་གཅིག་པ་སོགས་རིམ་པ་བཞིན་དུ་ཤེས་པར་བྱའོ། །འོ་ན་སངས་རྒྱས་འཕགས་པའི་རྒྱུད་ཀྱི་སེམས་བསྐྱེད་ཆོས་ཅན། སྤྲིན་དང་འདྲ་བར་བསྟན་པ་སྟེ། །ཞེས་པའི་དངོས་བསྟན་གྱི་སེམས་བསྐྱེད་ཡིན་པར་ཐལ། སྤྲིན་རྣམས་ཀྱི་ཞེས་པའི་དངོས་བསྟན་གྱི་སེམས་བསྐྱེད་ཡིན་པའི་ཕྱིར། འདོད་ན། བྱང་ཆུབ་སེམས་དཔའི་རྒྱུད་ཀྱི་སེམས་བསྐྱེད་ཡིན་པར་ཐལ། འདོད་པའི་ཕྱིར། ཁྱབ་སྟེ། ཚིག་རྐང་དེའི་དབུར་རྒྱལ་སྲས་རྣམས་ཀྱི་སེམས་བསྐྱེད་པ། །ཞེས་གསུངས་པ་ལ་གོ་དོན་གཅིག་ཡོད་པའི་ཕྱིར་ཞེ་ན། འདིར་མ་ངེས་ཏེ། བསྐྱེད་པ་ས་དང་མཚུངས་པ་སྟེ། ཞེས་སོགས་ཀྱི་བསྟན་བྱའི་གཙོ་བོར་གྱུར་པའི་སེམས་བསྐྱེད་ཉེར་གཉིས་པོ་གང་རུང་ཡིན་ན། བྱང་ཆུབ་སེམས་དཔའི་རྒྱུད་ཀྱི་སེམས་བསྐྱེད་ཡིན་པས་ཁྱབ་པས་ན། རྒྱལ་སྲས་རྣམས་ཀྱི་ཞེས་སོགས་གསུངས་པ་ཡིན་ལ། རྒྱན་གཉིས་ཀྱི་དངོས་བསྟན་གྱི་ཉེར་གཉིས་ལ་སངས་རྒྱས་དང་བྱང་ཆུབ་སེམས་དཔའི་རྒྱུད་ཀྱི་སེམས་བསྐྱེད་གཉིས་ཀ་ཡོད་པ་ནི་གནད་དོན་ཡིནཔས་སོ། །དེ་སྐད་དུ་འདི་ཉིད་ལས། བྱང་སེམས་ཀྱི་རྒྱུད་ལ་དེ་གསུམ་མེད་པ་ནི་མ་ཡིན་ཏེ། ཤེས་ཕྱིན་གྱི་མདོ་དང་། མདོ་སྡེ་རྒྱན་དུ་སེམས་བསྐྱེད་ཉེར་གཉིས་པ་ཐམས་ཅད་བྱང་སེམས་ཀྱི་རྒྱུད་ལ་བཞག་པའི་ཕྱིར་དང་། སྤྲིན་ལྟ་བུའི་སེམས་བསྐྱེད་ནི། ས་བཅུ་པ་ཆོས་ཀྱི་སྤྲིན་ལ་འཇོག་པ་སྐབས་ཀྱི་དོན་ཡིན་པའི་ཕྱིར། ཞེས་དང་། སློབ་དཔོན་གྱིས་ནི། སེམས་བསྐྱེད་པ་ནི་གཞན་དོན་ཕྱིར། ཞེས་པའི་སྐབས་ཀྱི་སེམས་བསྐྱེད་ལ་སྨོན་འཇུག་གཉིས་སུ་བཤད་ནས། དེ་ཉིད་དཔེའི་སྒོ་ནས་ཉེར་གཉིས་སུ་བྱས་ནས་མ་མཐའི་ས་མཚམས་ཐེག་ཆེན་གྱི་ཚོགས་ལམ་ནས་བཞག་པའི་ཕྱིར་རོ། །ཞེས་གསུངས་ཤིང་། དེ་ཡང་རྒྱན་གཉིས་དང་ཤེས་ཕྱིན་གྱི་མདོའི་བསྟན་བྱའི་གཙོ་བོར་གྱུར་པའི་སེམས་བསྐྱེད་ལ་སྦྱོར་ཤེས་དགོས་སོ། །གཉིས་པ་དཀའ་བའི་གནས་ལ་དཔྱད་པ། མཚན་གཞི་སེམས་སེམས་བྱུང་གང་ཡིན་དཔྱད། སྨོན་འཇུག་གཉིས་འགལ་མི་འགལ་དཔྱད། དེ་དང་དོན་དམ་སེམས་བསྐྱེད་ཀྱི་གཞི་མཐུན་ཡོད་མེད་དཔྱད་པ་དང་གསུམ་ལས། དང་པོ་ནི། འཕགས་སེང་གཉིས་ཀྱི་འགྲེལ་པ་རྣམས་ལས། སེམས་བསྐྱེད་པ་ཞེས་པའི་སེམས་དེ་རྣམ་ཤེས་ཚོགས་དྲུག་གི་ནང་ཚན་དུ་གྱུར་པའི་དྲུག་པ་ཡིད་ཀྱི་རྣམ་ཤེས་ཡིན་པར་བཞེད་པས་གཙོ་བོ་སེམས་སུ་བཞེད་ལ། གཞུང་འདིར་ཡང་དག་རྫོགས་པའི་བྱང་ཆུབ་འདོད། །ཅེས་དང་། མདོ་སྡེ་རྒྱན་དུ། དོན་གཉིས་ལྡན་པའི་སེམས་བྱུང་བ། །ཞེས་དང་། དེའི་འགྲེལ་པ་དབྱིག་གཉེན་གྱིས། ཡོན་ཏན་གཉིས་སམ་གསུམ་ལ་དམིགས་པའི་སེམས་དཔའ་ནི་སེམས་བསྐྱེད་པོ་ཞེས་གསུངས་པ་རྣམས་ཀྱིས། སེམས་བསྐྱེད་ཀྱི་མཚན་གཞིར་སེམས་བྱུང་སྨོས་པར་མཛད་དོ། །གནད་ཀྱི་དོན་ནི། བྱང་ཆུབ་ཀྱི་མཆོག་ཏུ་བསྐྱེད་པར་བྱ་རྒྱུའི་སེམས་ནི་གཙོ་སེམས་ཡིན་པས། འཕགས་སེང་གཉིས་ཀྱི་འདི་ལྟར་དུ་བཤད་ལ། གང་ཟག་གཅིག་གི་རྒྱུད་ཀྱི་དྲུག་པ་ཡིད་ཀྱི་རྣམ་པར་ཤེས་པ་བྱང་ཆུབ་ཀྱི་མཆོག་ཏུ་བསྐྱེད་ཅིང་སྨོན་པ་ན། དེའི་གནས་སྐབས་ན་ཡོད་པའི་འདུན་པ་དང་། སེམས་པ་དང་། དད་པ་ལ་སོགས་པ་དགེ་བའི་སེམས་བྱུང་ཀུན་བྱང་སེམས་བསྐྱེད་དུ་འགྲོ་བས། མཚན་གཞིར་སེམས་སེམས་བྱུང་གཉིས་ཆར་ཡོད་དོ། །དེ་བཞིན་དུ་བསླབ་པ་དང་སྡོམ་པ་རྣམས་ལ་གཙོ་སེམས་གཙོ་ཆེ་ཡང་དེ་དང་མཚུངས་ལྡན་གྱི་སེམས་བྱུང་རྣམས་ཀྱང་དེ་དང་དེར་འགྱུར་བས་ན། བསླབ་པ་དང་། སྡོམ་པ་དང་། སྐྱབས་འགྲོ་དང་སྦྱོར་བ་དང་། ཉམས་ལེན་སྒྲུབ་པ་ལ་སོགས་པ་ཀུན་ལ་མཚན་གཞི་སེམས་སེམས་བྱུང་གཉིས་ཆར་ཡོད་དོ། །བསླབ་པ་གཙོ་སེམས་གཙོ་ཆེ་སྟེ། རང་གི་སེམས་ཡིད་ཀྱི་རྣམ་པར་ཤེས་པའི་མི་མཐུན་པའི་ཕྱོགས་ལས་བསྲུང་བ་ལ་བསླབ་པ་སྲུང་བར་འཇོག་པའི་ཕྱིར་ཏེ། སྤྱོད་འཇུག་ལས། བསླབ་པ་སྲུང་བར་འདོད་པ་ཡིས། །རང་ཏུ་སྒྲིམས་ནས་སེམས་བསྲུང་སྟེ། །ཞེས་གསུངས་པའི་ཕྱིར། སྡོམ་པ་ལ་ཡང་གཙོ་སེམས་གཙོ་ཆེ་སྟེ། སྔགས་སྡོམ་གྱི་མཚན་ཉིད་ཀྱི་ཟུར་དུ་ཡིད་མཚན་རྟོག་ལས་སྐྱོབ་པའི་ཐབས་ཁྱད་པར་ཅན་བཞག་ཅིང་། ཡིད་ནི་གཙོ་སེམས་ཡིན་པས་སོ། །ཡང་དོན་དམ་པའི་ཆོས་མངོན་པ་ལ་ཤེས་རབ་གཙོ་ཆེ་བ་དང་། སྙོམས་འཇུག་ལ་ཏིང་ངེ་འཛིན་གཙོ་ཆེ་བ་སོགས་སེམས་བྱུང་གཙོ་བོར་གྱུར་པ་ཡང་ཡོད་དོ། །སེམས་བསྐྱེད་ལ་དེ་ལྟར་བཤད་པ་ནི་འཕགས་སེང་གི་ལུགས་བཞིན་ཡིན་ལ། རང་ལུགས་ཀུན་མཁྱེན་བླ་མ་ཆེན་པོའི་བཞེད་པ་ནི། སེམས་བསྐྱེད་སོགས་ལ་སེམས་བྱུང་གཙོ་ཆེ་བ་ཡིན་ནོ། །འདིར་ཁ་ཅིག སེམས་བསྐྱེད་པ་ནི་ཞེས་སོགས་རྐང་པ་གཉིས་ཀྱིས་དངོས་བསྟན་གྱིས་སེམས་བསྐྱེད་ཡིན་ན། སྨོན་པ་དང་འཇུག་པའི་ངོ་བོ་ཉིད་ནི་རྣམ་པ་གཉིས་སོ་ཞེས་པའི་དངོས་བསྟན་གྱི་སེམས་བསྐྱེད་ཡིན་པས་ཁྱབ། སེམས་བསྐྱེད་པ་ཞེས་བྱ་བ་ལ། སེམས་ནི་རྣམ་པར་ཤེས་པ་སྟེ། །ཞེས་པའི་དངོས་བསྟན་གྱི་སེམས་བསྐྱེད་ཡིན་ན། རྣམ་པར་ཤེས་པ་ཡིན་པས་ཁྱབ། དོན་གཉིས་ལྡན་པའི་སེམས་བྱུང་བ། །ཞེས་པའི་དངོས་བསྟན་གྱི་སེམས་བསྐྱེད་ཡིན་ན། སེམས་བྱུང་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། ཤཱཀྱ་ཐུབ་པའི་རྒྱུད་ཀྱི་སེམས་བསྐྱེད་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། སེམས་བསྐྱེད་པ་དང་ཞེས་པའི་དངོས་བསྟན་གྱི་སེམས་བསྐྱེད་ཡིན་པའི་ཕྱིར་ཏེ། ཐེག་ཆེན་སེམས་བསྐྱེད་ཡིན་པའི་ཕྱིར་ཏེ། ཐེག་ཆེན་གྱི་སྐྱེས་བུའི་རྒྱུད་ཀྱི་སེམས་བསྐྱེད་ཡིན་པའི་ཕྱིར་ཏེ། སངས་རྒྱས་འཕགས་པའི་རྒྱུད་ཀྱི་སེམས་བསྐྱེད་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། སྨོན་འཇུག་གང་རུང་གི་སེམས་བསྐྱེད་ཡིན་པར་ཐལ། འདོད་པའི་ཕྱིར། འདོད་ན། བྱང་སེམས་ཀྱི་རྒྱུད་ཀྱི་སེམས་བསྐྱེད་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། སྨོན་འཇུག་གང་རུང་གི་སེམས་བསྐྱེད་ཡིན་པར་ཐལ། འདོད་ན། དེ་མ་ཡིན་པར་ཐལ། སངས་རྒྱས་འཕགས་པའི་རྒྱུད་ཀྱི་སེམས་བསྐྱེད་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གཉིས་པ་ལ། ཐེག་ཆེན་གྱི་མཐོང་ལམ་དུ་གྱུར་པའི་སེམས་བྱུང་མདུན་པ་ཆོས་ཅན། དེར་ཐལ། དེའི་ཕྱིར། སེམས་བསྐྱེད་པ་ཞེས་བྱ་བ་ལ་ཞེས་པའི་དངོས་བསྟན་གྱི་སེམས་བསྐྱེད་ཡིན་པའི་ཕྱིར་ཏེ། སེམས་བསྐྱེད་པ་ནི་ཞེས་པའི་དངོས་བསྟན་གྱི་སེམས་བསྐྱེད་ཡིན་པའི་ཕྱིར་ཏེ། ཐེག་ཆེན་སེམས་བསྐྱེད་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། གཙོ་སེམས་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། །སེམས་བྱུང་ཡིན་པའི་ཕྱིར་ཏེ། གསུམ་པ་ལ། ཐེག་ཆེན་གྱི་མཐོང་ལམ་གྱི་ངོ་བོར་གྱུར་པའི་དྲུག་པ་ཡིད་ཀྱི་རྣམ་པར་ཤེས་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཡོན་ཏན་གཉིས་སམ་གསུམ་ལ་དམིགས་པའི་སེམས་པ་ནི་སེམས་བསྐྱེད་པའོ་ཞེས་པའི་བསྟན་གྱི་སེམས་བསྐྱེད་ཡིན་པའི་ཕྱིར་ཏེ། སྤྲོ་བ་ཆེ་དང་རྩོམ་པ་ཆེ། །དོན་ཆེ་བ་དང་འབྱུང་བ་ཆེ། །བྱང་ཆུབ་སེམས་དཔའི་སེམས་པ་སྟེ། །ཞེས་པའི་དངོས་བསྟན་གྱི་སེམས་བསྐྱེད་ཡིན་པའི་ཕྱིར་ཏེ། སེམས་བསྐྱེད་དེ་ནི་ས་རྣམས་ལ། །ཞེས་སོགས་ཀྱི་དངོས་བསྟན་གྱི་སེམས་བསྐྱེད་ཡིན་པའི་ཕྱིར། ཁྱབ་སྟེ། དེ་ནི་ཞེས་པ་ལ་བསྙག་མཚམས་གཅིག་ཡོད་པའི་ཕྱིར། གོང་དུ་མ་གྲུབ་ན། དེར་ཐལ། ལྷག་བསམ་རྣམ་དག་གི་སེམས་བསྐྱེད་ཡིན་པའི་ཕྱིར་ཏེ། མ་དག་ས་བདུན་གང་རུང་ལ་གནས་པའི་བྱང་སེམས་ཀྱི་རྒྱུད་ཀྱི་སེམས་བསྐྱེད་ཡིན་པའི་ཕྱིར་ཏེ། བྱང་སེམས་ས་དང་པོ་པའི་རྒྱུད་ཀྱི་སེམས་བསྐྱེད་ཡིན་པའི་ཕྱིར་ཏེ། ཐེག་ཆེན་གྱི་མཐོང་ལམ་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། སེམས་བྱུང་མ་ཡིན་པར་ཐལ། གཙོ་སེམས་མ་ཡིན་པའི་ཕྱིར་ཏེ། རྣམ་པར་ཤེས་པ་ཡིན་པའི་ཕྱིར། ཁྱབ་སྟེ། སེམས་དང་ཡིད་དང་རྣམ་ཤེས་རྣམས་དོན་གཅིག་ཅེས་གསུངས་པའི་ཕྱིར། གཉིས་པ་ནི། ས་སྐྱ་པའི་རྗེ་བཙུན་གོང་མ་རྣམས་ཀྱི་དགོངས་པས་སྤྱིར་སྨོན་པ་ལ་སྨོན་པའི་སེམས། སྨོན་པ་སེམས་བསྐྱེད་པ། སྨོན་པ་མི་ཉམས་པར་བསྲུང་བ་དང་གསུམ། འཇུག་པ་ལ་ཡང་འཇུག་པའི་སེམས། འཇུག་པ་སེམས་བསྐྱེད་པ། འཇུག་པ་མི་ཉམས་པར་བསྲུང་བ་དང་གསུམ་དུ་མཛད་ནས། །སྨོན་འཇུག་གཉིས་ཀྱི་ཁྱད་པར་ནི་སེམས་ཅན་གྱི་དོན་དུ་སངས་རྒྱས་ཐོབ་པར་འདོད་པ་དང་། །སངས་རྒྱས་ཐོབ་པའི་ཆེད་དུ་ལམ་ལ་སློབ་པར་འདོད་པ་ཡིན་པས་བློ་གཉིས་པོ་དེ་རྒྱུད་ལ་སྐྱེས་ནས་སྡོམ་པས་མ་ཟིན་པའི་ཚེ་ན་སྨོན་པ་དང་འཇུག་པའི་སེམས་དང་། སྡོམ་པས་ཟིན་པའི་ཚེ་ན་སྨོན་པ་དང་འཇུག་པའི་སེམས་བསྐྱེད་དང་། དེ་མན་ཆད་དུ་ཉམས་སུ་ལེན་པ་ཐམས་ཅད་སྨོན་པ་མི་ཉམས་པར་བསྲུང་བ་དང་། འཇུག་པ་མི་ཉམས་པར་སྲུང་བ་ཡིན་ནོ། །ཞེས་བཞེད་པས་ན་སྨོན་འཇུག་གི་སེམས་བསྐྱེད་མི་འགལ་ཏེ། སྨོན་འཇུག་གི་སེམས་བསྐྱེད་མཚན་ཉིད་པ་ལ་སྡོམ་པས་ཟིན་པའི་སེམས་བསྐྱེད་རྒྱུད་ལ་སྐྱེས་དགོས་ཤིང་། དེ་སྐྱེས་པའི་ཚེ་འགྲོ་བའི་བྱ་བས་ཟིན་པའི་སེམས་བསྐྱེད་སྐྱེས་པས་ན་ལམ་དུ་ཞུགས་པ་ཡིན་པའི་ཕྱིར་རོ། །དེས་ན་སྨོན་པ་སེམས་བསྐྱེད་ཐམས་ཅད་ཀྱང་འཇུག་པ་སེམས་བསྐྱེད་ཡིན་ཏེ། དེ་ཐམས་ཅད་ཀྱང་ཐེག་ཆེན་ལམ་ཞུགས་ཀྱི་རྒྱུད་ཀྱི་སློབ་པའི་སེམས་བསྐྱེད་ཡིན་པའི་ཕྱིར། འཇུག་པ་སེམས་བསྐྱེད་ཐམས་ཅད་ཀྱི་སྨོན་པ་སེམས་བསྐྱེད་ཡིན་ཏེ། དེ་ཐམས་ཅད་སེམས་ཅན་གྱི་དོན་དུ་སངས་རྒྱས་ཐོབ་འདོད་ཀྱི་འདུན་པ་དང་མཚུངས་ལྡན་གྱི་སེམས་བསྐྱེད་ཡིན་པ་གང་ཞིག དེ་དང་དེར་མཚུངས་ལྡན་གྱི་སེམས་བསྐྱེད་ཐམས་ཅད་དོན་གཉེར་འགྲོ་འདོད་ཀྱི་དཔེས་མཚོན་པའི་སེམས་བསྐྱེད་ཡིན་པའི་ཕྱིར། དོན་གཉེར་འགྲོ་བའི་བྱ་བའི་དཔེས་མཚོན་པའི་སེམས་བསྐྱེད་ནི་འཇུག་པ་སེམས་བསྐྱེད་ཡིན་པས། ཐེག་ཆེན་ལམ་ཞུགས་ཀྱི་རྒྱུད་ཀྱི་སློབ་པའི་སེམས་བསྐྱེད་ཐམས་ཅད་འཇུག་པ་སེམས་བསྐྱེད་ཡིན་པའི་ཤེས་བྱེད་དེ་ཡིན་ནོ། །དེ་སྐད་དུ་སྤྱོད་འཇུག་ལས། བྱང་ཆུབ་སེམས་དེ་མདོར་བསྡུ་ན། །རྣམ་པ་གཉིས་སུ་ཤེས་བྱ་སྟེ། །བྱང་ཆུབ་སྨོན་པའི་སེམས་དང་ནི། །བྱང་ཆུབ་འཇུག་པ་ཉིད་ཡིན་ནོ། །འགྲོ་བར་འདོད་དང་འགྲོ་བ་ཡི། །བྱེ་བྲག་ཇི་ལྟར་ཤེས་པ་ལྟར། །དེ་བཞིན་མཁས་པས་འདི་ཉིད་ཀྱི། །བྱེ་བྲག་རིམ་བཞིན་ཤེས་པར་བྱ། །ཞེས་གསུངས་པ་ཡིན་ནོ། །འདིར་ཁ་ཅིག དོན་གཉེར་འགྲོ་འདོད་ཀྱི་དཔེས་མཚོན་པའི་བྱང་ཆུབ་ཀྱི་སེམས་ཡིན་ན། འགྲོ་བར་འདོད་དང་ཞེས་སོགས་ཀྱི་དངོས་བསྟན་གྱི་འགྲོ་འདོད་ཀྱི་དཔེས་མཚོན་པའི་བྱང་ཆུབ་ཀྱི་སེམས་ཡིན་པས་ཁྱབ། བྱང་ཆུབ་སྨོན་པའི་སེམས་ལས་ནི། ཞེས་པའི་དངོས་བསྟན་གྱི་བྱང་ཆུབ་ཀྱི་སེམས་ཡིན་ན། བྱང་ཆུབ་སྨོན་པའི་སེམས་དང་ནི། །ཞེས་པའི་དངོས་བསྟན་གྱི་སེམས་ཡིན་པས་ཁྱབ། ཅེས་དང་། ཡང་ཁ་ཅིག དོན་གཉེར་འགྲོ་འདོད་ཀྱི་དཔེས་མཚོན་པའི་བྱང་ཆུབ་ཀྱི་སེམས་ཡིན་ན། དོན་གཉེར་འགྲོ་བའི་བྱ་བས་ཟིན་པས་དཔེས་མཚོན་པའི་བྱང་ཆུབ་ཀྱི་སེམས་ཡིན་པས་ཁྱབ་སྟེ། འཇིག་རྟེན་གྱི་འགྲོ་འདོད་ཀྱི་བློ་དང་འགྲོ་བཞིན་པའི་བྱ་བ་གཉིས་ཐ་དད་དུ་འགལ་བའི་ཕྱིར་ཞེ་ན་མི་འཐད་དེ། དང་པོ་ལ། ཐེག་ཆེན་ལམ་དུ་འཇུག་ཁ་མའི་སོ་སྐྱེའི་རྒྱུད་ཀྱི་སྨོན་པའི་སེམས་ཙམ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། སེམས་ཅན་གྱི་དོན་དུ་སངས་རྒྱས་ཐོབ་འདོད་ཀྱི་བྱང་ཆུབ་ཀྱི་སེམས་ཡིན་པའི་ཕྱིར་ཏེ། དེ་ཐོབ་འདོད་ཀྱི་སྨོན་པའི་བྱང་སེམས་ཡིན་པའི་ཕྱིར་ཏེ། དེ་ཐོབ་འདོད་ཀྱི་སྨོན་སེམས་ཙམ་ཡིན་པའི་ཕྱིར། མ་གྲུབ་ན་རྩོད་གཞི་དེ་དེ་ཡིན་པར་ཐལ། རྩོད་གཞི་དེ་ཡོད་པའི་ཕྱིར་ཏེ། འདི་ཉིད་ལས། ཐེག་ཆེན་གྱི་ལམ་དུ་འཇུག་ཁ་མའི་དུས་སུ་སྨོན་འཇུག་གི་སེམས་ཙམ་ཡོད་ལ། དེའི་འབྲས་བུར་གྱུར་པའི་སྨོན་འཇུག་གི་སེམས་བསྐྱེད་མཚན་ཉིད་པ་སྐྱེས་པ་དང་། ཐེག་ཆེན་ལམ་དུ་ཞུགས་པ་དུས་མཉམ་ཞེས་གསུངས་པ་འཐད་པའི་ཕྱིར། གཉིས་པ་ལ་ཡང་རྩོད་གཞི་དེ་ཀ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བསོད་ནམས་རྒྱུན་ཆགས་སུ་མི་འབྱུང་བའི་སྨོན་སེམས་ཡིན་པའི་ཕྱིར། མ་གྲུབ་ན། དེ་སྨོན་སེམས་ཙམ་ཡིན་པར་ཐལ། སྨོན་སེམས་ཙམ་ཡོད་པའི་ཕྱིར་ཏེ། དཔལ་ལྡན་ས་སྐྱ་པའི་རྗེ་བཙུན་གོང་མ་རྣམས་ཀྱི་ཞལ་ནས། སྨོན་པའི་སེམས་སྨོན་པ་སེམས་བསྐྱེད་པ་ཞེས་སོགས་གསུངས་པ་འཐད་པའི་ཕྱིར། གོང་དུ་འདོད་ན། དེ་ཆོས་ཅན་བྱང་ཆུབ་སེམས་དེ་མདོར་བསྡུ་ན། །ཞེས་པའི་དངོས་བསྟན་གྱི་སེམས་ཡིན་པར་ཐལ། འདོད་པའི་ཕྱིར། འདོད་ན། ཕན་ཡོན་དུ་མ་དང་ལྡན་པའི་བྱང་ཆུབ་སེམས་དཔའི་སེམས་བསྐྱེད་ཡིན་པར་ཐལ། འདོད་པའི་ཕྱིར། ཁྱབ་སྟེ། སེམས་དེ་ཞེས་པ་ལ་བསྙེག་མཚམས་གཅིག་ཡོད་པའི་ཕྱིར། གོང་དུ་འདོད་ན། དེ་མ་ཡིན་པར་ཐལ། ཐེག་ཆེན་སེམས་བསྐྱེད་མ་ཡིན་པའི་ཕྱིར་ཏེ། སྨོན་སེམས་ཙམ་དང་འཇུག་སེམས་ཙམ་གང་རུང་ཡིན་པའི་ཕྱིར། གསུམ་པ་ལ། བྱང་སེམས་ཚོགས་ལམ་པའི་རྒྱུད་ཀྱི་བྱང་སེམས་སྡོམ་པའི་ངོ་བོར་གྱུར་པའི་སྨོན་པ་སེམས་བསྐྱེད་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། འགྲོ་བར་འདོད་དང་ཞེས་པའི་དངོས་བསྟན་གྱི་འགྲོ་འདོད་ཀྱི་དཔེས་མཚོན་པའི་བྱང་ཆུབ་ཀྱི་སེམས་ཡིན་པའི་ཕྱིར་ཏེ། བྱང་ཆུབ་སྨོན་པའི་སེམས་དང་ནི་ཞེས་པའི་དངོས་བསྟན་གྱི་བྱང་ཆུབ་ཀྱི་སེམས་ཡིན་པའི་ཕྱིར་ཏེ། སྨོན་པ་སེམས་བསྐྱེད་ཡིན་པའི་ཕྱིར། མ་གྲུབ་ན། དེ་སྨོན་པ་སེམས་བསྐྱེད་ཡིན་པ་ཐལ། རྩོད་གཞི་དེ་ཡོད་པའི་ཕྱིར། བྱང་སེམས་ཚོགས་ལམ་པའི་རྒྱུད་ཀྱི་སྨོན་འཇུག་གི་སེམས་བསྐྱེད་ཐམས་ཅད་བྱང་སྡོམ་ཡིན་པའི་ཕྱིར་ཏེ། དེའི་རྒྱུད་ཀྱི་དེ་ཐམས་ཅད་མི་མཐུན་ཕྱོགས་སྤོང་བའི་སྤོང་སེམས་དང་ལྡན་པའི་སེམས་བསྐྱེད་ཡིན་པའི་ཕྱིར། ཁྱབ་པ་ཡོད་དེ། ས་པཎ་གྱི་སེམས་བསྐྱེད་ཆེན་མོ་ལས། སྨོན་འཇུག་གི་སེམས་བསྐྱེད་ལ་མི་མཐུན་ཕྱོགས་ཀྱི་སྤོང་བའི་སྤོང་བའི་སྤོང་སེམས་ཡོད་ན། གཉིས་པའང་སྡོམ་པར་འགྱུར་ཏེ། སྡོམ་པའི་མཚན་ཉིད་དང་ལྡན་པའི་ཕྱིར། ཞེས་གསུངས་པ་འཐད་པའི་ཕྱིར། གོང་དུ་འདོད་ན། དེ་ཆོས་ཅན། དོན་གཉེར་འགྲོ་བའི་བྱ་བས་ཟིན་པའི་དཔེས་མཚོན་པའི་བྱང་ཆུབ་ཀྱི་སེམས་ཡིན་པར་ཐལ། འཇུག་པ་སེམས་བསྐྱེད་ཡིན་པའི་ཕྱིར་ཏེ། ཇི་ལྟར་འཇུག་པའི་སེམས་བཞིན་དུ་ཞེས་པའི་དངོས་བསྟན་གྱི་འཇུག་སེམས་ཡིན་པའི་ཕྱིར་ཏེ། བསོད་ནམས་རྒྱུན་ཆགས་སུ་འབྱུང་བའི་བྱང་ཆུབ་ཀྱི་སེམས་ཡིན་པའི་ཕྱིར། ཁྱབ་སྟེ། ཇི་ལྟར་འཇུག་པའི་ཞེས་སོགས་རྐང་པ་གཉིས་ཀྱི་འཇུག་ཏུ། གང་ནས་བཟུང་སྟེ་སེམས་ཅན་ཁམས། །མཐའ་ཡས་རབ་ཏུ་བསྒྲལ་བའི་ཕྱིར། །མི་ལྡོག་པ་ཡི་སེམས་ཀྱིས་སུ། །སེམས་དེ་ཡང་དག་བླངས་གྱུར་པ། །དེ་ནས་བཟུང་སྟེ་གཉིད་ལོག་གམ། །བག་མེད་གྱུར་ཀྱང་བསོད་ནམས་ཤུགས། རྒྱུན་མི་ཆད་པ་དུམ་ཞིག ནམ་མཁའ་མཉམ་པར་རབ་ཏུ་འབྱུང་། །ཞེས་གསུངས་པ་འཐད་པའི་ཕྱིར། །གོང་དུ་མ་གྲུབ་ན། དེར་ཐལ། བྱང་ཆུབ་སེམས་དཔའི་བསླབ་པ་ཡིན་པའི་ཕྱིར་ཏེ། བྱང་ཆུབ་སེམས་དཔའི་སེམས་བསྐྱེད་ཡིན་པའི་ཕྱིར། དེ་ལྟར་ན་སྨོན་འཇུག་གི་སེམས་བསྐྱེད་ཀྱི་དཔེ་འགལ་བའི་རྒྱུ་མཚན་གྱིས་དེ་གཉིས་འགལ་བར་སྒྲུབ་པ་ནི་ཧ་ཅང་ཐལ་ཏེ། འོ་ན་ས་ལྟ་བུའི་སེམས་བསྐྱེད་དང་། ཟླ་བ་ལྟ་བུའི་སེམས་བསྐྱེད་སོགས་ཀྱང་འགལ་བར་ཐལ། ས་དང་ཟླ་བ་འགལ་བའི་ཕྱིར། གཞན་ཡང་སངས་རྒྱས་ཀྱི་ཕྲིན་ལས་གཅིག་ཉིད་བརྒྱ་བྱིན་སོགས་དཔེ་དགུའི་སྒོ་ནས་སྟོན་པ་ཡང་མི་འཐད་པར་འགྱུར་ཏེ། དཔེ་བརྒྱ་བྱིན་དང་། རྔ་དང་། སྤྲིན་ལ་སོགས་པ་འགལ་བའི་རྒྱུ་མཚན་གྱིས་དེ་དག་སོ་སོའི་དཔེས་བསྟན་པའི་དོན་ཡང་འགལ་བར་འགྱུར་བའི་ཕྱིར། ཡང་འདིར་བརྟོག་དཔྱོད་ཞུགས་པ་ཁ་ཅིག དབུ་མ་པའི་ལུགས་ལ་སྨོན་འཇུག་གི་སེམས་བསྐྱེད་སྟབས་གཅིག་ཏུ་ལེན་པས་སྨོན་འཇུག་མི་འགལ་བར་འཐད་ཀྱང་། སེམས་ཙམ་པའི་ལུགས་ལ་སྨོན་འཇུག་ཆོ་ག་ཐ་དད་པས་སྔ་ཕྱི་རིམ་ཅན་དུ་ལེན་པས་སྨོན་འཇུག་དོན་གཅིག་པ་ལ་གནོད་དེ། དེ་ཡང་། སེམས་ཙམ་པའི་ལུགས་ཀྱི་འཇུག་པ་སེམས་བསྐྱེད་ལེན་པའི་སྔ་རོལ་ཏུ་སེམས་ཙམ་ལུགས་ཀྱི་ཆོ་ག་ལ་བརྟེན་ནས་སྨོན་པ་སེམས་བསྐྱེད་བླངས་མ་ཐག་པའི་སེམས་བསྐྱེད་ཆོས་ཅན། འཇུག་པ་སེམས་བསྐྱེད་ཡིན་པར་ཐལ། སྨོན་པ་སེམས་བསྐྱེད་ཡིན་པའི་ཕྱིར། ཁྱབ་པ་ཁས། རྟགས་ཆོས་ཅན་གྱིས་འགྲུབ། འདོད་ན། དེ་ཆོས་ཅན་འཇུག་པ་སེམས་བསྐྱེད་མ་ཡིན་པར་ཐལ། འཇུག་པ་སེམས་བསྐྱེད་ཀྱི་སྔ་རོལ་ཏུ་བླངས་པའི་སེམས་བསྐྱེད་ཡིན་པའི་ཕྱིར་ཏེ། འཇུག་པ་སེམས་བསྐྱེད་ཀྱི་སྔ་རོལ་ཏུ་བླངས་པའི་སྨོན་པ་སེམས་བསྐྱེད་ཡིན་པའི་ཕྱིར། མ་གྲུབ་ན། དེར་ཐལ། འཇུག་པ་སེམས་བསྐྱེད་ཀྱི་སྔ་རོལ་ཏུ་སྨོན་པ་སེམས་བསྐྱེད་ལེན་པ་ཡོད་པའི་ཕྱིར་ཏེ། སེམས་ཙམ་པའི་ལུགས་ལ་དེ་ལྟར་ཡོད་པ་གང་ཞིག སེམས་ཙམ་པའི་ལུགས་ལ་དེ་ལྟར་ཡོད་པ་དེ་ཐེག་ཆེན་གྱི་ལུགས་སྲོལ་ཚད་ལྡན་གཅིག་ཡིན་པའི་ཕྱིར་ཏེ། ཐེག་པ་ཆེན་པོའི་སེམས་བསྐྱེད་ལ། །དབུ་མ་སེམས་ཙམ་རྣམ་པ་གཉིས། །ཞེས་གསུངས་པའི་ཕྱིར་ཞེ་ན། ཁོ་བོ་ནི་དེ་གཉིས་གང་རུང་གཅིག་སྐྱེས་པ་ན། གཅིག་ཤོས་ཀྱང་ངེས་པར་སྐྱེས་པས་ན། སེམས་ཙམ་པའི་ལུགས་ལ་ཡང་དེ་གཉིས་རིམ་ཅན་དུ་བླངས་པ་མེད་ཅིང་། རིམ་ཅན་དུ་སྐྱེས་པ་ཡང་མེད་པས། འདིར་རྟགས་དང་པོ་མ་གྲུབ་ཟེར་བ་ལས་འོས་མེད་དོ། །འོན་ཀྱང་སེམས་ཙམ་ལུགས་ཀྱི་སྨོན་འཇུག་རིམ་ཅན་དུ་ལེན་པ་དང་སྐྱེས་པ་ཡོད་ཅིང་། སྤྱིར་སྨོན་འཇུག་རིམ་ཅན་དུ་ལེན་པ་དང་སྐྱེས་པ་མེད་དོ། །དེས་ན་སེམས་ཙམ་ལུགས་ཀྱི་ཆོ་ག་ལ་བརྟེན་ནས་སེམས་ཙམ་ལུགས་ཀྱི་སྨོན་འཇུག་རིམ་ཅན་དུ་ལེན་པ་ཡོད་ཅིང་། དེ་ཡོད་པས་སྤྱིར་དེ་ལྟར་ཡོད་པར་མི་འགྱུར་ཏེ། སེམས་ཙམ་པའི་ལུགས་ཀྱི་ཆོ་ག་ལ་བརྟེན་ནས་སྨོན་པ་སེམས་བསྐྱེད་བླངས་མ་ཐག་པའི་སེམས་བསྐྱེད་དེ་སེམས་ཙམ་ལུགས་ཀྱི་འཇུག་པ་སེམས་བསྐྱེད་མ་ཡིན་ཀྱང་། སྤྱིར་འཇུག་པ་སེམས་བསྐྱེད་ཡིན་པའི་ཕྱིར་ཏེ། བསོད་ནམས་རྒྱུན་ཆགས་སུ་འབྱུང་བའི་བྱང་སེམས་ཀྱི་བསླབ་པ་ཡིན་པའི་ཕྱིར། དེ་ལྟར་བྱས་པ་ལ་ཁོ་ན་རེ། དེ་ཆོས་ཅན། སེམས་ཙམ་ལུགས་ཀྱི་འཇུག་པ་སེམས་བསྐྱེད་དུ་ཐལ། སེམས་ཙམ་ལུགས་ཀྱི་ཆོ་ག་ལ་བརྟེན་ནས་ཐོབ་པའི་འཇུག་པ་སེམས་བསྐྱེད་ཡིན་པའི་ཕྱིར་ཏེ། སེམས་ཙམ་ལུགས་ཀྱི་ཆོ་ག་ལ་བརྟེན་ནས་ཐོབ་པ་གང་ཞིག་འཇུག་པ་སེམས་བསྐྱེད་ཡིན་པའི་ཕྱིར་ཞེ་ན། འདིར་མ་ངེས་ཏེ། འོ་ན་ཉན་ཐོས་ལུགས་སོགས་ཀྱི་ཆོ་ག་ལ་བརྟེན་ནས་སྡོམ་གསུམ་རིམ་ཅན་དུ་བླངས་པའི་དགེ་སློང་རྡོ་རྗེ་འཛིན་པའི་རྒྱུད་ཀྱི་དགེ་སློང་གི་སྡོམ་པ་ཆོས་ཅན། ཉན་ཐོས་ཀྱི་ཆོ་ག་ལ་བརྟེན་ནས་ཐོབ་པའི་སྔགས་སྡོམ་ཡིན་པར་ཐལ། ཉན་ཐོགས་ལུགས་ཀྱི་ཆོ་ག་ལ་བརྟེན་ནས་ཐོབ་པ་གང་ཞིག སྔགས་སྡོམ་ཡིན་འི་ཕྱིར། ཁྱབ་པ་སྟོབས་མཚུངས་སོ། །མདོར་ན་ལུགས་མཆོག་འདི་ལ་ཐེག་ཆེན་སེམས་བསྐྱེད་མཚན་ཉིད་པ་ལམ་མ་ཞུགས་ན་མེད་ཅིང་། །ཐེག་ཆེན་ལམ་ཞུགས་ཁོ་ན་ནས་ཡོད་དེ། སློབ་དཔོན་གྱིས་སེམས་བསྐྱེད་པ་ནི་གཞན་དོན་ཕྱིར། །ཞེས་པའི་སྐབས་ཀྱི་བྱང་ཆུབ་སེམས་དཔའི་རྒྱུད་ཀྱི་སེམས་བསྐྱེད་ཐམས་ཅད་སྨོན་འཇུག་གི་སེམས་བསྐྱེད་གཉིས་སུ་བསྡུས་ཤིང་། གཉིས་པོ་དེ་ཉིད་དཔེའི་སྒོ་ནས་ཉེར་གཉིས་སུ་བྱས་པའི་མ་མཐའི་ས་མཚམས་ཐེག་ཆེན་གྱི་ཚོགས་ལམ་ཆུང་ངུ་ནས་བཞག་པའི་ཕྱིར་ཏེ། དེ་ལ་དང་པོ་གསུམ་ནི་ཆུང་ངུ་དང་ཞེས་སོགས་སྔར་དྲངས་པ་དེའི་ཕྱིར་རོ། །གསུམ་པ་ནི། མཁས་པ་ཕལ་ཆེར་སྨོན་འཇུག་གང་རུང་གི་སེམས་བསྐྱེད་ཡིན་ན། ཀུན་རྫོབ་སེམས་བསྐྱེད་ཡིན་པས་ཁྱབ་གསུངས་པ་མི་འཐད་དེ། ས་དང་པོའི་མཉམ་བཞག་པའི་རྒྱུད་ཀྱི་སེམས་བསྐྱེད་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། སྨོན་པ་དང་འཇུག་པའི་ངོ་བོ་ཉིད་ནི་རྣམ་པ་གཉིས་སོ་ཞེས་པའི་དངོས་བསྟན་གྱི་སེམས་བསྐྱེད་ཡིན་པའི་ཕྱིར་ཏེ། སྨོན་འཇུག་གང་རུང་གི་སེམས་བསྐྱེད་ཡིན་པའི་ཕྱིར་ཏེ། སེམས་བསྐྱེད་པ་ནི་གཞན་དོན་ཕྱིར་ཞེས་པའི་དངོས་བསྟན་གྱི་བྱང་ཆུབ་སེམས་དཔའི་རྒྱུད་ཀྱི་སེམས་བསྐྱེད་ཡིན་པའི་ཕྱིར། ཁྱབ་སྟེ། དེའི་དངོས་བསྟན་གྱི་བྱང་ཆུབ་སེམས་དཔའི་རྒྱུད་ཀྱི་སེམས་བསྐྱེད་ཐམས་ཅད་སྨོན་འཇུག་གཉིས་པོ་གང་རུང་དུ་འདུས་དགོས་པ་དེ། སྨོན་པ་དང་འཇུག་པའི་ངོ་བོ་ཉིད་ནི་རྣམ་པ་གཉིས་སོ་ཞེས་པའི་བསྟན་དོན་ཡིན་པའི་ཕྱིར། གོང་དུ་འདུད་ན། དེ་ཆོས་ཅན། ཀུན་རྫོབ་སེམས་བསྐྱེད་མ་ཡིན་པར་ཐལ། དོན་དམ་སེམས་བསྐྱེད་ཡིན་པའི་ཕྱིར་ཏེ། ཐེག་ཆེན་འཕགས་པའི་མཉམ་བཞག་པའི་རྒྱུད་ཀྱི་སེམས་བསྐྱེད་ཡིན་པའི་ཕྱིར། །ཡང་དེ་ཆོས་ཅན། སྨོན་འཇུག་གང་རུང་གི་སེམས་བསྐྱེད་ཡིན་པར་ཐལ། འཇུག་པ་སེམས་བསྐྱེད་ཡིན་པའི་ཕྱིར་ཏེ། བྱང་ཆུབ་སེམས་དཔའི་ཉེས་སྤྱོད་སྡོམ་པའི་ཚུལ་ཁྲིམས་དང་། དེའི་དགེ་བ་ཆོས་སྡུད་ཀྱི་ཚུལ་ཁྲིམས་དང་། དེའི་སེམས་ཅན་དོན་བྱེད་ཀྱི་ཚུལ་ཁྲིམས་གསུམ་པོ་གང་རུང་ཡིན་པའི་ཕྱིར། ཁྱབ་སྟེ། བྱང་སའི་ཚུལ་ཁྲིམས་ལེའུར། བྱང་ཆུབ་སེམས་དཔའི་ཚུལ་ཁྲིམས་གསུམ་པོ་དེ་འཇུག་པ་སེམས་བསྐྱེད་དབྱེ་བར་གསུངས་པ་འཐད་པའི་ཕྱིར། གོང་དུ་མ་གྲུབ་ན། དེར་ཐལ། དེའི་དགེ་བ་ཆོས་སྡུད་ཀྱི་ཚུལ་ཁྲིམས་ཡིན་པའི་ཕྱིར་ཏེ། བྱང་ཆུབ་སེམས་དཔའི་རྒྱུད་ཀྱི་དོན་དམ་སེམས་བསྐྱེད་ཡིན་པའི་ཕྱིར། དེས་ན་བྱང་སེམས་འཕགས་པ་མཉམ་བཞག་པའི་རྒྱུད་ཀྱི་སེམས་བསྐྱེད་ཐམས་ཅད་སྨོན་པ་སེམས་བསྐྱེད་དང་། འཇུག་པ་སེམས་བསྐྱེད་དང་། དོན་དམ་སེམས་བསྐྱེད་གསུམ་ཀ་ཡིན་ཏེ། དེ་ཐམས་ཅད་ཐེག་ཆེན་ལམ་ཞུགས་ཀྱི་རྒྱུད་ཀྱི་གཞན་དོན་དུ་རྫོགས་པའི་བྱང་ཆུབ་ཐོབ་པར་འདོད་པའི་འདུན་པ་མཚུངས་ལྡན་དང་བཅས་པ་ཡིན་པའི་ཕྱིར་དང་། དེའི་རྒྱུད་ཀྱི་བྱང་ཆུབ་ཀྱི་ཆེད་དུ་ལམ་སྒྲུབ་པའི་སེམས་དཔའ་མཚུངས་ལྡན་དང་བཅས་པ་ཡིན་པའི་ཕྱིར་དང་། རྣམ་པར་མི་རྟོག་པའི་ཡེ་ཤེས་ཡིན་པའི་ཕྱིར་རོ། །དེས་མཚོན་ནས་བྱང་སེམས་སོ་སྐྱེའི་རྒྱུད་ཀྱི་སེམས་བསྐྱེད་ཐམས་ཅད་དང་། བྱང་འཕགས་རྗེས་ཐོབ་པའི་རྒྱུད་ཀྱི་སེམས་བསྐྱེད་ཐམས་ཅད་སྨོན་འཇུག་གི་སེམས་བསྐྱེད་དང་། ཀུན་རྫོབ་སེམས་བསྐྱེད་གསུམ་ཀ་ཡིན་ནོ། །ས་དང་པོའི་ཁྱད་པར་ལམ་གྱི་ངོ་བོར་གྱུར་པའི་ཏིང་ངེ་འཛིན་སེངྒེ་རྣམ་བསྒྱིངས་དང་། ཐོད་རྒལ་གྱི་སྙོམས་འཇུག་སོགས་ནི་ཏིང་ངེ་འཛིན་ལ་མཉམ་པར་བཞག་པའི་སྙོམས་པར་ཞུགས་པ་ཡིན་པས། མཉམ་བཞག་གི་མིང་གིས་བཏགས་པ་ཡོད་ཀྱང་། རྗེས་ཐོབ་ཀྱི་གནས་སྐབས་སུ་འབྱུང་བས་ཀུན་རྫོབ་སེམས་བསྐྱེད་ཡིན་ནོ། །འཁྲུལ་གཞི་འདི་བསལ་བའི་ཕྱིར་དུ་འདི་ཉིད་ལས། ཆོས་ཉིད་ལ་མཉམ་པར་བཞག་འི་སེམས་བསྐྱེད་ཐམས་ཅད་ཅེས་བཤད་དོ། །མདོར་བསྡུ་ན། ཐེག་ཆེན་སེམས་བསྐྱེད་ཀྱི་མཚན་ཉིད་ནི། རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བ་དང་། བྱང་སེམས་ཀྱི་སྡོམ་པའི་མཚན་ཉིད་ནི། རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བ་གང་ཞིག མི་མཐུན་ཕྱོགས་སྤོང་པའི་སེམས་དཔའ་མཚུངས་ལྡན་དང་བཅས་པ་མངོན་གྱུར་དང་དབང་ལྡན་གང་རུང་རྒྱུན་ཆགས་པའོ། །སྒྲུབ་པ་ཁྱད་པར་བ་སྨོས་པའི་དགོས་པ་ནི་རྣམ་བཅད་ལ་ཐེག་དམན་གྱི་སྒྲུབ་པ་རྣམས་བཅད་ནས་ཡོངས་གཅོད་ལ་ཐེག་ཆེན་གྱི་སྒྲུབ་པ་རྣམས་སྡུད་པའི་ཆེད་ཡིན་ཏེ། དབུ་མ་ངེས་དོན་རབ་གསལ་ལས། མཐར་ཐུག་ཐེག་པ་གཅིག་བའི་ལུགས་ལ། ཐེག་པ་གསུམ་གྱི་སྒྲུབ་པ་ཐམས་ཅད་རྫོགས་པའི་བྱང་ཆུབ་ཀྱི་སྒྲུབ་པ་ཡིན་མོད་ཀྱི། ཐེག་པ་འོག་མ་གཉིས་ཀྱི་སྒྲུབ་པ་ལས་དམིགས་པ་སོགས་གསུམ་གྱི་སྒོ་ནས་ཁྱད་པར་དུ་འཕགས་པ་ནི་ཐེག་ཆེན་གྱི་སྒྲུབ་པ་ཡིན་ལ། ཞེས་གསུངས་པའི་ཕྱིར། གནད་འདི་མ་རྟོགས་པར་ཉང་སྟོད་ཀ་ཆེན་པས། བྱང་ཆུབ་ཀྱི་སྒྲུབ་པ་ཁྱད་པར་སེམས་བསྐྱེད་ཀྱི་མཚན་ཉིད་དང་། ཉན་ཐོས་ཀྱི་བྱང་ཆུབ་ཀྱི་སྒྲུབ་པ་ཁྱད་པར་བ་ཉན་ཐོས་ཀྱི་སེམས་བསྐྱེད་ཀྱི་མཚན་ཉིད་དང་། རང་རྒྱལ་གྱི་སེམས་བསྐྱེད་དང་། ཐེག་ཆེན་གྱི་སེམས་བསྐྱེད་ལ་ཡང་དེ་དང་དེའི་བྱང་ཆུབ་ཀྱི་སྒྲུབ་པ་ཁྱད་པར་བ་མཚན་ཉིད་དུ་འཇོག་པར་མཛད་པ་དང་། ཁ་ཅིག ཁྱད་པར་སྨོས་པ་ནི། རྣམ་མཁྱེན་སྡུད་པའི་ཆེན་ཡིན་པས། རྣམ་མཁྱེན་རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བ་ཡིན་ཞིང་། དེའི་སྒྲུབ་པ་མ་ཡིན་ཞེས་གསུངས་པ་རྣམས་ནི་བདག་ཉིད་ཆེན་པོ་ས་པཎ་དང་ཀུན་མཁྱེན་བླ་མའི་དགོངས་པ་མ་ཡིན་ནོ། །རང་གི་ལུགས་ནི་ཐེག་པ་གསུམ་གྱི་སྒྲུབ་པ་ཐམས་ཅད་རྫོགས་པའི་བྱང་ཆུབ་ཀྱི་སྒྲུབ་པ་ཡིན་ནོ། །མཐར་ཐུག་ཐེག་པ་གཅིག་པ་པའི་ལུགས་ལ་ལམ་ཐམས་ཅད་སངས་རྒྱས་ཀྱི་ལམ་དང་རིགས་ཐམས་ཅད་སངས་རྒྱས་ཀྱི་རིགས་ཡིན་པའི་ཕྱིར་རོ། །ཐེག་པ་འོག་པ་གཉིས་ཀྱི་སྒྲུབ་པ་ནི་རྫོགས་པའི་བྱང་ཆུབ་ཀྱི་སྒྲུབ་པ་ཙམ་དང་། ཐེག་ཆེན་གྱི་སྒྲུབ་པ་ནི་དེ་ལས་ཁྱད་པར་དུ་འཕགས་པའི་རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བ་ཞེས་གསུངས་ཤིང་། རྣམ་མཁྱེན་ནི་རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བ་མ་ཟད་དེའི་སྒྲུབ་པ་ཡང་ཡིན་ཏེ། ས་པཎ་གྱི་སེམས་བསྐྱེད་ཆེན་མོའི་ཆོ་གར། སྒྲུབ་པའི་སྒྲ་སྒྲུབ་པར་བྱེད་པ་དང་། བསྒྲུབས་ཟིན་པ་གཉིས་ཀ་ལ་འཇུག་པས་སངས་རྒྱས་ཀྱིས་ལམ་ཁྱབ་པར་ཐལ་བའི་སྐྱོན་མེད་པར་གསུངས་པའི་ཕྱིར། གཞན་དུ་ན་སྐྱོན་འདི་སྤོང་བ་དོན་མེད་པར་འགྱུར་རོ། །ཉན་རང་གི་བྱང་ཆུབ་ཀྱི་སྒྲུབ་པ་ཁྱད་པར་བ་ནི་གཞུང་ལུགས་ཚད་ལྡན་ལས་བཤད་ཚོད་མེད་དོ། །བྱང་སྡོམ་གྱི་མཚན་ཉིད་ཀྱི་ཟུར་དུ་དབང་ལྡན་རྒྱུན་ཆགས་པ་སྦྱོར་བ་ནི། ཁ་ཅིག་ཞེ་སྡང་དྲག་པོ་མངོན་གྱུར་དུ་ལྡན་པའི་བྱང་སེམས་ཚོགས་ལམ་པའི་རྒྱུད་ལ་བྱང་སྡོམ་མེད་པར་ཐལ། དེའི་རྒྱུད་ལ་མི་མཐུན་ཕྱོགས་སྤོང་བའི་སེམས་དཔའ་མཚུངས་ལྡན་དང་བཅས་པ་མེད་པའི་ཕྱིར་ཏེ། དེའི་རྒྱུད་ལ་གཞན་ལ་གནོད་སེམས་དྲག་པོ་མངོན་གྱུར་དུ་ཡོད་པའི་ཕྱིར་ཞེ་ན། འདིར་མ་ངེས་ཏེ། དེའི་རྒྱུད་ལ་གཞན་ལ་གནོད་པ་སྤོང་བ་དང་གཞན་ལ་ཕན་པ་སྒྲུབ་པའི་སེམས་དཔའ་མཚུངས་ལྡན་དང་བཅས་པ་དབང་ལྡན་དུ་ཡོད་པས་བྱང་སེམས་ཀྱི་སྡོམ་པ་མ་བཏང་བ་ཡིན་ནོ། །ཞེས་ཤེས་པའི་ཕྱིར་དུ་མངོན་གྱུར་དང་དབང་ལྡན་གང་རུང་རྒྱུན་ཆགས་པ་སྨོས་པ་ཡིན་ནོ། །དབྱེ་བ་ལ་ས་མཚམས་ཀྱི་སྒོ་ནས་དབྱེ་ན། མོས་པས་སྤྱོད་པའི་སེམས་བསྐྱེད། ལྷག་བསམ་རྣམ་དག་གི་སེམས་བསྐྱེད། རྣམ་པར་སྨིན་པའི་སེམས་བསྐྱེད། སྒྲིབ་པ་སྤངས་བའི་སེམས་བསྐྱེད་དང་བཞི་ཡོད་དེ། །མདོ་སྡེ་རྒྱན་ལས། སེམས་བསྐྱེད་དེ་ནི་ས་རྣམས་དང་། །མོས་དང་ལྷག་བསམ་དག་པ་དང་། །རྣམ་པ་སྨིན་པ་གཞན་དུ་འདོད། །དེ་བཞིན་སྒྲིབ་པ་སྤངས་པའོ། །ཞེས་གསུངས་པའི་ཕྱིར། །དེ་ཡང་དང་པོ་ནི། ཐེག་ཆེན་གྱི་ཚོགས་སྦྱོར་གྱི་གནས་སྐབས་ཀྱི་སེམས་བསྐྱེད་ལྟ་བུ། གཉིས་པ་ནི་མ་དག་ས་བདུན་གྱི་གནས་སྐབས་ཀྱི་སེམས་བསྐྱེད་ལྟ་བུ། གསུམ་པ་ནི་དག་པ་ས་གསུམ་གྱི་གནས་སྐབས་ཀྱི་སེམས་བསྐྱེད་ལྟ་བུ། བཞི་པ་ནི། སངས་རྒྱས་སའི་སེམས་བསྐྱེད་ལྟ་བུའོ། །དཔེའི་སྒོ་ནས་དབྱེ་ན་ས་ལྟ་བུའི་སེམས་བསྐྱེད་སོགས་ཉེར་གཉིས་སོ། །དམིགས་ཡུལ་གྱི་སྒོ་ནས་དབྱེ་ན་སྨོན་པ་སེམས་བསྐྱེད་དང་འཇུག་པ་སེམས་བསྐྱེད་གཉིས། མཚན་ཉིད་རིམ་བཞིན་རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་གང་ཞིག་འབྲས་བུ་རྫོགས་པའི་བྱང་ཆུབ་ཐོབ་པར་འདོད་པའི་འདུན་པ་མཚུངས་ལྡན་དང་བཅས་པ་དང་དེ་གང་ཞིག་བྱང་ཆུབ་ཀྱི་ཆེད་དུ་ལམ་སྒྲུབ་པར་འདོད་པའི་འདུན་པ་མཚུངས་ལྡན་དང་བཅས་པའོ། །ངོ་བོའི་སྒོ་ནས་དབྱེ་ན། དོན་དམ་སེམས་བསྐྱེད་དང་། ཀུན་རྫོབ་སེམས་བསྐྱེད་གཉིས། མཚན་ཉིད་རིམ་བཞིན་རྣམ་པར་མི་རྟོག་པའི་ཡེ་ཤེས་ཀྱིས་བསྡུས་པའི་རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བ་དང་། དེས་མ་བསྡུས་པའི་རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བའོ། །དོན་དམ་སེམས་བསྐྱེད་དང་ཆོས་ཉིད་བསྒོམ་སྟོབས་ཀྱིས་ཐོབ་པའི་ཐེག་ཆེན་འཕགས་པའི་མཉམ་བཞག་ཡེ་ཤེས་དོན་གཅིག མཚན་གཞི་ནི་ས་དང་པོའི་མཉམ་བཞག་ཡེ་ཤེས་ནས་ས་བཅུའི་མཉམ་བཞག་ཡེ་ཤེས་ཀྱི་བར་ཡིན་ཏེ། རྫོགས་པའི་སངས་རྒྱས་རབ་བསྙེན་བྱས། །བསོད་ནམས་ཡེ་ཤེས་ཚོགས་རབ་བསགས། །ཆོས་ལ་མི་རྟོག་ཡེ་ཤེས་ནི། །སྐྱེ་ཕྱིར་དེ་ནི་དམ་པར་འདོད། །ཅེས་གསུངས་པའི་ཕྱིར། ཀུན་རྫོབ་སེམས་བསྐྱེད་ལ་གྲོགས་དགེ་བའི་བཤེས་གཉེན་གྱི་སྟོབས་ཀྱིས་ཐོབ་པའི་སེམས་བསྐྱེད་དང་། རྒྱུ་རིགས་སད་པའིྎ དགེ་རྩ་བྱས་པའིྎ ཐེག་ཆེན་གྱི་མདོ་སྡེ་ལ་ཐོས་བསམ་བྱས་པའིྎ དགེ་བ་ཡུན་རིང་དུ་གོམས་པའི་སྟོབས་ཀྱིས་ཐོབ་པའི་སེམས་བསྐྱེད་དང་ལྔ་ཡོད་པ་ལས། དང་པོ་བཞི་ནི་སླར་ལྡོག་སླ་བས་མི་བརྟན་པ་དང་། ལྔ་པ་ནི་ལྡོག་དཀའ་བས་རྒྱུན་བརྟན་པའི་སེམས་བསྐྱེད་ཅེས་གསུངས་ཤིང་། ལྔ་ཆར་ཡང་རགས་པ་བརྡ་ལས་བྱུང་ཞིང་། གཞན་རྐྱེན་རྒྱུའི་གཙོ་བོར་བྱས་པ་ལས་བྱུང་བའི་སེམས་བསྐྱེད་ཡིན་ཏེ། གྲོགས་སྟོབས་རྒྱུ་སྟོབས་རྩ་བའི་སྟོབས། །ཐོས་སྟོབས་དགེ་བ་གོམས་པ་ལས། །མི་བརྟན་པ་དང་བརྟན་འབྱུང་བ། །གཞན་གྱི་བསྟན་པའི་སེམས་བསྐྱེད་བཤད། །ཅེས་གསུངས་པའི་ཕྱིར། སེམས་བསྐྱེད་བསྟན་ཟིན་ནས།། ༈ །།གཉིས་པ་གདམས་ངག་བཤད་པ་ནི། ཐེག་ཆེན་སེམས་བསྐྱེད་ཀྱི་འོག་ཏུ་ཐེག་ཆེན་གྱི་གདམས་ངག་འཆད་པའི་རྒྱུ་མཚན་ཡོད་དེ། ཐེག་ཆེན་སེམས་བསྐྱེད་ཐོབ་པའི་བྱང་སེམས་དེས་སེམས་བསྐྱེད་ཀྱི་སྐབས་སུ་དམིགས་ཡུལ་དུ་བྱས་པ་དེ་ཐོབ་པའི་ཕྱིར་དུ་གདམས་ངག་ཉན་དགོས་པའི་ཕྱིར། གདམས་ངག་དངོས་ནི། སྒྲུབ་པ་རང་གི་ངོ་བོ་ལ་འདོམས་པའི་གདམས་ངག དམིགས་ཡུལ་འཕགས་པའི་བདེན་བཞི་ལྎ སྒྲུབ་པའི་རྟེན་དཀོན་མཆོག་གསུམ་ལྎ སྒྲུབ་པའི་མི་མཐུན་ཕྱོགས་སེལ་བར་བྱེད་པའི་མ་ཞེན་པའི་བརྩོན་འགྲུས་ལྎ ཡོངས་སུ་མི་ངལ་བའི་བརྩོན་འགྲུས་ལྎ ལམ་ཡོངས་སུ་འཛིན་པའི་བརྩོན་འགྲུས་ལྎ སྒྲུབ་པའི་ཡོན་ཏན་ལྔ་ལྎ མངོན་ཤེས་དྲུག་ལྎ ཐེག་ཆེན་གྱི་མཐོང་ལམ་ལ་འདོམས་པའིྎ ཐེག་ཆེན་གྱི་བསྒོམ་ལམ་ལ་འདོམས་པའི་གདམས་ངག་དང་བཅུར་ཡོད་དོ། །ཞེས་པ་ནི་སྒྲུབ་དང་ཞེས་པ་ནས་བཅུའི་བདག་ཉིད་ཤེས་པར་བྱ། །ཞེས་པའི་བར་གྱིས་བསྟན། དེ་ཡང་དང་པོའི་མཚན་གཞི་ནི། གདམས་ངག་དོན་དུ་གཉེར་བའི་བྱང་སེམས་ལ་གནས་སྐབས་དང་མཐར་ཐུག་གི་འབྲས་བུ་སྒྲུབ་པའི་ཆེད་དུ་བདེན་གཉིས་ལས་མི་འདའ་བར་ཐབས་ཤེས་ཟུང་འབྲེལ་གྱི་སྒོ་ནས་ཤེར་ཕྱིན་སྒྲུབས་ཤིག ཅེས་འདོམས་པར་བྱེད་པའི་མདོ་ཚིག་གོ །གཉིས་པ་ནི། དེ་ལ་དེའི་ཆེད་དུ་དམིགས་པ་བདེན་བཞི་ལས་མི་འདའ་བར་ཐབས་ཤེས་ཟུང་འབྲེལ་གྱི་སྒོ་ནས་དེ་སྒྲུབས་ཤིག་ཅེས་འདོམས་པར་བྱེད་པའི་མདོ་ཚིག་གོ །གསུམ་པ་ནི། དེ་ལ་དེའི་ཆེད་དུ་རྟེན་དཀོན་མཆོག་གསུམ་ལས་མི་འདའ་བར་སོགས་དང་། བཞི་པ་ནི། དེ་ལ་དེའི་ཆེད་དུ་མ་ཞེན་པའི་བརྩོན་འགྲུས་ལས་མི་འདའ་བར་ཞེས་སོགས་དང་། ལྔ་པ་ནི། དེ་ལ་དེའི་ཆེད་དུ་ཡོངས་སུ་མི་ངལ་བའི་བརྩོན་འགྲུས་ལས་མི་འདའ་བར་ཞེས་སོགས་དང་། དྲུག་པ་ནི། དེ་ལ་དེའི་ཆེད་དུ་ལམ་ཡོངས་སུ་འཛིན་པའི་བརྩོན་འགྲུས་ལས་མི་འདའ་བར་ཞེས་སོགས་དང་། བདུན་པ་ནི། དེ་ལ་དེའི་ཆེད་དུ་སྒྲུབ་པའི་ཡོན་ཏན་སྤྱན་སྔ་ལས་མི་འདའ་བར་ཞེས་སོགས་དང་། བརྒྱད་པ་ནི། དེ་ལ་དེའི་ཆེད་དུ་མངོན་ཤེས་དྲུག་ལས་མི་འདའ་བར་ཞེས་སོགས་དང་། དགུ་པ་ནི། དེ་ལ་དེའི་ཆེད་དུ་བསྒྲུབ་པའི་ཁྱད་པར་མཐོང་ལམ་ལས་མི་འདའ་བར་ཞེས་སོགས་དང་། བཅུ་པ་ནི། གདམས་ངག་དོན་དུ་གཉེར་བའི་བྱང་སེམས་ལ་གནས་སྐབས་དང་མཐར་ཐུག་གི་འབྲས་བུ་སྒྲུབ་པའི་ཆེད་དུ་སྒྲུབ་པ་མཐར་ཐུག་པར་བྱེད་པའི་རྒྱུ་བསྒོམ་ལམ་ལས་མི་འདའ་བར་ཐབས་ཤེས་ཟུང་འབྲེལ་གྱི་སྒོ་ནས་ཤེར་ཕྱིན་སྒྲུབས་ཤིག ཅེས་འདོམས་པར་བྱེད་པའི་མདོ་ཚིག་ཡིན་ཏེ། འདི་ཉིད་ལས། ཡུལ་བྱང་ཆུབ་ཏུ་སེམས་བསྐྱེད་ནས་གདམས་ངག་དོན་དུ་གཉེར་བའི་བྱང་སེམས་ལ་གནས་སྐབས་དང་མཐར་ཐུག་གི་འབྲས་བུ་སྒྲུབ་པའི་ཆེད་དུ་བདེན་གཉིས་ལས་མི་འདའ་བར་ཐབས་ཤེས་ཟུང་འབྲེལ་གྱི་སྒོ་ནས་ཤེར་ཕྱིན་སྒྲུབས་ཤིག ཅེས་འདོམས་པར་བྱེད་པའི་མདོ་ཚིག་གོ་ཅེས་དང་། དེ་དག་ལ་འདོམས་པར་བྱེད་པའི་གདམས་ངག་གི་ངོས་འཛིན་ནི། སྔ་མ་ལ་དཔགས་ནས་ཤེས་པར་བྱའོ། །ཞེས་གསུངས་པའི་ཕྱིར། །དེས་ན་འདིར་བསྟན་གྱི་གདམས་ངག་བཅུ་པོ་གང་རུང་ཡིན་ན། ཤེར་ཕྱིན་གྱི་མདོ་ཚིག་ཡིན་པས་ཁྱབ་པ་ཡིན་ནོ། །སྒྲུབ་དང་ཞེས་པའི་དངོས་བསྟན་གྱི་སྒྲུབ་པ་ནི། བྱང་སེམས་སོ་སྐྱེའི་གནས་སྐབས་ཀྱི་སྒྲུབ་པ་ཡིན་ཏེ། འདི་ནི་སྤྱི་དང་བྱེ་བྲག་གཉིས་ཀྱི་ཟླས་ཕྱེ་བའི་སྤྱིའི་སྒྲུབ་པ་གཙོ་ཆེ་བའི་ཕྱིར་སྒྲུབ་པའི་རྟེན་དཀོན་མཆོག་གསུམ་ལ་མཐའ་དཔྱད་ན། དོན་གཉིས་མཐར་ཕྱིན་གྱི་སྐྱབས་གནས་དང་། སངས་རྒྱས་དཀོན་མཆོག་དང་། འབྲས་བུ་ཆོས་སྐུ་རྣམས་དོན་གཅིག ཟག་མེད་རྣམ་བྱང་གི་བདེན་པ་དང་། ཆོས་དཀོན་མཆོག་དང་འགོག་བདེན་དང་། ལམ་བདེན་གང་རུང་རྣམས་དོན་གཅིག ཡོན་གནས་སུ་གྱུར་པའི་འཕགས་པ་དང་། དགེ་འདུན་དཀོན་མཆོག་དང་། འཕགས་པའི་གང་ཟག་རྣམས་དོན་གཅིག་གོ །ཀུན་མཁྱེན་བླ་མའི་དགོངས་པ་ཇི་ལྟ་བ་བཞིན་བདག་གཞན་ཀུན་གྱི་རྒྱུད་ལ་འཇུག་པར་ཤོག འདིར་ཁ་ཅིག འདུས་མ་བྱས་པ་ལ་སོགས་པའི་ཡོན་ཏན་བརྒྱད་དང་ལྡན་པའི་མཐར་ཐུག་གི་སྐྱབས་གནས་ཡིན་ན། སངས་རྒྱས་ལ་སོགས་དཀོན་མཆོག་གསུམ་ཞེས་པའི་དངོས་བསྟན་གྱི་སངས་རྒྱས་དཀོན་མཆོག་ཡིན་པས་ཁྱབ། བྱང་སེམས་ཀྱི་རྒྱུད་ཀྱི་ལམ་བདེན་དང་འགོག་བདེན་གང་རུང་ཡིན་ན། དེའི་དངོས་བསྟན་གྱི་ཆོས་དཀོན་མཆོག་ཡིན་པས་ཁྱབ། ཉོན་སྒྲིབ་སྤངས་པའི་རྒྱལ་སྲས་ཡིན་ན། དེའི་དངོས་བསྟན་གྱི་དགེ་འདུན་དཀོན་མཆོག་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། སྟོན་པ་ཤཱཀྱ་ཐུབ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། འདུས་མ་བྱས་པ་ལ་སོགས་པའི་ཡོན་ཏན་བརྒྱད་དང་ལྡན་པའི་སངས་རྒྱས་ཡིན་པའི་ཕྱིར་ཏེ། སངས་རྒྱས་སའི་རང་དོན་དང་གཞན་དོན་གྱི་ཡོན་ཏན་མཐའ་དག་དང་ལྡན་པའི་སངས་རྒྱས་ཡིན་པའི་ཕྱིར། ཁྱབ་སྟེ། རྒྱུད་བླ་ནས་བཤད་པའི་འདུས་མ་བྱས་པ་ལ་སོགས་པའི་ཡོན་ཏན་གསུམ་ནི་སངས་རྒྱས་སའི་རང་དོན་གྱི་ཡོན་ཏན་དང་། མཁྱེན་དང་བརྩེ་དང་ནུས་པ་ལྡན་ཞེས་པའི་དེ་གསུམ་ནི་སངས་རྒྱས་སའི་གཞན་དོན་གྱི་ཡོན་ཏན་ཡིན་པའི་ཕྱིར་ཏེ། དེའི་མཇུག་ཏུ། དོན་གཉིས་ལྡན་པའི་སངས་རྒྱས་ཉིད། །ཅེས་གསུངས་པའི་ཕྱིར། གོང་དུ་མ་གྲུབ་ན། དེས་ཐལ། དོན་གཉིས་མཐར་ཕྱིན་གྱི་སངས་རྒྱས་འཕགས་པ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཆོས་སྐུ་ཡིན་པར་ཐལ། འདོད་པའི་ཕྱིར། ཁྱབ་སྟེ། འདི་ཉིད་ལས། ཡོན་ཏན་དྲུག་གམ་བརྒྱད་དང་ལྡན་པའི་ཆོས་སྐུ་ནི་སངས་རྒྱས་དཀོན་མཆོག་ཅེས་གསུངས་པ་འཐད་པའི་ཕྱིར། གོང་དུ་འདོད་ན། དེ་ཆོས་ཅན། ཆོས་སྐུ་མ་ཡིན་པར་ཐལ། གཟུགས་སྐུ་ཡིན་པའི་ཕྱིར་ཏེ། ལོངས་སྤྲུལ་གང་རུང་ཡིན་པའི་ཕྱིར། གཉིས་པ་ལ། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པའི་རྒྱུད་ཀྱི་ཉོན་སྒྲིབ་སྤངས་པའི་སྤངས་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་ཀྱི་རྒྱུད་ཀྱི་འགོག་བདེན་ཡིན་པའི་ཕྱིར། རང་རྒྱུ་བར་ཆད་མེད་ལམ་སྔོན་སོང་གི་བྱང་སེམས་སོ་སྐྱེའི་རྒྱུད་ཀྱི་སྤངས་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། བྱང་འཕགས་ཀྱི་རྒྱུད་ཀྱི་འགོག་ལམ་གང་རུང་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། བྱང་སེམས་སོ་སྐྱེའི་རྒྱུད་ཀྱི་འགོག་བདེན་ཡིན་པའི་ཕྱིར། གསུམ་པ་ལ། ཉན་ཐོས་དགྲ་བཅོམ་པའི་རྟོགས་པ་སྔོན་སོང་གི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཐེག་དམན་དགྲ་བཅོམ་པའི་རྟོགས་པ་སྔོན་སོང་གི་བྱང་སེམས་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། རྒྱལ་སྲས་འཕགས་པ་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། རྒྱལ་སྲས་སྐྱེ་ཡིན་པའི་ཕྱིར། བྱང་སེམས་སོ་སྐྱེ་ཡིན་པའི་ཕྱིར་ཏེ། བྱང་སེམས་ཚོགས་ལམ་པ་དང་བྱང་སེམས་སྦྱོར་ལམ་པ་གང་རུང་ཡིན་པའི་ཕྱིར། རང་གི་ལུགས་ནི་འདུས་མ་བྱས་པ་ལ་སོགས་པའི་ཡོན་ཏན་དྲུག་གམ་བརྒྱད་དང་ལྡན་པའི་དག་པ་གཉིས་ལྡན་གྱི་ཆོས་ཉིད་ཀྱི་སྐུ་དེ་སངས་རྒྱས་ལ་སོགས་དཀོན་མཆོག་གསུམ་ཞེས་པའི་དངོས་བསྟན་གྱི་སངས་རྒྱས་དཀོན་མཆོག་གི་མཚན་ཉིད་ཡིན་ཏེ། འདུས་མ་བྱས་ཤིང་ལྷུན་གྱིས་གྲུབ། །གཞན་གྱི་རྐྱེན་གྱི་རྟོགས་མིན་པ། །མཁྱེན་དང་བརྩེ་དང་ནུས་པར་ལྡན། །དོན་ཉིད་ལྡན་པའི་སངས་རྒྱས་ཉིད། །ཅེས་གསུངས་པའི་ཕྱིར། འདིའི་དངོས་བསྟན་གྱི་སངས་རྒྱས་དཀོན་མཆོག་དང་། ཐུབ་པའི་ངོ་བོ་ཉིད་སྐུ་ནི་ཞེས་སོགས་ཀྱི་དག་པ་གཉིས་ལྡན་གྱི་ཆོས་དབྱིངས་དོན་གཅིག་པ་ཡུམ་དོན་རབ་གསལ་དུ་བཤད་དོ། །བསམ་མེད་གཉིས་མེད་ལ་སོགས་པའི། འགོག་ལམ་གྱི་ཡོན་ཏན་བརྒྱད་པོ་གང་རུང་དང་ལྡན་པའི་བྱང་འཕགས་ཀྱི་རྒྱུད་ཀྱི་ཟག་མེད་རྣམ་བྱང་གི་བདེན་པ་དེ། དེའི་དངོས་བསྟན་གྱི་ཆོས་དཀོན་མཆོག་གི་མཚན་ཉིད་ཡིན་ཏེ། བསམ་མེད་གཉིས་མེད་རྟོག་མེད་པ། །དག་གསལ་གཉེན་པོའི་ཕྱོགས་ཉིད་ཀྱི། །གང་ཞིག་གང་གི་ཆགས་བྲལ་བ། །བདེན་གཉིས་མཚན་ཉིད་ཅན་དེ་ཆོས། །ཞེས་གསུངས་པའི་ཕྱིར། མཚན་གཞི་ནི་བྱང་འཕགས་ཀྱི་འགོག་ལམ་མཐའ་དག་གོ །རིག་གྲོལ་གྱི་ཡོན་ཏན་བརྒྱད་པོ་གང་རུང་དང་ལྡན་པའི་རྒྱལ་སྲས་འཕགས་པ་འདིའི་དངོས་བསྟན་གྱི་དགེ་འདུན་དཀོན་མཆོག་གི་མཚན་ཉིད། རྒྱུད་བླ་མ་ལས། ཇི་ལྟར་ཇི་སྙེད་ནང་གི་ནི། །ཡེ་ཤེས་གཟིགས་པ་དག་པའི་ཕྱིར། །བློ་ལྡན་ཕྱིར་མི་ལྡོག་པའི་ཚོགས། །བླ་མེད་ཡོན་ཏན་དང་ལྡན་ཉིད། །ཅེས་གསུངས་པ་ལྟར་རོ། །མཚན་གཞི་ནི་ས་བཅུ་གང་རུང་ལ་གནས་པའི་བྱང་སེམས་འཕགས་པ་རྣམས་སོ། །འདིའི་དངོས་བསྟན་གྱི་དགེ་འདུན་དཀོན་མཆོག་རྒྱས་པར་བཤད་ན། མཚོན་བྱ་དོན་གྱི་དགེ་འདུན་དཀོན་མཆོག་ཉི་ཤུ་ཡོད་དེ། རིམ་གྱིས་པའི་རྒྱུན་ཞུགས་ཞུགས་པ་དད་པའི་རྗེས་འབྲང་དང་། ཆོས་ཀྱི་རྗེས་འབྲང་གི་ཚུལ་དུ་བཟུང་བའི་བྱང་སེམས་འཕགས་པ་གཉིས། དེའི་སྟེང་དུ་རིམ་གྱིས་པའི་རྒྱུན་ཞུགས་འབྲས་གནས་ཙམ་པོ་དང་དད་མོས་པ་དང་མཐོང་ཐོབ་པ་དང་། རིམ་གྱིས་པའི་ཕྱིར་འོང་འབྲས་གནས་ཙམ་པོ་དང་མོས་པ་དང་མཐོང་ཐོབ་པ། རིམ་གྱིས་པའི་ཕྱིར་མི་འོང་འབྲས་གནས་ཙམ་པོ་དང་མོས་པ་དང་མཐོང་ཐོབ་པའི་ཚུལ་བཟུང་བའི་བྱང་འཕགས་དྲུག་སྟེ་བརྒྱད། དེ་དག་གི་སྟེང་དུ་རྒྱུན་ཏུ་ཞུགས་རིགས་ནས་རིགས་སྐྱེས་པའི་ཚུལ་བཟུང་བ་དང་། ཕྱིར་འོང་ཚེ་གཅིག་གི་བར་ཆད་གཅིག་པའི་ཚུལ་བཟུང་བ་དང་། བར་འདའ་བའི་ཕྱིར་མི་འོང་གི་ཚུལ་བཟུང་བ་དང་། སྐྱེས་ཙམ་ནས་འདའ་བའི་དེའི་ཚུལ་བཟུང་བ་དང་། འདུ་བྱེད་དང་བཅས་ཏེ་འདའ་བའི་དེའི་ཚུལ་བཟུང་བ་དང་། འདུ་བྱེད་མེད་པར་འདའ་བའི་དེའི་ཚུལ་བཟུང་བ་དང་། འོག་མིན་མཐར་ཐུག་འགྲོ་བའི་དེའི་ཚུལ་བཟུང་བ་དང་། སྲིད་རྩེ་མཐར་ཐུག་འགྲོ་བའི་དེའི་ཚུལ་བཟུང་བ་དང་། གཟུགས་མེད་ཉེར་འགྲོའི་དེའི་ཚུལ་བཟུང་བ་དང་། མཐོང་ཆོས་བཞིའི་ཕྱིར་མི་འོང་གི་ཚུལ་བཟུང་བ་དང་། ལུས་མངོན་བྱེད་ཀྱི་ཕྱིར་མི་འོང་གི་ཚུལ་བཟུང་བའི་བྱང་འཕགས་ཏེ་བཅུ་དགུ། སེ་རུ་ལྟ་བུའི་རང་རྒྱལ་གྱི་ཚུལ་བཟུང་བའི་བྱང་འཕགས་གཅིག་བཅས་ཉི་ཤུར་ཡོད་དོ། །ཅེས་པ་ནི། དབང་པོ་རྟུལ་དང་ཞེས་པ་ནས། །སེ་རུ་དང་ནི་ཉི་ཤུའོ་ཞེས་པའི་བར་གྱིས་བསྟན། མཚོན་བྱེད་དཔེའི་དགེ་འདུན་དཀོན་མཆོག་རྣམས་ནི་འདིའི་དངོས་བསྟན་གྱི་དགེ་འདུན་དཀོན་མཆོག་མ་ཡིན་ཏེ། དེ་རྣམས་ཐེག་དམན་འཕགས་པ་ཡིན་པའི་ཕྱིར། སྤྱན་དང་མངོན་ཤེས་ལ་མཐའ་དཔྱད་ན། སྤྱན་ལྔ་ནི་ཐེག་ཆེན་གྱི་གང་ཟག་ཁོ་ནའི་རྒྱུད་ལ་ཡོད་ཅིང་། རྒྱུའི་གཙོ་བོ་ཡང་ཕར་ཕྱིན་དྲུག་ཉམས་སུ་བླངས་པ་ལས་བྱུང་ཞིང་། བདག་རྐྱེན་རྫུ་འཕྲུལ་གྱི་རྐང་པ་ལ་བརྟེན་ལ། མངོན་ཤེས་དྲུག་ནི་ཐེག་པ་གསུམ་ཀའི་གང་ཟག་དང་། དང་པོ་ལྔ་ནི་ལམ་མ་ཞུགས་ཀྱི་གང་ཟག་ལ་ཡང་ཡོད། ཟག་པ་ཟད་པའི་མངོན་ཤེས་ནི་འཕགས་པ་ཁོ་ནའི་རྒྱུད་ལ་ཡོད། རྒྱུའི་གཙོ་བོ་ཕར་ཕྱིན་དྲུག་གི་ཉམས་ལེན་མེད་ཀྱང་། བསམ་གཏན་གྱི་དངོས་གཞི་བསྒོམ་པ་དང་། རྣམ་གནས་ཡིད་ལ་བྱེད་པ་ལས་བྱུང་ཞིང་། བདག་རྐྱེན་བསམ་གཏན་གྱི་དངོས་གཞི་ལ་བརྟེན་ནོ། །སྤྱན་ལྔ་དང་ནི་མངོན་ཤེས་ཀྱི། །ཞེས་པའི་དངོས་བསྟན་གྱི་སྤྱན་དང་མངོན་ཤེས་གང་རུང་ཡིན་ན། བྱང་སེམས་ཀྱི་རྒྱུད་ཀྱི་སྤྱན་དང་མངོན་ཤེས་གང་རུང་ཡིན་པས་ཁྱབ་ཅིང་། རྒྱུ་མཚན་དེའི་ཕྱིར་ན། འདིའི་དངོས་བསྟན་གྱི་སངས་རྒྱས་ཀྱི་སྤྱན་ཡིན་ན། སངས་རྒྱས་ཀྱི་སྤྱན་རྗེས་མཐུན་པ་ཡིན་པས་ཁྱབ་པར་ཤེས་པར་བྱའོ། །དེ་ལྟར་སྤྱན་སྔ་དང་མངོན་ཤེས་དྲུག་ལས་ཤའི་སྤྱན་ནི་ཕྱིན་དྲུག་ཉམས་སུ་བླངས་པ་ལས་བྱུང་ཞིང་། བདག་རྐྱེན་རྫུ་འཕྲུལ་གྱི་རྐང་པ་ལ་བརྟེན་པའི་དབང་ཤེས་ལ་འཇོག འདིས་གང་ཤེས་ན། ཡར་སྟོན་པ་དང་མར་སློབ་མ་གང་ན་ཡོད་པ་ཤེས། ལྷའི་སྤྱན་ནི་ཕྱིན་དྲུག་ཉམས་སུ་བླངས་པ་སོགས་ལ་བརྟེན་ནས། གདུལ་བྱ་རྣམས་ཀྱི་འཆི་འཕོ་བ་དང་སྐྱེ་བ་ཤེས་ཤིང་། ཚེ་སྔ་མར་བསམ་གཏན་གྱི་སྙོམས་འཇུག་བསྒོམ་པ་ལས་བྱུང་བའི་བསམ་གཏན་གྱི་སས་བསྡུས་ཀྱི་དབང་པོ་གཟུགས་ཅན་པ་ལ་བརྟེན་པའི་ཤེས་པ་ལ་འཇོག འདི་དང་ཤའི་སྤྱན་གཉིས་ཀ་དབང་ཤེས་ཡིན་པས་ལམ་དུ་ནི་མི་འཇོག་གམ་སྙམ་སྟེ་དཔྱད་པར་བྱ། སྐབས་གཉིས་པའི་ཐད་ཀྱི་འདི་ཉིད་ལས། གཞན་རྒྱུད་ལ་ཡོད་པ་གཞན་རིག་གི་ཚུལ་གྱིས་ཤེས་པར་བྱ་བ་ནི་སྔར་བཤད་པ་ལྟར་བྱང་འཕགས་ཀྱི་རྒྱུད་ཀྱི་ལྷའི་སྤྱན་དང་། གཞན་སེམས་ཤེས་པའི་མངོན་ཤེས་ཀྱི་ཉན་ཐོས་རང་རྒྱུད་ལ་ཡོད་པ་རྟོགས་པའི་ལམ་རྣམས་དང་། ཞེས་གསུངས་པ་ནི་ཚིག་ཟུར་ཅུང་ཟད་ཡི་གེ་པས་མ་དག་པས། སྔར་བཤད་པ་ལྟར་བྱང་འཕགས་ཀྱི་རྒྱུད་ཀྱི་ཆོས་ཀྱི་སྤྱན་དང་ཟེར་རྒྱུ་ཡིན་ཏེ། འདིའི་ཐད་ཀྱི་འདི་ཉིད་ལས། ཤེས་རབ་ཀྱིས་བསྒོམ་པར་བྱ་བའི་བདག་མེད་གཉིས་ཤེས། ཆོས་ཀྱི་གྲོགས་དགེ་འདུན་གྱི་རྟོགས་པ་ཤེས། སངས་རྒྱས་ཀྱི་སྤྱན་གྱིས་ཆོས་ཐམས་ཅད་ཀྱི་གནས་ལུགས་གཟིགས་པའི་ཕྱིར་རོ། །ཞེས་གསུངས་སོ། །གཞན་དུ་ན་སྔར་བཤད་པ་ལྟར་འདིར་ཡང་འབྱུང་རིགས་པ་ཡིན་པས། འདིར་ནི་ལྷའི་སྤྱན་གྱིས་གདུལ་བྱའི་འཆི་འཕོ་བ་དང་སྐྱེ་བ་ཤེས་པ་ཙམ་ལས། གྲོགས་དག་འདུན་གྱི་རྟོགས་པ་ཤེས་པར་མ་གསུངས་པས་སྔ་ཕྱི་བསྒྲིགས་ནས་ཐུགས་རྟོགས་ཞིབ་མོས་དཔྱོད་པ་གལ་ཆེའོ། །ཤེས་རབ་ཀྱི་སྤྱན་ནི། ཆོས་ཐམས་ཅད་ལ་རྣམ་པར་མི་རྟོག་པའི་ཡེ་ཤེས་ཏེ། ཐེག་ཆེན་འཕགས་པའི་མཉམ་བཞག་གི་ཡེ་ཤེས་དང་དོན་གཅིག ཆོས་ཀྱི་སྤྱན་ནི། རང་དང་རྒྱུ་ཚོད་མཉམ་པ་མན་ཆད་ཀྱི་འཕགས་པའི་གང་ཟག་ཐམས་ཅད་ཀྱི་དབང་པོ་རྣོ་རྟུལ་སོགས་མངོན་སུམ་དུ་རྟོགས་པའི་མཁྱེན་པ་ལ་འཇོག་པས། ཆོས་ཀྱི་སྤྱན་ཡིན་ན། ཐེག་ཆེན་འཕགས་པའི་རྗེས་ཐོབ་ཡེ་ཤེས་ཡིན་པས་ཁྱབ། འདི་དང་གཞན་སེམས་ཤེས་པའི་མངོན་ཤེས་ཀྱི་ཡུལ་གྱི་ཁྱད་པར་ལ། འདི་ཉིད་ལས། འདིའི་ཡུལ་ནི་འཕགས་རྒྱུད་ཀྱི་རྟོགས་པ་ཁོ་ན་ཡིན་ལ། གཞན་སེམས་ཤེས་པའི་མངོན་ཤེས་ཀྱི་ཡུལ་ནི་གཞན་རྒྱུད་ཀྱི་ཤེས་པ་ཐམས་ཅད་དོ། །ཅེས་གསུངས་པས་ཀྱང་བཤད་མ་ཐག་པ་ལྟར་སྐབས་གཉིས་པའི་ལམ་ཤེས་སུ་ཆོས་ཀྱི་སྤྱན་འབྱུང་བར་འཐད་དོ། །སངས་རྒྱས་ཀྱི་སྤྱན་ནི། ཆོས་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པར་བྱང་ཆུབ་པའི་ཡུལ་ཅན་ཡེ་ཤེས་ལ་འཇོག་པས། མཚན་ཉིད་པ་སངས་རྒྱས་ཀྱི་ས་ཁོ་ནར་ཡོད། རྗེས་མཐུན་པ་སློབ་དཔོན་ལྟར་ན་ས་བདུན་པའི་རྗེས་ཐོབ་ནས་ཡོད། ཨར་ལ་སོགས་པ་འགའ་ཞིག རྗེས་མཐུན་པ་ས་དང་པོ་ནས་ཡོད་པར་བཞེད་དོ། །འདིར་བསྟན་རྫུ་འཕྲུལ་གྱི་མངོན་ཤེས་ནི། བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་ནས་གདུལ་བྱ་གང་ན་ཡོད་པའི་ཡུལ་དུ་གཤེགས་པ་ལ་སོགས་པའི་རྫུ་འཕྲུལ་གྱི་ངོ་བོ་བྱང་སེམས་ཀྱི་རྒྱུད་ཀྱི་ཡོན་ཏན་ཁྱད་པར་བ་ཞིག་ལ་འཇོག འདིར་བསྟན་གཞན་སེམས་ཤེས་པའི་མངོན་ཤེས་ནི། སེམས་ཅན་གཞན་གྱི་སྤྱོད་པ་དང་སེམས་འདོད་ཆགས་དང་བཅས་མ་བཅས་སོགས་ཤེས་པའི་བྱང་སེམས་ཀྱི་ཡོན་ཏན་ཁྱད་པར་བ་ལ་འཇོག འདིར་བསྟན་ལྷའི་རྣ་བའི་མངོན་ཤེས་ནི། རང་དང་རྒྱུ་ཚོད་མཉམ་པ་མན་ཆད་ཀྱི་སེམས་ཅན་མཐའ་ཡས་པའི་སྐད་རྣམས་སོ་སོར་ཇི་ལྟ་བ་བཞིན་གོ་ཞིང་ཤེས་པའི་བྱང་སེམས་ཀྱི་ཡོན་ཏན་ཁྱད་པར་བ་ལ་འཇོག འདིར་བསྟན་སྔོན་གྱི་གནས་རྗེས་སུ་དྲན་པའི་མངོན་ཤེས་ནི། རང་དང་གཞན་གྱི་ཚེ་རབས་སྔ་མ་དུ་མ་རྗེས་སུ་དྲན་ཞིང་། ཤེས་པའི་བྱང་སེམས་ཀྱི་ཡོན་ཏན་ཁྱད་པར་བ་ལ་འཇོག འདིར་བསྟན་ལྷའི་མིག་གི་མངོན་ཤེས་ནི། ཡུལ་ཐག་ཉེ་རིང་ཀུན་གྱི་གཟུགས་ཕྲ་རག་ཐམས་ཅད་ཤེས་ཤིང་མཐོང་བའི་བྱང་སེམས་ཀྱི་ཡོན་ཏན་ཁྱད་པར་བ་ལ་འཇོག འདིར་བསྟན་ཟག་པ་ཟད་པའི་མངོན་ཤེས་ནི། ཟག་པ་ཟད་པའི་ངོ་བོ་དང་། དེའི་ཐབས་ངེས་པར་འབྱུང་བའི་ལམ་གང་རུང་མངོན་སུམ་དུ་ཤེས་པའི་བྱང་སེམས་ཀྱི་ཡོན་ཏན་ཁྱད་པར་བ་ལ་འཇོག དྲུག་ཀ་ཡང་བདག་རྐྱེན་བསམ་གཏན་གྱི་དངོས་གཞིའི་སེམས་ལ་བརྟེན་པ་ཡིན་ནོ། །འདིར་ཟག་པ་ཟད་པའི་ཐབས་ཀྱི་མངོན་ཤེས་ནི། ཐེག་པ་གསུམ་ཀའི་མཐོང་ལམ་ནས་ཡོད། ཟག་ཟད་རང་གི་ངོ་བོའི་མངོན་ཤེས་ནི། ཐེག་དམན་གྱི་མི་སློབ་ལམ་དང་། ཐེག་ཆེན་གྱི་མཐོང་ལམ་ནས་ཡོད་པ་ཀུན་མཁྱེན་བླ་མའི་དངོས་སློབ་ཉང་སྟོད་བཀའ་ཆེན་པ་བཞེད་པ་ལྟར་འཐད་དོ། །དེ་ལྟར་ན་འདིར་བསྟན་མངོན་ཤེས་དྲུག་ནི་རྣམ་མཁྱེན་གྱི་རྒྱུ་གཞན་དོན་ཡོངས་སུ་རྫོགས་བྱེད་ཡིན་པས། བྱང་སེམས་ཀྱི་རྒྱུད་ཀྱི་མངོན་ཤེས་དྲུག་པོ་གང་རུང་ཡིན་ན། བྱང་སེམས་རྗེས་ཐོབ་པའི་རྒྱུད་ཀྱི་མངོན་ཤེས་ཡིན་པས་ཁྱབ། དེའི་རྒྱུད་ཀྱི་ལམ་ཡིན་པས་ཁྱབ་པར་ཤེས་པར་བྱའོ། །གདམས་ངག་བསྟན་ཟིན་ནས།། ༈ །།གསུམ་པ་ངེས་འབྱེད་ཡན་ལག་འཆད་པ་ནི། ཐེག་ཆེན་གྱི་གདམ་ངག་གི་འོག་ཏུ་ཐེག་ཆེན་གྱི་ངེས་འབྱེད་ཡན་ལག་འཆད་པའི་རྒྱུ་མཚན་ཡོད་དེ། བྱང་སེམས་ལས་དང་པོ་པས་ཐེག་ཆེན་གྱི་གདམས་ངག་ཉན་ཏེ། གདམས་ངག་གི་དོན་བསྒོམ་པས་ཉམས་སུ་བླངས་པ་ལས། ཐེག་ཆེན་གྱི་ངེས་འབྱེད་ཡན་ལག་འབྱུང་བ་ཡིན་པའི་ཕྱིར། འདི་འཆད་པ་ལ། མདོར་བསྟན་པ། རྒྱས་པར་བཤད་པ། དོགས་པ་དཔྱད་པ་དང་གསུམ། དང་པོ་ནི། ངེས་འབྱེད་ཡན་ལག་རྣམ་བཞི་དང་ཞེས་པ་ལ་འཕྲོས་ནས། བཞི་པོ་དེ་གང་ཞེ་ན། ཉན་རང་གི་སྦྱོར་ལམ་ལས་ཁྱད་པར་དུ་འཕགས་པའི་ཐེག་ཆེན་གྱི་སྦྱོར་ལམ་དྲོད་སོགས་བཞི་ཡིན་ནོ། །ཞེས་པ་ནི། སྦྱོར་ལམ་སྟོན་བྱེད་ཀྱི་གཞུང་འདི་དག་གིས་སྟོན་ལ། ཁྱད་པར་འཕགས་ཚུལ་ནི། རྟེན་གྱི་ཁྱད་པར་བྱང་ཆུབ་སེམས་དཔའི་སློབ་པའི་རྒྱུད་ལ་ཡོད་པ། ངོ་བོའི་ཁྱད་པར་འཛིན་པ་ཆོས་ཀྱི་བདག་མེད་ལ་རྩེ་གཅིག་ཏུ་མཉམ་པར་བཞག་པའི་དྲོད་སོགས་བཞི་པོ་གང་རུང་ཡིན་པ། ལྡན་ཚུལ་གྱི་ཁྱད་པར་དགག་རྟོག་བཞིའི་ངོ་བོ་ལྡན་ཞིང་བརྟེན་པ། དབྱེ་བའི་ཁྱད་པར་བཞི་པོ་རེ་རེ་ལ་ཡང་ཆུང་འབྲིང་ཆེན་པོ་གསུམ་གསུམ་དུ་ཡོད་པའི་སྦྱོར་ལམ་ཆོས་ཅན། ཉན་རང་གི་སྦྱོར་ལམ་ལས་ཁྱད་པར་དུ་འཕགས་ཏེ། དམིགས་པ་དང་། རྣམ་པ་དང་། རྒྱུ་དང་། ཡོངས་འཛིན་བཞིའི་སྒོ་ནས་ཁྱད་པར་དུ་འཕགས་པའི་ཕྱིར། ཞེས་པ་ནི། དམིགས་པ་དང་ནི་ཞེས་པ་ནས། བཅས་པ་དག་ལས་ཁྱད་པར་འཕགས། ཞེས་པའི་བར་གྱིས་བསྟན། གཉིས་པ་རྒྱས་བཤད་ལ། དམིགས་རྣམ་རྒྱུ་གསུམ་རྒྱས་པར་བཤད། །ལྡན་པ་རྣམ་རྟོག་རྒྱས་པར་བཤད། ཡོངས་སུ་འཛིན་པ་རྒྱས་པར་བཤད་པ་དང་གསུམ་ལས། དང་པོ་ནི། སྦྱོར་ལམ་དྲོད་ཆུང་ངུ་ལ་སོགས་པ་བཅུ་གཉིས་པོ་རེ་རེ་ཡང་དམིགས་རྣམ་རྒྱུའི་ཁྱད་པར་གསུམ་གསུམ་དང་ལྡན་པ་ཡིན་ནོ། །ཞེས་པ་ནི་རྒྱས་བཤད་ཀྱི་གཞུང་འདི་དག་གིས་སྟོན་ལ། དེ་ཡང་བདེན་བཞིའི་སྟེང་གི་མི་རྟག་སོགས་བཅུ་དྲུག་དྲོད་ཆུང་ངུའི་དམིགས་པ་ཡིན་པ་ནི། དམིགས་པ་མི་རྟག་ལ་སོགས་པ། །བདེན་པའི་རྟེན་ཅན་ཞེས་པས་བསྟན། དྲོད་ཆུང་ངུའི་རྣམ་པ་ནི་མི་རྟག་སོགས་སུ་མངོན་ཞེན་འགོག་པའི་རྣམ་པ་ཁྱད་པར་བ་ཡིན་ནོ། །ཞེས་པ་ནི། དེ་ཡིས་ནི། རྣམ་པར་མངོན་ཞེན་ལ་སོགས་འགོག ཅེས་པས་བསྟན། དྲོད་ཆུང་འབྲིང་སོགས་སྦྱོར་ལམ་བཅུ་གཉིས་པོ་ཐམས་ཅད་ཀྱང་ཐེག་པ་གསུམ་ཆར་གྱི་རྟོགས་རིགས་ཚང་བའི་མཐོང་ལམ་གྱི་རྒྱུ་བྱེད་པས་རྒྱུའི་ཁྱད་པར་དང་ལྡན་པ་ཡིན་ནོ། །ཞེས་པ་ནི། ཐེག་པ་གསུམ་ཆར་ཐོབ་པའི་རྒྱུ་ཞེས་པས་བསྟན། ཁྱད་པར་འདི་དག་གིས་ཉན་རང་གི་སྦྱོར་ལམ་ལས་ཁྱད་པར་དུ་འཕགས་པ་གྲུབ་སྟེ། ཉན་རང་གི་སྦྱོར་ལམ་ནི་དམིགས་པ་བདེན་བཞི་ཙམ་ལ་དམིགས་པ་དང་། རྣམ་པར་མི་རྟག་སོགས་སུ་མངོན་པར་ཞེན་པ་དང་། ཐེག་པ་གཅིག་དང་གཉིས་ཀྱི་རྟོགས་རིགས་ཀྱི་རྒྱུ་བྱེད་ཀྱང་། ཐེག་པ་གསུམ་ཆར་གྱི་རྟོགས་རིགས་ཀྱི་རྒྱུ་མི་བྱེད་པས་སོ། །དྲོད་འབྲིང་ནི་དམིགས་པ་གཟུགས་སོགས་ལ་དམིགས་པའི་འདུ་འགོད་དེ། དགག་སྒྲུབ་དང་བྲལ་བའི་དམིགས་པ་དང་། རྣམ་པ་ནི་ཆོས་ཉིད་ཀྱི་སྒོ་ནས་གནས་ཏེ་མིང་དང་བྲལ་བ་རྒྱུན་མི་འདྲ་བ་དང་། གནས་ནི་རྒྱུན་འདྲ་བ་དེ་དག་དོན་ལ་མ་གྲུབ་པར་རྟོགས་པའི་རྣམ་པ་ཡིན་ནོ། །ཞེས་པ་ནི། གཟུགས་སོགས་འདུ་འགོད་གནས་བྲལ་དང་། །གནས་དང་ཞེས་པས་བསྟན། དྲོད་ཆེན་པོ་ནི། དམིགས་པ་ཆོས་ཐམས་ཅད་བརྡར་བཏགས་པའི་ཐ་སྙད་ཙམ་ཡིན་ཞིང་། རྣམ་པ་ནི་དོན་དམ་པར་དགེ་སོགས་གང་དུ་ཡང་བརྗོད་དུ་མེད་པར་རྟོགས་པའི་ཟབ་པ་ཡིན་ནོ། །ཞེས་པ་ནི། རྟགས་དང་བརྗོད་དུ་མེད་ཞེས་པས་བསྟན། རྩེ་མོ་ཆུང་ངུ་ནི་དམིགས་པ་གཟུགས་སོགས་ལ་དོན་དམ་པར་མི་གནས་པ་དང་། རྣམ་པ་ནི་དོན་དམ་པར་གཟུགས་སོགས་སྟོང་པ་ཉིད་ལ་རྟག་མི་རྟག་སོགས་སུ་ཞེན་པ་མེད་པའི་རྣམ་པ་ཡིན་ནོ། །ཞེས་པ་ནི་གཟུགས་སོགས་མི་གནས་ཞེས་སོགས་ཚིགས་བཅད་གཅིག་གིས་བསྟན། དེ་ཡང་རྐང་པ་དང་པོ་གཉིས་ནི་དམིགས་པ་སྟོན་བྱེད་དོ། །རྩེ་མོ་འབྲིང་ནི་དམིགས་པ་གཟུགས་སོགས་མི་རྟག་པ་དང་སྟོང་ཉིད་ཕན་ཚུན་རང་གཞན་གཅིག་པ་བ་དང་། རྣམ་པ་ནི་གཟུགས་ལ་སོགས་པའི་ཆོས་རྣམས་བདག་གིར་མི་འཛིན་པའི་རྣམ་པ་ཡིན་ནོ། །ཞེས་པ་ནི། དེ་རྣམས་ཞེས་སོགས་རྐང་པ་གསུམ་གྱིས་བསྟན། རྩེ་མོ་ཆེན་པོ་ནི་དམིགས་པ་གཟུགས་སོགས་ལ་སྔོན་པོ་ལ་སོགས་པའི་མཚན་མོ་སོ་སོའི་དམིགས་པ་དང་། རྣམ་པ་ནི་ཤེས་རབ་ཀྱི་ཆོས་ཐམས་ཅད་བདེན་པའི་དམིགས་སུ་མེད་པར་རྟོགས་པའི་རྣམ་པ་ཡིན་ནོ་ཞེས་པ་ནི། དེ་དག་ཅེས་སོགས་རྐང་པ་གསུམ་གྱིས་བསྟན། བཟོད་པ་ཆུང་ངུ་ནི་དམིགས་པ་གཟུགས་སོགས་ལ་སྤྱི་དང་ཁྱད་པར་སོགས་ཀྱི་ངོ་བོ་ཉིད་མེད་པ་དང་། རྣམ་པ་ནི་གཟུགས་སོགས་བདེན་པའི་ངོ་བོར་མེད་པ་གཟུགས་སོགས་ཀྱི་ངོ་བོ་ཉིད་དུ་རྟོགས་པའི་རྣམ་པ་ཡིན་ནོ་ཞེས་པ་ནི། གཟུགས་སོགས་ངོ་བོ་ཉིད་མེད་ཉིད། །དེ་མེད་པ་ནི་ངོ་བོ་ཉིད་ཅེས་པས་བསྟན། བཟོད་པ་འབྲིང་གི་དམིགས་པ་གཟུགས་སོགས་ལ་སྐྱེ་བ་འཁོར་བ་དང་། ངེས་འབྱུང་མྱང་འདས་མེད་པར་དམིགས་པ་དང་། རྣམ་པ་ནི། ཆོས་རྣམས་ཀྱི་དེ་བཞིན་ཉིད་རྟོག་པས་རང་གི་སྒོ་གསུམ་རྣམ་པར་དག་པ་རྟོགས་པའི་རྣམ་པ་ཡིན་ནོ། །ཞེས་པ་ནི། དེ་དག་སྐྱེ་མེད་ངེས་འབྱུང་མེད། །དག་དང་ཞེས་པས་བསྟན། བཟོད་པ་ཆེན་པོ་ནི། ཆོས་ཐམས་ཅད་མཚན་མ་མེད་པ་ལ་དམིགས་ཤིང་། རྣམ་པ་ནི། མཚན་མའི་རྟེན་དང་བྲལ་བའི་མོས་པ་ཡིད་བྱེད་དང་འདུ་ཤེས་མེད་པར་རྟོགས་པའི་རྣམ་པ་ཡིན་ནོ་ཞེས་པ་ནི། དེ་དག་མཚན་མ་མེད་པ། དེའི་མཚན་མར་མི་བརྟེན་པས། །མོས་མིན་འདུ་ཤེས་མེད་པ་ཡིན། །ཞེས་པས་བསྟན། ཆོས་མཆོག་ཆུང་ངུ་ནི། ཆོས་ཐམས་ཅད་སྐྱེ་མེད་རྟོགས་པ་དང་། དཔའ་བར་འགྲོ་བ་ལ་སོགས་པའི་ཏིང་འཛིན་བསྒོམ་པར་དམིགས་པ་དང་། རྣམ་པ་ནི། ཏིང་འཛིན་དེའི་བྱེད་པ་ཏིང་ངེ་འཛིན་ཐམས་ཅད་ཀྱི་སྤྱོད་ཡུལ་ལ་སྤྱོད་པའི་རྣམ་པ་ཡིན་ནོ། །ཞེས་པ་ནི། ཏིང་འཛིན་དེའི་བྱེད་པ་ཉིད། །ཞེས་པས་བསྟན། ཆོས་མཆོག་འབྲིང་ནི། ལུང་སྟོན་པའི་རྒྱུར་གྱུར་པའི་ཏིང་འཛིན་ལ་དམིགས་ཤིང་། རྣམ་པ་ནི། ཏིང་འཛིན་རང་གི་ངོ་བོ་སྤྲོས་བྲལ་དུ་འདུ་ཤེས་པས། བདག་ནི་མཉམ་བཞག་པའོ་སྙམ་པ་ལ་སོགས་པའི་རློམ་པའི་མངོན་ཞེན་དང་བྲལ་བའི་རྣམ་པ་ཡིན་ནོ་ཞེས་པ་ནི། ལུང་སྟོན་པ་དང་རློམ་པར་ཟད། ཅེས་པས་བསྟན། ཆོས་མཆོག་ཆེན་པོ་ནི། ཏིང་འཛིན་དང་བྱང་སེམས་དང་ཤེར་ཕྱིན་གསུམ་ཕན་ཚུན་དབྱེར་མི་ཕྱེད་པའི་ངོ་བོ་གཅིག་པ་ལ་དམིགས་ཤིང་། རྣམ་པ་ནི་ཏིང་འཛིན་ལ་འཁོར་གསུམ་དུ་རྣམ་པར་མི་རྟོག་པ་མཐོང་ལམ་སྐྱེ་བའི་ཐབས་དམ་པར་རྟོགས་པའི་རྣམ་པ་ཡིན་ནོ། །ཞེས་པ་ནི། གསུམ་པོ་ཕན་ཚུན་ངོ་བོ་གཅིག ཏིང་འཛིན་རྣམ་པར་མི་རྟོག་པ་ཅེས་པས་བསྟན། དེ་ལྟར་ན་ངེས་འབྱེད་ཆ་མཐུན་དྲོད་སོགས་ཆུང་འབྲིང་ཆེན་པོ་རྣམས་དམིགས་རྣམ་རྒྱུའི་ཁྱད་པར་གསུམ་དང་ལྡན་པ་ཡིན་ནོ། །ཞེས་པ་ནི། དེ་ལྟར་ངེས་འབྱེད་ཆ་མཐུན་ནི། ཆུང་དང་འབྲིང་དང་ཆེན་པོ་ཡིན་ཞེས་པས་བསྟན། གཉིས་པ་རྟོག་པ་རྒྱས་བཤད་ནི། སྐབས་འདི་ནས་དངོས་སུ་བསྟན་པའི་སྐབས་དོན་གྱི་རྟོག་པ་ལ་དབྱེ་ན། གཟུང་རྟོག་དང་འཛིན་རྟོག་གཉིས་ལས། དང་པོ་ལ། གཞིའི་རྟེན་ཅན་གྱི་གཟུང་རྟོག་དང་། གཉེན་པོའི་རྟེན་ཅན་གྱི་གཟུང་རྟོག་གཉིས་སུ་ཡོད་ཅེས་པ་ནི། གཞི་དང་དེའི་གཉེན་པོ་ཡི། །གཟུང་བ་རྟོག་པ་རྣམ་པ་གཉིས། །ཞེས་པས་བསྟན། འདིར་བསྟན་གཞིའི་རྟེན་ཅན་གྱི་གཟུང་རྟོག་དང་རང་ཡུལ་དོར་བྱའི་གཟུང་བ་ལ་དམིགས་ནས་དོར་བྱར་མངོན་པར་ཞེན་པའི་ཐེག་ཆེན་གྱི་མཐོང་སྤངས་རྟོག་པ་དོན་གཅིག དེ་ལ་དབྱེ་ན། རང་ཡུལ་དུ་གྱུར་པའི་མ་རིག་པ་ལ་གཟུང་བར་རྣམ་པར་རྟོག་པ། རང་ཡུལ་དུ་གྱུར་པའི་གཟུགས་ལ་སོགས་པའི་ཕུང་པོ་ལ་གཟུང་བར་རྣམ་པར་རྟོག་པ། མིང་དང་གཟུགས་ལ་མངོན་པར་ཞེན་པ་ལ་གཟུང་རྟོག མཐའ་གཉིས་ལ་ཆགས་པའི་ཟུང་རྟོག ཀུན་ནས་ཉོན་མོངས་དང་རྣམ་བྱང་མི་ཤེས་པ་ལ་གཟུང་བར་རྣམ་པར་རྟོག་པ། འཕགས་པའི་ལམ་ལ་མི་གནས་པ་ལྎ དམིགས་པ་ལྎ བདག་ལྎ རྣམ་དག་བསྐྱེད་བྱེད་ལ་གཟུང་བར་རྣམ་པར་རྟོག་པ་དང་དགུ་ཡོད་ཅིང་། འདིར་བསྟན་གཉེན་པོའི་རྟེན་ཅན་གྱི་གཟུང་རྟོག་དང་། རང་ཡུལ་བླང་བྱའི་གཟུང་བ་ལ་དམིགས་ནས་བླང་བྱར་མངོན་པར་ཞེན་པའི་ཐེག་ཆེན་གྱི་མཐོང་སྤངས་རྟོག་པ་དོན་གཅིག དེ་ལ་དབྱེ་ན། རང་ཡུལ་དུ་གྱུར་པའི་རྣམ་བྱང་གི་ཕུང་པོ་ལ་གཟུང་བར་རྣམ་པར་རྟོག་པ་དང་། རྣམ་བྱང་གི་སྐྱེ་བའི་སྒོ་ལྎ རྣམ་བྱང་གི་རིགས་ལྎ རྣམ་བྱང་གི་སྐྱེ་བ་ལྎ སྟོང་ཉིད་རྟོགས་པའི་རིགས་ལྎ ཕ་རོལ་ཏུ་ཕྱིན་པའི་དོན་ལྎ མཐོང་ལམ་ལྎ བསྒོམ་ལམ་ལྎ མི་སློབ་ལམ་ལ་གཟུང་བའི་རྣམ་པར་རྟོག་པ་དང་དགུ་ཡོད་དོ། །ཅེས་པ་ནི། རྨོངས་དང་ཞེས་སོགས་རྐང་པ་གཉིས་ཀྱིས་བསྟན། དེའི་རྨོངས་པ་ནི། ཀུན་ནས་ཉོན་མོངས་གཟུང་རྟོག་གི་དོར་བྱའི་ཡུལ་དུ་གྱུར་པའི་མ་རིག་པ་ཡིན་ཞིང་། འདིའི་ཕུང་པོ་ནི། རྣམ་བྱང་གཟུང་རྟོག་གི་ཡུལ་དུ་གྱུར་པའི་རྣམ་བྱང་གི་ཕུང་པོ་ཡིན་ལ། ཡུལ་ལྷག་མ་བརྒྱད་མཚན་གཉིས་ནི་སོགས་སྒྲས་སྟོན། གཞིའི་རྟེན་ཅན་གྱི་དང་པོ་བརྒྱད་ནི་ཀུན་ནས་ཉོན་མོངས་ཀྱི་ཆོས་ལ་དོར་བྱའི་གཟུང་བར་ཞེན་པ་ཡིན་པས། ཀུན་ནས་ཉོན་མོངས་གཟུང་རྟོག་ཅེས་ཀྱང་བྱ་ཞིང་། རང་རྒྱལ་གྱི་སྤང་བྱའི་རིས་སུ་གནས་པའི་ཤེས་སྒྲིབ་གཟུང་རྟོག་ཡིན་ལ། དགུ་པ་ནི་ཐེག་དམན་གྱི་རྣམ་བྱང་གི་ཆོས་ལ་དོར་བྱའི་གཟུང་བར་མངོན་པར་ཞེན་པ་ཡིན་པས། བྱང་སེམས་ཀྱི་སྤང་བྱའི་རིས་སུ་གནས་པའི་ཤེས་སྒྲིབ་ཡིན་ནོ། །གཉེན་པོའི་རྟེན་ཅན་གྱི་གཟུང་རྟོག་རྣམས་ནི་རང་ཡུལ་རྣམ་བྱང་གི་ཆོས་ལ་དམིགས་པ་ཡིན་པས། རྣམ་བྱང་གཟུང་རྟོག་ཅེས་བྱ་ཞིང་། ལྔ་པ་དང་དྲུག་པ་བྱང་སེམས་ཀྱི་སྤང་བྱའི་རིགས་དང་། གཞན་བདུན་ནི་རང་རྒྱལ་གྱི་སྤང་བྱའི་རིགས་སུ་གནས་པའི་ཤེས་སྒྲིབ་གཟུང་རྟོག་ཡིན་ནོ། །འདི་བསྟན་ཐེག་ཆེན་གྱི་མཐོང་སྤངས་འཛིན་རྟོག་ལ་རྫས་འཛིན་རྟོག་པ་དང་བཏགས་འཛིན་རྟོག་པ་གཉིས་སུ་ཡོད་དོ་ཅེས་པ་ནི། རྫས་དང་དང་ཞེས་སོགས་རྐང་པ་གཉིས་ཀྱིས་བསྟན། འདིར་བསྟན་རྫས་འཛིན་རྟོག་པ་དང་། ཐེག་ཆེན་གྱི་མཐོང་སྤངས་རྫས་འཛིན་རྟོག་པ་དང་། ཐེག་ཆེན་གྱི་མཐོང་སྤངས་ཉོན་སྒྲིབ་དང་། རང་ཡུལ་གང་ཟག་དང་ཆོས་གང་རུང་རྫས་ཡོད་ལ་དམིགས་ནས་འཛིན་པ་པོར་མངོན་པར་ཞེན་པའི་ཐེག་ཆེན་གྱི་མཐོང་སྤངས་རྟོག་པ་རྣམས་དོན་གཅིག དེ་ལ་དབྱེ་ན། རང་དབང་ཅན་གྱི་བདག་ལ་འཛིན་པའི་རྣམ་པར་རྟོག་པ་དང་། གཅིག་པུའི་བདག་ལྎ རྒྱུའི་བདག་ལྎ ལྟ་བ་པོའི་བདག་ལྎ ཀུན་ནས་ཉོན་མོངས་ཀྱི་རྟེན་ལྎ འདོད་ཆགས་དང་བྲལ་བའི་རྟེན་ལྎ མཐོང་ལམ་གྱི་རྟེན་ལྎ བསྒོམ་ལམ་གྱི་རྟེན་ལྎ དོན་བྱས་པའི་རྟེན་ལྎ འཛིན་པའི་རྣམ་པར་རྟོག་པ་དང་དགུ་ཡོད་ཅིང་། དང་པོའི་ངོས་འཛིན་ནི། རང་ཡུལ་རང་དབང་ཅན་གྱི་བདག་ལ་དམིགས་ནས་འཛིན་པ་པོར་མངོན་པར་ཞེན་པའི་བློ་ལྟ་བུ། ཕྱི་མ་བརྒྱད་ལའང་རིགས་འགྲེ། འདིར་བསྟན་འཛིན་རྟོག་གཉིས་པ་དང་། ཐེག་ཆེན་གྱི་མཐོང་སྤངས་རྟག་འཛིན་རྟོག་པ་དང་། རང་ཡུལ་གང་ཟག་དང་ཆོས་གང་རུང་བཏགས་ཡོད་ལ་དམིགས་ནས་འཛིན་པ་པོར་བཏགས་པ་ཙམ་དུ་མངོན་པར་ཞེན་པའི་ཐེག་ཆེན་གྱི་མཐོང་སྤངས་རྣམས་དོན་གཅིག དེ་ལ་དབྱེ་ན། ཕུང་པོ་ལ་བརྟེན་ནས་བཏགས་པར་ཡོད་པའི་གང་ཟག་ལ་དམིགས་ནས། འཛིན་པའི་རྣམ་པར་རྟོག་པ་དང་སྐྱེ་མཆེད་ལྎ ཁམས་ལྎ རྟེན་ཅང་འབྲེལ་བར་འབྱུང་བ་ལྎ རྣམ་པར་བྱང་བ་ལྎ མཐོང་ལམ་ལྎ བསྒོམ་ལམ་ལྎ ཁྱད་པར་ལམ་ལྎ མི་སློབ་ལམ་ལ་བརྟེན་ནས། བཏགས་པར་ཡོད་པའི་གང་ཟག་ལ་དམིགས་ནས། འཛིན་པའི་རྣམ་པར་རྟོག་པ་དང་དགུ་ཡོད་དོ་ཅེས་པ་ནི། རང་དབང་བདག་སོགས་ངོ་བོ་དང་། །ཕུང་སོགས་རྟེན་ལས་དེ་བཞིན་ནོ། །ཞེས་པས་བསྟན། དང་པོའི་མཚན་གཞི་ནི། རང་ཡུལ་ཕུང་པོ་ལ་བརྟེན་ནས་བཏགས་པར་ཡོད་པའི་གང་ཟག་ལ་དམིགས་ནས་འཛིན་པ་པོར་བཏགས་པ་ཙམ་དུ་མངོན་པར་ཞེན་པའི་བློ་ལྟ་བུ། ཕྱི་མ་བརྒྱད་ལའང་རིགས་འགྲེའོ། །གསུམ་པ་ཡོངས་འཛིན་རྒྱས་བཤད་ནི། ཐེག་ཆེན་སྦྱོར་ལམ་ཐེག་དམན་དུ་མི་ལྟུང་བར། ཐེག་ཆེན་དུ་ཡོངས་སུ་འཛིན་པར་བྱེད་པའི་ཁྱད་པར་གྱི་ཆོས་དེ་འདིར་བསྟན་ཡོངས་འཛིན་གྱི་ངོ་བོ་ཡིན་ཅིང་། དེ་ལ་དབྱེ་ན། བྱང་སེམས་སྦྱོར་ལམ་པའི་ནང་གི་ཡོངས་འཛིན་ཐབས་མཁས་དང་། དེའི་ཕྱིའི་ཡོངས་འཛིན་དགེ་བཤེས་གཉིས། དང་པོ་ནི། སྟོང་ཉིད་ཀྱི་དོན་ལ་རང་གི་སེམས་མི་སྐྲག་ཅིང་མི་འགོང་བའི་རྒྱུར་གྱུར་པའི་བྱང་སེམས་རང་རྒྱུད་ལ་ཡོད་པའི་ཐབས་མཁས་ཁྱད་པར་ཅན་མི་མཐུན་ཕྱོགས་དང་བྲལ་བ་དེ་ཡིན་ཅིང་། གཉིས་པ་ནི། བྱང་སེམས་སྦྱོར་ལམ་པ་ལ་ཆོས་ཐམས་ཅད་ངོ་བོ་ཉིད་མེད་པ་ལ་སོགས་པའི་ཆོས་སྟོན་པའི་སངས་རྒྱས་བྱང་སེམས་གོང་མ་རྣམས་ཡིན་ནོ་ཞེས་པ་ནི། སེམས་མི་འགོང་པ་ཉིད་ལ་སོགས་ཞེས་པ་ནས། ཡོངས་འཛིན་ཡིན་ཞེས་པའི་བར་གྱིས་བསྟན་ནོ། །གསུམ་པ་དོགས་དཔྱོད་ལ་དམིགས་རྣམ་གྱི་ཁྱད་པར་ལ་འཕྲོས་ནས། བློ་རིགས་ངོས་བཟུང་བ། རྒྱུའི་ཁྱད་པར་ལ་འཕྲོས་ནས་རྟོགས་རིགས་གསུམ་པོ་གཅིག་དང་ཐ་དད་སྤྱད་པ། འདིར་བསྟན་རྟོག་པའི་དཀའ་གནས་ལ་དཔྱད་པ་དང་གསུམ་ལས། དང་པོ་ནི། ཁ་ཅིག ཐེག་ཆེན་གྱི་སྦྱོར་ལམ་ཡིན་ན། རྣལ་འབྱོར་མངོན་སུམ་ཡིན་པས་ཁྱབ་སྟེ། དེ་ཡིན་ན། རང་ཡུལ་བདག་མེད་པའི་དོན་ལ་གསལ་སྣང་ཐོབ་པའི་སྒོམ་བྱུང་གི་རྟོགས་པ་ཡིན་པས་ཁྱབ་པའི་ཕྱིར། ཞེས་དང་། གཞན་དག་དེ་ཡིན་ན། རང་རིག་མངོན་སུམ་ཡིན་པས་ཁྱབ་སྟེ། དེ་ཡིན་ན། སྒོམ་བྱུང་གི་སྒོ་ནས་ཆོས་ཉིད་རང་གི་མྱོང་བ་ཁྱད་པར་ཅན་གྱི་རིག་པ་ཡིན་པས་ཁྱབ་པའི་ཕྱིར། ཞེས་དང་། འགའ་ཞིག་དེ་ཡིན་ན། སྒྲ་དོན་འདྲེས་འཛིན་གྱི་རྟོག་པ་ཡིན་པས་ཁྱབ་སྟེ། དེ་ཡིན་ན་བདག་མེད་གསུམ་པོ་གང་རུང་དོན་སྤྱིའི་ཚུལ་གྱི་རྟོགས་པའི་བློ་ཡིན་དགོས་པའི་ཕྱིར། ཞེས་ཟེར་བ་རྣམས་མི་འཐད་དེ། དང་པོ་ལ། ཆོས་དབྱིངས་ལ་མཉམ་པར་བཞག་པའི་ཐེག་ཆེན་གྱི་སྦྱོར་ལམ་དྲོད་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། སྐབས་དང་པོའི་དངོས་བསྟན་གྱི་ཐེག་ཆེན་གྱི་སྦྱོར་ལམ་ཡིན་པའི་ཕྱིར་ཏེ། ཐེག་ཆེན་གྱི་རྟོགས་རིགས་སུ་གྱུར་པའི་ཐེག་ཆེན་གྱི་སྦྱོར་ལམ་མཉམ་གཞག་ཡེ་ཤེས་ཡིན་པའི་ཕྱིར་ཏེ། ཆོས་དབྱིངས་ལ་མཉམ་གཞག་པའི་ཐེག་ཆེན་གྱི་སྦྱོར་ལམ་དྲོད་སོགས་བཞི་པོ་གང་རུང་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། ཆོས་དབྱིངས་མངོན་སུམ་དུ་རྟོགས་པའི་མཁྱེན་པ་ཡིན་པར་ཐལ། འདོད་པ་གང་ཞིག་ཆོས་དབྱིངས་ལ་མཉམ་པར་བཞག་པའི་ལམ་ཡིན་པའི་ཕྱིར། འདོད་ན། དེ་ཆོས་ཅན། ཐེག་ཆེན་འཕགས་པའི་རྒྱུད་ཀྱི་མཁྱེན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། ཐེག་ཆེན་སོ་སྐྱེའི་རྒྱུད་ཀྱི་མཁྱེན་པ་ཡིན་པའི་ཕྱིར། གཉིས་པ་ལ། དམན་ལམ་སྔོན་དུ་མ་སོང་བའི་ཐེག་ཆེན་སྦྱོར་ལམ་གྱི་ངོ་བོར་གྱུར་པའི་གང་ཟག་གི་བདག་མེད་རྟོགས་པའི་རྟོགས་རིགས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་ཐེག་ཆེན་གྱི་སྦྱོར་ལམ་ཡིན་པར་ཐལ། དེ་ཡོད་པའི་ཕྱིར་ཏེ། དེའི་ངོ་བོར་གྱུར་པའི་རྟོགས་རིགས་གསུམ་ཀ་ཡོད་པའི་ཕྱིར་ཏེ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པ་དེས་རྟོགས་རིགས་གསུམ་ཀ་བསྒོམ་དགོས་པའི་ཕྱིར་ཏེ། དེས་མཁྱེན་གསུམ་གྱི་རྣམ་པ་བསྒོམ་དགོས་པའི་ཕྱིར། གོང་དུ་འདོད་ན། དེ་ཆོས་ཅན། མངོན་སུམ་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། སྒྲ་དོན་འདྲེས་འཛིན་གྱི་རྟོག་པ་ཡིན་པའི་ཕྱིར་ཏེ། བདག་མེད་དོན་སྤྱིའི་ཚུལ་གྱིས་རྟོགས་པའི་བློ་ཡིན་པའི་ཕྱིར་ཏེ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པའི་རྒྱུད་ཀྱི་རྟོགས་རིགས་གསུམ་པོ་གང་རུང་ཡིན་པའི་ཕྱིར། གསུམ་པ་ལ། རྒྱུན་ཞུགས་ཙམ་གྱི་རྟོགས་པ་སྔོན་སོང་གི་བྱང་སེམས་སྦྱོར་ལམ་པས་ཉོན་སྒྲིབ་ཀྱི་ལྷག་མ་སྤོང་བའི་ཆེད་དུ་གང་ཟག་གི་བདག་མེད་ལ་མཉམ་པར་བཞག་པའི་ལམ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་ཐེག་ཆེན་གྱི་སྦྱོར་ལམ་ཡིན་པར་ཐལ། དེ་ཡོད་པའི་ཕྱིར་ཏེ། རྒྱུན་ཞུགས་ཙམ་གྱི་རྟོགས་པ་སྔོན་སོང་གི་ཉོན་སྒྲིབ་ཀྱི་ལྷག་མ་སྤོང་བ་ཡོད་པའི་ཕྱིར་ཏེ། དེས་གཞི་ཤེས་ཀྱི་རྣམ་པ་རྫོགས་པ་བསྒོམ་པ་ཡོད་པའི་ཕྱིར། གོང་དུ་འདོད་ན། དེ་ཆོས་ཅན། སྒྲ་དོན་འདྲེས་འཛིན་གྱི་རྟོག་པ་མ་ཡིན་པར་ཐལ། མངོན་སུམ་ཡིན་པའི་ཕྱིར་ཏེ། རྣལ་འབྱོར་མངོན་སུམ་ཡིན་པའི་ཕྱིར་ཏེ། བདག་མེད་མངོན་སུམ་དུ་རྟོགས་པའི་མཁྱེན་པ་ཡིན་པའི་ཕྱིར། གང་ཟག་གི་བདག་མེད་མངོན་སུམ་དུ་རྟོགས་པའི་མཁྱེན་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཐེག་ཆེན་གྱི་སྦྱོར་ལམ་ཡིན་ན། བདག་མེད་རྟོགས་པས་མ་ཁྱབ་སྟེ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པའི་རྒྱུད་ཀྱི་གཞན་སེམས་ཤེས་པའི་མངོན་ཤེས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་སྦྱོར་ལམ་པའི་མཁྱེན་པ་ཡིན་པའི་ཕྱིར་ཏེ། དེའི་རྒྱུད་ཀྱི་མངོན་ཤེས་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཁྱོད་ཀྱི་བདག་མེད་མ་རྟོགས་པར་ཐལ། ཁྱོད་ཀྱི་བདག་མེད་མངོན་སུམ་དུ་མ་རྟོགས་པ་གང་ཞིག་ཁྱོད་ཀྱི་བདག་མེད་དོན་སྤྱིའི་ཚུལ་གྱི་མ་རྟོགས་པའི་ཕྱིར། དང་པོ་མ་གྲུབ་ན། དེ་ཆོས་ཅན། ཁྱོད་ཀྱི་བདག་མེད་མངོན་སུམ་དུ་མ་རྟོགས་པ་ཐལ། དམན་ལམ་སྔོན་དུ་མ་སོང་བའི་ཐེག་ཆེན་གྱི་སྦྱོར་ལམ་ཡིན་པའི་ཕྱིར། གཉིས་པ་མ་གྲུབ་ན། དེ་ཆོས་ཅན། ཁྱོད་ཀྱིས་དོན་སྤྱིའི་ཚུལ་གྱི་མ་རྟོགས་པ་ཐལ། ཁྱོད་མངོན་སུམ་ཡིན་པའི་ཕྱིར་ཏེ། རང་རིག་མངོན་སུམ་ཡིན་པའི་ཕྱིར་ཏེ། བྱང་སེམས་སོ་སྐྱེའི་རྒྱུད་ཀྱི་གཞན་སེམས་ཤེས་པའི་མངོན་ཤེས་ཡིན་པའི་ཕྱིར། དེས་ན་ཐེག་ཆེན་གྱི་སྦྱོར་ལམ་ཕལ་ཆེ་བ་སྒྲ་དོན་འདྲེས་འཛིན་གྱི་རྟོག་པ་ཡིན་ཞིང་། དེར་འགྱུར་བའི་རྣལ་འབྱོར་མངོན་སུམ་དང་། རང་རིག་མངོན་སུམ་གཉིས་ཀྱང་ཡོད་པར་ཤེས་པར་བྱའོ། །གཉིས་པ་ནི། བྱང་སེམས་ཀྱི་སྦྱོར་ལམ་གྱི་གནས་སྐབས་སུ་སྒྲ་དོན་འདྲེས་འཛིན་དུ་གྱུར་པའི་རྟོགས་རིགས་གསུམ་པོ་དུས་སྔ་ཕྱི་དང་རྫས་ཐ་དད་དུ་ཡོད་དེ། རྟོག་པ་དེ་སེལ་མཇུག་ཡིན་པས། གང་ཟག་གི་བདག་མེད་ཀྱི་རྣམ་པ་ཅན་དུ་སྐྱེས་པའི་ཚེ། ཆོས་ཀྱི་བདག་མེད་ཀྱི་རྣམ་པ་ཅན་དུ་སྐྱེས་པ་མ་ཡིན་པའི་ཕྱིར། །རྒྱུ་མཚན་དེའི་ཕྱིར་ན་ཐེག་དམན་འཕགས་པའི་རྟོགས་པ་སྔོན་དུ་མ་སོང་བའི་བྱང་སེམས་སྦྱོར་ལམ་པའི་རྒྱུད་ཀྱི་གང་ཟག་གི་བདག་མེད་རྟོགས་པའི་མཁྱེན་པ་དང་། དེའི་རྒྱུད་ཀྱི་ཆོས་ཀྱི་བདག་མེད་རྟོགས་པའི་མཁྱེན་པ་གཉིས་འགལ་བ་ཡིན་ནོ། །ཡང་དེའི་གནས་སྐབས་སུ་ཉན་རང་འཕགས་པའི་རྟོགས་པ་སྔོན་སོང་ལ་རྣལ་འབྱོར་མངོན་སུམ་དུ་གྱུར་པའི་གང་ཟག་གི་བདག་མེད་རྟོགས་པའི་རྟོགས་རིགས་དང་། བསེ་རུ་ལྟ་བུའི་རང་རྒྱལ་གྱི་འཕགས་ལམ་སྔོན་སོང་ལ་རྣལ་འབྱོར་མངོན་སུམ་དུ་གྱུར་པའི་བཟུང་བ་ཆོས་ཀྱི་བདག་མེད་རྟོགས་པའི་རྟོགས་རིགས་ལྡན་པའི་སྐབས་ཡོད་ཀྱང་རྟོགས་རིགས་ངོ་བོ་ཐ་དད་ལ་རྫས་གཅིག་དང་གཅིག་ཆར་དུ་མི་ལྡན་ཏེ། དེའི་གནས་སྐབས་ཀྱི་དེར་གྱུར་པའི་གང་ཟག་གི་བདག་མེད་རྟོགས་རིགས་དེས་གང་ཟག་གི་བདག་མེད་ཙམ་ལས་བདག་མེད་གཞན་མ་རྟོགས། དེའི་གནས་སྐབས་ཀྱི་དེར་གྱུར་པའི་བཟུང་བ་ཆོས་ཀྱི་བདག་མེད་རྟོགས་པའི་རྟོགས་རིགས་དེས་བཟུང་བ་ཆོས་ཀྱི་བདག་མེད་ཙམ་ལས་བདག་མེད་གཞན་མ་རྟོགས་པའི་ཕྱིར་དེའི་གནས་སྐབས་སུ་དེར་གྱུར་བའི་འཛིན་པ་ཆོས་ཀྱི་བདག་མེད་རྟོགས་པའི་རྟོགས་རིགས་ནི་མེད། འཛིན་པ་ཆོས་ཀྱི་བདག་མེད་མངོན་སུམ་དུ་རྟོགས་པ་ལ་ཐེག་ཆེན་གྱི་འཕགས་ལམ་ཐོབ་དགོས་པའི་ཕྱིར། དེའི་གནས་སྐབས་ཀྱི་རང་རིག་མངོན་སུམ་ནི་རྟོགས་རིགས་གསུམ་པོ་གང་ཡང་མ་ཡིན་ཏེ། བདག་མེད་མ་རྟོགས་པའི་ཕྱིར། ས་དང་པོ་ཡན་ཆད་ལ་རྟོགས་རིགས་གསུམ་པོ་ཕན་ཚུན་འགལ་ཀྱང་དུས་མཉམ་རྫས་གཅིག་ཏུ་ཡོད་དེ། ཐེག་ཆེན་འཕགས་པའི་ཡེ་ཤེས་གཅིག་ཉིད་ཀྱིས་སྤྲོས་པ་ཐམས་ཅད་གཅིག་ཆར་དུ་བཀག་ནུས་ལ། དེའི་ཚེ་བདེན་བཞིའི་སྟེང་དུ་རྟག་སོགས་བཅུ་དྲུག་གི་སྤྲོས་པ་བཀག་སྟེ། གཞི་གང་ཟག་གི་བདག་གི་སྐྱེ་མེད་དུ་རྟོགས་པའི་ལྡོག་ཆ་ནི་གང་ཟག་གི་བདག་མེད་རྟོགས་པའི་རྟོགས་རིགས་དང་། བཟུང་བ་ཕྱི་རོལ་གྱི་དོན་དུ་ཞེན་པའི་སྤྲོས་པ་བཀག་སྟེ། གཞི་བཟུང་བ་ཆོས་ཀྱི་སྐྱེ་མེད་དུ་རྟོགས་པའི་ལྡོག་ཆ་ནི། གཟུང་བ་ཆོས་ཀྱི་བདག་མེད་རྟོགས་པའི་རྟོགས་རིགས་དང་། མི་རྟག་སོགས་བཅུ་དྲུག་གི་སྤྲོས་པ་བཀག་སྟེ། ལམ་འཛིན་པ་དང་རྣམ་པ་འཛིན་པ་ཆོས་ཀྱི་བདག་གི་སྐྱེ་མེད་དུ་རྟོགས་པའི་ལྡོག་ཆ་ནི། འཛིན་པ་ཆོས་ཀྱི་བདག་མེད་རྟོགས་པའི་རྟོགས་རིགས་སུ་འཇོག་པའི་ཕྱིར། འོ་ན་འདིའི་དངོས་བསྟན་གྱི་ཐེག་ཆེན་གྱི་སྦྱོར་ལམ་དེ་ཐེག་པ་གསུམ་པོ་གང་གི་རྟོགས་རིགས་ཡིན་སྙམ་ན། ཐེག་ཆེན་གྱི་རྟོགས་རིགས་ཁོ་ན་ཡིན་ཏེ། འཛིན་པ་ཆོས་ཀྱི་བདག་མེད་ལ་རྩེ་གཅིག་ཏུ་མཉམ་པར་བཞག་པའི་བྱང་སེམས་ཀྱི་སྦྱོར་ལམ་ཡིན་པའི་ཕྱིར། དེ་སྐད་དུ་སྐབས་བཞི་པའི་ཐད་ཀྱི་འདི་ཉིད་ལས། སྤྱིར་བྱང་སེམས་ཀྱི་སྦྱོར་ལམ་ལ་ཡོན་ཏན་གྱི་ལྡོག་པ་མི་འདྲ་བ་དུ་མ་ཡོད་པས་སྐབས་དང་པོར་བྱང་སེམས་ཀྱི་རྟོགས་རིགས་ཀྱི་ལྡོག་པ་ནས་བསྟན། སྐབས་གཉིས་པར་ཉན་རང་གི་རྟོགས་རིགས་ལྡོག་པ་ནས་བསྟན། སྐབས་གསུམ་པར་དེ་དག་ལ་གཞན་སྤྱོད་པ་བཀག་པའི་རྟོགས་རིགས་ཀྱི་ལྡོག་པ་ནས་བསྟན། འདིར་ནི་རྗེས་ཐོབ་ཀྱིས་བསྡུས་པའི་སེམས་ཅན་ལ་དམིགས་པའི་བསམ་སྦྱོར་ཕུན་སུམ་ཚོགས་པའི་ལྡོག་པ་ནས་བསྟན་པ་ཡིན་ལ། ཞེས་གསུངས་སོ། །འོ་ན་དང་པོའི་ཐད་ཀྱི་འདི་ཉིད་ལས། ཐེག་པ་གསུམ་ཆར་གྱི་རྟོགས་རིགས་ཚང་བའི་མཐོང་ལམ་གྱི་རྒྱུ་བྱེད་པས་ད་ལྟ་ཡང་ཐེག་པ་གསུམ་ཆར་གྱི་རྟོགས་རིགས་ཚང་ཞེས་པའི་དོན་ནོ། །ཞེས་བཤད་པ་དང་འགལ་ལོ་ཞེ་ན་སྐྱོན་མེད་དེ། སྐབས་དང་པོའི་དངོས་བསྟན་གྱི་སྦྱོར་ལམ་ལ་ཐེག་པ་གསུམ་ཆར་གྱི་རྟོགས་རིགས་དངོས་སུ་མ་ཚང་ཀྱང་རྒྱུའི་ཚུལ་གྱིས་ཚང་བ་ཡིན་པའི་ཕྱིར། གསུམ་པ་རྟོག་པའི་དཀའ་གནས་ལ་དཔྱད་པ་ལ། ངོ་བོ་དང་སྤངས་བྱ་གང་དུ་ལྡན་དཔྱད། དགག་རྟོག་དང་སྒྲུབ་རྟོག་གང་ཡིན་དཔྱད། མཐོང་སྤངས་དང་བསྒོམ་སྤངས་གང་ཡིན་དཔྱད། སྒྲིབ་པ་གཉིས་པོ་གང་ཡིན་དཔྱད་པ་དང་བཞི་ལས། དང་པོ་ནི། མཁས་པ་སྔ་མ་ཁ་ཅིག རྟོག་པ་བཞི་པོ་སྤངས་བྱར་ལྡན་པ་ཡིན་ཞེས་གསུངས་ཀྱང་། སྤངས་བྱར་བྱེད་པ་ལ་ལྡན་པའི་སྒྲ་སྦྱོར་ན་ཧ་ཅང་ཐལ་བས་མི་འཐད་ལ། རང་ལུགས་ནི་སྐབས་དང་པོའི་དངོས་བསྟན་གྱི་སྦྱོར་ལམ་མཉམ་བཞག་བཞི་ལ། བཞི་དང་དེའི་གཉེན་པོ་ཡིན་ཞེས་སོགས་ཀྱི་ཤུགས་བསྟན་གྱི་དགག་རྟོག་བཞི་པོ་ངོ་བོར་ལྡན་ཞིང་བརྟེན་པ་ཡིན་ཏེ། རྣམ་རྟོག་བཞི་པོ་ལྡན་བརྟེན་པ། །ཅེས་པའི་དོན་ནོ། །དེས་མཚོན་ནས་བྱང་སེམས་ཀྱི་སྦྱོར་ལམ་རྗེས་ཐོབ་བཞི་ལ། བཞི་དང་དེའི་ཞེས་སོགས་ཀྱི་དངོས་བསྟན་གྱི་སྒྲུབ་རྟོག་བཞི་པོ་ངོ་བོར་ལྡན་པ་ཡིན་ཏེ། འགྲེལ་པ་དོན་གསལ་ལས། དེ་ལྟ་བུའི་རྣམ་པར་རྟོག་པ་བཞི་དང་། ངེས་པར་འབྱེད་པའི་ཆ་དང་མཐུན་པ་བཞི་པོ་གྲངས་བཞིན་དུ་ལྡན་པ་ཡིན་ནོ་ཞེས་གསུངས་པའི་ཕྱིར། འདིའི་དངོས་བསྟན་གྱི་སྒྲུབ་རྟོག་བཞི་པོ་བྱང་སེམས་ཀྱི་སྦྱོར་ལམ་མཉམ་བཞག་བཞི་ལ་ལྡན་པ་མ་ཡིན་ཏེ། རྟོག་པ་བཞི་པོ་འདི་དག་སྦྱོར་ལམ་མཉམ་བཞག་བཞིས་རིམ་བཞིན་སྤང་བྱར་བྱེད་པའི་ཕྱིར། དེ་ཡང་འདིར་བསྟན་སྒྲུབ་རྟོག་བཞི་པོ་ཐེག་ཆེན་གྱི་མཐོང་སྤངས་ཡིན་ཞིང་། དེའི་སྤོངས་བ་གཉེན་པོ་ལ་སྦྱོར་བའི་ལམ་དང་། བར་ཆད་མེད་པའི་ལམ་གཉིས་ཡོད་པ་ལས། སྔ་མ་ནི་སྦྱོར་ལམ་མཉམ་བཞག་བཞི་ཆར་དང་། ཕྱི་མ་ནི་མཐོང་ལམ་སྡུག་བསྔལ་ལ་ཆོས་བཟོད་གཅིག་ཉིད་ལ་འཇོག་པ། གཞུང་གི་དགོངས་པ་ཡིན་པའི་ཕྱིར། ཇི་ལྟར་ན། དྲོད་མཉམ་བཞག་གི་ཐེག་ཆེན་གྱི་མཐོང་སྤངས་ཉོན་མོངས་གཟུང་རྟོག་མངོན་གྱུར་སྤོང་ཞིང་། ཀུན་ནས་ཉོན་མོངས་ཀྱི་གཟུང་བ་རང་བཞིན་མེད་པ་ལ་གསལ་སྣང་ཐོབ། གཟུང་མེད་རྟོགས་པའི་རྣལ་འབྱོར་དང་ལྡན། རྩེ་མོ་མཉམ་བཞག་གིས་ཐེག་ཆེན་གྱི་མཐོང་སྤངས་རྣམ་བྱང་གཟུང་རྟོག་མངོན་གྱུར་བ་སྤོང་ཞིང་། རྣམ་བྱང་གི་གཟུང་བ་རང་བཞིན་མེད་པ་ལ་གསལ་སྣང་ཐོབ། བཟོད་པ་མཉམ་བཞག་གི་ཐེག་ཆེན་གྱི་མཐོང་སྤངས་རྫས་འཛིན་རྟོག་པ་མངོན་གྱུར་བ་སྤོང་ཞིང་། གང་ཟག་རྫས་ཡོད་ཀྱི་འཛིན་པ་རང་བཞིན་མེད་པ་གསལ་སྣང་ཐོབ། འཛིན་མེད་རྟོགས་པའི་རྣལ་འབྱོར་དང་ལྡན། ཆོས་མཆོག་མཉམ་བཞག་གིས་ཐེག་ཆེན་གྱི་མཐོང་སྤངས་རྟག་འཛིན་རྟོག་པ་མངོན་གྱུར་བ་སྤོང་ཞིང་། སྐྱེས་བུ་རྟགས་ཡོད་ཀྱི་འཛིན་པ་རང་བཞིན་མེད་པ་ལ་གསལ་སྣང་ཐོབ། མཐོང་ལམ་སྡུག་བསྔལ་ཆོས་བཟོད་ཀྱིས་དེ་དག་གི་ས་བོན་བཞི་པོ་གཅིག་ཆར་དུ་སྤོང་བས་དེ་གཅིག་ཉིད་ལ་མཐོང་ལམ་རྩེ་སྦྱོར་བཞི་དང་། མཐོང་ལམ་བར་ཆད་མེད་ལམ་བཞི་དང་། མཐོང་སྤངས་གཉེན་པོའི་ཚོགས་སྒྲུབ་བཞིར་འཇོག་ཅིང་། རྣལ་འབྱོར་ས་བཞིའི་ནང་ཚན་སྤྲོས་བྲལ་རྟོགས་པའི་རྣལ་འབྱོར་གྱི་ས་མཚམས་ཀྱང་ཐེག་ཆེན་གྱི་མཐོང་ལམ་སྐད་ཅིག་མ་དང་པོ་ནས་ཡོད་པར་ཤེས་པར་བྱའོ། །བཞིའི་ནང་ཚན་གྱིས་བདག་མེད་རྟོགས་པའི་རྣལ་འབྱོར་ནི་ཐེག་ཆེན་གྱི་ཚོགས་ལམ་ཁྱད་པར་ཅན་ནས་ཡོད་དོ། །སྦྱོར་ལམ་རྗེས་ཐོབ་བཞི་ལ་སྒྲུབ་རྟོག་དང་། མཉམ་བཞག་བཞི་ལ་དགག་རྟོག་ལྡན་ཚུལ་སོགས་ནི་བཀའ་འགྲེལ་ཉིད་དུ་ལྟ་བར་བྱའོ། །གཉིས་པ་དགག་རྟོག་དང་སྒྲུབ་རྟོག་གང་ཡིན་དཔྱད་པ་ནི། གཞི་དང་ཞེས་སོགས་རྒྱས་བཤད་ཀྱི་དངོས་བསྟན་གྱི་རྟོག་པ་ནི་སྒྲུབ་རྟོག་ཡིན་ཏེ། འཛིན་སྟངས་སྒྲུབ་པའི་རྣམ་པ་ཅན་གྱི་རྟོག་པ་ཡིན་པའི་ཕྱིར་ཏེ། ཡུལ་དགུ་བཞི་སོ་དྲུག་པོ་གང་རུང་ལ་དམིགས་ནས་གཟུང་བའི་རྣམ་པ་ཅན་དང་། འཛིན་པའི་རྣམ་པ་ཅན་གང་རུང་གི་རྟོག་པ་ཡིན་པའི་ཕྱིར་ཏེ། གཞི་དང་ཞེས་སོགས་རྒྱས་བཤད་ཀྱི་ཤུགས་བསྟན་གྱི་རྟོག་པ་དང་། རྣམ་རྟོག་བཞི་པོ་ལྡན་བརྟན་པ་ཅེས་པའི་དངོས་བསྟན་གྱི་རྟོག་པ་ནི་དགག་རྟོག་ཡིན་ཏེ། འཛིན་སྟངས་དགག་པའི་རྣམ་པ་ཅན་གྱི་རྟོག་པ་ཡིན་པའི་ཕྱིར་ཏེ། ཡུལ་སོ་དྲུག་པོ་གང་རུང་ལ་དམིགས་ནས་གཟུང་བ་རང་བཞིན་མེད་པ་དང་། འཛིན་པ་རང་བཞིན་མེད་པ་གང་རུང་གི་རྣམ་པ་ཅན་གྱི་རྟོག་པ་ཡིན་པའི་ཕྱིར། འདིར་ཁ་ཅིག སྒྲུབ་རྟོག་ཡིན་ན། མཐོང་སྤངས་རྟོག་པ་ཡིན་པས་ཁྱབ། དགག་རྟོག་ཡིན་ན། བསྒོམ་སྤངས་རྟོག་པ་ཡིན་པས་ཁྱབ། དམན་ལམ་སྔོན་དུ་མ་སོང་ཞིང་ཀུན་ནས་ཉོན་མོངས་ཀྱི་གཟུང་བ་རང་བཞིན་མེད་པར་རྟོགས་པའི་ཐེག་ཆེན་གྱི་སྦྱོར་ལམ་དྲོད་མཉམ་བཞག་ཡིན་ན། ཀུན་ནས་ཉོན་མོངས་ཀྱི་གཟུང་བ་རང་བཞིན་མེད་པར་མངོན་པར་ཞེན་པའི་བློ་ཡིན་པས་ཁྱབ། དེ་བཞིན་དུ་དམན་ལམ་སྔོན་དུ་མ་སོང་ཞིང་། རྣམ་བྱང་གི་གཟུང་བ་དང་གང་ཟག་རྫས་ཡོད་ཀྱི་འཛིན་པ་དང་། སྐྱེས་བུ་བཏགས་ཡོད་ཀྱི་འཛིན་པ་དེ་དང་དེ་རང་བཞིན་མེད་པར་རྟོགས་པའི་རྩེ་མོ་མཉམ་བཞག་སོགས་དེ་དང་དེ་ཡིན་ན། རྣམ་བྱང་གི་གཟུང་བ་སོགས་དེ་དང་དེ་རང་བཞིན་མེད་པར་མངོན་པར་ཞེན་པའི་བློ་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། བྱང་སེམས་ཀྱི་སྦྱོར་ལམ་དྲོད་རྗེས་ཐོབ་པའི་རྒྱུད་ཀྱི་སེམས་ཅན་ཐམས་ཅད་ལ་དམིགས་པའི་བྱམས་པ་ཚད་མེད་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། རྟོག་པ་གང་ཞིག འཛིན་སྟངས་སྒྲུབ་པའི་རྣམ་པ་ཅན་ཡིན་པའི་ཕྱིར། དང་པོ་མ་གྲུབ་ན། དེར་ཐལ། གཞན་སེམས་ཤེས་པའི་མངོན་ཤེས་མིན་པ་གང་ཞིག བྱང་སེམས་ཀྱི་སྦྱོར་ལམ་རྗེས་ཐོབ་ཡེ་ཤེས་ཡིན་པའི་ཕྱིར། གོང་གི་གཉིས་པ་མ་གྲུབ་ན། དེ་ཆོས་ཅན། འཛིན་སྟངས་སྒྲུབ་པའི་རྣམ་པ་ཅན་ཡིན་པར་ཐལ། སེམས་ཅན་ཐམས་ཅད་ལ་ཕན་པ་སྒྲུབ་པར་འདོད་པའི་རྣམ་པ་ཅན་གྱི་བློ་ཡིན་པའི་ཕྱིར་ཏེ། བྱང་སེམས་ཀྱི་རྒྱུད་ཀྱི་བྱམས་པ་ཚན་མེད་པ་ཡིན་པའི་ཕྱིར། ཁྱབ་སྟེ། འཇུག་པར། འགྲོ་ལ་ཕན་པ་ཉེར་སྒྲུབ་པ། །བྱམས་པ་ཆེན་པོ་ཞེས་བྱའོ། །ཞེས་གསུངས་པའི་ཕྱིར། རྩ་བར་འདོད་ན། དེ་ཆོས་ཅན། འོ་ན་གཉེན་པོ་མཐོང་ལམ་བར་ཆད་མེད་ལམ་གྱི་སྤངས་བྱའི་རིགས་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། གཉེན་པོ་ཐེག་ཆེན་གྱི་མཐོང་ལམ་བར་ཆད་མེད་ལམ་སྐྱེ་བའི་རྒྱུར་གྱུར་པའི་བསོད་ནམས་ཀྱི་ཚོགས་ཡིན་པའི་ཕྱིར་ཏེ། དེའི་རྒྱུར་གྱུར་པའི་རྗེས་ཐོབ་ཀྱི་ཉམས་ལེན་ཁྱད་པར་ཅན་ཡིན་པའི་ཕྱིར་ཏེ། དྲོ་བ་རྣམས་ཀྱི་དམིགས་པ་འདིར། །སེམས་ཅན་ཐམས་ཅད་ཡིན་པར་བསྔགས། ཞེས་སོགས་ཀྱི་དངོས་བསྟན་གྱི་ཉམས་ལེན་ཡིན་པའི་ཕྱིར་ཏེ། སྦྱོར་ལམ་རྗེས་ཐོབ་ལ་གནས་པའི་བྱང་སེམས་ཀྱི་རྒྱུད་ཀྱི་བྱམས་པ་ཚད་མེད་ཡིན་པའི་ཕྱིར། གཉིས་པ། འཛིན་པ་ཆོས་ཀྱི་བདག་མེད་ལ་མཉམ་པར་བཞག་པའི་ཐེག་ཆེན་གྱི་སྦྱོར་ལམ་དྲོད་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། འཛིན་སྟངས་དགག་པའི་རྣམ་པ་ཅན་གྱི་རྟོག་པ་ཡིན་པའི་ཕྱིར་ཏེ། རྟོག་པ་གང་ཞིག འཛིན་སྟངས་དགག་པའི་རྣམ་པ་ཅན་ཡིན་པའི་ཕྱིར། དང་པོ་མ་གྲུབ་ན། དེར་ཐལ། འཛིན་པ་ཆོས་ཀྱི་བདག་མེད་དོན་སྤྱིའི་ཚུལ་གྱི་རྟོགས་པའི་བློ་ཡིན་པའི་ཕྱིར། འཛིན་པ་ཆོས་ཀྱི་བདག་མེད་ལ་མཉམ་པར་བཞག་པའི་ཐེག་ཆེན་གྱི་སྦྱོར་ལམ་ཡིན་པའི་ཕྱིར། གཉིས་པ་མ་གྲུབ་ན། དེར་ཐལ། འཛིན་སྟངས་བདག་མེད་ཀྱི་རྣམ་པ་ཅན་ཡིན་ཕྱིར། འཛིན་སྟངས་ཆོས་ཀྱི་བདག་མེད་ཀྱི་རྣམ་པ་ཅན་ཡིན་ཕྱིར། ཆོས་ཀྱི་བདག་མེད་ལ་མཉམ་པར་བཞག་པའི་ལམ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། བསྒོམ་སྤང་ཡིན་པ་ཐལ། འདོད་པའི་ཕྱིར། འདོད་ན། སྤང་བྱ་ལྷན་སྐྱེས་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། སངས་རྒྱས་ཐོབ་པའི་རྒྱུར་གྱུར་པའི་ཡེ་ཤེས་ཀྱི་ཚོགས་ཡིན་པའི་ཕྱིར་ཏེ། བྱང་སེམས་ཀྱི་རྒྱུད་ཀྱི་མཉམ་བཞག་ཡིན་པའི་ཕྱིར། གསུམ་པ་ལ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པའི་རྒྱུད་ཀྱི་དྲོད་མཉམ་བཞག་གི་མཁྱེན་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དམན་ལམ་སྔོན་དུ་མ་སོང་བ་གང་ཞིག བྱང་སེམས་སྦྱོར་ལམ་པའི་རྒྱུད་ཀྱི་དྲོད་མཉམ་བཞག་གི་མཁྱེན་པ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཁྱོད་དེ་རང་བཞིན་མེད་པར་མངོན་པར་ཞེན་པའི་བློ་མ་ཡིན་པར་ཐལ། ཁྱོད་རང་ཡུལ་ལ་མངོན་ཞེན་བཀག་པའི་རྣམ་པ་ཅན་གྱི་བློ་ཡིན་པའི་ཕྱིར་ཏེ། བྱང་སེམས་ཀྱི་སྦྱོར་ལམ་མཉམ་བཞག་ཡིན་པའི་ཕྱིར། ཡང་དེ་ཆོས་ཅན། མཚན་འཛིན་ཡིན་པར་ཐལ། དེ་རང་བཞིན་མེད་པར་མངོན་པར་ཞེན་པའི་བློ་ཡིན་པའི་ཕྱིར། ཁྱབ་སྟེ། མདོར། གཟུགས་སྟོང་ཞེས་བྱ་བར་སྤྱོད་ན་མཚན་མ་ལ་སྤྱོད་དོ། །ཅེས་གསུངས་པའི་ཕྱིར། འདོད་ན། ལམ་གྱི་མི་མཐུན་ཕྱོགས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཐེག་ཆེན་གྱི་སྦྱོར་ལམ་མཐོང་བསྒོམ་གསུམ་པོ་གང་རུང་ཡིན་པའི་ཕྱིར། དེས་ཕྱི་མ་གསུམ་ལའང་རིགས་འགྲེའོ། །དེས་ན་དྲོད་མཉམ་བཞག་ཏུ་ཀུན་ནས་ཉོན་མོངས་ཀྱི་གཟུང་བ་རང་བཞིན་མེད་པར་རྟོགས་པའི་ཚེ། དེ་རང་བཞིན་མེད་པར་མངོན་པར་ཞེན་པའི་བློ་འབྱུང་ཡང་གཟུང་བ་རང་བཞིན་མེད་པར་རྟོགས་པའི་རྟོགས་པ་དང་། དེ་རང་བཞིན་མངོན་པར་ཞེན་པའི་བློ་གཉིས་འཛིན་སྟངས་གཅིག་པས་ངོ་བོ་གཅིག་ཏུ་ལྡན་ཞིང་། འོན་ཀྱང་ཕན་ཚུན་དེ་དེར་ཁས་མི་ལེན་ཏེ། གཟུང་བ་རང་བཞིན་མེད་པར་རྟོགས་པའི་རྟོགས་པ་ནི་ལམ་དངོས་དང་། དེ་དང་དུས་མཉམ་ངོ་བོ་གཅིག་པའི་གཟུང་བ་རང་བཞིན་མེད་པར་མངོན་པར་ཞེན་པའི་བློ་ནི་ལམ་ཕྱི་མས་སྤངས་བྱར་བྱེད་པའི་མཚན་འཛིན་ཡིན་པའི་ཕྱིར། དཔེར་ན་གཅིག་དུ་བྲལ་གྱི་རྟགས་ལས། མྱུ་གུ་བདེན་མེད་དུ་རྟོགས་པའི་ཚེ། སྐད་ཅིག་གཉིས་པར་མྱུ་གུ་བདེན་མེད་དུ་མངོན་པར་ཞེན་པའི་བློ་འབྱུང་བས། དེའི་ཚེ་ལམ་དང་ལམ་མིན་སོ་སོར་ཕྱེད་དགོས་ཏེ། མྱུ་གུ་བདེན་མེད་དུ་རྟོགས་པའི་ཤེས་རབ་ཀྱི་ཆ་ནི་ཐོས་བསམ་གྱི་དབུ་མའི་ལྟ་བ་དང་། མྱུ་གུ་བདེན་མེད་དུ་མངོན་པར་ཞེན་པའི་བློ་ནི། སླར་རྟོགས་པ་ཕྱི་མས་སྤངས་དགོས་པའི་མཚན་འཛིན་ཡིན་པའི་ཕྱིར། དེས་མཚོན་ནས་རྩེ་མོ་མཉམ་གཞག་སོགས་སུ་རྣམ་བྱང་གི་གཟུང་བ་རང་བཞིན་མེད་པར་རྟོགས་པའི་ཚེ་ནའང་། རང་བཞིན་མེད་པར་རྟོགས་པའི་རྟོགས་པ་དང་། རང་བཞིན་མེད་པར་མངོན་པར་ཞེན་པའི་བློ་གཉིས་མ་འདྲེས་པར་ཤེས་པར་བྱའོ། །གནད་འདི་གོ་ན། བྱང་སེམས་ཀྱི་སྦྱོར་ལམ་མཉམ་བཞག་བཞི་ལ་དགག་རྟོག་བཞི་ངོ་བོར་ལྡན་ཚུལ་ཡང་ཤེས་པར་འགྱུར་རོ། །དེ་ལྟར་ན་དགེ་ཕྱོགས་པས་སྔོན་གྱི་མཁས་གྲུབ་གོང་མ་བཞེད་པའི་ལྟ་བ་རྣམས་ཧ་ཤང་གི་ལྟ་བ་ཡིན་ཞེས་པ་དང་། སྟོང་པར་མངོན་པར་ཞེན་པ་དགག་ཏུ་མི་རུང་ཞེས་སོགས་མང་དུ་སྨྲ་བ་ཡང་རྣ་བའི་བདུད་རྩི་མ་ཡིན་ཞིང་། དགེ་ཕྱོགས་པ་ལ་སྐྱོན་འཕེན་མཁན་གྱི་མཁས་པ་དག་གིས་ཀྱང་སོ་སྐྱེའི་གནས་སྐབས་སུ་དབུ་མའི་ལྟ་བ་དང་མཚན་འཛིན་དུས་མཉམ་དུ་འབྱུང་བ་དེ་སོ་སོར་མ་འདྲེས་པར་དབྱེ་ཐེང་འབྱེད་དགོས་རྒྱུ་ཡིན་པ་ལ། དེ་མི་མཛད་པར་ལམ་སྔ་མ་སྔ་མ་རྣམས་གཟུང་བ་རང་བཞིན་མེད་པར་མངོན་པར་ཞེན་པ་སོགས་སུ་བཞེད་པ་ནི། མཚན་འཛིན་དང་དབུ་མའི་ལྟ་བ་གཅིག་ཏུ་འཆབ་འཚལ་བས་དཔྱོད་ལྡན་དག་གིས་དཔྱད་པར་བྱའོ། །ཀུན་མཁྱེན་བླ་མའི་བཞེད་པ་ནི་ཁོ་བོས་བཤད་པ་འདི་ལ་འགྲིག་སྟེ། འདི་ཉིད་ལས། ངོ་བོར་ལྡན་པའི་ཚེ་སྦྱོར་ལམ་འདིར་བསྟན་གྱི་རྟོག་པ་ཡིན་ཞེས་པ་དང་། འདིར་བསྟན་གྱི་རྟོག་པ་དེ་སྦྱོར་ལམ་ཡིན་ཞེས་པ་ནི་ཁས་མི་བླངས་ཏེ། འདིར་བསྟན་གྱི་རྟོག་པ་ནི་མངོན་པར་ཞེན་པའི་ཆ་ནས་འཇོག་དགོས་ཤིང་། སྦྱོར་ལམ་ནི་མངོན་ཞེན་བཀག་པའི་ཆ་ནས་འཇོག་དགོས་པའི་ཕྱིར་རོ། །ཞེས་གསུངས་པའི་ལེགས་བཤད་འདི་དིང་སང་ཁོ་བོ་འབའ་ཞིག་གི་སྤྱོད་ཡུལ་དུ་གྱུར་པས་སོ།། ༈ །།འདིར་སྨྲས་པ། སོ་སྐྱེའི་སྐབས་སུ་ཐོས་དང་སྒོམ་བྱུང་གི །དབུ་མའི་ལམ་དང་མཚན་འཛིན་ཆབས་ཅིག་ཏུ། །འབྱུང་ཡང་གཅིག་ཏུ་མ་འདྲེས་རྣམ་དབྱེ་གཅེས། །དཔེར་ན་ལྕགས་གོང་མེ་རུ་འབར་བའི་སྐབས། །ལྕགས་དང་མེ་རྡུལ་ཐ་དད་ཡོད་ལ་ལྟོས། །གནད་འདི་མ་རྟོགས་སྔ་ཕྱིའི་མཁས་རློམ་མང་། །རང་རང་ཡུས་པའི་ཚུལ་གྱིས་རིག་པའི་མདའ། །མང་དུ་འཕེན་ཡང་ཕན་ཚུན་ངལ་བ་ཙམ། །ཁོ་བོས་འདིར་བཤད་ལེགས་པའི་ལམ་ཕྱེ་ཡང་། །ཁྲོ་དང་རྨོངས་པས་སྒྲིབ་རྣམས་ཅི་བྱར་ཡོད། །དེ་ལྟའི་ལེགས་བཤད་མཆོད་སྤྲིན་རྣམ་རོལ་ལ། །རྒྱལ་བ་སྲས་བཅས་དགེ་བས་ཡིད་རབ་ཚིམ། །གསུམ་པ་མཐོང་སྤངས་དང་བསྒོམ་སྤངས་གང་ཡིན་དཔྱད་པ་ནི། འདིར་དངོས་བསྟན་གྱི་སྒྲུབ་རྟོག་བཞི་པོ་ཐེག་ཆེན་གྱི་མཐོང་སྤངས་ཡིན་ཏེ། ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་ངོས་སྐལ་གྱི་སྤང་བྱ་ཡིན་པའི་ཕྱིར། ཉི་སྣང་དུ། དེ་ལ་མཐོང་བའི་ལམ་གྱི་མི་མཐུན་པའི་ཕྱོགས་ནི། རྣམ་པར་རྟོག་པ་རྣམ་པ་བཞི་སྟེ། ཞེས་གསུངས་པའི་ཕྱིར། འོ་ན་གཉེན་པོ་མཐོང་ལམ་བར་ཆད་མེད་ལམ་གྱི་སྤང་བྱ་དང་མཐོང་སྤངས་དོན་གཅིག་གམ་ཞེ་ན། མི་གཅིག་སྟེ། ཉན་ཐོས་ཀྱི་སྤང་བྱའི་རིགས་སུ་གནས་པའི་བསྒོམ་སྤངས་ཉོན་མོངས་དང་། རང་རྒྱལ་སྤང་བྱའི་རིགས་སུ་གནས་པའི་བསྒོམ་སྤངས་ཤེས་སྒྲིབ་གཟུང་རྟོག་རྣམས་ནི་དམན་ལམ་སྔོན་དུ་མ་སོང་བར་ཐེག་ཆེན་གྱི་ལམ་དུ་སྤོང་ན་ཐེག་ཆེན་སྦྱོར་ལམ་མཉམ་བཞག་གི་སྤོང་བ་གཉེན་པོ་སྦྱོར་བའི་ལམ་དང་། ཐེག་ཆེན་གྱི་མཐོང་ལམ་སྡུག་བསྔལ་ཆོས་བཟོད་ཀྱི་བར་ཆད་མེད་ལམ་བྱས་ཏེ། སྤོང་བས་གཉེན་པོ་ཐེག་ཆེན་མཐོང་ལམ་བར་ཆད་མེད་ལམ་གྱི་སྤང་བྱ་ཡིན་པར་གྲུབ་བོ། །དམན་ལམ་སྔོན་དུ་མ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་སྤང་བྱ་འདི་ལ་ཐེག་པ་གསུམ་ཀའི་སྔ་བྱའི་རིགས་ཡོད་དེ། འདིར་བསྟན་རྫས་འཛིན་རྟོག་པ་ནི་བདེན་འཛིན་ཁོ་ན་ཡིན་ཅིང་། དེ་ལ་གཉིས་ལས། གང་ཟག་ལ་རྫས་ཡོད་དུ་འཛིན་པ་རྣམས་ནི་ཉན་ཐོས་ཀྱི་སྤང་བྱའི་རིགས་སུ་གནས་པའི་ཉོན་སྒྲིབ་ཡིན་ཅིང་། དེ་ལ་མཐོང་སྤངས་དང་བསྒོམ་སྤངས་གཉིས་ཡོད་པར་ངེས་ལ། གང་ཟག་དང་ཆོས་ཀྱི་ཟླས་ཕྱེ་བའི་ཆོས་ལ་རྫས་ཡོད་དུ་འཛིན་པ་རྣམས་ནི། བྱང་སེམས་ཀྱི་སྤང་བྱའི་རིགས་སུ་གནས་པའི་ཤེས་སྒྲིབ་ཡིན། འདིར་བསྟན་གཟུང་རྟོག་དང་པོའི་དགུ་པ་དང་། གཟུང་རྟོག་གཉིས་པའི་ལྔ་པ་དང་དྲུག་པ་དེ་གསུམ་མ་རྟོགས་པའི་གཟུང་རྟོག་ལྷག་མ་རྣམས་ནི་རང་རྒྱལ་གྱི་སྤང་བྱའི་རིགས་སུ་གནས་པའི་ཤེས་སྒྲིབ་གཟུང་རྟོག་ཡིན་ཅིང་། དེ་ལ་ཡང་མཐོང་སྤངས་དང་བསྒོམ་སྤངས་གཉིས་སུ་ཡོད་པར་ངེས་ལ། རང་རྒྱལ་གྱི་སྤང་བྱའི་རིགས་མིན་པའི་གཟུང་རྟོག་གསུམ་དང་། འདིར་བསྟན་རྟགས་འཛིན་རྟོག་པ་རྣམས་ནི་བྱང་སེམས་ཀྱི་སྤང་བྱའི་རིགས་སུ་གནས་པའི་མཐོང་སྤངས་ཤེས་སྒྲིབ་ཡིན་ཞིང་། ཐེག་ཆེན་གྱི་བསྒོམ་སྤངས་ལ་ནི་ཐེག་པ་གཞན་གྱི་སྤང་བྱའི་རིགས་མེད་ཅིང་། བསྒོམ་སྤངས་ཁོ་ནར་ངེས་སོ། །དེ་ལྟར་ན་འདིར་དངོས་བསྟན་གྱི་སྒྲུབ་རྟོག་བཞི་ཆར་ལ་མཐོང་པས་སྤང་བྱ་དང་བསྒོམ་པས་སྤང་བྱ་གཉིས་གཉིས་སུ་མི་འབྱེད་ཀྱང་། སྤྱིར་འདིར་དངོས་བསྟན་གྱི་སྒྲུབ་རྟོག་ལ་དེ་གཉིས་ཚངས་བར་ཡོད་དེ། འགྲེལ་པ་དོན་གསལ་ལས། མཐོང་བ་དང་བསྒོམ་པས་སྤང་བར་བྱ་བ་གཟུང་བ་དང་འཛིན་པའི་རྣམ་པར་རྟོག་པ་བཞི་པོ་འཆད་པར་འགྱུར་བའི་ཚུལ་དང་འབྲེལ་པར་འབྱུང་བ་ཞེས་དང་། ཉི་སྣང་དུ་འཆད་པར་འགྱུར་བའི་གཟུང་བ་དང་འཛིན་པའི་རྣམ་པར་རྟོག་པ་མཐོང་བ་དང་བསྒོམ་པའི་ལམ་གྱིས་སྤང་བར་བྱ་བ་ཞེས་གསུངས་པའི་ཕྱིར། འཆད་པར་འགྱུར་བ་ནི། བཞི་དང་དེའི་གཉེན་པོ་ཡི་ཞེས་སོགས་སྐབས་དང་པོར་རྟོག་པ་རྒྱས་བཤད་ཀྱི་སྐབས་སུ་ཡིན་ནོ། །མཐོང་སྤངས་དང་བསྒོམ་སྤངས་ཀྱི་ཁྱད་པར་ནི། སྤང་བྱ་གཞི་མེད་དང་གཞི་བཅས་ཀྱི་ཁྱད་པར་ཡིན་པས་མཐོང་སྤངས་དང་སྤང་བྱ་ཀུན་བཏགས་དོན་གཅིག བསྒོམ་སྤངས་དང་སྤང་བྱ་ལྷན་སྐྱེས་དོན་གཅིག་ཅིང་། ཐེག་པ་གསུམ་གྱི་ལམ་གྱི་སྤངས་བྱ་ཐམས་ཅད་གཉིས་པོ་འདིར་འདུས་སོ། །བཞི་པ་སྒྲིབ་པ་གཉིས་པོ་གང་ཡིན་དཔྱད་པ་ནི། བོད་སྔ་མ་རྣམས་འདིར་བསྟན་སྒྲུབ་རྟོག་བཞི་བྱང་སེམས་ལམ་གྱི་སྤང་བྱའི་གཙོ་བོར་གྱུར་པའི་ཤེས་སྒྲིབ་ཁོ་ན་ཡིན་པས། འདི་ལ་ཉན་ཐོས་ཀྱི་སྤང་བྱའི་རིགས་སུ་གནས་པའི་ཉོན་སྒྲིབ་དང་། རང་རྒྱལ་གྱི་སྤང་བྱའི་རིགས་སུ་གནས་པའི་ཤེས་སྒྲིབ་ཀྱི་གཟུང་རྟོག་མེད་དོ་ཅེས་མགྲིན་གཅིག་ཏུ་གསུང་ཡང་། རྩ་བའི་དགོངས་པ་མ་ཡིན་ཏེ། འདིར་དངོས་བསྟན་གྱི་གཟུང་འཛིན་གྱི་རྣམ་རྟོག་བཞི་པོ་དེ་གང་ཟག་གི་ངོས་ནས་བྱང་སེམས་ལམ་གྱི་སྤང་བྱ་ཁོ་ན་ཡིན་ཀྱང་། ཐེག་པ་གསུམ་ཆར་གྱི་སྤང་བྱའི་རིགས་ཚང་བར་ཡོད་པའི་ཕྱིར། ཚང་ཚུལ་ནི་བཤད་ཟིན་མ་ཐག་པ་ལྟར་རོ། །མདོར་ན་ཐེག་དམན་འཕགས་པའི་ལམ་སྔོན་དུ་མ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་སྤང་བྱར་གྱུར་པའི་རྟོག་པའི་ནང་དུ་ཐེག་པ་གསུམ་ཆར་གྱི་སྤང་བྱའི་རིགས་འདུས་པ་དང་། དེའི་གཉེན་པོ་བྱང་སེམས་ཀྱི་སྦྱོར་ལམ་ལ་མཉམ་བཞག་དང་། སྦྱོར་ལམ་གྱི་འབྲས་བུ་ཐེག་ཆེན་གྱི་མཐོང་ལམ་བར་ཆད་མེད་ལམ་ལ་ཐེག་པ་གསུམ་ཆར་གྱི་རྟོགས་རིགས་ཚང་བ་དང་། དེའི་འབྲས་བུ་རྣམ་དག་བསྒོམ་ལམ་ལ་ཐེག་པ་གསུམ་ཆར་གྱི་སྤང་བྱ་སྤངས་པའི་རྣམ་དག་ཚང་བ་ནི། མངོན་པར་རྟོགས་པའི་རྒྱན་འདིའི་དབུ་ཞབས་ཀྱི་དགོངས་པ་ཕྱོགས་གཅིག་ཏུ་སྣང་ཞེས་ཀུན་མཁྱེན་ཆེན་པོའི་གསུང་ངོ་། །དེ་ལྟར་ངེས་འབྱེད་ཡན་ལག་བཤད་ཟིན་ནས། དེའི་འོག་ཏུ་ཐེག་ཆེན་སྒྲུབ་པའི་རྟེན་དུ་གྱུར་པའི་རིགས་སྟོན་ཏེ། ཐེག་ཆེན་གྱི་ངེས་འབྱེད་ཡན་ལག་ཐོབ་ནས་སྒྲུབ་པ་བཅུ་གསུམ་གྱི་རྟེན་དུ་གྱུར་པའི་རིགས་འཇོག་པའི་ཕྱིར། །འདིར་འཆད་པ་ལ། རིགས་ཀྱི་དབྱེ་བ་དང་། རྩོད་པ་སྤོང་བ་དང་། རང་བཞིན་གཏན་ལ་དབབ་པ་དང་གསུམ་ལས། དང་པོ་ནི། སྒྲུབ་པ་ཡི་ནི་རྟེན་གྱུར་པ། །ཆོས་ཀྱི་དབྱིངས་ཀྱི་རང་བཞིན་དང་། །ཞེས་པ་ལ་འཕྲོས་ནས། ཐེག་ཆེན་སྒྲུབ་པའི་རྟེན་དུ་གྱུར་པའི་རིགས་འདི་ལ་དུ་ཞེ་ན། དེ་ཆོས་ཅན། ཁྱོད་ལ་དབྱེ་ན་བཅུ་གསུམ་དུ་ཡོད་དེ། ཐེག་ཆེན་གྱི་སྦྱོར་ལམ་དྲོད། རྩེ་མོ། བཟོད་པ། ཆོས་མཆོག མཐོང་ལམ། མ་དག་པའི་བསྒོམ་ལམ་སྟེ་རྟོགས་པ་ཆོས་དྲུག་གི་རྟེན་དུ་གྱུར་པའི་རིགས་སོ་སོར་དབྱེ་བས་དྲུག་དང་། གཉེན་པོ་ས་བརྒྱད་པའི་སྦྱོར་བའི་ལམ་གྱི་རྟེན་རིགས་དང་། རང་གི་ངོས་སྐལ་གྱི་སྤང་བྱའི་ས་བོན་དངོས་སུ་སྤོང་བའི་ས་བརྒྱད་པའི་བར་ཆད་མེད་ལམ་གྱིྎ རང་གི་ངོས་སྐལ་གྱི་སྤང་བྱ་ཡོངས་སུ་གཏུགས་པ་སྟེ་སྤངས་པ་ས་བརྒྱད་པའི་རྣམ་གྲོལ་གྱི་རྟེནྎ ཤེས་རབ་དང་སྙིང་བརྩེ་ཟུང་དུ་འབྲེལ་བའི་སྒྲུབ་པ་ས་བརྒྱད་པའི་ཁྱད་པར་ལམྎ སློབ་པ་ཉན་ཐོས་དང་ཐུན་མོང་མ་ཡིན་པའི་སྒྲུབ་པ་ས་དགུ་པའི་རྟེནྎ གཞན་དོན་གོ་རིམས་སུ་བྱེད་པའི་སྒྲུབ་པ་ས་བཅུ་པའིྎ སངས་རྒྱས་ཀྱི་ཡེ་ཤེས་ལ་དངོས་སུ་འཇུག་པའི་སྒྲུབ་པ་རྒྱུན་མཐའི་ཡེ་ཤེས་ཀྱི་རྟེན་རིགས་དང་བཅུ་གསུམ་དུ་ཡོད་པའི་ཕྱིར་ཞེས་པ་ནི་རྟོགས་པ་ཡི་ནི་ཆོས་དྲུག་དང་། ཞེས་པ་ནས་འཇུག་པའི་རྟེན་ལ་རིགས་ཞེས་བྱ། །ཞེས་པའི་བར་གྱིས་བསྟན། གཉིས་པ་བརྩོད་པ་སྤོང་བ་ལ་གཉིས་ཏེ། རྩོད་པ་དང་། ལན་ནོ། ཆོས་དབྱིངས་ཆོས་ཅན། ཁྱོད་ལ་བཅུ་གསུམ་དུ་དབྱེར་མི་རིགས་པར་ཐལ། ཁྱོད་སྤྲོས་བྲལ་ཡིན་པས་རྣམ་པར་དབྱེ་བ་མེད་པའི་ཕྱིར། ཞེས་པའི་རྩོད་པ་ནི། ཆོས་ཀྱི་དབྱིངས་ལ་ཞེས་སོགས་རྐང་པ་གཉིས་ཀྱིས་བསྟན། གཉིས་པ་ནི། ཐེག་ཆེན་སྒྲུབ་པའི་རྟེན་དུ་གྱུར་པའི་ཆོས་དབྱིངས་ཆོས་ཅན། ཁྱོད་ལ་ངོ་བོའི་སྒོ་ནས་དབྱེ་བ་མེད་ཀྱང་། རྟེན་ཆོས་སྒྲུབ་པའི་སྒོ་ནས་དབྱེ་བ་ཡོད་དེ། རྟེན་ཆོས་སྒྲུབ་པ་བཅུ་གསུམ་ཐ་དད་པའི་བྱེ་བྲག་གིས། ཁྱོད་ཀྱི་དབྱེ་བ་ཡང་བཅུ་གསུམ་དུ་བརྗོད་པའི་ཕྱིར། ཞེས་པ་ནི། བསྟན་པའི་ཆོས་ཀྱི་ཞེས་སོགས་རྐང་པ་གཉིས་ཀྱིས་བསྟན། གསུམ་པ་རང་བཞིན་གཏན་ལ་དབབ་པ་ལ་གཉིས་ཏེ། དངོས་སྨྲ་བའི་ལུགས་དང་། དབུ་མ་པའི་ལུགས་སོ། །དང་པོ་ནི། མཛོད་ལས། མ་ཆགས་འཕགས་རིགས་དེ་དག་ལས། །ཞེས་གསུངས་པ་ལྟར། ཁ་ཆེ་བྱེ་བྲག་སྨྲ་བས། སེམས་བྱུང་མ་ཆགས་པའི་རང་བཞིན་འདོད་པ་ཆུང་ཞིང་ཆོག་ཤེས་པ་ལ་རིགས་སུ་འདོད། མདོ་སྡེ་པས། འགྲེལ་བཤད་རྒྱལ་སྲས་མ་ལས། མདོ་སྡེ་པ་དག་གི་རིགས་ཞེས་བྱ་བ་ནི། སེམས་ཀྱི་ས་བོན་ནུས་པ་ཡིན་ཏེ། ཞེས་གསུངས་པ་ལྟར། ཟག་མེད་ཀྱི་དགེ་བའི་ས་བོན་འབྲས་བུ་འབྱུང་རུང་གི་ནུས་པ་ལ་རིགས་སུ་འདོད། སེམས་ཙམ་པས། བྱང་ས་ལས། བྱང་ཆུབ་སེམས་དཔའ་རྣམས་ཀྱི་རིགས་དེ་ནི། ཐོག་མ་མེད་པ་ནས་འོང་བ། ཆོས་ཉིད་ཀྱིས་ཐོབ་པ་སྐྱེ་མཆེད་དྲུག་གི་ཁྱད་པར་གང་ཡིན་པ་སྟེ། ཞེས་གསུངས་པ་ལྟར། སྐྱེ་མཆེད་དྲུག་གི་ཁྱད་པར་ཀུན་གཞིའི་རྣམ་ཤེས་ལ་ཡོད་པའི་ས་བོན་རྐྱེན་དང་ཕྲད་ན་བྱང་ཆུབ་ཐོབ་པར་བྱེད་པའི་ནུས་པ་ལ་རང་བཞིན་གནས་རིགས་སུ་འདོད་ལ། འོན་ཀྱང་དེ་དག་འདུས་བྱས་ཡིན་པས། དབུ་མ་པས་གཞལ་ན་རང་བཞིན་གནས་རིགས་དང་། གཞི་དུས་ཀྱི་རིགས་མཚན་ཉིད་པ་མ་ཡིན་ཏེ། སྡོམ་གསུམ་ཁ་སྐོང་ལས། གཞི་ལ་གྲུབ་མཐའི་བྱེ་བྲག་གིས། །སེམས་འབྱུང་ཟག་མེད་ས་བོན་དང་། །སྐྱེ་མཆེད་དྲུག་གི་ཁྱད་པར་སོགས། །འདོད་པ་ཡོད་ཀྱང་འདུས་བྱས་ཡིན། །ཞེས་གསུངས་པ་ལྟར་རོ། །གཉིས་པ་དབུ་མ་པའི་ལུགས་ལ། ངོ་བོ། མིང་གི་རྣམས་གྲངས། དབྱེ་བ། རྟེན་དུ་འགྱུར་ཚུལ། རིགས་སུ་འགྱུར་ཚུལ་དང་ལྔ་ལས། དང་པོ་ནི། མཐུན་རྐྱེན་སངས་རྒྱས་ཀྱི་འཕྲིན་ལས་འཇུག་ཏུ་རུང་། འགལ་རྐྱེན་སྒྲིབ་པ་སྤང་དུ་རུང་། འབྲས་བུ་སངས་རྒྱས་ཀྱི་ཡོན་ཏན་ཐམས་ཅད་འབྱུང་དུ་རུང་བའི་ཆོས་དབྱིངས་དེ། རྒྱུ་དུས་ཀྱི་བདེ་གཤེགས་སྙིང་པོའི་མཚན་ཉིད་ཡིན་ཏེ། རྒྱུད་བླ་མ་ལས། རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མ་ཕྱིར་དང་། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་གསུངས་པའི་ཕྱིར། རྒྱུ་དུས་ཀྱི་བདེ་གཤེགས་སྙིང་པོ་དང་། སེམས་ཅན་གྱི་རྒྱུད་ཀྱི་བདེ་གཤེགས་སྙིང་པོ་དང་། དྲི་མ་ལས་མ་གྲོལ་བའི་ཆོས་དབྱིངས་དང་། །རང་བཞིན་གནས་རིགས་རྣམས་དོན་གཅིག་གོ །རྫོགས་སངས་སྐུ་ནི་ཞེས་པའི་སྐུ་དེ་ལ་རྟོགས་པ་ཆོས་སྐུ་དང་། བསྟན་པ་ཆོས་སྐུ་གཉིས། དང་པོ་ནི། གློ་བུར་དྲི་བྲལ་གྱི་ཆོས་དབྱིངས་ལྟ་བུ། གཉིས་པ་ནི། ཟབ་མོ་སྟོང་ཉིད་སྟོན་པའི་གསུང་རབ་དང་། བརྗོད་བྱ་སྣ་ཚོགས་སྟོན་པའི་གསུང་རབ་ལྟ་བུ། དེ་བཞིན་ཉིད་དབྱེར་ཞེས་པའི་དངོས་བསྟན་གྱི་དེ་བཞིན་ཉིད་ནི། སེམས་ཅན་གྱི་རྒྱུད་ཀྱི་རང་བཞིན་རྣམ་དག་གི་ཆོས་ཉིད་དང་དོན་གཅིག་ཅིང་། འདི་ལ་དབྱེ་བ་མ་བཤད་ལ། རིགས་ཡོད་ཕྱིར་ཞེས་པའི་རིགས་ལ། རང་བཞིན་གནས་རིགས་དང་། རྒྱས་འགྱུར་གྱི་རིགས་གཉིས། རིགས་དང་པོ་གནས་གྱུར་པ་ལས་བྱུང་བའི་འབྲས་བུ་ངོ་བོ་ཉིད་སྐུ། རིགས་གཉིས་པ་གནས་གྱུར་པ་ལས་བྱུང་བའི། །ལོངས་སྤྲུལ་གཉིས་ཏེ། ལྔར་ཕྱེ་ཞིང་། རྟོགས་པ་ཆོས་སྐུ་སོགས་སྔར་གྱི་དོན་མཚན་བཞི་དང་བསྡེབས་པས་དོན་དགུར་འགྱུར་ཏེ། རྒྱུད་བླ་མར། འདིའི་རང་བཞིན་ཆོས་སྐུ་དང་། །དེ་བཞིན་ཉིད་དང་རིགས་ཀྱང་སྟེ། །དེ་ནི་དཔེ་གསུམ་གཅིག་དང་ནི། །ལྔ་རྣམས་ཀྱིས་ནི་ཤེས་པར་བྱ། །ཞེས་གསུངས་པའི་ཕྱིར། འདིར་ཁ་ཅིག རྟོགས་པ་ཆོས་སྐུ་ཡིན་ན། ཆོས་སྐུ་རྣམ་གཉིས་ཤེས་བྱ་སྟེ། ཞེས་པའི་དངོས་བསྟན་གྱི་ཆོས་སྐུ་དང་པོ་ཡིན་པས་ཁྱབ། རྟོགས་པ་ཆོས་སྐུ་ཡིན་ན་རྟོགས་པ་ཡིན་པས་ཁྱབ། ངོ་བོ་ཉིད་སྐུ་ཡིན་ན། སྤངས་པ་ཆོས་སྐུ་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། རྣམ་མཁྱེན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། སངས་རྒྱས་འཕགས་པའི་རྒྱུད་ཀྱི་འགོག་ལམ་གང་རུང་ཡིན་པའི་ཕྱིར། ཁྱབ་སྟེ། སྤྱིར་འགོག་ལམ་གང་རུང་ཡིན་ན། རྟོགས་པའི་ཆོས་འཁོར་ཡིན་དགོས་པའི་ཕྱིར། གོང་དུ་མ་གྲུབ་ན། དེར་ཐལ། སངས་རྒྱས་འཕགས་པའི་རྒྱུད་ཀྱི་ལམ་བདེན་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཆོས་དབྱིངས་ཤིན་ཏུ་དྲི་མེད་དང་། །ཞེས་པའི་དངོས་བསྟན་གྱི་ཆོས་དབྱིངས་ཡིན་པར་ཐལ། འདོད་པའི་ཕྱིར། འདོད་ན། གློ་བུར་དྲི་བྲལ་གྱི་ཆོས་དབྱིངས་ཡིན་པར་ཐལ། འདོད་པའི་ཕྱིར། འདོད་ན། ངོ་བོ་ཉིད་སྐུར་ཐལ། འདོད་པའི་ཕྱིར། འདོད་མི་ནུས་ཏེ། རྣམ་མཁྱེན་ཡིན་པའི་ཕྱིར། གཉིས་པ་ལ། ངོ་བོ་ཉིད་སྐུ་ཆོས་ཅན། དེར་ཐལ། སངས་རྒྱས་འཕགས་པའི་རྒྱུད་ཀྱི་འགོག་ལམ་གང་རུང་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། རྟོགས་པ་མ་ཡིན་པར་ཐལ། སྤངས་པ་ཡིན་པའི་ཕྱིར་ཏེ། སངས་རྒྱས་འཕགས་པའི་རྒྱུད་ཀྱི་སྤངས་པ་ཡིན་པའི་ཕྱིར་ཏེ། དེའི་རྒྱུད་ཀྱི་འགོག་བདེན་ཡིན་པའི་ཕྱིར། གསུམ་པ་ལ། ཤཱཀྱ་ཐུབ་པའི་རྒྱུད་ཀྱི་འགོག་བདེན་ཆོས་ཅན། དེར་ཐལ། དེའི་ཕྱིར་ཏེ། སངས་རྒྱས་འཕགས་པའི་འགོག་བདེན་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། དེ་མ་ཡིན་པར་ཐལ། རྟོགས་པ་ཆོས་སྐུ་ཡིན་པའི་ཕྱིར་ཏེ། སངས་རྒྱས་འཕགས་པའི་རྒྱུད་ཀྱི་འགོག་ལམ་གང་རུང་ཡིན་པའི་ཕྱིར། དེ་ལ་ཁ་ཅིག དེ་ཆོས་ཅན། སྤངས་པ་ཆོས་སྐུ་ཡིན་པར་ཐལ། སྤངས་པ་གང་ཞིག ཆོས་སྐུ་ཡིན་པའི་ཕྱིར་ཟེར་ན། འོ་ན་དེ་ཆོས་ཅན། སྤངས་པའི་ཆོས་འཁོར་ཡིན་པར་ཐལ། སྤངས་པ་གང་ཞིག ཆོས་འཁོར་ཡིན་པའི་ཕྱིར། སྟོབས་མཚུངས། འདོད་ན། དེ་མ་ཡིན་པར་ཐལ། རྟོགས་པའི་ཆོས་འཁོར་ཡིན་པའི་ཕྱིར། དེས་ན་སྤངས་པ་ཆོས་སྐུ་དང་། སྤངས་པའི་ཆོས་འཁོར་གྱི་ཐ་སྙད་རང་མི་འཐད་པ་ཡིན་ཏེ། དེ་འདྲ་གཞུང་ལུགས་ཚད་ལྡན་ལས་བཤད་པ་མེད་པས་སོ། །ཡང་རིགས་ཡོད་ཕྱིར་ཞེས་པའི་དངོས་བསྟན་གྱི་རིགས་དང་། སངས་རྒྱས་ཀྱི་རིགས་རྣམས་དོན་གཅིག་ཡིན་ཞིང་། རང་གི་ངོ་བོ་སངས་རྒྱས་རང་སྣང་གི་སྐུ་གསུམ་གང་རུང་དུ་འགྱུར་དུ་རུང་ཞིང་། དྲི་མ་ལས་མ་གྲོལ་བའི་ཆོས་དབྱིངས་དང་། རིགས་བསད་པའི་གནས་སྐབས་ཀྱི་དགེ་རྩ་གང་རུང་གིས་བསྡུས་པའི་རྒྱུའི་ཆ་སངས་རྒྱས་རིགས་ཀྱི་མཚན་ཉིད་ཡིན་ནོ། །འདིའི་ཟུར་དང་པོ་ནི། རིགས་འདི་གཉིས་ལས་སངས་རྒྱས་ཀྱི། །སྐུ་གསུམ་ཐོབ་པར་འདོད་པ་སྟེ། ཞེས་གསུངས་པའི་དགོངས་པ་ཡིན་ཞིང་། ཟུར་ཕྱི་མ་གཉིས་ནི་རིགས་ཀྱི་དབྱེ་བ་གཉིས་པའི་ངོ་བོ་བསྡུས་པ་ཡིན་ནོ། །དེ་ལ་ཁ་ཅིག་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། སངས་རྒྱས་ཀྱི་རིགས་ཡིན་པའི་ཕྱིར། འདོད་ན། དེ་ཆོས་ཅན། རང་གི་ངོ་བོ་ལོངས་སྤྲུལ་གང་རུང་དུ་འགྱུར་དུ་རུང་བར་ཐལ། འདོད་པ་གང་ཞིག ངོ་བོ་ཉིད་སྐུར་འགྱུར་རུང་མ་ཡིན་པའི་ཕྱིར། འདོད་ན། སངས་རྒྱས་འཕགས་པར་འགྱུར་རུང་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཤེས་པ་ཡིན་པའི་ཕྱིར། ཁྱབ་སྟེ། ཤེས་པ་གང་ཟག་ཏུ་འགྱུར་བ་མེད་པའི་ཕྱིར་ཞེ་ན། ཁོ་བོ་ནི་འདི་ལྟར་སེམས་ཏེ། ཐེག་ཆེན་གྱི་སྦྱོར་མཐོང་སོགས་རྒྱས་འགྱུར་གྱི་རིགས་རྣམས་སྤྱིར་ལོངས་སྤྲུལ་དུ་མི་འགྱུར་ཡང་། སངས་རྒྱས་རང་སྣང་གི་ལོངས་སྤྲུལ་དུ་འགྱུར་བ་ཡིན་ཏེ། མཉམ་ཉིད་ཡེ་ཤེས་དང་སོར་རྟོག་ཡེ་ཤེས་སངས་རྒྱས་རང་སྣང་གི་ལོངས་སྐུ་དང་། བྱ་གྲུབ་ཡེ་ཤེས་སངས་རྒྱས་རང་སྣང་གི་སྤྲུལ་སྐུ་གང་ཞིག རྒྱས་འགྱུར་གྱི་རིགས་རྣམས་མཉམ་ཉིད་ཡེ་ཤེས་སོགས་སུ་འགྱུར་བའི་ཕྱིར། དེས་ན་རིགས་ཀྱི་སྐབས་འདིར་བཤད་པའི་སྐུ་ཕྱི་མ་གཉིས་པོ་གང་རུང་དང་། སངས་རྒྱས་རང་སྣང་གི་ལོངས་སྤྲུལ་གང་རུང་དང་། གཉིས་པ་ཡི་ནི་ཕྱི་མ་གཉིས་ཞེས་པའི་ཕྱི་མ་གཉིས་པོ་གང་རུང་རྣམས་དོན་གཅིག་ཅིང་། མཚན་གཞི་ནི་མཉམ་ཉིད་ཡེ་ཤེས་སོགས་ལ་འཇོག་གོ །དེ་སྐད་དུ་སྐབས་བརྒྱད་པའི་ཐད་ཀྱི་འདི་ཉིད་ལས། མདོར་ན་སངས་རྒྱས་རང་གི་གནས་ལུགས་འཆད་པའི་ཚེ། སངས་རྒྱས་ཀྱི་སྐུ་མཚན་ཉིད་པ་ཆོས་སྐུ་གཅིག་པོ་ཡིན་ཏེ། དེའི་ཚེ་ལོངས་སྤྲུལ་གཉིས་ཀྱང་མཚན་དང་དཔེ་བྱད་ཀྱིས་སྤྲས་པའི་གཟུགས་སྐུ་ལ་མི་འཇོག་པར་ཡེ་ཤེས་ཕྱི་མ་གསུམ་ལ་འཇོག་པའི་ཕྱིར། ཞེས་གསུངས་པ་ཡིན་ནོ། །དེ་ལྟར་ན་འདི་ཉིད་ལས། རྒྱུན་མཐའི་བྱང་སེམས་གང་ཟག་གི་ཆ་ལོངས་སྐུར་འགྱུར་བ་མ་ཡིན་གྱི། ཞེས་གསུངས་པ་ཡང་བྱང་སེམས་རྒྱུན་མཐའ་པ། མཉམ་ཉིད་ཡེ་ཤེས་དང་སོར་རྟོག་ཡེ་ཤེས་སུ་འགྱུར་བ་མིན་པའི་དོན་ཡིན་པས། བློ་ལ་མི་བདེ་བ་བྱ་མི་དགོས་སོ། །གཞན་དུ་ན་སྒྲ་ཇི་བཞིན་དུ་འཁྲུལ་ན། བྱང་སེམས་རྒྱུན་མཐའ་པ་སྐད་ཅིག་གཉིས་པར་ལོངས་སྐུར་འགྱུར་ངེས་དེ་ལོངས་སྐུར་མི་འགྱུར་ན། ལོངས་སྐུར་འགྱུར་བ་མི་རྙེད་པར་འགྱུར་རོ། །མདོར་ན། གཉིས་པ་ཡི་ནི་ཕྱི་མ་གཉིས་ཞེས་པའི་དངོས་བསྟན་གྱི་ལོངས་སྤྲུལ་གཉིས་པོ་དེ་སངས་རྒྱས་རང་སྣང་གི་ལོངས་སྤྲུལ་དུ་བྱས་ནས་སངས་རྒྱས་ཀྱི་ཡེ་ཤེས་ལ་འཇོག་པ་གནད་ཀྱི་ཡིན་ཞིང་། འདིའི་ལོངས་སྤྲུལ་སངས་རྒྱས་འཕགས་པ་ལ་མི་བྱེད་དེ། རྒྱས་འགྱུར་གྱི་རིགས་སངས་རྒྱས་ཀྱི་ཡེ་ཤེས་སུ་གནས་འགྱུར་བ་ཡིན་གྱིས། གང་ཟག་ཏུ་གནས་འགྱུར་བ་མི་འཐད་པའི་ཕྱིར། དེ་བཞིན་དུ་རིགས་ཀྱི་མཚན་ཉིད་ཀྱི་སྐབས་འདིར་བཤད་པའི་ངོ་བོ་ཉིད་སྐུ་དང་། དང་པོའི་སྐུ་ནི་དང་པོ་སྟེ་ཞེས་པའི་དངོས་བསྟན་གྱི་སྐུ་དང་། སངས་རྒྱས་རང་སྣང་གི་ངོ་བོ་ཉིད་སྐུ་རྣམས་དོན་གཅིག རང་སྣང་གི་ངོ་བོ་ཉིད་སྐུ་ཡིན་ན། ངོ་བོ་ཉིད་སྐུ་ཡིན་པས་མ་ཁྱབ་སྟེ། དེ་ལ་དབྱིངས་དང་ཡེ་ཤེས་གཉིས་སུ་ཡོད་པའི་ཕྱིར། དེ་ཡང་དེར་གྱུར་པའི་དབྱིངས་ནི་གློ་བུར་དྲི་བྲལ་གྱི་ཆོས་དབྱིངས་དང་། དེར་གྱུར་པའི་ཡེ་ཤེས་ནི། མེ་ལོང་ལྟ་བུའི་ཡེ་ཤེས་ཡིན་ནོ། །དེའི་རྒྱུ་མཚན་ཡང་། རྒྱུན་མཐའི་བྱང་སེམས་ཀྱི་རྒྱུད་ཀྱི་སེམས་ཡེ་ཤེས་བཞིར་གནས་གྱུར་པ་ན། དེའི་སེམས་ཀྱི་ནང་སེལ་ཀུན་གཞིའི་རྣམ་ཤེས་གནས་གྱུར་པ་ལ་མེ་ལོང་ལྟ་བུའི་ཡེ་ཤེས་སུ་འཇོག དེའི་རྒྱུད་ཀྱི་སེམས་ཀྱི་ཆོས་དབྱིངས་གནས་གྱུར་པ་ལ་དག་པ་གཉིས་ལྡན་གྱི་ཆོས་དབྱིངས་སུ་འཇོག་ཅིང་། མེ་ལོང་ལྟ་བུའི་ཡེ་ཤེས་དང་དག་པ་གཉིས་ལྡན་པའི་ཆོས་དབྱིངས་དང་སངས་རྒྱས་རང་སྣང་གི་ངོ་བོ་ཉིད་སྐུ་ཡིན་པས། དེ་ལ་གཉིས་ཡོད་པར་གྲུབ་བོ། །དེ་སྐད་དུ་འདི་ཉིད་ལས། རྒྱུན་མཐའི་བྱང་སེམས་ཀྱི་སེམས་ཡེ་ཤེས་བཞིར་གྱུར་ཅིང་། སེམས་ཀྱི་ཆོས་དབྱིངས་དེ་གློ་བུར་དྲི་བྲལ་གྱི་ཆོས་དབྱིངས་སུ་གྱུར་པའི་ཚེ་ན། མེ་ལོང་ལྟ་བུའི་ཡེ་ཤེས་དང་། དབྱིངས་རྣམ་དག་དང་། ངོ་བོ་ཉིད་ཀྱི་སྐུ་དང་ཞེས་གསུངས་པ་ཡིན་ནོ། །ཡང་དེའི་རྒྱུད་ཀྱི་སེམས་དང་སེམས་འབྱུང་ལམ་གྱི་བསྡུས་པ་རྣམས་རྒྱས་འགྱུར་གྱི་རིགས་ཡིན་པས། དེ་གནས་གྱུར་པ་ན་སངས་རྒྱས་རང་སྣང་གི་ལོངས་སྤྲུལ་གཉིས་སམ་ཡེ་ཤེས་ཕྱི་མ་གསུམ་དུ་འཇོག་པ་གནད་ཀྱི་དོན་ཏོ། །ལེགས་པར་བཤད་པའི་མཆོད་སྤྲིན་འདིས་ཀུན་མཁྱེན་ཆོས་ཀྱི་རྒྱལ་པོ་དགེས་པའི་ཞལ་གྱི་འཛུམ་དཀར་ལས་བྱུང་བའི་ཡེ་ཤེས་གཟིགས་པའི་བྱིན་བརླབ་བདག་དང་སེམས་ཅན་ཐམས་ཅད་ཀྱི་རྒྱུད་ལ་འཇུག་པར་གྱུར་ཅིག གཉིས་པ་རྣམ་གྲངས་ནི། རིགས་དང་ཁམས་དང་ས་བོན་ལ་སོགས་པ་སྤྱིར་རིགས་པ་ཙམ་གྱི་རྣམ་གྲངས་དང་། བདེ་གཤེགས་སྙིང་པོ་དང་། ཆོས་དབྱིངས་དང་། སངས་རྒྱས་ཀྱི་ཁམས་ལ་སོགས་པ་རང་བཞིན་གནས་རིགས་ཀྱི་རྣམ་གྲངས་ཙམ་ཡིན་ཞིང་། དོན་གཅིག་ཏུ་འཁྲུལ་པར་མི་བྱ་སྟེ། སངས་རྒྱས་འཕགས་པའི་རྒྱུད་ཀྱི་བདེ་གཤེགས་སྙིང་པོ་དང་། ཆོས་དབྱིངས་དེ་རང་བཞིན་གནས་རིགས་མ་ཡིན་པའི་ཕྱིར། རང་བཞིན་གནས་རིགས་ཡིན་ན། བདེ་གཤེགས་སྙིང་པོ་དང་ཆོས་དབྱིངས་ཡིན་པས་ཁྱབ་སྟེ། དེ་དེ་གཉིས་ཀྱི་ནང་སེལ་གྱི་བྱེ་བྲག་ཡིན་པའི་ཕྱིར། རང་བཞིན་གནས་རིགས་ཞེས་པའི་ཟུར་གྱི་རང་བཞིན་འདི་ལ་དབུ་སེམས་གཉིས་འདོད་ཚུལ་སོ་སོར་ཡོད་དེ། སེམས་ཙམ་པས་དེའི་ཟུར་གྱི་རང་བཞིན་དང་ཟག་མེད་ཀྱི་ཡེ་ཤེས་ཀྱི་རྒྱུ་དོན་གཅིག་པར་བྱས་ནས་རང་བཞིན་གནས་རིགས་འདུས་བྱས་སུ་འདོད། དེ་ལ་དབུ་མ་པས་འོ་ན་རྒྱས་འགྱུར་གྱི་རིགས་ཀྱང་རང་བཞིན་གནས་རིགས་སུ་འགྱུར་ཏེ། དེ་ཟག་མེད་ཀྱི་ཡེ་ཤེས་ཀྱི་རྒྱུར་གྱུར་པའི་རིགས་ཡིན་པའི་ཕྱིར་ཞེས་པའི་སྐྱོན་བརྗོད་ནས། རང་ལུགས་ལ་ཆོས་ཉིད་ཀྱི་རིགས་དང་། རང་བཞིན་གནས་རིགས་དོན་གཅིག་པར་རང་བཞིན་གནས་རིགས་འདུས་མ་བྱས་སུ་འདོད་པ་ཡིན་ཏེ། ཁ་སྐོང་ལས། རང་བཞིན་གནས་རིགས་འདུས་བྱས་སུ། །འདོད་པ་དངོས་སྨྲའི་ལུགས་ཡིན་གྱིས། །དབུ་མ་པ་ཡི་ལུགས་ལ་མེད། །ཅེས་བཤད་པ་ལྟར་རོ། །འདིའི་རྒྱབ་རྟེན་གྱི་ལུང་ནི་ཉི་སྣང་ཡིན་ཏེ། དེ་ཉིད་ལས། དེ་དག་གིས་ནི་རང་བཞིན་དུ་གནས་པའི་རིགས་ལ་རང་བཞིན་དུ་བརྗོད་པའི་དོན་བརྗོད་དགོས་སོ། །རྒྱུའི་རྣམ་གྲངས་ཡིན་ནོ་ཞེ་ན། རྐྱེན་གྱིས་ཡང་དག་པར་བླངས་པ་ཡང་དེ་ཡིན་པས་ན་དོན་གྱི་ཁྱད་པར་ཅི་ཡོད། ཆོས་ཀྱི་རྣམ་གྲངས་ཡིན་པ་ལ་ནི་ཉེས་པ་འདི་མེད་དོ། །ཞེས་གསུངས་པའི་ཕྱིར། གསུམ་པ་དབྱེ་བ་ལ། གནས་སྐབས་ཀྱི་སྒོ་ནས་དབྱེ་བ། ངོ་བོའི་སྒོ་ནས་དབྱེ་བ། རྟེན་ཆོས་སྒྲུབ་པའི་སྒོ་ནས་དབྱེ་བ་དང་གསུམ་ལས། དང་པོ་ལ་གནས་སྐབས་མ་ངེས་པའི་རིགས་དང་། གནས་སྐབས་ངེས་པའི་རིགས་གཉིས། དང་པོ་ནི། གནས་སྐབས་ཉན་ཐོས་ཀྱི་ལམ་དུ་ཞུགས་ཀྱང་ཉན་ཐོས་ཀྱི་བྱང་ཆུབ་ཐོབ་པར་མ་ངེས་ཤིང་། རྐྱེན་དབང་གིས་ཐེག་པ་གཞན་དུ་སྒྱུར་དུ་རུང་བའི་ཉན་ཐོས་སློབ་པའི་རྒྱུད་ཀྱི་ཆོས་དབྱིངས་དང་། གནས་སྐབས་རང་རྒྱལ་གྱི་ལམ་དུ་ཞུགས་ཀྱང་རང་རྒྱལ་གྱི་བྱང་ཆུབ་ཐོབ་པར་མ་ངེས་ཤིང་། ཤརྐྱེན་དབང་གིས་ཐེག་པ་གཞན་དུ་སྒྱུར་དུ་རུང་བའི་རང་རྒྱལ་གྱི་རིགས་ཅན་སློབ་པའི་རྒྱུད་ཀྱི་ཆོས་དབྱིངས་དང་། གནས་སྐབས་ཐེག་ཆེན་གྱི་ལམ་དུ་ཞུགས་ཀྱང་། རྐྱེན་དབང་གིས་ཐེག་དམན་དུ་ལྷུང་ངེས་ཀྱི་བྱང་སེམས་ཚོགས་ལམ་པའི་རྒྱུད་ཀྱི་ཆོས་དབྱིངས་ལྟ་བུའོ། །གཉིས་པ་གནས་སྐབས་ངེས་པའི་རིགས་ལ། གནས་སྐབས་ཉན་ཐོས་སུ་ངེས་པའི་རིགས་དང་། གནས་སྐབས་རང་རྒྱལ་དུ་ངེས་པའི་རིགས་དང་། གནས་སྐབས་ཐེག་ཆེན་དུ་ངེས་པའི་རིགས་དང་གསུམ་ལས། དང་པོ་ནི། དང་པོ་ཉིད་ནས་ཉན་ཐོས་ཀྱི་ལམ་དུ་ཞུགས་ཏེ་རྐྱེན་དབང་གིས་གནས་སྐབས་ཐེག་པ་གཞན་དུ་སྒྱུར་དུ་མི་རུང་བར་ཉན་ཐོས་ཀྱི་བྱང་ཆུབ་ཐོབ་པར་ངེས་པའི་ཉན་ཐོས་སློབ་པའི་རྒྱུད་ཀྱི་ཆོས་དབྱིངས་ལྟ་བུའོ། །གཉིས་པ་ནི། དང་པོ་ཉིད་ནས་རང་རྒྱལ་ལམ་དུ་ཞུགས་ཏེ་རྐྱེན་དབང་གིས་གནས་སྐབས་ཐེག་པ་གཞན་དུ་སྒྱུར་དུ་མི་རུང་བར་རང་རྒྱལ་གྱི་རིགས་ཅན་སློབ་པའི་རྒྱུད་ཀྱི་ཆོས་དབྱིངས་ལྟ་བུའོ། །གསུམ་པ་ནི། དང་པོ་ཉིད་ནས་ཐེག་ཆེན་ལམ་དུ་ཞུགས་ཏེ་རྐྱེན་དབང་གིས་ཐེག་པ་གཞན་དུ་སྒྱུར་དུ་མི་རུང་བར་ཐེག་ཆེན་གྱི་བྱང་ཆུབ་ཐོབ་པར་ངེས་པའི་བྱང་སེམས་ཀྱི་རྒྱུད་ཀྱི་ཆོས་དབྱིངས་ལྟ་བུའོ། །མདོར་ན། གནས་སྐབས་ཉན་ཐོས་སུ་ངེས་པའི་རིགས་དང་། གནས་སྐབས་ཉན་ཐོས་སུ་རིགས་ངེས་པའི་ཉན་ཐོས་སློབ་པའི་རྒྱུད་ཀྱི་རང་བཞིན་གནས་རིགས་དོན་གཅིག་ཡིན་ཞིང་། དེས་ཕྱི་མ་གཉིས་ལའང་ཤེས་པར་བྱའོ། །དེ་གསུམ་ཀའང་མཐར་ཐུག་ཐེག་ཆེན་དུ་ངེས་པའི་རིགས་ཡིན་ཏེ། མཐར་ཐུག་ཉན་ཐོས་རང་རྒྱལ་དུ་རིགས་ངེས་པ་མེད་པའི་ཕྱིར་དང་། རིགས་ཡིན་ན། མཐར་ཐུག་སངས་རྒྱས་སུ་ངེས་པའི་རིགས་ཡིན་པས་ཁྱབ་པའི་ཕྱིར། འདིར་ཁ་ཅིག གནས་སྐབས་ཉན་ཐོས་སུ་ངེས་པའི་རིགས་ཡིན་ན། ཉན་ཐོས་སུ་ངེས་པའི་རིགས་ཡིན་པས་ཁྱབ། གནས་སྐབས་རང་རྒྱལ་དུ་ངེས་པའི་རིགས་ཡིན་ན། རང་རྒྱལ་དུ་ངེས་པས་ཁྱབ་ཟེར་བ་མི་འཐད་དེ། དང་པོ་ལ། དང་པོ་ཉིད་ནས་ཉན་ཐོས་ལམ་དུ་ཞུགས་ཏེ་ཞེས་སོགས་སྔར་སྨོས་པའི་རྩོད་གཞི་དང་པོ་དེ་ཆོས་ཅན། དེར་ཐལ། དེའི་ཕྱིར། ཆོས་ཅན་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། རྐྱེན་དབང་གི་རང་རྒྱལ་དང་ཐེག་ཆེན་གང་རུང་དུ་སྒྱུར་དུ་མི་རུང་བར་ཐལ། འདོད་པའི་ཕྱིར། འདོད་ན། དེ་ཆོས་ཅན། རྐྱེན་དབང་གི་དེ་གང་རུང་དུ་སྒྱུར་དུ་རུང་བར་ཐལ། རྐྱེན་དབང་གིས་ཐེག་ཆེན་དུ་སྒྱུར་རུང་བའི་ཕྱིར་ཏེ། ཉན་ཐོས་ཀྱི་བྱང་ཆུབ་ཐོབ་རྗེས་སུ་ཐེག་ཆེན་དུ་ཞུགས་ཏེ་བླ་ན་མེད་པའི་བྱང་ཆུབ་ཐོབ་པར་འགྱུར་ངེས་པའི་ཕྱིར། མ་གྲུབ་ན། དེར་ཐལ། མཐར་ཐུག་ཐེག་པ་ཅིག་ཏུ་གྲུབ་པའི་ཕྱིར། གཏན་ཚིགས་གྲུབ་ཅིང་ཁྱབ་སྟེ། འགྲེལ་པ་དོན་གསལ་ལས། ཐེག་པ་གསུམ་རྣམ་པར་བཞག་པ་ནི། དགོངས་པ་ཅན་ཡིན་གྱི་ཞེས་སོགས་དང་། སྐྱེ་བོ་ཐམས་ཅད་བླ་ན་མེད་པ་ཡང་དག་པར་རྫོགས་བྱང་ཆུབ་ཏུ་མངོན་པར་འགྲོ་བ་ཅན་ཡིན་པས་ཞེས་གསུངས་པ་འཐད་པའི་ཕྱིར། གཉིས་པ་ལ། སྔར་སྨོས་པའི་མཚན་གཞི་གཉིས་པ་ཆོས་ཅན། དེར་ཐལ། དེའི་ཕྱིར་ཏེ། ཆོས་ཅན་ཡིན་པའི་ཕྱིར། འདོན་ན་འགྲེ། དེས་ནས་གནས་སྐབས་ཉན་ཐོས་དང་རང་རྒྱལ་དུ་ངེས་པའི་རིགས་ཡིན་ན། ཉན་ཐོས་ཀྱི་རིགས་དང་རང་རྒྱལ་གྱི་རིགས་ཡིན་པས་ཁྱབ་སྟེ། ཉན་ཐོས་ཀྱི་ལམ་གྱི་རྟེན་རིགས་ལ་ཉན་ཐོས་ཀྱི་རིགས་དང་། རང་རྒྱལ་གྱི་ལམ་གྱི་རྟེན་རིགས་ལ་རང་རྒྱལ་གྱི་རིགས་སུ་འཇོག་པས་སོ། །འོན་ཀྱང་གནས་སྐབས་ཉན་ཐོས་དང་རང་རྒྱལ་དུ་ངེས་པའི་རིགས་ཡིན་ན། ཉན་ཐོས་དང་རང་རྒྱལ་དུ་ངེས་པའི་རིགས་མ་ཡིན་པས་ཁྱབ་སྟེ། ཉན་ཐོས་དང་རང་རྒྱལ་དུ་རིགས་ངེས་པ་ཡིན་ན། རྐྱེན་དབང་གིས་ཐེག་པ་གཞན་དུ་སྒྱུར་མི་རུང་དགོས་པ་ལས། འདིར་མཐར་ཐུག་ཐེག་པ་གཅིག་ཏུ་གྲུབ་པས། ཉན་རང་གང་རུང་ཡིན་ན། མཐར་ཐུག་ཐེག་ཆེན་ལམ་དུ་འཇུག་པས་ཁྱབ་པའི་ཕྱིར། དེ་བཞིན་དུ་གནས་སྐབས་ཉན་ཐོས་སུ་ངེས་པའི་གང་ཟག་ཡིན་ན། ཉན་ཐོས་སུ་རིགས་ངེས་པའི་གང་ཟག་ཡིན་པས་ཁྱབ། གནས་སྐབས་རང་རྒྱལ་དུ་རིགས་ངེས་པའི་གང་ཟག་ཡིན་ན། རང་རྒྱལ་དུ་རིགས་ངེས་པའི་གང་ཟག་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། དང་པོ་ཉིད་ནས་ཉན་ཐོས་ལམ་དུ་ཞུགས་ཏེ་ཉན་ཐོས་ཀྱི་བྱང་ཆུབ་ཐོབ་པར་ངེས་པའི་ཉན་ཐོས་བསྒོམ་ལམ་པ་ཆོས་ཅན། དེར་ཐལ། དེའི་ཕྱིར་ཏེ། གནས་སྐབས་ཉན་ཐོས་སུ་རིགས་ངེས་པའི་ཉན་ཐོས་སློབ་པ་ཡིན་པའི་ཕྱིར་ཏེ། གནས་སྐབས་དེར་ངེས་པའི་ཉན་ཐོས་བསྒོམ་ལམ་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཉན་ཐོས་སུ་རིགས་ངེས་པའི་གང་ཟག་མ་ཡིན་པར་ཐལ། རྐྱེན་དབང་གི་ཐེག་པ་གཞན་དུ་སྒྱུར་དུ་རུང་བའི་གང་ཟག་ཡིན་པའི་ཕྱིར་ཏེ། རྐྱེན་དབང་གིས་ཐེག་ཆེན་ལམ་དུ་འཇུག་ངེས་ཀྱི་གང་ཟག་ཡིན་པའི་ཕྱིར་ཏེ། ཉན་རང་གང་རུང་ཡིན་པའི་ཕྱིར། གཉིས་པ་ལ། དང་པོ་ཉིད་ནས་རང་རྒྱལ་གྱི་ལམ་དུ་ཞུགས་ཏེ་རང་རྒྱལ་གྱི་བྱང་ཆུབ་ཐོབ་པར་ངེས་པའི་རང་རྒྱལ་གྱི་རིགས་ཅན་སྒོམ་ལམ་པ་ཆོས་ཅན། དེར་ཐལ། དེའི་ཕྱིར། རྟགས་གསལ་འགྲེ། དེས་ན་མཐར་ཐུག་ལ་ལྟོས་ཏེ་རིགས་མ་ངེས་པ་མེད་ཅིང་། རིགས་ཡིན་ན། མཐར་ཐུག་ཐེག་ཆེན་དུ་ངེས་པའི་རིགས་ཡིན་པས་ཁྱབ། ཐེག་ཆེན་དུ་ངེས་པའི་རིགས་ཡིན་ན། ཐེག་ཆེན་གྱི་རིགས་ཡིན་པས་མ་ཁྱབ་སྟེ། ཉན་རང་གི་རིགས་རྣམས་ཐེག་དམན་གྱི་རིགས་ཡིན་པའི་ཕྱིར། གལ་ཏེ་ཉན་ཐོས་ཀྱི་རིགས་ཆོས་ཅན། ཐེག་ཆེན་གྱི་རིགས་ཡིན་པར་ཐལ། སངས་རྒྱས་ཀྱི་རིགས་ཡིན་པའི་ཕྱིར་ཞེ་ན། མ་ངེས་ཏེ། འོ་ན་ཉན་ཐོས་ཀྱི་ལམ་ཆོས་ཅན། ཐེག་ཆེན་གྱི་ལམ་ཡིན་པར་ཐལ། སངས་རྒྱས་ཀྱི་ལམ་ཡིན་པའི་ཕྱིར། སྟོབས་མཚུངས། མ་གྲུབ་ན། དེར་ཐལ། ལམ་ཡིན་པའི་ཕྱིར། དེ་ལྟར་ན། ངེས་པའི་རིགས་ཀྱི་མཚན་ཉིད་ནི། ཐེག་པ་གསུམ་པོ་གང་རུང་གི་རིགས་གང་ཞིག རྐྱེན་དབང་གིས་གནས་སྐབས་ཐེག་པ་གཞན་དུ་སྒྱུར་དུ་མི་རུང་བའོ། མ་ངེས་པའི་རིགས་ཀྱི་མཚན་ཉིད་ནི། རིགས་གང་ཞིག གནས་སྐབས་ཐེག་པ་གསུམ་པོ་གང་རུང་གི་རིགས་སུ་མ་ངེས་པའོ། །འདི་ལ་དབྱེ་ན། ལམ་མ་ཞུགས་ཀྱི་གནས་སྐབས་ཀྱི་མ་ངེས་པའི་རིགས་དང་། ལམ་ཞུགས་ཀྱི་གནས་སྐབས་ཀྱི་མ་ངེས་པའི་རིགས་གཉིས། དང་པོ་ནི། ལམ་མ་ཞུགས་ཀྱི་སེམས་ཅན་དམྱལ་བ་ལ་སོགས་པའི་རྒྱུད་ཀྱི་རང་བཞིན་གནས་རིགས་སོ། །གཉིས་པ་ནི། རང་རྒྱལ་དུ་འགྱུར་ངེས་ཀྱི་གཅིག་ཅར་བའི་རྒྱུན་ཞུགས་ཀྱི་རང་བཞིན་གནས་རིགས་དང་། ཐེག་ཆེན་ལམ་དུ་འཇུག་ཁ་མའི་རང་རྒྱལ་གྱི་རིགས་ཅན་སློབ་པའི་རྒྱུད་ཀྱི་རང་བཞིན་གནས་རིགས་དང་། ཐེག་དམན་དུ་ལྷུང་ངེས་ཀྱི་བྱང་སེམས་ཚོགས་ལམ་པའི་རྒྱུད་ཀྱི་རང་བཞིན་གནས་རིགས་རྣམས་སོ། །འདི་ལ་ཁ་ཅིག རིགས་གང་ཞིག རྐྱེན་དབང་གིས་ཐེག་པ་གཞན་དུ་སྒྱུར་དུ་མི་རུང་བ་ངེས་པའི་རིགས་ཀྱི་མཚན་ཉིད་དང་། རིགས་གང་ཞིག རྐྱེན་དབང་གིས་ཐེག་པ་གཞན་དུ་སྒྱུར་དུ་རུང་བ་མ་ངེས་པའི་རིགས་ཀྱི་མཚན་ཉིད་ཡིན་གསུངས་པ་མི་འཐད་དེ། དང་པོ་ལ། གནས་སྐབས་ཉན་ཐོས་སུ་ངེས་པའི་རིགས་ཆོས་ཅན། མཚན་ཉིད་ཀྱི་ཟུར་ཕྱི་མ་དེར་ཐལ། མཚོན་བྱ་དེའི་ཕྱིར། གནས་སྐབས་ཐེག་པ་གསུམ་པོ་གང་རུང་དུ་ངེས་པའི་རིགས་ཡིན་པའི་ཕྱིར། མ་ཁྱབ་ན། ངེས་པའི་རིགས་མེད་པར་ཐལ། གནས་སྐབས་ཐེག་པ་གསུམ་པོ་གང་དུ་ངེས་པའི་རིགས་ཡིན་ན། ངེས་པའི་རིགས་ཡིན་པས་མ་ཁྱབ་པའི་ཕྱིར། གོང་དུ་འདོད་ན། དེ་ཆོས་ཅན། རྐྱེན་དབང་གིས་དེར་སྒྱུར་དུ་མི་རུང་བ་མ་ཡིན་པར་ཐལ། རྐྱེན་དབང་གི་ཐེག་ཆེན་དུ་སྒྱུར་དུ་རུང་བའི་ཐེག་དམན་གྱི་རིགས་ཡིན་པའི་ཕྱིར་ཏེ། རྐྱེན་དབང་གིས་མཐར་ཐུག་ཐེག་ཆེན་དུ་སྒྱུར་དུ་རུང་བའི་ཐེག་དམན་གྱི་རིགས་ཡིན་པའི་ཕྱིར་ཏེ། མཐར་ཐུག་ཐེག་ཆེན་དུ་ངེས་པའི་ཐེག་དམན་གྱི་རིགས་ཡིན་པའི་ཕྱིར་ཏེ། ཐེག་དམན་གྱི་རིགས་ཡིན་པའི་ཕྱིར། ཁྱབ་སྟེ། མཐར་ཐུག་ཐེག་པ་གཅིག་ཏུ་གྲུབ་པའི་ཕྱིར། གཉིས་པ་ལ། ལོག་སྲེད་ཅན་འཁོར་བར་གཏན་འཁྱམས་སུ་སྡོད་པའི་ལམ་མ་ཞུགས་ཀྱི་རྒྱུད་ཀྱི་ཆོས་དབྱིངས་ཆོས་ཅན། མཚན་ཉིད་ཀྱི་ཟུར་ཕྱི་མ་དེར་ཐལ། མ་ངེས་པའི་རིགས་ཡིན་པའི་ཕྱིར། གནས་སྐབས་ཐེག་པ་གསུམ་པོ་གང་རུང་མ་ངེས་པའི་རིགས་ཡིན་པའི་ཕྱིར་ཏེ། ཐེག་པ་གསུམ་པོ་གང་རུང་གི་ལམ་དུ་མ་ཞུགས་པའི་གང་ཟག་གི་རྒྱུད་ཀྱི་རིགས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གོང་དུ་འདོད་ན། དེ་ཆོས་ཅན། རྐྱེན་དབང་གིས་ཐེག་པ་གཞན་དུ་སྒྱུར་དུ་རུང་བ་མ་ཡིན་པར་ཐལ། རྐྱེན་དབང་གིས་ཐེག་པ་གསུམ་པོ་གང་དུ་ཡང་སྒྱུར་དུ་མི་རུང་བ་མ་ཡིན་པའི་ཕྱིར་ཏེ། རྩོད་གཞི་ཡིན་པའི་ཕྱིར། མ་གྲུབ་ན། དེ་དེ་ཡིན་པར་ཐལ། དེ་ཡོད་པའི་ཕྱིར་ཏེ། བདག་ཉིད་ཆེན་པོའི་ཐུབ་པ་དགོངས་གསལ་ལས། སེམས་ཙམ་པ་རིགས་ཆད་པ་འདོད། དབུ་མ་པ་རིགས་ཆད་པ་མི་འདོད་མོད། འོན་ཀྱང་འཁོར་བ་མཐའ་མེད་དུ་སྡོད་པ་དེ་དག་ནི་དོན་གྱི་རིགས་ཆད་པ་ཡིན་པར་ལྟ་སྟེ། དཔེར་ན་རྒྱལ་པོ་གསལ་རྒྱལ་གྱི་བྱི་བའམ། རྒྱ་ནག་གི་བྱིས་པའི་གཏམ་རྒྱུད་བཞིན་ནོ། །ཞེས་གསུངས་པའི་ཕྱིར། དོན་གྱི་རིགས་ཆད་ཡིན་ན། རིགས་ཆད་ཡིན་པས་མ་ཁྱབ་བོ། །གཉིས་པ་ངོ་བོའི་སྒོ་ནས་དབྱེ་བ་ལ། རང་བཞིན་གནས་རིགས་དང་། རྒྱས་འགྱུར་གྱི་རིགས་གཉིས་ལས། དང་པོའི་མཚན་ཉིད་ནི། ངོ་བོ་ཉིད་སྐུར་གནས་འགྱུར་རུང་གི་དྲི་མ་ལས་མ་གྲོལ་བའི་དབྱིངས་སོ། །གཉིས་པའི་མཚན་ཉིད་ནི། ཐེག་ཆེན་གྱི་ཐར་ལམ་གྱིས་བསྡུས་པའི་དྲི་མ་ལས་མ་གྲོལ་བའི་དགེ་རྩ་གང་ཞིག དྲི་མ་ལས་རྣམ་པར་དག་པ་ན་ཡེ་ཤེས་ཕྱི་མ་གསུམ་དུ་འགྱུར་དུ་རུང་བའོ། །ཡང་ན་མཚན་ཉིད་ཀྱི་ཟུར་དང་པོ་དེ་གང་ཞིག དྲི་མས་རྣམ་པར་དག་པ་ན། སངས་རྒྱས་རང་སྣང་གི་གཟུགས་སྐུ་གཉིས་སུ་འགྱུར་དུ་རུང་བ་སྟེ། གང་བཞག་ཀྱང་གནད་གཅིག་གོ །དེ་གཉིས་ཀྱི་རྟེན་གྱི་གང་ཟག་ནི། ཐུབ་པ་དགོངས་གསལ་ལས། རང་བཞིན་དུ་གནས་པའི་རིགས་སེམས་ཅན་ཐམས་ཅད་ལ་ཡོད། རྒྱས་པའི་རིགས་ནི་བྱང་ཆུབ་ཏུ་སེམས་བསྐྱེད་ནས་ཡོད་ཀྱིས་མ་བསྐྱེད་པ་ལ་མེད་དོ། །ཅེས་གསུངས་པ་ལྟར་རོ། །འདི་གཉིས་ཀྱི་རྣམ་བཞག་ནི། རྒྱུད་བླ་མར། རིགས་དེ་རྣམ་གཉིས་ཤེས་བྱ་སྟེ། །ཐོག་མེད་རང་བཞིན་གནས་པ་དང་། །ཡང་དག་བླང་བ་མཆོག་ཡིན་ནོ། །ཞེས་དང་། མདོ་སྡེ་རྒྱན་ལས། རང་བཞིན་དང་ནི་རྒྱས་པ་དང་། །ཞེས་གསུངས་པ་ལྟར་རོ། །མདོར་ན། རྒྱས་འགྱུར་གྱི་རིགས་དང་། ཕྱིར་མི་ལྡོག་པའི་བྱང་སེམས་ཀྱི་རྒྱུད་ཀྱི་ལམ་དང་། རིགས་ཀྱི་ནུས་པ་གོང་འཕེལ་དུ་རྒྱས་པར་འགྱུར་བའི་རིགས་རྣམས་དོན་གཅིག་སྟེ། འདི་ཉིད་ལས། མདོར་ན། རྒྱས་འགྱུར་གྱི་རིགས་ཡིན་ན། ཐེག་པ་གཞན་དུ་མ་ཞུགས་པར་རང་གི་ཐེག་པ་དེ་ཉིད་ནུས་པ་མཐར་ཐུག་སྒྲུབ་ནུས་པ་ནི་གནད་ཀྱི་དོན་ཏོ་ཞེས་གསུངས་པའི་ཕྱིར། གསུམ་པ་བརྟེན་ཆོས་སྒྲུབ་པའི་སྒོ་ནས་དབྱེ་བ་ལ། ཉན་ཐོས་ཀྱི་སྒྲུབ་པའི་རྟེན་རིགས་དང་། རང་རྒྱལ་གྱི་སྒྲུབ་པའི་རྟེན་རིགས་དང་། ཐེག་ཆེན་གྱི་སྒྲུབ་པའི་རྟེན་རིགས་དང་གསུམ་ལས། ཕྱི་མ་ལ། འདིར་བསྟན་སྒྲུབ་པའི་རྟེན་རིགས་བཅུ་གསུམ་དུ་དབྱེ་བ་སྔར་བཤད་ཟིན་པ་ལྟར། ཁ་ཅིག ཐེག་ཆེན་སྒྲུབ་པའི་རྟེན་རིགས་ཡིན་ན། སྒྲུབ་པ་ཡི་ནི་རྟེན་གྱུར་པ། །ཆོས་ཀྱི་དབྱིངས་ཀྱི་རང་བཞིན་དང་། ཞེས་པའི་དངོས་བསྟན་གྱི་རིགས་ཡིན་པས་ཁྱབ། སྦྱོར་མཐོང་བསྒོམ་གསུམ་གང་རུང་ལ་གནས་པའི་བྱང་སེམས་ཀྱི་རྒྱུད་ཀྱི་ཆོས་དབྱིངས་ཡིན་ན། ཚིག་རྐང་གཉིས་པོ་དེའི་དངོས་བསྟན་གྱི་ཆོས་དབྱིངས་ཡིན་པས་ཁྱབ་ཟེར་བ་མི་འཐད་དེ། དང་པོ་ལ་བྱང་སེམས་ཚོགས་ལམ་པའི་རྒྱུད་ཀྱི་ཆོས་དབྱིངས་ཆོས་ཅན། དེར་ཐལ། དེའི་ཕྱིར་ཏེ། བྱང་སེམས་ཚོགས་ལམ་པའི་རྒྱུད་ཀྱི་ཐེག་ཆེན་གྱི་སྒྲུབ་པའི་རྟེན་རིགས་ཡིན་པའི་ཕྱིར་ཏེ། དེའི་རྒྱུད་ཀྱི་ཚོགས་ལམ་གྱི་རྟེན་རིགས་ཡིན་པའི་ཕྱིར། མ་གྲུབ་ན། དེ་དེ་ཡིན་པར་ཐལ། དེའི་རྒྱུད་ཀྱི་ཚོགས་ལམ་དེ་དེའི་རྒྱུད་ཀྱི་ཆོས་དབྱིངས་ལ་བརྟེན་པའི་ཕྱིར། གཞི་ལམ་འབྲས་བུའི་ཆོས་ཐམས་ཅད་ཆོས་དབྱིངས་ལ་བརྟེན་པར་བཤད་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་གྱི་སྦྱོར་ལམ་ཐོབ་པའི་གང་ཟག་གི་རྒྱུད་ཀྱི་སྒྲུབ་པའི་རྟེན་རིགས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། བྱང་སེམས་ཚོགས་ལམ་པའི་རྒྱུད་ཀྱི་སྒྲུབ་པའི་རྟེན་རིགས་ཡིན་པའི་ཕྱིར་ཏེ། དེའི་རྒྱུད་ཀྱི་རང་བཞིན་གནས་རིགས་ཡིན་པའི་ཕྱིར་ཏེ། དེའི་རྒྱུད་ཀྱི་ཆོས་དབྱིངས་ཡིན་པའི་ཕྱིར། གཉིས་པ་ལ། ས་བཅུ་པའི་སྦྱོར་བ་ཉེར་བསྡོགས་ཀྱི་ལམ་ལ་གནས་པའི་བྱང་སེམས་ཀྱི་རྒྱུད་ཀྱི་ཆོས་དབྱིངས་ཆོས་ཅན། དེར་ཐལ། དེའི་ཕྱིར་ཏེ། བྱང་སེམས་བསྒོམ་ལམ་པའི་རྒྱུད་ཀྱི་ཆོས་དབྱིངས་ཡིན་པའི་ཕྱིར་ཏེ། བྱང་སེམས་ས་བཅུ་པའི་རྒྱུད་ཀྱི་ཆོས་དབྱིངས་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། འདིར་བསྟན་ཐེག་ཆེན་སྒྲུབ་པའི་རྟེན་རིགས་བཅུ་གསུམ་པོ་གང་རུང་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ས་བཅུ་པའི་སྦྱོར་བ་ཉེར་བསྡོགས་ཀྱི་ལམ་དེ་འདིར་བསྟན་སྒྲུབ་པ་བཅུ་གསུམ་པོ་གང་རུང་མ་ཡིན་པའི་ཕྱིར་ཏེ། དེ་གཞན་གྱི་དོན་གྱི་གོ་རིམ་དང་ཞེས་པའི་དངོས་བསྟན་གྱི་སྒྲུབ་པ་ཡང་མ་ཡིན། དེ་ཡེ་ཤེས་སྩོལ་བ་མི་མངའ་བ། །འཇུག་པ་ཞེས་པའི་དངོས་བསྟན་གྱི་སྒྲུབ་པ་ཡང་མ་ཡིན། དེ་རྟོགས་པ་ཡི་ནི་ཞེས་པ་ནས་སློབ་མ་ཐུན་མོང་མིན་ཉིད་དང་། ཞེས་པའི་དངོས་བསྟན་གྱི་སྒྲུབ་པ་ཡང་མ་ཡིན་པའི་ཕྱིར། དང་པོ་གྲུབ་སྟེ། དེ་ས་བཅུ་པའི་རྗེས་ཐོབ་ཡེ་ཤེས་མ་ཡིན་པའི་ཕྱིར་ཏེ། དེ་མཉམ་བཞག་ཡེ་ཤེས་ཡིན་པའི་ཕྱིར། གཉིས་པ་གྲུབ་སྟེ། དེ་རྒྱུན་མཐའི་ཡེ་ཤེས་མ་ཡིན་པའི་ཕྱིར། གསུམ་པ་གྲུབ་སྟེ། དེ་ས་བཅུ་པའི་གནས་སྐབས་ཀྱི་སྒྲུབ་པ་ཡིན་པའི་ཕྱིར། བཞི་པ་སྒྲུབ་པའི་རྟེན་དུ་འགྱུར་ཚུལ་ནི། བྱང་སེམས་ཀྱི་རྒྱུད་ཀྱི་སེམས་ཀྱི་ཆོས་དབྱིངས་དེ་ཐབས་ཀྱིས་ཟིན་ཏེ། དགེ་རྩས་བསད་པ་ལ་རྟེན་རྣམ་བྱང་འཕགས་པའི་ཆོས་ཐམས་ཅད་བསྐྱེད་པར་བྱེད་པས་ན། སྒྲུབ་པའི་ལམ་གྱི་རྟེན་ཞེས་བྱ་སྟེ། ཉིར་སྣང་དུ། དེས་ན་འདི་ནི་ཆོས་ཀྱི་དབྱིངས་ཉིད་འཕགས་པའི་ཆོས་རྣམས་ཀྱི་རྒྱུ་ཡིན་པའི་ཕྱིར། རང་བཞིན་དུ་གནས་པའི་རིགས་སྒྲུབ་པའི་རྟེན་ཡིན་ནོ་ཞེས་སྟོན་པར་བྱེད་དོ། །ཅེས་གསུངས་པའི་ཕྱིར། །ཞིབ་ཏུ་བྱས་ན་གཞི་ལམ་འབྲས་བུའི་ཆོས་ཐམས་ཅད་ཆོས་ཀྱི་དབྱིངས་ལ་རྟེན་དགོས་པ་ཡིན་ནོ། །ལྔ་པ་རིགས་སུ་འཇོག་ཚུལ་ནི། རིགས་འདི་ཉིད་ལས་སངས་རྒྱས་ཀྱི། །སྐུ་གསུམ་ཐོབ་པར་འདོད་པ་སྟེ། །ཞེས་སོགས་གསུངས་པ་ལྟར། རིགས་གཉིས་པོ་འདི་སྐུ་གསུམ་དུ་གནས་གྱུར་གྱི་རྒྱུ་ཡིན་པས། རིགས་ཞེས་བྱ་སྟེ། རིགས་ཀྱི་དོན་ནི་རྒྱུའི་དོན་ཡིན་པས་སོ། །སྒྲུབ་པའི་རྟེན་བསྟན་ཟིན་ནས། །དེའི་འོག་ཏུ་མཚོན་བྱེད་ཀྱི་ཆོས་ལྔ་བསྒྲུབ་པའི་དམིགས་པ་འཆད་དེ། རིགས་བསད་པའི་གང་ཟག་གིས་དམིགས་པ་ལ་སྒྲོ་འདོགས་བཅད་ནས་སྒྲུབ་པ་ཉམས་སུ་ལེན་དགོས་པའི་ཕྱིར། འདི་འཆད་པ་ལ་མདོར་བསྟན། ཅུང་ཟད་བཤད། རྒྱས་པར་བཤད་པ་དང་གསུམ་ལས། དང་པོ་ནི། དམིགས་པ་དག་དང་ཞེས་པ་ལ་འཕྲོས་ནས། དམིགས་པ་དེ་གང་ཞེ་ན། ཆོས་ཐམས་ཅད་ཆོས་ཅན། འདིར་བསྟན་ཐེག་ཆེན་སྒྲུབ་པའི་དམིགས་པ་ཡིན་ཏེ། དེའི་སྒྲོ་འདོགས་བཅད་པར་བྱ་བའི་གཞི་ཡིན་པའི་ཕྱིར། ཞེས་འཆད་པ་ལ། དམིགས་པ་ཆོས་རྣམས་ཐམས་ཅད་དེ། ཞེས་པ་འདི་བྱུང་། གཉིས་པ་ནི། ཆོས་དེ་ཡང་དབྱེ་ན་གསུམ་དུ་ཡོད་དེ། དགེ་མི་དགེ་ལུང་མ་བསྟན་གསུམ་དུ་ཡོད་པའི་ཕྱིར། ཞེས་པ་ནི། དེ་ཡང་དགེ་ལ་སོགས་པ་ཡིན། །ཞེས་པས་བསྟན། གསུམ་པ་ནི་འདིར་བསྟན་སྒྲུབ་པའི་དམིགས་པ་ཆོས་ཅན། ཁྱོད་ལ་རྒྱས་པར་ཕྱེ་ན་བརྒྱད་ཡོད་དེ། ལམ་གྱི་སྒོ་ནས་འཇིག་རྟེན་དང་འཇིག་རྟེན་ལས་འདས་པའི་ཆོས་གཉིས། སྤང་གཉེན་གྱི་སྒོ་ནས་དབྱེ་ན། ཟག་བཅས་ཟག་མེད་གཉིས། བདེན་གཉིས་ཀྱི་སྒོ་ནས་འདུས་བྱས་དང་འདུས་མ་བྱས་གཉིས། འབྲས་བུའི་སྒོ་ནས། སློབ་མ་ཉན་ཐོས་དང་ཐུན་མོང་བའི་ཡོན་ཏན་དང་། སངས་རྒྱས་ཀྱི་ཐུན་མོང་མ་ཡིན་པའི་ཡོན་ཏན་དང་གཉིས་ཡོད་པའི་ཕྱིར། ཞེས་པ་ནི། འཇིག་རྟེན་པ་ཡི་རྟོགས་པ་དང་། །ཞེས་པ་ནས། གང་དག་ཐུབ་པའི་ཐུན་མོང་མིན་ཞེས་པའི་བར་གྱིས་བསྟན། ཚིག་རྐང་ཕྱི་མ་འདིས་འབྲས་བུ་སངས་རྒྱས་སའི་ཆོས་རྣམས་ཀྱང་སྒྲུབ་པའི་དམིགས་པ་ཡིན་པར་བསྟན་ནོ། །དེ་སྒྲུབ་པའི་དམིགས་པ་ཡིན་པའི་རྒྱུ་མཚན་ཡང་། བྱང་ཆུབ་སེམས་དཔས་སངས་རྒྱས་ཀྱི་ཡོན་ཏན་དེ་རྣམས་ད་ལྟ་མངོན་སུམ་དུ་རྟོགས་པ་མ་ཡིན་ཀྱང་། འབྲས་བུ་མཐར་ཐུག་ཐོབ་པ་ལ་ཡོན་ཏན་དེ་དག་ལ་སྒྲོ་འདོགས་ཆོད་ནས་བསྒོམ་པས་ཉམས་སུ་བླངས་པ་སྔོན་དུ་འགྲོ་དགོས་པ་ཡིན་ནོ། །སྒྲུབ་པའི་དམིགས་པ་བསྟན་ཟིན་ནས། །དེའི་འོག་ཏུ་སྒྲུབ་པའི་ཆེད་དུ་བྱ་བ་སྟོན་ཏེ། སྒྲོ་འདོགས་ཆོད་པའི་དོན་དེ་ཡང་ཆེད་དུ་བྱ་བ་ཆེན་པོ་གསུམ་ཐོབ་པའི་ཆེད་དུ་འབད་པས་ཉམས་སུ་བླངས་དགོས་པའི་ཕྱིར། དེ་ཡང་ཆེད་དང་ནི་ཞེས་པ་ལ་འཕྲོས་ནས། ཐེག་ཆེན་སྒྲུབ་པའི་ཆེད་དུ་བྱ་བ་དེ་གང་ཞེ་ན། དེ་ཆོས་ཅན། ཁྱོད་ལ་དབྱེ་ན་གསུམ་དུ་ཡོད་དེ། རང་རྒྱུད་ལྡན་གྱི་གང་ཟག་སེམས་ཅན་ཀུན་གྱི་མཆོག་ཉིད་དུ་བྱེད་པའི་སེམས་ཆེན་པོ་དང་། དེ་ལྟར་བྱེད་པའི་སྤོང་པ་ཆེན་པོ་དང་། དེ་ལྟར་བྱེད་པའི་རྟོགས་པ་ཆེན་པོ་དང་གསུམ་དུ་ཡོད་པའི་ཕྱིར། ཞེས་པ་ན། སེམས་ཅན་ཀུན་མཆོག་ཅེས་སོགས་ཚིགས་བཅད་གཅིག་གིས་བསྟན། འདིའི་དངོས་བསྟན་གྱི་སེམས་ཆེན་པོ་དང་། སངས་རྒྱས་སའི་སེམས་བསྐྱེད་དོན་གཅིག འདིའི་དངོས་བསྟན་གྱི་སྤོང་བ་ཆེན་པོ་དང་། སངས་རྒྱས་འཕགས་པའི་རྒྱུད་ཀྱི་སྤོང་བ་དོན་གཅིག འདིའི་དངོས་བསྟན་གྱི་རྟོགས་པ་ཆེན་པོ་དང་། རྣམ་མཁྱེན་དོན་གཅིག་ཡིན་ཅིང་། འདིའི་དངོས་བསྟན་གྱི་སྒྲུབ་པའི་ཆེད་དུ་བྱ་བ་ཡིན་ན། ཐེག་ཆེན་སྒྲུབ་པའི་མཐར་ཐུག་གི་ཆེད་དུ་བྱ་བ་དང་། ཐེག་ཆེན་སྒྲུབ་པའི་ཐོབ་བྱ་མཐར་ཐུག་ཡིན་པས་ཁྱབ་པ་ཡིན་ནོ། །ཁ་ཅིག ཐེག་ཆེན་སྒྲུབ་པའི་ཆེད་དུ་བྱ་བ་ཆེན་པོ་གསུམ་པོ་གང་རུང་ཡིན་ན། ཆེད་དུ་བྱ་བ་འདིར་ཤེས་བྱ་ཞེས་པའི་དངོས་བསྟན་གྱི་ཆེད་དུ་བྱ་བ་ཡིན་པས་ཁྱབ། ཐེག་ཆེན་སྒྲུབ་པའི་མཐར་ཐུག་གི་ཆེད་དུ་བྱ་བ་ཡིན་ན། ཆེད་དུ་བྱ་བ་འདིར་ཤེས་བྱ་ཞེས་པའི་དངོས་བསྟན་གྱི་ཆེད་དུ་བྱ་བ་ཡིན་པས་ཁྱབ། སེམས་ཅན་ཀུན་མཆོག་ཞེས་པའི་དངོས་བསྟན་གྱི་སེམས་ཅན་གྱི་མཆོག་ཡིན་ན། སེམས་ཅན་ཡིན་པས་ཁྱབ་ཟེར་བ་རྣམས་མི་འཐད་དེ། དང་པོ་ལ། བྱང་འཕགས་ཀྱི་རྒྱུད་ཀྱི་སེམས་ཆོས་ཅན། དེར་ཐལ། དེའི་ཕྱིར་ཏེ། ཐེག་ཆེན་སྒྲུབ་པའི་གནས་སྐབས་ཀྱི་ཆེད་དུ་བྱ་བར་གྱུར་པའི་ཆེན་པོ་གསུམ་པོ་གང་རུང་ཡིན་པའི་ཕྱིར་ཏེ། དེར་གྱུར་པའི་སེམས་ཆེན་པོ་ཡིན་པའི་ཕྱིར། མ་གྲུབ་ན། དེར་ཐལ། དེར་གྱུར་པའི་སེམས་ཆེན་པོ་ཡོད་པའི་ཕྱིར་ཏེ། དེར་གྱུར་པའི་ཆེན་པོ་གསུམ་ཀ་ཡོད་པའི་ཕྱིར་ཏེ། ཆེད་དུ་བྱ་དང་མངོན་ཤེས་དྲུག ཅེས་གསུངས་པ་འཐད་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་སྒྲུབ་པའི་མཐར་ཐུག་གི་ཆེད་དུ་བྱ་བ་ཡིན་པར་ཐལ། འདོད་པའི་ཕྱིར། གཉིས་པ་ལ་ལོངས་སྐུ་ཆོས་ཅན། དེར་ཐལ། དེའི་ཕྱིར་ཏེ། ཐེག་ཆེན་སྒྲུབ་པའི་ཐོབ་བྱ་མཐར་ཐུག་ཡིན་པའི་ཕྱིར་ཏེ། འབྲས་བུ་ཆོས་སྐུ་ཡིན་པའི་ཕྱིར་ཏེ། སངས་རྒྱས་འཕགས་པ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་སྒྲུབ་པའི་མཐར་ཐུག་གི་ཆེད་དུ་བྱ་བར་གྱུར་པའི་ཆེན་པོ་གསུམ་པོ་གང་རུང་ཡིན་པར་ཐལ། འདོད་པའི་ཕྱིར། འདོད་ན། སངས་རྒྱས་འཕགས་པའི་རྒྱུད་ཀྱི་སྤངས་རྟོགས་གང་རུང་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། གཟུགས་སྐུ་ཡིན་པའི་ཕྱིར། གསུམ་པ་ལ། སྟོན་པ་ཤཱཀྱ་ཐུབ་པ་ཆོས་ཅན། དེར་ཐལ། དེའི་ཕྱིར་ཏེ། སེམས་ཅན་ཀུན་གྱི་མཆོག་ཡིན་པའི་ཕྱིར་ཏེ། དེ་ཀུན་གྱི་གཙོ་བོ་ཡིན་པའི་ཕྱིར་ཏེ། འགྲོ་བ་ཀུན་གྱི་གཙོ་བོ་ཡིན་པའི་ཕྱིར་ཏེ། འགྲོ་བ་ཀུན་གྱི་བླ་མ་ཡིན་པའི་ཕྱིར་ཏེ། སྟོན་པ་སངས་རྒྱས་ཡིན་པའི་ཕྱིར། རྩ་བར་འདོད་ན་སླ། དེས་ན་རིགས་དྲུག་གི་སེམས་ཅན་ནས་བྱང་སེམས་ས་བཅུ་པའི་བར་ནི། སེམས་ཅན་ཀུན་ཞེས་པའི་དངོས་བསྟན་གྱི་སེམས་ཅན་དང་། སངས་རྒྱས་འཕགས་པ་རྣམས་ནི་ཀུན་མཆོག་ཅེས་པའི་དངོས་བསྟན་གྱི་མཆོག་ཡིན་ནོ། །སྒྲུབ་པའི་ཆེད་དུ་བྱ་བ་བསྟན་ཟིན་ནས། །དེའི་འོག་ཏུ་སྒྲུབ་པ་རང་གི་ངོ་བོ་སྟོན་ཏེ། ཆེད་དུ་བྱ་བ་དེ་ཡང་སྒྲུབ་པ་རང་གི་ངོ་བོས་སྒྲུབ་དགོས་པའི་ཕྱིར། འདི་ལ་ཡུལ་གྱི་སྒྲུབ་པ་དང་། མངོན་རྟོགས་ཀྱི་སྒྲུབ་པའི་ཁྱད་པར། སྒྲུབ་པ་བཞིའི་ས་མཚམས། སྒྲུབ་པ་བཞིའི་གྲངས་དང་གོ་རིམ་ངེས་པ། སོ་སོའི་དོན་ལ་འཇུག་པ་དང་བཞི་ལས། དང་པོ་ཡུལ་གྱི་སྒྲུབ་པ་དང་། སྤྱིའི་སྒྲུབ་པ་དང་། རྣམ་རྫོགས་སྦྱོར་བ་མིན་པར་གྱུར་པའི་ཐེག་ཆེན་སྒྲུབ་པའི་ཉམས་ལེན་རྣམས་དོན་གཅིག མཚན་གཞི་ནི། ཐེག་ཆེན་གྱི་ཚོགས་ལམ་ཕལ་པའི་གནས་སྐབས་ཀྱི་སྒྲུབ་པ་དེ་ཡིན་ཏེ། དེའི་གནས་སྐབས་ཀྱི་སྒྲུབ་པ་དེ། དཀར་པོའི་ཆོས་ཀྱི་རྟེན་གྱི་བྱ་བ་ཙམ་གཙོ་བོར་གྱུར་པའི་སྒྲུབ་པ་ཡིན་ཞིང་། ཕར་ཕྱིན་དྲུག་ལྡན་གྱི་མངོན་རྟོགས་ཉམས་སུ་ལེན་ཚུལ་ལ་མཁས་པའི་སྒྲུབ་པ་མ་ཡིན་པའི་ཕྱིར། གཉིས་པ་མངོན་པར་རྟོགས་པའི་སྒྲུབ་པ་དང་། བྱེ་བྲག་གི་སྒྲུབ་པ་དང་། རྣམ་རྫོགས་སྦྱོར་བས་བསྡུས་པའི་སྒྲུབ་པ་རྣམས་དོན་གཅིག མཚན་གཞི་ནི། ཐེག་ཆེན་གྱི་ཚོགས་ལམ་ཁྱད་པར་ཅན་ཡན་ཆད་ཀྱི་སྒྲུབ་པ་ཡིན་ཏེ། དེ་ཡན་ཆད་ཀྱི་སྒྲུབ་པ་དེ་མངོན་པར་རྟོགས་པ་རེ་རེ་བཞིན་ཕར་ཕྱིན་དྲུག་ལྡན་དུ་ཉམས་སུ་ལེན་ཚུལ་ལ་མཁས་པའི་སྒྲུབ་པ་ཡིན་པའི་ཕྱིར། ཚོགས་ལམ་ཕལ་པ་དང་། ཁྱད་པར་ཅན་གྱི་ཁྱད་པར་ནི། ཐེག་ཆེན་གྱི་གདམས་ངག་ལ་ཐོས་བསམ་བྱེད་བཞིན་པ་ཙམ་ལས་སྔར་བསྒོམ་པ་ལམ་བཞུགས་པས་སངས་རྒྱས་སོགས་ཀྱི་ཡུལ་ལྔ་ལ་མཁས་པའི་དད་སོགས་ལྔ་མ་ཐོབ་པའི་ཚོགས་ལམ་ནི། ཚོགས་ལམ་ཕལ་པ་དང་། གདམས་ངག་ལ་ཐོས་བསམ་མཐར་ཕྱིན་ནས། དེའི་དོན་བསྒོམ་པས་སངས་རྒྱས་སོགས་ཀྱི་ཡུལ་ལྔ་ལ་མཁས་པའི་དད་སོགས་ལྔ་ཐོབ་པའི་ཚོགས་ལམ་ནི། ཚོགས་ལམ་ཁྱད་པར་ཅན་ཏེ། འདི་སྐད་དུ་ཉིར་སྣང་དང་། དོན་གསལ་གྱི་ལུང་དྲངས་པ་དེས་ཤེས་ནུས་སོ། །ཚོགས་ལམ་ཁྱད་པར་ཅན་ལ་བདག་མེད་རྟོགས་པས་ཁྱབ། ཕལ་པ་ལ་བདག་མེད་རྟོགས་མ་རྟོགས་གཉིས་ས་ཡོད་དོ། །གཉིས་པ་ས་མཚམས་ནི། དོན་གསལ་ལས། དེ་ལྟར་ཇི་ལྟ་བ་བཞིན་དུ་སྦྱོར་བ་དང་། མཐོང་བ་དང་བསྒོམ་པ་དང་། ཁྱད་པར་གྱི་ལམ་གྱི་ངོ་བོ་ཉིད་ཀྱི་སྒྲུབ་པའི་མཚན་ཉིད། གོ་ཆ་དང་། འཇུག་པ་དང་། ཚོགས་དང་། ངེས་པར་འབྱུང་བ་རྣམས་ཞེས་གསུངས་པས། སྒྲུབ་པ་བཞིའི་ས་མཚམས་སྟོན་ཏེ། གོ་སྒྲུབ་ནི། མཐོང་ལམ་ལ་རྒྱུད་ནས་སྦྱོར་བའི་ཚོགས་ལམ་ཁྱད་པར་ཅན་ནས་རྒྱུན་མཐའི་བར་ན་ཡོད། འཇུག་སྒྲུབ་ནི་མཐོང་ལམ་ལ་ཉེ་བར་སྦྱོར་བའི་སྦྱོར་ལམ་དྲོད་སྐད་ཅིག་མ་དང་པོ་ནས་རྒྱུན་མཐའི་བར་ན་ཡོད། སྙིང་རྗེའི་ཚོགས་སྒྲུབ་སོགས་ཚོགས་སྒྲུབ་དང་པོ་བཅོ་ལྔ་ནི། མཐོང་ལམ་ལ་མངོན་སུམ་དུ་སྦྱོར་བའི་སྦྱོར་ལམ་ཆོས་མཆོག་ཆེན་པོ་ནས། རྒྱུན་མཐའི་བར་ན་ཡོད། སའི་ཚོགས་སྒྲུབ་ནི། ས་བཅུའི་རྗེས་ཐོབ་ན་ཡོད་དེ། སའི་ཡོངས་སྦྱོང་དང་དོན་གཅིག་པའི་ཕྱིར། གཉེན་པོའི་ཚོགས་སྒྲུབ་ནི། མཐོང་ལམ་དང་བསྒོམ་ལམ་མཉམ་བཞག་ན་ཡོད་དེ། མཐོང་སྤངས་གཉེན་པོའི་ཚོགས་སྒྲུབ་ཡིན་ན། ཐེག་ཆེན་གྱི་མཐོང་ལམ་བར་ཆད་མེད་ལམ་དང་། བསྒོམ་སྤང་གཉེན་པོའི་ཚོགས་སྒྲུབ་ཡིན་ན། ཐེག་ཆེན་གྱི་བསྒོམ་ལམ་བར་ཆད་མེད་ལམ་ཡིན་དགོས་པའི་ཕྱིར། ངེས་འབྱུང་སྒྲུབ་པ་ནི། ས་བརྒྱད་པ་ནས་རྒྱུན་མཐའི་བར་ན་ཡོད་དེ། དེ་ཡིན་ན། དག་སའི་ཉམས་ལེན་ཁྱད་པར་ཅན་ཡིན་དགོས་པའི་ཕྱིར། འདིར་ཁ་ཅིག སྒྲུབ་པ་བཞི་ཕྱི་མ་ཕྱི་མ་ལ། སྔ་མ་སྔ་མས་ཁྱབ་ཟེར་ཡང་ཇི་ལྟར་འཐད་བརྟག་པར་ཡ་དགོས་སོ། །གསུམ་པ་གྲངས་དང་གོ་རིམ་ནི། འདིར་སྤངས་བྱ་མཐོང་སྤང་དང་བསྒོམ་སྤངས་གཉིས་སྤོང་བར་བྱེད་པ་ལ། དང་པོ་གོ་སྒྲུབ། དེ་ནས་འཇུག་སྒྲུབ་སོགས་གོ་རིམ་ངེས་པ་ཅན་ཡིན་ཏེ། འཇིག་རྟེན་གྱི་དམག་དཔོན་དཔའ་བོ་དེ་ཕ་རོལ་གྱི་གཡུལ་ལས་རྒྱལ་བར་བྱེད་པ་ལ། དང་པོ་གོ་ཆ་བགོས་པ། དེ་ནས་གཡུལ་དུ་འཇུག་པ། དེ་ནས་དཔུང་གི་ཚོགས་མ་ལུས་པར་བསོག་པ། དེ་ནས་ཕ་རོལ་དང་གཡུལ་བསྐྲད་དེ། དེ་ལས་རྒྱལ་བ་དང་བཞི་ཡོད་པ་ལྟར། འདིར་ཡང་སྤང་བྱ་གཉིས་པོ་དེ་སྤོང་བའི་ཆེད་དུ་བསམ་པས་གོ་བགོས་པ་ནི་གོ་སྒྲུབ། སྦྱོར་བས་ཚུལ་བཞིན་དུ་ཞུགས་པ་ནི་འཇུག་སྒྲུབ། གཉེན་པོའི་སྤུང་ཚོགས་བསོག་སྟེ་སྤང་བྱ་དང་གཡུལ་བསྐྲད་པ་ནི་ཚོགས་སྒྲུབ། མི་མཐུན་ཕྱོགས་ལས་ངེས་པར་འབྱུང་བ་ཐོབ་པ་དེ་ངེས་འབྱུང་སྒྲུབ་པ་ཡིན་པའི་ཕྱིར། དེ་ལྟར་ན་གྲངས་དང་གོ་རིམ་གཉིས་ཆར་ངེས་སོ། །དེ་སྐད་དུ་ཉི་སྣང་ལས། གོ་ཆ་སྒྲུབ་པ་ལ་སོགས་པ་འདི་རྣམས་གོ་རིམ་གྱི་ཚུལ་འདི་རིགས་པ་ཉིད་ཡིན་ཏེ། གོ་བགོས་པ་ནི་འཇུག་གོ །ཞུགས་པ་ནི་དཔུང་གི་ཚོགས་སོ། །དཔུང་གི་ཚོགས་བསོག་པ་ནི་མི་རྒྱལ་བ་ལས་རྒྱལ་བར་ཐོབ་པས་ངེས་པར་འབྱུང་བ་ཡིན་པའི་ཕྱིར་རོ། །ཞེས་གསུངས་ལ། དེ་ཡང་གོ་བགོས་པ་ནི་ཞེས་པས་གོ་སྒྲུབ་བསྟན། འཇུག་གོ་ཅེས་པས་འཇུག་སྒྲུབ་དང་། ཞུགས་པ་ནི་དཔུང་གི་ཚོགས་སོ་ཞེས་པས་ཚོགས་སྒྲུབ་དང་། དེ་མན་ཆད་ཀྱི་ངེས་འབྱུང་སྒྲུབ་པ་བསྟན་པ་ཤེས་པར་བྱའོ། །བཞི་པ་སོ་སོའི་དོན་ལ་ལྔ་ལས། དང་པོ་གོ་སྒྲུབ་ནི། གོ་ཆ་འཇུག་པའི་བྱ་བ་དང་ཞེས་པ་ལ་འཕྲོས་ནས། གོ་སྒྲུབ་གང་ཞེ་ན། འདི་ལ་སྦྱིན་པའི་ཕར་ཕྱིན་གྱི་གོ་སྒྲུབ་སོགས་དྲུག་ཡོད་ཅིང་། དྲུག་པོ་རེ་རེ་ཡང་སྡུད་བྱེད་ཀྱི་ཕར་ཕྱིན་དེ་དང་དེའི་ནང་དུ། རང་གི་སྡུ་བྱའི་ཕར་ཕྱིན་དྲུག་ཚང་བར་ཉམས་སུ་ལེན་པའི་ཉམས་ལེན་ཁྱད་པར་ཅན་ཡིན་ནོ་ཞེས་པ་ནི། དེ་དག་སོ་སོར་ཞེས་པ་ནས་དྲུག་མཚན་དྲུག་གིས་ཇི་བཞིན་བཤད་ཅེས་པའི་བར་གྱིས་བསྟན། དྲུག་ཚན་དྲུག་ནི་སྦྱིན་པ་ལྟ་བུ་གཅིག་ལ་སྦྱིན་པའི་སྦྱིན་པ་ནས། སྦྱིན་པའི་ཤེས་རབ་ཀྱི་བར་དྲུག ཚུལ་ཁྲིམས་ལ་ཡང་ཚུལ་ཁྲིམས་ཀྱི་སྦྱིན་པ་ནས། ཚུལ་ཁྲིམས་ཀྱི་ཤེས་རབ་ཀྱི་བར་དྲུག དེ་བཞིན་དུ་བཟོད་པ་སོགས་གཞན་བཞི་ལའང་དྲུག་དྲུག་ཏུ་ཕྱེ་བས་སུམ་ཅུ་རྩ་དྲུག་ཏུ་འགྱུར་རོ། །མདོར་ན་ཕར་ཕྱིན་རེ་རེའི་ནང་དུ་ཡང་ཕར་ཕྱིན་དྲུག་ཚང་བར་ཉམས་སུ་ལེན་ཅིང་། བསམ་པས་གོ་བགོས་པའི་སེམས་དཔའི་རྣལ་འབྱོར་དེ་གོ་སྒྲུབ་ཀྱི་མཚན་ཉིད་ཡིན་ནོ། །སྐབས་འདིའི་ཕར་ཕྱིན་དྲུག་ནི། རྒྱུ་སྦྱིན་པའི་ཕར་ཕྱིན་སོགས་ཀྱི་ཉམས་ལེན་ལ། ཕར་ཕྱིན་གྱི་མིང་བཏགས་པ་ཙམ་ཡིན་ཏེ། ཕར་ཕྱིན་མཚན་ཉིད་པ་སངས་རྒྱས་ཀྱི་ས་ཁོ་ནར་ཡོད་པའི་ཕྱིར་དང་། རྒྱུ་སྦྱིན་པའི་ཕར་ཕྱིན་སོགས་ཀྱང་ས་དང་པོ་ནས་ཡོད་པར་བཞེད་པའི་ཕྱིར། ཁ་ཅིག་ཐེག་ཆེན་གྱི་སློབ་ལམ་ཡིན་ན། གོ་སྒྲུབ་ཡིན་པས་ཁྱབ་ཟེར་བ་མི་འཐད་དེ། ཐེག་ཆེན་གྱི་ཚོགས་ལམ་ཕལ་པའི་མ་ངེས་སོ། །གཉིས་པ་འཇུག་སྒྲུབ་ནི། འཇུག་པའི་བྱ་བ་དང་། ཞེས་པ་ལ་འཕྲོས་ནས། འཇུག་སྒྲུབ་གང་ཞེ་ན། འཇུག་སྒྲུབ་ཆོས་ཅན། ཁྱོད་ལ་འཇུག་བྱ་ཐེག་ཆེན་གྱི་སྒོ་ནས་དགུར་ཡོད་དེ། མི་དམིགས་པའི་ཤེས་རབ་ཀྱིས་ཟིན་པའི་བསམ་གཏན་གཞི་ལ་འཇུག་པའི་སྒྲུབ་པ། གཟུགས་མེད་ཀྱི་སྙོམས་འཇུག་བཞི་ལ་འཇུག་པའི་སྒྲུབ་པ། ཕར་ཕྱིན་དྲུག་ལ་འཇུགྎ བྱམས་སོགས་ཚད་མེད་བཞི་ལྎ དམིགས་མེད་ཀྱི་ཤེས་རབ་དང་ལྡན་པ་ལྎ འཁོར་གསུམ་དུ་རྣམ་པར་མི་རྟོག་པ་ལྎ གནས་སྐབས་ཀྱི་ཆེད་དུ་བྱ་བ་ཆེན་པོ་གསུམ་ལྎ རྣམ་མཁྱེན་གྱི་རྒྱུ་མངོན་ཤེས་དྲུག་ལྎ རྣམ་མཁྱེན་དངོས་ལ་འཇུག་པའི་སྒྲུབ་པ་དང་དགུ་ཡོད་དོ། །ཅེས་པ་ནི། བསམ་གཏན་གཟུགས་མེད་ཅེས་པ་ནས་འཛེག་པ་ཡིན་པ་ཤེས་པར་བྱ། ཞེས་པའི་བར་གྱིས་བསྟན། མདོར་ན་རང་གི་འཇུག་བྱའི་ཐེག་པ་དགུ་པོ་གང་རུང་ལ་སྟོང་ཉིད་རྟོགས་པའི་བསྒོམ་བྱུང་གཙོ་བོར་གྱུར་པའི་སྒོ་ནས་རྟག་སྦྱོར་གྱི་བརྩོན་འགྲུས་ཀྱི་འཛེག་པར་བྱེད་པའི་སེམས་དཔའི་རྣལ་འབྱོར། འཇུག་སྒྲུབ་ཀྱི་མཚན་ཉིད་ཡིན་ནོ། །ཁ་ཅིག ཐེག་ཆེན་གྱི་སྦྱོར་མཐོང་བསྒོམ་གསུམ་པོ་གང་རུང་ཡིན་ན། འཇུག་སྒྲུབ་ཡིན་པས་ཁྱབ་ཟེར་བ་མི་འཐད་དེ། ཐེག་ཆེན་གྱི་མཐོང་བསྒོམ་བར་ཆད་མེད་ལམ་རྣམས་གཉེན་པོའི་ཚོགས་སྒྲུབ་ཙམ་ལས། གོ་སྒྲུབ་དང་འཇུག་སྒྲུབ་ཡིན་པ་ལ་ཤེས་བྱེད་མེད་པའི་ཕྱིར། གལ་ཏེ་ཡིན་ན་གོ་སྒྲུབ་དྲུག་པོ་གང་ཡིན་དང་། འཇུག་སྒྲུབ་དགུ་པོ་གང་ཡིན་སྨྲ་དགོས་ཏེ། དཔྱད་པས་གསལ་ལོ། །གསུམ་པ་ཚོགས་སྒྲུབ་ལ། ཚོགས་བཅུ་བདུན་སྤྱིར་བསྟན་པ། རྟོགས་དཀའ་བ་བྱེ་བྲག་ཏུ་བཤད་པ་གཉིས། དང་པོ་ནི། ཚོགས་ནི་ཞེས་པ་ལས་འཕྲོས་ནས། ཚོགས་སྒྲུབ་གང་ཞེ་ན། དེ་ཆོས་ཅན། ཁྱོད་ལ་དབྱེ་ན་བཅུ་བདུན་ཡོད་དེ། བརྩེ་བ་སྙིང་རྗེ་ཆེན་པོའི་ཚོགས་སྒྲུབ་དང་། སྦྱིན་པའི་དང་། ཚུལ་ཁྲིམས་ཀྱི་དང་། བཟོད་པའིྎ བརྩོན་འགྲུས་ཀྱིྎ བསམ་གཏན་གྱིྎ ཤེས་རབ་ཀྱིྎ གཞན་དོན་ལ་རྩེ་གཅིག་པའི་གཞི་གནས་ཀྱིྎ སྟོང་ཉིད་རྟོགས་པའི་ལྷག་མཐོང་གིྎ ཤེས་རབ་དང་སྙིང་རྗེ་ཟུང་དུ་འབྲེལ་བའིྎ གཞན་དོན་བྱེད་པའི་ཐབས་ལ་མཁས་པའི་སྟོང་ཉིད་རྟོགས་པའི་ཡེ་ཤེས་ཀྱིྎ བསོད་ནམས་ཀྱི་དང་། དེ་ཁོ་ན་ཉིད་ཀྱི་མཐོང་བའི་ལམ་གྱིྎ མི་བརྗེད་པའི་གཟུངས་ཀྱིྎ སཱི་དང་། གཉེན་པོའི་ཚོགས་སྒྲུབ་དང་བཅུ་བདུན་ཡོད་པའི་ཕྱིར་ཞེས་པ་ནི། བརྩེ་དང་ཞེས་པ་ནས། རིམ་པ་ཡིན་པར་ཤེས་པར་བྱ། །ཞེས་པའི་བར་གྱིས་བསྟན། མདོར་ན་ཚོགས་བཅུ་བདུན་པོ་གང་རུང་གི་སྒོ་ནས་མཐར་ཐུག་གི་བྱང་ཆུབ་སྒྲུབ་པ་ལ་ནུས་པ་མཐུ་ཅན་དུ་གྱུར་པའི་སེམས་དཔའི་རྣལ་འབྱོར་ཚོགས་སྒྲུབ་ཀྱི་མཚན་ཉིད་ཡིན་ཏེ། དོན་གསལ་ལས། སྙིང་རྗེ་ལ་སོགས་པ་འདི་དག་གིས་ཡང་དག་པར་སྒྲུབ་པའི་ངོ་བོས་བྱང་ཆུབ་ཆེན་པོ་འཛིན་པར་བྱེད་པའི་ཕྱིར། སྙིང་རྗེ་ཆེན་པོ་ལ་སོགས་པ་ནི། ཚོགས་ཡིན་པའི་ཚོགས་ཀྱི་སྒྲུབ་པ་རྣམ་པ་བཅུ་བདུན་ནོ། །ཞེས་གསུངས་པའི་ཕྱིར། ཁ་ཅིག ཐེག་ཆེན་གྱི་སྦྱོར་ལམ་ཆོས་མཆོག་ཆེན་པོ་ཐོབ་པའི་སེམས་དཔའ་རྣལ་འབྱོར་ཡིན་ན། ཚོགས་སྒྲུབ་ཡིན་པས་ཁྱབ་གསུངས་ཡང་བརྟག་པར་བྱ་སྟེ། ཐེག་ཆེན་གྱི་མཐོང་བསྒོམ་རྣམ་གྲོལ་ལམ་རྣམས་ཚོགས་སྒྲུབ་བཅུ་བདུན་པོ་གང་ཡིན་དཔྱད་ན། དཀའ་བར་སྣང་ངོ་། །གཉིས་པ་རྟོགས་དཀའ་བ་བྱེ་བྲག་ཏུ་བཤད་པ་ལ། ཡེ་ཤེས་ཀྱི་ཚོགས་བྱེ་བྲག་ཏུ་བཤད་པ། སའི་ཚོགས་བྱེ་བྲག་ཏུ་བཤད་པ། གཉེན་པོའི་ཚོགས་བྱེ་བྲག་ཏུ་བཤད་པ་དང་གསུམ་ལས། དང་པོ་ནི། ཡེ་ཤེས་དང་ནི་བསོད་ནམས་དང་། །ཞེས་པའི་ཡེ་ཤེས་ཀྱི་ཚོགས་དེ་ལ། གཞུང་རྩ་བར་རྒྱས་བཤད་དངོས་སུ་མེད་ཀྱང་། འབྲེལ་བར་འབྱུང་བས། དེ་བཞིན་བཤད་ན་ཡེ་ཤེས་ཀྱི་ཚོགས་ཆོས་ཅན། ཁྱོད་ལ་ཡུལ་སྟོང་ཉིད་ཀྱི་སྒོ་ནས་ཉི་ཤུར་ཡོད་དེ། ནང་སྟོང་པ་ཉིད་རྟོགས་པའི་ཡེ་ཤེས་ཀྱི་ཚོགས་དང་། ཕྱི་སྟོང་པ་ཉིད་རྟོགས་པའི་དང་། དེ་གཉིས་ཀྎ སྟོང་པ་ཉིད་སྟོང་པ་ཉིདྎ ཆེན་པོ་སྟོང་པྎ དོན་དམ་པའི་སྟོངྎ འདུས་བྱས་སྟོངྎ འདུས་མ་བྱས་སྟོངྎ མཐའ་ལས་འདས་པ་སྟོངྎ ཐོག་མ་དང་མཐའ་མ་མེད་པ་སྟོངྎ དོར་བ་མེད་པ་སྟོངྎ རང་བཞིན་སྟོངྎ ཆོས་ཐམས་ཅད་སྟོངྎ མཚན་ཉིད་སྟོངྎ མི་དམིགས་པ་སྟོངྎ དངོས་པོ་མེད་པའི་ངོ་བོ་ཉིད་སྟོངྎ དངོས་པོ་སྟོངྎ དངོས་མེད་སྟོངྎ རང་གི་ངོ་བོ་སྟོང་པ་ཉིད་རྟོགས་པའི་དང་། གཞན་གྱི་ངོ་བོ་སྟོང་པ་ཉིད་རྟོགས་པའི་ཡེ་ཤེས་ཀྱི་ཚོགས་དང་ཉི་ཤུར་ཡོད་པའི་ཕྱིར། ཞེས་པ་ནི། དོན་གསལ་ལས། ནང་དང་ཕྱི་རོལ་རྣམས་དང་ནི། །གཉིས་དང་སྟོང་པའི་དངོས་པོ་དང་། །ཕྱོགས་དང་མྱ་ངན་འདས་ལམ་དང་། །རྐྱེན་ནས་སྐྱེས་དང་གཅིག་ཤོས་དང་། །མཐའ་འདས་ཐོག་མ་དོར་བ་མེད། །རང་བཞིན་དང་ནི་ཆོས་ཀུན་ཀུན་དང་། །ཆོས་སྐྱེ་ལ་སོགས་འདས་སོགས་དང་། །ལྡན་དང་གཅིག་ཤོས་ངོ་བོ་དང་། །མཁའ་དང་སྟོང་པ་ཞེས་བྱ་དང་། །ཆོས་ཀྱི་གཞན་གྱི་ངོ་བོ་ཉིད། །རང་རང་ངོ་བོས་སྟོང་པའི་ཕྱིར། །སྟོང་པ་ཉིད་ནི་ཉི་ཤུར་འདོད། །ཅེས་པས་བསྟན། ས་མཚམས་ནི། དང་པོ་གསུམ་ཚོགས་ལམ་ནས། བཞི་པ་སྦྱོར་ལམ་ནས། ལྔ་པ་ནས་བཅུ་གཅིག་པའི་བར་བདུན་ནི་རིམ་པ་བཞིན། ས་དང་པོ་སོགས་མ་དག་ས་བདུན་ན་ཡོད། བཅུ་གཉིས་དང་བཅུ་གསུམ་པ་ས་བརྒྱད་པ་ནས། བཅུ་བཞི་པ་དང་བཅོ་ལྔ་པ་ས་དགུ་པ་ནས། བཅུ་དྲུག་པ་དང་བཅུ་བདུན་པ་བཅུ་པ་ནས། ཕྱི་མ་གསུམ་ནི་སངས་རྒྱས་ཀྱི་སར་ཡོད་པར་སློབ་དཔོན་གྱི་འགྲེལ་ཆེན་ལས་བཤད་དོ། །དེ་ལ་ཡེ་ཤེས་ཀྱི་ཚོགས་དང་པོ་གསུམ་ཚོགས་ལམ་ན་ཡོད་ཀྱང་། དེའི་ཚོགས་སྒྲུབ་སྦྱོར་ལམ་ཆོས་མཆོག་ཆེན་པོ་ནས་ཡོད་པ་དང་། སྟོང་ཉིད་ཕྱི་མ་གསུམ་རྟོགས་པའི་ཡེ་ཤེས་ཡ་མཐའ་སངས་རྒྱས་སར་ཡོད་ཀྱང་། དེའི་ཚོགས་སྒྲུབ་སློབ་པ་མ་ཡིན་པས་རྣམ་དབྱེ་རྣམས་ཤེས་པར་བྱ་སྟེ། ཡེ་ཤེས་ཀྱི་ཚོགས་ནི་ཆོས་སྐུ་ཐོབ་བྱེད་ཀྱི་རྒྱུའི་གཙོ་བོར་གྱུར་པའི་ཉམས་ལེན་ཡིན་པས་སོ། །དེས་ན་ཡེ་ཤེས་ཀྱི་ཚོགས་དང་། ཡེ་ཤེས་ཀྱི་ཚོགས་སྒྲུབ་ལ་སྤྱི་དང་བྱེ་བྲག་གི་ཁྱད་པར་ཡོད་དོ། །གཉིས་པ་སའི་ཚོགས་བྱེ་བྲག་ཏུ་བཤད་པ་ལ། ས་དགུ་ཡོངས་སྦྱོང་གི་སྒོ་ནས་བསྟན་པ་དང་། ས་བཅུ་པ་ལ་འབྲས་བུའི་སྒོ་ནས་བསྟན་པ་གཉིས། དང་པོ་ནི། སའི་ཚོགས་སྒྲུབ་པ་དང་། སའི་ཡོངས་སྦྱོང་དོན་གཅིག་སྟེ། ཉི་སྣང་དུ་སའི་ཚོགས་ན་བྱང་ཆུབ་སེམས་དཔའི་ས་བཅུ་པོ་རྣམས་སོ་སོར་འདི་ཉིད་ཀྱི་ཡོངས་སུ་སྦྱོང་བའི་དབྱེ་བས་རྣམ་པ་བཅུར་འགྱུར་རོ། །ཞེས་གསུངས་པའི་ཕྱིར། ས་བཅུ་པའི་ཡོངས་སྦྱོང་ནི། གཞུང་རྩ་བར་རྒྱས་བཤད་དངོས་སུ་མ་བསྟན་ཀྱང་དེའི་རྗེས་ཐོག་ཏུ་ཚོགས་གཉིས་བསོག་པའི་ཉམས་ལེན་ཁྱད་པར་ཅན་ནི་ས་བཅུ་པའི་ཡོངས་སྦྱོང་ཡིན་ནོ། །དེས་ན་འདིར་ས་དང་པོའི་ཚོགས་སྒྲུབ་རྒྱས་པར་བཤད་པ་སོགས་དགུ་ཡོད་པ་ལས། དང་པོ་ནི། ལམ་དང་གཟུང་དང་ས་བཅུ་དང་། །ཞེས་པ་ལ་འཕྲོས་ནས། ས་བཅུའི་ཚོགས་སྒྲུབ་གང་ཞེ་ན། རིམ་བཞིན་བཤད་པར་བྱ་བ་ལས། །ཐོག་མར་ས་དང་པོའི་ཚོགས་སྒྲུབ་ཆོས་ཅན། ཁྱོད་ལ་དབྱེ་ན་བཅུ་ཡོད་དེ། དགེ་བ་སྒྲུབ་པའི་ལྷག་བསམ་གྱི་ཡོངས་སྦྱོང་དང་། རང་གཞན་ལ་ཕན་པའི་དངོས་པོ་ཐེག་ཆེན་གྱི་ཆོས་འཛིན་པའི་དང་། སེམས་ཅན་རྣམས་ལ་སེམས་ཉེ་རིང་མེད་པ་མཉམ་པ་ཉིད་ཀྱི་དང་། ཕྱི་ནང་གི་བདོག་པ་ཀུན་གཞན་ལ་གཏོང་བའི་དང་། ཐེག་པ་ཆེན་པོའི་དགེ་བའི་བཤེས་གཉེན་བསྟེན་པ་དང་། ཐེག་པ་གསུམ་གྱི་དམ་པའི་ཆོས་ཀྱི་དམིགས་པ་ཚོལ་བའི་དང་། ཁྱིམ་ན་གནས་པ་ལ་ཡིད་མི་དགའ་བར་ངེས་པར་འབྱུང་བའི་དང་། སངས་རྒྱས་ཀྱི་སྐུ་ཐོབ་པར་འདོད་པའི་ཡོངས་སྦྱོང་དང་། གདུལ་བྱ་དང་འཚམས་པར་དམ་པའི་ཆོས་སྟོན་པ་དང་། དམ་བཅས་པའི་ཚིག་བདེན་པར་སྨྲ་བའི་ཡོངས་སྦྱོངས་དང་བཅུར་ཡོད་པའི་ཕྱིར་ཞེས་པ་ནི། ཡོངས་སུ་སྦྱོང་བ་རྣམ་བཅུ་ཡིས། །ཞེས་པ་ནས། ཚིག་ནི་བཅུ་པ་ཡིན་པར་འདོད། །ཅེས་པའི་བར་གྱིས་བསྟན། བཅུ་པོ་འདི་དག་ཀྱང་། རང་བཞིན་མི་དམིགས་པའི་ཤེས་རབ་ཀྱི་བརྩིས་ཟིན་ཏེ། སའི་སྤང་བྱ་སྐྱོན་སྤོང་ཞིང་། ཡོན་ཏན་གོང་འཕེལ་དུ་བྱེད་པའི་སྒོ་ནས་ཡོངས་སུ་སྦྱོངས་ཤིང་། ས་དང་པོ་མ་ལུས་པར་མཐར་ཕྱིན་པར་བྱེད་པ་ཡིན་ནོ། །ཞེས་པ་ནི། འདི་དག་ཅེས་སོགས་རྐང་པ་གཉིས་ཀྱིས་བསྟན། ཁྱད་ཆོས་འདི་ནི་ཕྱི་མ་རྣམས་ལའང་འགྲེའོ། །དེ་བཞིན་དུ་ས་གཉིས་པའི་ཚོགས་སྒྲུབ་ཆོས་ཅན། ཁྱོད་ལ་དབྱེ་ན་བརྒྱད་ཡོད་དེ། དགེ་བ་ཆོས་སྡུད་སོགས་ཚུལ་ཁྲིམས་གསུམ་ལ་བསླབ་པའི་ཡོངས་སྦྱོངས་དང་། གཞན་ལ་ཕན་པར་བྱས་པ་ལ་དྲིན་གཟོ་བའི་དང་། གཞན་གྱི་གནོད་པ་ལ་ཁོང་མི་ཁྲོ་བའི་བཟོད་པ་དང་། དགེ་བའི་ཆོས་སྒྲུབ་པ་ལ་རབ་ཏུ་དགའ་བའི་དང་། སེམས་ཅན་ཐམས་ཅད་ལ་སྙིང་བརྩེ་བའི་དང་། བླ་མ་ལ་ཕྱག་སོགས་ཀྱིས་བཀུར་སྟིས་དང་། བླ་མ་ལ་གུས་པས་ཆོས་ཇི་ལྟར་གསུངས་པ་བཞིན་སྒྲུབ་པའི་དང་། སྦྱིན་སོགས་ཕར་ཕྱིན་དྲུག་ལ་བརྩོན་པའི་ཡོངས་སྦྱོང་དང་བརྒྱད་དུ་ཡོད་པའི་ཕྱིར་ཞེས་པ་ནི། ཚུལ་ཁྲིམས་བྱས་པ་ཞེས་པ་ནས། བརྒྱད་པ་སྦྱིན་ལ་སོགས་ལ་བརྩོན་ཞེས་པའི་བར་གྱིས་བསྟན། དེ་བཞིན་དུ་ས་གསུམ་པའི་ཚོགས་སྒྲུབ་ཆོས་ཅན། ཁྱེད་ལ་དབྱེ་ན་ལྔ་ཡོད་དེ། མངོན་པར་ཞེན་པའི་རློམ་པ་མེད་པའི་སྒོ་ནས་དམ་པའི་ཆོས་ཐོས་པས་མི་ངོམས་པའི་ཡོངས་སྦྱོང་དང་། ཟང་ཟིང་གི་བསྙེན་བཀུར་འདོད་པ་མེད་པར་ཆོས་སྟོན་པའི་དང་། རང་གི་སངས་རྒྱས་ཀྱི་ཞིང་རྟེན་དང་བརྟེན་པ་ཀུན་སྦྱོང་བའི་དང་། ཕན་ལན་དུ་གནོད་པ་བྱས་ཀྱང་ཡིད་ཡོངས་སུ་མི་སྐྱོ་བའི་དང་། རང་གཞན་ལ་ལྟོས་ནས་མི་དགེ་བ་མི་བྱེད་པ་ངོ་ཚ་ཤེས་ཤིང་ཁྲེལ་ཡོད་པའི་ཡོངས་སྦྱོང་དང་ལྔར་ཡོད་པའི་ཕྱིར། ཞེས་པ་ནི། ཐོས་པས་ཞེས་པ་ནས། རློམ་མེད་བདག་ཉིད་དེ་རྣམས་ལྔ། །ཞེས་པའི་བར་གྱིས་བསྟན། དེ་བཞིན་དུ་ས་བཞི་པའི་ཚོགས་སྒྲུབ་ཆོས་ཅན། ཁྱོད་ལ་དབྱེ་ན་བཅུ་ཡོད་དེ། ནགས་ཁྲོད་དགོན་པར་གནས་པའི་ཡོངས་སྦྱོང་དང་། རྙེད་པ་མ་ཐོབ་ཀྱང་མངོན་པར་འདོད་པ་ཆུང་བའི་དང་། རྙེད་པ་ཐོབ་ཀྱང་དོན་གཉེར་དགའ་བ་མེད་པས་ཆོག་ཤེས་པའི་དང་། འཚོ་བ་བསོད་སྙོམས་པ་སོགས་སྦྱངས་པའི་ཡོན་ཏན་བཅུ་གཉིས་ཡང་དག་པར་སྡོམ་པར་བསྟེན་པའི་དང་། བསླབ་པ་བླང་བ་སྲོག་གི་ཕྱིར་ཡང་མི་གཏོང་བ་དང་། འདོད་ཡོན་ལ་ཉེས་པར་ལྟ་བའི་སྨོད་པ་དང་། གདུལ་བྱའི་བློ་དང་འཚམས་པར་མྱང་འདས་ལ་འགོད་པར་གཞོལ་བའི་དང་། ཕྱི་ནང་གི་བདོག་པ་ཀུན་གཏོང་བའི་དང་། དགེ་བ་སྒྲུབ་པ་ལ་སེམས་མི་ཞུམ་པའི་དང་། དངོས་པོ་ལ་མངོན་ཞེན་གྱི་ལྟ་བ་མེད་པའི་ཡོངས་སྦྱོང་དང་བཅུ་ཡོད་པའི་ཕྱིར། ཞེས་པ་ནི། གནས་ནས་ཞེས་པ་ནས། མི་ཞུམ་པ་ལྟ་བ་མེད། །ཅེས་པའི་བར་གྱིས་བསྟན། དེ་བཞིན་དུ་ས་ལྔ་པའི་ཚོགས་སྒྲུབ་ཆོས་ཅན། ཁྱོད་ལ་དབྱེ་ན་བཅུ་ཡོད་དེ། རྙེད་བཀུར་གྱི་དོན་དུ་སྐྱེ་བོའི་ཚོགས་དང་འདྲིས་པ་སྤོང་བའི་ཡོངས་སྦྱོང་དང་། དད་པ་ཅན་གྱི་ཁྱིམ་ལ་འཁྲེན་པ་སྤོང་བའི་དང་། སྐྱེ་བོ་མང་པོའི་གྲོང་ལ་སོགས་པ་འདུ་འཛིར་གྱུར་པའི་གནས་ལ་ཞེན་པ་སྤོང་བའི་དང་། བདག་ལ་བསྟོད་པ་སྤོང་བའི་དང་། གཞན་ལ་བརྙས་པ་སྤོང་བའི་དང་། མི་དགེ་བའི་ལས་ལམ་བཅུ་སྤོང་བའི་དང་། ཡོན་ཏན་གྱི་རློམ་པས་ཁེངས་པ་སྤོང་བའི་དང་། དགེ་སྡིག་ལ་བླང་དོར་ཕྱིན་ཅི་ལོག་ཏུ་ཞེན་པ་སྤོང་བའི་དང་། ལོག་ལྟ་ལ་སོགས་པའི་བློ་ངན་སྤོང་བའི་དང་། ཉོན་མོངས་པ་དུག་གསུམ་ལ་བཟོད་པ་སྟེ་ཞེན་པ་སྤོང་བའི་ཡོངས་སྦྱོང་དང་བཅུར་ཡོད་པའི་ཕྱིར། ཞེས་པ་ནི། འབྲིས་དང་ཞེས་པ་ནས། ས་ལྔ་པ་ནི་ཡང་དག་ཐོབ་ཅེས་པའི་བར་གྱིས་བསྟན། དེ་བཞིན་དུ་ས་དྲུག་པའི་ཚོགས་སྒྲུབ་ཆོས་ཅན། ཁྱོད་ལ་དབྱེ་ན་བཅུ་གཉིས་ཡོད་དེ། སྦྱིན་པའི་ཕར་ཕྱིན་སོགས་དྲུག་རྫོགས་པའི་ཡོངས་སྦྱོང་དྲུག་དང་། གཉེན་པོ་ཕར་ཕྱིན་དྲུག་རྫོགས་པས་སྤང་བྱ་སློབ་མ་ཉན་ཐོས་ལ་དགའ་བའི་སེམས་དང་། བསེ་རུ་ལྟ་བུའི་རང་རྒྱལ་ལ་དགའ་བའི་སེམས་དང་། སྟོང་པ་ཉིད་ལ་སྐྲག་པའི་སེམས་སྤངས་པ་ཡོངས་སྤྱོད་གསུམ་དང་། ཕྱི་ནང་གི་བདོག་པ་གང་བླང་ནའང་སེམས་མི་ཞུམ་པ་དང་། ཕྱི་ནང་གི་བདོག་པ་ཀུན་བཏང་ཡང་མི་དགའ་བ་མེད་པའི་དང་། རང་ཉིད་དབུལ་ཡང་སློབ་པ་པོའི་སྐྱེ་བོ་མི་སྤོང་བར་དེའི་རེ་བ་ཡོངས་སུ་རྫོགས་པར་བྱེད་པའི་ཡོངས་སྦྱོང་དང་བཅུ་གཉིས་ཡོད་པའི་ཕྱིར། ཞེས་པ་ནི་སྦྱིན་དང་ཞེས་པ་ནས་ས་ནི་དྲུག་པ་ཡང་དག་ཐོབ། །ཅེས་པར་གྱིས་བསྟན། དེ་བཞིན་དུ་ས་བདུན་པའི་ཚོགས་སྒྲུབ་ཀྱི་ངོས་སྐལ་གྱི་སྤང་བྱ་ལ་ཉི་ཤུར་ཡོད་པས། གཉེན་པོ་ཡོངས་སྦྱོང་ཀྱང་ཉི་ཤུར་ཡོད་པ་ལས་རེ་ཞིག་སྤང་བྱ་ནི། བདག་ཏུ་འཛིན་པ་དང་། སེམས་ཅན་དུ་འཛིན་པྎ སྲོག་ཏུ་འཛིནྎ གང་ཟག་ཏུྎ ཆད་པརྎ རྟག་པརྎ མཚན་མརྎ རྒྱུརྎ ཕུང་པོརྎ ཁམས་སུྎ སྐྱེ་མཆེད་དུྎ ཁམས་གསུམ་པོ་ལ་རྟོག་པས་འཛིན་ཅིང་གནས་པ་དང་། དེ་ལ་བླང་དོར་དུ་འཛིན་ཅིང་ཆགས་པ་དང་། རྣམ་མཁྱེན་ཐོབ་མི་ནུས་སྙམ་པས་སེམས་ནི་ཀུན་ཏུ་ཞུམ་པ་དང་། གཟུགས་སྐུ་ལ་སངས་རྒྱས་སུ་ལྟ་བའི་མངོན་ཞེན་དང་། གསུང་རབ་ཡན་ལག་དྲུག་བཅུ་གཉིས་ལ་ཆོས་སུ་ལྟ་བའི་མངོན་ཞེན་དང་། ཟུང་བཞི་ཡ་བརྒྱད་ལ་དགེ་འདུན་དུ་ལྟ་བའི་མངོན་ཞེན་དང་། འཆལ་ཚུལ་གྱི་གཉེན་པོ་ལ་ཚུལ་ཁྲིམས་སུ་ལྟ་བའི་མངོན་ཞེན་དང་། ཆོས་ཐམས་ཅད་ཀྱི་གནས་ལུགས་སྟོང་པ་ཉིད་ལ་ཐེ་ཚོམ་ཟ་བས་རྩོད་པ་དང་། ཆོས་ཐམས་ཅད་རང་གི་ངོ་བོས་སྟོང་པ་ཉིད་ཡིན་པ་དང་། སྣང་ཆ་མངོན་སུམ་མཐོང་བ་འགལ་བར་འཛིན་པ་དང་། ཉི་ཤུར་ཡོད་དེ། ཉེས་པ་ཉི་ཤུ་པོ་འདི་རྣམས་འོག་གི་ཡོངས་སྦྱོང་ཉི་ཤུས་སྤངས་པ་ན་ས་བདུན་པར་རྫོགས་པར་ཐོབ་སྟེ། བརྒྱད་པ་ན་འཕོས་པའི་ཕྱིར་རོ། །ཞེས་པ་ནི། བདག་དང་ཞེས་པ་ནས། དེ་ཡིས་ས་ནི་བདུན་པ་ཐོབ། །ཅེས་པའི་བར་གྱིས་བསྟན། །དེས་ན་ས་བདུན་པའི་ཚོགས་སྒྲུབ་ཆོས་ཅན། ཁྱོད་ལ་སྤང་བྱ་དེ་དག་གི་གཉེན་པོའི་སྒོ་ནས་ཉི་ཤུར་ཡོད་དེ། རྣམ་ཐར་སྒོ་གསུམ་ཤེས་པའི་ཡོངས་སྦྱོང་དང་། འཁོར་གསུམ་རྣམ་པར་དག་པའི་སྒོ་ནས་དགེ་བཅུ་གོམས་པའི་དང་། སྐྱེ་བོ་ཀུན་ལ་དམིགས་པའི་སྙིང་རྗེའི་དང་། དངོས་པོར་མངོན་པར་ཞན་པའི་རློམ་པ་མེད་པའི་དང་། ཆོས་ཐམས་ཅད་ལ་མཉམ་པ་ཉིད་དུ་ཤེས་པའི་དང་། མཐར་ཐུག་ཐེག་པ་ཆེན་པོའི་ཚུལ་གཅིག་ཏུ་ཤེས་པའི་དང་། མིང་དང་གཟུགས་སོགས་མི་སྐྱེ་བར་ཤེས་པ་དང་། ཆོས་སྐུ་སྐྱེ་འགག་མེད་པ་ལ་བཟོད་པ་ཤེས་པའི་དང་། ཆོས་རྣམས་གཟུང་འཛིན་གཉིས་སུ་མེད་པར་རྣམ་པ་གཅིག་ཏུ་སྟོན་པའི་དང་། གཟུང་འཛིན་གྱི་རྟོག་པ་ཀུན་ཏུ་འཇོམས་པའི་དང་། མཚན་མར་འདུ་ཤེས་པ་སྤོང་བའི་དང་། འཇིག་ལྟ་སོགས་ལྔ་སྤོང་བའི་དང་། ཉོན་མོངས་པ་ཆགས་སོགས་སྤོང་བའི་དང་། གཞི་གནས་བསྒོམ་པའི་དང་། བདེན་མེད་རྟོགས་པའི་ལྷག་མཐོང་ལ་མཁས་པའི་དང་། རྟོག་པའི་སེམས་ཉེ་བར་ཞི་ཞིང་དུལ་བའི་དང་། ཆོས་ཐམས་ཅད་ལ་ཐོགས་པ་མེད་པའི་ཡེ་ཤེས་ཀྱི་དང་། མངོན་པར་ཆགས་པའི་གནས་མ་ཡིན་པར་ཤེས་པའི་དང་། རང་ཉིད་ཇི་ལྟར་འདོད་པའི་སངས་རྒྱས་ཀྱི་ཞིང་ཀུན་ཏུ་དུས་མཉམ་དུ་འགྲོ་བའི་དང་། ཞིང་ཀུན་ཏུ་གདུལ་བྱ་དང་མཐུན་པར་བདག་གི་ལུས་སྣ་ཚོགས་སུ་སྟོན་པའི་ཡོངས་སྦྱོང་དང་ཉི་ཤུར་ཡོད་པའི་ཕྱིར། ཞེས་འཆད་པ་ལ། རྣམ་ཐར་སྒོ་གསུམ་ཞེས་པ་ནས། །སྟོང་པ་ཉིད་དང་ཉི་ཤུའོ། །ཞེས་པའི་བར་འདི་བྱུང་། དེ་བཞིན་དུ་ས་བརྒྱད་པའི་ཚོགས་སྒྲུབ་ཆོས་ཅན། ཁྱོད་ལ་བརྒྱད་ཡོད་དེ། སེམས་ཅན་ཀུན་གྱི་ཡིད་ཀྱི་སྤྱོད་པ་འདོད་ཆགས་དང་བཅས་མ་བཅས་སོགས་ཇི་ལྟ་བ་བཞིན་ཤེས་པའི་ཡོངས་སྦྱོང་དང་། འཇིག་རྟེན་གྱི་ཁམས་ཀུན་ཏུ་རྫུ་འཕྲུལ་གྱི་མངོན་པར་ཤེས་པས་རྩེ་ཞིང་རོལ་པའི་དང་། སངས་རྒྱས་ཀྱི་སྣོད་ཀྱི་ཞིང་གསེར་གྱི་ས་གཞི་ལ་བཻཌཱུ་རྻས་སྤྲས་པ་ཡོངས་སུ་སྒྱུར་བའི་དང་། རྣམ་པ་ཀུན་ཏུ་ཆོས་ལ་ཡོངས་སུ་བརྟག་དཔྱད་བྱ་བས་སངས་རྒྱས་མཉེས་པར་བྱེད་པའི་དང་། སེམས་ཅན་ཀུན་གྱི་དབང་པོ་དང་ཁམས་སོགས་རྫོགས་པར་ཤེས་པའི་དང་། མི་དམིགས་པའི་ཚུལ་གྱིས་སངས་རྒྱས་ཀྱི་བཅུད་ཀྱི་ཞིང་སྦྱོང་བའི་དང་། ཐམས་ཅད་སྒྱུ་མ་ལྟ་བུའི་ཏིང་ངེ་འཛིན་ལ་གནས་པའི་དང་། སེམས་ཅན་གྱི་དོན་དུ་འགྱུར་བ་མཁྱེན་བཞིན་པའི་བློ་སྔོན་དུ་བཏང་ནས་སྐྱེ་བ་ལེན་པའི་ཡོངས་སྦྱོངས་དང་བརྒྱད་ཡོད་པའི་ཕྱིར། ཞེས་པ་ནི། སེམས་ཅན་ཀུན་གྱི་ཡིད་ཅེས་པ་ནས། ལས་ནི་རྣམ་པ་འདི་བརྒྱད་བཤད་ཅེས་པའི་བར་གྱིས་བསྟན། དེ་བཞིན་དུ་ས་དགུ་པའི་ཚོགས་སྒྲུབ་ཆོས་ཅན། ཁྱོད་ལ་དབྱེ་ན་བཅུ་གཉིས་སུ་ཡོད་དེ། སྨོན་ལམ་མཐའ་ཡས་པ་ཇི་ལྟར་བཏབ་པ་བཞིན་སྒྲུབ་པའི་ཡོངས་སྦྱོང་དང་། ལྷ་ལ་སོགས་པའི་སེམས་ཅན་ཀུན་གྱི་སྐད་ཤེས་པའི་དང་། སྤོབས་པ་ཆུ་བོ་ལྟར་རྒྱུན་མི་འཆད་པའི་དང་། བུད་མེད་ཀྱི་སྐྱོན་སོ་གཉིས་དང་བྲལ་བའི་མའི་མངལ་དུ་འཇུག་པ་ཆོག་གི་དང་། ཉི་མ་སོགས་རིགས་ཕུན་སུམ་ཚོགས་པའི་དང་། རྒྱལ་པོ་སོགས་རུས་ཕུན་སུམ་ཚོགས་པའི་དང་། སྔོན་སྐྱེས་བུ་དམ་པ་བྱུང་བའི་རྒྱུད་དུ་འཁྲུངས་པའི་ཆོ་འབྲང་གི་དང་། བསྒོ་བ་བཞིན་ཉན་པས་འཁོར་དག་པའི་དང་། སྐྱེས་མ་ཐག་འཇིག་རྟེན་གྱི་ཁམས་འོད་ཀྱིས་ཁྱབ་ཅིང་ས་རྣམ་པ་དྲུག་ཏུ་གཡོ་བར་བྱེད་པས་སྐྱེ་བ་དག་པའི་དང་། སངས་རྒྱས་ལ་སོགས་པས་བསྐུལ་ཏེ་འཁོར་བྱེ་བ་ཁྲག་ཁྲི་བརྒྱ་སྟོང་མང་པོ་དང་ལྷན་ཅིག་ངེས་པར་རབ་ཏུ་འབྱུང་བའི་དང་། མངོན་པར་བྱང་ཆུབ་པའི་རྟེན་དུ་གྱུར་པའི་ཤིང་ཨ་ཤྭད་ཐ་ལ་སོགས་པ་ཡོངས་སུ་རྫོགས་པར་བྱེད་པའི་ཡོངས་སྤྱོད་དང་། སངས་རྒྱས་ཀྱི་སྟོབས་སོགས་ཀྱི་ཡོན་ཏན་ཕུན་སུམ་ཚོགས་པ་ཐམས་ཅད་ཡོངས་སུ་རྫོགས་པའི་ཡོངས་སྦྱོང་དང་བཅུ་གཉིས་ཡོད་པའི་ཕྱིར་ཞེས་པ་ནི། སྨོན་ལམ་དག་ནི་མཐའ་ཡས་དང་། ཞེས་པ་ནས་ཡོན་ཏན་ཕུན་སུམ་ཚོགས་པ་ཡིན་ཞེས་པའི་བར་གྱིས་བསྟན། དེ་ལྟར་ན་འདིར་དངོས་བསྟན་གྱི་ཡོངས་སྦྱོང་ལ་གྲངས་དགུ་བཅུ་གོ་ལྔ་ཡོད། མཁས་པ་དག་གི་ཡོངས་སྦྱོང་ཐུན་མོང་བ་བཤད་པ་ནི། ས་སྔ་མ་དང་ཕྱི་མའི་ཡོངས་སྦྱོང་གི་གཞི་མཐུན་ཡོད་པར་བཞེད་པ་མ་ཡིན་ལ། འོ་ན་ཅི་ཞེ་ན། སྨོན་ལམ་མཐའ་ཡས་པའི་ཡོངས་སྦྱོང་ནི་བརྒྱད་པ་ན་ཡང་ཡོད། དགུ་པ་ན་ཡང་ཡོད་པས་ཡོངས་སྦྱོང་ཐུན་མོང་བ་ཞེས་སྨོས་ལ། དེ་བཞིན་དུ་མངལ་དུ་འཇུག་པ་མཆོག་གི་ཡོངས་སྦྱོང་ལ་སོགས་པ་ས་དགུ་པ་དང་བཅུ་པ་གཉིས་ཀ་ན་ཡོད་པ་སོགས་ཡོངས་སྦྱོང་ཐུན་མོང་བ་མང་དུ་ཡོད་དོ། །དེས་ན་ས་དང་པོ་ལ་ཡོངས་སྦྱོང་བཅུ་དང་། གཉིས་པ་ལ་བརྒྱད་བཤད་པ་སོགས་ཀྱང་ས་དེ་དང་དེའི་རྗེས་ཐོབ་ཏུ་སྦྱོང་བ་གཙོ་ཆེ་བས་དེ་ལྟར་ཡིན་གྱིས། ས་ཕྱི་མ་རྣམས་སུའང་བསམ་པའི་ཡོངས་སྦྱོང་སོགས་དང་། ཚུལ་ཁྲིམས་ཀྱི་ཡོངས་སྦྱོང་སོགས་མེད་པ་མ་ཡིན་ནོ། །འོན་ཀྱང་ས་དགུ་ལ་གཞུང་གི་ཚོམས་སོ་སོར་བཅད་པའི་གཞུང་ཚོགས་དེ་དང་དེའི་དངོས་བསྟན་གྱི་ཡོངས་སྦྱོང་ལ། ས་དེ་དང་དེའི་ཡོངས་སྦྱོང་གི་ཁྱབ་པོ། །གཉིས་པ་ས་བཅུ་པ་འབྲས་བུའི་སྒོ་ནས་བསྟན་པ་ནི། དམན་ས་ས་བརྒྱད་དང་། དེའི་སྟེང་དུ་བྱང་སེམས་ཀྱི་ས་བསྣན་པས་ས་དགུ་ལས་འདས་ནས། སྨོན་ལམ་གྱི་མཐུས་མཛད་པ་བཅུ་གཉིས་ཀྱི་སངས་རྒྱ་བའི་སྦྱོར་བ་ཤེས་པའི་ཡེ་ཤེས་ནི། འབྲས་བུ་ལ་སྤྲོ་བ་བསྐྱེད་པའི་དགོས་པ་གང་གིས་སངས་རྒྱས་སར་མིང་བཏགས་པའི་ཆོས་ཀྱི་སྤྲིན་ལ་གནས་པ་དེ་ནི་ཆོས་ཅན། བྱང་སེམས་ཀྱི་ས་བཅུ་པ་ཡིན་པར་ཤེས་པར་བྱ་སྟེ། གཟུངས་དང་ཏིང་ངེ་འཛིན་གཉིས་ཀྱི་སྒོ་ནས་ནམ་མཁའ་ལྟ་བུའི་ཆོས་ཀུན་ལ་ཁྱབ་ཅིང་། གདུལ་བྱ་ལ་ཆོས་ཀྱི་ཆར་འབེབས་པས་སོ། །ཞེས་པ་ནི། ས་དགུ་འདས་ནས་ཞེས་པ་ནས། བཅུ་པ་ཡིན་པར་ཤེས་པར་བྱ། །ཞེས་པའི་བར་གྱིས་བསྟན། འདིར་བསྟན་འདས་ས་དང་པོ་རིགས་ཀྱིས་ནི། གནས་སྐབས་ཐེག་དམན་དུ་རིགས་ངེས་པའི་སྦྱོར་ལམ་གྱི་རྟོགས་རིགས་དང་། འདས་ས་གཉིས་པ་བརྒྱད་པའི་ས་ནི་རྒྱུན་ཞུགས་ཞུགས་པའི་རྟོགས་རིགས་དང་། གསུམ་པ་མཐོང་བའི་ས་ནི། རྒྱུན་ཞུགས་འབྲས་གནས་ཙམ་པོའི་རྟོགས་རིགས་དང་། བཞི་པ་སྲབ་པའི་ས་ནི། ཕྱིར་འོང་འབྲས་གནས་ཙམ་པོའི་རྟོགས་རིགས་དང་། ལྔ་པ་འདོད་ཆགས་དང་བྲལ་བའི་ས་ན་ཕྱིར་མི་འོང་འབྲས་གནས་ཙམ་པོའི་རྟོགས་རིགས་དང་། དྲུག་པ་བྱས་པ་རྟོགས་པའི་ས་ནི། ཉན་ཐོས་དགྲ་བཅོམ་པའི་རྟོགས་རིགས་དང་། བདུན་པ་ཉན་ཐོས་ཀྱི་ས་ནི། ཉན་ཐོས་སློབ་པ་འབྲས་གནས་ཁྱད་པར་ཅན་གསུམ་གྱི་རྟོགས་རིགས་དང་། བརྒྱད་པ་རང་རྒྱལ་གྱི་ས་ནི། བསེ་རུ་བལྟ་བུ་དང་། ཚོགས་ནི་སྤྱོད་པའི་རང་རྒྱལ་གྱི་རྟོགས་རིགས་བྱང་སེམས་ཀྱི་རྒྱུད་ལ་ཡོད་པ་རྣམས་ཡིན་པས། འདིར་བསྟན་འདས་ས་དང་པོ་བརྒྱད་པོ་གང་རུང་ཡིན་ན། བྱང་སེམས་ཀྱི་རྒྱུད་ལ་ཡོད་པའི་ཐེག་དམན་གྱི་རྟོགས་རིགས་ཡིན་པས་ཁྱབ་པ་ཀུན་མཁྱེན་བླ་མའི་དགོངས་པ་ཡིན་ནོ། །འདས་ས་དགུ་པ་བྱང་སེམས་ཀྱི་ས་ནི། སྔར་བཤད་པའི་ས་དང་པོ་ནས་དགུ་པའི་བར་ལ་བྱང་སེམས་ཀྱི་ས་ཞེས་གཅིག་ཏུ་བཞག་པ་ཡིན་ནོ། །གསུམ་པ་གཉེན་པོའི་ཚོགས་བྱེ་བྲག་ཏུ་བཤད་པ་ནི། གཉེན་པོའི་ཚོགས་ཀྱི་སྒྲུབ་པ་ཡི། ཞེས་པ་ལ་འཕྲོས་ནས། གཉེན་པོའི་དེ་ལ་དབྱེ་ན་དུ་ཞེ་ན། འདིར་བསྟན་གཉེན་པོའི་ཚོགས་སྒྲུབ་ཆོས་ཅན། ཁྱོད་ལ་སྤང་བྱའི་སྒོ་ནས་བརྒྱད་ཡོད་དེ། མཐོང་སྤངས་གཉེན་པོའི་ཚོགས་སྒྲུབ་བཞི་དང་། བསྒོམ་སྤངས་གཉེན་པོའི་ཚོགས་སྒྲུབ་བཞི་སྟེ། བརྒྱད་དུ་ཡོད་པའི་ཕྱིར་ཞེས་པ་ནི། མཐོང་དང་ཞེས་པ་ནས་གཉེན་པོ་རྣམ་པ་བརྒྱད་ཅེས་བྱ། ཞེས་པའི་བར་གྱིས་བསྟན། དེ་ཡང་ཐེག་ཆེན་གྱི་མཐོང་ལམ་བར་ཆད་མེད་ལམ་གཅིག་ཉིད་ཀྱི་མཐོང་ལམ་གྱི་སྤང་བྱའི་རྟོགས་པ་བཞིའི་ས་བོན་གཅིག་ཆར་དུ་སྤོང་བར་བྱེད་པས་ན། མཐོང་སྤངས་གཉེན་པོའི་ཚོགས་སྒྲུབ་བཞིར་འཇོག་དགོས་ལ། དེ་ལྟར་ན་མཐོང་སྤངས་གཉེན་པོའི་ཚོགས་སྒྲུབ་དང་པོ་དང་གཉིས་པ་སོགས་དོན་གཅིག དེ་བཞིན་དུ་ས་གཉིས་པའི་བར་ཆད་མེད་ལམ་ནས་བཅུ་པའི་བར་ཆད་མེད་ལམ་གྱི་བར་དགུ་པོ་རེ་རེ་ཡང་། རང་གི་ངོས་སྐལ་གྱི་སྤང་བྱར་གྱུར་པའི་བསྒོམ་སྤངས་གཉེན་པོའི་ཚོགས་སྒྲུབ་བཞི་བཞིར་འཇོག་སྟེ། བསྒོམ་ལམ་རྩེ་སྦྱོར་བཞི་བཞིར་འཇོག་ཚུལ་ཡང་དེ་བཞིན་ནོ། །ཉང་སྟོད་བཀའ་ཆེན་པས། མཐོང་སྤངས་གཉེན་པོའི་ཚོགས་སྒྲུབ་སྦྱོར་ལམ་ཆོས་མཆོག་ཆེན་པོ་ནས་ཡོད་པར་བཤད་པ་ནི་མི་འཐད་དེ། དེའི་རྒྱུ་མཚན་བརྟགས་ན། དེ་རང་གི་ངོས་སྐལ་གྱི་མཐོང་སྤངས་ཀྱི་སྤོང་བ་གཉེན་པོ་ཡིན་པའི་ཆ་ནས་མཐོང་སྤངས་གཉེན་པོའི་ཚོགས་སྒྲུབ་ཡིན་པའི་དགོངས་རྩེ་གཏད་མོད། འོ་ན་ཐེག་ཆེན་གྱི་སྦྱོར་ལམ་དྲོད་རྩེ་བཟོད་པ་མཉམ་བཞག་གསུམ་ཀྱང་མཐོང་སྤངས་གཉེན་པའི་ཚོགས་སྒྲུབ་ཏུ་འགྱུར་ཏེ། རྒྱུ་མཚན་མཚུངས་པའི་ཕྱིར། འདོད་ན། ས་མཚམས་ཆོས་མཆོག་ཆེན་པོ་ནས་བཞག་པ་དང་འགལ་ལོ། །བཅུ་པ་ངེས་འབྱུང་སྒྲུབ་པ་ནི། ལུས་མདོར་བསྟན་དུ་ངེས་པར་འབྱུང་བཅས་རྣམས་ཞེས་པ་ལས་འཕྲོས་ནས། ངེས་འབྱུང་སྒྲུབ་པ་གང་ཞེ་ན། དེ་ཆོས་ཅན། ཁྱོད་ལ་ངེས་པར་འབྱུང་བའི་སྒོ་ནས་བརྒྱད་དུ་ཡོད་དེ། ཆེད་དུ་བྱ་བ་ངེས་འབྱུང་གི་སྒྲུབ་པ་དང་། མཉམ་པ་ཉིད་དུ་དང་། སེམས་ཅན་གྱི་དོན་བྱེད་པ་དང་། འབད་མེད་ལྷུན་གྲུབ་དང་། རྟག་ཆད་ཀྱི་མཐའ་དང་བྲལ་བ་དང་། ཐེག་པ་གསུམ་ཆར་གྱི་རྟོགས་རིགས་ཐོབ་པ་དང་། རྣམ་པ་ཐམས་ཅད་མཁྱེན་པ་ཉིད་དུ་དང་། ལམ་གྱི་ཡུལ་ཅན་དུ་ངེས་འབྱུང་གི་སྒྲུབ་པ་དང་བརྒྱད་དུ་ཡོད་པའི་ཕྱིར། ཞེས་པ་ནི། ཆེད་དུ་བྱ་དང་ཞེས་པ་ནས། ངེས་འབྱུང་སྒྲུབ་པ་ཡིན་ཞེས་བྱ། ཞེས་པའི་བར་གྱིས་བསྟན། མདོར་ན་རང་གི་ངེས་པར་འབྱུང་བ་བརྒྱད་པོ་གང་རུང་དུ་མཚན་འཛིན་གྱི་བར་མ་ཆོད་པར་འབྱིན་པར་བྱེད་པའི་སེམས་དཔའི་རྣལ་འབྱོར་དེ་ངེས་འབྱུང་སྒྲུབ་པའི་མཚན་ཉིད་ཡིན་ནོ། །ངེས་པར་འབྱུང་བ་དང་པོ་བདུན་སངས་རྒྱས་ཀྱི་ས་དང་། ལམ་གྱི་ཡུལ་ཅན་རྒྱུན་མཐའ་ན་ཡོད་པར་ཀུན་མཁྱེན་བླ་མས་བཞེད་ལ། དེ་ལྟར་ན་དང་པོ་བདུན་དུ་དངོས་སུ་ངེས་པར་འབྱུང་བ་རྒྱུན་མཐའ་ན་ཡོད། ལམ་གྱི་ཡུལ་དུ་དངོས་སུ་ངེས་པར་འབྱུང་བ་རྒྱུན་མཐའི་སྔ་རོལ་དུ་ཡོད་དོ། །སྐབས་དང་པོ་བསྟན་ཟིན་ཏོ།། ༈ །།གཉིས་པ་ལམ་ཤེས་ནི། རྣམ་ཀུན་མཁྱེན་ཉིད་ལམ་ཤེས་ཉིད། །ཅེས་པ་ལ་འཕྲོས་ནས། རྣམ་མཁྱེན་གྱི་འོག་ཏུ་ལམ་ཤེས་འཆད་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ། འབྲས་བུ་རྣམ་མཁྱེན་ཐོབ་པ་ལ་རྒྱུ་ལམ་ཤེས་བསྒོམ་དགོས་པའི་ཕྱིར། འདི་ལ་ལམ་ཤེས་ཀྱི་ཡན་ལག་དང་། ཡན་ལག་ཅན་གྱི་ལམ་ཤེས་གཉིས། དང་པོ་ནི། མོག་མོག་པོར་བྱེད་ལ་སོགས་དང་། ཞེས་པ་ལ་འཕྲོས་ནས། ལམ་ཤེས་ཀྱི་ཡན་ལག་ལྔ་པོ་གང་ཞེ་ན། ཡན་ལག་དང་པོ་འགལ་རྐྱེན་དང་བྲལ་བའི་ཡན་ལག་ནི། ལྷ་རྣམས་ཞེས་སོགས་རྐང་པ་གཉིས་ཀྱིས་བསྟན། གཉིས་པ་མཐུན་རྐྱེན་ཡུལ་ངེས་པའི་ཡན་ལག་ནི། ཡུལ་ངེས་པ་དང་ཞེས་པས་བསྟན། ལམ་ཤེས་ཀྱི་ཁྱབ་པའི་ཡན་ལག་ནི། ཁྱབ་པ་དང་ཞེས་པས་བསྟན། རང་བཞིན་དང་ནི་ཞེས་པས་རང་བཞིན་གྱི་ཡན་ལག་བསྟན། དེའི་ལས་ཞེས་པས་བྱེད་ལས་ཀྱི་ཡན་ལག་བསྟན། དེ་ལྟར་ལྔ་ལས། ཡན་ལག་དང་པོ་གསུམ་པོ་གང་རུང་ཡིན་ན། ལམ་ཤེས་དངོས་སུ་སྐྱེ་བ་དང་རྒྱུད་ནས་སྐྱེ་བ་གང་རུང་གི་རྟེན་གྱི་གང་ཟག་ཡིན་པས་ཁྱབ། ཕྱི་མ་གཉིས་པོ་གང་རུང་ཡིན་ན། བྱང་འཕགས་རྗེས་ཐོབ་པའི་རྒྱུད་ཀྱི་ཡོངས་སྦྱོང་ཡིན་པས་ཁྱབ་པོ། །མདོར་ན་ཆོས་ལྔ་གང་རུང་གིས་བསྡུས་པའི་ལམ་ཤེས་ཀྱི་ཁྱད་པར་བྱེད་ཆོས་དེ་ལམ་ཤེས་ཀྱི་ཡན་ལག་གི་མཚན་ཉིད་ཡིན་ནོ། །འདིར་ཁ་ཅིག གེགས་ང་རྒྱལ་མངོན་གྱུར་པ་བཅོམ་པའི་བྱང་སེམས་སོ་སྐྱེ་ཡིན་ན། ལམ་ཤེས་དངོས་སུ་སྐྱེ་རུང་གི་གང་ཟག་ཡིན་པས་ཁྱབ། རང་གི་སྐད་ཅིག་གཉིས་པར་དེ་དངོས་སུ་སྐྱེ་རུང་གི་གང་ཟག་ཡིན་ན། དེ་དངོས་སུ་སྐྱེ་རུང་གི་གང་ཟག་ཡིན་པས་ཁྱབ། ལམ་ཤེས་སྐྱེ་རུང་གི་སེམས་ཅན་ཡིན་ན། ཁྱབ་དང་ཞེས་པའི་དངོས་བསྟན་གྱི་གང་ཟག་ཡིན་པས་ཁྱབ། བྱང་འཕགས་ཀྱི་རྒྱུད་ཀྱི་དགེ་རྩ་དང་མཚུངས་ལྡན་གྱི་ཉོན་མོངས་ཡིན་ན། ཉོན་མོངས་པ་ཆེད་དུ་གཉེར་ནས་མི་སྤོང་བ་ནི་ལམ་ཤེས་ཀྱི་རང་བཞིན་ཡིན་ནོ་ཞེས་པའི་དངོས་བསྟན་གྱི་ཉོན་མོངས་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། ཉན་ཐོས་དགྲ་བཅོམ་པའི་རྟོགས་པ་སྔོན་སོང་གི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དགྲ་བཅོམ་པའི་རྟོགས་པ་སྔོན་སོང་གི་བྱང་སེམས་སོ་སྐྱེ་ཡིན་པའི་ཕྱིར་ཏེ། དེ་སྔོན་སོང་གི་བྱང་སེམས་ཚོགས་ལམ་པ་ཡིན་པའི་ཕྱིར། གོང་དུ་འདོད་ན། དེ་མ་ཡིན་པར་ཐལ། ལམ་ཤེས་རྒྱུད་ནས་སྐྱེ་བའི་གང་ཟག་ཡིན་པའི་ཕྱིར་ཏེ། ཐེག་ཆེན་གྱི་སྦྱོར་ལམ་ཆོས་མཆོག་ཆེན་པོ་མ་ཐོབ་པའི་གང་ཟག་ཡིན་པའི་ཕྱིར་ཏེ། བྱང་སེམས་ཚོགས་ལམ་པ་ཡིན་པའི་ཕྱིར། གཉིས་པ་ལ། བྱང་སེམས་རྒྱུན་མཐའ་པ་ཆོས་ཅན། དེར་ཐལ། དེའི་ཕྱིར་ཏེ། རང་གི་སྐད་ཅིག་གཉིས་པར་འབྲས་བུ་ལམ་ཤེས་དངོས་སུ་སྐྱེ་རུང་གི་གང་ཟག་ཡིན་པའི་ཕྱིར་ཏེ། དེ་གཉིས་པར་རྣམ་མཁྱེན་དངོས་སུ་སྐྱེ་རུང་གི་གང་ཟག་ཡིན་པའི་ཕྱིར་ཏེ། དེ་གཉིས་པར་རྣམ་མཁྱེན་དངོས་སུ་སྐྱེ་ཁ་མའི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། དེ་དངོས་སུ་སྐྱེ་རུང་གི་གང་ཟག་མ་ཡིན་པར་ཐལ། དེ་དངོས་སུ་སྐྱེས་ཟིན་པའི་གང་ཟག་ཡིན་པའི་ཕྱིར་ཏེ། ཐེག་ཆེན་འཕགས་པ་ཡིན་པའི་ཕྱིར། བྱང་སེམས་འཕགས་པ་དང་། སངས་རྒྱས་འཕགས་པ་གང་རུང་ཡིན་པའི་ཕྱིར། གསུམ་པ་ལ། སྦྱོར་ལམ་ཆོས་མཆོག་ཆེན་པོ་སྐད་ཅིག་ཐ་མ་ལ་གནས་པའི་བྱང་སེམས་ཆོས་ཅན། དེར་ཐལ། དེའི་ཕྱིར་ཏེ། ལམ་ཤེས་དངོས་སུ་སྐྱེ་རུང་གི་སེམས་ཅན་ཡིན་པའི་ཕྱིར་ཏེ། ཐེག་ཆེན་གྱི་འཕགས་ལམ་དངོས་སུ་སྐྱེ་རུང་གི་སེམས་ཅན་ཡིན་པའི་ཕྱིར་ཏེ། དེ་དངོས་སུ་སྐྱེ་ཁ་མའི་སེམས་ཅན་ཡིན་པའི་ར། མ་གྲུབ་ན། དེར་ཐལ། དེ་དངོས་སུ་སྐྱེ་ཁ་མའི་སེམས་ཅན་ཡོད་པའི་ཕྱིར་ཏེ། ཐེག་ཆེན་འཕགས་པར་འགྱུར་ཁ་མའི་སེམས་ཅན་ཡོད་པའི་ཕྱིར། རྩ་བར་འདོད་ན། དེ་ཆོས་ཅན། ལམ་ཤེས་རྒྱུད་ནས་སྐྱེ་བའི་གང་ཟག་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ལམ་ཤེས་དངོས་སུ་སྐྱེ་བའི་གང་ཟག་ཡིན་པའི་ཕྱིར་ཏེ། སྐད་ཅིག་གཉིས་པར་ཐེག་ཆེན་འཕགས་པར་འགྱུར་ཁ་མའི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། བཞི་པ་ལ། བྱང་འཕགས་ཀྱི་རྒྱུད་ཀྱི་འཁོར་བའི་སེམས་ཅན་ཡོངས་སུ་སྨིན་པར་བྱ་བ་ལ་ཡིད་མི་སྐྱོ་བའི་བརྩོན་འགྲུས་ཆོས་ཅན། དེར་ཐལ། དེའི་ཕྱིར་ཏེ། མ་གྲུབ་ན། དེར་ཐལ། བྱང་སེམས་འཕགས་པའི་རྒྱུད་ཀྱི་དགེ་རྩ་དང་མཚུངས་ལྡན་གྱི་ཉོན་མོངས་བརྒྱད་པོ་གང་རུང་ཡིན་པའི་ཕྱིར་ཏེ། དགེ་བའི་རྩ་བ་དང་མཚུངས་པར་ལྡན་པའི་ཉོན་མོངས་པ་ནི་འདི་དག་གི་ཅེས་པའི་དངོས་བསྟན་གྱི་ཉོན་མོངས་ཡིན་པའི་ཕྱིར་ཏེ། སེམས་ཅན་ཡོངས་སུ་སྨིན་པར་བྱ་བ་ལ་མི་སྐྱོ་བ་དང་། ཞེས་པའི་དངོས་བསྟན་གྱི་ཉོན་མོངས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། བསམ་བཞིན་དུ་སྲིད་པར་སྐྱེ་བ་ཡོངས་སུ་འཛིན་པ་དང་ཞེས་པའི་དངོས་བསྟན་གྱི་ཉོན་མོངས་ཡིན་པར་ཐལ། འདོད་པའི་ཕྱིར། ཁྱབ་སྟེ། འདི་ཉིད་ལས། བློ་གྲོས་རྒྱ་མཚོས་ཞུས་པའི་མདོ་ལས་ཀྱང་། དགེ་རྩ་དང་མཚུངས་ལྡན་གྱི་ཉོན་མོངས་བརྒྱད་གསུངས་པའི་གཅིག་ཡིན་ནོ། །ཞེས་བཤད་པའི་གཅིག་པོ་དེ་བསམ་བཞིན་དུ་སྲིད་པར་སྐྱེ་བ་ལེན་པ་ལ་འཆད་དགོས་པའི་ཕྱིར། གོང་དུ་འདོད་ན། དགེ་རྩ་དང་མཚུངས་ལྡན་གྱི་ཉོན་མོངས་གཉིས་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། དགེ་རྩ་དང་མཚུངས་ལྡན་གྱི་ཉོན་མོངས་བཞི་པ་ཡིན་པའི་ཕྱིར་ཏེ། དེ་བློ་གྲོས་རྒྱ་མཚོས་ཞུས་པའི་མདོ་ལས་དགེ་རྩ་དང་མཚུངས་ལྡན་གྱི་ཉོན་མོངས་བཞི་པར་བཤད་འདུག་པའི་ཕྱིར། དེས་ན་ལྷ་རྣམས་ཞེས་སོགས་རྐང་པ་གཉིས་ཀྱི་དངོས་བསྟན་གྱི་གང་ཟག་དང་། ཡུལ་ངེས་པ་དང་ཞེས་པའི་དངོས་བསྟན་གྱི་གང་ཟག་དང་། ལམ་ཤེས་དངོས་སུ་སྐྱེ་རུང་གི་རྟེན་གྱི་གང་ཟག་རྣམས་དོན་གཅིག མཚན་གཞི་ནི་བྱང་སེམས་ཀྱི་སྦྱོར་ལམ་ཆོས་མཆོག་ཆེན་པོ་ལ་གནས་པའི་བྱང་སེམས་ལྟ་བུའོ། །ཁྱབ་པ་དང་ཞེས་པའི་དངོས་བསྟན་གྱི་གང་ཟག་དང་། ཐེག་ཆེན་གྱི་སྦྱོར་ལམ་ཆོས་མཆོག་ཆེན་པོ་མ་ཐོབ་པའི་སེམས་ཅན་དོན་གཅིག མཚན་གཞི་ནི་ལམ་མ་ཞུགས་ཀྱི་སེམས་ཅན་ཐམས་ཅད་དང་། ཉན་རང་ཀུན་དང་། ཆོས་མཆོག་ཆེན་པོ་མ་རྟོགས་པའི་བྱང་སེམས་ཚོགས་སྦྱོར་བ་ཐམས་ཅད་དོ། །རང་བཞིན་དང་ཞེས་པའི་དངོས་བསྟན་གྱི་རང་བཞིན་དང་། དོན་གསལ་ལས། བྱང་ཆུབ་ཏུ་སེམས་བསྐྱེད་པའི་འཁོར་བ་ཇི་སྲིད་པར་སེམས་ཅན་གྱི་དོན་བྱེད་པར་བཞུགས་པ་ཉིད་ཀྱི་ཉོན་མོངས་པ་ཆེད་དུ་གཉེར་ནས་མི་སྤོང་བ་ནི། ལམ་ཤེས་ཀྱི་རང་བཞིན་ཡིན་ནོ་ཞེས་པའི་དངོས་བསྟན་གྱི་ཉོན་མོངས་དང་། དགེ་རྩ་དང་མཚུངས་ལྡན་གྱི་ཉོན་མོངས་བརྒྱད་ཀྱི་ནང་ཚན་དུ་གྱུར་པའི་ཉོན་མོངས་གཉིས་པ་རྣམས་དོན་གཅིག མཚན་གཞི་ནི་སྔར་སྨོས་པ་ལྟར་ཡིན་ལ། འདི་དག་ཉོན་མོངས་མཚན་ཉིད་པ་མ་ཡིན་ཏེ། ས་དང་པོ་ནས་ཉོན་མོངས་སྤངས་ཟན་པའི་ཕྱིར། དེའི་ལས་ཞེས་པའི་དངོས་བསྟན་གྱི་ལས་དང་། བྱང་འཕགས་རྗེས་ཐོབ་པའི་རྒྱུད་ཀྱི་གཞན་དོན་མཛད་པ་ཕྲིན་ལས་དོན་གཅིག་གོ །གཉིས་པ་ཡན་ལག་ཅན་གྱི་ལམ་ཤེས་ལ། ཤེས་བྱ་ཉན་ཐོས་ཀྱི་ལམ་ཤེས་པའི་ལམ་ཤེས་སོགས་གསུམ་ལས། དང་པོ་ལ་ལམ་ཤེས་དངོས་དང་། རྒྱུ་ངེས་འབྱེད་ཆ་མཐུན་གཉིས། དང་པོ་ནི། ལུས་མདོར་བསྟན་དུ། སློབ་མའི་ལམ་གང་དང་ཞེས་པ་ལ་འཕྲོས་ནས། ཤེས་བྱའི་ལམ་དེ་གང་། དེ་ཤེས་པའི་ཚུལ་དེ་ཇི་ལྟ་བུ་ཞེ་ན། བྱང་འཕགས་རང་རྒྱུད་ལ་ཡོད་པའི་ཉན་ཐོས་ཀྱི་རྟོགས་རིགས་སུ་གྱུར་པའི་ལམ་རྣམས་འདིའི་དངོས་བསྟན་གྱི་ཤེས་བྱ་ཉན་ཐོས་ཀྱི་ལམ་ཡིན་ཞིང་། དེ་ཤེས་པའི་ཚུལ་ཡང་། རང་རྒྱུད་ཀྱི་ལམ་དེ་མི་དམིགས་པའི་རྣམ་པ་ཅན་གྱི་སྒོ་ནས་ཤེས་བྱ་དེ་གཞན་དོན་དུ་མངོན་སུམ་དུ་ཤེས་པར་བྱ་བ་ཙམ་ཡིན་གྱིས། མཐོང་ཟིན་རྒྱུན་ལྡན་དུ་བསྒོམ་པར་བྱ་བ་ནི་མ་ཡིན་ཏེ། ཞེས་པ་ནི། ལམ་ཤེས་ཉིད་ཀྱི་ཞེས་པ་ནས། ཉན་ཐོས་ལམ་འདི་ཤེས་པར་བྱ་ཞེས་པའི་བར་གྱིས་བསྟན། དེར་གྱུར་པའི་རྩེ་མོ་མཉམ་བཞག་ནི། དེ་དག་མི་དམིགས་པས། རྩེ་མོར་མཉམ་བཞག་ནི། དེ་དག་མི་དམིགས་པས། རྩེ་མོར་གྱུར་པ་དག་ཏུ་འདོད། །ཅེས་པས་བསྟན། དེར་གྱུར་པའི་བཟོད་པའི་མཉམ་བཞག་ནི། དེ་ལ་རྟག་ལ་སོགས་ཚུལ་གྱིས། །གནས་པ་བཀག་པས་བཟོད་པ་རྣམས། །ཞེས་པས་བསྟན། དེར་གྱུར་པའི་ཆོས་མཆོག་མཉམ་བཞག་ནི། ས་བཅུ་དག་ལས་ཞེས་པ་ནས། །མཁྱེན་ནས་ཆོས་རྣམས་མ་གཟིགས་ཕྱིར། །ཞེས་པའི་བར་གྱིས་བསྟན། འདི་དག་གི་དངོས་བསྟན་གྱི་སྦྱོར་ལམ་བཞི་པོ་གང་རུང་ཡིན་ན། གང་ཟག་གི་བདག་མེད་ལ་བསྒོམ་བྱུང་གཙོ་བོར་གྱུར་པའི་མཉམ་བཞག་ཡེ་ཤེས་དང་། གང་ཟག་གི་བདག་མེད་རྟོགས་པའི་རྟོགས་རིགས་ཡིན་པས་ཁྱབ་བོ། །འདིར་ཁ་ཅིག ཤེས་བྱ་ཉན་ཐོས་ཀྱི་ལམ་ཡིན་ན། ཉན་ཐོས་ལམ་འདི་ཞེས་པའི་དངོས་བསྟན་གྱི་ལམ་ཡིན་པས་ཁྱབ། ཤེས་བྱ་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་ན། ཉན་ཐོས་ལམ་འདི་ཤེས་པར་བྱ་ཞེས་པའི་དངོས་བསྟན་གྱི་ལམ་ཤེས་ཡིན་པས་ཁྱབ། ཤེས་བྱ་ཉན་ཐོས་ཀྱི་ལམ་ཤེས་ཡིན་ན། ཤེས་བྱ་རང་རྒྱལ་གྱི་ལམ་ཤེས་པའི་ལམ་ཤེས་མ་ཡིན་པས་ཁྱབ་ཟེར་བ་རྣམས་མི་འཐད་དེ། དང་པོ་ལ། ཉན་ཐོས་འཕགས་པའི་རྒྱུད་ལ་ཡོད་པའི་ཤེས་བྱ་ཉན་ཐོས་ཀྱི་ལམ་ཆོས་ཅན། དེར་ཐལ། དེའི་ཕྱིར། དེ་སེམས་ཅན་གྱི་རྒྱུད་ཉན་ཐོས་ཀྱི་རྟོགས་རིགས་ཡིན་པའི་ཕྱིར་ཏེ། སེམས་ཅན་གྱི་རྒྱུད་ཀྱི་ཤེས་བྱ་ཉན་ཐོས་ཀྱི་ལམ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། བྱང་འཕགས་ཀྱི་རྒྱུད་ཀྱི་ཤེས་བྱ་ཉན་ཐོས་ཀྱི་ལམ་ཡིན་པར་ཐལ། འདོད་པའི་ཕྱིར། འདོད་ན། དེའི་རྒྱུད་ཀྱི་ཉན་ཐོས་ཀྱི་རྟོགས་རིགས་སུ་ཐལ། འདོད་པའི་ཕྱིར། འདོད་མི་ནུས་ཏེ། ཉན་ཐོས་འཕགས་པའི་རྒྱུད་ཀྱི་ཉན་ཐོས་ཀྱི་རྟོགས་རིགས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གཉིས་པ་ལ། བྱང་འཕགས་ཀྱི་རྒྱུད་ཀྱི་ཆོས་ཀྱི་སྤྱན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཉན་ཐོས་རང་རྒྱུད་ལ་ཡོད་པའི་ཤེས་བྱ་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པའི་ཕྱིར་ཏེ། དེའི་རྒྱུད་ལ་ཡོད་པའི་རྟོགས་པ་མཐའ་དག་ཤེས་པའི་ལམ་ཤེས་ཡིན་པའི་ཕྱིར་ཏེ། དེའི་རྒྱུད་ལ་ཡོད་པའི་རྟོགས་པ་མཐའ་དག་མཁྱེན་པའི་ལམ་ཤེས་ཡིན་པའི་ཕྱིར་ཏེ། ལམ་ཤེས་གང་ཞིག ཁྱོད་ཀྱིས་དེའི་རྒྱུད་ལ་ཡོད་པའི་རྟོགས་པ་མཐའ་དག་མཁྱེན་པའི་ཕྱིར། ཕྱི་མ་གྲུབ་སྟེ། འདི་ཉིད་ལས། བྱང་སེམས་འཕགས་པའི་རྒྱུད་ཀྱི་ཆོས་ཀྱི་སྤྱན་གྱིས་འཕགས་པའི་གང་ཟག་ཐམས་ཅད་ཀྱི་རྟོགས་པ་མཁྱེན་པར་གསུངས་པ་དང་། ཞེས་བཤད་པ་འཐད་པའི་ཕྱིར། རྩ་བར་འདོད་ན། ཉན་ཐོས་ཀྱི་རྟོགས་རིགས་སུ་གྱུར་པའི་ཐེག་ཆེན་གྱི་མཐོང་ལམ་ཡིན་པར་ཐལ། འདོད་པའི་ཕྱིར། ཁྱབ་སྟེ། འདི་ཉིད་ལས། རྟོགས་རིགས་སྔ་མ་གཉིས་ནི་གཞན་དོན་དུ་མཐོང་ལམ་མངོན་སུམ་དུ་ཤེས་པར་བྱ་བ་ཙམ་ཡིན་གྱིས། དེ་ཡན་ཆད་དུ་རྒྱུད་ལྡན་དུ་བསྒོམ་པར་བྱ་བ་མ་ཡིན་པས་ཤེས་པར་བྱ་ཞེས་པའི་ཚིག་གི་ཁྱད་པར་གསུངས་པ་ཡིན་ནོ། །ཞེས་བཤད་པ་དེ་འཐད་པའི་ཕྱིར། གོང་དུ་འདོད་ན། དེ་མ་ཡིན་པར་ཐལ། ཐེག་ཆེན་གྱི་བསྒོམ་ལམ་ཡིན་པའི་ཕྱིར་ཏེ། བྱང་འཕགས་ཀྱི་རྗེས་ཐོབ་ཀྱི་མཁྱེན་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གསུམ་པ་ལ་ཡང་རྩོད་གཞི་དེ་ཆོས་ཅན། དེར་ཐལ། དེའི་ཕྱིར། རྟགས་བསྒྲུབས་ཟིན། གོང་དུ་འདོད་ན། དེ་མ་ཡིན་པར་ཐལ། རང་རྒྱལ་རང་རྒྱུད་ལ་ཡོད་པའི་ཤེས་བྱ་རང་རྒྱལ་གྱི་ལམ་ཤེས་པའི་ལམ་ཤེས་ཡིན་པའི་ཕྱིར། མ་གྲུབ་ན། གོང་གི་རིགས་འགྲེ། དེ་ནས་ཤེས་བྱ་ཉན་ཐོས་ཀྱི་ལམ་ལ། བྱང་སེམས་རང་རྒྱུད་ལ་ཡོད་པ་ཉམས་སུ་མྱོང་བའི་སྒོ་ནས་ཤེས་པར་བྱ་བའི་ཤེས་བྱ་ཉན་ཐོས་ཀྱི་ལམ་དང་། གཞན་རྒྱུད་ལ་ཡོད་པ་གཞན་རིག་གི་ཚུལ་གྱིས་ཤེས་པར་བྱ་བའི་ཤེས་བྱ་ཉན་ཐོས་ཀྱི་ལམ་གཉིས་ལས། དང་པོ་ནི། བྱང་འཕགས་རང་རྒྱུད་ལ་ཡོད་པའི་ཉན་ཐོས་ཀྱི་རྟོགས་རིགས་མཐའ་དག་ཡིན་ཞིང་། གཞུང་འདིར་དངོས་སུ་སྨྲོས་པ་ནི། སློབ་མའི་ལམ་གང་དང་ཞེས་པའི་དངོས་བསྟན་གྱི་ལམ་དང་། ཉན་ཐོས་ལམ་འདི་ཞེས་པའི་དངོས་བསྟན་གྱི་ལམ་རྣམས་སོ། །དངོས་བསྟན་གཉིས་པོ་འདི་ནི། ཤེས་བྱའི་ལམ་དང་ཤེས་བྱེད་ཀྱི་ལམ་ཤེས་གཉིས་ཀ་ཡིན་པས། ཉན་ཐོས་ལམ་འདི་ཞེས་པའི་དངོས་བསྟན་གྱི་ལམ་དང་། ཤེས་པར་བྱ་ཞེས་པའི་དངོས་བསྟན་གྱི་ཤེས་བྱེད་ཀྱི་ལམ་ཤེས་དོན་གཅིག་གོ །གཉིས་པ་ནི། སྔར་བཤད་པ་ལྟར། ཉན་ཐོས་དང་རང་རྒྱལ་གྱི་རིགས་ཅན་སློབ་པ་སོགས་དང་། རང་དང་རྒྱུད་ཚོད་མཉམ་པ་མན་ཆད་བྱང་སེམས་ཀྱི་རྒྱུད་ལ་ཡོད་པའི་ཤེས་བྱ་ཉན་ཐོས་ཀྱི་ལམ་རྣམས་ཡིན་ཏེ། དེ་རྣམས་བྱང་འཕགས་ཀྱི་རྒྱུད་ཀྱི་ཆོས་ཀྱི་སྤྱན་དང་། དེའི་རྒྱུད་ཀྱི་གཞན་སེམས་ཤེས་པའི་མངོན་ཤེས་ཀྱིས་རྟོགས་པའི་ཤེས་བྱ་ཉན་ཐོས་ཀྱི་ལམ་ཡིན་པའི་ཕྱིར། འདི་ལ་ཤེས་བྱ་དང་ཤེས་བྱེད་ངོ་བོ་གཅིག་པ་དང་། ངོ་བོ་ཐ་དད་པ་གཉིས་ཡོད་པ་ལས། དང་པོ་ནི། མི་དམིགས་པས་རྣམ་པས་ཟིན་པའི་བྱང་འཕགས་ཀྱི་རྒྱུད་ཀྱི་ཤེས་བྱ་དང་ཤེས་བྱེད་ཡིན་ཏེ། དེས་ཟིན་པའི་བྱང་འཕགས་ཀྱི་རྒྱུད་ཀྱི་ཉན་ཐོས་ཀྱི་རྟོགས་རིགས་དང་། དེས་ཟིན་པའི་བྱང་འཕགས་ཀྱི་རྒྱུད་ཀྱི་ཤེས་བྱ་ཉན་ཐོས་ཀྱི་ལམ་དང་། བྱང་འཕགས་ཀྱི་རྒྱུད་ཀྱི་ཤེས་བྱ་ཉན་ཐོས་ཀྱི་ལམ་ཤེས་པའི་ལམ་ཤེས་རྣམས་དོན་གཅིག་པས་སོ། །དེས་མཚོན་ནས་བྱང་འཕགས་ཀྱི་རྒྱུད་ཀྱི་མི་དམིགས་པའི་རྣམ་པས་ཟིན་པའི་རང་རྒྱལ་གྱི་རྟོགས་རིགས་དང་། དེའི་རྒྱུད་ཀྱི་དེས་ཟིན་པའི་ཤེས་བྱ་རང་རྒྱལ་གྱི་ལམ་དང་། དེའི་རྒྱུད་ཀྱི་ཤེས་བྱ་རང་རྒྱལ་གྱི་ལམ་ཤེས་པའི་ལམ་ཤེས་རྣམས་དོན་གཅིག དེ་བཞིན་དུ་བྱང་འཕགས་ཀྱི་རྒྱུད་ཀྱི་མི་དམིགས་པའི་རྣམ་པས་ཟིན་པའི་བྱང་སེམས་ཀྱི་རྟོགས་རིགས་དང་། དེའི་རྒྱུད་ཀྱི་དེས་ཟིན་པའི་ཤེས་བྱ་བྱང་སེམས་ཀྱི་ལམ་དང་། དེའི་རྒྱུད་ཀྱི་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་རྣམས་དོན་གཅིག་སྟེ། འདི་ཉིད་ལས། མི་དམིགས་པའི་རྣམ་པས་ཟིན་པ་ནི་གཉིས་ཀ་ཡིན་པར་གྲུབ་བོ། །ཅེས་དང་། མི་དམིགས་པའི་རྣམ་པས་ཟིན་པའི་ཚེས་ཤེས་བྱའི་ལམ་དང་། ཤེས་བྱེད་ཀྱི་ལམ་ཤེས་གཉིས་ངོ་བོ་གཅིག་ཡིན་པས་ལུས་རྣམ་བཞག་ཏུ་ནི་གསུམ་ཆར་ལ་ཡང་ཤེས་པར་བྱ། ཞེས་པའི་ཚིག་གི་ཁྱད་པར་མ་གསུངས་ཏེ། སྔར་བཤད་ཟིན་ཏོ། །ཞེས་གསུངས་པའི་ཕྱིར། གཉིས་པ་ཤེས་བྱ་དང་ཤེས་བྱེད་ངོ་བོ་ཐ་དད་པ་ནི། མི་དམིགས་པའི་རྣམ་པས་མ་ཟིན་པའི་ཤེས་བྱ་ཉན་ཐོས་ཀྱི་ལམ་དང་། ཤེས་བྱེད་ཀྱི་ལམ་ཤེས་གཉིས་ཐ་དད་གཞི་མཐུན་མི་སྲིད་པའི་འགལ་བ་ཡིན་ཏེ། མི་དམིགས་པའི་རྣམ་པས་མ་ཟིན་པར་མངོན་ཞེན་ཅན་གྱི་གནས་སྐབས་ཀྱི་བྱང་འཕགས་ཀྱི་རྒྱུད་ཀྱི་ཉན་ཐོས་ཀྱི་རྟོགས་རིགས་དེ་ཤེས་བྱ་ཉན་ཐོས་ཀྱི་ལམ་ཡིན་ཀྱང་། དེ་ཤེས་པའི་ལམ་ཤེས་མ་ཡིན་པའི་ཕྱིར། མི་དམིགས་པའི་རྣམ་པས་ཟིན་པ་དང་། མི་དམིགས་པའི་ཤེས་རབ་ཀྱི་ཟིན་པ་དོན་གཅིག་ཅིང་། དེའི་རྣམ་པས་ཟིན་པ་དང་། དེའི་རྣམ་པ་ལ་ཁྱད་པར་ཡོད་དེ། དེའི་རྣམ་པ་ཅན་གྱི་ཉན་ཐོས་ཀྱི་རྟོགས་རིགས་བྱང་སེམས་མཐོང་ལམ་པའི་རྒྱུད་ལ་ཡོད་པ་རྣམས་འདིར་དངོས་བསྟན་གྱི་ཤེས་བྱེད་ཀྱི་ལམ་ཤེས་ཡིན་ཞིང་། ཉན་ཐོས་ལམ་གྱི་དམིགས་རྣམ་མི་དམིགས་པའི་རྣམ་པ་བྱང་སེམས་མཐོང་ལམ་སྡུག་བསྔལ་ཆོས་བཟོད་པ་སོགས་ཀྱི་རྒྱུད་ལ་ཡོད་པ་རྣམས་མི་དམིགས་པའི་སྒོ་ནས་ཞེས་པའི་དངོས་བསྟན་གྱི་མི་དམིགས་པ་རྣམ་པ་དང་། ཐེག་ཆེན་གྱི་རྟོགས་རིགས་ཀྱི་གཞི་མཐུན་ཡིན་པ་ལ་གནོད་བྱེད་མ་མཐོང་བའི་ཕྱིར། མི་དམིགས་པ་རྣམ་པ་དང་། སྤྲོས་བྲལ་གྱི་རྣམ་པ་དག་ཐེག་ཆེན་གྱི་རྟོགས་རིགས་ཀྱི་ལྡོག་པ་ནས་བསྟན་པའི་ཕྱིར། དེ་སྐད་དུ་འདི་ཉིད་ལས། དེ་ལྟ་བུའི་ཉན་ཐོས་ཀྱི་ལམ་གྱི་རྟོགས་རིགས་དེ་ཡང་ཐེག་ཆེན་ཐུན་མོང་མ་ཡིན་པའི་རྟོགས་རིགས་མི་དམིགས་པའི་རྣམ་པ་ཅན་གྱི་ཤེས་རབ་ཀྱིས་ཟིན་པའི་སྒོ་ནས་ཤེས་པར་བྱ་དགོས་སོ། །ཞེས་བསྟན། ཞེས་དང་། མི་ཕམ་དགོངས་རྒྱན་དུའང་འཕགས་པའི་བདེན་པ་བཞི་པོ་དག་གི་རྣམ་པ་མི་རྟག་པ་ལ་སོགས་པ་བཅུ་དྲུག་པོ་རྣམས་རྟོགས་རིགས་ཐུན་མོང་མ་ཡིན་པའི་མི་དམིགས་པའི་ཤེས་རབ་ཀྱིས་ཟིན་པའི་སྒོ་ནས་ཞེས་གསུངས་ལ། དེའི་དོན་ཡང་མི་དམིགས་པའི་རྣམ་པའམ། མི་དམིགས་པའི་ཤེས་རབ་དེ་ཐེག་ཆེན་གྱི་རྟོགས་རིགས་ཡིན་པར་བཞེད་ཀྱི། འདིའི་དངོས་བསྟན་གྱི་ཤེས་བྱེད་ཀྱི་ལམ་ཤེས་ལ་ཐེག་ཆེན་གྱི་རྟོགས་རིགས་ཡོད་པར་བཞེད་པ་མ་ཡིན་ནོ། །ལེགས་པར་བཤད་པ་འདིས་ཀྱང་ཀུན་མཁྱེན་བླ་མ་ཡབ་སྲས་དགེས་པའི་བྱིན་བརླབས་བདག་སོགས་རྗེས་འཇུག་ཀུན་གྱི་རྒྱུད་ལ་འཇུག་པར་གྱུར་ཅིག ཡང་འདི་ཉིད་ལས། ཤེས་བྱ་བྱང་སེམས་ཀྱི་ལམ་དང་། དེ་ཤེས་པའི་ལམ་ཤེས་གཉིས་རྟོགས་རིགས་གཅིག་ཡིན་པ་དང་། རྟོགས་རིགས་སྔ་མ་གཉིས་དང་། དེ་ཤེས་པའི་ལམ་ཤེས་གཉིས་རྟོགས་རིགས་ཐ་དད་ཡིན་པར་གསུངས་པའི་དོན་ནི། བྱང་སེམས་ཀྱི་རྒྱུད་ཀྱི་ཤེས་བྱ་བྱང་སེམས་ཀྱི་ལམ་དང་། དེ་ཤེས་པའི་ལམ་ཤེས་གཉིས་ཀ་བྱང་སེམས་ཀྱི་རྟོགས་རིགས་གཙོ་ཆེ་བས། རྟོགས་རིགས་གཅིག་ཡིན་ལ། རྟོགས་རིགས་སྔ་མ་གཉིས་ཤེས་པའི་ལམ་ཤེས་ལ། ཉན་རང་གི་རྟོགས་རིགས་གཉིས་ཡོད་པར་མ་ཟད། བྱང་འཕགས་ཀྱི་རྒྱུད་ཀྱི་ཆོས་ཀྱི་སྤྱན་གྱིས་གཞན་རྒྱུད་ལ་ཡོད་པ་གཞན་རིག་གི་ཚུལ་གྱི་ཤེས་པའི་སྐབས་སུ་ཤེས་བྱེད་ཀྱི་ལམ་ཤེས་སུ་གྱུར་པའི་ཆོས་ཀྱི་སྤྱན་དེ་ཐེག་ཆེན་གྱི་རྟོགས་རིགས་གཙོ་ཆེ་བས་ཤེས་བྱ་དང་ཤེས་བྱེད་རྟོགས་རིགས་ཐ་དད་པར་འཆད་དོ། །གཞུང་གི་དངོས་བསྟན་གྱི་ལམ་ཤེས་དང་པོ་གཉིས་ནི། ཤེས་བྱ་དང་ཤེས་བྱེད་གཅིག་པས་རྟོགས་རིགས་ཀྱང་གཅིག་པར་འཆད་དགོས་པས་གཞུང་གི་དངོས་བསྟན་སྦྱར་མ་སྦྱར་དང་། སྤྱི་དང་བྱེ་བྲག་གི་རྣམ་དབྱེ་འཆད་པར་གྱིས་ཤིག མདོར་ན་ཉན་ཐོས་ཀྱི་ལམ་གྱི་དམིགས་རྣམ་མི་དམིགས་པ་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ་ཤེས་བྱ་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད། དེ་མི་དམིགས་པར་མངོན་སུམ་དུ་རྟོགས་པའི་བྱང་འཕགས་ཀྱི་མཁྱེན་པ་དེ་ལམ་ཤེས་ཀྱི་ཆོས་བཅུ་གཅིག་གི་ནང་མཚན་དུ་གྱུར་པའི་ཤེས་བྱ་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད། གདུལ་བྱ་ཉན་ཐོས་ཀྱི་རིགས་ཅན་རྗེས་སུབ་ཟུང་བའི་ཆེད་དུ་ཉན་ཐོས་ལམ་གྱི་དམིགས་རྣམ་མི་དམིགས་པར་མངོན་སུམ་དུ་རྟོགས་པའི་བྱང་འཕགས་ཀྱི་མཐོང་ལམ་དེ་སྐབས་གཉིས་པའི་དངོས་བསྟན་གྱི་ཤེས་བྱ་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད་ཡིན་ནོ། །སྐབས་གཉིས་པའི་དངོས་བསྟན་གྱི་ལམ་ཤེས་ཐེག་པ་གསུམ་གྱི་རྟོགས་རིགས་སོ་སོར་འཇོག་པས་ཕན་ཚུན་འགལ་ཞིང་། སྤྱིར་དེ་གསུམ་མི་འགལ་ཏེ། བྱང་སེམས་འཕགས་པའི་རྒྱུད་ཀྱི་ཆོས་ཀྱི་སྤྱན་དེ་ཉན་རང་འཕགས་པ་དང་། རང་དང་རྒྱུད་ཚོད་མཉམ་པ་མན་ཆད་ཀྱི་བྱང་སེམས་འཕགས་པ་རྣམས་ཀྱི་རྒྱུད་ཀྱི་རྟོགས་པ་མཐའ་དག་ཤེས་པས་ན། ལམ་ཤེས་གསུམ་ཀ་ཡིན་པར་གྲུབ་ཅིང་། སངས་རྒྱས་སའི་ལམ་ཤེས་ཀྱང་ལམ་ཤེས་གསུམ་ཀ་ཡིན་ཏེ། དེ་ཉན་ཐོས་ལམ་གྱི་དམིགས་པ་རྣམ་སོགས་གསུམ་ཀ་མི་དམིགས་པར་མངོན་སུམ་དུ་རྟོགས་པའི་ལམ་ཤེས་ཡིན་པའི་ཕྱིར། གཉིས་པ་ཤེས་བྱ་རང་རྒྱལ་གྱི་ལམ་ཤེས་པའི་ལམ་ཤེས་ལ། ལམ་ཤེས་དངོས་དང་། རྒྱུ་ངེས་འབྱེད་ཆ་མཐུན་གཉིས། དང་པོ་ནི། བསེ་རུའི་ལམ་གང་དང་ཞེས་པ་ལ་འཕྲོས་ནས། ཉན་ཐོས་དང་རང་རྒྱལ་གྱི་ལམ་གྱི་ཁྱད་པར་གང་། རང་རྒྱལ་གྱི་ལམ་ཤེས་པའི་ཚུལ་ཇི་ལྟ་བུ་ཞེ་ན། བསེ་རུ་ལྟ་བུའི་རང་རྒྱལ་གྱི་ཡེ་ཤེས་ནི་སྲིད་པ་ཐ་མའི་རྟེན་ལ་གཞན་ལ་མ་བརྟེན་པར་རང་བྱུང་གི་བྱང་ཆུབ་མངོན་དུ་བྱས་ཤིང་། གདུལ་བྱ་ལ་སྒྲ་མེད་ལུས་ཀྱི་རྣམ་འགྱུར་གྱི་སྒོ་ནས་ཆོས་སྟོན་པས་ན་ཉན་ཐོས་ལས་ཁྱད་པར་དུ་འཕགས་སོ། །ཞེས་པ་ནི། རང་བྱུང་བདག་ཉིད་ཅེས་སོགས་ཚིགས་བཅད་གཅིག་གིས་བསྟན། དེ་ལ་འཕྲོས་ནས་སྒྲ་མེད་པ་དང་ཆོས་སྟོན་པ་འགལ་ལོ་ཞེ་ན། དེའི་རྩོད་པ་སྤོང་བ་ནི། གང་གང་དོན་ནི་ཞེས་སོགས་ཚིགས་བཅད་གཅིག་གིས་བསྟན། དྲི་བ་གཉིས་པའི་ལན་སྐབས་དོན་རང་རྒྱལ་གྱི་ལམ་ཤེས་པའི་ཚུལ་ནི། འདིར་བསྟན་ཤེས་བྱ་རང་རྒྱལ་གྱི་ལམ་འདི་ཉན་ཐོས་ཀྱི་རྟོགས་རིགས་ལས་ཁྱད་པར་འཕགས་ཏེ། གཟུང་རྟོག་སྤོང་བའི་ཕྱིར་དང་། ཐེག་ཆེན་གྱི་རྟོགས་རིགས་ལས་དམན་ཏེ། འཛིན་རྟོག་མི་སྤོང་བའི་ཕྱིར་དང་། ཡང་ཉན་ཐོས་ལས་ཁྱད་པར་འཕགས་ཏེ། གཟུང་མེད་རྟོགས་པའི་རྟེན་རིགས་ཀྱི་ཁྱད་པར་དུ་བྱས་པའི་ཕྱིར། དེ་ལྟ་བུའི་ཁྱད་པར་གསུམ་ལྡན་གྱི་ཤེས་བྱ་རང་རྒྱལ་གྱི་རྟོགས་རིགས་དེ་གཞན་དོན་དུ་མཐོང་ལམ་དུ་མངོན་སུམ་དུ་ཤེས་པར་བྱ་བ་ཡིན་ནོ། །ཞེས་པ་ནི། གཟུང་དོན་རྟོག་པ་ཞེས་པ་ནས། ཡང་དག་བསྡུས་པ་ཤེས་པར་བྱ་ཞེས་པའི་བར་གྱིས་བསྟན། གཉིས་པ་རྒྱུ་ངེས་འབྱེད་ཆ་མཐུན་ལ་བཞི་ལས། དང་པོ་རང་རྒྱལ་གྱི་རྟོགས་རིགས་སུ་གྱུར་པའི་དྲོད་མཉམ་བཞག་ནི། རྟགས་པའི་ཆོས་ཉིད་ཅེས་སོགས་རྐང་པ་གཉིས་ཀྱིས་བསྟན། དེར་གྱུར་པའི་རྩེ་མོ་མཉམ་བཞག་ནི། རྩེ་མོར་གྱུར་པ་གཟུགས་ལ་སོགས། །འགྲིབ་པ་མེད་ལ་སོགས་པས་ཕྱེ། །ཞེས་པས་བསྟན། །དེར་གྱུར་པའི་བཟོད་པ་མཉམ་བཞག་ནི། ནང་སྟོང་པ་ཉིད་ལ་སོགས་པ་ཡིས། །གཟུགས་སོགས་མི་འཛིན་ཕྱིར་བཟོད་པ། །ཞེས་པས་བསྟན། དེར་གྱུར་པའི་ཆོས་མཉམ་བཞག་ནི། །གཟུགས་སོགས་སྐྱེ་བ་མེད་སོགས་ཀྱི། །རྣམ་པ་ཅན་ནི་ཆོས་ཀྱི་མཆོག །ཅེས་པས་བསྟན། གཞུང་ཚིག་དེ་དག་གི་དངོས་བསྟན་གྱི་སྦྱོར་ལམ་དྲོད་སོགས་བཞི་པོ་གང་རུང་ཡིན་ན། བསེ་རུ་ལྟ་བུའི་རང་རྒྱལ་གྱི་རྟོགས་རིགས་སུ་གྱུར་པའི་ཐེག་ཆེན་གྱི་སྦྱོར་ལམ་མཉམ་བཞག་ཡེ་ཤེས་ཡིན་པས་ཁྱབ་བོ། །འདིར་ཁ་ཅིག ཤེས་བྱ་རང་རྒྱལ་གྱི་ལམ་ཡིན་ན། རྟེན་གྱི་བསེ་རུ་ལྟ་བུའི་ལམ་ཞེས་བྱ་བའི་དངོས་བསྟན་གྱི་ལམ་ཡིན་པས་ཁྱབ། ཤེས་བྱ་རང་རྒྱལ་གྱི་ལམ་ཤེས་པའི་ལམ་ཤེས་ཡིན་ན། ཡང་དག་བསྡུས་པ་ཤེས་པར་བྱ། ཞེས་པའི་དངོས་བསྟན་གྱི་ལམ་ཤེས་ཡིན་པས་ཁྱབ། ཤེས་བྱ་རང་རྒྱལ་གྱི་ལམ་ཤེས་པའི་ལམ་ཤེས་ཡིན་ན། ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་མ་ཡིན་པས་ཁྱབ་ཟེར་བ་རྣམས་མི་འཐད་དེ། དང་པོ་ལ། རང་རྒྱལ་རང་རྒྱུད་ལ་ཡོད་པའི་ཤེས་བྱ་རང་རྒྱལ་གྱི་རྟོགས་རིགས་ཆོས་ཅན་དེར་ཐལ། དེའི་ཕྱིར། རྟགས་གསལ་གོང་གི་རིགས་འགྲེ། གཉིས་པ་དང་གསུམ་པ་ལ་ཡང་། བྱང་སེམས་ས་བརྒྱད་པ་བའི་རྒྱུད་ཀྱི་ཆོས་ཀྱི་སྤྱན་ཆོས་ཅན། དེར་ཐལ། དེའི་ཕྱིར། རྟགས་གསལ་གོང་བཞིན་འགྲེ། དེས་ནས་བསེ་རུའི་ལམ་གང་དང་ཞེས་པའི་ལམ་དང་། རྟེན་གྱི་བསེ་རུ་ལྟ་བུའི་ལམ་ཞེས་པའི་དངོས་བསྟན་གྱི་ལམ་དང་། ཡང་དག་བསྡུས་པར་ཤེས་པར་བྱ་ཞེས་པའི་དངོས་བསྟན་གྱི་ཤེས་བྱེད་ཀྱི་ལམ་ཤེས་རྣམས་དོན་གཅིག མཚན་གཞི་ནི། བསེ་རུ་ལྟ་བུའི་རང་རྒྱལ་གྱི་རྟོགས་རིགས་སུ་གྱུར་པའི་ཐེག་ཆེན་གྱི་མཐོང་ལམ་སྐད་ཅིག་མ་བཅུ་དྲུག་གོ འདིའི་དངོས་བསྟན་ལ་ཡང་སྔར་ཐེག་ཆེན་བསྒོམ་ལམ་མེད་དེ། འདི་ཉིད་ལས། སྐབས་དེར་བསྒོམ་ལམ་མ་བཤད་པའི་གནད་ཀྱང་རྟོགས་རིགས་དེ་བྱང་སེམས་ཀྱི་བསྒོམ་ལམ་དུ་བསྒོམས་པར་མི་བྱེད་པའི་དོན་ཡིན་པའི་ཕྱིར་དང་། ཞེས་གསུངས་པའི་ཕྱིར། མདོར་ན་རང་རྒྱལ་ལམ་གྱི་དམིགས་རྣམ་མི་དམིགས་པར་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ་ཤེས་བྱ་རང་རྒྱལ་གྱི་ལམ་ཤེས་པའི་ལམ་ཤེས་མཚན་ཉིད་ཡིན་པ་སོགས་གོང་གི་རིགས་འགྲེས་ཏེ་ཤེས་པར་བྱའོ། །གསུམ་པ་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་ལ། མཐོང་ལམ་དང་བསྒོམ་ལམ་གཉིས། དང་པོ་ནི། འདི་དང་གཞན་པའི་ཡོན་ཏན་གྱི། །ཕན་ཡོན་ཆེ་བ་མཐོང་བའི་ལམ། །ཞེས་པ་ལ་འཕྲོས་ནས། ཐེག་ཆེན་མཐོང་ལམ་དེ་གང་ཞེ་ན། བདེན་པ་བཞི་ལ་བཟོད་པ་དང་། ཞེས་པའི་སྐད་ཅིག་མ་བཞི་བཞིར་ཕྱེ་བའི་སྒོ་ནས་མཐོང་ལམ་སྐད་ཅིག་མ་བཅུ་དྲུག་ཏུ་ཡོད་དོ། །ཞེས་པ་ནི། བདེན་དང་བདེན་ལ་བཟོད་པ་དང་། །ཞེས་སོགས་ཚིགས་བཅད་གཅིག་གིས་བསྟན། དེ་དག་ཀྱང་རིམ་པ་བཞིན་དུ་མཐོང་ལམ་སྡུག་བསྔལ་ཆོས་བཟོད་དང་། དེ་ཆོས་ཤེས་དང་། སྡུག་བསྔལ་རྗེས་བཟོད་དང་། སྡུག་བསྔལ་རྗེས་ཤེས་དང་། ཀུན་འབྱུང་ཆོས་བཟོད་དང་། དེ་ཆོས་ཤེས་དང་། ཀུན་འབྱུང་རྗེས་བཟོད་དང་། དེ་རྗེས་ཤེས་དང་། འགོག་པ་ཆོས་བཟོད་དང་། དེ་ཆོས་ཤེས་དང་། འགོག་པ་རྗེས་བཟོད་དང་། དེ་རྗེས་ཤེས། ལམ་ཆོས་བཟོད་དང་། དེ་ཆོས་ཤེས་དང་། ལམ་རྗེས་བཟོད་དང་། ལམ་རྗེས་ཤེས་རྣམས་བར་མ་ཆད་པར་སྐྱེ་བ་ཡིན་ནོ། །དེ་དག་རྣམ་པའི་སྒོ་ནས་རྒྱས་པར་བཤད་ན། དེ་བཞིན་ཉིད་དང་དེ་རྟོགས་པའི་སངས་རྒྱས་ཕན་ཚུན་རྣམ་གྲངས་ཀྱི་གནས་པར་ཁས་མི་ལེན་པར། ངེས་པར་རང་སྟོབས་ཀྱིས་འདྲེན་པའི་ཐེག་ཆེན་གྱི་བདེན་པ་མངོན་རྟོགས་དང་། གཟུགས་སོགས་དོན་དམ་པར་ཆོས་ཉིད་ཀྱི་ངོ་བོ་ཆེན་པོ་ཡིན་པ་ལ་དེ་ལྟར་དང་། སྡུག་བསྔལ་གྱི་ཆོས་ཉིད་འཇལ་བྱེད་ཀྱི་ཚད་མ་མེད་པ་ལ་དང་། གཟུགས་སོགས་དེ་དག་གི་ཚད་གཟུང་དུ་མེད་པ་ལ་ངེས་པར་འདྲེན་ནུས་ཀྱི་བདེན་པ་མངོན་རྟོགས་ནི་རིམ་པ་བཞིན་སྡུག་བསྔལ་ཆོས་བཟོད་སོགས་བཞིའི་ངོ་བོ་ཡིན་ནོ་ཞེས་པ་ནི། དེ་བཞིན་ཉིད་དང་ཞེས་པ་ནས། ཚད་མེད་པ་དང་ཞེས་པའི་བར་གྱིས་བསྟན། དེ་བཞིན་དུ་གཟུགས་སོགས་ཀྱི་ཆོས་ཉིད་རྟག་ཆད་ཀྱི་མཐའ་དང་བྲལ་བ་ལ་ངེས་པར་འདྲེན་ནུས་དང་། གཟུགས་སོགས་ཀྱི་ཆོས་ཉིད་ལ་གཞན་གྱི་སངས་རྒྱས་ཉིད་དུ་ངེས་པར་འཛིན་པ་ལ་ངེས་ཤེས་འདྲེན་ནུས་དང་། དོན་དམ་པར་བླང་དོར་དང་སྐྱེ་འགག་མེད་པ་ལ་ངེས་ཤེས་འདྲེན་ནུས་དང་། ཤེས་རབ་ཀྱིས་ཟིན་པའི་བྱམས་སོགས་ཚད་མེད་བཞི་བསྒོམ་པ་ལ་ངེས་ཤེས་འདྲེན་ནུས་ཀྱི་བདེན་པ་མངོན་རྟོགས་རྣམས་ནི་རིམ་བཞིན་ཀུན་འབྱུང་ཆོས་བཟོད་སོགས་ཀྱི་ངོ་བོ་ཡིན་ནོ། །ཞེས་པ་ནི། མཐའ་མེད་དང་ཞེས་པ་ནས། བྱམས་ལ་སོགས་དང་ཞེས་པའི་བར་གྱིས་བསྟན། དེ་བཞིན་དུ་གཟུགས་སོགས་རང་གི་ངོ་བོ་སྟོང་པ་ཉིད་ཡིན་པ་ལ་ངེས་ཤེས་འདྲེན་ནུས་དང་། དགེ་རྩ་སངས་རྒྱས་ཀྱི་སར་བསྔོས་པས་རང་གི་སངས་རྒྱས་ཐོབ་པ་ལ་དེ་འདྲེན་ནུས་དང་། རྣམ་བྱང་གི་རིགས་སྦྱིན་སོགས་ཤེར་ཕྱིན་དུ་འདུས་པ་ལ་དེ་འདྲེན་ནུས་དང་། གཞན་གྱི་འཇིགས་པས་ཉམས་ང་བ་དང་། ནང་གི་ཉེར་འཚེ་ནད་གདོན་སོགས་ཀུན་ཞི་བ་ལ་ངེས་ཤེས་འདྲེན་ནུས་ཀྱི་བདེན་པ་མངོན་རྟོགས་རྣམས་ནི་རིམ་པ་བཞིན་འགོག་པ་ཆོས་བཟོད་སོགས་ཀྱི་ངོ་བོ་ཡིན་ནོ་ཞེས་པ་ནི། སྟོང་པ་ཉིད་དང་ཞེས་པ་ནས། ནད་ཀུན་སེལ་ཞེས་པའི་བར་གྱིས་བསྟན། དེ་བཞིན་དུ་ཤེར་ཕྱིན་བསྒོམས་པས་མྱང་འདས་ལ་བདེན་འཛིན་ཞི་བ་ལ་ངེས་ཤེས་འདྲེན་ནུས་དང་། སངས་རྒྱས་རྣམས་ཀྱི་སྲུང་སྐྱོབ་མཛད་པ་ལ་ངེས་ཤེས་འདྲེན་ནུས་དང་། རྗེས་ཐོག་ཏུ་སྲོག་གཅོད་སྤོང་བ་ལ་སོགས་པའི་དགེ་བཅུ་ནས་བཟུང་། རྣམ་མཁྱེན་སྒྲུབ་པའི་ཐབས་ཀུན་ཉམས་སུ་ལེན་པ་ལ་རང་ཉིད་གནས་ཤིང་། གཞན་དག་ཀྱང་དེ་ལ་འགོད་པ་ལ་ངེས་ཤེས་འདྲེན་ནུས་དང་། སྦྱིན་སོགས་ཀྱིས་དགེ་རྩ་གཞན་དོན་དུ་རྫོགས་བྱང་དུ་བསྔོ་བའི་ནུས་པ་ཐོབ་པ་ལ་ངེས་ཤེས་འདྲེན་ནུས་ཀྱི་ཐེག་ཆེན་གྱི་བདེན་པ་མངོན་རྟོགས་རྣམས་ནི། རིམ་བཞིན་ལམ་ཆོས་བཟོད་སོགས་དེ་དང་དེའི་ངོ་བོ་ཡིན་ནོ། །ཞེས་པ་ནི། མྱ་ངན་འདས་འཛིན་ཞི་ཉིད་དང་། །ཞེས་པ་ནས། རྫོགས་པའི་བྱང་ཆུབ་ཏུ་བསྔོ་བ། ཞེས་པའི་བར་གྱིས་བསྟན། དེ་ལྟར་ན་ལམ་ཤེས་ཀྱི་སྐབས་ཀྱི་སྐད་ཅིག་མ་བཅུ་དྲུག་གི་རྣམ་པ་ནི། བཤད་མ་ཐག་པ་དེ་ལྟར་ཡིན་ནོ། ཞེས་པ་ནི། ལམ་ཤེས་ཉིད་ཀྱི་སྐད་ཅིག་མ་ཞེས་པས་བསྟན། ངེས་ཤེས་དེ་དག་འདྲེན་པའི་ནུས་པ་མཐོང་ལམ་དུ་ཐོབ་ནས་གང་དུ་འདྲེན་ན་རྗེས་ཐོབ་ཀྱི་གནས་སྐབས་སུ་དངོས་སུ་འདྲེན་པ་ཡིན་ནོ། །དེས་ན་འདིར་ནི་ཚད་མ་སྨྲ་བའི་གྲུབ་མཐའ་དང་མི་འདྲ་བར་ངེས་ཤེས་ལ་རྟོག་པས་མ་ཁྱབ་སྟེ། འཕགས་ལམ་དུ་གྱུར་པའི་ངེས་ཤེས་དུ་མ་བཤད་པའི་ཕྱིར། སྒྲ་དོན་འདྲེས་འཛིན་གྱི་རྟོག་པ་ལ་ཡང་། རང་ཡུལ་མི་གསལ་བར་སྣང་བས་མ་ཁྱབ་སྟེ། ཐེག་ཆེན་གྱི་སྦྱོར་ལམ་མཉམ་བཞག་ཕལ་ཆེ་བ་སྒྲ་དོན་འདྲེས་འཛིན་གྱི་རྟོག་པ་ཡིན་ཀྱང་། ཀུན་ནས་ཉོན་མོངས་ཀྱི་གཟུང་བ་རང་བཞིན་མེད་པ་སོགས་ལ་གསལ་སྣང་ཐོབ་པར་བཤད་པའི་ཕྱིར། དེ་ལྟར་མཐོང་ལམ་སྐད་ཅིག་མ་བཅུ་དྲུག་བཤད་པ་ལས། སྐད་ཅིག་མ་དང་པོ་སྡུག་བསྔལ་ཆོས་བཟོད་ཁོ་ན་བར་ཆད་མེད་ལམ་ཡིན་ཏེ། རྩ་བར་སྐད་ཅིག་གཅིག་པའི་བཟོད་པ་ཡིས། །བསྡུས་པ་དེ་འདིར་མཐོང་བའི་ལམ། །ཞེས་དང་། དེའི་འགྲེལ་པ་དོན་གསལ་ལས། སྐད་ཅིག་མ་གཅིག་པ་སྡུག་བསྔལ་ལ་ཆོས་ཤེས་པའི་བཟོད་པས་བསྡུས་པ་ཞེས་གསུངས་པའི་ཕྱིར། དེས་ན་སྐད་ཅིག་མ་ཕྱི་མ་བཅོ་ལྔ་མཐོང་ལམ་རྣམ་གྲོལ་ལམ་ཡིན་ཞིང་། བར་ཆེད་མེད་ལམ་སྐད་ཅིག་མ་དང་པོ་ཁོ་ན་ཡིན་པ་ནི། མཛོད་ཀྱི་ལུགས་ལ་མཐོང་ལམ་བཟོད་པ་བརྒྱད་བར་ཆད་མེད་ལམ་དུ་འདོད་པ་དང་། མངོན་པ་ཀུན་ལས་བཏུས་ཀྱི་ལུགས་ལ་མཐོང་ལམ་ཆོས་བཟོད་བཞི་བར་ཆད་མེད་ལམ་དུ་འདོད་པ་སོགས་གྲུབ་མཐའ་འོག་མའི་མཐོང་ལམ་གྱི་འདོད་ཚུལ་ལས་ཁྱད་པར་དུ་འཕགས་པ་ཡིན་པས། ཀུན་མཁྱེན་བླ་མའི་ལུགས་མཆོག་འདིའི་རྗེས་སུ་འབྲང་བ་དག་ནི་སྐལ་པ་བཟང་བར་ཤེས་པར་བྱའོ། །གཞན་དག་གི་འདོད་པ་ནི་མངོན་རྟོགས་རྒྱན་དང་། མངོན་པ་ཀུན་ལས་བཏུས་ཀྱི་གྲུབ་མཐའ་བསྲེས་ནས་ཅ་ཅོལ་སྨྲ་བ་སྣང་བས། དོན་དང་ལྡན་པར་མ་མཐོང་ལ། །ཀུན་མཁྱེན་བླ་མའི་བཞེད་པ་ནི། །རྒྱལ་བ་མི་ཕམ་མགོན་པོ་དང་། །འཕགས་སེང་སོགས་རྒྱ་གར་གྱི་པཎ་གྲུབ་རྣམས་དང་། བོད་ཀྱི་རྗེས་བཙུན་གོང་མ་སོགས་ཚད་ལྡན་གྱི་དགོངས་པ་ཕྱོགས་གཅིག་པ་ཡིན་ནོ།། །།འདིར་སྨྲས་པ། ཡབ་གཅིག་ཀུན་མཁྱེན་བླ་མའི་བཞེད་སྲོལ་ནི། །མི་ཕམ་ཞལ་གྱི་བདུད་རྩིའི་སྙིང་པོ་ཀུན། །གཅིག་ཏུ་སྤུངས་འདྲ་སྐལ་ལྡན་ལྷ་བུ་ཡིས། །ཐོབ་ཀྱིས་ལྷ་མིན་རྣམས་ལ་ཅི་བྱར་ཡོད། །དཔྱོད་ལྡན་ཀུན་ཀྱང་ལྟ་གྲུབ་བཟང་པོ་འདིའི། །རྗེས་ཞུགས་ཚུལ་གནས་ཐོས་བསམ་བསྒོམ་པ་ཡི། །ངལ་བས་དལ་འབྱོར་ལུས་འདི་དོན་ཡོད་པར། །བྱས་ན་ལེགས་སམ་སྙིང་ནས་བསམ་པར་རིགས། །ཞེས་ཀྱང་གདམས་སོ། །འདིར་ཁ་ཅིག བྱང་འཕགས་ཀྱི་རྒྱུད་ཀྱི་ཤེས་བྱ་བྱང་སེམས་ཀྱི་ལམ་ཡིན་ན། ཕན་ཡོན་ཆེ་བ་མཐོང་བའི་ལམ། །ཞེས་པ་ནས་བྱ་བ་འདི་ནི་བསྒོམ་པའི་ལམ། །ཞེས་པའི་བར་གྱི་དངོས་བསྟན་གྱི་ལམ་ཡིན་པས་ཁྱབ། རྒྱུད་བྱང་སེམས་མཐོང་ལམ་པའི་རྒྱུད་ཀྱི་བྱང་སེམས་ཀྱི་རྟོགས་རིགས་སུ་གྱུར་པའི་མཁྱེན་པ་ཡིན་ན། བདེན་དང་བདེན་ལ་བཟོད་པ་དང་། ཞེས་སོགས་ཀྱི་དངོས་བསྟན་གྱི་མཐོང་ལམ་ཡིན་པས་ཁྱབ། བྱང་སེམས་ཀྱི་མངོན་རྟོགས་སུ་གྱུར་པའི་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་ཡིན་ན། སྐབས་གཉིས་པའི་དངོས་བསྟན་གྱི་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། མི་དམིགས་པའི་རྣམ་པས་མ་ཟིན་པར་མངོན་ཞེན་ཅན་གྱི་གནས་སྐབས་ཀྱི་བྱང་འཕགས་ཀྱི་རྒྱུད་ཀྱི་འཛིན་པ་ཆོས་ཀྱི་བདག་མེད་རྟོགས་པའི་རྟོགས་རིགས་ཆོས་ཅན། དེར་ཐལ། དེའི་ཕྱིར་ཏེ། བྱང་འཕགས་ཀྱི་རྒྱུད་ཀྱི་བྱང་སེམས་ཀྱི་རྟོགས་རིགས་ཡིན་པའི་ཕྱིར་ཏེ། མཚན་འཛིན་མངོན་གྱུར་དུ་ལྡན་པའི་བྱང་འཕགས་ཀྱི་རྒྱུད་ཀྱི་བྱང་སེམས་ཀྱི་རྟོགས་རིགས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་གྱི་མཐོང་བསྒོམ་གང་རུང་ཡིན་པར་ཐལ། འདོད་པའི་ཕྱིར། འདོད་ན། རྣལ་འབྱོར་མངོན་སུམ་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། མཚན་འཛིན་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གཉིས་པ་ལ། ས་དང་པོ་རྗེས་ཐོབ་པའི་རྒྱུད་ཀྱི་བྱང་སེམས་ཀྱི་རྟོགས་རིགས་སུ་གྱུར་པའི་མཁྱེན་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ས་དང་པོ་རྗེས་ཐོབ་པ་དེ་བྱང་སེམས་མཐོང་ལམ་པ་ཡིན་པའི་ཕྱིར་ཏེ། རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་བྱང་སེམས་མཐོང་ལམ་པ་ཡོད་པའི་ཕྱིར་ཏེ་ཕྱིར་མི་ལྡོག་པའི་རྟགས་སུ་གྱུར་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་བྱང་སེམས་མཐོང་ལམ་པ་ཡོད་པའི་ཕྱིར་ཏེ། བློ་ལྡན་མཐོང་བའི་ལམ་གནས་ཀྱི། །ཕྱིར་མི་ལྡོག་པའི་རྟགས་དག་ཡིན། །ཞེས་པའི་གཞུང་དོན་གྲུབ་པའི་ཕྱིར། རྩ་བར་འདོད་ན། དེ་མ་ཡིན་པར་ཐལ། ཐེག་ཆེན་གྱི་མཐོང་ལམ་མ་ཡིན་པའི་ཕྱིར་ཏེ། བྱང་འཕགས་རྗེས་ཐོབ་པའི་རྒྱུད་ཀྱི་མཁྱེན་པ་ཡིན་པའི་ཕྱིར། གསུམ་པ་ལ་ཡང་། ས་དང་པོ་རྗེས་ཐོབ་པའི་རྒྱུད་ཀྱི་བྱང་སེམས་རྟོགས་རིགས་སུ་གྱུར་པའི་མཁྱེན་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་འཕགས་ཀྱི་རྒྱུད་ཀྱི་བྱང་སེམས་ཀྱི་རྟོགས་རིགས་སུ་གྱུར་པའི་མཁྱེན་པ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་གྱི་མཐོང་ལམ་དང་། ས་གཉིས་པ་ཐོབ་པའི་བསྒོམ་ལམ་གང་རུང་ཡིན་པར་ཐལ། འདོད་པའི་ཕྱིར། ཁྱབ་སྟེ། སྐབས་གཉིས་པའི་དངོས་བསྟན་གྱི་མོས་པ་བསྒོམ་ལམ་སོགས་ཀྱི་མ་མཐའི་ས་མཚམས་ས་གཉིས་པ་ནས་འཇོག་པར་བཤད་པའི་ཕྱིར། གོང་དུ་འདོད་ན། དེ་གང་རུང་མ་ཡིན་པར་ཐལ། ས་དང་པོའི་རྗེས་ཐོབ་ཡེ་ཤེས་ཡིན་པའི་ཕྱིར་ཏེ། ས་དང་པོའི་རྗེས་ཐོབ་ཀྱི་མཁྱེན་པ་ཡིན་པའི་ཕྱིར། མདོར་ན། བྱང་སེམས་ལམ་གྱི་དམིགས་རྣམ་མི་དམིགས་པ་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད་དང་། དེ་མི་དམིགས་པར་མངོན་སུམ་དུ་རྟོགས་པའི་བྱང་འཕགས་ཀྱི་མཁྱེན་པ་ཆོས་བཅུ་གཅིག་གི་ནང་ཚན་དུ་གྱུར་པའི་ཤེས་བྱ་བྱང་སེམས་ཀྱི་ལམ་ཤེས་པའི་རྒྱུ་ལམ་ཤེས་ཀྱི་མཚན་ཉིད་དང་། གདུལ་བྱ་བྱང་སེམས་ཀྱི་རིགས་ཅན་རྗེས་སུ་བཟུང་བ་དང་། རང་ཉིད་རྒྱུད་ལྡན་དུ་བསྒོམ་པ་གང་རུང་གི་ཆེད་དུ་བྱང་སེམས་ལམ་གྱི་དམིགས་རྣམས་མི་དམིགས་པ་མངོན་སུམ་དུ་རྟོགས་པའི་མཐོང་བསྒོམ་མཉམ་བཞག་གང་རུང་དུ་གྱུར་པའི་མཁྱེན་པ་སྐབས་གཉིས་པའི་དངོས་བསྟན་གྱི་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད་ཡིན་ཞིང་། འདི་ལ་མཐོང་བསྒོམ་གཉིས་ཀ་ཡོད་དོ། །ཡང་ཆོས་དབྱིངས་མངོན་སུམ་དུ་མཐོང་བའི་མཉམ་བཞག་གིས་བསྡུས་པའི་བདེན་པ་མངོན་རྟོགས་གང་ཞིག ཐེག་ཆེན་གྱི་རྟོགས་རིགས་སུ་གྱུར་པའི་སྐབས་གཉིས་པའི་དངོས་བསྟན་གྱི་སྐབས་དོན་དུ་གྱུར་པའི་ཐེག་ཆེན་གྱི་མཐོང་ལམ་གྱི་མཚན་ཉིད་ཡིན་ཏེ། ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་སྐབས་དང་པོར་བསྟན་ཟིན་པ་ལ་དགོངས་ནས་འདིར་དངོས་སུ་མ་བསྟན་པའི་གནད་ཀྱིས་ཀྱང་། འདིར་བསྟན་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་སུ་གྱུར་པའི་མཐོང་བསྒོམ་གཉིས་ཀ་ཐེག་ཆེན་གྱི་རྟོགས་རིགས་ཡིན་པར་གྲུབ་བོ། །ཁ་ཅིག སྐབས་གཉིས་པའི་དངོས་བསྟན་གྱི་མཐོང་ལམ་ཡིན་ན། ཐེག་ཆེན་གྱི་རྟོགས་རིགས་ཡིན་པས་ཁྱབ་ཟེར་བ། བདེན་དང་བདེན་ལ་བཟོད་པ་དང་། ཞེས་སོགས་སྐབས་དོན་གྱི་མཐོང་ལམ་ལ་བློ་རྩེ་གཏད་ཀྱང་། ཅུང་ཟད་སྦོམ་ཡོར་ཏེ། ཉན་ཐོས་ལམ་འདི་ཤེས་པར་བྱ་ཞེས་པའི་དངོས་བསྟན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར་ཏེ། སྐབས་གཉིས་པའི་དངོས་བསྟན་གྱི་ཉན་ཐོས་ཀྱི་རྟོགས་རིགས་སུ་གྱུར་པའི་མཐོང་ལམ་ཡིན་པའི་ཕྱིར་ཏེ། རྩོད་གཞི་ཡིན་པའི་ཕྱིར། རྩ་བར་འདོད་ན་སླ། བདེན་དང་བདེན་ལ་བཟོད་པ་དང་། །ཞེས་སོགས་ཀྱི་དངོས་བསྟན་གྱི་མཐོང་ལམ་ཐེག་ཆེན་གྱི་རྟོགས་རིགས་སུ་ངེས་ན། འདི་ཉིད་ལས། བྱང་སེམས་ཀྱི་མཐོང་ལམ་སྐད་ཅིག་མ་དང་པོ་ཆོས་ཅན། སྐབས་གཉིས་པ་ནས་བཤད་པའི་སྡུག་བསྔལ་ཆོས་བཟོད་ཡིན་ཏེ། ཞེས་སོགས་དང་། དེ་བཞིན་དུ་སྐབས་གསུམ་པ་ནས་བསྟན་པའི་སྡུག་བསྔལ་ཆོས་བཟོད་ཡིན་ཏེ་ཞེས་སོགས་རྟགས་འགོད་དང་བཅས་ཏེ་གསུངས་པ་ནང་འགལ་ལོ་ཞེ་ན། འདི་དག་ནི་ཁྱད་བཞི་ཆོས་ཅན་ལ་ཞིབ་ཆ་མ་སྦྱར་བར་གཞུང་ལུགས་ཀྱི་གོ་བབས་སྤྱི་ལམ་པའི་དབང་དུ་བྱས་ནས་གསུངས་པ་ཡིན་པས། དོན་ལ་སྐྱོན་མེད་དེ། བཀའ་དང་དགོངས་འགྲེལ་གྱི་བསྟན་བཅོས་ཆེན་པོ་རྣམས་ལས་ཀྱང་འདི་འདྲའི་རིགས་ཅན་མང་དུ་བྱུང་བས་སྐྱོན་གཏོང་པ་ག་ལ་རིགས། འོན་ཀྱང་རིགས་ལམ་དུ་ཞུགས་པའི་རྩོད་ངོར་ཞིབ་ཆ་སྦྱར་དགོས་པས། དེའི་ཚེ་ན་ཐེག་ཆེན་གྱི་རྟོགས་རིགས་སུ་གྱུར་པའི་མཐོང་ལམ་སྐད་ཅིག་མ་དང་པོ་ཆོས་ཅན་དུ་གཟུང་ནས་སྐབས་གཉིས་པ་ནས་བཤད་པའི་སྡུག་བསྔལ་ལ་ཆོས་བཟོད་ཡིན་པའི་ཤེས་བྱེད་དུ་གཏན་ཚིགས་འགོད་པ་ཡིན་ལ། དེ་བཞིན་དུ་ཐེག་དམན་གྱི་རྟོགས་རིགས་སུ་གྱུར་པའི་ཐེག་ཆེན་གྱི་མཐོང་ལམ་སྐད་ཅིག་མ་དང་པོ་ཆོས་ཅན་དུ་གཟུང་ནས་སྐབས་གཉིས་པ་ནས་བཤད་པའི་སྡུག་བསྔལ་ལ་ཆོས་བཟོད་ཡིན་པའི་ཤེས་བྱེད་དུ་སྡུག་བསྔལ་བདེན་པ་རྟག་མི་རྟག་གི་སྤྲོས་པ་དང་བྲལ་བ་ལ་ངེས་ཤེས་རང་སྟོབས་ཀྱིས་འདྲེན་པའི་མཉམ་བཞག་ཡིན་པའི་ཕྱིར་ཞེས་པའི་གཏན་ཚིགས་འགོད་པ་ཡིན་ཞིང་། དེ་བཞིན་དུ་སྐད་ཅིག་མ་གཉིས་པ་ནས་བཅུ་དྲུག་པའི་བར་ལ་ཡང་རྟོགས་རིགས་དེ་དང་དེར་གྱུར་པའི་ཞེས་ཞིབ་ཆ་སྦྱར་ནས་ཡིན་ནོ། །གཞན་དུ་ན་སྐབས་གསུམ་པའི་སྡུག་བསྔལ་ལ་སོགས་བདེན་པ་ལ་ཞེས་སོགས་ཀྱི་དངོས་བསྟན་གྱི་མཐོང་ལམ་ལ་ཐེག་དམན་གྱི་རྟོགས་རིགས་ཀྱིས་མ་ཁྱབ་པར་གྱུར་ལ། དེ་མ་ཁྱབ་ན། འདི་ཉིད་ལས། སྐབས་དོན་ཐེག་དམན་གྱི་རྟོགས་རིགས་སུ་གྱུར་པའི་གཞི་ཤེས་ཞེས་གསུངས་པ་དང་འགལ་བས། རང་གི་གྲུབ་མཐའི་སྡེ་སྣོད་དང་འགལ་འགྲོ་བས་ཟབ་འཚལ་ལོ། །དེ་ལྟར་ན་ཀུན་མཁྱེན་ཆེན་པོའི་གཞུང་ལུགས་ཚིག་རླིང་ཞིང་དོན་རྒྱ་ཆེ་བ་འདི་རྣམས་གོང་འོག་གི་བབ་སྒྲིགས་ནས་གྲུབ་མཐའི་སྐྱོངས་ལུགས་ཤེས་དགོས་སོ། །གཉིས་པ་བསྒོམ་ལམ་ལ། བསྒོམ་ལམ་གྱི་བྱེད་པ་དང་། བྱེད་པ་ཅན་གྱི་བསྒོམ་ལམ་གཉིས། དང་པོ་ནི། བྱེད་པ་དང་ནི་མོས་པ་དང་ཞེས་པ་ལ་འཕྲོས་ནས། བསྒོམ་ལམ་གྱི་བྱེད་པ་གང་ཞེ་ན། འདིར་བསྟན་བསྒོམ་གྱི་བྱེད་པ་དྲུག་ཡོད་དེ། སེམས་རྒྱུད་ཞི་ཞིང་དུལ་བ་དང་། སྐྱེ་བོ་དམ་པ་ཐམས་ཅད་ལ་འདུད་པ་དང་། བསྒོམ་སྤངས་ཉོན་མོངས་ལས་རྒྱལ་བ་དང་། མེ་ཆུ་མཚོན་སོགས་ཀྱི་གནོད་པས་རྫི་བ་མེད་པ་དང་། མཐར་ཐུག་རྫོགས་པའི་བྱང་ཆུབ་ཐོབ་པ་དང་། རྟེན་བསྒོམ་ལམ་པ་ཞུགས་པའི་ས་ཕྱོགས་ཀྱང་མཆོད་པའི་ཞིང་དུ་བྱེད་པ་དང་དྲུག་ཏུ་ཡོད་པའི་ཕྱིར། ཞེས་པ་ནི། ཀུན་ནས་ཞི་དང་ཞེས་པ་ནས། རྟེན་མཆོད་ཉིད་ཅེས་པའི་བར་གྱིས་བསྟན། མདོར་ན་ཐེག་ཆེན་གྱི་སྒོམ་ལམ་བསྒོམ་སྟོབས་ཀྱིས་ཐོབ་པའི་རྣམ་དཀར་གྱི་ཡོན་ཏན་དེ་ཐེག་ཆེན་གྱི་བསྒོམ་ལམ་གྱི་བྱེད་པའི་མཚན་ཉིད་ཡིན་ཞིང་། འདིར་བསྟན་བྱེད་པ་དྲུག་པོ་གང་རུང་ཡིན་ན། བསྒོམ་ལམ་མ་ཡིན་པས་ཁྱབ་བོ། །གཉིས་པ་བྱེད་པ་ཅན་ལ་མོས་པ་བསྒོམ་ལམ་སོགས་ལྔ་ལས། དང་པོ་ལ། དངོས་དང་། ཕན་ཡོན་གཉིས། དང་པོ་ནི། མོས་པ་དང་ཞེས་པ་ལ་འཕྲོས་ནས། འདིར་མོས་པ་བསྒོམ་ལམ་ཆོས་ཅན། ཁྱོད་ལ་གསུམ་ཡོད་དེ། རང་དོན། གཉིས་དོན། གཞན་དོན་མོས་པ་བསྒོམ་ལམ་གསུམ་དུ་ཡོད་པའི་ཕྱིར། ཞེས་པ་ནི། མོས་པ་རང་གི་ཞེས་པ་ནས། རྣམ་གསུམ་ཤེས་བྱ་ཞེས་པའི་བར་གྱིས་བསྟན། གསུམ་པོ་དེ་ལ་ཡང་ཆུང་འབྲིང་ཆེན་པོ་གསུམ་དུ་དབྱེ་བས། སོ་སོར་རྣམ་པ་གསུམ་དུ་འདོད་ཅིང་། དེ་གསུམ་ཆུང་ངུ་ལ། ཆུང་ངུའི་ཆུང་ངུ་། ཆུང་ངུའི་འབྲིང་། ཆུང་ངུའི་ཆེན་པོ། འབྲིང་ལ། འབྲིང་གི་ཆུང་ངུ་། འབྲིང་གི་འབྲིང་། འབྲིང་གི་ཆེན་པོ། ཆེན་པོ་ལ། ཆེན་པོའི་ཆུང་ངུ་། ཆེན་པོའི་འབྲིང་། ཆེན་པོའི་ཆེན་པོ་དང་གསུམ་དུ་དབྱེ་བས། དེ་ལྟར་ན་མོས་པ་བསྒོམ་ལམ་ཉི་ཤུ་རྩ་བདུན་དུ་ཡོད་དོ། །ཞེས་པ་ནི་དེ་ཡང་ནི། ཞེས་པ་ནས། རྣམ་པ་ཉི་ཤུ་བདུན་དུ་འདོད། །ཅེས་པའི་བར་གྱིས་བསྟན། མདོར་ན། ཐེག་ཆེན་གྱི་མོས་པ་བསྒོམ་ལམ་གང་ཞིག ཤེར་ཕྱིན་རང་དོན་ཕུན་ཚོགས་ཀྱི་འབྱུང་གནས་སུ་མོས་པ་དང་། དེ་གང་ཞིག ཤེར་ཕྱིན་གཉིས་དོན་ཕུན་ཚོགས་ཀྱི་འབྱུང་གནས་སུ་མོས་པ་དང་། དེ་གང་ཞིག ཤེར་ཕྱིན་གཞན་དོན་ཕུན་ཚོགས་ཀྱི་འབྱུང་གནས་སུ་མོས་པ་ནི། རིམ་བཞིན་རང་དོན་མོས་པ་བསྒོམ་ལམ་དང་། གཉིས་དོན་མོས་པ་བསྒོམ་ལམ་དང་། གཞན་དོན་མོས་པ་བསྒོམ་ལམ་གྱི་མཚན་ཉིད་ཡིན་ནོ། །མཚན་ཉིད་འདི་བཞིན་ལྟར་ན། མོས་པ་བསྒོམ་ལམ་ལ་སེམས་བྱུང་གི་ཁྱབ་ལ། གཙོ་སེམས་དང་སེམས་འབྱུང་གཉིས་ཀ་ཡོད་པར་བཞེད་ན། མོས་པ་མཚུངས་ལྡན་དང་བཅས་པ་ཞེ་སྦྱོར། མོས་པ་བསྒོམ་གྱི་མོས་ཡུལ་གྱི་ཤེར་ཕྱིན་དང་། འབྲས་བུ་ཤེར་ཕྱིན་དོན་གཅིག བསྒོམ་ལམ་གསུམ་པོ་འདིའི་ས་མཚམས་ནི། ས་གཉིས་པ་ནས་བཅུ་པའི་བར་གྱི་རྗེས་ཐོབ་སོ་སོ་ན་ཡོད་དེ། རང་དོན་མོས་པ་བསྒོམ་ལམ་ཆུང་ངུའི་ཆུང་ངུ་དང་། ས་གཉིས་པ་རང་དོན་མོས་པ་བསྒོམ་ལམ་དོན་གཅིག དེ་ཆུང་ངུའི་འབྲིང་དང་། ས་གསུམ་པའི་རང་དོན་མོས་པ་བསྒོམ་ལམ་དོན་གཅིག་པ་ནས་དེ་ཆེན་པོའི་ཆེན་པོ་དང་། ས་བཅུ་པའི་རང་དོན་མོས་པ་བསྒོམ་ལམ་དོན་གཅིག་པའི་བར་དུ་ཤེས་པར་བྱ་ཞིང་། དེས་གཉིས་དོན་དང་། གཞན་དོན་མོས་པ་བསྒོམ་ལམ་དགུ་ས་གཉིས་པ་ནས་བཅུ་པའི་བར་ལ་འཇོག་ཚུལ་ཡང་ཤེས་པར་བྱའོ། །གཉིས་པ་ཕན་ཡོན་ནི། བསྟོད་དང་བཀུར་དང་བསྔགས་པ་དང་། །ཞེས་པ་ལ་འཕྲོས་ནས། གང་ལ་བསྟོད་བཀུར་བསྔགས་པ་ཡིན་ཞེ་ན། ཤེར་ཕྱིན་རང་དོན་ཕུན་ཚོགས་ཀྱི་འབྱུང་གནས་སུ་མོས་པ་ལ་བསྟོད་པ་དགུ་དང་། གཉིས་དོན་མོས་པ་ལ་བཀུར་བ་དགུ་དང་། གཞན་དོན་མོས་པ་ལ་བསྔགས་པ་དགུ་མཛད་པ་ཡིན་ནོ། །ཞེས་པ་ནི། ཤེས་རབ་ཕ་རོལ་ཕྱིན་པ་ལ། །ཞེས་སོགས་ཚིགས་བཅད་གཅིག་གིས་བསྟན། མདོར་ན། མོས་པ་བསྒོམ་པའི་བྱང་ཆུབ་སེམས་དཔའ་སྤྲོ་བ་བསྐྱེད་པའི་ཕྱིར་དུ་མོས་པའི་ཡོན་ཏན་བརྗོད་པའི་དེ་བཞིན་གཤེགས་པའི་གསུང་གི་ཆ་དེ་འདིར་བསྟན་མོས་པ་བསྒོམ་ལམ་གྱི་ཕན་ཡོན་གྱི་མཚན་ཉིད་འདི་ཡིན་ན། ཤེར་ཕྱིན་གྱི་མདོ་ཚིག་ཡིན་པས་ཁྱབ་བོ། །གཉིས་པ་བསྔོ་བ་བསྒོམ་ལམ་ནི། མདོར་བསྟན་དུ། བསྔོ་དང་རྗེས་སུ་ཡི་རང་དང་། ཡིད་ལ་བྱེད་པ་བླ་མེད་དག་ཅེས་པ་ལ་འཕྲོས་ནས། བསྔོ་བ་བསྒོམ་ལམ་གང་ཞེ་ན། འདིར་བསྟན་བསྔོ་བ་བསྒོམ་ལམ་ཆོས་ཅན་ཁྱོད་ལ་ཁྱད་ཆོས་བཅུ་གཉིས་ཡོད་དེ། སྤྱིའི་རང་བཞིན་གཉིས་ནི། མོས་པས་བསགས་པའི་དགེ་བ་བླ་མེད་བྱང་ཆུབ་ཏུ་ཡོངས་སུ་བསྔོ་བ། ཉན་རང་ལས་ཁྱད་པར་དུ་འཕགས་པ་དང་བྱེད་ལས་གཞན་ལ་ལམ་སྟོན་པ་དང་། སངས་རྒྱས་ཐོབ་པར་བྱེད་པས་མཆོག་ཏུ་གྱུར་པ་དང་། རྫས་ལ་ཞེན་པ་འགོག་པའི་ཕྱིར་བསྔོ་བྱའི་རྫས་དམིགས་མེད་དུ་རྟོགས་པའི་རྣམ་པ་ཅན་དང་། བསྔོ་བྱེད་ཀྱི་སེམས་ལ་ཞེན་པ་འགོག་པའི་ཕྱིར་འདུ་ཤེས་དང་ལྟ་བར་ཕྱིན་ཅི་མ་ལོག་པའི་མཚན་ཉིད་ཅན་དང་། བསྔོ་བ་བྱེད་པ་པོ་ལ་ཞེན་པ་འགོག་པའི་ཕྱིར། །བསོད་ནམས་བྱ་བའི་དངོས་པོ་དེ་བྱ་བྱེད་ཀྱི་དབྱེན་པར་ཤེས་པ་དང་། བདག་དང་སངས་རྒྱས་ཀྱི་དགེ་བ་ཐ་དད་དུ་མི་ལྟ་བའི་ཕྱིར། སངས་རྒྱས་ཀྱི་བསོད་ནམས་ཀྱི་ཚོགས་ཀྱི་རང་བཞིན་ཀུན་རྫོབ་ཏུ་སྐྱེ་ཞིང་། དོན་དམ་པར་སྐྱེ་འགག་མེད་པའི་ཆོས་ཉིད་དུ་དྲན་པའི་སྤྱོད་ཡུལ་ཅན་དང་། ཕྱིན་དྲུག་རྗེས་སུ་སྒྲུབ་པས་ན་ཐབས་ཤེས་བཟུང་འབྲེལ་དང་བཅས་པ་སྟེ། དངོས་པོར་མངོན་ཞེན་འགོག་པ་ལྔ་དང་། སྟོང་ཉིད་ཀྱི་མཚན་མར་འཛིན་པ་མེད་པས་དངོས་མེད་དུ་ཞེན་འགོག་པ་གཅིག་དང་། ཟུང་འཇུག་གི་རྣམ་པ་ནི་ལམ་ཐམས་ཅད་ཀུན་རྫོབ་ཏུ་སྣང་ཆ་མ་དོར་ཞིང་། དོན་དམ་དུ་མི་དམིགས་པས་སངས་རྒྱས་ཀྱི་རྗེས་སུ་ཡི་རང་བྱིན་པ་དང་། མི་དམིགས་པའི་ཤེས་རབ་ཀྱིས་ཟིན་པས་ཁམས་གསུམ་འཁོར་བར་ལྷུང་བ་མ་ཡིན་པ་དང་། རྣམ་པའི་རབ་དབྱེ་ནི། ཆུང་ངུ་དང་འབྲིང་དང་ཆེན་པོའི་བསྔོ་བ་དང་གསུམ་དུ་དབྱེ་བའི་ཁྱད་པར་བཅུ་གཉིས་སུ་ཡོད་པའི་ཕྱིར་ཞེས་པ་ནི། ཡོངས་སུ་བསྔོ་བ་ཁྱད་པར་ཅན། ཞེས་པ་ནས། བསྔོ་བ་གཞན་ནི་རྣམ་གསུམ་པོ། །ཞེས་པའི་བར་གྱིས་བསྟན། དེ་ལྟར་ཆུང་འབྲིང་ཆེ་གསུམ་དུ་དབྱེ་བའི་བསྔོ་བ་དེ་ཡང་འབྲས་བུ་བསོད་ནམས་ཆེན་པོ་འབྱུང་བའི་བདག་ཉིད་ཡིན་ནོ། །ཞེས་པ་ནི། བསོད་ནམས་ཆེ་ཆུང་བདག་ཉིད་དོ། །ཞེས་པས་བསྟན། འདིར་བསྟན་བསྔོ་བ་བསྒོམ་ལམ་ཡིན་ན། ཡོངས་སུ་བསྔོ་བ་ཁྱད་པར་ཅན་ལ་སོགས་པའི་ཁྱད་ཆོས་བཅུ་གཉིས་དང་ལྡན་པས་མ་ཁྱབ་སྟེ། བསྔོ་བ་བསྒོམ་ལམ་ཆུང་ངུའི་ཆུང་ངུ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། དབྱེ་བ་ཁྱད་པར་ཆུང་འབྲིང་ཆེ་གསུམ་དང་མི་ལྡན་པའི་ཕྱིར་ཏེ། ཁྱོད་ལ་ཆུང་འབྲིང་ཆེ་གསུམ་དུ་དབྱེ་རྒྱུ་མེད་པའི་ཕྱིར་ཏེ། ཆོས་ཅན་ཡིན་པའི་ཕྱིར། མདོར་ན་ས་གཉིས་པ་ཐོབ་པའི་ཐེག་ཆེན་གྱི་བསྒོམ་ལམ་རྗེས་ཐོབ་ཡེ་ཤེས་གང་ཞིག དགེ་རྩ་རྫོགས་པའི་བྱང་ཆུབ་ཏུ་མི་དམིགས་པའི་ཤེས་རབ་ཀྱིས་སྒྱུར་བར་བྱེད་པའི་འདུན་པ་མཚུངས་ལྡན་དང་བཅས་པ་འདིར་བསྟན་བསྔོ་བ་བསྒོམ་ལམ་གྱི་མཚན་ཉིད་ཡིན་ནོ། །འདིར་བསྟན་བསྔོ་བ་བསྒོམ་ལམ་ལ། ས་མཚམས་ཀྱི་སྒོ་ནས་དབྱེ་ན། ཆུང་ངུའི་ཆུང་ངུ་ནས། ཆེན་པོའི་ཆེན་པོ་བར་དགུ་ཡོད་པ་ལས། ཆུང་ངུའི་ཆུང་ངུ་དང་། ས་གཉིས་པའི་བསྔོ་བ་བསྒོམ་ལམ་དོན་གཅིག་པ་ནས་ཆེན་པོའི་ཆེན་པོ་དང་ས་བཅུ་པའི་བསྔོ་བ་བསྒོམ་ལམ་དོན་གཅིག་པའི་བར་ནི་མོས་པ་བསྒོམ་ལམ་གྱི་སྐབས་ལྟར་ཤེས་པར་བྱའོ། །གསུམ་པ་རྗེས་སུ་ཡི་རང་བསྒོམ་ལམ་ནི། རྗེས་སུ་ཡི་རང་བ་ཡིད་ལ་བྱེད་པ་བླ་མེད་དག་ཅེས་པ་ལ་འཕྲོས་ནས། རྗེས་སུ་ཡི་རང་བསྒོམ་ལམ་གང་ཞེ་ན། ཐབས་ཁྱད་པར་ཅན་དང་མི་དམིགས་པའི་ཤེས་རབ་ཟུང་འབྲེལ་གྱི་སྒོ་ནས་དགེ་བའི་རྩ་བ་ལ་དད་པས་ཡི་རང་གི་དགའ་བ་བསྒོམ་པ་ནི། རྗེས་སུ་ཡི་རང་གི་བསྒོམ་ལམ་ཡིན་པར་འདིར་བརྗོད་དོ་ཅེས་པ་ནི། ཐབས་དང་མི་དམིགས་ཞེས་སོགས་ཚིགས་བཅད་གཅིག་གིས་བསྟན། དེས་ན་ས་གཉིས་པ་ཐོབ་པའི་ཐེག་ཆེན་གྱི་བསྒོམ་ལམ་རྗེས་ཐོབ་ཡེ་ཤེས་གང་ཞིག དགེ་རྩ་ལ་དགའ་བ་ཡང་དག་པར་བསྒོམ་པའི་དད་པ་མཚུངས་ལྡན་དང་བཅས་པ་འདིར་བསྟན་རྗེས་སུ་ཡི་རང་གི་བསྒོམ་ལམ་གྱི་མཚན་ཉིད་ཡིན་ནོ། །དབྱེ་ན་ཆུང་ངུའི་ཆུ་ངུ་ནས་ཆེན་པོའི་ཆེན་པོའི་བར་དགུ་ས་གཉིས་པ་ནས་བཅུ་པའི་བར་ལ་སྦྱོར་ཚུལ་སྔར་ལྟར་རོ། །མོས་བསྔོ་རྗེས་སུ་ཡི་རང་གི་བསྒོམ་ལམ་གསུམ་ལ། འཕགས་སེང་གི་འགྲེལ་པར། ཟག་བཅས་བསྒོམ་ལམ་དུ་བཤད་པ་ཡོད་ཀྱང་། གཟུང་འཛིན་གཉིས་སྣང་དང་བཅས་པ་ལ་ཟག་བཅས་ཀྱི་མིང་གི་བཏགས་པ་ཙམ་ཡིན་གྱིས། ཟག་བཅས་མཚན་ཉིད་པ་ནི་མ་ཡིན་ཏེ། ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། བཞི་པ་སྒྲུབ་པའི་བསྒོམ་ལམ་ནི། སྒྲུབ་དང་ཞེས་པ་ལ་འཕྲོས་ནས། །སྒྲུབ་པ་བསྒོམ་ལམ་གང་ཞེ་ན། །ཆོས་ཉིད་ལ་རྩེ་གཅིག་ཏུ་མཉམ་པར་བཞག་པའི་བསྒོམ་ལམ་མཉམ་བཞག་སྦྱོར་བ་ཉེར་རྟོགས་ཀྱི་ལམ་དང་། བར་ཆད་མེད་ལམ་གྱི་བསྡུས་པ་རྣམས་ནི་སྒྲུབ་པ་བསྒོམ་ལམ་དེའི་ངོ་བོ་དང་། དེ་ནི་ཤེས་རབ་ཀྱིས་མི་ཟིན་པའི་སྦྱིན་སོགས་ཀྱི་ཉམས་ལེན་ལས་ཁྱད་པར་དུ་འཕགས་པས་མཆོག་ཏུ་གྱུར་པ་དང་། དེའི་རྣམ་པ་ནི་ཆོས་ཀུན་སྐྱེ་མེད་དུ་རྟོགས་པས་ཀུན་ལ་མངོན་པར་འདུ་མི་བྱེད་པ་དང་། དེའི་བྱེད་ལས་ནི་གནས་སྐབས་སུ་རང་རྒྱུད་ལ་ཆོས་རྣམས་དམིགས་སུ་མེད་པར་རྟོགས་པ་བསྐྱེད་ཅིང་མཐར་ཐུག་དོན་ཆེན་པོ་སངས་རྒྱས་ཉིད་དུ་བྱེད་པ་ཡིན་ནོ། །ཞེས་པ་ནི། དེའི་ངོ་བོ་ཉིད་མཆོག་ཉིད་ཅེས་སོགས་ཚིག་བཅད་གཅིག་གིས་བསྟན། དེ་ལྟ་བུའི་སྒྲུབ་པ་བསྒོམ་ལམ་དེ་ཡང་། མཐུན་རྐྱེན་རྒྱུ་ཚོགས་ཚངས་ཤིང་། འགལ་རྐྱེན་བར་ཆད་སྤོང་བའི་སྒོ་ནས་སྒྲུབ་དགོས་པས། མཐུན་རྐྱེན་ནི་སངས་རྒྱས་རྟེན་དང་ཞེས་སོགས་རྐང་པ་གསུམ་དང་། འགལ་རྐྱེན་ནི་ཆོས་ཀྱི་འཕོངས་པའི་ཞེས་སོགས་རྐང་པ་ལྔས་བསྟན། སྒྲུབ་པ་བསྒོམ་ལམ་གྱི་མཚན་ཉིད་ནི། ཐེག་ཆེན་གྱི་བསྒོམ་ལམ་མཉམ་བཞག་ཡེ་ཤེས་གང་ཞིག རང་གི་ངོས་སྐལ་གྱི་བསྒོམ་སྤངས་ཤེས་སྒྲིབ་ཀྱི་སྤོང་བ་གཉེན་པོའོ། །འདི་ལ་དབྱེ་ན་ས་གཉིས་པའི་སྦྱོར་བ་ཉེར་བསྡོགས་དང་། བར་ཆད་མེད་ལམ་ནས་བཅུ་པའི་སྦྱོར་བ་ཉེར་བསྡོགས་དང་། བར་ཆད་མེད་ལམ་གྱི་བར་དགུ་གཉིས་བཅོ་བརྒྱད་དུ་ཡོད་དོ། །ལྔ་པ་རྣམ་དག་བསྒོམ་ལམ་ནི། ཤིན་ཏུ་དག་པ་ཤེས། བྱ་བ་འདི་ནི་བསྒོམ་པའི་ལམ། །ཞེས་པ་ལས་འཕྲོས་ནས། རྣམ་དག་བསྒོམ་ལམ་གང་ཞེ་ན། འདི་ལ་སྤྱིར་བསྟན་པ་དང་། ཁྱད་པར་སོ་སོར་བཤད་པ་གཉིས། དང་པོ་ནི། འཕགས་པའི་འོག་མ་གསུམ་གྱི་རྣམ་དག་སོ་སོའི་ངོས་སྐལ་གྱི་དྲི་མ་ཙམ་དང་། སངས་རྒྱས་ཀྱི་རྣམ་དག་དྲི་མ་ཀུན་གྱི་རྣམ་པར་དག་པས་ན། རྣམ་དག་དེའི་ཡུལ་གཟུགས་སོགས་ཀྱང་འཕགས་པ་འོག་མ་གསུམ་གྱི་གཟིགས་ངོ་ན་ངོ་སྐལ་གྱི་དྲི་མ་སོ་སོས་རྣམ་པར་དག་པ་དང་། སངས་རྒྱས་རང་སྣང་ལ་དྲི་མ་ཀུན་གྱི་དག་པ་ཡིན་ནོ། །ཞེས་པ་ནི་འབྲས་བུ་དག་པ་ཞེས་སོགས་ཚིགས་བཅད་གཅིག་གིས་བསྟན། གཉིས་པ་ནི། རང་རྒྱུ་བར་ཆད་མེད་ལམ་གྱི་ངོས་སྐལ་གྱི་ཉོན་སྒྲིབ་ཙམ་གྱི་དག་པའི་ཕྱིར་ན། ཉན་ཐོས་ཀྱི་རྣམ་དག་དང་། དེ་དང་ཤེས་སྒྲིས་གཟུང་རྟོག་ཙམ་གྱིས་དག་པའི་ཕྱིར་ན། རང་རྒྱལ་གྱི་རྣམ་དག་དང་ཐེག་པ་གསུམ་གྱི་ལམ་གྱི་སྒྲིབ་གསུམ་དག་པའི་ཕྱིར་ན། བྱང་སེམས་ཀྱི་རྣམ་དག་དང་། སྒྲིབ་པ་མ་ལུས་པ་དག་པའི་ཕྱིར་ན། སངས་རྒྱས་ཀྱི་རྣམ་དག་ཏུ་འཇོག་ཅིང་། དེ་རྣམ་དག་ཤིན་ཏུ་བ་ཡིན་ནོ། །ཞེས་པ་ནི། ཉོན་མོངས་ཤེས་བྱ་ཞེས་སོགས་ཚིགས་བཅད་གཅིག་གིས་བསྟན། སྐབས་དོན་ཐེག་ཆེན་གྱི་རྣམ་དག་བསྒོམ་ལམ་ནི། རྒྱལ་སྲས་རྣམས་ཀྱི་དག་པ་སྟེ། ཞེས་པ་འདིར་སྟོན་ཀྱང་འདིའི་དངོས་བསྟན་གྱི་རྣམ་དག་ལ་རྣམ་དག་བསྒོམ་ལམ་གྱི་མ་ཁྱབ་སྟེ། འདིའི་དངོས་བསྟན་གྱི་རྣམ་དག་དང་། བྱང་འཕགས་ཀྱི་རྒྱུད་ཀྱི་རྣམ་དག་འདུས་བྱས་དང་། བྱང་འཕགས་ཀྱི་རྒྱུད་ཀྱི་རྣམ་གྲོལ་ལམ་རྣམས་དོན་གཅིག་པས། བྱང་སེམས་ཀྱི་མཐོང་ལམ་རྣམ་གྲོལ་ལམ་རྣམས་འདིའི་དངོས་བསྟན་གྱི་བྱང་སེམས་ཀྱི་རྣམ་དག་ཡིན་ནོ། །ཐེག་ཆེན་གྱི་རྣམ་དག་བསྒོམ་ལམ་གྱི་མཚན་ཉིད་ནི། ཐེག་ཆེན་གྱི་བསྒོམ་ལམ་མཉམ་བཞག་ཡེ་ཤེས་གང་ཞིག རང་རྒྱུ་བར་ཆད་མེད་ལམ་གྱི་ངོས་སྐལ་གྱི་སྒྲིབ་པ་ལས་གྲོལ་བའི་རྣམ་གྲོལ་དེའོ། །སངས་རྒྱས་ཀྱི་རྣམ་དག་ཤིན་ཏུ་བ་ཡིན་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ། ཁམས་གསུམ་ས་དགུ་པོ་རེ་རེ་ལ་སྒོམ་སྤངས་ཤེས་སྒྲིབ་ཆེན་པོ་ནས་ཆུང་ངུའི་ཆུང་ངུ་བར་དགུ་ཡོད་པ་ཐམས་ཅད་ཐེག་ཆེན་གྱི་བསྒོམ་ལམ་བར་ཆད་མེད་ལམ་ཆུང་ངུའི་ཆུང་ངུ་ནས། བསྒོམ་ལམ་བར་ཆད་མེད་ལམ་ཆེན་པོའི་ཆེན་པོའི་བར་དགུ་པོ་དེས་སྤོང་བ་གཉེན་པོ་བྱས་ནས་རིམ་པ་ཅན་དུ་སྤོང་བ་གང་ཞིག སངས་རྒྱས་ཀྱི་རྣམ་དག་ནི་གཉེན་པོ་དེ་ཀུན་རྫོགས་པའི་རྗེས་སུ་བྱུང་བའི་རྣམ་དག་ཡིན་པའི་ཕྱིར། ཞེས་པ་ནི། ས་དགུ་ལ་ནི་ཞེས་སོགས་ཚིགས་བཅད་གཅིག་གིས་བསྟན། འདིས་ནི་གཉེན་པོ་ཆུང་རིམ་ནས་སྐྱེ་བ་དང་། སྤང་བྱ་ཆེ་རིམ་ནས་འགག་པ་བསྟན་ཞིང་། འདིར་བསྟན་བསྒོམ་ལམ་བར་ཆད་མེད་ལམ་ཆུང་ངུ་དང་། ས་གཉིས་པའི་བར་ཆད་མེད་ལམ་དོན་གཅིག ཆུང་ངུའི་འབྲིང་དང་ས་གསུམ་པའི་བར་ཆད་མེད་ལམ་དོན་གཅིག ཆུང་ངུའི་ཆེན་པོ་དང་ས་བཞི་པའི་བར་ཆད་མེད་ལམ་དོན་གཅིག འདིར་བསྟན་བསྒོམ་ལམ་བར་ཆད་མེད་ལམ་འབྲིང་གི་ཆུང་ངུ་དང་། ས་ལྔ་པའི་བར་ཆད་མེད་ལམ་དོན་གཅིག་པ་ནས། འདིར་བསྟན་བསྒོམ་ལམ་བར་ཆད་མེད་ལམ་ཆེན་པོའི་ཆེན་པོ་དང་། ས་བཅུ་པའི་བར་ཆད་མེད་ལམ་དོན་གཅིག་པའི་བར་དུ་ཤེས་པར་བྱའོ། །དེ་ལྟར་ན་ས་གཉིས་པའི་བར་ཆད་མེད་ལམ་དེས་འདོད་པར་ས་གཅིག་བསམ་གཏན་ས་བཞི། གཟུགས་མེད་ས་བཞི་སྟེ། ས་དགུའི་བསྒོམ་སྤངས་ཆེན་པོའི་ཆེན་པོ་དགུའི་གཉེན་པོ་ཅིག་ཆར་བྱེད་པ་ནས། ས་བཅུ་པའི་བར་ཆད་མེད་ལམ་དེས་ས་དགུ་པའི་བསྒོམ་སྤངས་ཆུང་ངུའི་ཆུང་ངུ་དགུའི་གཉེན་པོ་ཅིག་ཆར་བྱེད་པས་ན། འདིར་བསྟན་བསྒོམ་སྤངས་ལ་དགུ་དགུ་བརྒྱད་བཅུ་གྱ་གཅིག་ཡོད་ལ། དེ་བཞིན་དུ་གཉེན་པོ་བར་ཆད་མེད་ལམ་རེ་རེ་ཡང་ས་དགུ་པའི་སྤང་བྱ་དགུ་རེ་སྤོང་བའི་ལྡོག་པ་ནས་བར་ཆད་མེད་ལམ་དགུ་རེར་འགྱུར་བས་ཐེག་ཆེན་གྱི་བསྒོམ་ལམ་བར་ཆད་མེད་ལམ་བརྒྱད་ཅུ་གྱ་གཅིག་ཏུ་བརྩི་བ་ཡིན་ནོ། །ས་དགུ་ལ་ནི་ཞེས་སོགས་ལ་འཕྲོས་ནས། ཁ་ཅིག་ན་རེ། གཉེན་པོ་ཆུང་ངུའི་སྤང་བྱ་ཆེན་པོ་སེལ་བ་མི་སྲིད་པས་སྤང་གཉེན་སྐྱེ་འགག་གི་རིམ་པ་དེ་མི་འཐད་དོ་ཞེས་ན། དེའི་རྩོད་པ་སྤོང་བ་ནི་སྐྱོན་མེད་དེ། གོས་ལ་ཆགས་པའི་དྲི་མ་རགས་པ་འབད་པ་ཆུང་ངུའི་སེལ་ལ། ཕྲ་མོ་སེལ་བ་ལ་འབད་པ་ཆེན་པོ་དགོས་པའི་དཔེས་སྤང་གཉེན་གྱི་རིམ་པ་དེ་འཐད་པ་ཡིན་ནོ་ཞེས་པ་ན། དེ་ལ་ཀླན་ཀ་སྤངས་པ་ཡི་ཞེས་པས་བསྟན། དེ་ལྟར་ན་བྱང་སེམས་ཀྱི་བསྒོམ་ལམ་བར་ཆད་མེད་ལམ་དེ། ཁམས་གསུམ་གྱི་ཤེས་བྱ་དང་། ཤེས་བྱ་མཉམ་པ་ཉིད་ཀྱི་རྟོགས་པའི་ཡུལ་ཆེན་ཡིན་པས། ཁམས་གསུམ་ས་དགུའི་བསྒོམ་སྤངས་ཤེས་སྒྲིབ་མ་ལུས་པའི་གཉེན་པོར་གྲུབ་བོ། །ཞེས་པ་ནི། ལམ་ནི་འཇལ་དང་ཞེས་སོགས་རྐང་པ་གསུམ་གྱིས་བསྟན། དེས་ན་གཉེན་པོ་ཆུང་ངུའི་ཆུང་ལ་སོགས་པའི་ལམ་ནི་ཞེས་པའི་དངོས་བསྟན་གྱི་ལམ་དང་། ལམ་ནི་འཇལ་དང་ཞེས་པའི་དངོས་བསྟན་གྱི་ལམ་དང་། གཉེན་པོ་ཉིད་དུ་འདོད་པ་ཡིན། །ཞེས་པའི་དངོས་བསྟན་གྱི་གཉེན་པོ་རྣམས་དོན་གཅིག་ཅིང་། དེ་ལ་ནང་སེལ་ཕྱེ་ན་ཐེག་ཆེན་གྱི་བསྒོམ་ལམ་བར་ཆད་མེད་ལམ་དགུར་ཡོད་དོ། །ལམ་ཤེས་ཀྱི་སྐབས་བསྟན་ཟིན་ཏོ།། ༈ །།གསུམ་པ་གཞི་ཤེས་ནི། དེ་ནས་ཐམས་ཅད་ཤེས་པ་ཉིད་ཅེས་པ་ལས་འཕྲོས་ནས། ལམ་ཤེས་ཀྱི་འོག་ཏུ་གཞི་ཤེས་འཆད་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ། ལམ་ལེགས་པར་ཤེས་པ་ལ། གཞི་མི་མཐུན་ཕྱོགས་དང་། གཉེན་པོ་རབ་དབྱེ་ཤེས་དགོས་པའི་ར། འདི་འཆད་པ་ལ། སྐབས་གཉིས་པའི་ལམ་ཤེས་རྣམ་པར་དག་བྱེད་ཀྱི་གཞི་ཤེས་དང་། སྐབས་དོན་ཐེག་དམན་གྱི་རྟོགས་རིགས་སུ་གྱུར་པའི་གཞི་ཤེས་དང་། ཐོས་བསམ་གྱི་ཡུལ་རྣམ་པར་བསྡུ་བའི་ཆེད་དུ་གོ་རིམ་བཟློག་སྟེ། མཁྱེན་གསུམ་གྱི་མཇུག་བསྡུ་བ་དང་གསུམ་ལས། དང་པོ་ལ། གཞུང་གི་འབྲེལ་དང་མཐའ་བཅད་པ་གཉིས། དང་པོ་ནི། ལམ་ནི་འཇལ་དང་གཞལ་བྱ་དག །ཞེས་པའི་སྐབས་སུ་ཐེག་ཆེན་གྱི་བསྒོམ་ལམ་མཉམ་བཞག་དགུ་ཁམས་གསུམ་གྱི་རྣམ་པ་ཅན་གྱི་ཤེས་པ་དང་། ཤེས་བྱ་མཉམ་པ་ཉིད་དུ་རྟོགས་པའི་ལམ་ཤེས་སུ་བསྟན་པ་ལ། འོ་ན་རྟོགས་པ་དེ་ཙམ་དུ་ངེས་སམ་ཞེ་ན། དེར་མ་ཟད་འཁོར་འདས་བར་གསུམ་ལ་མི་གནས་པ་དང་། དུས་གསུམ་མཉམ་པ་ཉིད་དུ་རྟོགས་པའི་ལྡོག་པ་ནས་སྐབས་གཉིས་པར་བཤད་པའི་བསྒོམ་ལམ་མཉམ་བཞག་དེ་དག སྐབས་གསུམ་པ་འདིར་གཞི་ཤེས་ཀྱིས་བསྡུས་པའི་ལམ་ཤེར་ཕྱིན་དུ་འདོད་པ་ཡིན་ནོ་ཞེས་པ་ནི། ཚུ་རོལ་ཕ་རོལ་མཐའ་ལ་མིན། །ཞེས་སོགས་ཚིགས་བཅད་གཅིག་གིས་བསྟན། འདི་ནི་མདོར་བསྟན་དུ། ཤེས་པའི་སྲིད་ལ་མི་གནས་དང་། །སྙིང་རྗེ་ཞི་ལ་མི་གནས་དང་། །ཞེས་གསུངས་པ་དེའི་རྒྱས་བཤད་ཡིན་ནོ། །ཚུ་རོལ་མཐའ་ལ་མིན། དེ་དག་ཅེས་སོགས་ཀྱིས་ཤེས་རབ་ཆེན་པོས་སྲིད་མཐའ་ལ་མི་གནས་པའི་གཞི་ཤེས་དང་། ཕ་རོལ་མཐའ་ལ་མིན། དེ་དག་ཞེས་སོགས་ཀྱིས་སྙིང་རྗེ་ཆེན་པོས་ཞི་མཐའ་ལ་མི་གནས་པའི་གཞི་ཤེས་སྟོན། ཐབས་མ་ཡིན་པས་རིང་བ་དང་། །ཐབས་ཀྱི་རིང་བ་མ་ཡིན་ཉིད། །ཞེས་པ་ལ་འཕྲོས་ནས། འབྲས་ཡུམ་ལ་རིང་བ་དང་། ཉེ་བའི་གཞི་ཤེས་གང་ཞེ་ན། དེ་ལྟ་བུའི་བསྒོམ་ལམ་མཉམ་བཞག་གི་གནས་སྐབས་ཀྱི་ཤེར་ཕྱིན་དེ་ནི། རྗེས་ཐོབ་ཏུ་མཚན་མར་དམིགས་པའི་སྒོ་ནས་སྦྱིན་སོགས་ལ་སྤྱོད་ན། རྣམ་མཁྱེན་སྒྲུབ་པའི་ཐབས་ལ་མི་མཁས་པས། འབྲས་ཡུམ་ལ་རིང་བ་དང་། མཚན་མར་མི་དམིགས་པའི་སྒོ་ནས་སྦྱིན་སོགས་ལ་སྤྱོད་ན་རྣམ་མཁྱེན་སྒྲུབ་པའི་ཐབས་ལ་མཁས་པས། འབྲས་ཡུམ་ལ་ཉེ་བའི་གཞི་ཤེས་ཡིན་ནོ་ཞེས་པ་ནི། དེ་ནི་མཚན་མར་དམིགས་སྒོ་ནས་ཞེས་སོགས་ཚིགས་བཅད་གཅིག་གིས་བསྟན། མི་མཐུན་གཉེན་པོའི་ཕྱོགས་དག་དང་། ཞེས་པ་ལ་འཕྲོས་ནས། མི་མཐུན་ཕྱོགས་དང་། གཉེན་པོའི་རབ་དབྱེ་གང་ཞེ་ན། འདིར་བསྟན་མི་མཐུན་ཕྱོགས་ནི། བྱང་འཕགས་ཀྱི་རྒྱུད་ཀྱི་མཚན་འཛིན་དང་། གཉེན་པོ་ནི་བྱང་སེམས་ཀྱི་རྒྱུ་མཚན་མེད་རྟོགས་པའི་ཤེས་རབ་ཡིན་པས། སྤང་གཉེན་སོ་སོར་སྦྱར་ན། གཟུགས་སོགས་ཕུང་པོ་སྟོང་ཉིད་ལ་སྤྱོད་པ་པོ་ངའོ་སྙམ་པའི་འདུ་ཤེས་ནས། བྱང་ཆུབ་ཀྱི་ཕྱོགས་རྣམས་ལ་སྤྱོད་པ་པོ་ངའོ་སྙམ་པའི་འདུ་ཤེས་ཀྱི་བར་ནི། བཏགས་པ་ཙམ་གྱི་གང་ཟག་ལ་དམིགས་པའི་མཚན་འཛིན་ཡིན་པས། འདིར་བསྟན་མི་མཐུན་ཕྱོགས་ཡིན་ནོ་ཞེས་པ་ནི། གཟུགས་སོགས་ཕུང་པོ་སྟོང་ཉིད་དང་ཞེས་སོགས་ཚིགས་བཅད་གཅིག་གིས་བསྟན། བྱང་འཕགས་ཀྱི་རྒྱུད་ཀྱི་བཏགས་པ་ཙམ་གྱི་ངར་འཛིན་དགག་པའི་མཚན་མེད་རྟོགས་པའི་ཤེས་རབ་དེས་ནི་རང་གཞན་ཆགས་པའི་མཐའ་འགོག་ནུས་པས། མཚན་འཛིན་གྱི་གཉེན་པོར་གྱུར་པའི་གཞི་ཤེས་ཡིན་ནོ་ཞེས་པ་ནི། སྦྱིན་ལ་སོགས་ལ་ཞེས་སོགས་རྐང་པ་གསུམ་གྱིས་བསྟན། ཡང་འབྲས་བུ་ལ་ཐོབ་བྱར་ཞེན་པ་དང་། ལམ་ཉམས་སུ་བླང་བྱར་ཞེན་པ་དང་། གཞི་ལ་དམིགས་པར་ཞེན་པའི་བློ་རྣམས་ནི་ཆགས་པ་ཕྲ་མོ་དང་། བཏགས་པ་ཙམ་གྱི་ཆོས་ལ་དམིགས་པའི་མཚན་འཛིན་ཡིན་པས། འདིར་བསྟན་བྱང་སེམས་ཀྱི་ལམ་གྱི་མི་མཐུན་ཕྱོགས་ཡིན་ནོ་ཞེས་པ་ནི། རྒྱལ་ལ་སོགས་ལ་ཆགས་པ་ཕྲ་ཞེས་པས་བསྟན། དེ་དག་མི་མཐུན་ཕྱོགས་ཡིན་པའི་སྒྲུབ་བྱེད་ནི། ཆོས་ཀྱི་ལམ་ནི་རང་བཞིན་གྱིས། །དབེན་པའི་ཕྱིར་ན་དེ་ཟབ་ཉིད། །ཅེས་པས་བསྟན། ཆགས་པ་ཕྲ་མོ་དེའི་གཉེན་པོ་གང་ཞེ་ན། བྱང་འཕགས་རྗེས་ཐོབ་པའི་རྒྱུད་ཀྱི་གཞི་ལམ་འབྲས་གསུམ་རང་བཞིན་གཅིག་ཏུ་ཤེས་པའི་ཤེས་རབ་དེས་ཆགས་པ་ཕྲ་མོ་སྤོང་ནུས་པས། འདིར་བསྟན་གཉེན་པོ་གཞི་ཤེས་ཡིན་ནོ་ཞེས་པ་ནི། ཆོས་རྣམས་རང་བཞིན་གཅིག་པར་ནི། །ཤེས་པས་ཆགས་པ་སྤོང་བ་ཡིན། །ཞེས་པས་བསྟན། རང་བཞིན་གཅིག་པའི་ཚུལ་ཇི་ལྟར་ཞེ་ན། དེ་ནི་རྟོགས་པ་དཀའ་ཞིང་བསམ་གྱིས་མི་ཁྱབ་བོ། །ཞེས་པ་ནི། མཐོང་བ་ལ་སོགས་ཞེས་སོགས་ཚིགས་བཅད་གཅིག་གིས་བསྟན། མདོར་ན་བྱང་སེམས་འཕགས་པས་རྗེས་ཐོབ་ཏུ་བཏགས་པ་ཙམ་གྱི་གང་ཟག་དང་། ཆོས་ལ་དམིགས་པའི་མཚན་འཛིན་མི་མཐུན་ཕྱོགས་དང་། རྗེས་ཐོབ་ཏུ་བཏགས་པ་ཙམ་གྱི་གང་ཟག་དང་། ཆོས་ལ་མི་དམིགས་པའི་མཚན་མེད་རྟོགས་པའི་ཤེས་རབ་གཉེན་པོ་ཡིན་པ་དེ། སྐབས་གསུམ་པ་གཞི་ཤེས་འཆད་པའི་སྐབས་འདིར་སྤང་གཉེན་གྱི་རིམ་པ་ཡིན་ནོ། །ཞེས་དོན་བསྡུ་བ་ནི། དེ་ལྟར་ཀུན་ཤེས་ཉིད་ལུགས་ལ་ཞེས་སོགས་ཚིག་བཅད་གཅིག་གིས་བསྟན། མི་མཐུན་ཕྱོགས་ཞེས་པས་ཐེག་དམན་གྱི་གཞི་ཤེས་བསྟན་པར་བཞེད་པ་ནི། འདིའི་ཐད་ཀྱི་མདོ་སྦྱོར་རྣམས་དང་འགལ་ཞིང་། ཉི་སྣང་གི་མགོ་འཇུག་གང་ནའང་དེ་ལྟར་བཤད་པ་མེད་པས་མི་འཐད་ཅེས་ཀུན་མཁྱེན་བླ་མས་གསུང་པ་ཤིན་ཏུ་ལེགས་པ་ཡིན་ནོ། །གཉིས་པ་མཐའ་དཔྱད་པ་ནི། འདིར་ཁ་ཅིག སྲིད་མཐའ་དང་། ཞི་མཐའ་ལ་མི་གནས་པའི་གཞི་ཤེས་ཡིན་ན། ཚུ་རོལ་ཕ་རོལ་མཐའ་ལ་མིན་ཞེས་པའི་དངོས་བསྟན་གྱི་གཞི་ཤེས་ཡིན་པས་ཁྱབ། འབྲས་ཡུམ་ལ་རིང་བའི་གཞི་ཤེས་ཡིན་ན། ཐབས་མ་ཡིན་པས་རིང་བ་སྟེ། ཞེས་པའི་དངོས་བསྟན་གྱི་གཞི་ཤེས་ཡིན་པས་ཁྱབ། འབྲས་ཡུམ་ལ་ཉེ་བའི་གཞི་ཤེས་ཡིན་ན། དེ་ནི་ཐབས་ལ་མཁས་པ་ཡིས། །ཡང་དག་ཉེ་བ་ཉིད་དུ་བཤད། །ཅེས་པའི་དངོས་བསྟན་གྱི་གཞི་ཤེས་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། རྣམ་མཁྱེན་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། སྲིད་ཞིའི་མཐའ་ལས་གྲོལ་བའི་གཞི་ཤེས་ཡིན་པའི་ཕྱིར་ཏེ། སངས་རྒྱས་འཕགས་པའི་རྒྱུད་ཀྱི་གཞི་ཤེས་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། བྱང་འཕགས་ཀྱི་རྒྱུད་ཀྱི་གཞི་ཤེས་ཡིན་པར་ཐལ། འདོད་པའི་ཕྱིར། གཉིས་པ་ལ། རང་གི་རྗེས་ཐོབ་ཏུ་མཚན་འཛིན་འབྱུང་ངེས་ཀྱི་ས་དང་པོའི་མཉམ་བཞག་ཡེ་ཤེས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། འབྲས་ཡུམ་ལ་རིང་བའི་མཉམ་བཞག་ཡེ་ཤེས་ཡིན་པའི་ཕྱིར་ཏེ། དེ་ལ་རིང་བའི་ས་དང་པོའི་མཉམ་བཞག་ཡེ་ཤེས་ཡིན་པའི་ཕྱིར་ཏེ་ཆོས་ཅན་ཡིན་པའི་ཕྱིར། ཁྱབ་སྟེ། ས་དང་པོའི་མཉམ་བཞག་ཏུ་འབྲས་ཡུམ་ལ་ཉེ་རིང་གི་ཁྱད་པར་འཇོག་ཚུལ་གཅིག་ཡོད་པའི་ཕྱིར། རྩ་བར་འདོད་ན། དེ་ཆོས་ཅན། དེ་ནི་མཚན་མར་དམིགས་སྒོ་ནས། ཞེས་པའི་དངོས་བསྟན་གྱི་གཞི་ཤེས་ཡིན་པར་ཐལ། འདོད་པའི་ཕྱིར། འདོད་ན། ཚུ་རོལ་ཕ་རོལ་མཐའ་ལ་མིན། །ཞེས་སོགས་ཀྱི་དངོས་བསྟན་གྱི་གཞི་ཤེས་ཡིན་པར་ཐལ། །འདོད་པའི་ཕྱིར། འདོད་ན། སྐབས་གཉིས་པའི་དངོས་བསྟན་གྱི་བསྒོམ་ལམ་མཉམ་བཞག་ཡིན་པར་ཐལ། འདོད་པའི་ཕྱིར། ཁྱབ་སྟེ། ཚུ་རོལ་ཕ་རོལ་མཐའ་ལ་མིན། །ཞེས་སོགས་ཀྱི་གཞུང་འདི་སྐབས་གཉིས་པའི་བསྒོམ་ལམ་མཉམ་བཞག་ཡེ་ཤེས་སྟོན་པའི་གཞུང་ཚོགས་ལ་འཕྲོས་པའི་འཕྲོས་ཚུལ་གཅིག་ཡོད་པའི་ཕྱིར། གོང་དུ་འདོད་ན། དེ་མ་ཡིན་པར་ཐལ། མཐོང་ལམ་མཉམ་བཞག་ཡེ་ཤེས་ཡིན་པའི་ཕྱིར་ཏེ། ས་དང་པོའི་མཐོང་ལམ་མཉམ་བཞག་ཡེ་ཤེས་ཡིན་པའི་ཕྱིར། གསུམ་པ་ལ། ས་བརྒྱད་པའི་རྗེས་ཐོབ་ཡེ་ཤེས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། མཚན་འཛིན་སྤངས་པའི་གཞི་ཤེས་གང་ཞིག འབྲས་ཡུམ་མ་ཡིན་པའི་ཕྱིར། དང་པོ་མ་གྲུབ་ན། དེར་ཐལ། དག་པ་ས་གསུམ་གང་རུང་གི་གཞི་ཤེས་ཡིན་པའི་ཕྱིར། དག་པ་ས་གསུམ་གང་རུང་གི་ཡེ་ཤེས་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། བྱང་འཕགས་ཀྱི་རྒྱུད་ཀྱི་མཉམ་བཞག་ཡེ་ཤེས་ཡིན་པར་ཐལ། འདོད་པའི་ཕྱིར། ཁྱབ་སྟེ། དེ་ནི་ཞེས་པ་མཉམ་བཞག་ལ་བྱས་ནས། མཚན་མར་དམིགས་མ་དམིགས་རྗེས་ཐོབ་ཀྱི་གནས་སྐབས་སུ་འབྱུང་བ་འཐད་པའི་ཕྱིར། དེས་ན་ཚུ་རོལ་ཕ་རོལ་མཐའ་ལ་མིན། །ཞེས་པའི་དངོས་བསྟན་གྱི་གཙོ་བོར་གྱུར་པའི་གཞི་ཤེས་ཡིན་ནོ། ཐེག་ཆེན་གྱི་རྟོགས་རིགས་སུ་གྱུར་པའི་བསྒོམ་ལམ་མཉམ་བཞག་ཡེ་ཤེས་ཡིན་པས་ཁྱབ་སྟེ། དེ་ཡིན་ན་སྐབས་གཉིས་པའི་དངོས་བསྟན་གྱི་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་སུ་གྱུར་པའི་བསྒོམ་ལམ་མཉམ་བཞག་ཡེ་ཤེས་ཡིན་དགོས་པའི་ཕྱིར། འདིའི་དངོས་བསྟན་གྱི་གཞི་ཤེས་ལ་ཐེག་པ་གསུམ་ཀའི་རྟོགས་རིགས་ཡོད་པ་ཁས་བླངས་ཀྱང་ཆོག དཔེར་ན་སྐབས་གཉིས་པའི་དངོས་བསྟན་གྱི་གཙོ་བོར་གྱུར་པའི་བསྒོམ་ལམ་མཉམ་རྗེས་རྣམས་ཐེག་ཆེན་གྱི་རྟོགས་རིགས་ཀྱིས་ཁྱབ་ཅིང་། དེའི་དངོས་བསྟན་གྱི་བསྒོམ་ལམ་རྣམས་ལ་ཐེག་དམན་གྱི་རྟོགས་རིགས་ཡོད་པར་ཁས་བླངས་ཀྱང་འགལ་བ་མེད་པ་བཞིན་ནོ། །འོན་ཀྱང་ཚུ་རོལ་ཕ་རོལ་མཐའ་ལ་མིན། །ཞེས་སོགས་ཚིགས་བཅད་གཉིས་ཀྱིས་དངོས་བསྟན་གྱི་གཞི་ཤེས་ལ་མཐོང་ལམ་དང་བསྒོམ་ལམ་རྗེས་ཐོབ་མེད་དེ། མཐོང་ལམ་ནི་འོག་ཏུ་འབྱུང་བ་ལ་དགོངས་ནས་འདིར་མ་འཆད་པའི་ཕྱིར། བསྒོམ་ལམ་རྗེས་ཐོབ་རྣམས་ནི། རང་ཉིད་རྗེས་ཐོབ་ཡིན་པས། རྗེས་ཐོབ་ཏུ་མཚན་མར་དམིགས་མ་དམིགས་ཀྱི་རྣམ་བཞག་བྱར་མེད་པའི་ཕྱིར་རོ། །འདིར་བསྟན་སྲིད་མཐའ་ལ་མི་གནས་པའི་གཞི་ཤེས་ཀྱི་མཚན་ཉིད་ནི། དུས་གསུམ་རང་བཞིན་མི་དམིགས་པར་རྟོགས་པའི་ཤེས་རབ་ཀྱི་སྲིད་པ་འཁོར་བའི་མཐའ་གནོན་པར་ནུས་པའི་བྱང་འཕགས་ཀྱི་བསྒོམ་ལམ་མཉམ་བཞག་ཡེ་ཤེས་དང་། འདིའི་དངོས་བསྟན་གྱི་ཞི་མཐའ་ལ་མི་གནས་པའི་གཞི་ཤེས་ཀྱི་མཚན་ཉིད་ནི། དམིགས་པ་མེད་པའི་སྙིང་རྗེ་ཆེན་པོས་ཞི་བ་མྱང་འདས་ཀྱི་མཐའ་གནོན་པར་ནུས་པའི་བྱང་སེམས་ཀྱི་བསྒོམ་ལམ་བཞག་བཞག་ཡེ་ཤེས་སོ། །ཡང་བྱང་སེམས་ཀྱི་རྒྱུད་ཀྱི་སྲིད་མཐའ་ལ་མི་གནས་པའི་གཞི་ཤེས་དང་། དེའི་ཞི་མཐའ་ལ་མི་གནས་པའི་གཞི་ཤེས་ཀྱི་མཚན་ཉིད་རིམ་བཞིན། ཕལ་ཆེར་སྔ་མ་ལྟར་ལ་མཇུག་ཏུ་བྱང་སེམས་ཀྱི་མཁྱེན་པ་ཞེས་སྦྱར་རོ། །ས་མཚམས་ས་བཅུའི་མཉམ་བཞག་དང་རྗེས་ཐོབ་ན་ཡོད། དེ་བཞིན་དུ་འབྲས་ཡུམ་ཉེ་རིང་ལ་ཡང་སྤྱི་ཙམ་པ་དང་། གཞུང་གི་དངོས་བསྟན་གཉིས་སུ་བྱེད་དགོས་པས། དངོས་བསྟན་གྱི་དབང་དུ་བྱས་ན། རང་གི་རྗེས་ཐོབ་ཏུ་མཚན་འཛིན་འབྱུང་ངེས་ཀྱི་བྱང་སེམས་ཀྱི་བསྒོམ་ལམ་བཞག་ཡེ་ཤེས་སྐབས་གསུམ་པའི་དངོས་བསྟན་གྱི་འབྲས་ཡུམ་ལ་རིང་བའི་གཞི་ཤེས་ཀྱི་མཚན་ཉིད། ས་མཚམས་ས་གཉིས་པ་ནས་བདུན་པའི་བར་ན་ཡོད། རང་གི་རྗེས་ཐོབ་ཏུ་མཚན་འཛིན་མི་འབྱུང་བར་ངེས་པའི་བྱང་སེམས་ཀྱི་བསྒོམ་ལམ་མཉམ་བཞག་ཡེ་ཤེས་སྐབས་གསུམ་པའི་འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད། ས་མཚམས་ས་གཉིས་པ་ནས་བཅུ་པའི་བར་ན་ཡོད། སྤྱི་ཙམ་གྱི་དབང་དུ་བྱས་ནས། རང་གི་རྗེས་ཐོབ་ཏུ་མཚན་འཛིན་འབྱུང་ངེས་ཀྱི་བྱང་འཕགས་ཀྱི་མཉམ་བཞག་ཡེ་ཤེས་དང་། མཚན་མར་དམིགས་པའི་སྒོ་ནས་སྦྱིན་སོགས་ལ་སྤྱོད་པའི་གནས་སྐབས་ཀྱི་བྱང་འཕགས་རྗེས་ཐོབ་པའི་རྒྱུད་ཀྱི་མཁྱེན་པ་གང་རུང་གི་བསྡུས་པའི་གཞི་ཤེས་དེ། བྱང་སེམས་ཀྱི་འབྲས་ཡུམ་ལ་རིང་བའི་གཞི་ཤེས་ཀྱི་མཚན་ཉིད། ཡང་བྱང་སེམས་མ་སྦྱར་བ་སྤྱིར་འབྲས་ཡུམ་ལ་རིང་བའི་གཞི་ཤེས་ཀྱི་མཚན་ཉིད་ཡིན་བྱས་ཀྱང་། ཆོག་སྟེ། ཐེག་དམན་གྱི་གཞི་ཤེས་དེ་འབྲས་ཡུམ་ལ་རིང་བའི་གཞི་ཤེས་མ་ཡིན་པའི་ཕྱིར་ཏེ། དེ་འབྲས་ཡུམ་ལ་ཉེ་རིང་གི་རྣམ་བཞག་མེད་པའི་ཕྱིར་ཏེ། དེ་ལ་འབྲས་ཡུམ་སྒྲུབ་པའི་ཐབས་ལ་མཁས་མི་མཁས་ཀྱི་རྣམ་བཞག་མེད་པའི་ཕྱིར་ཏེ། དེ་འབྲས་ཡུམ་སྒྲུབ་པ་ལ་ཞུགས་པའི་གཞི་ཤེས་མ་ཡིན་པའི་ཕྱིར། དེ་ཐེག་དམན་གྱི་ལམ་ཡིན་པའི་ཕྱིར། ཡང་རང་གི་རྗེས་ཐོབ་ཏུ་མཚན་འཛིན་མི་འབྱུང་བར་ངེས་པའི་བྱང་འཕགས་ཀྱི་མཉམ་བཞག་ཡེ་ཤེས་དང་མཚན་མར་མི་དམིགས་པའི་སྒོ་ནས་སྦྱིན་སོགས་ལ་སྤྱོད་པའི་གནས་སྐབས་ཀྱི་བྱང་འཕགས་རྗེས་ཐོབ་པའི་རྒྱུད་ཀྱི་མཁྱེན་པ་གང་རུང་གི་བསྡུས་པའི་གཞི་ཤེས་དེ་འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད། ས་མཚམས་འབྲས་ཡུམ་ལ་རིང་བའི་གཞི་ཤེས་ས་དང་པོའི་མཉམ་རྗེས་ནས་བདུན་པའི་མཉམ་རྗེས་ཀྱི་བར་ན་ཡོད། འབྲས་ཡུམ་ལ་ཉེ་བའི་གཞི་ཤེས་ས་དང་པོའི་མཉམ་རྗེས་ནས་བཅུ་པའི་མཉམ་རྗེས་ཀྱི་བར་ན་ཡོད་དོ། དེས་ན་གནད་ཀྱི་དོན་ནི། བྱང་སེམས་འཕགས་པས་རྗེས་ཐོབ་ཏུ་མཚན་མར་དམིགས་པའི་སྒོ་ནས་སྦྱིན་སོགས་ལ་སྤྱོད་པའི་གནས་སྐབས་ཀྱི་སྦྱིན་སོགས་དེ་བྱང་སེམས་ཀྱི་སྤྱོད་པ་དང་དགེ་བ་ཡིན་ཀྱང་ལམ་མ་ཡིན་ཏེ། དེ་ལམ་ཡིན་ན། དེ་བྱང་འཕགས་ཀྱི་རྒྱུད་ཀྱི་ལམ་ཡིན་དགོས་པ་ལས། དེ་ནི་བྱང་འཕགས་ཀྱི་རྒྱུད་ཀྱི་ལམ་ཡིན་པའི་ཕྱིར་ཏེ། དེ་རྣལ་འབྱོར་མངོན་སུམ་མ་ཡིན་པའི་ཕྱིར་ཏེ། དེ་སྒྲ་དོན་འདྲེས་འཛིན་གྱི་རྟོག་པ་ཡིན་པའི་ཕྱིར་ཏེ། དེ་མཚན་འཛིན་རྟོག་པ་ཡིན་པའི་ཕྱིར་ཏེ། དེ་མཚན་མར་དམིགས་པའི་བློ་ཡིན་པའི་ཕྱིར། འོན་ཀྱང་མཚན་མར་དམིགས་པའི་སྒོ་ནས་སྦྱིན་སོགས་ལ་སྤྱོད་པའི་གནས་སྐབས་སུ་བྱང་འཕགས་ཀྱི་ལམ་མེད་པ་མ་ཡིན་ཏེ། དེའི་གནས་སྐབས་ཀྱི་བྱང་འཕགས་ཀྱི་རྒྱུད་ལ་ལམ་ཡོད་པའི་ཕྱིར་ཏེ། དེའི་གནས་སྐབས་ཀྱི་བྱང་འཕགས་ཀྱི་རྒྱུད་ལ་བྱང་སྡོམ་ཡོད་པའི་ཕྱིར། མ་གྲུབ་ན། དེའི་གནས་སྐབས་ཀྱི་བྱང་འཕགས་ཆོས་ཅན། ཁྱོད་ཀྱི་རྒྱུད་ལ་བྱང་སྡོམ་ཡོད་པར་ཐལ། ཁྱོད་བྱང་སྡོམ་ཐོབ་ལ་མ་བཏང་བའི་གང་ཟག་ཡིན་པའི་ཕྱིར་ཏེ། བྱང་ཆུབ་སེམས་དཔའ་ཡིན་པའི་ཕྱིར། གནད་ཀྱི་དོན་ནི། མཚན་འཛིན་རྟོག་པ་མངོན་གྱུར་དུ་ལྡན་པའི་བྱང་འཕགས་ཀྱི་རྒྱུད་ལ་ལམ་གྱི་ཉམས་ལེན་མངོན་གྱུར་པ་རྒྱུན་ཆད་པས། ལམ་མངོན་འགྱུར་དུ་མེད་ཀྱང་། སྤྱིར་དེའི་རྒྱུད་ལ་ལམ་ཡོད་དེ། དེའི་རྒྱུད་ལ་ལམ་དབང་ལྡན་གྱི་ཚུལ་གྱི་ཡོད་པའི་ཕྱིར། འདིར་མ་ཁྱབ་ན། བྱང་སྡོམ་གྱི་མཚན་ཉིད་ཀྱི་ཟུར་དུ་དབང་ལྡན་རྒྱུན་ཆགས་པ་སྨོས་པ་མི་འཐད་པར་འགྱུར་རོ། །དེ་སྐད་དུ། འདི་ཉིད་ལས། རྒྱུ་གང་གིས་ཉེ་རིང་དུ་འཇོག་པ་ནི། རྗེས་ཐོབ་ཏུ་སྦྱིན་སོགས་ལ་སྤྱོད་པའི་ཚེ། མཚན་མར་མི་དམིགས་པ་དང་། དམིགས་པའི་སྒོ་ནས་འཇོག་དགོས་ཏེ། མཚན་མར་མི་དམིགས་ན་རྗེས་ཐོབ་ཀྱི་ཉམས་ལེན་ཁྱད་པར་ཅན་དུ་འགྱུར་ཞིང་། མཚན་མར་དམིགས་ན་མཚན་འཛིན་གྱི་བར་གཅོད་ཡིན་པས། རྗེས་ཐོབ་ཀྱི་ཉམས་ལེན་རྒྱུན་ཆད་པའི་སྐབས་ཡིན་པའི་ཕྱིར། ཞེས་གསུངས་ཤིང་། དེ་ཡང་ལམ་གྱི་ཉམས་ལེན་མངོན་གྱུར་བ་རྒྱུན་ཆད་པ་ལ་དགོངས་པ་ཡིན་ནོ། །གཞན་དུ་ན། ཐེག་ཆེན་སེམས་བསྐྱེད་རྒྱུན་ཆད་པའི་བྱང་འཕགས་ཡོད་པར་འགྱུར་རོ། །མདོར་ན་མཚན་འཛིན་མངོན་གྱུར་དུ་ལྡན་པའི་བྱང་འཕགས་ཀྱི་རྒྱུད་ལ་དབང་ལྡན་གྱི་ཚུལ་གྱིས་ཡོད་པའི་ལམ་དང་མཁྱེན་པ་ཀུན་འབྲས་ཡུམ་ལ་རིང་བའི་གཞི་ཤེས་སུ་ཤེས་པར་བྱའི། །མཚན་མར་དམིགས་མི་དམིགས་ཀྱི་སྒོ་ནས་མི་མཐུན་ཕྱོགས་དང་གཉེན་པོ་གཞི་ཤེས་ཀྱང་འཇོག་དགོས་པས། བྱང་འཕགས་རྗེས་ཐོབ་པའི་རྒྱུད་ཀྱི་མཚན་འཛིན་མངོན་དུ་གྱུར་པ་དང་། སྐབས་གསུམ་པའི་དངོས་བསྟན་གྱི་གཉེན་པོ་གཞི་ཤེས་ཀྱི་མི་མཐུན་ཕྱོགས་དོན་གཅིག དབྱེ་བ་སྔར་སོང་ཟིན། ས་མཚམས་ས་དང་པོའི་རྗེས་ཐོབ་ནས་བདུན་པའི་རྗེས་ཐོབ་ལ་གནས་པའི་བར་ན་ཡོད། མ་དག་ས་བདུན་གང་རུང་ལ་གནས་པའི་བྱང་འཕགས་རྗེས་ཐོབ་པའི་རྒྱུད་ཀྱི་མཚན་མར་མི་དམིགས་པའི་ལམ་དང་། སྐབས་གསུམ་པའི་དངོས་བསྟན་གྱི་གཉེན་པོ་གཞི་ཤེས་དོན་གཅིག ས་མཚམས་མ་དག་ས་བདུན་གྱི་རྗེས་ཐོབ་ན་ཡོད། འོན་ཀྱང་སྐབས་གསུམ་པའི་བསྟན་བྱའི་གཙོ་བོར་གྱུར་པའི་གཉེན་པོ་གཞི་ཤེས་ནི། ས་གཉིས་པའི་རྗེས་ཐོབ་ནས་བདུན་པའི་བར་ན་ཡོད་དོ། །དག་ས་ལ་གནས་པའི་བྱང་སེམས་ཀྱི་རྒྱུད་ཀྱི་མཚན་མེད་རྟོགས་པའི་ལམ་ནི་འདིར་བསྟན་གཉེན་པོ་གཞི་ཤེས་ཀྱི་སྤོང་བ་གཉེན་པོ་མི་བྱེད་པའི་ཕྱིར་ཏེ། དེས་མཚན་འཛིན་མ་ཡིན་ཏེ། དེས་མཚན་འཛིན་སྤངས་ཟིན་པའི་ལམ་ཡིན་པའི་ཕྱིར། གཉིས་པ་སྐབས་དོན་ཐེག་དམན་གྱི་རྟོགས་རིགས་སུ་གྱུར་པའི་གཞི་ཤེས་ལ་གསུམ་སྟེ། རྒྱུ་སྦྱོར་བ། འབྲས་བུ་མཐོང་ལམ། བསྒོམ་ལམ་མི་སྟོན་པའི་རྒྱུ་མཚན་ནོ། །དང་པོ་ལ། སྦྱོར་བའི་དབྱེ་བ་དང་། སྦྱོར་བའི་མཉམ་ཉིད་ལས། དང་པོ་ནི། སྦྱོར་དང་དེའི་མཉམ་ཉིད་དང་། །ཞེས་པ་ལ་འཕྲོས་ནས། ཐེག་དམན་གྱི་རྟོགས་རིགས་སུ་གྱུར་པའི་རྒྱུ་སྦྱོར་བ་ལ་དབྱེ་ན། དུ་ཞེ་ན། དེ་ཆོས་ཅན། ཁྱོད་ལ་དབྱེ་ན་བཅུ་ཡོད་དེ། གཟུགས་སོགས་ཀྱི་ངོ་བོ་ཙམ་ལ་ཞེན་སྤྱོད་བཀག་པའི་སྦྱོར་བ། གཟུགས་སོགས་རྟག་མི་རྟག་སོགས་ལ། གཟུགས་སོགས་ཀྱི་མཚན་ཉིད་ཀྱི་དབྱེ་བ་མ་རྫོགས་པ་ཀུན་བཏགས་དང་། རྫོགས་པ་ཡོངས་གྲུབ་དང་། དེས་མཚོན་པའི་གཞན་དབང་དང་གསུམ་ལ་ཞེན་སྤྱོདྎ གཟུགས་སོགས་ལ་ཆགས་མེད་གཉེན་པོ་དང་ཆགས་བཅས་སྤང་བྱའི་དབྱེ་བ་ལ་ཞེན་སྤྱོདྎ ཆོས་ཉིད་གཞན་དུ་མི་འགྱུར་བ་ལ་ཞེན་སྤྱོདྎ བྱ་དཀའ་བ་རྣམ་གསུམ་ལྎ ལམ་བསྒོམ་པ་ལས་རང་རང་གི་སྐལ་བ་བཞིན་འབྲས་བུ་ཐོབ་པས་འབྲས་བུ་ཡོད་པར་འདོད་པ་ལྎ །ཤེར་ཕྱིན་བསྒོམ་པས་སྲུང་བ་གཞན་ལ་རག་ལས་མེད་པ་ལྎ ཆོས་ཉིད་ཆགས་སྡང་གི་བྱེད་པ་པོར་མེད་པ་ལྎ སྣང་བ་བདེན་མེད་ཤེས་བྱེད་རྨི་ལམ་ལ་སོགས་པའི་དཔེ་བདུན་ལ་ཞེན་སྤྱོད་བཀག་པའི་སྦྱོར་བ་དང་བཅུར་ཡོད་པའི་ཕྱིར། ཞེས་པ་ནི། གཟུགས་སོགས་དེ་མི་རྟག་སོགས་དང་། ཞེས་པ་ནས་སྣང་བ་རྣམ་བདུན་ཤེས་བྱེད་དོ། །ཞེས་པའི་བར་གྱིས་བསྟན། དེ་ཡང་དང་པོ་བཞི་ནི། ཉན་ཐོས་ཀྱི་རྟོགས་རིགས་སུ་གྱུར་པའི་བྱང་སེམས་ཀྱི་སྦྱོར་ལམ་དང་། ཕྱི་མ་དྲུག་ནི་རང་རྒྱལ་གྱི་རྟོགས་རིགས་སུ་གྱུར་པའི་བྱང་སེམས་ཀྱི་སྦྱོར་ལམ་ཡིན་ནོ། སྐབས་གཉིས་པར་བསྟན་པ་དང་མི་ཟློས་ཏེ། དེར་ཉན་རང་གི་རྟོགས་རིགས་ཙམ་གྱི་ལྡོག་པ་ནས་བསྟན། འདིར་སླར་དེ་དག་ལ་ཞེན་སྤྱོད་བཀག་པའི་ལྡོག་པ་ནས་བསྟན་པའི་ཕྱིར། འདིར་བསྟན་རྒྱུ་སྦྱོར་བའི་མཚན་ཉིད་ནི། གཞིའི་གནས་ལུགས་ལ་ཞེན་སྤྱོད་བཀག་ནས་གཞི་རང་བཞིན་མེད་པར་རྟོགས་ཤིང་སྒོམ་པའི་བྱང་སེམས་སོ་སྐྱེའི་རྣལ་འབྱོར་རོ། །གཉིས་པ་སྦྱོར་བའི་མཉམ་ཉིད་ནི། མདོར་བསྟན་དུ་དེའི་མཉམ་ཉིད་དང་ཞེས་པ་ལ་འཕྲོས་ནས། རྒྱུ་སྦྱོར་བའི་མཉམ་ཉིད་གང་ཞེ་ན། དེ་ཆོས་ཅན། ཁྱོད་ལ་བཞིར་ཡོད་དེ། གཟུགས་སོགས་ཀྱི་ངོ་བོ་རློམ་པ་མེད་པ་དང་། དེའི་ཁྱད་པ་ལ་རློམ་པ་མེད་པ་དང་། དེའི་དབྱེ་བ་ལ་རློམ་པ་མེད་པ་དང་། སྦྱོར་བའི་རྟོགས་པ་ལ་རློམ་པ་མེད་པའི་མཉམ་ཉིད་དང་བཞིར་ཡོད་པའི་ཕྱིར་ཞེས་པ་ནི། གཟུགས་ལ་སོགས་པ་རློམ་མེད་པ། །རྣམ་བཞི་དེ་ཡི་མཉམ་པ་ཉིད། །ཞེས་པས་བསྟན། འདི་ནི་རྒྱུ་སྦྱོར་བའི་ཁྱད་ཆོས་འཆད་བྱེད་ཡིན་པས། རྒྱུ་སྦྱོར་བའི་ནང་དུ་འདུས་སོ། །གཉིས་པ་ཞུགས་འབྲས་མཐོང་ལམ་ནི། ཉན་ཐོས་ལ་སོགས་མཐོང་བའི་ལམ། །ཞེས་པ་ལ་འཕྲོས་ནས། ཉན་རང་གི་རྟོགས་རིགས་སུ་གྱུར་པའི་ཐེག་ཆེན་གྱི་མཐོང་ལམ་གང་ཞེ་ན། འདི་ལ་ངོ་བོར་མདོར་བསྟན་པ་དང་། རྣམ་པ་རྒྱས་པར་བཤད་པ་གཉིས། དང་པོ་ནི། འདིར་བསྟན་མཐོང་ལམ་ལ་ཤེས་བཟོད་སྐད་ཅིག་མ་བཅུ་དྲུག་ཏུ་ཡོད་དེ། སྡུག་བསྔལ་དང་ཀུན་འབྱུང་སོགས་བདེན་པ་བཞི་པོ་རེ་རེ་ལ། ཆོས་བཟོད་དང་། ཆོས་ཤེས་དང་། རྗེས་བཟོད་དང་། རྗེས་ཤེས་དང་བཞི་བཞིར་ཕྱེ་བས་བཅུ་དྲུག་ཏུ་ཡོད་པའི་ཕྱིར་ཞེས་པ་ནི། སྡུག་བསྔལ་ལ་སོགས་བདེན་པ་ལ། ཞེས་སོགས་ཚིགས་བཅད་གཅིག་གིས་བསྟན། གཉིས་པ་ནི། གཟུགས་སོགས་ཀྱི་ཆོས་ཉིད་རྟག་མི་རྟག་གི་སྤྲོས་པ་དང་བྲལ་བ་ལ་ངེས་ཤེས་འདྲེན་ནུས་དང་། དེ་རྟག་ཆད་ཀྱི་མཐའ་ལས་འདས་པ་ལ་ངེས་ཤེས་འདྲེན་ནུས་དང་། དེ་རང་བཞིན་གྱིས་རྣམ་པར་དག་པ་ལ་ངེས་ཤེས་འདྲེན་ནུས་དང་། དེ་སྐྱེ་འགག་མེད་པ་སོགས་ལ་ངེས་ཤེས་འདྲེན་ནུས་ཀྱི་མཉམ་བཞག་རྣམས་ནི་རིམ་བཞིན་འདིར་བསྟན་སྡུག་བསྔལ་ཆོས་བཟོད་སོགས་ཀྱི་ངོ་བོ་ཡིན་ནོ། །ཞེས་པ་ནི། གཟུགས་རྟག་མ་ཡིན་ཞེས་སོགས་རྐང་པ་གསུམ་གྱིས་བསྟན། དེ་བཞིན་དུ་གཟུགས་སོགས་ཀྱི་ཆོས་ཉིད་ནམ་མཁའ་འདྲ་བར་རྟོགས་པ་ལ་ངེས་ཤེས་འདྲེན་ནུས་དང་། དེ་རྟོག་པས་ཆགས་སོགས་ཀྱི་ཉོན་མོངས་སྤངས་པ་ལ་ངེས་ཤེས་འདྲེན་ནུས་དང་། བདག་དང་བདག་གིར་འཛིན་པ་ལས་གྲོལ་བར་རྟོགས་པ་ལ་ངེས་ཤེས་འདྲེན་ནུས་དང་། ངོ་བོ་ཉིད་ཀྱིས་ཅི་ཡང་བརྗོད་དུ་མེད་པར་རྟོགས་པ་ལ་ངེས་ཤེས་འདྲེན་ནུས་ཀྱི་མཉམ་བཞག་རྣམས་ནི་རིམ་བཞིན་ཀུན་འབྱུང་ཆོས་བཟོད་ཀྱི་ངོ་བོ་ཡིན་ནོ། །ཞེས་པ་ནི། མཁའ་འདྲ་ཞེས་སོགས་རྐང་པ་གསུམ་གྱིས་བསྟན། དེ་བཞིན་དུ་ངོས་སྐལ་གྱི་དྲི་མ་ལས་གྲོལ་བའི་ཆོས་ཉིད་སར་མཐོང་གི་དོན་ཚིག་ཏུ་བརྗོད་པའི་སྒོ་ནས་གཞན་ལ་སྦྱིན་དུ་མེད་པར་རྟོགས་པ་ལ་ངེས་ཤེས་འདྲེན་ནུས་དང་། ཆོས་ཉིད་དེ་ཡུལ་ཅན་གང་གི་དམིགས་ཡུལ་དུ་བྱེད་པ་མེད་པར་རྟོགས་པ་ལ་ངེས་ཤེས་འདྲེན་ནུས་དང་། དེ་མཐའ་ཐམས་ཅད་ཀྱི་ཤིན་ཏུ་རྣམ་པར་དག་པ་རྟོགས་པ་ལ་ངེས་ཤེས་འདྲེན་ནུས་དང་། དེ་རྟོགས་པའི་རྗེས་ཐོབ་ཏུ་ནད་མི་འབྱུང་བ་ལ་ངེས་ཤེས་འདྲེན་ནུས་ཀྱི་མཉམ་བཞག་རྣམས་ནི། རིམ་བཞིན་འགོག་པ་ཆོས་བཟོད་སོགས་ཀྱི་ངོ་བོ་ཡིན་ནོ། །ཞེས་པ་ནི་གང་ཕྱིར་འདི་དོན་ཞེས་སོགས་ཚིགས་བཅད་གཅིག་གིས་བསྟན། དེ་བཞིན་དུ་ལམ་གྱི་ཆོས་རྟོགས་པས་འབྲས་བུ་ངན་སོང་ལས་གྲོལ་བའི་ཕན་ཡོན་ལ་དང་། འབྲས་བུ་མངོན་དུ་བྱ་བའི་ཐབས་ལ་མི་རྟོག་པ་ཉིད་ལ་དང་། ཆོས་ཀུན་གྱི་མཚན་མ་དག་དང་མ་འབྲེལ་བར་རྟོགས་པ་ལ་དང་། བརྗོད་བྱ་དངོས་དང་བརྗོད་བྱེད་མིང་གཉིས་པོ་ལ་བཟུང་འཛིན་གྱི་ཤེས་པ་སྐྱེ་མེད་རྟོགས་པ་ལ་ངེས་ཤེས་འདྲེན་ནུས་ཀྱི་མཉམ་བཞག་རྣམས་ནི་རིམ་བཞིན་འདིར་བསྟན་ལམ་ཆོས་བཟོད་སོགས་ཀྱི་ངོ་བོ་ཡིན་ནོ་ཞེས་པ་ནི། ངན་སོང་ཆད་དང་ཞེས་སོགས་ཚིག་རྐང་ལྔས་བསྟན། དེ་ལྟར་ཀུན་ཤེས་པ་ཉིད་ཀྱི་སྐབས་ཀྱི་མཐོང་ལམ་སྐད་ཅིག་མ་བཅུ་དྲུག་གི་རྣམ་པ་ནི་བཤད་མ་ཐག་པ་དེ་དག་ཡིན་ནོ་ཞེས་པ་ནི། ཀུན་ཤེས་ཉིད་ཀྱི་སྐད་ཅིག་མ། །ཞེས་པས་བསྟན། ངེས་ཤེས་བཅུ་དྲུག་པོ་འདི་དག་འདྲེན་པའི་ནུས་པ་མཐོང་ལམ་མཉམ་བཞག་ཏུ་རིམ་ཅན་དུ་ཐོབ་པ་ལ་འདིར་བསྟན་སྐད་ཅིག་མ་བཅུ་དྲུག་གི་རྣམ་པར་འཇོག་ཅིང་། ངེས་ཤེས་འདི་དག་གང་དུ་ཐོབ་ན། མཉམ་བཞག་ལས་ལངས་པའི་རྗེས་ཐོབ་ཀྱི་གནས་སྐབས་སུ་ཐོབ་པ་ཡིན་ཏོ། །འདི་ཉིད་ལས། སྐབས་གཉིས་པ་དང་། གསུམ་པ་དང་། བཞི་པར་གསུངས་པའི་སྐད་ཅིག་མ་བཅུ་དྲུག་པོ་ཐམས་ཅད་དམིགས་རྣམ་མི་འདྲ་བའི་ཁྱད་པར་རྣམས་ནི་རྗེས་ཐོབ་ཀྱི་གནས་སྐབས་ཀྱི་ངེས་ཤེས་འདྲེན་པའི་ཁྱད་པར་ཁོ་ན་ཡིན་ལ། དེ་དག་འདྲེན་པའི་ནུས་པ་སྐད་ཅིག་མ་བཅུ་དྲུག་ཏུ་རིམས་ཅན་དུ་ཐོབ་པས་ཤེས་བཟོད་ཀྱི་ཁྱད་པར་རྣམས་མཉམ་བཞག་ལ་འཇོག་གོ །ཞེས་གསུངས་པས་སོ། །གསུམ་པ་བསྒོམ་ལམ་མི་སྟོན་པའི་རྒྱུ་མཚན་ནི། སྐབས་གཉིས་པར་མཐོང་བསྒོམ་རིམ་ཅན་དུ་བསྟན་པ་ལྟར། འདིར་ཡང་མཐོང་ལམ་གྱི་འོག་ཏུ་བསྒོམ་ལམ་ཅིའི་ཕྱིར་མི་སྟོན་སྙམ་ན། དེའི་རྒྱུ་མཚན་སྐབས་གཉིས་པར་ཤེས་བྱ་བྱང་སེམས་ཀྱི་ལམ་ཤེས་པའི་ལམ་ཤེས་ལ། མཐོང་བསྒོམ་རིམ་ཅན་དུ་སྟོན་པ་སྐབས་དོན་བསྟན་བྱའི་གཙོ་བོ་ཐེག་ཆེན་གྱི་རྟོགས་རིགས་ཡིན་པས། རྟོགས་རིགས་དེ་གཞན་དོན་མངོན་སུམ་དུ་ཤེས་དགོས་པར་མ་ཟད། བྱང་སེམས་རང་ཉིད་ཀྱིས་རྒྱུན་ལྡན་དུའང་བསྒོམ་པར་བྱ་དགོས་པའི་གནད་ཀྱིས་དེ་ལྟར་བསྟན་ལ། འདིར་ནི་སྐབས་འདིར་བསྟན་གྱི་མཐོང་ལམ་རྣམས་ཐེག་དམན་གྱི་རྟོགས་རིགས་ཡིན་པས། རྟོགས་རིགས་དེ་གཞན་དོན་དུ་མངོན་སུམ་དུ་ཤེས་པར་བྱ་བ་ཙམ་ལས་མཐོང་ཟིན་རྒྱུན་ལྡན་དུ་བསྒོམ་པར་བྱ་བ་མ་ཡིན་པའི་གནད་ཀྱིས་རྟོགས་རིགས་དེ་མཐོང་ཟིན་རྒྱུན་ལྡན་དུ་བསྒོམ་པའི་ཐེག་ཆེན་གྱི་བསྒོམ་ལམ་མེད་པའི་ཕྱིར་ན། སྐབས་འདིར་མཐོང་ལམ་གྱི་འོག་ཏུ་བསྒོམ་ལམ་མི་སྟོན་པ་ཡིན་ནོ། །རྒྱུ་མཚན་འདིས་ཀྱང་སྔར་སྐབས་གཉིས་པར་ཉན་ཐོས་ལམ་འདི་ཤེས་པར་བྱ་ཞེས་པ་དང་། རྟེན་གྱིས་བསེ་རུ་ལྟ་བུའི་ལམ། །ཡང་དག་བསྡུས་པ་ཤེས་པར་བྱ། །ཞེས་པའི་དངོས་བསྟན་གྱི་ལམ་ཤེས་ལ་མཐོང་ལམ་ཙམ་ལས་བསྒོམ་ལམ་མེད་པར་ཤེས་པར་བྱའོ། །གསུམ་པ་མཁྱེན་གསུམ་གྱི་འཇུག་བསྡུ་བ་ནི། དེ་ལྟར་བཤད་མ་ཐག་པའི་གཞི་ཤེས་འདི་དང་། གཞི་ཤེས་ལ་ལྟོས་ནས་ཡང་བཤད་མ་ཐག་པའི་ལམ་ཤེས་འདི་དང་། ལམ་ཤེས་ལ་ལྟོས་ནས་ཡང་བཤད་མ་ཐག་པའི་རྣམ་མཁྱེན་འདི་ཡིན་ཏེ། བརྗོད་བྱ་རྣམ་པ་གསུམ་པོ་འདི་ནི་རྫོགས་པར་བསྟན་བྱ་ཡིན་ལ། རྫོགས་པར་སྟོན་བྱེད་ནི་མདོར་མཁྱེན་གསུམ་རྫོགས་པའི་འཇུག་ཐོགས་སུ་འབྱུང་བའི་དོན་བསྡུ་བའི་མདོ་ཚིག་གསུམ་པོ་དེ་ཡིན་ཏེ། མདོ་ཚིག་གསུམ་པོ་དེས་སྔར་མཁྱེན་གསུམ་གྱི་གནས་སྐབས་གསུམ་པོ་དེ་དག་ཏུ་ཐོས་བསམ་གྱི་གཏན་ལ་ཕབ་པའི་དོན་གོ་རིམ་ལྡོག་སྟེ། མཁྱེན་གསུམ་རྣམ་པར་བསྡུས་ནས་བསྒོམ་དགོས་པར་ཤེས་པའི་ཆེད་དུ་འོག་གི་རྣམ་རྫོགས་སྦྱོར་བ་དང་མཚམས་སྦྱོར་ཞིང་ཡོངས་སུ་རྫོགས་པར་བསྟན་པས་སོ། །ཞེས་པ་ནི། དེ་ལྟར་འདི་དང་ཞེས་སོགས་ཚིགས་བཅད་གཅིག་གིས་བསྟན། འཆད་ཚུལ་འདི་ནི་མདོ་དང་ཉི་སྣང་གི་དགོངས་པ་ཕྱོགས་གཅིག་ཏུ་ཀུན་མཁྱེན་ཆོས་ཀྱི་རྒྱལ་པོས་ལེགས་པར་བཀྲལ་བ་གདུལ་བྱ་རྣམ་དཔྱོད་དང་བསོད་ནམས་གཉིས་ཀ་དང་ལྡན་པ་དག་གི་སྤྱོད་ཡུལ་དུ་འབྱུང་བ་ཡིན་ནོ། །གཞི་ཤེས་ཀྱི་སྐབས་བསྟན་ཟིན་ཏོ།། ༈ །།བཞི་པ་རྣམ་རྫོགས་སྦྱོར་བ་རྒྱས་པར་བཤད་པ་ནི། རྣམ་ཀུན་མངོན་རྫོགས་རྟོགས་པ་དང་ཞེས་པ་ལ་འཕྲོས་ནས། གཞི་ཤེས་ཀྱི་འོག་ཏུ་རྣམ་རྫོགས་སྦྱོར་བ་འཆད་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ་མཁྱེན་གསུམ་ཐོས་བསམ་གྱིས་རྒྱས་པར་གཏན་ལ་ཕབ་པའི་དོན་གཞི་ཤེས་ཀྱི་སྐབས་སུ་གཞི་བདེན་གཞིའི་སྟེང་དུ་བསྡུ་ཚུལ་གསུངས་པ་དེ་ཡང་སྐབས་འདིར་རྣམ་པ་བརྒྱ་བདུན་ཅུ་རྩ་གསུམ་དུ་བསྡུས་ནས་བསྒོམ་དགོས་ཤིང་། དེ་ལྟར་བསྒོམ་པར་བྱེད་པ་རྣམ་རྫོགས་སྦྱོར་བ་ཡིན་པའི་ཕྱིར། དེས་ན་འདི་འཆད་པར་བྱེད་པ་ལ། སྒོམ་བྱུང་གཙོ་བོར་གྱུར་པའི་ཉམས་ལེན་མ་སྐྱེས་པའི་གནས་སྐབས་ཀྱི་བསྒོམ་རིམ་དང་། དེ་སྐྱེས་པའི་གནས་སྐབས་ཀྱི་བསྒོམ་རིམ་གཉིས་ལས། དང་པོ་ལ། མཁྱེན་གསུམ་ཐོས་བསམ་གྱི་གཏན་ལ་ཕབ་པའི་དོན་རྣམ་པ་བརྒྱ་བདུན་ཅུ་རྩ་གསུམ་དུ་བསྡུ་བའི་ཚུལ། དེ་ལྟར་བསྒོམ་པ་ལ་སྦྱོར་བ་པོའི་རྟེན་གྱི་གང་ཟག གང་ཟག་དེ་རྣམ་པ་དེ་སྒོམ་པའི་སྦྱོར་བ་ལ་འཇུག་ཚུལ། སྦྱོར་བ་དེ་ཉིད་ཀྱི་ཁྱད་པར་གྱི་ཆོས། དེ་ལ་བརྟེན་ནས་ཐོབ་པའི་ཐར་པ་ཆ་མཐུན་དང་ལྔ། དང་པོ་ནི། རྣམ་པ་སྦྱོར་བ་བཅས་རྣམས་དང་། ཞེས་པ་ལས་འཕྲོས་ནས། བསྒོམ་བྱའི་རྣམ་པའི་ངོ་བོ་གང་། དབྱེ་ན་དུ་ཡོད་ཅེ་ན། ངོ་བོ་ནི་གཞི་བདེན་བཞིའི་སྟེང་དུ་གནས་ཚུལ་རྟོགས་པའི་ཡེ་ཤེས་ཀྱི་བྱེ་བྲག་ཡིན་ལ། དབྱེ་ན་གཞི་ཤེས་ཀྱི་རྣམ་པ་དང་ལམ་ཤེས་ཀྱི་རྣམ་པ་དང་། རྣམ་མཁྱེན་གྱི་རྣམ་པ་དང་གསུམ་ཡོད་དོ། །ཞེས་པ་ནི། གཞི་ཤེས་པ་ཡི་བྱེ་བྲག་རྣམས། །ཞེས་སོགས་ཚིགས་བཅད་གཅིག་གིས་བསྟན། འདིའི་བྱེ་བྲག་ནི། ཡེ་ཤེས་ཀྱི་རྣམ་པའི་འཛིན་སྟངས་ཡིན་པས་ཡེ་ཤེས་ངོ་བོ་ཞེས་པའི་དོན་དེ། ཉི་སྣང་དུ། བྱེ་བྲག་ནི་མཚན་ཉིད་དོ་ཞེས་བཤད་པས་སོ། །དེ་ལྟར་གསུམ་ལས། དང་པོ་གཞི་ཤེས་ཀྱི་རྣམ་པ་ལ་མེད་པའི་རྣམ་པ་དང་། མི་སྐྱེ་བའི་རྣམ་པ་དང་། དབེན་པའི་རྣམ་པ་དང་། མི་བརྫི་བའི་རྣམ་པ་བཞི་ནི་སྡུག་བསྔལ་བདེན་པའི་སྟེང་གི་རྣམ་པ་ཡིན་ཞིང་། མཚན་གཞི་ནི་རིམ་པ་བཞིན། སྡུག་བསྔལ་བདེན་པ་རྟག་པ་མེད་པ་རྟོགས་པའི་ཡེ་ཤེས་ཀྱི་རྣམ་པ་དང་། དོན་དམ་པར་སྡུག་བསྔལ་མི་སྐྱེ་བར་རྟོགས་པའི་ཡེ་ཤེས་ཀྱི་རྣམ་པ་དང་། ཀུན་བཏགས་ཀྱི་བདག་དོན་གཞན་གྱི་དབེན་པར་གཏོགས་པའི་ཡེ་ཤེས་ཀྱི་རྣམ་པ་དང་། བདག་ཡོད་ཀྱི་སྐྱོན་གྱི་མི་བརྫི་བར་རྟོགས་པའི་ཡེ་ཤེས་ཀྱི་རྣམ་པ་རྣམས་སོ། །གནས་མེད་པའི་རྣམ་པ་དང་། ནམ་མཁའ་ལྟ་བུའི་རྣམྎ བརྗོད་དུ་མེད་པའི་རྣམྎ མིང་མེད་པའི་རྣམ་པ་དང་བཞི་ནི་ཀུན་འབྱུང་བདེན་པའི་སྟེང་གི་རྣམ་པ་ཡིན་ཞིང་། མཚན་གཞི་ནི་རིམ་བཞིན། དོན་དམ་པར་སྡུག་བསྔལ་འབྱུང་བའི་གནས་མེད་པར་རྟོགས་པའི་དང་། ནམ་མཁའ་ལྟར་ཀུན་འབྱུང་སྐྱེ་འགག་མེད་པར་རྟོགས་པའི་དང་། དོན་དམ་པར་བརྗོད་པའི་རྒྱུ་རྟོག་སྤྱོད་མེད་པར་རྟོགས་པའི་དང་། དོན་དམ་པར་མིང་བཞིའི་ཕུང་པོར་མེད་པར་རྟོགས་པའི་ཡེ་ཤེས་ཀྱི་རྣམ་པ་རྣམས་སོ། །ཡང་འགྲོ་བ་མེད་པའི་རྣམ་པ་དང་། མི་འཕྲོག་པའི་རྣམྎ མི་ཟད་པའི་རྣམྎ སྐྱེ་བ་མེད་པའི་རྣམ་པ་དང་བཞི་ནི་འགོག་བདེན་གྱི་སྟེང་གི་རྣམ་པ་ཡིན་ཞིང་། མཚན་གཞི་ནི་རིམ་བཞིན། འགྲོ་སོང་སོགས་ཀྱི་ཐོབ་བྱ་མེད་པར་རྟོགས་པའི་དང་། སྔོན་པོ་སོགས་ཀྱི་རྣམ་པས་མི་འཕྲོག་པར་རྟོགས་པའི་དང་། དོན་དམ་པར་དྲི་མ་ཟད་པ་མེད་པར་རྟོགས་པའི་དང་། དོན་དམ་པར་དྲི་མ་སྐྱེ་བ་མེད་པར་རྟོགས་པའི་ཡེ་ཤེས་ཀྱི་རྣམ་པ་རྣམས་སོ། །ཡང་བྱེད་པ་པོ་མེད་པའི་རྣམ་པ་དང་། ཤེས་པ་པོ་མེད་པའིྎ འཕོ་བ་པོ་མེད་པའིྎ འདུལ་བྱའི་རྣམ་པ་དང་བཞི་ནི་ལམ་བདེན་གྱི་སྟེང་གི་ལམ་དང་པོའི་རྣམ་པ་ཡིན་ཞིང་། མཚན་གཞི་ནི་རིམ་བཞིན། བྱེད་པ་པོའི་བདག་མེད་པར་རྟོགས་པའི་དང་། ཤེས་པ་པོའི་བདག་མེད་པརྎ ཆོས་དབྱིངས་རང་བཞིན་གྱི་འཕོ་བ་མེད་པར། དོན་དམ་པར་སྤང་བྱའི་ཉོན་མོངས་འདུལ་རྒྱུ་མེད་པར་རྟོགས་པའི་ཡེ་ཤེས་ཀྱི་རྣམ་པ་རྣམས་སོ། །དེ་ལྟར་བཅུ་དྲུག་ནི། ཉོན་སྒྲིབ་ཀྱི་གཉེན་པོའི་རིགས་སུ་གྱུར་པའི་ལམ་ཡིན་པས་ཉན་ཐོས་ཀྱི་རྟོགས་རིགས་སུ་བཞེད་དོ། །དེ་བཞིན་དུ་རྨི་ལམ་གྱི་རྣམ་པ་དང་། སྒྲ་སྙན་གྱི་རྣམ་པ་དང་། མིག་ཡོར་གྱི་རྣམ་པ་དང་། མིག་རྒྱུའི་རྣམ་པ་དང་། སྒྱུ་མའི་རྣམ་པ་དང་། ལྔ་ནི་ལམ་བདེན་གྱི་སྟེང་གི་ལམ་གཉིས་པའི་རྣམ་པ་ཡིན་ཞིང་། མཚན་གཞི་ནི་རིམ་བཞིན། བཟུང་བ་ཕྱི་རོལ་གྱི་དོན་རྨི་ལམ་ལྟར་ངོ་བོ་ཉིད་མེད་པར་རྟོགས་པའི་དང་། སྒྲ་སྙན་ལྟར་མ་སྐྱེས་པར་རྟོགས་པའི་དང་། མིག་ཡོར་ལྟར་མ་འགག་པར་རྟོགས་པའི་དང་། མིག་སྒྱུ་ལྟར་གཟོད་མ་ནས་ཞི་བར་རྟོགས་པའི་དང་། སྒྱུ་མ་ལྟར་རང་བཞིན་གྱིས་མྱ་ངན་ལས་འདས་པར་རྟོགས་པའི་ཡེ་ཤེས་ཀྱི་རྣམ་པ་རྣམས་སོ། །དེ་བཞིན་དུ་ཀུན་ནས་ཉོན་མོངས་པ་མེད་པའི་རྣམ་པ་དང་། རྣམ་པར་བྱང་བ་མེད་པའི་རྣམ་པ་དང་། གོས་པ་མེད་པའི་རྣམ་པ་དང་། སྤྲོས་པ་མེད་པའི་རྣམ་པ་དང་། རློམ་པ་མེད་པའི་རྣམ་པ་དང་། མི་གཡོ་བའི་རྣམ་པ་དང་དྲུག་ནི་ལམ་བདེན་གྱི་སྟེང་གི་ལམ་གསུམ་པའི་རྣམ་པ་ཡིན་ཞིང་། མཚན་གཞི་ནི་རིམ་བཞིན། དོན་དམ་པར་ཀུན་ནས་ཉོན་མོངས་ཀྱི་གཟུང་བ་མེད་པར་རྟོགས་པའི་དང་། དོན་དམ་པར་རྣམ་བྱང་གི་བཟུང་བ་མེད་པར་རྟོགས་པའི་དང་། དོན་དམ་པར་ཀུན་ནས་ཉོན་མོངས་ཀྱི་གོས་པ་མེད་པར་རྟོགས་པའི་དང་། དོན་དམ་པར་གཟུགས་སོགས་ཀྱི་དབྱེ་བའི་སྤྲོས་པ་མེད་པར་རྟོགས་པའི་དང་། རང་གི་རྟོགས་པ་ལ་རློམ་བྱའི་བཟུང་བ་མེད་པར་རྟོགས་པའི་དང་། རྟོགས་པ་ཐོབ་ཟིན་མི་གཡོ་བར་རྟོགས་པའི་ཡེ་ཤེས་ཀྱི་རྣམ་པའི་བྱེ་བྲག་རྣམས་སོ། །དེ་ལྟར་ལམ་གཉིས་པའི་རྣམ་པ་ལྔ་དང་གསུམ་པའི་རྣམ་པ་དྲུག་སྟེ། བཅུ་གཅིག་ནི་ཤེས་སྒྲིབ་གཟུང་རྟོག་གི་གཉེན་པོའི་རིགས་སུ་གྱུར་པ་དང་། བཟུང་བ་ཆོས་ཀྱི་བདག་མེད་རྟོགས་པའི་རྟོགས་རིགས་ཡིན་པས་རང་རྒྱལ་གྱི་རྟོགས་རིགས་སུ་བཞེད་དོ། །འདིར་ལམ་བདེན་གྱི་སྟེང་གི་ལམ་གསུམ་གྱི་རྣམ་བཞག་ནི་འགྲེལ་པ་དོན་གསལ་ལས། ཉོན་མོངས་པའི་སྒྲིབ་པའི་གཉེན་པོ་ཉིད་དུ་ཟག་པ་མེད་པའི་ལམ་གཅིག་དང་། ཐམས་ཅད་ཤེས་པ་ཉིད་ཀྱིས་རང་སངས་རྒྱས་ཀྱང་བསྡུས་པས། དེའི་ཕྱིར་དེ་དག་གི་ཤེས་བྱའི་སྒྲིབ་པའི་གཉེན་པོ་ཉིད་དུ་བསྒོམ་པའི་ལམ་ཟག་པ་དང་བཅས་པ་དང་ཟག་པ་མེད་པ་གཉིས་ཡིན་པས་ལམ་རྣམ་པ་གསུམ་པོ་ཞེས་གསུངས་པ་ལྟར་རོ། །དེ་ཡང་ཉོན་སྒྲིབ་ཀྱི་གཉེན་པོར་གྱུར་པའི་ཉན་ཐོས་ཀྱི་མཐོང་སྒོམ་མཉམ་བཞག་ནི་ལམ་དང་པོ་དང་། ཤེས་སྒྲིབ་གཟུང་རྟོག་གི་གཉེན་པོར་གྱུར་པའི་རང་རྒྱལ་གྱི་བསྒོམ་ལམ་རྗེས་ཐོབ་ནི་ལམ་གཉིས་པ་དང་། ཤེས་སྒྲིབ་གཟུང་རྟོག་གི་གཉེན་པོར་གྱུར་པའི་རང་རྒྱལ་གྱི་མཐོང་བསྒོམ་མཉམ་བཞག་ནི། ལམ་གསུམ་པར་འཇོག་པ་ལས། བསྟན་བཅོས་རྩ་འགྲེལ་གྱི་དངོས་བསྟན་གྱི་དེ་གསུམ་ནི་བྱང་སེམས་ཀྱི་རྒྱུད་ཀྱི་མཁྱེན་པ་ཡིན་པས་ཉན་ཐོས་ཀྱི་མཐོང་བསྒོམ་མཉམ་བཞག་གི་རྟོགས་རིགས་དང་། རང་རྒྱལ་བསྒོམ་ལམ་རྗེས་ཐོབ་ཀྱི་རྟོགས་རིགས་དང་། རང་རྒྱལ་གྱི་མཐོང་བསྒོམ་མཉམ་བཞག་གི་རྟོགས་རིགས་བྱང་སེམས་ཀྱི་རྒྱུད་ལ་ཡོད་པ་རྣམས་ཡིན་ནོ། །འདིར་ཁ་ཅིག གཞི་ཤེས་ཀྱི་རྣམ་པ་ཉེར་བདུན་པོ་གང་རུང་ཡིན་ན། མེད་པའི་རྣམ་པ་ནས་བཟུང་སྟེ། མི་གཡོ་བ་ཡི་རྣམ་པའི་བར། །ཞེས་པའི་དངོས་བསྟན་གྱི་རྣམ་པ་ཡིན་པས་ཁྱབ། བྱང་སེམས་ཀྱི་རྒྱུད་ཀྱི་མེད་པའི་རྣམ་པ་སོགས་ཉེར་བདུན་པོ་གང་རུང་ཡིན་ན། མེད་པའི་ཞེས་སོགས་ཚིག་རྐང་དང་པོ་དེའི་དངོས་བསྟན་གྱི་རྣམ་པ་ཡིན་པས་ཁྱབ། གཞི་ཤེས་ཀྱི་རྣམ་པ་ཡིན་ན། གཞི་ཤེས་ཡིན་པ་ཁྱབ་ཟེར་བ་མི་འཐད་དེ། དང་པོ་ལ། ཉན་ཐོས་མཐོང་ལམ་པའི་རྒྱུད་ཀྱི་སྡུག་བསྔལ་བདེན་པ་རྟག་པ་མེད་པར་མངོན་སུམ་དུ་རྟོགས་པའི་ཡེ་ཤེས་ཀྱི་བྱེ་བྲག་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཐེག་དམན་འཕགས་པའི་རྒྱུད་ཀྱི་གཞི་ཤེས་ཀྱི་རྣམ་པ་ཉེར་བདུན་པོ་གང་རུང་ཡིན་པའི་ཕྱིར་ཏེ། དེའི་རྒྱུད་ཀྱི་གཞི་ཤེས་ཀྱི་རྣམ་པ་ཉེར་བདུན་གྱི་ནང་ཚན་དུ་གྱུར་པའི་རྣམ་པ་དང་པོ་ཡིན་པའི་ཕྱིར་ཏེ། དེའི་རྒྱུད་ཀྱི་མེད་པའི་རྣམ་པ་གང་ཞིག གཞི་ཤེས་ཡིན་པའི་ཕྱིར། དང་པོ་མ་གྲུབ་ན། དེར་ཐལ། ཉན་ཐོས་འཕགས་པའི་རྒྱུད་ཀྱི་མེད་པའི་རྣམ་པ་ཡིན་པའི་ཕྱིར། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། སྐབས་གསུམ་པའི་དངོས་བསྟན་གྱི་ཤེས་རྣམ་ཡིན་པར་ཐལ། འདོད་པའི་ཕྱིར། འདོད་ན། ཐེག་ཆེན་གྱི་ལམ་དུ་གྱུར་པའི་ཤེས་རྣམ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཐེག་དམན་གྱི་ལམ་ཡིན་པའི་ཕྱིར་ཏེ། ཉན་ཐོས་འཕགས་པའི་རྒྱུད་ཀྱི་གང་ཟག་གི་བདག་མེད་རྟོགས་པའི་རྟོགས་རིགས་སུ་གྱུར་པའི་ལམ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གཉིས་པ་ལ། ཐེག་དམན་གྱི་འཕགས་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པའི་རྒྱུད་ཀྱི་སྡུག་བསྔལ་བདེན་པ་མེད་པར་རྟོགས་པའི་ཡེ་ཤེས་ཀྱི་བྱེ་བྲག་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་སོ་སྐྱེའི་རྒྱུད་ཀྱི་མེད་པའི་རྣམ་པ་སོགས་ཉེར་བདུན་པོ་གང་རུང་ཡིན་པའི་ཕྱིར་ཏེ། དེའི་རྒྱུད་ཀྱི་མེད་པའི་རྣམ་པ་ཡིན་པའི་ཕྱིར་ཏེ། དེའི་རྒྱུད་ཀྱི་སྡུག་བསྔལ་བདེན་པ་རྟག་པ་མེད་པར་རྟོགས་པའི་ཡེ་ཤེས་ཀྱི་བྱེ་བྲག་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། གང་ཟག་གི་བདག་མེད་མངོན་སུམ་དུ་རྟོགས་པའི་མཁྱེན་པ་དང་། གཟུང་བ་ཆོས་ཀྱི་བདག་མེད་མངོན་སུམ་དུ་རྟོགས་པའི་མཁྱེན་པ་གང་རུང་ཡིན་པར་ཐལ། འདོད་པའི་ཕྱིར། ཁྱབ་སྟེ། འདིར་བསྟན་མེད་པའི་རྣམ་པ་སོགས་དང་པོ་བཅུ་དྲུག་གང་རུང་ཡིན་ན། གང་ཟག་གི་བདག་མེད་མངོན་སུམ་དུ་རྟོགས་རིགས་ཡིན་དགོས་པ་གང་ཞིག་འདིར་བསྟན་རྨི་ལམ་གྱི་རྣམ་པ་སོགས་ཕྱི་མ་བཅུ་གཅིག་པོ་གང་རུང་ཡིན་ན། གཟུང་བ་ཆོས་ཀྱི་བདག་མེད་མངོན་སུམ་དུ་རྟོགས་པའི་རྟོགས་རིགས་ཡིན་དགོས་པའི་ཕྱིར། གོང་དུ་འདོད་མི་ནུས་ཏེ། ཐེག་དམན་གྱི་འཕགས་ལམ་སྔོན་དུ་མ་སོང་བའི་བྱང་སེམས་སོ་སྐྱེའི་རྒྱུད་ཀྱི་མཁྱེན་པ་ཡིན་པའི་ཕྱིར། གསུམ་པ་ལ། ཐེག་དམན་གྱི་འཕགས་ལམ་སྔོན་དུ་སོང་བའི་བྱང་སེམས་སྦྱོར་ལམ་པའི་རྒྱུད་ཀྱི་སྡུག་བསྔལ་བདེན་པ་རྟག་པ་མེད་པར་མངོན་སུམ་དུ་རྟོགས་པའི་ཡེ་ཤེས་ཀྱི་བྱེ་བྲག་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་ཀྱི་རྒྱུད་ཀྱི་གཞི་ཤེས་ཀྱི་རྣམ་པ་ཡིན་པའི་ཕྱིར་ཏེ། བྱང་སེམས་ཀྱི་རྒྱུད་ཀྱི་གཞི་ཤེས་ཀྱི་རྣམ་པ་དང་པོ་ཡིན་པའི་ཕྱིར་ཏེ། དེའི་རྒྱུད་ཀྱི་སྡུག་བསྔལ་བདེན་པ་བརྟག་པ་མེད་པར་མངོན་སུམ་དུ་རྟོགས་པའི་ཡེ་ཤེས་ཀྱི་བྱེ་བྲག་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། འཕགས་ལམ་ཡིན་པར་ཐལ། གཞི་ཤེས་ཡིན་པའི་ཕྱིར། འདོད་མི་ནུས་ཏེ། བྱང་སེམས་སོ་སྐྱེའི་རྒྱུད་ཀྱི་མཁྱེན་པ་ཡིན་པའི་ཕྱིར། དེས་ན་བྱང་འཕགས་ཀྱི་རྒྱུད་ལ་ཡོད་པའི་མེད་པའི་རྣམ་པ་སོགས་ཉེར་བདུན་ནི། གཞི་ཤེས་ཀྱི་རྣམ་པ་ཡིན་ཏེ། སྡུག་བསྔལ་བདེན་པ་རྟག་པ་མེད་པ་མངོན་སུམ་དུ་རྟོགས་པའི་ཡེ་ཤེས་ཀྱི་བྱེ་བྲག་ཡིན་པའི་ཕྱིར། བྱང་སེམས་སོ་སྐྱེའི་རྒྱུད་ལ་ཡོད་པའི་ཉེར་བདུན་ལ་ཐེག་དམན་གྱི་མཐོང་ལམ་སྔོན་དུ་སོང་བ་དང་མ་སོང་གཉིས་ལས། སོང་བ་མེད་པའི་རྣམ་པ་སོགས་ཉེར་བདུན་གཞི་ཤེས་ཀྱི་རྣམ་པ་ཡིན་ཏེ། རྒྱུ་མཚན་སྔ་མ་དེའི་ཕྱིར། འོན་ཀྱང་རྣམ་པ་ཕྱི་མ་བཅུ་གཅིག་ལ་དང་པོ་ཉིད་ནས་རང་རྒྱལ་ལམ་དུ་ཞུགས་པའི་རང་རྒྱལ་གྱི་མཐོང་ལམ་སྔོན་དུ་སོང་ན། གཞི་ཤེས་ཀྱི་རྣམ་པ་ཡིན་ལ། དེ་སྔོན་དུ་མ་སོང་ན་ཉན་ཐོས་ཀྱི་མཐོང་ལམ་སོགས་སྔོན་དུ་སོང་ཡང་གཞི་ཤེས་ཀྱི་རྣམ་པ་མ་ཡིན་པ་ཤེས་པར་བྱའོ། །ཐེག་དམན་གྱི་མཐོང་ལམ་སྔོན་དུ་མ་སོང་བའི་བྱང་སེམས་སོ་སྐྱེའི་རྒྱུད་ཀྱི་མེད་པའི་རྣམ་པ་སོགས་ཉེར་བདུན་ནི་གཞི་ཤེས་ཀྱི་རྣམ་པ་མ་ཡིན་ཏེ། སྡུག་བསྔལ་བདེན་པ་རྟག་པ་མེད་པར་སོགས་དོན་སྤྱིའི་ཚུལ་གྱི་རྟོག་པ་ཡིན་པའི་ཕྱིར། གཉིས་པ་ལམ་ཤེས་ཀྱི་རྣམ་པ་ནི། དེ་ནི་རྣམ་པ་གསུམ་དུ་འདོད་ཅེས་པ་ལ་འཕྲོས་ནས། ལམ་ཤེས་ཀྱི་རྣམ་པ་རྒྱས་པར་དབྱེ་ན་དུ་ཞེ་ན། དེ་ལ་སུམ་ཅུ་རྩ་དྲུག་ཡོད་དེ། འདོད་ཆགས་དང་བྲལ་བའི་རྣམ་པ་སོགས་ཀུན་འབྱུང་བདེན་པའི་སྟེང་གི་བརྒྱད་དང་། ཚད་མེད་པའི་རྣམ་པ་སོགས་ལམ་བདེན་གྱི་སྟེང་གི་བདུན་དང་། མི་རྟག་པའི་རྣམ་པ་སོགས་སྡུག་བསྔལ་བདེན་པའི་སྟེང་གི་ལྔ་དང་། ནང་སྟོང་པ་ཉིད་ཀྱི་རྣམ་པ་སོགས་འགོག་བདེན་གྱི་སྟེང་གི་རྣམ་པ་བཅུ་དྲུག་སྟེ། དེ་དག་སྡོམ་པས་སུམ་ཅུ་རྩ་དྲུག་ཡོད་པའི་ཕྱིར་རོ་ཞེས་པ་ནི། རྒྱུ་དང་ལམ་དང་སྡུག་བསྔལ་དང་ཞེས་སོགས་ཚིགས་བཅད་གཅིག་གིས་བསྟན། དེ་ཡང་འདོད་ཆགས་དང་བྲལ་བའི་རྣམ་པ་དང་། ཞི་བའི་རྣམ་པ་དང་། མི་གནས་པའིྎ འདོད་ཆགས་མེད་པའིྎ ཞེ་སྡང་མེད་པའིྎ གཏི་མུག་མེད་པའིྎ ཉོན་མོངས་མེད་པའིྎ སེམས་ཅན་མེད་པའི་རྣམ་པ་དང་བརྒྱད་ནི། མཚན་གཞི་རིམ་པ་བཞིན་དུ་བྱང་སེམས་ཀྱི་རྒྱུད་ཀྱི་ལམ་གྱི་འདོད་ཆགས་དང་བྲལ་བར་རྟོགས་པའི་ཡེ་ཤེས་ཀྱི་བྱེ་བྲག་དང་། ཡུལ་ལ་ཞེན་པའི་ཚུལ་གྱི་མི་གནས་པར་རྟོགས་པའི་དང་། སྤྲོས་པ་ཉེ་བར་ཞི་བར་རྟོགས་པའི་དང་། དོན་དམ་པར་འདོད་ཆགས་མེད་པར་རྟོགས་པའི་དང་། དོན་དམ་པར་ཞེ་སྡང་མེད་པར་རྟོགས་པའི་དང་། དོན་དམ་པར་གཏི་མུག་མེད་པར་རྟོགས་པའི་དང་། དོན་དམ་པར་ཉོན་མོངས་མེད་པར་རྟོགས་པའི་དང་། དོན་དམ་པར་སེམས་ཅན་མེད་པར་རྟོགས་པའི་ཡེ་ཤེས་ཀྱི་བྱེ་བྲག་རྣམས་སོ། །དེ་བཞིན་དུ་ཚད་མེད་པའི་རྣམ་པ་དང་། མཐའ་གཉིས་དང་མ་འབྲེལ་བའི་རྣམ་པ་དང་། ཐ་མི་དད་པའི་རྣམ་པ་དང་། མཆོག་ཏུ་འཛིན་པ་མེད་པའི་རྣམ་པ་དང་། རྣམ་པར་མི་རྟོག་པའི་དང་། གཞལ་དུ་མེད་པའི་དང་། ཆགས་པ་མེད་པའི་རྣམ་པ་དང་བདུན་ནི། མཚན་གཞི་རིམ་པ་བཞིན་དུ། བྱང་སེམས་ཀྱི་ལམ་གྱིས་སེམས་ཅན་ཚད་མེད་པ་བྱང་ཆུབ་ཀྱི་ལམ་དུ་གོ་སྐབས་འབྱེད་པར་རྟོགས་པའི་ཡེ་ཤེས་ཀྱི་བྱེ་བྲག་དང་། འཁོར་འདས་ཀྱི་མཐའ་གཉིས་དང་མ་འབྲེལ་བར་རྟོགས་པའི་དང་། ཆོས་ཀུན་ཆོས་ཀྱི་དབྱིངས་སུ་ཐ་མི་དད་པར་རྟོགས་པའི་དང་། ཉན་རང་གི་ས་ལ་མཆོག་ཏུ་འཛིན་པ་མེད་པར་རྟོགས་པའི་དང་། བདག་གཉིས་སུ་རྣམ་པར་མི་རྟོག་པར་རྟོགས་པའི་དང་། ཆོས་ཉིད་གཞལ་དུ་མེད་པར་རྟོགས་པའི་དང་། གང་ལ་ཡང་ཆགས་པ་མེད་པར་རྟོགས་པའི་ཡེ་ཤེས་ཀྱི་བྱེ་བྲག་རྣམས་སོ། །དེ་བཞིན་དུ་མི་རྟག་པའི་རྣམ་པ་དང་། སྡུག་བསྔལ་བའི་རྣམ་པ་དང་། སྟོང་པའི་དང་། བདག་མེད་པའི་དང་། མཚན་ཉིད་མེད་པའི་རྣམ་པ་དང་ལྔ་ནི། མཚན་གཞི་རིམ་པ་བཞིན། སྡུག་བསྔལ་བདེན་པ་མི་རྟག་པར་རྟོགས་པའི་དང་། དེ་སྡུག་བསྔལ་བར་རྟོགས་པའི་དང་། ངོ་བོར་གྱུར་བའི་བདག་མེད་པར་རྟོགས་པའི་དང་། དོན་གཞན་གྱི་བདག་གིས་སྟོང་པར་རྟོགས་པའི་དང་། དེར་གྱུར་པའི་མཚན་ཉིད་གང་ཡང་མེད་པར་རྟོགས་པའི་ཡེ་ཤེས་ཀྱི་བྱེ་བྲག་རྣམས་སོ། །དེ་བཞིན་དུ་ནང་སྟོང་པ་ཉིད་ཀྱི་རྣམ་པ་ནས། དངོས་པོ་མེད་པའི་ངོ་བོ་ཉིད་སྟོང་པ་ཉིད་ཀྱི་ཞེས་པའི་བར་བཅུ་དྲུག་ནི། ནང་སྟོང་པ་ཉིད་སོགས་སྟོང་ཉིད་དེ་དང་དེ་རྟོགས་པའི་ཡུལ་ཅན་གྱི་ཡེ་ཤེས་ཀྱི་བྱེ་བྲག་བྱང་སེམས་ཀྱི་རྒྱུད་ལ་ཡོད་པ་རྣམས་སོ། །འདིར་ཁ་ཅིག བྱང་སེམས་ཀྱི་རྒྱུད་ཀྱི་འདོད་ཆགས་དང་བྲལ་བའི་རྣམ་པ་སོགས་སུམ་ཅུ་རྩ་དྲུག་པོ་གང་རུང་ཡིན་ན། རྒྱུ་དང་ལམ་དང་ཞེས་སོགས་ཀྱི་དངོས་བསྟན་གྱི་རྣམ་པ་ཡིན་པས་ཁྱབ། འདིར་བསྟན་ལམ་ཤེས་ཀྱི་རྣམ་པ་སོ་དྲུག་པོ་གང་རུང་ཡིན་ན། ཐེག་ཆེན་གྱི་རྟོགས་རིགས་ཡིན་པས་ཁྱབ། འདོད་ཆགས་དང་བྲལ་བའི་རྣམ་པ་སོགས་སོ་དྲུག་པོ་གང་རུང་ཡིན་ན། ཐེག་ཆེན་གྱི་ལམ་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། བྱང་སེམས་སོ་སྐྱེའི་རྒྱུད་ཀྱི་འདོད་ཆགས་དང་བྲལ་བར་རྟོགས་པའི་ཡེ་ཤེས་ཀྱི་བྱེ་བྲག་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་སོ་སྐྱེའི་རྒྱུད་ཀྱི་འདོད་ཆགས་དང་བྲལ་བའི་རྣམ་པ་ཡིན་པའི་ཕྱིར། མ་གྲུབ་ན། དེར་ཐལ། བྱང་སེམས་སོ་སྐྱེའི་རྒྱུད་ཀྱི་འདོད་ཆགས་དང་བྲལ་བའི་རྣམ་པ་ཡོད་པའི་ཕྱིར་ཏེ། འདི་ཉིད་ལས། དེ་ལྟར་སོ་དྲུག་པོ་བྱང་སེམས་སོ་སྐྱེའི་རྒྱུད་ལ་ཡོད་པ་རྣམས་འདོད་ཆགས་དང་བྲལ་བའི་རྣམ་པ་སོགས་དོན་སྤྱིའི་ཚུལ་གྱི་རྟོགས་པ་ཡིན་གྱི། མངོན་སུམ་དུ་མ་རྟོགས་པས་ལམ་ཤེས་ཀྱི་རྣམ་པ་དངོས་མ་ཡིན་ལ། ཞེས་གསུངས་པ་འཐད་པའི་ཕྱིར། རྩ་བར་འདོད་ན། དེ་ཆོས་ཅན། ལམ་ཤེས་ཀྱི་རྣམ་པ་སོ་དྲུག་པོ་གང་རུང་ཡིན་པར་ཐལ། འདོད་པའི་ཕྱིར། འདོད་ན། ལམ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། བྱང་སེམས་སོ་སྐྱེའི་རྒྱུད་ཀྱི་མཁྱེན་པ་ཡིན་པའི་ཕྱིར། གཉིས་པ་ལ། བྱང་སེམས་མཐོང་ལམ་པའི་རྒྱུད་ཀྱི་སྡུག་བསྔལ་བདེན་པ་རྟག་པ་མེད་པར་རྟོགས་པའི་ཡེ་ཤེས་ཀྱི་བྱེ་བྲག་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ལྔ་དང་བཅུ་དྲུག་ཅེས་བསྒྲགས་སོ་ཞེས་པའི་དངོས་བསྟན་གྱི་རྣམ་པ་དང་པོ་ཡིན་པའི་ཕྱིར་ཏེ། འདིའི་ཐད་ཀྱི་འགྲེལ་པ་དོན་གསལ་ལས། མི་རྟག་པ་དང་སྡུག་བསྔལ་བ་དང་། སྟོང་པ་དང་། བདག་མེད་པའི་རྣམ་པ་དང་། ཞེས་སོགས་ཀྱི་དངོས་བསྟན་གྱི་རྣམ་པ་དང་པོ་ཡིན་པའི་ཕྱིར་ཏེ། མི་རྟག་པ་དང་ཞེས་པའི་དངོས་བསྟན་གྱི་རྣམ་པ་ཡིན་པའི་ཕྱིར་ཏེ། བྱང་འཕགས་ཀྱི་རྒྱུད་ཀྱི་སྡུག་བསྔལ་བདེན་པ་མི་རྟག་པར་རྟོགས་པའི་ཡེ་ཤེས་ཀྱི་བྱེ་བྲག་ཡིན་པའི་ཕྱིར་ཏེ། བྱང་འཕགས་ཀྱི་རྒྱུད་ཀྱི་སྡུག་བསྔལ་བདེན་པ་རྟག་པ་མེད་པར་རྟོགས་པའི་ཡེ་ཤེས་ཀྱི་བྱེ་བྲག་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་གྱི་རྟོགས་རིགས་མ་ཡིན་པར་ཐལ། ཉན་ཐོས་ཀྱི་རིགས་ཡིན་པའི་ཕྱིར་ཏེ། ལྔ་དང་ཞེས་པའི་དངོས་བསྟན་གྱི་རྣམ་པ་དང་པོ་བཞི་པོ་གང་རུང་ཡིན་པའི་ཕྱིར། ཁྱབ་སྟེ། ལྔ་དང་ཞེས་པའི་དངོས་བསྟན་གྱི་དང་པོ་བཞི་དང་། མེད་པའི་རྣམ་པ་ནས་བཟུང་སྟེ་ཞེས་པའི་དངོས་བསྟན་གྱི་དང་པོ་བཞི་རིམ་བཞིན་དོན་གཅིག་པའི་ཕྱིར། གསུམ་པ་ལ། རང་རྒྱལ་གྱི་རིགས་ཅན་མཐོང་ལམ་པས་རྒྱུད་ཀྱི་འདོད་ཆགས་དང་བྲལ་བར་རྟོགས་པའི་ཡེ་ཤེས་ཀྱི་བྱེ་བྲག་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཀུན་འབྱུང་བདེན་པའི་སྟེང་གི་འདོད་ཆགས་དང་བྲལ་བའི་རྣམ་པ་སོགས་བརྒྱད་པོ་གང་རུང་ཡིན་པའི་ཕྱིར་ཏེ། དེའི་སྟེང་གི་འདོད་ཆགས་དང་བྲལ་བའི་རྣམ་པ་ཡིན་པའི་ཕྱིར་ཏེ། འཕགས་པ་འོག་མའི་རྒྱུད་ཀྱི་འདོད་ཆགས་དང་བྲལ་བར་རྟོགས་པའི་ཡེ་ཤེས་ཀྱི་བྱེ་བྲག་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་གྱི་ལམ་མ་ཡིན་པར་ཐལ། ཐེག་དམན་གྱི་ལམ་ཡིན་པའི་ཕྱིར་ཏེ། རང་རྒྱལ་གྱི་རིགས་ཅན་སློབ་པའི་རྒྱུད་ཀྱི་ཡེ་ཤེས་ཀྱི་བྱེ་བྲག་ཡིན་པའི་ཕྱིར། དེས་ན་བདེན་བཞི་གང་རུང་གི་སྟེང་དུ་ལམ་གྱི་གནས་ལུགས་མངོན་སུམ་དུ་རྟོགས་པའི་བྱང་འཕགས་ཀྱི་མཁྱེན་པ་སྐབས་བཞི་པའི་དངོས་བསྟན་གྱི་ལམ་ཤེས་ཀྱི་རྣམ་པའི་མཚན་ཉིད། མཚན་གཞི་ནི། བྱང་འཕགས་ཀྱི་རྒྱུད་ཀྱི་འདོད་ཆགས་བྲལ་བའི་རྣམ་པ་སོགས་སོ་དྲུག རྟོགས་རིགས་ནི་སྔར་གཞི་ཤེས་ཀྱི་རྣམ་པ་ཉེར་བདུན་ཐེག་དམན་གྱི་རྟོགས་རིགས་སུ་བཞག་ཀྱང་། འདི་ལ་ཐེག་པ་གསུམ་ཀའི་རྟོགས་རིགས་ཡོད་དེ། ཀུན་འབྱུང་བདེན་པའི་སྟེང་གི་འདོད་ཆགས་དང་བྲལ་བའི་རྣམ་པ་སོགས་བརྒྱད་ནི། སྔར་གཞི་ཤེས་ཀྱི་རྣམ་པའི་སྐབས་སུ་དབྱེ་བའི་ལམ་བདེན་གྱི་སྟེང་གི་ལམ་གསུམ་པའི་རྣམ་པ་དང་པོ་དང་དོན་གཅིག་པས། ཀུན་ནས་ཉོན་མོངས་ཀྱི་བཟུང་བ་རང་བཞིན་མེད་པར་རྟོགས་པའི་རྟོགས་རིགས་ཡིན་པའི་རྒྱུ་མཚན་གྱིས་རང་རྒྱལ་གྱི་རྟོགས་རིགས་དང་། སྡུག་བསྔལ་བདེན་པའི་སྟེང་གི་རྣམ་པ་དང་པོ་བཞི་མི་རྟག་སོགས་བཞི་རྟོགས་པའི་ལྡོག་པ་ནས་བསྟན་པས། ཉན་ཐོས་ཀྱི་རྟོགས་རིགས་དང་། ལྷག་མ་གཞན་རྣམས་ཐེག་ཆེན་གྱི་རྟོགས་རིགས་ཡིན་ནོ། །མི་རྟག་པའི་རྣམ་པ་སོགས་སྔར་གཞི་ཤེས་ཀྱི་རྣམ་པར་བསྟན་ཟིན་པ་དང་། ཟློས་པའི་སྐྱོན་མེད་དེ། སྔར་གཞི་ཤེས་ཀྱི་རྣམ་པའི་ལྡོག་པ་ནས་བསྟན། འདིར་ལམ་ཤེས་ཀྱི་རྣམ་པའི་ལྡོག་པ་ནས་བསྟན་པའི་ཕྱིར། གཞན་དུ་ན་ཐེག་དམན་གྱི་རྟོགས་རིགས་སུ་གྱུར་པའི་ཐེག་ཆེན་གྱི་མཐོང་ལམ་རྣམས་སྐབས་གཉིས་པར་བསྟན་ཟིན་པས། སླར་སྐབས་གསུམ་པར་བསྟན་པ་ལ་ཡང་ཟློས་པའི་སྐྱོན་ཡོད་པར་འགྱུར་རོ། །དེ་ལྟར་ན་ཀུན་འབྱུང་བདེན་པའི་སྟེང་གི་རྣམ་པ་བརྒྱད་དང་། སྡུག་བསྔལ་བདེན་པའི་སྟེང་གི་རྣམ་པ་དང་པོ་བཞི་བྱང་སེམས་སོ་སྐྱེའི་རྒྱུད་ལ་ཡོད་པ་རྣམས་ལ། ཉན་རང་གི་མཐོང་ལམ་སྔོན་དུ་སོང་མ་སོང་གི་ཁྱད་པར་ལས་འདོད་ཆགས་དང་བྲལ་བའི་རྣམ་པ་ལ་སོགས་དོན་སྤྱིའི་ཚུལ་གྱིས་རྟོགས་པ་དང་། མངོན་སུམ་དུ་རྟོགས་པ་གཉིས་ཡོད་པར་ཁས་ལེན་དགོས་ལ། འོན་ཀྱང་མངོན་སུམ་དུ་རྟོགས་པ་དེ་རང་ཡང་ལམ་ཤེས་ཀྱི་རྣམ་པ་མ་ཡིན་ཏེ། འདིར་བསྟན་ལམ་ཤེས་ཀྱི་རྣམ་པ་སོ་དྲུག་པོ་གང་རུང་ཡིན་ན། བྱང་འཕགས་ཀྱི་རྒྱུད་ཀྱི་མཁྱེན་པ་ཡིན་པས་ཁྱབ་པའི་ཕྱིར། གསུམ་པ་རྣམ་མཁྱེན་གྱི་རྣམ་པ་ནི། དེ་ནི་རྣམ་པ་གསུམ་དུ་འདོད། །ཅེས་པ་ལ་འཕྲོས་ནས། རྣམ་མཁྱེན་གྱི་རྣམ་པ་ལ་རྒྱས་པར་དབྱེ་ན་དུ་ཞེ་ན། དེ་ཆོས་ཅན། ཁྱོད་ལ་དབྱེ་ན་བརྒྱ་དང་བཅུ་ཡོད་དེ། ལུས་དྲན་པ་ཉེར་བཞག་གི་རྣམ་པ་སོགས་སློབ་མ་ཉན་ཐོས་དང་ཐུན་མོང་གི་རྣམ་པ་སོ་བདུན་དང་། རྣམ་པར་ཐར་པའི་སྒོ་སྟོང་པ་ཉིད་ཀྱི་རྣམ་པ་སོགས་བྱང་སེམས་དང་ཐུན་མོང་བའི་རྣམ་པ་སུམ་ཅུ་རྩ་བཞི་དང་། གནས་དང་གནས་མ་ཡིན་མཁྱེན་པའི་སྟོབས་ཀྱི་རྣམ་པ་སོགས་སུམ་ཅུ་རྩ་དགུ་སྟེ། བརྒྱ་དང་བཅུར་ཡོད་པའི་ཕྱིར་ཞེས་པ་ནི། དྲན་པ་ཉེར་བཞག་ནས་བཟུང་སྟེ། ཞེས་པ་ནས། སུམ་ཅུ་རྩ་དགུ་དག་ཏུ་བཞེད། །ཅེས་པའི་བར་གྱིས་བསྟན། འདིར་བསྟན་རྣམ་མཁྱེན་གྱི་རྣམ་པའི་མཚན་ཉིད་ནི། ལམ་བདེན་གྱི་སྟེང་གི་རྣམ་པའི་གནས་ལུགས་མངོན་སུམ་དུ་རྟོགས་པ་མཐར་ཐུག་པའི་ཡེ་ཤེས་ཀྱི་འཛིན་སྟངས་སོ། །ཐུན་མོང་བ་དང་ཐུན་མོང་མ་ཡིན་པའི་རྣམ་མཁྱེན་གྱི་རྣམ་པའི་མཚན་ཉིད་ནི་རིམ་པ་བཞིན། རྣམ་མཁྱེན་གྱི་རྣམ་པ་གང་ཞིག སེམས་ཅན་གྱི་རྟོགས་རིགས་སུ་གྱུར་པ་དང་། སངས་རྒྱས་ཀྱི་རྟོགས་རིགས་སུ་གྱུར་པའོ། །ཉན་ཐོས་དང་ཐུན་མོང་པའི་རྣམ་མཁྱེན་གྱི་རྣམ་པ་དང་། བྱང་སེམས་དང་ཐུན་མོང་བའི་རྣམ་མཁྱེན་གྱི་རྣམ་པའི་ཁྱད་པར་ནི། རྣམ་མཁྱེན་གྱི་རྣམ་པ་གཞིར་བཞག་ལ་སྔ་མ་ཉན་ཐོས་ཀྱི་རྟོགས་རིགས་དང་། ཕྱི་མ་བྱང་སེམས་ཀྱི་རྟོགས་རིགས་ཡིན་ནོ། །རྣམ་པ་བརྒྱ་དང་བཅུ་པོ་འདི་དག་བདེན་བཞི་གང་གི་རྣམ་པ་ཡིན་སྙམ་ན། ལམ་བདེན་འབའ་ཞིག་སྟེང་གི་རྣམ་པ་ཡིན་ཏེ། ལམ་གྱི་བདེན་པའི་ཞེས་གསུངས་པའི་ཕྱིར། ཉན་ཐོས་དང་ཐུན་མོང་བའི་སུམ་ཅུ་རྩ་བདུན་ནི། སངས་རྒྱས་སའི་ལུས་དྲན་པ་ཉེར་བཞག་གི །ཚོར་བ་དྲན་པ་ཉེར་བཞག་གི །སེམས་དྲན་པ་ཉེར་བཞག་གི །ཆོས་དྲན་པ་ཉེར་བཞག་གི་རྣམ་པ། མི་དགེ་བ་སྐྱེས་པ་སྤོང་བའི་ཡང་དག་སྤོང་བའི་རྣམ་པ། མི་དགེ་བ་མ་སྐྱེས་པ་མི་བསྐྱེད་པའི་ཡང་དག་སྤོང་བའི། དགེ་བ་སྐྱེས་པ་འཕེལ་བའི་ཡང་དག་སྤོང་བའི་དགེ་བ་མ་སྐྱེས་པ་བསྐྱེད་པའི་ཡང་དག་སྤོང་བའི་རྣམ་པ་དང་། འདུན་པའིྎ བརྩོན་འགྲུས་ཀྱིྎ སེམས་ཀྱིྎ སྤྱོད་པའི་རྫུ་འཕྲུལ་གྱི་རྐང་པའི་རྣམ་པ། དད་པའི་དབང་པོའི་བརྩོན་འགྲུས་ཀྱི་དྲན་པའི་ཏིང་ངེ་འཛིན་གྱི་ཤེས་རབ་ཀྱི་དབང་པོའི་རྣམ་པ། དད་པའི་སྟོབས་ཀྱི་བརྩོན་འགྲུས་ཀྱིྎ དྲན་པའི་ཏིང་ངེ་འཛིན་གྱིྎ ཤེས་རབ་ཀྱི་སྟོབས་ཀྱི་རྣམ་པ། དྲན་པ་ཡང་དགྎ ཆོས་རབ་ཏུ་རྣམ་པར་འབྱེད་པ་བརྩོན་འགྲུས་ཡང་དག ཤིན་ཏུ་སྦྱངས་པ་ཏིང་ངེ་འཛིན་བཏང་སྙོམས་ཡང་དག་བྱང་ཆུབ་ཀྱི་ཡན་ལག་གི་རྣམ་པ། ཡང་དག་པའི་ལྟ་བའི་ཡང་དག་པའི་རྟོག་པའི་ཡང་དག་པའི་ངག་གི་ཡང་དག་པའི་ལས་ཀྱི་མཐའི་ཡང་དག་པའི་འཚོ་བའི་ཡང་དག་པའི་རྩོལ་བའི་ཡང་དག་པའི་དྲན་པའི་ཡང་དག་པའི་ཏིང་ངེ་འཛིན་གྱི་རྣམ་པ་རྣམས་སོ། །དེ་བཞིན་དུ་བྱང་སེམས་དང་ཐུན་མོང་གི་སུམ་ཅུ་རྩ་བཞི་ནི། སྡེ་ཚན་དྲུག་ལས་གཉེན་པོའི་ལམ་ནི། སངས་རྒྱས་སའི་རྣམ་པར་ཐར་པའི་སྒོ་སྟོང་པ་ཉིད་ཀྱི་ཏིང་ངེ་འཛིན། མཚན་མེད་པའི་ཏིང་ངེ་འཛིན། སྨོན་པ་མེད་པའི་ཏིང་ངེ་འཛིན་དང་གསུམ། སྤྲུལ་པའི་ལམ་ནི། གཟུགས་ཅན་གཟུགས་ལ་ལྟ་བའི་རྣམ་ཐར། གཟུགས་མེད་གཟུགས་ལ་ལྟ་བའི་རྣམ་ཐར། སྡུག་པའི་རྣམ་ཐར་དང་གསུམ། མཐོང་ཆོས་ལ་བདེ་བར་གནས་པའི་ལམ་ནི། ནམ་མཁའ་མཐའ་ཡས་སྐྱེ་མཆེད་ཀྱི་རྣམ་ཤེས་མཐའ་ཡས་སྐྱེ་མཆེད་ཀྱི། ཅི་ཡང་མེད་པའི་སྐྱེ་མཆེད་ཀྱི། ཡོད་མིན་མེད་མིན་གྱི་སྐྱེ་མཆེད་ཀྱི་རྣམ་ཐར། འགོག་པའི་རྣམ་ཐར་དང་ལྔ། འཇིག་རྟེན་ལས་འདས་པའི་ལམ་ནི། བསམ་གཏན་བཞིའི་སྙོམས་འཇུག གཟུགས་མེད་བཞིའི་སྙོམས་འཇུག འགོག་པའི་སྙོམས་འཇུག་དང་དགུ། སྤོང་བའི་ལམ་ནི། ཡུལ་བདེན་བཞིའི་ཆོས་ཉིད་རྟོགས་པའི་ལྡོག་པ་བཞིར་ཕྱེ་བས། སྡུག་བསྔལ་བདེན་པའི་ཆོས་ཉིད་རྟོགས་པའི་སྤོང་བའི་ལམ་སོགས་བཞི་དང་། དྲུག་པ་སངས་རྒྱས་ཉིད་ཀྱི་ལམ་ནི། སྦྱིན་པ་ལ་སོགས་པའི་ཕ་རོལ་ཏུ་ཕྱིན་པ་བཅུ་སྟེ། དེ་དག་བསྡོམས་པས་སུམ་ཅུ་རྩ་བཞི་འབྱུང་བ་རྣམས་སོ། །ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་སུམ་ཅུ་རྩ་དགུ་ནི། གནས་དང་གནས་མ་ཡིན་པ་མཁྱེན་པའི་སྟོབས་ཀྱི་རྣམ་པ་དང་། ལས་ཀྱི་རྣམ་པར་སྨིན་པ་མཁྱེན་པའིྎ མོས་པ་སྣ་ཚོགས་མཁྱེན་པའིྎ འཇིག་རྟེན་གྱི་ཁམས་དུ་མ་མཁྱེན་པའིྎ དབང་པོ་མཆོག་དང་མཆོག་མ་ཡིན་པ་མཁྱེན་པའི་ཐམས་ཅད་དུ་འགྲོ་བའི་ལམ་མཁྱེན་པའི་ཀུན་ནས་ཉོན་མོངས་པ་དང་རྣམ་བྱང་མཁྱེན་པའི། སྔོན་གྱི་གནས་རྗེས་སུ་དྲན་པ་མཁྱེན་པའི་འཆི་འཕོ་བ་དང་སྐྱེ་བ་མཁྱེན་པའི་ཟག་པ་ཟད་པའི་སྟོབས་ཀྱི་རྣམ་པ་བཅུ་དང་། རང་དོན་རྟོགས་པ་ཕུན་ཚོགས་བརྙེད་པར་ཞལ་གྱིས་བཞེས་པ་ལ་དང་། རང་དོན་སྤངས་པ་ཕུན་ཚོགས་བརྙེས་པ་ཞལ་གྱིས་བཞེས་པ་ལ་དང་། གཞན་དོན་དུ་འདོད་ཆགས་ལ་སོགས་པའི་ཉོན་མོངས་སྤངས་ཕྱིར་སྟོན་པ་ལ་དབང་། གཞན་དོན་དུ་ཐེག་པ་གསུམ་གྱི་ངེས་འབྱུང་གི་ལམ་སྟོན་པ་ལ་མི་འཇིགས་པའི་རྣམ་པ་བཞི་དང་། ཆོས་དང་། དོན་དང་། ཚིག་དང་སྤོབས་པ་སོ་སོ་ཡང་དག་པར་རིག་པའི་རྣམ་པ་བཞི་དང་། འཁྲུལ་པ་མི་མངའ་བའི་མ་འདྲེས་པའི་རྣམ་པ་དང་། ཅ་ཅོ་མི་མངའ་བའི་དང་། དྲན་པ་ཉམས་པ་མི་མངའ་བའི་དང་། ཐུགས་མཉམ་པར་མ་བཞག་པ་མི་མངའ་བའི་དང་། ཐ་དད་པ་ཉིད་ཀྱི་འདུ་ཤེས་མི་མངའ་བའི་དང་། སོ་སོར་མ་བརྟགས་པའི་བཏང་སྙོམས་མི་མངའ་བའི་མ་འདྲེས་པའི་རྣམ་པ་སྟེ་སྤྱོད་པའི་དབང་དུ་བྱས་པ་དྲུག་དང་། འདུན་པ་ལས་ཉམས་པ་མི་མངའ་བའི་དང་། བརྩོན་འགྲུས་ལསྎ དྲན་པ་ལསྎ ཏིང་འཛིན་ལསྎ ཤེས་རབ་ལསྎ རྣམ་པར་གྲོལ་བ་ལས་ཉམས་པ་མི་མངའ་བའི་རྣམ་པ་སྟེ་རྟོག་པ་མ་འདྲེས་པ་དྲུག སྐུ་དང་། གསུང་དང་། ཐུགས་ཀྱི་ཕྲིན་ལས་ཀྱི་རྣམ་པ་སྟེ། ཕྲིན་ལས་མ་འདྲེས་པ་གསུམ་དང་། འདས་པ་དང་། མ་འོངས་པ་དང་། ད་ལྟ་བ་ལ་ཆགས་ཐོགས་མེད་པའི་ཡེ་ཤེས་ཀྱི་རྣམ་པ་གསུམ་སྟེ། ཡེ་ཤེས་མ་འདྲེས་པ་གསུམ་དང་བཅས་པས་མ་འདྲེས་པའི་ཆོས་བཅོ་བརྒྱད་ཡིན་ལ་སོ་དྲུག་དང་སོ་བདུན་པ་དེ་བཞིན་ཉིད་ཀྱི་རྣམ་པ་ནི། ཆོས་ཉིད་ཇི་ལྟ་བ་མངོན་སུམ་དུ་རྟོགས་པ་མཐར་ཐུག་པའི་ཡེ་ཤེས་ཀྱི་བྱེ་བྲག་དང་། སོ་བརྒྱད་པ་རང་བྱུང་གི་རྣམ་པ་ནི། ཆོས་ཅན་ཇི་སྙེད་པའི་དབྱེ་བ་ཐམས་ཅད་མངོན་སུམ་དུ་རྟོགས་པ་མཐར་ཐུག་པའི་ཡེ་ཤེས་ཀྱི་བྱེ་བྲག་དང་། སོ་དགུ་པ་སངས་རྒྱས་ཉིད་ཀྱི་རྣམ་པ་ནི། ཆོས་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པར་བྱང་ཆུབ་པར་རྟོགས་པའི་ཡེ་ཤེས་ཀྱི་བྱེ་བྲག་ལ་འཇོག་ཅིང་། དེ་ལྟར་ན་སུམ་ཅུ་རྩ་དགུའོ། །དེས་ན་འདིར་བཤད་པའི་རྣམ་པ་བརྒྱད་དང་བདུན་ཅུ་རྩ་གསུམ་ནི་སྒོམ་བྱ་དོན་རྣམ་དང་། ཤེས་རྣམ་གཉིས་ལས། ཤེས་རྣམ་ཡིན་ཏེ། མཁྱེན་པ་གསུམ་པོ་གང་རུང་གི་རྣམ་པ་ཡིན་པའི་ཕྱིར་ཏེ། དེ་སྐད་དུ་ཡུམ་དོན་ལས། རྣམ་པ་བརྒྱ་དང་བདུན་ཅུ་གསུམ། །ཤེས་རྣམ་ཡིན་པར་བྱམས་པས་བཞེད། །ཤེས་བྱ་ཀུན་རིག་གསུང་གི་སྟེ། །བསོད་ནམས་སེངྒེས་དེ་ལྟར་གོ །ཞེས་གསུངས་སོ། །སྤྱིར་བསྒོམ་བྱའི་དོན་རྣམ་དང་། ཤེས་རྣམ་གྱི་ཁྱད་པར་ནི། སྒོམ་བྱར་གྱུར་པའི་ཡུལ་དང་། ཡུལ་ཅན་གྱི་ཁྱད་པར་ཡིན་པས། གང་ཟག་གི་བདག་མེད་དང་། ཆོས་ཀྱི་བདག་མེད་རྣམ་ནི་བསྒོམ་བྱ་དོན་རྣམ་དང་། གང་ཟག་གི་བདག་མེད་རྟོགས་པའི་དང་། ཆོས་ཀྱི་བདག་མེད་རྟོགས་པའི་རྟོགས་རིགས་རྣམས་ནི། སྒོམ་བྱ་ཤེས་རྣམ་ཡིན་ནོ། །འདིར་ཁ་ཅིག སྒོམ་བྱ་ཤེས་རྣམ་ཡིན་ན། རྣམ་པ་ཞེས་བྱ་མཚན་ཉིད་དེ། ཞེས་པའི་དངོས་བསྟན་གྱི་ཤེས་རྣམ་ཡིན་པས་ཁྱབ། ཐེག་ཆེན་གྱི་བསྒོམ་བྱ་ཤེས་རྣམ་ཡིན་ན། རྣམ་པ་སྦྱོར་བ་བཅས་རྣམས་དང་། ཞེས་པའི་དངོས་བསྟན་གྱི་རྣམ་པ་ཡིན་པས་ཁྱབ། སངས་རྒྱས་འཕགས་པའི་རྒྱུད་ཀྱི་བྱང་ཕྱོགས་སོ་བདུན་པོ་གང་རུང་ཡིན་ན། སུམ་ཅུ་བདུན་དང་ཞེས་པའི་དངོས་བསྟན་གྱི་སོ་བདུན་པོ་གང་རུང་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། ཉན་ཐོས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་རྟོགས་པའི་མཁྱེན་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཐེག་དམན་གྱི་བསྒོམ་བྱ་འགྱུར་པའི་ཤེས་རྣམ་ཡིན་པའི་ཕྱིར་ཏེ། ཐེག་དམན་སློབ་པའི་རྒྱུད་ཀྱི་གཞི་ཤེས་ཡིན་པའི་ཕྱིར་ཏེ། ཐེག་དམན་གྱི་མཐོང་སྒོམ་གང་རུང་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཐེག་ཆེན་གྱི་ཤེས་རྣམ་ཡིན་པ་ཐལ། འདོད་པའི་ཕྱིར། འདོད་ན། ཐེག་ཆེན་གྱི་ལམ་ཡིན་པར་ཐལ། འདོད་པའི་ཕྱིར། གཉིས་པ་ལ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པའི་རྒྱུད་ཀྱི་ཀུན་ནས་ཉོན་མོངས་ཀྱི་གཟུང་བ་རང་བཞིན་མེད་པར་རྟོགས་པའི་རིགས་སུ་གྱུར་པའི་མཁྱེན་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། ཐེག་ཆེན་སོ་སྐྱེའི་རྒྱུད་ཀྱི་བསྒོམ་བྱ་ཤེས་རྣམ་ཡིན་པའི་ཕྱིར་ཏེ། དེའི་རྒྱུད་ཀྱི་མེད་པའི་རྣམ་པ་སོགས་ཉེར་བདུན་པོ་གང་རུང་ཡིན་པའི་ཕྱིར་ཏེ། དེའི་རྒྱུད་ཀྱི་ཀུན་ནས་ཉོན་མོངས་མེད་པའི་རྣམ་པ་ཡིན་པའི་ཕྱིར་ཏེ། དེའི་རྒྱུད་ཀྱི་ཀུན་ནས་ཉོན་མོངས་ཀྱི་གཟུང་བ་རང་བཞིན་མེད་པར་རྟོགས་པའི་རྟོགས་རིགས་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། རྣམ་པ་ཞེས་བྱ་མཚན་ཉིད་དེ། ཞེས་སོགས་ཀྱི་དངོས་བསྟན་གྱི་རྣམ་པ་ཡིན་པར་ཐལ། འདོད་པའི་ཕྱིར། འདོད་ན། ཐེག་ཆེན་གྱི་གང་ཟག་གི་རྒྱུད་ཀྱི་གཞི་ཤེས་ཀྱི་རྣམ་པ་སོགས་གསུམ་པོ་གང་རུང་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། བདག་མེད་དོན་སྤྱིའི་ཚུལ་གྱིས་རྟོགས་པའི་ཤེས་རྣམ་པ་ཡིན་པའི་ཕྱིར་ཏེ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པའི་རྒྱུད་ཀྱི་རྟོགས་རིགས་ཡིན་པའི་ཕྱིར་ཏེ། དེའི་རྒྱུད་ཀྱི་གཟུང་བ་ཆོས་ཀྱི་བདག་མེད་རྟོགས་པའི་རྟོགས་རིགས་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གསུམ་པ་ལ། ཤཱཀྱ་ཐུབ་པའི་རྒྱུད་ཀྱི་ཡང་དག་པའི་ལྟ་བར་གྱུར་པའི་སངས་རྒྱས་ཀྱི་རྟོགས་རིགས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། སངས་རྒྱས་འཕགས་པའི་རྒྱུད་ཀྱི་འཕགས་ལམ་ཡན་ལག་བརྒྱད་པོ་གང་རུང་ཡིན་པའི་ཕྱིར་ཏེ། དེའི་རྒྱུད་ཀྱི་ཡང་དག་པའི་ལྟ་བ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཉན་ཐོས་དང་ཐུན་མོང་བའི་རྣམ་མཁྱེན་གྱི་རྣམ་པ་ཡིན་པར་ཐལ། འདོད་པའི་ཕྱིར། འདོད་ན། ཉན་ཐོས་ཀྱི་རྟོགས་རིགས་སུ་གྱུར་པའི་རྣམ་མཁྱེན་ཡིན་པར་ཐལ། འདོད་པའི་ཕྱིར། འདོད་ན། དེ་མ་ཡིན་པར་ཐལ། སངས་རྒྱས་ཀྱི་རྟོགས་རིགས་སུ་གྱུར་པའི་རྣམ་མཁྱེན་ཡིན་པའི་ཕྱིར། ཆོས་ཅན་ཡིན་པའི་ཕྱིར། གལ་ཏེ་རྩོད་གཞི་དེ་མེད་དོ་ཞེ་ན། དེ་ཡོད་པར་ཐལ། སངས་རྒྱས་སའི་བྱང་ཕྱོགས་སུ་བདུན་པོ་རེ་རེ་ལ་ཐེག་པ་གསུམ་གྱི་རྟོགས་རིགས་ཚང་བར་ཡོད་པའི་ཕྱིར་ཏེ། སངས་རྒྱས་སའི་བྱང་ཕྱོགས་སུ་གྱུར་པའི་ཐེག་ཆེན་གྱི་རྟོགས་རིགས་མེད་པ་ལ་ལུང་རིགས་ཀྱི་ཤེས་བྱེད་མེད་པའི་ཕྱིར། གཞན་དུ་ན་སྟོབས་བཅུ་དང་། མི་འཇིགས་པ་བཞི་ལ་སོགས་པ་ཡང་སངས་རྒྱས་ཀྱི་རྟོགས་རིགས་ཁོ་ནར་ཐལ། སྔ་མ་དེ་དང་རྒྱུ་མཚན་མཚུངས་པའི་ཕྱིར། འདོད་ན། སངས་རྒྱས་ཀྱི་སར་རྟོགས་རིགས་གསུམ་ཀ་ཚང་བའི་མཁྱེན་པ་བྱེ་བྲག་པ་མི་རྙེད་པར་འགྱུར་རོ། །དེས་ན་སངས་རྒྱས་སའི་ལུས་དྲན་པ་ཉེར་བཞག་གི་རྣམ་པ་སོགས་སུམ་ཅུ་རྩ་བདུན་པོ་ཉན་ཐོས་དང་ཐུན་མོང་པའི་རྣམ་མཁྱེན་གྱི་རྣམ་པ་ཡིན་གྱིས། རྣམ་པ་མ་སྦྱར་བར། དེ་དང་དེ་ཅི་ཙམ་དེར་ཁས་བླངས་ན་རྫས་སྤྱིའི་སྐྱོན་འབྱུང་ལ། དེ་བཞིན་དུ་སྟོབས་བཅུ་དང་། མི་འཇིགས་པ་བཞི་སོགས་ལ་ཡང་རྣམ་པར་སྦྱར་ནས་ཐུན་མོང་མ་ཡིན་པའི་རྣམ་པར་འཇོག་པ་ཡིན་གྱིས། མ་སྦྱར་ན་རྫས་སྤྱིར་འགྱུར་ཏེ། དེ་དག་ཀུན་ལ་ཐེག་པ་གསུམ་གྱི་རྟོགས་རིགས་ཚང་བར་ཡོད་པས་སོ། །རྒྱུ་མཚན་དེའི་ཕྱིར་ན། འགྲེལ་པ་དོན་གསལ་ལས། དྲན་པ་ཉེ་བར་བཞག་པའི་རྣམ་པ་བཞིའོ། །ཞེས་དང་། ཡང་དག་པར་སྤོང་བའི་རྣམ་བཞིའོ་ཞེས་སོགས་བྱང་ཕྱོགས་ཀུན་ལ་རྣམ་པ་དངོས་སུ་སྦྱར་ནས་གསུང་པ་དང་། དེ་བཞིན་དུ་སྟོབས་བཅུ་དང་མི་འཇིགས་པ་བཞི་སོགས་ལ་ཡང་རྣམ་པ་སྦྱར་བར་མཛད་པ་ཡིན་ནོ། །དེ་ལྟར་ན་རྣམ་མཁྱེན་གྱི་རྣམ་པར་ཀུན་མཁྱེན་གསུམ་དུ་ཕྱེ་བའི་གཞི་ཤེས་ཀྱི་རྣམ་པ་བྱང་ཕྱོགས་སོ་བདུན་གྱི་རྣམ་པ་ལ་ངོས་བཟུང་བ་དང་། གསུམ་དུ་ཕྱེ་བའི་རྣམ་མཁྱེན་གྱི་རྣམ་པ་སྟོབས་བཅུ་དང་། མི་འཇིགས་པ་བཞི་སོགས་ཀྱི་རྣམ་པ་ལ་ངོས་བཟུང་བ་དེས་མཚོན་ནས། གསུམ་དུ་ཕྱེ་བའི་ལམ་ཤེས་ཀྱི་རྣམ་པ་ཡང་། རྣམ་ཐར་སྒོ་གསུམ་དང་། རྣམ་ཐར་བརྒྱད་དང་སྙོམས་འཇུག་དགུ་ལ་སོགས་པ་ཅི་ཙམ་པ་དེ་མ་ཡིན་པར་ཐལ། དེ་དང་དེའི་རྣམ་པ་ལ་ངོས་འཛིན་དགོས་སམ་སྙམ་ཏེ་དཔྱད་པར་བྱའོ། །དེ་དང་དེའི་རྣམ་པ་ནི་ཡུལ་ཅན་ལམ་དེའི་བྱེ་བྲག་གམ་འཛིན་སྟངས་ཀྱི་ཁྱད་པར་ལ་འཇོག་པས། ཐེག་པ་ཆེ་ཆུང་གང་རུང་ཞིག་གི་རྟོགས་རིགས་སུ་ངེས་པས་ན། རྒྱ་ཆུང་ལ། བྱང་ཕྱོགས་སོ་བདུན་དང་སྟོབས་བཅུ་ལ་སོགས་པ་སྤྱི་ལྡོག་ལ་རྟོགས་རིགས་གང་རུང་དུ་ཁ་མཚོན་ཆོད་ཅིང་། རྒྱ་ཆེ་བ་རྣམ་མཁྱེན་དང་རྣམ་མཁྱེན་གྱི་རྣམ་པ་ལ་རྒྱ་ཆེ་ཆུང་གི་ཁྱད་པར་ཤེས་པར་བྱའོ། །གཞུང་འདིའི་དངོས་བསྟན་གྱི་བྱང་ཕྱོགས་སོ་བདུན་གྱི་རྣམ་པ་ནི་རྣམ་མཁྱེན་གྱི་རྣམ་པ་ཡིན་པས། སངས་རྒྱས་ཀྱི་ས་ཁོ་ནར་ཡོད་ལ། སྤྱིར་བྱང་ཕྱོགས་ཀྱི་ས་མཚམས་ནི། དྲན་པ་ཉེར་བཞག་བཞི་ཐེག་པ་གསུམ་ཀའི་ཚོགས་ལམ་ཆུང་ངུ་ནས། ཐེག་པ་སོ་སོའི་མི་སློབ་ལམ་གྱི་བར་ན་ཡོད་དོ། །ཡང་དག་པ་སྤོང་བ་བཞི་ནི། གསུམ་ཀའི་ཚོགས་ལམ་འབྲིང་པོ་ནས། རྫུ་འཕྲུལ་གྱི་རྐང་པ་བཞི་ནི། གསུམ་ཀའི་ཚོགས་ལམ་ཆེན་པོ་ནས། དབང་པོ་ལྔ་ནི། གསུམ་ཀའི་སྦྱོར་ལམ་དྲོད་ནས། སྟོབས་ལྔ་ནི། གསུམ་ཀའི་སྦྱོར་ལམ་བཟོད་པ་ནས། བྱང་ཆུབ་ཀྱི་ཡན་ལག་བདུན་ནི། གསུམ་ཀའི་མཐོང་ལམ་འཕགས་ལམ་ཡན་ལག་བརྒྱད་ནི། ཐེག་པ་གསུམ་ཀའི་སྒོམ་ལམ་ནས། གསུམ་ཀའི་མི་སློབ་ལམ་གྱི་བར་ན་ཡོད་དེ། མཛོད་ལས། སྡེ་ཚན་བདུན་ནི་གོ་རིམ་བཞིན། །ལས་ནི་དང་པོ་བ་དག་དང་། །ངེས་འབྱེད་ཆ་མཐུན་རྣམས་དང་ནི། །མཐོང་དང་སྒོམ་ལ་རབ་ཏུ་ཕྱེ། །ཞེས་གསུངས་པའི་ཕྱིར། དེ་བཞིན་དུ་བྱང་སེམས་ཐུན་མོང་བའི་རྣམ་མཁྱེན་གྱི་རྣམ་པ་སུམ་ཅུ་རྩ་བཞིའི་མཐུན་ཡུལ་དུ་གྱུར་པའི་རྣམ་ཐར་སྒོ་གསུམ་ལ་སོགས་པ་ནི་བྱང་འཕགས་ཀྱི་རྒྱུད་ཀྱི་མཁྱེན་པ་ཡིན་པས། རྣམ་མཁྱེན་གྱི་རྣམ་པ་མ་ཡིན་ལ། མཐུན་ཆོས་སུ་གྱུར་པའི་རྣམ་ཐར་སྒོ་གསུམ་ལ་སོགས་པའི་རྣམ་པ་ནི། རྩ་བར་སུམ་ཅུ་རྩ་བཞི་ཞེས་པ་དང་། དེའི་འགྲེལ་པ་དོན་གསལ་ལས། ལམ་ཤེས་པ་ཉིད་ལ་གཉེན་པོའི་ལམ། ལྟ་བས་བྱས་པའི་གཉེན་པོ་དང་ཞེས་པ་ནས། སངས་རྒྱས་ཉིད་ཀྱི་ལམ་ལ་སྦྱིན་པ་ལ་སོགས་པའི་ཕ་རོལ་ཏུ་ཕྱིན་པ་རྣམ་པ་བཅུ་སྟེ། དེ་ལྟར་ན་བྱང་ཆུབ་སེམས་དཔའ་རྣམས་ལ། ལམ་ཤེས་ཉིད་ཀྱི་ལམ་གྱི་རྟེན་ཅན་གྱི་རྣམ་པ་སུམ་ཅུ་རྩ་བཞིའོ། །ཞེས་གསུངས་པའི་དངོས་བསྟན་ཡིན་པས། །སངས་རྒྱས་འཕགས་པའི་རྒྱུད་ཀྱི་མཁྱེན་པར་ངེས་ལ། བྱང་ཆུབ་སེམས་དཔའ་རྣམས་ལ་ཞེས་གསུངས་པ་ནི། བྱང་སེམས་དང་ཐུན་མོང་བའི་རྣམ་པ་ཡིན་པའི་དོན་ནོ། །དོན་འདི་དང་མཐུན་པར་འདི་ཉིད་ལས་ཀྱང་། སྐབས་འདིར་བསྟན་གྱི་མཐུན་ཡུལ་དུ་གྱུར་པའི་རྣམ་ཐར་སྒོ་གསུམ་ནི་བྱང་སེམས་འཕགས་པའི་རྒྱུད་ཀྱི་མི་རྟག་ལ་སོགས་བཅུ་དྲུག་རྟོགས་པའི་བློ་ཡིན་ལ། མཐུན་ཆོས་རྣམ་མཁྱེན་གྱི་རྣམ་པའི་ཁོངས་སུ་བགྲང་བ་ནི། དེའི་རྟོགས་རིགས་སངས་རྒྱས་འཕགས་པའི་རྒྱུད་ལ་ཡོད་པའོ། །ཞེས་གསུངས་ལ། དེའི་དོན་ཡང་བྱང་འཕགས་ཀྱི་རྒྱུད་ཀྱི་མི་རྟག་ལ་སོགས་བཅུ་དྲུག་རྟོགས་པའི་རྟོགས་རིགས་དེ་འདིར་བསྟན་རྣམ་མཁྱེན་གྱི་རྣམ་པར་བཞེད་པ་དོན་ཡིན་གྱིས། བྱང་སེམས་ཀྱི་རྒྱུད་ཀྱི་རྟོགས་རིགས་སངས་རྒྱས་འཕགས་པའི་རྒྱུད་ལ་ཡོད་པའི་ཤེས་བྱེད་དུ་འཁྲུལ་པར་མི་བྱའོ། །འོ་ན་འདིར་བསྟན་སུམ་ཅུ་རྩ་བཞི་པོ་སངས་རྒྱས་ཀྱི་མཁྱེན་པར་ངེས་ན། འདིར་བསྟན་སོ་བཞི་པོའི་ནང་དུ་སྤོང་བའི་ལམ་གྱི་སྡེ་ཚན་ལ་བར་ཆད་མེད་ལམ་བཞི་བཤད་པ་མི་འཐད་པར་འགྱུར་ཏེ། སངས་རྒྱས་ཀྱི་སར་བར་ཆད་མེད་ལམ་མེད་པའི་ཕྱིར། སྙམ་པའི་དོགས་པ་དཔྱོད་ལྡན་ལ་འབྱུང་བས་ལན་ཇི་ལྟར་བྱ་སྤྱོད་ཅིག ཁོ་བོ་ནི་རེ་ཞིག་འདི་ལྟར་སེམས་ཏེ། སངས་རྒྱས་ཀྱི་སར་སྒྲིབ་པའི་དངོས་གཉེན་དུ་གྱུར་པའི་བར་ཆད་མེད་ལམ་དངོས་མེད་ཀྱང་། སྤོང་བའི་ལམ་ཡོད་པས་དེ་ལ་བར་ཆད་མེད་ལམ་གྱི་མིང་གི་བཏགས་ནས་དེ་ཉིད་ཀྱང་ཡུལ་བདེན་བཞིའི་ཆོས་ཉིད་རྟོགས་པའི་ལྡོག་པ་ནས་བར་ཆད་མེད་ལམ་བཞིར་བཞག་པ་ཡིན་ནོ། །སངས་རྒྱས་ཀྱི་སར་སྤང་བྱ་སྤོང་བའི་ལམ་ཡོད་དེ། དེས་སྤང་བྱ་སྤོང་བའི་སྡོམ་པའི་རྣམ་བཞག་མང་དུ་བཤད་པའི་ཕྱིར། གཉིས་པ་དེ་ལྟར་སྒོམ་པ་ལ་སྦྱོར་བ་པོའི་རྟེན་གྱི་གང་ཟག་ནི། མཁྱེན་གསུམ་ཐོས་བསམ་གྱི་གཏན་ལ་ཕབ་པ་ནས་རྣམ་པར་བསྡུ་བའི་བར་གྱི་གང་ཟག་དེ་ལ་ཡང་། ཡུམ་ཉན་པ་དང་། ཚིག་བློ་ལ་ལེན་པ་དང་། དོན་མི་བརྗེད་པར་འཛིན་པ་དང་། བསམ་བྱུང་གི་ཚུལ་བཞིན་དུ་ཡིད་ལ་བྱེད་པ་དང་བཞིར་ཡོད་དོ་ཅེས་པ་ནི། སངས་རྒྱས་རྣམས་ལ་ལྷག་པར་བྱས་ཞེས་སོགས་ཚིག་བཅད་གཉིས་ཀྱིས་བསྟན། འདིར་བསྟན་གྱི་གང་ཟག་ནི། རྣམ་པ་སྒོམ་པ་ལ་སྦྱོར་བ་པོའི་གང་ཟག་དང་། རྣམ་པ་སྒོམ་པ་ལ་འཇུག་པའི་གང་ཟག་ཡིན་གྱིས། རྣམ་པ་སྒོམ་པ་ལ་ཞུགས་པའི་གང་ཟག་མ་ཡིན་ཏེ། རྣམ་པ་སྒོམ་པའི་སྔ་རོལ་གྱི་ཐོས་བསམ་གྱི་རྟེན་གྱི་གང་ཟག་ཡིན་པའི་ཕྱིར། འདི་ནི་མདོར་བསྟན་དུ་བཅས་རྣམས་དང་། ཞེས་གསུངས་པའི་རྒྱས་བཤད་དོ། །གསུམ་པ་རྣམ་པ་དེ་སྒོམ་པའི་སྦྱོར་བ་ལ་འཇུག་ཚུལ་ནི། རྣམ་པ་སྦྱོར་བ་ཞེས་པ་ལ་འཕྲོས་ནས། འདིར་བསྟན་རྣམ་པ་སྒོམ་པའི་སྦྱོར་བ་ལ་དབྱེ་ན་དུ་ཡོད་ཅེ་ན། དེ་ཆོས་ཅན། ཁྱོད་ལ་དབྱེ་ན་ཉི་ཤུ་ཡོད་དེ། གཟུགས་སོགས་ལ་གནས་པ་བཀག་པའི་སྦྱོར་བ་དང་། མི་གནས་པ་ལ་ཞེན་པ་བཀག་པའི་དང་། ཟབ་པའི་དང་། གཏིང་དཔག་དཀའ་བའི་དང་། ཚད་མེད་པའི་དང་། ཚེགས་ཆེན་ཡུན་རིང་རྟོགས་པའི་དང་། ལུང་བསྟན་ཐོབ་པའི་དང་། ཕྱིར་མི་ལྡོག་པའི་དང་། ངེས་པར་འབྱུང་བའི་དང་། བར་ཆད་མེད་པའི་དང་། བྱང་ཆུབ་ལ་ཉེ་བའི་དང་། མྱུར་བར་བྱང་ཆུབ་པའི་དང་། གཞན་དོན་གྱི་དང་། འཕེལ་འགྲིབ་མེད་པའི་དང་། ཆོས་དང་ཆོས་མིན་སོགས་མི་དམིགས་པའི་དང་། གཟུགས་སོགས་བསམ་མི་ཁྱབ་པར་མ་དམིགས་པའི་དང་། རྣམ་པར་མི་རྟོག་པའི་དང་། འབྲས་བུ་རིན་པོ་ཆེ་སྦྱིན་པའི་དང་། རྣམ་པར་དག་པའི་དང་། ས་མཚམས་ཀྱི་སྦྱོར་བ་དང་ཉི་ཤུ་ཡོད་པའི་ཕྱིར་ཞེས་པ་ནི། གཟུགས་ལ་སོགས་ལ་མི་གནས་ཕྱིར། ཞེས་པ་ནས། དེ་ནི་དག་པ་མཚམས་དང་བཅས། །ཞེས་པའི་བར་གྱིས་བསྟན། ས་མཚམས་ནི། དང་པོ་ལྔ་ཐེག་ཆེན་གྱི་ཚོགས་ལམ་ཁྱད་པར་ཅན་ནས་རྒྱུན་མཐའི་བར་ན་ཡོད། དྲུག་པ་ཚོགས་ལམ་ཁོ་ནར་ཡོད། ལུང་བསྟན་ཐོབ་པ་དྲོད་དང་། ཕྱིར་མི་ལྡོག་པ་རྩེ་མོ་དང་། ངེས་པར་འབྱུང་བ་བཟོད་པ་དང་། བར་ཆད་མེད་པའི་སྦྱོར་བ་ཆོས་མཆོག་དང་། བྱང་ཆུབ་ལ་ཉེར་སྦྱོར་ས་དང་པོ་ན་ཡོད། མྱུར་བ་བྱང་ཆུབ་པ་ས་གཉིས་པ་ནས་བདུན་པའི་བར་ན་ཡོད། གཞན་དོན་གྱི་སྦྱོར་བ་སོགས་ལྔ་ས་བརྒྱད་པ་ན། འབྲས་བུ་རིན་པོ་ཆེ་སྦྱིན་པའི་སྦྱོར་བ་ས་དགུ་པ་ན། རྣམ་དག་གི་སྦྱོར་བ་ས་བཅུ་པ་ན། ས་མཚམས་ཀྱི་སྦྱོར་བ་ས་བདུན་པ་མན་ཆད་ན་ཡོད་པར་སློབ་དཔོན་བཞེད་དོ། །རྒྱལ་བ་མུས་རབ་འབྱམས་པའི་མི་ཕམ་དགོངས་རྒྱན་ལས། ས་མཚམས་ཀྱི་སྦྱོར་བ་འདི་བྱང་སེམས་སོ་སྐྱེའི་རྣལ་འབྱོར་ལ་ངོས་འཛིན་པར་མཛད་དེ། ས་མཚམས་དང་བཅས་པའི་དོན་ཡང་། བདུད་ལས་ཀྱི་བར་ཆད་མི་འབྱུང་བའི་ཆད་དུ་དུས་འདི་སྲིད་ཅིག་ལ་ཆོས་ཀྱི་སྦྱོང་བ་འདི་ཙམ་ཞིག་བྱའོ། །ཞེས་དང་བཅའ་བརྟན་པོས་མཚམས་བཅད་ནས། སྒྲུབ་པའམ་སེམས་དཔའི་རྣལ་འབྱོར་ལ་ས་མཚམས་དང་བཅས་པར་བཞེད། དོན་གསལ་ལས། ས་མཚམས་ལ་སྦྱོར་བ་ཞེས་པའི་ཐ་སྙད་གསུངས་པས། ས་མཚམས་ཀྱི་གོ་དོན་ངེས་པ་ཅན་ཞིག་བཙལ་དགོས་སོ། །དེས་ན་འདིར་བསྟན་སྦྱོར་བ་ཉི་ཤུ་པོ་རེ་རེས་ཀྱང་རྣམ་པར་བརྒྱ་བདུན་ཅུ་རྩ་གསུམ་རྫོགས་པར་བསྒོམ་ལ། སྒོམ་ཚུལ་ས་དང་པོ་ཡན་ཆད་དུ་རྟོགས་རིགས་གསུམ་ངོ་བོ་གཅིག་དུ་ཡོད་པས། གཞི་ཤེས་ཀྱི་རྣམ་པ་སྒོམ་པའི་སྦྱོར་བ་དང་། ལམ་ཤེས་ཀྱི་རྣམ་པ་སྒོམ་པའི་སྦྱོར་བ་སོགས་མི་འགལ་བར་གསུམ་ཀའི་གཞི་མཐུན་ཡོད་ལ། བྱང་སེམས་སོ་སྐྱེའི་གནས་སྐབས་སུ་རྟོག་པ་སེལ་འཇུག་ཡིན་པ་ས་དེར་གཞི་ཤེས་ཀྱི་རྣམ་པ་སྒོམ་པའི་སྦྱོར་བ་དང་། ལམ་ཤེས་ཀྱི་རྣམ་པ་སྒོམ་པའི་སྦྱོར་བ་སོགས་འགལ་ཞིང་། རྣམ་པ་ཀུན་རྫོགས་པར་སྒོམ་པ་ཡང་རེས་འཇོག་གི་ཚུལ་དུ་རྫོགས་པར་སྒོམ་སྟེ། རྣམ་པ་དང་པོ་གཉིས་མཚན་ཉིད་རྗེས་སུ་སྦྱོར་བའི་སྒོ་ནས་སྒོམ་རྟེན་གྱི་རྣམ་པར་སྨོན་ལམ་གྱི་རྣམ་པར་སོགས་ཀྱི་སྒོ་ནས་སྒོམ་པ་ཡིན་ནོ། །དེ་སྐད་དུ་འདི་ཉིད་ལས། སྦྱོར་བ་ཉི་ཤུ་པོ་དེ་ལ་རྣམ་རྫོགས་སྦྱོར་བ་ཞེས་བརྗོད་པའི་རྒྱུ་མཚན་ཡོད་དེ། ཉི་ཤུ་པོ་རེ་རེས་ཀྱང་རྣམ་པ་བརྒྱ་བདུན་ཅུ་རྩ་གསུམ་རྫོགས་པར་བསྒོམ་པར་བྱེད་པའི་ཕྱིར། འོ་ན་བྱང་སེམས་སོ་སྐྱེའི་རྒྱུད་ཀྱི་སྦྱོར་བས་མཁྱེན་གསུམ་གྱི་རྣམ་པ་ཇི་ལྟར་སྒོམ་སྙམ་ན། མཚན་ཉིད་རྗེས་སུ་སྤྱོད་པ་དང་། སྨོན་ལམ་གྱི་རྣམ་པ་སོགས་ཀྱི་སྒོ་ནས་སྒོམ་པར་ཤེས་པར་བྱའོ། །ཞེས་གསུངས་སོ། །གནད་ཀྱི་དོན་ནི། རྩ་བར་ཡང་། རྣམ་ཀུན་མངོན་རྫོགས་རྟོགས་པ་སྟེ། ཞེས་རྣམ་པ་ཀུན་རྫོགས་པར་བསྒོམ་པའི་སྦྱོར་བ་ལ་རྣམ་རྫོགས་སྦྱོར་བར་བཤད་པ་ནི། རྣམ་རྫོགས་སྦྱོར་བ་ཞེས་པའི་སྒྲ་བཤད་ཙམ་ཡིན་མོད། རྣམ་རྫོགས་སྦྱོར་བ་ཡིན་ན། རྣམ་པ་བརྒྱད་བདུན་ཅུ་རྩ་གསུམ་རྫོགས་པར་བསྒོམ་པའི་སྦྱོར་བ་ཡིན་པས་མ་ཁྱབ་སྟེ། བྱང་སེམས་སོ་སྐྱེའི་གནས་སྐབས་སུ་རྣམ་པ་རེ་རེ་བ་བསྒོམ་པའི་སྦྱོར་བ་མཐའ་ཡས་པའི་ཕྱིར། འོན་ཀྱང་སོ་སྐྱེའི་སྦྱོར་བས་རྣམ་པ་བརྒྱ་བདུན་ཅུ་རྩ་གསུམ་རེ་མོས་སུ་བསྒོམ་པས། རྣམ་རྫོགས་སྦྱོར་བའི་གོ་དོན་ཚང་ཞིང་། རྩོད་ངོའི་རིགས་ལམ་གྱི་དབང་དུ་བྱས་ན་བྱང་སེམས་སོ་སྐྱེའི་རྒྱུད་ཀྱི་རྣམ་རྫོགས་སྦྱོར་བ་ཡིན་ན། རྣམ་པ་བརྒྱ་བདུན་ཅུ་རྩ་གསུམ་རྫོགས་པར་བསྒོམ་པའི་སྦྱོར་བ་མ་ཡིན་པས་ཁྱབ་པར་ཤེས་པར་བྱའོ། །བཞི་པ་སྦྱོར་བ་དེ་ཉིད་ཀྱི་ཁྱད་པར་གྱི་ཆོས་ནི། ཡོན་ཏན་སྐྱོན་ནི་མཚན་ཉིད་བཅས། །ཞེས་པ་ལ་འཕྲོས་ནས། ཡོན་ཏན་སོགས་གསུམ་པོ་གང་ཞེ་ན། དང་པོ་ཐེག་ཆེན་སྦྱོར་བའི་ཡོན་ཏན་ལ་བདུད་ཀྱི་མཐུ་བཅོམ་པ་དང་། སངས་རྒྱས་ཀྱི་དགོངས་ཤིང་མཁྱེན་པ་དང་། སངས་རྒྱས་ཀྱི་ཡེ་ཤེས་ཀྱི་གཟིགས་པ་དང་། རྫོགས་པའི་བྱང་ཆུབ་ཏུ་ཉེ་བར་གྱུར་པ་དང་། ཕན་ཡོན་ཆེན་པོ་དང་། ཆོས་ལ་བྱ་བ་བྱེད་པ་དང་། གཉེན་པོའི་ཆོས་རྣམས་ཡོངས་སུ་རྫོགས་པ་དང་། སངས་རྒྱས་ཀྱི་ཆོས་ཀྱི་གཏམ་སྨྲ་བའི་སྐྱེས་བུར་གྱུར་པ་དང་། བདུད་ལས་ཀྱི་དབང་དུ་མི་འགྲོ་བ་དང་། གཞན་གྱི་བདེ་དགེ་ལ་དགའ་བ་རྒྱ་ཆེན་པོ་བསྐྱེད་པ་དང་། དམ་བཅས་པ་བཞིན་མངོན་པར་སྒྲུབ་པ་དང་། ཆོས་ཟབ་མོ་མངོན་པར་འདོད་པ་དང་། སེམས་ཅན་གྱི་དོན་བྱེད་པ་དང་། ཤེས་རབ་ཀྱི་ཕ་རོལ་ཏུ་ཕྱིན་པ་ངེས་པར་ཚང་བར་ཐོབ་པའི་ཡོན་ཏན་བཅུ་བཞི་ཡོད་དོ་ཞེས་པ་ནི། བདུད་ཀྱི་མཐུ་བཅོམ་ལ་སོགས་པ། །ཡོན་ཏན་རྣམ་པ་བཅུ་བཞིའོ། །ཞེས་པས་བསྟན། མདོར་ན་ཐེག་ཆེན་གྱི་སྦྱོར་བ་སྒོམ་སྟོབས་ཀྱིས་ཐོབ་པའི་གནས་སྐབས་ཀྱི་ཡོན་ཏན་འདིར་བསྟན་ཐེག་ཆེན་གྱི་སྦྱོར་བའི་ཡོན་ཏན་གྱི་མཚན་ཉིད། ས་མཚམས་ཐེག་ཆེན་གྱི་སྦྱོར་མཐོང་སྒོམ་གསུམ་གྱི་གནས་སྐབས་ན་ཡོད། ཁ་ཅིག་ཚོགས་ལམ་ན་ཡོད་པར་འདོད་ཀྱང་། བདུད་ཀྱི་མཐུ་བཅོམ་པས་བདུད་ཀྱི་དབང་དུ་མི་འགྲོ་བ་དང་། ཕྱིའི་ཡོངས་འཛིན་སངས་རྒྱས་ཀྱིས་དགོངས་ཤིང་མཁྱེན་པས། ཕྱིའི་ཡོངས་འཛིན་མཆོག་གི་སྤྲུལ་སྐུའི་ཡོངས་སུ་འཛིན་པ་སོགས་སྦྱོར་ལམ་ནས་ཡོད་པ་ཡིན་གྱིས། ཚོགས་ལམ་དུ་དེ་དག་མ་ཐོབ་སྟེ། ཚོགས་ལམ་གྱི་གནས་སྐབས་སུ་བདུད་ལས་རྣམས་ཀྱང་འབྱུང་ཉེ་ཞིང་། ཡོངས་འཛིན་གྱི་ཁྱད་པར་གསུངས་པ་ཡང་། སྦྱོར་ལམ་པ་ལ་ཡིན་གྱིས། ཚོགས་ལམ་པ་ལ་གསུངས་པ་མ་མཐོང་བས་སོ། །དེ་ལྟར་ཡོན་ཏན་མཐོང་བས་སྤྲོ་བ་སྐྱེས་ཀྱང་། སྐྱོན་ངོ་མ་ཤེས་ན་བར་ཆད་འབྱུང་བས། དེ་བཤད་ན་ཐེག་ཆེན་གྱི་སྦྱོར་བ་ལ་བར་དུ་གཅོད་བྱེད་ཀྱི་སྐྱོན་གྱི་མཚན་ཉིད་ནི། ཐེག་ཆེན་གྱི་སྦྱོར་བ་སྒོམ་པ་ལ་བར་དུ་གཅོད་པར་བྱེད་པའི་བདུད་ལས་སོ། །དབྱེ་ན་བཞི་བཅུ་ཞེ་དྲུག་ཡོད་དེ། བརྩོན་འགྲུས་བུལ་བ་དང་། བརྩོན་འགྲུས་ཧ་ཅང་མྱུར་བ་དང་། ལུས་ཀྱི་གནས་ངན་ལེན་ལ་སོགས་རང་ལ་བརྟེན་པའི་འགལ་རྐྱེན་ཉི་ཤུ་དང་། སློབ་དཔོན་སློབ་མ་གང་རུང་དང་འབྲེལ་བའི་འདུན་པ་དང་། སྙོམ་ལས་ཀྱི་ཉམས་པ་དང་། འདུན་པའི་ཡུལ་ཐ་དད་པས་ཉམས་པ་སོགས་མཐུན་རྐྱེན་མ་ཚང་བ་ཉེར་གསུམ་དང་། བདུད་ཀྱི་འབྱེད་པའི་སྦྱོར་བ་དང་། བཅོས་མ་ཉེ་བར་སྒྲུབ་པ་སོགས་གཞན་ལ་བརྟེན་པའི་འགལ་རྐྱེན་གསུམ་དང་བཅས་པ་ཞེ་དྲུག་ཏུ་ཡོད་པའི་ཕྱིར། ཞེས་པ་ནི། སྐྱོན་ནི་བཅུ་ཚན་བཞིར་བཅས་པ། །དྲུག་ཏུ་ངེས་པར་རྟོགས་པར་བྱ། །ཞེས་པས་བསྟན། སྐྱོན་འདི་དག་ཕལ་ཆེར་སྦྱོར་ལམ་པ་ལ་མི་འབྱུང་ཞིང་། ཕྱི་རོལ་བདུད་ཀྱི་ཆོ་འཕྲུལ་འགའ་ཞིག་བྱུང་ཡང་སྟོང་ཉིད་ལ་རང་ཆན་ཆུད་པས། དེའི་དབང་དུ་གཏན་ནས་མི་འགྲོ་ལ། དེས་ན་འདི་དང་འབྱུང་བའི་ས་མཚམས་ནི། ཚོགས་ལམ་ཁྱད་པར་ཅན་ལ་གནས་པའི་སྐབས་སུ་འབྱུང་ཞིང་། དེ་ལ་གནས་པའི་བྱང་སེམས་དབང་རྣོན་རྣམས་ཕལ་ཆེར་བདུད་ལས་ཀྱི་དབང་དུ་མི་འགྲོ་བས། རྫོགས་པའི་བྱང་ཆུབ་ཐོབ་སླ། དབང་རྟུལ་རྣམས་ཕལ་ཆེར་བདུད་ལས་ཀྱི་དབང་དུ་འགྲོ་བས་རྫོགས་པའི་བྱང་ཆུབ་ཐོབ་དཀའ་སྟེ། རྫོགས་པའི་བྱང་ཆུབ་རྣོན་པོ་ཡིས། །རྟོགས་སླ་རྟུལ་པོས་རྟོགས་དཀའ་བཞེད། །ཅེས་གསུངས་པའི་ཕྱིར། ཁ་ཅིག སྐྱོན་འདི་དག་གི་ས་མཚམས་བདུན་པ་མན་ཆད་ན་ཡོད་པར་འདོད་པ་མི་འཐད་དེ། སྦྱོར་མཐོང་བསྒོམ་གསུམ་ལ་གནས་པའི་བྱང་སེམས་རྣམས་བདུད་ལས་ཀྱི་དབང་དུ་འགྲོ་བ་མི་སྲིད་ཅིང་། དེ་མི་སྲིད་པས་གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་པར་འཇོག་པ་ཡིན་ནོ། །དེ་ལྟར་སྐྱོན་ཡོན་མཐོང་བས་བླང་དོར་ཤེས་པའི་སྒོ་ནས་སྒོམ་པར་བྱ་བའི་སྦྱོར་བ་ནི་སྦྱོར་བའི་མཚན་ཉིད་ཤེས་པ་སྔོན་དུ་འགྲོ་དགོས་པས། དེ་བཤད་ནས་ཐེག་ཆེན་སྦྱོར་བའི་མཚན་ཉིད་ལ་དབྱེ་ན། ཤེས་མཚན་བྱེད་མཚན་ཟུང་འཇུག་དང་ཁྱད་མཚན་དང་། ངོ་བོ་ཉིད་མཚན་རྣམས་སུ་ཡོད་དོ་ཅེས་པ་ནི། གང་གི་མཚོན་དེ་མཚན་ཉིད་དུ། །ཞེས་སོགས་ཚིགས་བཅད་གཅིག་གིས་བསྟན། ཐེག་ཆེན་གྱི་སྦྱོར་བ་མཚོན་པར་བྱེད་པའི་བྱེད་སྒྲུབ་དང་། ལས་སྒྲུབ་གང་རུང་གིས་བསྡུས་པའི་སེམས་དཔའི་རྣལ་འབྱོར་འདིར་བསྟན་ཐེག་ཆེན་གྱི་སྦྱོར་བའི་མཚན་ཉིད་ཀྱི་མཚན་གཞི། ཐེག་ཆེན་སྦྱོར་བའི་ཤེས་མཚན་བྱེད་མཚན་གཉིས་ཟུང་དུ་ཆུག་པ་དང་། ཁྱད་མཚན་ནི་དེའི་བྱེད་སྒྲུབ་ཀྱི་དབང་དུ་བྱས་པའི་མཚན་ཉིད། ངོ་བོ་ཉིད་མཚན་ནི་དེའི་ལས་སྒྲུབ་ཀྱི་དབང་དུ་བྱས་པའི་མཚན་ཉིད་ཡིན་ནོ། །ཤེས་མཚན་ལ་དབྱེ་ན་གསུམ་ལས། དང་པོ་ཐེག་ཆེན་གྱི་གཞི་ཤེས་སྦྱོར་བའི་ཤེས་མཚན་ལ། ཡུམ་ལ་བརྟེན་ནས་དེ་བཞིན་གཤེགས་པ་འབྱུང་བར་ཤེས་པའི་ཤེས་མཚན་དང་། ཕུང་པོ་ལྔ་དོན་དམ་དུ་འཇིག་པ་མེད་པར་ཤེས་པའི་ཤེས་མཚན་ནས། སངས་རྒྱས་ཀྱི་དེ་བཞིན་ཉིད་རྟོགས་པ་དེ་གདུལ་བྱ་ལ་བསྟན་ཅིང་བཏགས་པ་ཤེས་པའི་ཤེས་མཚན་གྱི་བར་བཅུ་དྲུག་ཏུ་ཡོད་དོ། །ཞེས་པ་ནི། དེ་བཞིན་གཤེགས་པ་འབྱུང་བ་དང་ཞེས་པ་ནས། །ཐུབ་པས་དེ་བཞིན་ཉིད་རྟོགས་ཏེ། །གཞན་ལ་བསྟན་པ་ཞེས་བྱ་འདི། །ཐམས་ཅད་ཤེས་པ་ཉིད་སྐབས་ཀྱི། །ཤེས་པའི་མཚན་ཉིད་བསྡུས་པ་ཡིན། །ཞེས་པའི་བར་གྱིས་བསྟན། དེ་བཞིན་དུ་ལམ་ཤེས་སྦྱོར་བའི་ཤེས་མཚན་ལ་དབྱེ་ན། ཡུམ་ལ་བརྟེན་ནས་རྣམ་པར་ཐར་པའི་སྒོ་སྟོང་པ་ཉིད་ཤེས་པའི་ཤེས་མཚན་དང་། མཚན་མ་མེད་པ་ཤེས་པའི་ཤེས་མཚན་དང་། སྨོན་པ་མེད་པར་ཤེས་པའི་ཤེས་མཚན་དང་། སྐྱེ་བ་མེད་པར་ཤེས་པའི་ཤེས་མཚན་དང་། འགག་པ་མེད་པར་ཤེས་པའི་ཤེས་མཚན་དང་། དོན་དམ་དུ་མཚན་ཉིད་མེད་པར་ཉིད་དུ་ཤེས་པའི་ཤེས་མཚན་གྱི་བར་བཅུ་དྲུག་ཏུ་ཡོད་དོ། །ཞེས་པ་ནི། སྟོང་ཉིད་མཚན་མ་མེད་བཅས་དང་། ཞེས་པ་ནི་རབ་དབྱེ་མཚན་ཉིད་མེད་ཉིད་ལ། །ལམ་ཤེས་ཉིད་ཀྱི་སྐབས་ཀྱི་ནི། །ཤེས་པའི་མཚན་ཉིད་ཡིན་པར་བཞེད། །ཅེས་པའི་བར་གྱིས་བསྟན། ཡང་རྣམ་མཁྱེན་གྱི་སྦྱོར་བའི་ཤེས་མཚན་ལ་དབྱེ་ན། ཡུམ་ལ་བརྟེན་ནས་མཐོང་ཆོས་ལ་བདེ་བར་ཤེས་པའི་ཤེས་མཚན་དང་། ཡུམ་ལ་སྒོ་གསུམ་གྱིས་གུས་པར་བྱ་བ་ཤེས་པའི་དང་། ཡུམ་ལས་མི་འདའ་བས་བླ་མ་ཉིད་དུ་བྱེད་པ་ཤེས་པའི་དང་། ཡུམ་དང་རྗེས་སུ་མཐུན་པའི་སྤྱོད་པས་བརྙེས་པར་བྱེད་པ་ཤེས་པའི་དང་། ཡུམ་ལ་མེ་ཏོག་སོགས་ཀྱི་མཆོད་པར་བྱེད་པ་ཤེས་པའི་ཤེས་མཚན་ནས་འདུ་ཤེས་འགོག་པ་ཤེས་པའི་ཤེས་མཚན་གྱི་བར་བཅུ་དྲུག་ཡོད་དོ། །ཅེས་པ་ནི། དེ་ནི་ཉིད་ཀྱི་ཆོས་བརྟེན་ནས། །གནས་དང་གུས་པར་བྱ་བ་དང་། །ཞེས་པ་ནས་འཇིག་རྟེན་འདུ་ཤེས་འགོག་པ་ལ། །རྣམ་པ་ཀུན་མཁྱེན་ཚུལ་ལ་ནི། །ཤེས་པའི་མཚན་ཉིད་ཅེས་བཤད་དོ། །ཅེས་པའི་བར་གྱིས་བསྟན། དེ་ལྟར་ཤེས་མཚན་གསུམ་ལས། ཐེག་ཆེན་གྱི་གཞི་ཤེས་སྦྱོར་བའི་ཤེས་མཚན་ཡིན་ན། ཐེག་དམན་གྱི་རྟོགས་རིགས་ཡིན་པས་ཁྱབ་ཅིང་། དེའི་མཚན་ཉིད་ནི། ཐེག་ཆེན་གྱི་གཞི་ཤེས་སྦྱོར་བས་གཞིའི་གནས་ལུགས་རྟོགས་པའི་ཁྱད་པར་རོ། །དེ་བཞིན་དུ་ལམ་ཤེས་སྦྱོར་བའི་ཤེས་མཚན་ལ་བྱང་སེམས་ཀྱི་རྟོགས་རིགས་ཀྱིས་ཁྱབ། རྣམ་མཁྱེན་སྦྱོར་བའི་ཤེས་མཚན་ལ་སངས་རྒྱས་ཀྱི་རྟོགས་རིགས་ཀྱི་ཁྱབ་ཅིང་། མཚན་ཉིད་རིམ་བཞིན། ལམ་ཤེས་སྦྱོར་བས་ལམ་གྱི་གནས་ལུགས་རྟོགས་པའི་ཁྱད་པ་དང་། རྣམ་མཁྱེན་གྱི་སྦྱོར་བས་རྣམ་པའི་གནས་ལུགས་རྟོགས་པའི་ཁྱད་པར་རོ། །གཉིས་པ་ཐེག་ཆེན་སྦྱོར་བའི་ཁྱད་མཚན་ལ་དབྱེ་ན། མདོར་བསྟན། རྒྱས་བཤད་གཉིས་ལས། དང་པོ་ནི། བསམ་མི་ཁྱབ་སོགས་ཁྱད་པར་གྱིས། །ཞེས་སོགས་ཚིགས་བཅད་གཅིག་གིས་བསྟན། གཉིས་པ་རྒྱས་བཤད་ནི། སྐད་ཅིག་མ་ནི་བཅུ་དྲུག་གི །ཞེས་པ་ལ་འཕྲོས་ནས་བཅུ་དྲུག་པོ་གང་ཞེ་ན། ཆོས་དབྱིངས་བསམ་གྱིས་མི་ཁྱབ་པ་དང་། ཆོས་གང་དང་ཡང་མཉམ་པ་མེད་པ་དང་། གཞལ་བ་ལས་འདས་པ་དང་། བགྲང་བ་ལས་འདས་པ་དང་། འཕགས་པ་ཀུན་གྱི་སྤངས་རྟོགས་ཀྱི་ཡོན་ཏན་ཡར་ལྡན་དུ་སྡུད་པ་དང་། མཁས་པས་རིག་པར་བྱ་བའི་ཆོས་ཟབ་མོ་རྟོགས་པ་དང་། ཉན་རང་གི་སྤྱོད་ཡུལ་མིན་པའི་ཆོས་ཤེས་པ་དང་། མངོན་ཤེས་ཤིན་ཏུ་མྱུར་བ་དང་། བདེན་གཉིས་ལ་བརྟེན་པའི་ཆོས་ཀུན་ལ་བྲི་བ་དང་། གང་བ་མེད་པར་རྟོགས་པ་དང་། འཁོར་གསུམ་མི་དམིགས་པས་ཕར་ཕྱིན་རབ་ཏུ་བསྒྲུབ་པ་དང་། ཚེ་རབས་སྔ་མའི་སྦྱོར་བས་ཚོགས་གཉིས་ཡང་དག་པར་འགྲུབ་པ་དང་། རྣམ་པར་མི་རྟོག་པར་ཆོས་ཀུན་ལ་དམིགས་པ་དང་། སེམས་ཀྱི་ཆོས་དབྱིངས་དགེ་རྩས་བསད་པས་ཉན་རང་དུ་མི་ལྟུང་བའི་རྟེན་དང་བཅས་པ་དང་། ཐབས་ཤེས་ཀྱི་ཟིན་པས་རྣམ་མཁྱེན་གྱི་རྒྱུ་ཚོགས་མཐའ་དག་ཚང་བ་དང་། དགེ་བའི་བཤེས་གཉེན་གྱིས་ཡོངས་སུ་བཟུང་བ་དང་། མངོན་པར་ཞེན་པའི་རོ་མྱང་བ་མེད་པ་ལ་ངེས་པར་རང་སྟོབས་ཀྱིས་འདྲེན་པའི་མཉམ་བཞག་སྐད་ཅིག་མ་བཅུ་དྲུག་པོ་འདིར་བསྟན་ཁྱད་མཚན་ཡིན་ནོ། །ཞེས་པ་ནི། བསམ་མི་ཁྱབ་དང་ཞེས་པ་ནས། །གང་གི་ལམ་ནི་གཞན་དག་ལས། །ཁྱད་དུ་འཕགས་པའི་ཁྱད་པར་ལམ། །ཞེས་པའི་བར་གྱིས་བསྟན། དེས་ན་ཐེག་ཆེན་གྱིས་སྦྱོར་བས་ཆོས་ཉིད་རྟོགས་པའི་ཡེ་ཤེས་ཀྱི་ཁྱད་པར། ཐེག་ཆེན་སྦྱོར་བའི་ཁྱད་མཚན་གྱི་མཚན་ཉིད། དབྱེ་ན་ཐེག་ཆེན་གྱི་གཞི་ཤེས་སྦྱོར་བའི་ཁྱད་མཚན་སོགས་གསུམ། གཞུང་འདིར་དངོས་སུ་བཤད་པའི་ཁྱད་མཚན་བཅུ་དྲུག་ནི། སྦྱོར་བ་གསུམ་ཀའི་ཐུན་མོང་གི་ཁྱད་མཚན་དུ་འཆད་དེ། ཁྱད་མཚན་སྟོན་པའི་གཞུང་ལས། མཁྱེན་གསུམ་གྱི་ས་མཚམས་སོ་སོར་མ་བཅད་པའི་གནད་ཀྱང་འདི་ཡིན་ཞེས་ཀུན་མཁྱེན་བླ་མས་གསུངས། ཐེག་ཆེན་མ་སྦྱར་ན་གཞི་ཤེས་ཀྱི་སྦྱོར་བའི་ཁྱད་མཚན་མེད་དེ། དེའི་ཁྱད་མཚན་ཡིན་ན། དེའི་ཁྱད་མཚན་དེས་སྦྱོར་བ་དེ་གཞན་ཐེག་དམན་ལ་ལྡན་པ་རྣམ་པར་གཅོད་དགོས་པ་ལས། དེ་གཅོད་མི་ནུས་པའི་ཕྱིར་ཏེ། གཞི་ཤེས་ཀྱི་སྦྱོར་བ་ཐེག་དམན་ལ་ཡང་ཡོད་པའི་ཕྱིར། འདིར་ཁ་ཅིག ཐེག་ཆེན་གྱི་སྦྱོར་བའི་ཁྱད་མཚན་ཡིན་ན། ཤེས་པ་ཁྱད་པར་བྱེད་པ་སྟེ། །ཞེས་པའི་དངོས་བསྟན་གྱི་ཁྱད་མཚན་ཡིན་པས་ཁྱབ། བྱང་འཕགས་ཀྱི་རྒྱུད་ཀྱི་ཐེག་ཆེན་སྦྱོར་བའི་ཁྱད་མཚན་ཡིན་ན། གཞུང་དེའི་དངོས་བསྟན་གྱི་ཁྱད་མཚན་ཡིན་པས་ཁྱབ། ཐེག་ཆེན་གྱི་གཞི་ཤེས་སྦྱོར་བའི་ཤེས་མཚན་ཡིན་ན། གཞུང་དེའི་དངོས་བསྟན་གྱི་ཤེས་མཚན་ཡིན་པས་ཁྱབ་ཟེར་བ་མི་འཐད་དེ། དང་པོ་ལ། བྱང་སེམས་སྦྱོར་ལམ་པའི་རྒྱུད་ཀྱི་རྣམ་རྫོགས་སྦྱོར་བ་ཐེག་དམན་གྱི་སྦྱོར་ལམ་ལས་ཁྱད་པར་དུ་འཕགས་པ་མཚོན་པར་བྱེད་པའི་དམིགས་པ་སོགས་ཁྱད་པར་བཞི་ལྡན་གྱི་ལམ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་སྦྱོར་ལམ་པའི་རྒྱུད་ཀྱི་ཐེག་ཆེན་སྦྱོར་བའི་ཁྱད་མཚན་ཡིན་པའི་ཕྱིར་ཏེ། དེའི་རྒྱུད་ཀྱི་ཐེག་ཆེན་གྱི་སྦྱོར་བ། ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་པར་མཚོན་པར་བྱེད་པའི་ཕྱིར་ཏེ། ཁྱོད་ཀྱི་དེ་དེ་ལྟར་དུ་མཚོན་ནུས་པའི་ཕྱིར་ཏེ། ཁྱོད་ཀྱི་དེ་དེ་ལྟར་དུ་སྒྲུབ་ནུས་པའི་ཕྱིར། མ་གྲུབ་ན། དམིགས་པ་དང་ནི་རྣམ་པ་དང་། །ཞེས་སོགས་མི་འཐད་པར་འགྱུར་རོ། །རྩ་བར་འདོད་ན། དེ་ཆོས་ཅན། ཁྱད་པར་མཚན་ཉིད་བཤད་པ་ཡིན། ཞེས་པའི་དངོས་བསྟན་གྱི་ཁྱད་མཚན་ཡིན་པར་ཐལ། འདོད་པའི་ཕྱིར། འདོད་ན། སྐད་ཅིག་མ་ནི་བཅུ་དྲུག་གི །ཞེས་པའི་དངོས་བསྟན་གྱི་སྐད་ཅིག་མ་བཅུ་དྲུག་པོ་གང་རུང་ཡིན་པར་ཐལ། འདོད་པའི་ཕྱིར། ཁྱབ་སྟེ། གཞུང་སྔ་ཕྱི་དེ་གཉིས་ལ་འབྲེལ་ཆགས་ཀྱི་གོ་དོན་གཅིག་འཆད་རིགས་པའི་ཕྱིར། གོང་དུ་འདོད་ན། ཐེག་ཆེན་གྱི་མཐོང་ལམ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། བྱང་སེམས་སྦྱོར་ལམ་པའི་རྒྱུད་ཀྱི་ཁྱད་པར་བཞི་ལྡན་གྱི་ལམ་ཡིན་པའི་ཕྱིར། གཉིས་པ་ལ། བྱང་སེམས་སྒོམ་ལམ་པའི་རྒྱུད་ཀྱི་བསམ་གྱིས་མི་ཁྱབ་པའི་ཆོས་དབྱིངས་རྟོགས་པའི་ཡེ་ཤེས་ཀྱི་ཁྱད་པར་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་བསྒོམ་པའི་རྒྱུད་ཀྱི་ཐེག་ཆེན་སྦྱོར་བའི་ཁྱད་མཚན་ཡིན་པའི་ཕྱིར། མ་གྲུབ་ན་དེར་ཐལ། དེའི་རྒྱུད་ཀྱི་ཐེག་ཆེན་སྦྱོར་བའི་ཁྱད་མཚན་ཡིན་པའི་ཕྱིར་ཏེ། དེའི་རྒྱུད་ཀྱི་ཐེག་ཆེན་སྦྱོར་བ་ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་པར་མཚོན་པར་བྱེད་པའི་ཆོས་ཡོད་པའི་ཕྱིར་ཏེ། དེ་ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་པའི་འཕགས་ཚུལ་ཡོད་པའི་ཕྱིར། རྩ་བར་འདོད་ན། གོང་བཞིན་རིགས་འགྲེ། གསུམ་པ་ལ། བྱང་སེམས་སྦྱོར་ལམ་པའི་ཡུམ་ལ་བརྟེན་ནས་དེ་བཞིན་གཤེགས་པ་འབྱུང་བར་རྟོགས་པའི་ཤེས་རབ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། བྱང་སེམས་སྦྱོར་ལམ་པའི་རྒྱུད་ཀྱི་གཞི་ཤེས་སྦྱོར་བའི་ཤེས་མཚན་ཡིན་པའི་ཕྱིར། མ་གྲུབ་ན། དེར་ཐལ། དེའི་རྒྱུད་ཀྱི་ཐེག་ཆེན་གྱི་གཞི་ཤེས་སྦྱོར་བའི་ཤེས་མཚན་ཡོད་པའི་ཕྱིར་ཏེ། དེའི་རྒྱུད་ཀྱི་དེའི་ཁྱད་མཚན་ཡོད་པའི་ཕྱིར་ཏེ། དེའི་རྒྱུད་ཀྱི་ཐེག་ཆེན་གྱི་གཞི་ཤེས་སྦྱོར་བ་ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་ཚུལ་ཡོད་པའི་ཕྱིར། རྩ་བར་འདོད་ན། དེ་ཆོས་ཅན། བྱང་སེམས་འཕགས་པའི་རྒྱུད་ཀྱི་ཤེས་མཚན་ཡིན་པར་ཐལ། འདོད་པའི་ཕྱིར། ཁྱབ་སྟེ། གཞུང་དེའི་དངོས་བསྟན་གྱི་ཁྱད་མཚན་ཡིན་ན། བྱང་སེམས་འཕགས་པའི་རྒྱུད་ཀྱི་ཁྱད་མཚན་ཡིན་དགོས་པའི་ཕྱིར། གནད་ཀྱི་དོན་ནི་སྐབས་བཞི་པའི་དངོས་བསྟན་གྱི་ཤེས་མཚན་ཁྱད་མཚན་ལ་སོགས་པ་བྱང་སེམས་འཕགས་པའི་རྒྱུད་ཀྱི་ཐེག་ཆེན་སྦྱོར་བའི་ཤེས་མཚན་ལ་སོགས་པ་ཡིན་ཞིང་། བྱང་སེམས་སོ་སྐྱེའི་རྒྱུད་ཀྱི་ཐེག་ཆེན་སྦྱོར་བའི་ཤེས་མཚན་ཁྱད་མཚན་བྱེད་མཚན་ལ་སོགས་པ་གཞུང་འདི་དག་གི་ཤུགས་ལ་བསྟན་པ་ཡིན་ཏེ། གོང་དུ་རྣམ་པ་རྒྱས་བཤད་ཀྱི་སྐབས་སུ་དངོས་བསྟན་ཤུགས་བསྟན་བཤད་པ་དེ་དང་ཕལ་ཆེར་འདྲ་བས། ཡུམ་ལ་བརྟེན་ནས་དེ་བཞིན་གཤེགས་པ་འབྱུང་བར་ཤེས་པ་སོགས་ཐེག་ཆེན་གྱི་གཞི་ཤེས་སྦྱོར་བའི་ཤེས་མཚན་བཅུ་དྲུག་དང་། ཡུམ་ལ་བརྟེན་ནས་རྣམ་ཐར་སྒོ་གསུམ་ཤེས་པ་སོགས་ལམ་ཤེས་སྦྱོར་བའི་ཤེས་མཚན་བཅུ་དྲུག་དང་། ཡུམ་ལ་བརྟེན་ནས་མཐོང་ཆོས་ལ་བདེར་གནས་ཤེས་པ་སོགས་རྣམ་མཁྱེན་སྦྱོར་བའི་ཤེས་མཚན་དང་། ཆོས་ཉིད་བསམ་གྱིས་མི་ཁྱབ་པ་སོགས་ཀྱི་དོན་ལ་འཇིག་རྟེན་པའི་སྒོམ་བྱུང་གི་ངེས་ཤེས་སྐྱེས་པའི་ཁྱད་མཚན་རྣམས་དང་། ཕན་པ་དང་བདེ་བ་ལ་སོགས་པའི་བྱེད་མཚན་རྣམས་དང་། ཉོན་མོངས་ཀྱིས་དབེན་པའི་ངོ་བོ་ཉིད་ལ་སོགས་པ་ངོ་བོ་་་་་་ཉིད་མཚན་རྣམས་སོ་སྐྱེའི་གནས་སྐབས་ན་ཡང་ཡོད་དོ། །གལ་ཏེ་སོ་སྐྱེའི་གནས་སྐབས་ན་མེད་ན། མཚོན་བྱ་མཚོན་བྱེད་མཚན་གཞི་གསུམ་དུ་ཕྱེ་བའི་མཚོན་བྱ་ཐེག་ཆེན་གྱི་སྦྱོར་བ་ལ་བྱང་སེམས་སོ་སྐྱེའི་རྒྱུད་ཀྱི་སྦྱོར་བ་མེད་པར་འགྱུར་ལ། དེ་མེད་ན་གོང་གི་རྣམ་རྫོགས་སྦྱོར་བ་ཉི་ཤུ་པོ་གང་རུང་ལ་བྱང་འཕགས་ཀྱི་རྒྱུད་ཀྱི་སྦྱོར་བས་ཁྱད་པར་འགྱུར་བས་ཧ་ཅང་ཐལ་ལོ། །དེ་ལྟར་ན་རྣམ་རྫོགས་སྦྱོར་བ་ཉི་ཤུ་པོ་རྣམས་ནི། རང་མཚོན་པར་བྱེད་པའི་བྱེད་སྒྲུབ་ཀྱི་མཚན་ཉིད་དག་གིས་མཚོན་པར་བྱ་བའི་ཐེག་ཆེན་གྱི་སྦྱོར་བ་ཡིན་ཏེ། འདི་ཉིད་ལས། ཞིབ་ཏུ་ཕྱེ་ན་མཚོན་བྱ་གང་། མཚོན་བྱེད་གང་གིས། མཚན་གཞི་གང་གི་སྟེང་དུ་མཚོན་པར་བྱེད་པ་ཅེས་པ་གསུམ་ལས། མཚོན་བྱ་ནི་གོང་དུ་བཤད་པའི་སྦྱོར་བ་ཉི་ཤུ་པོ་རེ་རེའི་སྟེང་དུ་ཡང་རང་གི་ངོ་བོ་ཐེག་ཆེན་སྦྱོར་བ་ཡིན་པ་དང་། བྱེ་བྲག་ཕྱེ་ན་མཁྱེན་པ་གསུམ་གྱི་སྦྱོར་བ་གསུམ་གསུམ་དུ་ཡོད་དོ། །ཞེས་གསུངས་པའི་ཕྱིར། གལ་ཏེ་ཤེས་མཚན་ཁྱད་མཚན་སོགས་ལ་གཞུང་གི་དངོས་བསྟན་གྱིས་ཁྱབ་ན། བྱང་སེམས་བསྒོམ་ལམ་པའི་རྒྱུད་ཀྱི་བསམ་གྱིས་མི་ཁྱབ་པ་ལ་སོགས་པའི་ཆོས་ཀྱི་བདག་མེད་རྟོགས་པའི་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཆོས་ཅན། སྐབས་བཞི་པའི་གཞུང་གི་དངོས་བསྟན་གྱི་ཁྱད་མཚན་ཡིན་པར་ཐལ། ཐེག་ཆེན་སྦྱོར་བའི་ཁྱད་མཚན་ཡིན་པའི་ཕྱིར། མ་གྲུབ་ན། དེར་ཐལ། བྱང་སེམས་སྒོམ་ལམ་པའི་རྒྱུད་ཀྱི་ཐེག་ཆེན་སྦྱོར་བའི་ཁྱད་མཚན་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཁྱབ་སྟེ། བསམ་མི་ཁྱབ་སོགས་ཞེས་སོགས་ཀྱི་གཞུང་འདི་དག་གིས། བྱང་སེམས་ཀྱི་བསྒོམ་ལམ་གྱི་ཁྱད་མཚན་དོན་གྱིས་བསྟན་པ་འཐད་པའི་ཕྱིར། རྩ་བར་འདོད་ན། དེ་ཆོས་ཅན། བསམ་མི་ཁྱབ་སོགས་ཁྱད་པར་གྱི། །ཞེས་སོགས་ཀྱི་དངོས་བསྟན་གྱི་ཁྱད་མཚན་ཡིན་པར་ཐལ། འདོད་པའི་ཕྱིར། འདོད་ན། བྱང་སེམས་ཀྱི་མཐོང་ལམ་གྱི་ཁྱད་མཚན་ཡིན་པར་ཐལ། འདོད་པའི་ཕྱིར། ཁྱབ་སྟེ། སྐད་ཅིག་མ་ནི་བཅུ་དྲུག་གི །ཞེས་པའི་དངོས་བསྟན་གྱི་སྐད་ཅིག་མ་བཅུ་དྲུག་པོ་མཐོང་ལམ་ཡིན་པའི་ཕྱིར། གོང་དུ་འདོད་ན། དེ་མ་ཡིན་པར་ཐལ། བྱང་སེམས་ཀྱི་བསྒོམ་ལམ་གྱི་ཁྱད་མཚན་ཡིན་པའི་ཕྱིར་ཏེ། བྱང་སེམས་བསྒོམ་ལམ་པའི་རྒྱུད་ཀྱི་སྦྱོར་བ་ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་པའི་མཚོན་བྱེད་ཡིན་པའི་ཕྱིར། མ་གྲུབ་ན། དེར་ཐལ། དེའི་རྒྱུད་ཀྱི་སྦྱོར་བ་ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་པར་མཚོན་བྱེད་ཡོད་པའི་ཕྱིར་ཏེ། དེའི་རྒྱུད་ཀྱི་སྦྱོར་བ་ཐེག་དམན་གྱི། སྦྱོར་བ་ལས་ཁྱད་པར་དུ་འཕགས་པའི་སྦྱོར་བ་ཡིན་པའི་ཕྱིར། དེས་ན་ཁྱད་མཚན་སྟོན་པའི་གཞུང་འདི་དག་གིས་བྱང་སེམས་ཀྱི་མཐོང་ལམ་གྱི་ཁྱད་མཚན་དངོས་སུ་བསྟན་ནས་བྱང་སེམས་ཀྱི་སྒོམ་ལམ་དང་། བྱང་སེམས་སོ་སྐྱེའི་རྒྱུད་ཀྱི་ཁྱད་མཚན་ཤུགས་ལ་བསྟན་པར་ཤེས་པར་བྱ་ཞིང་། དེ་ཡང་མཐོང་ལམ་ལ་དངོས་སུ་སྦྱར་བས་མཐོང་ལམ་གྱི་ཁྱད་མཚན་དངོས་སུ་སྟོན་བྱེད་དུ་སོང་བ་ཡིན་གྱིས། ཁྱད་མཚན་རང་གི་ངོ་བོ་ངོས་འཛིན་ཚུལ་ལ་ཁྱད་པར་མེད་དེ། མཚོན་སྦྱོར་འགོད་པ་ན་ཤེས་སོ། །འོ་ན་ཤེས་མཚན་དང་ཁྱད་མཚན་གཉིས་པོ་ཙམ་གྱི་སྦྱོར་བ་མཚོན་ནུས་སམ་ཞེ་ན། དེ་གཉིས་ཀྱི་སྟེང་དུ་བྱེད་མཚན་ཡང་དགོས་ཏེ། སྦྱོར་བ་རང་གི་ངོ་བོ་མཚོན་པར་བྱེད་པ་ལ་ཐབས་ཤེས་ཟུང་འཇུག་དགོས་པའི་ཕྱིར། བྱེད་མཚན་ལ་དབྱེ་ན་དུ་ཞེ་ན། དེ་ལ་བཅུ་གཅིག་ཡོད་དེ། མ་འོངས་པ་ན་ཐར་པ་ཐོབ་རུང་ལ་འགོད་པར་ཕན་པའི་བྱེད་པ་དང་། ཚེ་འདིའི་སྡུག་བསྔལ་དངོས་སུ་ཞི་བར་བྱེད་པ་བདེ་བའི་བྱེད་པ་དང་། ཚེ་འདིར་དངོས་སུ་འཁོར་བའི་སྡུག་བསྔལ་ལས་ཐར་པ་ལ་འགོད་པར་སྐྱོབ་པའི་བྱེད་པ་དང་གསུམ་ནི། ཐེག་ཆེན་གྱི་གཞི་ཤེས་སྦྱོར་བའི་བྱེད་པ་དང་། གཏན་དུ་ཕན་པ་སངས་རྒྱས་ལ་འགོད་པ་སྐྱབས་ཀྱི་བྱེད་པ་དང་། སྡུག་བསྔལ་གྱི་རྒྱུ་ལས་ཟློག་པར་བྱེད་པ་གནས་ཀྱི་བྱེད་པ་དང་། སྲིད་ཞིའི་མཉམ་ཉིད་རྟོགས་པས་འཁོར་བའི་འཇིགས་པ་མེད་པ་ལ་འགོད་པ་དཔུང་གཉེན་གྱིྎ འཁོར་བར་གནས་པ་འཁོར་བའི་ཉེས་པས་མ་གོས་པ་ལ་འགོད་པའི་གླིང་གིྎ གཞན་གྱི་དོན་འགྲུབ་པ་འདྲེན་པའིྎ སེམས་ཅན་གྱི་དོན་ལ་འབད་རྩོལ་མི་དགོས་པར་ལྷུན་གྱིས་གྲུབ་པའིྎ ཐེག་པ་གསུམ་གྱི་ངེས་འབྱུང་འབྲས་བུ་ལ་རང་དོན་དུ་མངོན་དུ་མི་བྱེད་པ་དང་བདུན་ནི་ལམ་ཤེས་སྦྱོར་བའི་བྱེད་པ་དང་། ཆོས་སྟོན་པ་ལ་འགོད་པ་རྟེན་གྱི་བྱེད་པ་གཅིག་ནི། རྣམ་མཁྱེན་སྦྱོར་བའི་བྱེད་མཚན་དུ་འཇོག་པས་སོ། །ཞེས་པ་ནི། ཕན་དང་བདེ་དང་སྐྱོབ་པ་དང་། །ཞེས་པ་ནས། འདི་ནི་བྱེད་པའི་མཚན་ཉིད་ཡིན། །ཞེས་པའི་བར་གྱིས་བསྟན། སྤྱིར་ཕན་པའི་བྱེད་པ་སོགས་བཅུ་གཅིག་པོ་གང་རུང་ཡིན་ན། འདིར་དངོས་བསྟན་གྱི་བྱེད་པ་ཡིན་པས་མ་ཁྱབ་སྟེ། ཕན་པའི་བྱེད་པ་སོགས་བཅུ་གཅིག་པོ་ཀུན་སངས་རྒྱས་ཀྱི་གནས་སྐབས་ན་ཡོད་པའི་ཕྱིར་ཏེ། གདུལ་བྱ་ཕན་པ་ལ་འགོད་པ་དང་། བདེ་བ་ལ་འགོད་པའི་མཛད་ཕྲིན་སོགས་སངས་རྒྱས་ཀྱི་གནས་སྐབས་ན་ཡོད་པའི་ཕྱིར། དེས་ན་ཐེག་ཆེན་སྦྱོར་བས་གཞན་དོན་སྒྲུབ་པའི་ཆར་གྱུར་པའི་མཛད་པ་ཕྲིན་ལས་དེ་ཐེག་ཆེན་སྦྱོར་བའི་བྱེད་མཚན་གྱི་མཚན་ཉིད་ཡིན་ཞིང་། གཞུང་འདིའི་དངོས་བསྟན་གྱི་བྱེད་པ་བཅུ་གཅིག་པོ་གང་རུང་ཡིན་ན། བྱང་འཕགས་ཀྱི་རྒྱུད་ཀྱི་མཛད་པ་ཕྲིན་ལས་ཡིན་པས་ཁྱབ་པར་ཤེས་པར་བྱའོ། །མཚོན་བྱེད་དེ་དག་གིས་མཚོན་བྱ་ཐེག་ཆེན་གྱི་སྦྱོར་བ། མཚན་གཞི་གང་གི་སྟེང་དུ་མཚོན་པར་བྱེད་ཅེ་ན། མཚན་གཞི་ལ་བཅུ་དྲུག་ཡོད་དེ། ཆགས་སོགས་ཉོན་མོངས་ཀྱི་དབེན་པའི་ངོ་བོ་ཉིད་དང་། འབྲས་བུ་ལུས་ངག་གི་གནས་ངན་ལེན་གྱི་དབེན་པའི་ངོ་བོ་ཉིད་དང་། རྒྱུ་ཚུལ་མིན་ཡིད་བྱེད་ཀྱི་དབེན་པའི་ངོ་བོ་ཉིད་དང་། སྤང་བྱ་དང་གཉེན་པོ་དག་གི་དབེན་པའི་ངོ་བོ་ཉིད་དང་བཞི་ནི། གཞི་ཤེས་སྦྱོར་བའི་མཚན་གཞི་དང་། བྱ་དཀའ་བའི་དང་། སངས་རྒྱས་སུ་ངེས་པའི་དང་། སངས་རྒྱས་ཐོབ་པའི་ཆེད་དུ་བྱ་བའི་དང་། སྒོམ་དང་བསྒོམ་པ་པོ་མི་དམིགས་པའི་དང་། ལམ་ལ་མངོན་ཞེན་བཀག་པའི་ངོ་བོ་ཉིད་དང་ལྔ་ནི། ལམ་ཤེས་སྦྱོར་བའི་མཚན་གཞི་དང་། རྣམ་ཐར་སྒོ་གསུམ་ལ་དམིགས་པའི་དང་། འཇིག་རྟེན་གྱི་འཛིན་པ་དང་མི་མཐུན་པའི་དང་། ཆོས་ཐམས་ཅད་ལ་ཐོགས་པ་མེད་པའི་དང་། ཆོས་ཀུན་བདེན་པའི་གཞི་མེད་པར་རྟོགས་པའི་དང་། ཁྱད་པར་དུ་འགྲོ་བ་མེད་པར་རྟོགས་པའི་དང་། དོན་དམ་པར་སྐྱེ་མེད་དུ་རྟོགས་པའི་དང་། དེ་བཞིན་ཉིད་མི་དམིགས་པའི་ངོ་བོ་ཉིད་དང་བདུན་ནི། རྣམ་མཁྱེན་སྦྱོར་བའི་མཚན་གཞི་ཡིན་ནོ། །ཞེས་པ་ནི། ཉོན་མོངས་རྟགས་དང་མཚན་མ་དང་། ཞེས་པ་ནས། མཚན་ཉིད་བཞི་པར་བཞེད་པ་ཡིན། །ཞེས་པའི་བར་གྱིས་བསྟན། ངོ་བོ་ཉིད་མཚན་གྱི་མཚན་ཉིད་ནི། ཤེས་མཚན་བྱེད་མཚན་ཟུང་འཇུག་དང་ཁྱད་མཚན་གྱི་མཚོན་པར་བྱ་བའི་གཞིར་གྱུར་པ་དེ་ངོ་བོ་ཉིད་མཚན་གྱི་མཚན་ཉིད་ཡིན་ཏེ། མཚོན་བྱ་ལྟ་བུར་མཚོན་པས་ན། །ཞེས་གསུངས་པའི་ཕྱིར་དང་། དེ་དག་མཚོན་སྦྱོར་དུ་བཀོད་པ་ནི། སྤྱིའི་མཚོན་སྦྱོར་དང་། བྱེ་བྲག་གི་མཚོན་སྦྱོར་གཉིས། དང་པོ་ནི། ངོ་བོ་ཉིད་མཚན་དང་བཅུ་དྲུག་མཚན་གཞི། དེ་ཐེག་ཆེན་གྱི་སྦྱོར་བ་ཡིན་པར་མཚོན། ཐབས་ཤེས་ཟུང་དུ་འཇུག་པའི་སེམས་དཔའི་རྣལ་འབྱོར་ཡིན་པ་ཞེས་པའི་མཚོན་སྦྱོར་ནི། ཤེས་མཚན་བྱེད་མཚན་གཉིས་ཀྱི་སྤྱི་སྦྱོར་དང་། ཐེག་ཆེན་གྱི་སྦྱོར་བ་མཚན་གཞི། ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་པའི་སྦྱོར་བ་ཡིན་པར་མཚོན། བསམ་གྱིས་མི་ཁྱབ་པ་ལ་སོགས་པའི་ཆོས་ཀྱི་བདག་མེད་རྟོགས་པས་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཡིན་པ་ཞེས་མཚོན་སྦྱོར་ནི། ཁྱད་མཚན་གྱི་སྤྱིའི་མཚོན་སྦྱོར་ཡིན་ཞིང་། འདི་དག་ལ་ཐུན་མོང་བའི་མཚོན་སྦྱོར་ཞེས་བྱ་སྟེ། གཞི་ཤེས་སྦྱོར་བ་སོགས་བྱེ་བྲག་སོ་སོར་མ་ཕྱེ་བར་མཚན་གཞི་ཐུན་མོང་བའི་སྟེང་དུ་བཀོད་པའི་མཚོན་སྦྱོར་ཡིན་པའི་ཕྱིར། གཉིས་པ་བྱེ་བྲག་གི་མཚོན་སྦྱོར་ལ་ཡང་། ཤེས་མཚན་དང་། བྱེད་མཚན་གཉིས་ཀྱི་མཚོན་སྦྱོར་དང་། ཁྱད་མཚན་གྱི་མཚོན་སྦྱོར་དང་གཉིས། དང་པོ་ནི། ཉོན་མོངས་ཀྱིས་དབེན་པའི་ངོ་བོ་ཉིད་སོགས་བཞི་མཚན་བཞི། ཐེག་ཆེན་གཞི་ཤེས་ཀྱི་སྦྱོར་བ་ཡིན་པར་མཚོན། ཡུམ་ལ་བརྟེན་ནས་དེ་བཞིན་གཤེགས་པ་འབྱུང་བར་རྟོགས་པ་སོགས་གཞིའི་གནས་ལུགས་རྟོགས་པའི་རྟོགས་པ་དང་། ཕན་བདེ་སྐྱོབ་པའི་བྱེད་པ་གསུམ་དང་ལྡན་པའི་སེམས་དཔའི་རྣལ་འབྱོར་ཡིན་པ་ཞེས་པའི་མཚོན་སྦྱོར་དང་། བྱ་དཀའི་ངོ་བོ་ཉིད་ལ་སོགས་ལྔ་མཚན་བཞི། ལམ་ཤེས་ཀྱི་སྦྱོར་བ་ཡིན་པར་མཚོན། རྣམ་ཐར་སྒོ་གསུམ་ཤེས་པ་སོགས་ལམ་གྱི་གནས་ལུགས་རྟོགས་པའི་རྟོགས་པ་དང་། སྐྱབས་ལ་སོགས་པའི་བྱེད་པ་བདུན་དང་ལྡན་པའི་སེམས་དཔའི་རྣལ་འབྱོར་ཡིན་པ་ཞེས་པའི་མཚོན་སྦྱོར་དང་། དམིགས་པའི་ངོ་བོ་ཉིད་ལ་སོགས་པ་བདུན་མཚན་བཞི་རྣམ་མཁྱེན་གྱི་སྦྱོར་བ་ཡིན་པར་མཚོན། མཐོང་ཆོས་ལ་བདེར་གནས་ཤེས་པ་སོགས་རྣམ་པའི་གནས་ལུགས་རྟོགས་པའི་རྟོགས་པ་དང་། རྟེན་གྱི་མཛད་པ་གཅིག་དང་ལྡན་པའི་སེམས་དཔའི་རྣལ་འབྱོར་ཡིན་པ་ཞེས་པའི་མཚོན་སྦྱོར་རྣམས་ཡིན་ཏེ། དེ་དག་ནི་ཤེས་མཚན་དང་བྱེད་མཚན་ཟུང་འཇུག་རྟགས་སུ་བཀོད་པའི་མཚོན་སྦྱོར་ཡིན་པའི་ཕྱིར། གཉིས་པ་ཁྱད་མཚན་གྱི་མཚོན་སྦྱོར་ནི། ཐེག་ཆེན་གྱི་གཞི་ཤེས་ཀྱི་སྦྱོར་བ་དང་། ལམ་ཤེས་ཀྱི་སྦྱོར་བ་དང་། རྣམ་མཁྱེན་གྱི་སྦྱོར་བ་དང་གསུམ་སོ་སོར་མཚན་གཞིར་བཟུང་ནས། ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་པའི་སྦྱོར་བ་ཡིན་པར་མཚོན། བསམ་གྱིས་མི་ཁྱབ་པ་ལ་སོགས་པའི་ཆོས་ཀྱི་བདག་མེད་རྟོགས་པའི་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཡིན་པ་ཞེས་པའི་མཚོན་སྦྱོར་རྣམས་སོ། །དེ་ལྟར་ན་སྤྱིའི་མཚོན་སྦྱོར་གཉིས་དང་། བྱེ་བྲག་གི་མཚོན་སྦྱོར་དྲུག་སྟེ། རེ་ཞིག་བརྒྱད་བཤད་ལ། དེ་དག་ཀྱང་ཕྱེ་ན་བྱེ་བྲག་གི་མཚོན་སྦྱོར་སྔ་མ་གསུམ་པོ་དེ་མཚན་གཞི་བཅུ་དྲུག་པོའི་སྟེང་དུ་སོ་སོར་བཀོད་པས་བཅུ་དྲུག་འབྱུང་ཞིང་། དེ་དག་ལ་ཡང་རྟགས་འགོད་པ་ན། བྱེད་མཚན་སྔར་ལྟར་གྱི་སྟེང་རང་རང་གི་ཤེས་མཚན་བཅུ་དྲུག་སོ་སོར་ཕྱེ་ནས་བཀོད་པས་བཅུ་དྲུག་པ་ཚན་པ་བཅུ་དྲུག་ལ་ཉིས་བརྒྱ་དང་ལྔ་བཅུ་ང་དྲུག་འབྱུང་ཞིང་། དེ་དག་གི་སྟེང་དུ་ཁྱད་མཚན་གྱི་བྱེ་བྲག་གི་སྦྱོར་བ་གསུམ་ལ་བསམ་གྱིས་མི་ཁྱབ་པ་དང་། མི་མཉམ་པ་དང་། གཞལ་དུ་མེད་པ་ལ་སོགས་པའི་ཁྱད་མཚན་བཅུ་དྲུག་རྟགས་སུ་བཀོད་པའི་བཅུ་དྲུག་པ་ཚན་པ་གསུམ་ལ་བཞི་བཅུ་ཞེ་བརྒྱད་འབྱུང་བ་དང་། སྔར་གྱི་སྤྱི་སྦྱོར་གཉིས་བསྣན་པས། ཀུན་སྡོམ་པ་ལ་མཚོན་སྦྱོར་གསུམ་བརྒྱ་དང་དྲུག་འབྱུང་བར་ཤེས་པར་བྱའོ། །དཔེར་མཚོན་ན། ཉོན་མོངས་ཀྱི་དབེན་པའི་ངོ་བོ་ཉིད་མཚན་བཞི། ཐེག་ཆེན་གྱི་གཞི་ཤེས་ཀྱི་སྦྱོར་བ་ཡིན་པར་མཚོན། ཡུམ་ལ་བརྟེན་ནས་དེ་བཞིན་གཤེགས་པ་འབྱུང་བར་རྟོགས་པའི་རྟོགས་པ་དང་། ཕན་བདེ་སྐྱོབ་པའི་བྱེད་པ་གསུམ་དང་ལྡན་པའི་སེམས་དཔའི་རྣལ་འབྱོར་ཡིན་པ་ཞེས་པ་དང་། ཡང་མཚན་གཞི་དང་མཚོན་བྱེད་དེ་བཞིན་དུ་བྱས་ནས་ཕུང་པོ་དོན་དམ་དུ་འཇིག་པ་མེད་པར་རྟོགས་པའི་རྟོགས་པ་དང་། ཕན་བདེ་སྐྱོབས་པའི་བྱེད་པ་གསུམ་དང་ལྡན་པའི་སེམས་དཔའི་རྣལ་འབྱོར་ཡིན་པ་ཞེས་པ་ནས་སངས་རྒྱས་ཀྱི་དེ་བཞིན་ཉིད་རྟོགས་པ་དེ་གདུལ་བྱ་ལ་བསྟན་ཅིང་བཏགས་པ་ཤེས་པའི་ཤེས་རབ་དང་། ཕན་བདེ་སྐྱོབས་པའི་བྱེད་པ་གསུམ་དང་ལྡན་པའི་སེམས་དཔའི་རྣལ་འབྱོར་ཡིན་པར་ཞེས་པའི་བར་བཅུ་དྲུག་དང་། དེ་བཞིན་དུ་ངོ་བོ་ཉིད་གཉིས་པ་དང་གསུམ་པ་དང་བཞི་པ་གསུམ་སོ་སོར་མཚན་གཞིར་བཟུང་ནས། མཚོན་བྱ་དང་རྟགས་འགོད་ཚུལ་སྔར་ལྟར་བཅུ་དྲུག་པོ་མཚན་པ་རེ་རེ་དང་། བྱ་དཀའ་བའི་ངོ་བོ་ཉིད་ལ་སོགས་པ་ལྔ་མཚན་བཞིར་བཟུང་ནས། ལམ་ཤེས་ཀྱི་སྦྱོར་བ་ཡིན་པར་མཚོན། ཡུམ་ལ་བརྟེན་ནས་རྣམ་པར་ཐར་པའི་སྒོ་སྟོང་པ་ཉིད་རྟོགས་པའི་རྟོགས་པ་དང་། སྐྱབས་ལ་སོགས་པའི་བྱེད་པ་བདུན་དང་ལྡན་པའི་སེམས་དཔའི་རྣལ་འབྱོར་ཡིན་པ་ཞེས་པ་ནས། དོན་དམ་དུ་མཚན་ཉིད་མེད་པ་ཉིད་དུ་རྟོགས་པའི་རྟོགས་པ་དང་། སྐྱབས་ལ་སོགས་པའི་བྱེད་པ་བདུན་དང་ལྡན་པའི་སེམས་དཔའི་རྣལ་འབྱོར་ཡིན་ཞེས་པའི་བར་མཚན་གཞི་ལྔ་པོ་རེ་རེའི་སྟེང་དུ་ཡང་བཅུ་དྲུག་པ་ཚན་པོ་རེ་རེ་དང་། ཡང་དེ་བཞིན་དུ་དམིགས་པའི་ངོ་བོ་ཉིད་ལ་སོགས་པ་བདུན་སོ་སོར་མཚན་གཞིར་བཟུང་ནས། རྣམ་མཁྱེན་གྱི་སྦྱོར་བ་ཡིན་པར་མཚོན། མཐོང་ཆོས་ལ་བདེར་གནས་རྟོགས་པའི་རྟོགས་པ་དང་། གདུལ་བྱ་ལ་ཆོས་སྟོན་པའི་མཛད་པ་དང་ལྡན་པའི་སེམས་དཔའི་རྣལ་འབྱོར་ཡིན་པ་ཞེས་པ་ནས་འདུ་ཤེས་འགོག་པ་རྟོགས་པའི་རྟོགས་པ་དང་། གདུལ་བྱ་ལ་ཆོས་སྟོན་པའི་མཛད་པ་དང་ལྡན་པའི་སེམས་དཔའི་རྣལ་འབྱོར་ཡིན་པ་ཞེས་པའི་བར་མཚན་གཞི་བདུན་པོ་རེ་རེའི་སྟེང་དུ་ཡང་། བཅུ་དྲུག་པོ་ཚན་པ་རེ་རེ་སྦྱོར་བས་བྱེ་བྲག་གི་མཚོན་སྦྱོར་སྔ་མ་གསུམ་ལ་ཉིས་བརྒྱ་དང་ལྔ་བཅུ་ང་དྲུག་འབྱུང་བའི་རྒྱུ་མཚན་དེ་ཡིན་ཞིང་། ཁྱད་མཚན་གྱི་བྱེ་བྲག་གི་སྦྱོར་བ་ལ་བཞི་བཅུ་ཞེ་བརྒྱད་འབྱུང་ཚུལ་དང་། ཐེག་ཆེན་གྱི་གཞི་ཤེས་ཀྱི་སྦྱོར་བ་སོགས་གསུམ་སོ་སོར་མཚན་གཞིར་བཟུང་ནས། མཚོན་བྱ་སྔར་བཞིན་ལ། བསམ་གྱིས་མི་ཁྱབ་པའི་ཆོས་དབྱིངས་རྟོགས་པས་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཡིན་པ་ཞེས་དང་། མཉམ་པ་མེད་པའི་རྒྱུ་ཆོས་དབྱིངས་རྟོགས་པའི་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཞེས་པ་ནས། དགེ་བའི་བཤེས་གཉེན་གྱིས་ཡོངས་སུ་བཟུང་བ་དང་བཅས་པའི་ཆོས་དབྱིངས་རྟོགས་པ་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཡིན་པ་ཞེས་པ་དང་། མངོན་པར་ཞེན་པའི་རོ་མྱོང་བ་དང་ཆོས་དབྱིངས་རྟོགས་པས་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཡིན་པ་ཞེས་པའི་བར་བཅུ་དྲུག མཚན་གཞི་གསུམ་པོ་རེ་རེའི་སྟེང་དུ་སྦྱར་བས་བཅུ་དྲུག་ཚན་པ་གསུམ་འབྱུང་བའི་རྒྱུ་མཚན་དེ་ཡིན་ལ། འདི་ཉིད་ལས། ཆོས་ཀྱི་བདག་མེད་རྟོགས་པས་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཞེས་གསུངས་པ་ནི། ཆོས་དབྱིངས་རྟོགས་པས་ཁྱད་པར་དུ་བྱས་པ་ཞེས་པ་དང་། དོན་ཁྱད་པར་མེད་དེ། འཛིན་པ་ཆོས་ཀྱི་བདག་མེད་ལ་དགོངས་སོ། །དེ་ལྟར་ན་ཐེག་ཆེན་གྱི་སྦྱོར་བ་མཚོན་པ་ལ་ཤེས་མཚན་དང་བྱེད་མཚན་གང་རུང་གཅིག་བཀོད་ན། ཐབས་ཤེས་ཟུང་དུ་མི་འབྲེལ་བས། མཚོན་སྦྱོར་དུ་མི་འགྱུར་ལ། ཤེས་མཚན་དང་བྱེད་མཚན་ཟུང་འབྲེལ་རེ་བཀོད་པས། ཐབས་ཤེས་ཟུང་འཇུག་གི་སེམས་དཔའི་རྣལ་འབྱོར་དུ་འགྲོ་བས། དེས་ཐེག་ཆེན་གྱི་སྦྱོར་བ་མཚོན་ནུས་ཤིང་། རྒྱུ་མཚན་དེའི་ཕྱིར་ན་དེའི་བྱེད་སྒྲུབ་ཀྱི་དབང་དུ་བྱས་པའི་མཚན་ཉིད་ལ་ཤེས་མཚན་ཁྱད་མཚན་བྱེད་མཚན་གསུམ་དུ་འབྱུང་བའི་རྒྱུ་མཚན་དེ་ཡིན་ལ། འོན་ཀྱང་ཞི་བ་ཆའི་རྣམ་དབྱེ་འདི་ལྟར་གཅེས་ཏེ། ཤེས་མཚན་དང་བྱེད་མཚན་ཚོགས་པ་ནི་ཐེག་ཆེན་སྦྱོར་བའི་བྱེད་སྒྲུབ་ཀྱི་དབང་དུ་བྱས་པའི་མཚན་ཉིད་དངོས་ཡིན་མོད། ཤེས་མཚན་རྐྱང་པ་དང་། བྱེད་མཚན་རྐྱང་པ་ནི་ཚོགས་པའི་མིང་ཡ་གྱལ་ལ་བཏགས་པ་ལྟར། དེའི་བྱེད་སྒྲུབ་ཀྱི་དབང་དུ་བྱས་པའི་མཚན་ཉིད་བཏགས་པ་བར་འདོད་དགོས་སམ་སྙམ་སྟེ་རྐྱང་པས་ཐེག་ཆེན་གྱི་སྦྱོར་བ་མཚོན་མི་ནུས་པའི་ཕྱིར། ཁྱད་མཚན་སོ་སོས་ནི་ཐེག་དམན་གྱི་སྦྱོར་བ་ལས་ཁྱད་པར་དུ་འཕགས་པ་མཚོན་ནུས་པས། ཐེག་ཆེན་སྦྱོར་བའི་བྱེད་སྒྲུབ་ཀྱི་དབང་དུ་བྱས་པའི་མཚན་ཉིད་རང་སྐྱ་ཐུབ་པ་ཡིན་ནོ། །འདིར་ཁ་ཅིག སྦྱོར་བ་རང་གི་ངོ་བོ་མཚོན་པར་བྱེད་པ་ལ། ཤེས་མཚན་དང་། ཐབས་ཕྲིན་ལས་མཚོན་པར་བྱེད་པ་ལ་བྱེད་མཚན་བཀོད་པས་སྐྱོན་ཅི་ཡོད་སྙམ་ན། རྟགས་གསལ་ཆུ་ཐུབ་ཙམ་གྱི་མཚན་མཚོན་དུ་འགྲོ་ན་ཧ་ཅང་ཐལ་ཞིང་། སྦྱོར་བ་རང་གི་ངོ་བོ་མཚོན་པ་ལ་ཐབས་ཤེས་ཟུང་འབྲེལ་མི་དགོས་ན། སྦྱོར་བ་རང་གི་ངོ་བོ་དེ་ཐེག་ཆེན་གྱི་སྦྱོར་བ་མ་ཡིན་པར་འགྱུར་བ་དང་། ཐབས་དང་བྱེད་མཚན་དོན་འདྲ་བས། །རང་གིས་རང་མཚོན་པར་འགྱུར་རོ། །དེས་ན་ཐེག་ཆེན་སྦྱོར་བའི་ཤེས་མཚན་དང་། བྱེད་མཚན་གང་རུང་ཡིན་ན། དེའི་བྱེད་སྒྲུབ་ཀྱི་དབང་དུ་བྱས་པའི་མཚན་ཉིད་ཡིན་པས། མ་ཁྱབ་པར་ཤེས་པར་བྱའོ། །ལྔ་པ་དེ་ལ་བརྟེན་ནས་ཐོབ་པའི་ཐར་པ་ཆ་མཐུན་ནི། མདོར་བསྟན་དུ། ཐར་དང་ངེས་འབྱེད་ཆ་མཐུན་དང་ཞེས་པ་ལ་འཕྲོས་ནས། ཐེག་ཆེན་གྱི་ཐར་པ་ཆ་མཐུན་གང་ཞེ་ན། མཚན་མེད་རྟོགས་པའི་ཤེས་རབ་ཀྱིས་ཟིན་པའི་སྒོ་ནས། རྣམ་མཁྱེན་སྒྲུབ་པའི་ཐབས་ལ་མཁས་པའི་བྱང་སེམས་ལས་དང་པོ་པའི་མངོན་རྟོགས་དེ་རྣམ་རྫོགས་སྦྱོར་བར་གྱུར་པའི་ཐར་པ་ཆ་མཐུན་ཡིན་ནོ་ཞེས་པ་ནི། མཚན་མེད་རབ་ཏུ་སྦྱིན་ལ་སོགས། །ཞེས་སོགས་ཚིགས་བཅད་གཅིག་གིས་བསྟན། མཁས་པའི་ཚོགས་ལམ་དེ་དག་གང་ཞེ་ན། ཐེག་ཆེན་གྱི་ཚོགས་ལམ་ཁྱད་པར་ཅན་དུ་གྱུར་པའི་དད་པ་ནི་སངས་རྒྱས་ལ་སོགས་པའི་དཀོན་མཆོག་གསུམ་དད་པའི་ཡུལ་དུ་བྱེད་པ་ལ་མཁས་དེར་གྱུར་པའི་བརྩོན་འགྲུས་ནི་སྦྱིན་སོགས་ཕར་ཕྱིན་དྲུག་ཉམས་སུ་ལེན་པ་ལ་མཁས། དེར་འགྱུར་བའི་དྲན་པ་ནི་བསམ་པ་ཕུན་ཚོགས་མི་བརྗེད་པར་བྱེད་པ་ལ་མཁས། དེར་གྱུར་པའི་ཏིང་ངེ་འཛིན་ནི་འཁོར་གསུམ་དུ་རྣམ་པར་མི་རྟོག་པ་ལ་མཁས། དེར་གྱུར་བའི་ཤེས་རབ་ནི་ཆོས་ཐམས་ཅད་རྣམ་པ་ཐམས་ཅད་དུ་མི་དམིགས་པར་ཤེས་པ་ལ་མཁས་པ་ཡིན་ནོ། །ཞེས་པ་ནི། སངས་རྒྱས་སོགས་དམིགས་དད་པ་དང་། ཞེས་སོགས་ཚིགས་བཅད་ཕྱེད་དང་གཉིས་ཀྱིས་བསྟན། དེ་ལྟར་སངས་རྒྱས་སོགས་ཀྱི་ཡུལ་ལྔ་ལ་མཁས་པའི་ཚོགས་ལམ་ཁྱད་པར་ཅན་ཐོབ་པའི་བྱང་སེམས་ལ་དབང་པོ་རྣོ་རྟུལ་གྱི་བྱེ་བྲག་གིས། གནས་བླ་མེད་རྫོགས་བྱང་ལས་ཕྱིར་ལྡོག་མི་ལྡོག་གཉིས་སུ་ཡོད་དོ། །ཞེས་པ་ནི། རྫོགས་པའི་བྱང་ཆུབ་སོགས་རྐང་པ་གཉིས་ཀྱིས་བསྟན། དེས་ན་སངས་རྒྱས་སོགས་དམིགས་ཞེས་སོགས་ཀྱི་དངོས་བསྟན་གྱི་ཚོགས་ལམ་དང་། ཐེག་ཆེན་ཚོགས་ལམ་ཁྱད་པར་ཅན་དོན་གཅིག དེ་ཡིན་ན། འཛིན་པ་ཆོས་ཀྱི་བདག་མེད་རྟོགས་པས་ཁྱབ། སངས་རྒྱས་སོགས་ཀྱི་ཡུལ་ལྔ་ལ་མི་མཁས་པའི་ཐེག་ཆེན་གྱི་ཚོགས་ལམ་དང་། ཐེག་ཆེན་གྱི་ཚོགས་ལམ་ཕལ་པ་དོན་གཅིག དེ་ཡིན་ན་འཛིན་པ་ཆོས་ཀྱི་བདག་མེད་མ་རྟོགས་པས་ཁྱབ། དབྱེ་ན། གང་ཟག་གི་བདག་མེད་ཙམ་རྟོགས་པ་དང་། བཟུང་བ་ཆོས་ཀྱི་བདག་མེད་ཙམ་རྟོགས་པ་དང་། བདག་མེད་མ་རྟོགས་པའི་ཚོགས་ལམ་དང་གསུམ་དུ་ཡོད། ཚོགས་ལམ་ལ་མཉམ་རྗེས་ཀྱི་རྣམ་བཞག་མེད་དེ། སྟོང་ཉིད་ལ་སྒོམ་བྱུང་གཙོ་བོར་གྱུར་པའི་མཉམ་བཞག་མ་སྐྱེས་པའི་ཕྱིར་ན། རྗེས་ཐོབ་ཀྱང་འབྱུང་བ་མི་འཐད་དོ། །གཉིས་པ་སྒོམ་བྱུང་གཙོ་བོར་གྱུར་པའི་ཉམས་སྐྱེས་པའི་གནས་སྐབས་ཀྱི་སྒོམ་རིམ་ལ་ངེས་འབྱེད་ཆ་མཐུན་ནས་ཐབས་མཁས་སྦྱོར་བའི་བར་ལྔ་ལས། དང་པོ་ནི། ཐར་པ་ཆ་མཐུན་སྒོམ་པ་ལས་ངེས་འབྱེད་ཆ་མཐུན་སྐྱེ་བས། ཐར་པ་ཆ་མཐུན་གྱི་འོག་ཏུ་བྱང་སེམས་ཀྱི་སྦྱོར་ལམ་སྟོན་ལ། དེ་ལ་ཡང་དྲོད་སོགས་བཞི་ཡོད་པ་ལས། མཉམ་བཞག་གི་ངོ་བོར་གྱུར་པའི་དྲོད་སོགས་བཞི་ནི། སྐབས་དང་པོ་གསུམ་དུ་བསྟན་ཟིན་ནས་འདིར་རྗེས་ཐོབ་ཀྱི་ངོ་བོར་གྱུར་པའི་དྲོད་སོགས་བཞི་འཆད་པ་སྐབས་སུ་བབས་ལ། དེ་ཡང་དམིགས་པ་སེམས་ཅན་ཐམས་ཅད་ལ་དམིགས་ནས་རྣམ་པ་སེམས་མཉམ་པ་དང་། བྱམས་པའི་སེམས་དང་། ཕན་པའི་སེམས་ལ་སོགས་པ་བཅུ་པོ་གང་རུང་གིས་བསྡུས་པའི་ངེས་འབྱེད་ཆ་མཐུན་སྐབས་འདིའི་དངོས་བསྟན་གྱི་སྦྱོར་ལམ་དྲོད་ཀྱི་ངོ་བོ་ཡིན་ནོ། །ཞེས་པ་ནི། དྲོ་བ་རྣམས་ཀྱི་དམིགས་པ་འདིར། །ཞེས་སོགས་ཚིགས་བཅད་གཅིག་གིས་བསྟན། དེ་བཞིན་དུ་དམིགས་ཡུལ་སེམས་ཅན་ཐམས་ཅད་དགེ་སྡིག་གི་བླང་དོར་ལ་འགོད་པ་དང་། བླང་དོར་ལ་ཞུགས་པ་ལ་བསྔགས་པ་བརྗོད་པ་དང་། མཐུན་པར་བྱེད་པ་དང་གསུམ་པོ་གང་རུང་གིས་བསྡུས་པའི་ངེས་འབྱེད་ཆ་མཐུན་འདིར་བསྟན་སྦྱོར་ལམ་རྩེ་མོའི་ངོ་བོ་ཡིན་ནོ། །ཞེས་པ་ནི། བདག་ཉིད་སྡིག་པ་ལས་བཟློག་ཅིང་ཞེས་པ་ནས། རྩེ་གྱུར་ཞེས་པའི་བར་གྱིས་བསྟན། དེ་བཞིན་དུ་དམིགས་ཡུལ་སེམས་ཅན་ཀུན་ལ་དམིགས་ནས་རང་གཞན་གྱི་རྟེན་ཅན་གྱི་བདེན་པ་ཤེས་པ་ལ་འགོད་པ་སོགས་གསུམ་པོ་གང་རུང་གིས་བསྡུས་པའི་ངེས་འབྱེད་ཆ་མཐུན་འདིར་བསྟན་སྦྱོར་ལམ་བཟོད་པའི་ངོ་བོ་ཡིན་ནོ་ཞེས་པ་ནི་རྩེ་གྱུར་དེ་བཞིན་བཟོད་པ་ནི། རང་གཞན་རྟེན་ཅན་བདེན་ཤེས་པ། །ཞེས་པས་བསྟན། ཡང་དེ་བཞིན་དུ་དམིགས་ཡུལ་སེམས་ཅན་ཀུན་ལ་དམིགས་ནས་རང་གཞན་སྨིན་གྲོལ་ལ་འགོད་པའི་ངེས་འབྱེད་ཆ་མཐུན་འདིར་བསྟན་སྦྱོར་ལམ་ཆོས་མཆོག་གི་ངོ་བོ་ཡིན་ནོ་ཞེས་པ་ནི། ཆོས་མཆོག་དེ་བཞིན་སེམས་ཅན་རྣམས། །སྨིན་བྱེད་སོགས་ཀྱིས་ཤེས་པར་བྱ། །ཞེས་པས་བསྟན། དེ་ལྟར་བྱང་སེམས་ཀྱི་སྦྱོར་ལམ་ཐོབ་པ་ནས་ཕྱིར་མི་ལྡོག་པའི་དགེ་འདུན་དུ་འཇོག་པས། དེའི་འོག་ཏུ་གཉིས་པ་ཕྱིར་མི་ལྡོག་པའི་དགེ་འདུན་འཆད་པ་ལ། ཕྱིར་མི་ལྡོག་པའི་དགེ་འདུན་ངོས་བཟུང་བ་དང་། སྒྲུབ་བྱེད་ཀྱི་རྟགས་བཤད་པ་གཉིས། དང་པོ་ནི། སློབ་པ་ཕྱིར་མི་ལྡོག་པའི་ཚོགས། །ཞེས་པ་ལ་འཕྲོས་ནས། སློབ་པ་ཕྱིར་མི་ལྡོག་པའི་དགེ་འདུན་གང་ཞེ་ན། སྦྱོར་མཐོང་བསྒོམ་གསུམ་ལ་གནས་པའི་བྱང་སེམས་རྣམས་ཡིན་ནོ། །ཞེས་པ་ནི། ངེས་འབྱེད་ཡན་ལག་ནས་བཟུང་སྟེ། །ཞེས་སོགས་ཚིགས་བཅད་གཅིག་གིས་བསྟན། གཉིས་པ་ལ། སྦྱོར་ལམ་པ་ཕྱིར་མི་ལྡོག་པའི་རྟགས་སོགས་གསུམ་ལས། དང་པོ་ལ་ཉི་ཤུ་ཡོད་དོ་ཞེས་མདོར་བསྡུས་ནས་འཆད་པ་ནི། གཟུགས་ལ་སོགས་ལས་ལྡོག་སོགས་རྟགས། །ཞེས་སོགས་ཚིགས་བཅད་གཅིག་གིས་བསྟན། དེ་ལ་ཡང་དྲོད་ལ་གནས་པའི་བྱང་སེམས་ཕྱིར་མི་ལྡོག་པར་སྒྲུབ་པའི་གཏན་ཚིགས་བཅུ་གཅིག་ནི། གཟུགས་སོགས་ལ་བདེན་ཞེན་མངོན་འགྱུར་བ་ལྡོག་པ་དང་། ཤེས་ནས་དད་པ་ཐོབ་པས་དཀོན་མཆོག་གསུམ་གྱི་ཡོན་ཏན་ལ་ཐེ་ཚོམ་དང་བྲལ་བའི་དད་པ་ཐོབ་པ་དང་། མི་ཁོམ་པ་བརྒྱད་དུ་སྐྱེ་བ་མི་ལེན་པའི་སྨོན་ལམ་གྲུབ་པ་དང་། རང་ཉིད་དགེ་བ་བཅུ་ལ་གནས་ཤིང་གཞན་དག་ཀྱང་དེ་ལ་འགོད་པའི་སྙིང་རྗེ་དང་ལྡན་པ་དང་། སྦྱིན་སོགས་གཞན་དོན་དུ་བསྔོ་བའི་སྤྱོད་པ་ཁྱད་པར་ཅན་དང་ལྡན་པ་དང་། བདག་མེད་གཉིས་སོམ་ཉི་མེད་པར་རྟོགས་པ་དང་། སེམས་ཅན་ལ་བྱམས་པའི་ལུས་ངག་ཡིད་གསུམ་གྱི་སྒོ་ནས་གཞན་ལ་ཕན་པ་ལྷུར་ལེན་པ་དང་། སེམས་རྒོད་འགྱོད་ལ་སོགས་པའི་སྒྲིབ་པ་ལྔ་ཤས་ཆེ་བ་དང་མི་འགྲོགས་པའི་སྦྱོར་བ་ཕུན་ཚོགས་ཐོབ་པ་དང་། མ་རིག་པ་ལ་སོགས་པའི་བག་ལ་ཉལ་ཀུན་གྱི་གཉེན་པོ་སྟོང་ཉིད་སྒོམ་པ་ལ་གནས་པ་དང་། རྟག་ཏུ་སེམས་རྣམ་པར་མ་གཡེང་བའི་དྲན་ཤེས་བཞིན་དང་ལྡན་པ་དང་། གོས་སོགས་ལ་སྲོ་ཤིག་མེད་ཅིང་གཙང་སྦྲ་ཀུན་ཏུ་སྤྱོད་པ་དང་བཅུ་གཅིག་གོ་ཅེས་འཆད་པ་ནི། གཟུགས་ལ་སོགས་ལས་ལྡོག་པ་དང་། །ཞེས་པ་ནས། གོས་ལ་སོགས་པ་གཙང་བ་དང་། །ཞེས་པའི་བར་གྱིས་བསྟན། རྟགས་འགོད་པ་ནི། སྦྱོར་ལམ་དྲོད་རྗེས་ཐོབ་ལ་གནས་པའི་བྱང་སེམས་ཆོས་ཅན། གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་སྟེ། གཟུགས་སོགས་ལ་བདེན་ཞེན་མངོན་གྱུར་པ་ལྡོག་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་སེམས་དཔའ་ཡིན་པའི་ཕྱིར། ཞེས་འགོད་ལ། དེས་ཕྱི་མ་རྣམས་ལའང་འགྲེ། ཁ་ཅིག གཟུགས་སོགས་ལ་བདེན་ཞེན་མངོན་གྱུར་པ་ལྡོག་པའི་སེམས་དཔའ་ཡིན་པའི་ཕྱིར། ཞེས་འགོད་པ་མི་འཐད་དེ། ཉོན་སྒྲིབ་སྤངས་པའི་བྱང་སེམས་ཚོགས་ལམ་པ་དབང་རྟུལ་གྱིས་མ་ངེས་སོ། །རྩེ་མོའི་རྟགས་དྲུག་ནི། ལུས་ཀྱི་ནང་ལ་སྲིན་བུའི་རིགས་བརྒྱད་ཁྲི་མི་འབྱུང་བའི་དགེ་བའི་རྩ་བ་ཁྱད་པར་དུ་འཕགས་པ་ཐོབ་པ་དང་། ཉན་རང་གིས་ཡིད་ལ་བྱེད་པ་སོགས་ཀྱི་གྱ་གྱུའི་སེམས་དང་བྲལ་བའི་ཐེག་ཆེན་གྱི་དགེ་རྩ་རྣམ་པར་དག་པ་ཐོབ་པ་དང་། ཕྱག་དར་ཁྲོད་ལ་སོགས་པའི་སྦྱངས་པའི་ཡོན་ཏན་བཅུ་གཉིས་ཡང་དག་པར་ལེན་པ་དང་། སྦྱིན་སོགས་ཀྱི་མི་མཐུན་ཕྱོགས་སེར་སྣ་དང་ཚུལ་འཆལ་སོགས་སྤངས་པ་དང་། ཆོས་ཐམས་ཅད་རང་རང་གི་ཆོས་ཉིད་དང་ལྡན་པར་ཤེས་པ་དང་། སྙིང་རྗེས་གཞན་དོན་དུ་དམྱལ་བར་སྐྱེ་བ་དོན་དུ་གཉེར་བ་དང་དྲུག་གོ །ཞེས་འཆད་པ་ནི། །ལུས་ལ་སྲིན་བུ་རྣམས་མི་འབྱུང་། །ཞེས་པ་ནས། སེམས་ཅན་དོན་དུ་དམྱལ་འཚོལ་དང་། །ཞེས་པའི་བར་གྱིས་བསྟན། བཟོད་པའི་རྟགས་གཉིས་ནི། བདུད་ཀྱིས་ལམ་གཞན་དུ་དཀྲིར་མི་བཏུབ་པ་དང་། སངས་རྒྱས་ཀྱི་གསུང་དང་འགལ་བའི་ལམ་གཞན་སྟོན་པའི་བདུད་ལ་བདུད་ཉིད་དུ་རྟོགས་པ་དང་གཉིས་ཡིན་ལ། ཆོས་མཆོག་གི་རྟགས་གཅིག་ནི། འཁོར་གསུམ་ལ་མཚན་མར་འཛིན་པ་སྤངས་པའི་རྟག་ཏུ་སངས་རྒྱས་དགེས་པའི་སྤྱོད་པ་ཐོབ་པ་ཡིན་ནོ་ཞེས་པ་ནི། གཞན་གྱིས་དཀྲིར་བ་མི་བཏུབ་དང་། །ཞེས་པ་ནས། སངས་རྒྱས་དགེས་པའི་སྤྱོད་པ་སྟེ། །ཞེས་པའི་བར་གྱིས་བསྟན། རྟགས་ནི་ཉི་ཤུ་དེ་དག་གིས་ཞེས་པས་སྔར་གྱི་དེ་ཀུན་སྡོམ་པ་ལ་ཉི་ཤུ་ཡོད་པར་བསྟན། དྲོད་དང་རྩེ་མོ་བཟོད་བཅས་དང་། །ཆོས་མཆོག་རྣམས་ལ་གནས་པ་ནི། །ཞེས་པས་ཤེས་འདོད་ཆོས་ཅན་བསྟན། །རྫོགས་པའི་བྱང་ཆུབ་ལས་མི་ལྡོག །ཞེས་པས་སྒྲུབ་ཆོས་བསྟན་ནོ། །གཉིས་པ་མཐོང་ལམ་པ་ཕྱིར་མི་ལྡོག་གི་གཏན་ཚིགས་ལ། ཤེས་བཟོད་སྐད་ཅིག་མ་བཅུ་དྲུག་གིས་དྲངས་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་བཅུ་དྲུག་ཡོད་དོ། །ཞེས་མདོར་བསྡུས་ནས་འཆད་པ་ནི། མཐོང་བའི་ལམ་ལ་བཟོད་པ་དང་། ཞེས་སོགས་ཚིགས་བཅད་གཅིག་གིས་བསྟན། བཅུ་དྲུག་པོ་རྒྱས་པར་འཆད་པ་ནི། གཟུགས་སོགས་སུ་མངོན་པར་ཞེན་པའི་འདུ་ཤེས་ཟློག་པ་དང་། བདུད་ལས་མི་ཕྱེད་པས་བྱང་ཆུབ་ཀྱི་སེམས་བརྟན་པ་དང་། ཐབས་ཤེས་ཟུང་དུ་འབྲེལ་བས་ཐེག་དམན་ལས་སེམས་རྣམ་པར་ལོག་པ་དང་། སྟོང་ཉིད་རྟོགས་པས་བསམ་གཏན་དང་གཟུགས་མེད་ཀྱི་སྙོམས་འཇུག་སྒོམ་ཡང་དེ་དག་ཏུ་སྐྱེ་བ་མི་ལེན་པ་དང་། ལུས་སེམས་ཡང་བས་དགེ་བ་ལ་ཅི་འདོད་བསྐོལ་དུ་རུང་བ་དང་། མངོན་ཞེན་མེད་པར་འདོད་ཡོན་ལ་སྤྱོད་པའི་ཐབས་མཁས་དང་ལྡན་པ་དང་། རྟག་ཏུ་ཚངས་པར་སྤྱོད་པའི་ཚུལ་ལ་གནས་པ་དང་། རྟག་ཏུ་ལོག་འཚོ་སྤངས་ནས་ཡང་དག་པའི་འཚོ་བ་དང་ལྡན་པ་དང་། ཕུང་ཁམས་སྐྱེ་མཆེད་ལ་དངོས་པོར་ཞེན་པ་སྦྱོར་བ་དང་། ཕྱི་ནས་རྒྱུན་དུ་ཞེན་པ་རྗེས་སུ་སྦྱོར་བ་བཀག་པའི་རྟོགས་པ་དང་ལྡན་པ་དང་། ལམ་གྱི་བར་ཆད་དུ་གྱུར་པའི་ཆོས་ཉོན་མོངས་པ་དང་། རྣམ་རྟོག་ལ་སྦྱོར་བ་དང་རྗེས་སུ་སྦྱོར་བ་བཀག་པའི་རྟོག་པ་དང་ལྡན་པ་དང་། བྱང་ཆུབ་ཀྱི་རྒྱུ་ཚོགས་སྦྱིན་སོགས་ལ་དེ་གཉིས་བཀག་པའི་རྟོགས་པ་དང་ལྡན་པ་དང་། དབང་པོ་དང་དབང་རྟེན་དབང་པོའི་ཡུལ་སོགས་ཀྱི་གཡུལ་འགྱེད་པ་ལ་དེ་གཉིས་བཀག་པའི་རྟོགས་པ་དང་ལྡན་པ་དང་། སེར་སྣ་དང་འཆལ་ཚུལ་སོགས་ལ་སྦྱོར་དང་རྗེས་སུ་སྦྱོར་བ་བཀག་པའི་རྟོགས་པ་དང་ལྡན་པ་དང་། ཆོས་ཐམས་ཅད་རྣམ་ཐར་སྒོ་གསུམ་གྱི་ངོ་བོར་རྟོགས་པས་ལམ་གྱི་ཆོས་རྡུལ་ཙམ་ཡང་མི་དམིགས་པའི་རྟོགས་པ་དང་ལྡན་པ་དང་། རང་གིས་མཁྱེན་གསུམ་གྱི་སྦྱོར་བ་ལ་ངེས་པར་ཐོབ་པས་མཁྱེན་གསུམ་གྱི་རྣམ་པ་ལ་སྒོམ་པ་ལ་གནས་པ་དང་། རྣམ་མཁྱེན་གྱི་རྒྱུར་གྱུར་པའི་ཆོས་ཀྱི་དོན་དུ་སྲོག་གཏོང་བར་ནུས་པའི་སྙིང་སྟོབས་དང་ལྡན་པ་སྟེ། བཅུ་དྲུག་ནི་མཐོང་ལམ་གྱི་རྗེས་ཐོབ་ལ་གནས་པའི་བྱང་སེམས་ཕྱིར་མི་ལྡོག་ཏུ་སྒྲུབ་པའི་རྟགས་ཡང་དག་ཡིན་ནོ། །ཞེས་འཆད་པ་ནི། གཟུགས་སོགས་འདུ་ཤེས་ལྡོག་པ་དང་། ཞེས་པ་ནས། བློ་ལྡན་མཐོང་བའི་ལམ་གནས་ཀྱི། །ཕྱིར་མི་ལྡོག་པའི་རྟགས་དག་ཡིན། །ཞེས་པའི་བར་གྱིས་བསྟན། དེ་ཡང་གཏན་ཚིགས་འགོད་ན། མཐོང་ལམ་གྱི་རྗེས་ཐོབ་ལ་གནས་པའི་བྱང་སེམས་ཆོས་ཅན། གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་སྟེ། གཟུགས་སོགས་ལ་མངོན་པར་ཞེན་པའི་འདུ་ཤེས་ལྡོག་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་སེམས་དཔའ་ཡིན་པའི་ཕྱིར། ཞེས་དང་། བདུད་ལས་ཀྱིས་མི་བྱེད་པའི་བླ་མེད་བྱང་ཆུབ་ཀྱི་སེམས་བརྟན་པར་གནས་པའི་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་སེམས་དཔའ་ཡིན་པའི་ཕྱིར། ཞེས་སོགས་འགོད་པ་ཡིན་ནོ། འོ་ན་མདོར་བསྟན་དུ་ཤེས་བཟོད་སྐད་ཅིག་མ་བཅུ་དྲུག་རྟགས་སུ་བཤད་པ་དང་། འདིར་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པ་རྟགས་སུ་བཤད་པ་འགལ་ལོ་སྙམ་ན། །སྐྱོན་མེད་དེ། གཟུགས་སོགས་མཚན་འཛིན་གྱི་འདུ་ཤེས་ལྡོག་པ་སོགས་ཀྱི་རྗེས་ཐོབ་ལུས་ངག་གི་སྤྱོད་པ་བཅུ་དྲུག་པོ་འདྲེན་པའི་ནུས་པ་ཤེས་བཟོད་སྐད་ཅིག་མ་བཅུ་དྲུག་རིམ་བཞིན་ཐོབ་པས་ན། མཐོང་བའི་ལམ་ལ་བཟོད་པ་དང་། །ཞེས་སོགས་གསུང་བ་ཡིན་ལ། ཕྱིར་མི་ལྡོག་པའི་རྟགས་དངོས་ནི། ཤེས་བཟོད་སྐད་ཅིག་མ་བཅུ་དྲུག་གི་འབྲས་བུ་རྗེས་ཐོབ་ལུས་ངག་གི་སྤྱོད་པ་བཅུ་དྲུག་པོ་ལ་ངོས་འཛིན་པར་ཀུན་མཁྱེན་བླ་མ་བཞེད་པ་ནི་དཔྱོད་ལྡན་ཀུན་གྱི་སྙིང་གི་ག་འུར་འཆང་རིགས་ཏེ། འདིའི་ཐད་ཀྱི་དོན་གསལ་ལས། དེ་ལྟར་ན་བཟོད་པ་དང་བཅས་པའི་སྐད་ཅིག་མ་རྣམ་པ་བཅུ་དྲུག་གིས་བསྡུས་པ་འདི་རྣམས་ཡང་དག་པར་ཐོབ་པ་ན། རྟག་པ་འཇིག་རྟེན་པ་བཟུང་བ་དང་། འཛིན་པར་མངོན་པར་མ་ཞེན་པའི་རྣམ་པ་ཅན་རྗེས་ཐོབ་ཀྱི་སེམས་ཀྱིས་བསྡུས་པ་རང་དང་མཐུན་པའི་འབྲས་བུ་གཟུགས་ལ་སོགས་པའི་འདུ་ཤེས་ལྡོག་པ་ལ་སོགས་པ་བསྐྱེད་པའི་ཕྱིར། བྱང་ཆུབ་སེམས་དཔའ་མཐོང་བའི་ལམ་ལ་གནས་པའི་ཕྱིར་མི་ལྡོག་པའི་མཚན་ཉིད་དག་ཡིན་ནོ། །ཞེས་གསུངས་པའི་ཕྱིར། དེ་ལྟར་ན་བྱང་སེམས་ཀྱི་མཐོང་ལམ་མཉམ་བཞག་ཡེ་ཤེས་ཀྱི་ཁྱབ་ཀྱང་། མཐོང་ལམ་པ་ལ་མཉམ་བཞག་པས་མ་ཁྱབ་སྟེ། ས་དང་པོའི་རྗེས་ཐོབ་པ་ཀུན་མཐོང་ལམ་ཡིན་པའི་ཕྱིར། གསུམ་པ་སྒོམ་ལམ་པ་ཕྱིར་མི་ལྡོག་པའི་གཏན་ཚིགས་ལ་མདོར་བསྟན། རྒྱས་བཤད་གཉིས་ལས། དང་པོ་ནི། སྟོང་ཉིད་དང་མཚན་མ་མེད་པ་ལ་སོགས་པ་མངོན་སུམ་དུ་རྟོགས་པའི་སྒོམ་ལམ་མཉམ་བཞག་གིས་དྲངས་པའི་སྒྲོ་སྐུར་གྱི་མཐའ་གཉིས་ལས་གྲོལ་བའི་དོན་རྟོགས་པར་བྱེད་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་རྣམས་ཕྱིར་མི་ལྡོག་པའི་གཏན་ཚིགས་ཡིན་ནོ་ཞེས་པ་ནི། སྒོམ་པའི་ལམ་ནི་ཟབ་པ་སྟེ། །ཞེས་སོགས་ཚིགས་བཅད་གཅིག་གིས་བསྟན། གཉིས་པ་རྒྱས་བཤད་ལ། གཏན་ཚིགས་གང་ལ་ལྡན་པའི་གཞིར་གྱུར་པའི་སྒོམ་ལམ་ངོས་བཟུང་། དེ་ལ་རྩོད་པ་སྤངས་ཏེ་སྒོ་སྐུར་དང་བྲལ་བའི་ཚུལ་སྒྲུབ་པ། དེ་གྲུབ་པའི་སྒྲོ་སྐུར་དང་བྲལ་བའི་གཏན་ཚིགས་ཀྱི་དབྱེ་བ་དང་གསུམ་ལས། དང་པོ་ནི། བྱང་སེམས་ཀྱི་སྦྱོར་མཐོང་སྒོམ་གསུམ་མཉམ་བཞག་གི་གནས་སྐབས་སུ་མཐོང་ཟིན་གྱི་ཟབ་མོའི་དོན་ལ་སེམས་འཇལ་རྟོག་གསུམ་བྱེད་པའི་སྒོམ་ལམ་རྗེས་ཐོབ་ཡེ་ཤེས་དེ་སྒོམ་ལམ་པ་ཕྱིར་མི་ལྡོག་པའི་གཏན་ཚིགས་གང་ལ་ལྡན་པའི་གཞིར་གྱུར་པའི་སྒོམ་ལམ་གྱི་ངོ་བོ་ཡིན་ནོ་ཞེས་པ་ནི། ངེས་འབྱེད་ཡན་ལག་དང་མཐོང་བའི། །ཞེས་སོགས་ཚིགས་བཅད་གཅིག་གིས་བསྟན། དེ་ལྟ་བུའི་སྒོམ་ལམ་དེ་ལ་དབྱེ་ན། ཆུང་ངུའི་ཆུང་ངུ་ནས་ཆེན་པོའི་ཆེན་པོ་བར་དགུ་ཡོད་དེ། དེའི་རྒྱུ་སྒོམ་ལམ་མཉམ་བཞག་དེ་ལ་སྒོམ་སྤངས་ཆེན་པོའི་ཆེན་པོ་ལ་སོགས་པ་དགུའི་གཉེན་པོ་ཆུང་ངུའི་ཆུང་ང་ལ་སོགས་པ་དགུར་ཡོད་པའི་ཕྱིར། ཁྱབ་སྟེ། སྒོམ་ལམ་མཉམ་བཞག་རེ་རེའི་རྗེས་སུ་རྗེས་ཐོབ་རེ་རེ་རྒྱུན་ཆགས་སུ་འབྱུང་བ་ཡིན་པའི་ཕྱིར་ཞེས་པ་ནི། དེ་ནི་རྒྱུན་ཆགས་ཡིན་པའི་ཕྱིར། ཞེས་སོགས་ཚིགས་བཅད་གཅིག་གིས་བསྟན། འདིར་དཔྱོད་ལྡན་ལ་དོགས་པ་བཀོད་པ་ནི། གཉིས་པ་ནས་བཟུང་དགུ་པའི་མཉམ་བཞག་གི་རྗེས་སུ་རང་རང་རྗེས་ཐོབ་འཐད་ན་ཡང་བཅུ་པའི་བར་ཆད་མེད་ལམ་རྒྱུན་མཐའི་རྗེས། བཅུ་པའི་རྗེས་ཐོབ་འབྱུང་བ་འཐད་དམ་ཅི། ཞེས་པའོ། །གཉིས་པ་ལ། སྒྲོ་འདོགས་པའི་རྩོད་པ་སྤོངས་བ་དང་། སྐུར་པ་འདེབས་པའི་རྩོད་པ་སྤོང་བ་གཉིས་ལས། དང་པོ་ལ་གཉིས་ཏེ། བསོད་ནམས་གྲངས་མེད་སོགས་མི་སྐྱེད་པར་ཐལ་བའི་རྩོད་པ་སྤོང་བ་དང་། སྤང་གཉེན་ཉམས་འཕེལ་གྱི་བྱ་བ་མི་བྱེད་པར་ཐལ་བའི་རྩོད་པ་སྤོང་བའོ། །དང་པོ་ལ་རྩོད་པ་དངོས་ནི། གྲངས་མེད་ལ་སོགས་ཞེས་སོགས་རྐང་པ་གཉིས་དང་། རྩོད་པ་དེ་སྤངས་ནས་སྒྲོ་འདོགས་དང་བྲལ་བའི་ཚུལ་ནི་ཀུན་རྫོབ་ཏུ་ནི་ཞེས་སོགས་རྐང་པ་གཉིས་ཀྱིས་བསྟན། གཉིས་པ་ལ་ཡང་སྔར་ལྟར་རྩོད་པ་དངོས་ནི། དངོས་པོ་བརྗོད་དུ་མེད་པ་ལ། ཞེས་སོགས་ཚིགས་བཅད་གཅིག་གིས་བསྟན། རྩོད་པ་དེ་སྤངས་ནས་སྒྲོ་འདོགས་དང་བྲལ་བའི་ཚུལ་ནི། བྱང་ཆུབ་ཇི་ལྟར་དེ་བཞིན་དུ་ཞེས་སོགས་ཚིགས་བཅད་གཅིག་གིས་བསྟན། གཉིས་པ་སྐུར་འདེབས་ཀྱི་རྩོད་པ་སྤོང་བ་ལ། རྩོད་པ་དངོས་ནི། སེམས་ནི་སྔ་མས་ཞེས་སོགས་རྐང་པ་གཉིས་ཀྱིས་བསྟན། དེ་སྤོང་བ་ནི། མར་མེའི་དཔེ་ཡི་ཚུལ་གྱིས་ནི། །ཞེས་སོགས་རྐང་པ་གཉིས་ཀྱིས་བསྟན། གསུམ་པ་སྒྲོ་སྐུར་དང་བྲལ་བའི་གཏན་ཚིགས་ཀྱི་དབྱེ་བ་ནི། སྒོམ་པའི་ལམ་ནི་ཟབ་པ་སྟེ་ཞེས་སོགས་ལ་འཕྲོས་ནས་སྒོམ་ལམ་པ་ཕྱིར་མི་ལྡོག་པའི་གཏན་ཚིགས་དེ་ཟབ་པ་ཡིན་ན། དེ་ལ་དབྱེ་ན་དུ་ཞེ་ན། སྐྱེ་བ་ཟབ་པ་དང་། འགག་པ་ཟབྎ དེ་བཞིན་ཉིདྎ ཤེས་བྱྎ ཤེས་པྎ སྤྱོད་པྎ གཉིས་མེདྎ ཐབས་ལ་མཁས་པ་ཟབ་པ་དང་བརྒྱད་ཡོད་དོ་ཞེས་པ་ནི། སྐྱེ་བ་དང་ནས་ཞེས་པ་ནས། །ཐབས་ལ་མཁས་པ་ཟབ་པ་ཉིད། །ཅེས་པའི་བར་གྱིས་བསྟན། གཏན་ཚིགས་འགོད་ན། སྒོམ་ལམ་རྗེས་ཐོབ་ལ་གནས་པའི་སེམས་དཔའ་ཕ་རོལ་པོ་འདི་ཆོས་ཅན། གནས་སྐབས་རྫོགས་བྱང་ལས་ཕྱིར་མི་ལྡོག་སྟེ། སྐྱེ་བ་ཟབ་པའི་ཆོས་ཉིད་མངོན་སུམ་དུ་རྟོགས་པའི་སྒོམ་ལམ་མཉམ་བཞག་གིས་དྲངས་པས་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་ཕྱིར་ཞེས་པ་ནི་འདིར་བསྟན་གྱི་གཏན་ཚིགས་དང་པོ་ཡིན་ཞིང་། དེས་ཕྱི་མ་བདུན་ལའང་རིགས་འགྲེའོ། །དེ་ལྟར་ན་བསྟན་བཅོས་རྩ་བའི་དངོས་བསྟན་ལ་ཕྱིར་མི་ལྡོག་པ་སྒྲུབ་ཆོས་སུ་བྱེད་པའི་གཏན་ཚིགས་བཞི་བཅུ་ཞེ་བཞི་ཡོད་ཅིང་། དེ་དག་ཀུན་ཀྱང་འབྲས་རང་མ་དམིགས་པའི་གཏན་ཚིགས་གསུམ་གྱི་ནང་ནས་མ་དམིགས་པའི་གཏན་ཚིགས་དང་། དགག་རྟགས་སྒྲུབ་རྟགས་གཉིས་ཀྱི་ནང་ནས་དགག་རྟགས་ཡིན་ཏེ། དགག་སྒྲུབ་ཆོས་སུ་བྱེད་པའི་རྟགས་ཡང་དག་ཡིན་པའི་ཕྱིར་ཏེ། གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་པ་སྒྲུབ་ཆོས་སུ་བྱེད་པའི་རྟགས་ཡང་དག་གང་ཞིག དེ་དགག་པ་ཡིན་པའི་ཕྱིར། འདིར་ཀུན་མཁྱེན་བླ་མས། སློབ་དཔོན་གྱི་འགྲེལ་ཆེན་དང་། འགྲེལ་པ་དོན་གསལ་གྱི་ལུང་དྲངས་ནས། འབྲས་བུའི་གཏན་ཚིགས་ཞེ་བཞི་དང་། རང་བཞིན་གྱི་གཏན་ཚིགས་ཞེ་བཞི་དང་། མ་དམིགས་པའི་གཏན་ཚིགས་ཞེ་བཞི་བཞེད་པས། ཀུན་སྡོམ་པས་ཕྱིར་མི་ལྡོག་པའི་གཏན་ཚིགས་བརྒྱ་དང་སུམ་ཅུ་སོ་གཉིས་སོ། །དེ་ཡང་གཏན་ཚིགས་དང་པོ་ལ་དཔེར་མཚོན་ན། གཟུགས་སོགས་ལ་བདེན་ཞེན་མངོན་འགྱུར་བ་ལྡོག་པའི་རྗེས་ཐོབ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་སེམས་དཔའ་ཕ་རོལ་པོ་འདི་ཆོས་ཅན། སྟོང་ཉིད་ལ་སྒོམ་བྱུང་གཙོ་བོར་གྱུར་པའི་མཉམ་བཞག་སྔོན་སོང་ཡིན་ཏེ། དེས་དྲངས་པའི་རྗེས་ཐོབ་ཏུ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་ཕྱིར་ཞེས་པ་ནི་འབྲས་རྟགས་སོ། །དེ་བཀོད་པའི་རྒོལ་བ་དེའི་ངོ་བོར་དེ་སྐོར་གྱི་སྒྲུབ་བྱ་གྲུབ་ནས་ཡང་གང་ཟག་དེ་ཆོས་ཅན། ཐེག་པ་གཞན་གྱི་བར་མ་ཆོད་པར་རྫོགས་པའི་བྱང་ཆུབ་འབྱུང་དུ་རུང་སྟེ། སྟོང་ཉིད་ལ་སྒོམ་བྱུང་གཙོ་བོར་གྱུར་པའི་མཉམ་བཞག་གི་རྟོགས་པ་ཚང་བའི་ཕྱིར། ཞེས་པ་ནི་རང་བཞིན་གྱི་རྟགས་སོ། །དེ་བཀོད་པས་དེ་སྐོར་གྱི་སྒྲུབ་བྱ་ངེས་པ་ན་ཡང་གང་ཟག་དེ་ཆོས་ཅན། གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་སྟེ། ཐེག་པ་གཞན་གྱིས་བར་མ་ཆོད་པར་རྫོགས་པའི་བྱང་ཆུབ་འབྱུང་རུང་ཡིན་པའི་ཕྱིར། ཞེས་པ་ནི་མི་དམིགས་པའི་རྟགས་སོ། །དེ་བཞིན་དུ་ཐེ་ཚོམ་སྤངས་པ་དང་། མི་དལ་བ་སྤང་པ་སོགས་ཀྱི་རྗེས་ཐོབ་ཏུ་ལུས་ངག་གི་སྤྱོད་པ་ཁྱད་པར་ཅན་དང་ལྡན་པའི་སེམས་དཔའ་ཕ་རོལ་པོ་ཆོས་ཅན་དུ་བཟུང་ནས་སྔར་ལྟར་གཏན་ཚིགས་གསུམ་གསུམ་འགོད་པའི་ཚུལ་རང་གི་བློས་དཔྱད་དེ་ཤེས་པར་བྱའོ། །དེ་ལྟར་བཤད་པའི་གཏན་ཚིགས་གསུམ་རྒོལ་བའི་རྒྱུན་གཅིག་ལ་རིམས་ཅན་དུ་བཀོད་ན། ཕྱི་མ་ཕྱི་མའི་ཕྱོགས་ཆོས་སྒྲུབ་བྱེད་དུ་སྔ་མ་སྔ་མ་བཀོད་པ་ཡིན་གྱིས། རྒོལ་བ་དེའི་ངོ་བོར་སེམས་དཔའ་ཕ་རོལ་པོ་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་དངོས་ནི། གཏན་ཚིགས་གསུམ་པ་ཉིད་ཡིན་ཏེ། རྒོལ་བ་དེའི་ངོ་བོར་གཏན་ཚིགས་སྔ་མ་སེམས་དཔའ་ཕ་རོལ་པོ་ཕྱིར་མི་ལྡོག་ཏུ་སྒྲུབ་པའི་རྟགས་ཡང་དག་ཏུ་སོང་ན། ཕྱི་མ་གཉིས་གྲུབ་ཟིན་སྒྲུབ་པའི་གཏན་ཚིགས་སུ་འགྱུར་བའི་ཕྱིར། ཡང་གྲོལ་བ་སོ་སོ་ལ་ལྟོས་ནས་གཏན་ཚིགས་སྔ་མ་དེ་ཙམ་སེམས་དཔའ་ཕ་རོལ་པོ་ཕྱིར་མི་ལྡོག་ཏུ་སྒྲུབ་པའི་རྟགས་ཡང་དག་ཏུ་སོང་བ་ཡང་ཡོད། གཉིས་པ་དེ་ཙམ་དེར་སོང་བ་ཡང་ཡོད། གསུམ་པ་དེ་ཙམ་དེར་སོང་བ་ཡང་ཡོད་པས། དེའི་ཚེ་ན་འགོད་ཡུལ་གྱི་རྒོལ་བ་དེའི་ངོར་གང་རྟགས་ཡང་དག་ཏུ་འགྲོ་བའི་གཏན་ཚིགས་གང་རུང་ཅིག་བཀོད་པས་མཆོག་གིས། གསུམ་ཀ་འགོད་མི་དགོས་པ་ནི་གནད་ཀྱི་དོན་ནོ། །དེས་ན་སྔར་བཀོད་པའི་གཏན་ཚིགས་དང་པོ་གཉིས་སྤྱིར་འབྲས་བུའི་རྟགས་ཡང་དག་དང་རང་བཞིན་གྱི་རྟགས་ཡང་དག་ཡིན་ཏེ། རིམ་བཞིན་རྒྱུ་སྔོན་སོང་སྒྲུབ་དང་། རྒྱུ་ཚོགས་གྲངས་ཚང་གི་རྟགས་ལས་འབྲས་བུ་འབྱུང་རུང་དུ་སྒྲུབ་པའི་རྟགས་ཡང་དག་ཡིན་པའི་ཕྱིར། འོན་ཀྱང་དེ་ལྟར་བཀོད་པའི་ཚེ་དེ་དང་དེ་སེམས་དཔའ་ཕ་རོལ་པོ་གནས་སྐབས་རྫོགས་བྱང་ལས་ཕྱིར་མི་ལྡོག་ཏུ་སྒྲུབ་པའི་མ་དམིགས་པའི་རྟགས་ཡང་དག་ཡིན་ཏེ། དེ་སྒྲུབ་བྱའི་དགག་རྟགས་ཡིན་པའི་ཕྱིར། དེ་ལྟར་ན་བྱང་སེམས་སྦྱོར་ལམ་པ་སོགས་ཀྱི་སེམས་དཔའ་ཕ་རོལ་པོ་ཕྱིར་མི་ལྡོག་ཏུ་སྒྲུབ་པའི་རྟགས་ཡང་དག་ལ། འབྲས་རང་མ་དམིགས་པའི་རྟགས་གསུམ་དུ་ཡོད་ཀྱང་། དེ་སྒྲུབ་ཀྱི་འབྲས་རང་གི་རྟགས་ཡང་དག་མེད་པར་ཤེས་པར་བྱ་སྟེ། དེ་སྒྲུབ་ཀྱི་རྟགས་ཡང་དག་ཡིན་ན། དེ་སྒྲུབ་ཀྱི་དགག་རྟགས་ཡང་དག་ཡིན་དགོས་པའི་ཕྱིར། འདི་འདྲའི་རིགས་ཅན་དཔལ་ཆོས་ཀྱི་གྲགས་པའི་གཞུང་ལུགས་ན་མང་དུ་བཤད་པས། དེ་བཞིན་འདིར་ཡང་སྦྱོར་ཤེས་ན་བློ་གྲོས་ཀྱི་མིག་ཕྱེ་བར་འགྱུར་རོ། །འདིར་ཡང་ཉང་སྟོད་བཀའ་ཆེན་པས། ཕྱིར་མི་ལྡོག་པའི་རྟགས་ཀྱི་མཚན་ཉིད་སྟོང་ཉིད་ལ་སྒོམ་བྱུང་གཙོ་བོར་གྱུར་པའི་སྟོབས་ཀྱིས་ཐོབ་པའི་ཡོན་ཏན་གང་ཞིག རང་གང་ལ་ལྡན་པའི་བྱང་སེམས་གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་པར་སྒྲུབ་ནུས་པ། དབྱེ་ན་སྦྱོར་ལམ་པ་ཕྱིར་མི་ལྡོག་ཏུ་སྒྲུབ་པའི་གཏན་ཚིགས་སོགས་གསུམ་དུ་ཕྱེ་ནས་སོ་སོའི་མཚན་ཉིད་ཀྱང་ཕལ་ཆེར་སྔ་མ་བཞིན་ལ་རང་གང་ལ་ལྡན་པའི་བྱང་སེམས་སྦྱོར་ལམ་པ་སོགས་དེ་དང་དེ་གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་ཏུ་སྒྲུབ་ནུས་པ་ཞེས་སྦྱོར་བ་མཛད་དོ། །དེ་ནི་མི་འཐད་དེ། ཡོན་ཏན་གང་ལ་ལྡན་པའི་གང་ཟག་དང་། ལྡན་བྱའི་ཡོན་ཏན་གཉིས་སོ་སོར་མ་ཕྱེ་བའི་སྐྱོན་གནས་པའི་ཕྱིར། ཇི་ལྟར་ན་སྟོང་ཉིད་ལ་སྒོམ་བྱུང་གཙོ་བོར་གྱུར་པའི་སྟོབས་ཀྱིས་ཐོབ་པའི་ཡོན་ཏན་དེས་རང་གང་ལ་ལྡན་པའི་བྱང་སེམས་སྦྱོར་ལམ་པ་སོགས་གནས་སྐབས་བླ་མེད་རྫོགས་བྱང་ལས་ཕྱིར་མི་ལྡོག་པར་སྒྲུབ་ནུས་སམ་མི་ནུས། མི་ནུས་ན་མཚན་ཉིད་དེ་མི་འཐད་པར་འགྱུར་ཞིང་། སྒྲུབ་ནུས་ན་དེ་ལྟ་བུའི་ཡོན་ཏན་དེ་རང་གང་ལ་ལྡན་པའི་བྱང་སེམས་སྦྱོར་ལམ་པ་དེ་ལྟར་དུ་སྒྲུབ་པའི་རྟགས་ཡང་དག་ཏུ་ཐལ། དེ་ལྟ་བུའི་ཡོན་ཏན་དེས་དེ་དེ་ལྟར་དུ་སྒྲུབ་ནུས་པ་གང་ཞིག དེ་ལྟ་བུའི་ཡོན་ཏན་དེ་ཕྱིར་མི་ལྡོག་པའི་རྟགས་ཡིན་པའི་ཕྱིར། རྟགས་གཉིས་ཀ་ཁས། གོང་དུ་འདོད་ན། དེ་ལྟ་བུའི་ཡོན་ཏན་ཆོས་ཅན། རང་གང་ལ་ལྡན་པའི་བྱང་སེམས་སྦྱོར་ལམ་པ་དེ་ཁྱོད་ཡིན་པར་ཐལ། ཁྱོད་དེ་དེ་ལྟར་དུ་སྒྲུབ་པའི་རྟགས་ཡང་དག་ཡིན་པའི་ཕྱིར། འདོད་ན། དེ་ལྟ་བུའི་ཡོན་ཏན་གང་ལ་ལྡན་པའི་བྱང་སེམས་སྦྱོར་ལམ་པ་ཆོས་ཅན། དེ་ལྟ་བུའི་ཡོན་ཏན་མ་ཡིན་པར་ཐལ། དེ་ལྟ་བུའི་ཡོན་ཏན་དང་ལྡན་པའི་རྟེན་གྱི་གང་ཟག་ཡིན་པའི་ཕྱིར། དེས་ན་སྦྱོར་མཐོང་སྒོམ་གསུམ་ལ་གནས་པའི་བྱང་སེམས་རྣམས་ཕྱིར་མི་ལྡོག་པའི་རྟགས་ཀྱི་ཤེས་འདོད་ཆོས་ཅན་དུ་བཤད་པས། རྟགས་ཏེ་བཟུང་བྱ་ལ་ཡང་ཕྱིར་མི་ལྡོག་པའི་རྟགས་སྟོན་པའི་གཞུང་ཚིག་སོ་སོས་དངོས་སུ་བསྟན་པའི་ཡོན་ཏན་དེ་དང་ལྡན་པའི་སེམས་དཔའ་འམ། ཡོན་ཏན་དེ་དང་ལྡན་པའི་རྟགས་སུ་འགོད་དགོས་པ་ཡིན་ནོ། །གསུམ་པ་སྲིད་ཞི་མཉམ་ཉིད་ཀྱི་སྦྱོར་བ་ལ། ངོ་བོ་ངོས་བཟུང་བ་དང་། ཀླན་ཀ་སྤངས་པ་གཉིས། དང་པོ་ནི། སྲིད་དང་ཞི་བ་མཉམ་ཉིད་དང་ཞེས་པ་ལ་འཕྲོས་ནས། དེའི་སྦྱོར་བ་གང་ཞེ་ན། འཁོར་འདས་ལ་བཟང་ངན་ཐ་དད་དུ་འཛིན་པའི་རྣམ་རྟོག་སྤངས་པའི་དག་སའི་རྗེས་ཐོབ་ཀྱི་ཉམས་ལེན་དེ་སྲིད་ཞི་མཉམ་ཉིད་སྦྱོར་བའི་ངོ་བོ་ཡིན་ནོ། །ཞེས་པ་ནི་ཆོས་རྣམས་རྨི་ལམ་འདྲ་བའི་ཕྱིར། །སྲིད་དང་ཞི་བ་མི་རྟོག་པར། །ཞེས་པས་བསྟན། འདིར་ཁ་ཅིག་གིས། ཡུལ་ཅན་སྲིད་ཞི་མཉམ་ཉིད་ཀྱི་སྦྱོར་བའི་མཚན་ཉིད། ཡུལ་འཁོར་འདས་ངོས་བཟུང་བ་ཞེས་པའི་ས་བཅད་མཛད་པ་ནི་མི་འཐད་དེ། འཁོར་འདས་གཉིས་དང་སྲིད་ཞི་མཉམ་ཉིད་ཀྱི་སྦྱོར་བ་དེ་ཡུལ་ཡུལ་ཅན་མ་ཡིན་པའི་ཕྱིར་ཏེ། འཁོར་འདས་མཉམ་པ་ཉིད་དང་སྦྱོར་བ་དེ་ཡུལ་ཡུལ་ཅན་དུ་འཐད་པའི་ཕྱིར་ཏེ། དེའི་སྦྱོར་བ་དེའི་འཛིན་སྟངས་ཀྱི་ཡུལ་གྱི་གཙོ་བོ་ཡིན་པའི་ཕྱིར། མདོར་ན་སྲིད་པ་ལ་དོར་བྱ་དང་། ཞི་བ་ལ་བླང་བྱར་མི་རྟོག་པའི་སྒོམ་པའི་དག་སའི་རྣལ་འབྱོར་དང་། སྲིད་ཞི་མཉམ་ཉིད་ཀྱི་སྦྱོར་བ་དོན་གཅིག་ཡིན་ཞིང་། འདི་ནི་ཚོགས་གཉིས་ཀྱི་ནང་ཚན་དུ་གྱུར་པའི་ཡེ་ཤེས་ཀྱི་ཚོགས་ཡིན་ཏེ། འདི་ལ་དགོངས་ནས། ཆོས་སྐུའི་རྒྱུ་སྲིད་ཞི་མཉམ་ཉིད་ཀྱི་སྦྱོར་བ་ཞེས་གསུངས་པ་ཡིན་ནོ། །འདིའི་ས་མཚམས་ནི། དག་པ་ས་གསུམ་གྱི་རྗེས་ཐོབ་ན་ཡོད་དེ། དག་སའི་མཉམ་བཞག་རྣམས་ནི་ཆོས་ཉིད་སྤྲོས་བྲལ་རྩེ་གཅིག་ཏུ་མཉམ་པར་བཞག་པ་ཡིན་པས། འཁོར་འདས་ལ་བླང་དོར་ཐ་དད་དུ་མི་རྟོག་པར་སྒོམ་པའི་དག་སའི་རྣལ་འབྱོར་དེར་མི་འབྱུང་ཞིང་། རྗེས་ཐོབ་ཏུ་འབྱུང་བ་ཐ་དད་པ་ཡིན་ནོ། །དེ་ལྟར་ན་འཁོར་འདས་ལ་བླང་དོར་ཐ་དད་དུ་མི་རྟོག་པའི་སྦྱོར་བ་དང་། སྲིད་ཞི་མཉམ་ཉིད་དུ་རྟོགས་པའི་སྦྱོར་བ་ཡིན་ན། སྲིད་ཞི་མཉམ་ཉིད་ཀྱི་སྦྱོར་བ་ཡིན་པས་མ་ཁྱབ་སྟེ། གཉིས་ཀ་ལ་བྱང་སེམས་དང་པོ་པའི་རྒྱུད་ཀྱི་མཁྱེན་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། འཁོར་འདས་ལ་བླང་དོར་ཐ་དད་དུ་འཛིན་པ་མེད་པའི་སྦྱོར་བ་ཡིན་པའི་ཕྱིར། ཐེག་ཆེན་འཕགས་པའི་རྒྱུད་ཀྱི་སྦྱོར་བ་ཡིན་པའི་ཕྱིར་ཏེ། བྱང་འཕགས་ཀྱི་མཁྱེན་པ་ཡིན་པའི་ཕྱིར། གོང་གི་གཉིས་པ་མ་གྲུབ་ན། དེར་ཐལ། སྲིད་ཞི་མཉམ་ཉིད་མངོན་སུམ་དུ་རྟོགས་པའི་སྦྱོར་བ་ཡིན་པའི་ཕྱིར་ཏེ། བྱང་འཕགས་ཀྱི་རྒྱུད་ཀྱི་སྦྱོར་བ་ཡིན་པའི་ཕྱིར། ཁྱབ་སྟེ། སྲིད་ཞི་མཉམ་ཉིད་མངོན་སུམ་དུ་རྟོགས་པའི་མ་མཐའ་ས་དང་པོ་ནས་འཇོག་པའི་ཕྱིར། གཉིས་པ་ཀླན་ཀ་སྤངས་པ་ནི། ལས་མེད་ལ་སོགས་ཀླན་ཀ་ཡི། །ལན་ནི་ཇི་སྐད་བཤད་པར་ཟད། །ཞེས་པས་བསྟན་ནོ། །བཞི་པ་གཟུགས་སྐུའི་རྒྱུ་ཞིང་དག་པའི་སྦྱོར་བ་ནི། ཞིང་དག་བླ་ན་མེད་པ་ནི། །ཞེས་པ་ལ་འཕྲོས་ནས། ཞིང་དག་པའི་སྦྱོར་བ་ལ་དབྱེ་ན་དུ་ཞེ་ན། དེ་ལ་དབྱེ་ན། བཅུད་ཀྱི་ཞིང་དག་པའི་སྦྱོར་བ་དང་། སྣོད་ཀྱི་ཞིང་དག་པའི་སྦྱོར་བ་གཉིས་སུ་ཡོད་དོ། །ཞེས་པ་ནི། སེམས་ཅན་འཇིག་རྟེན་དེ་བཞིན་དུ། །ཞེས་སོགས་ཚིགས་བཅད་གཅིག་གིས་བསྟན། འདིའི་མཚན་ཉིད་ནི་རང་ལ་སྣང་བའི་ཞིང་ཁམས་དག་པ་རབ་འབྱམས་འབའ་ཞིག་ཏུ་འཆར་བའི་ཆེད་དུ་མ་དག་པའི་ཞིང་སྦྱོང་བར་བྱེད་པའི་དག་སའི་རྗེས་ཐོབ་པའི་རྣལ་འབྱོར་དེའོ། །འདི་ནི་གཟུགས་སྐུའི་རྒྱུའི་གཙོ་བོ་ཡིན་པས། བསོད་ནམས་ཀྱི་ཚོགས་སུ་ཤེས་པར་བྱའོ། །དེ་ལྟར་ན་གཞུང་རྩ་བར། སྦྱོར་བ་སྔ་མ་དེའི་ངོ་བོའི་སྒོ་ནས་བསྟན། འདི་དབྱེ་བའི་སྒོ་ནས་བསྟན་ཞིང་། ཞིང་དག་སྦྱོར་བ་གཉིས་ཀ་ཡང་ཆ་མཐུན་ཙམ་དུ་མ་དག་ས་བདུན་ཡོད་དེ། མ་དག་པའི་སའི་གནས་སྐབས་ན་སྣོད་བཅུད་ཀྱི་ཞིང་སྦྱོང་བའི་ཡོངས་སྦྱོངས་བཤད་པའི་ཕྱིར། དེ་ལྟར་ན་མ་དག་སའི་ཞིང་སྦྱོང་བའི་ཡོངས་སྦྱོང་དེ་ཞིང་སྦྱོང་བའི་སྦྱོར་བ་ཡིན་ལ། ཞིང་དག་པའི་སྦྱོར་བ་མ་ཡིན་པར་ཤེས་པར་བྱ་སྟེ། ཞིང་དག་པའི་སྦྱོར་བ་ནི། རང་གང་དུ་འཚང་རྒྱ་བའི་སངས་རྒྱས་ཀྱི་ཞིང་དངོས་སུ་སྒྲུབ་པ་ལ་ཉེ་བའི་སྦྱོར་བ་ཡིན་པས་སོ། །ལྔ་པ་ཕྲིན་ལས་ཀྱི་རྒྱུ་ཐབས་མཁས་སྦྱོར་བ་ནི། འདི་ནི་ཐབས་མཁས་བཅས་པ་ཡིན། །ཞེས་པ་ལ་འཕྲོས་ནས། ཐབས་མཁས་སྦྱོར་བ་གང་ཞེ་ན། །དེ་ལ་བཅུར་ཡོད་དེ། བདུད་བཞི་ལས་འདས་པའི་ཐབས་ལ་མཁས་པའི་སྦྱོར་བ་དང་། འགོག་པར་ལྷུང་བ་ལ་མི་གནས་པའི་དང་། སྔོན་གྱི་སྨོན་ལམ་གྱི་བཤུགས་ལས་འཕངས་པའི་ངང་། ཐེག་ཆེན་ལམ་གྱི་ཐུན་མོང་མིན་པའི་མཚན་ཉིད་ཀྱི་དང་། དམན་པའི་འབྲས་བུ་སྔོན་དུ་བྱེད་པ་ལ་མ་ཆགས་པའི་དང་། རྣམ་པར་ཐར་པའི་སྒོ་སྟོང་པ་ཉིད་ཀྱི་དང་། མཚན་མ་མེད་པའི་དང་། སྨོན་པ་མེད་པའི་དང་། ཕྱིར་མི་ལྡོག་པའི་རྟགས་ཀྱི་དང་། ཡུལ་ཚད་མེད་པའི་ཐབས་ལ་མཁས་པའི་སྦྱོར་བ་དང་བཅུར་ཡོད་པའི་ཕྱིར། ཞེས་པ་ནི། ཡུལ་དང་སྦྱོར་བ་ཅན་འདི་ནི་ཞེས་པ་ནས། ཐབས་ལ་མཁས་པ་རྣམ་པ་བཅུ་ཞེས་པའི་བར་གྱིས་བསྟན། ཐབས་མཁས་སྦྱོར་བའི་མཚན་ཉིད་ནི། བདུད་བཞི་ལས་འདས་པ་ལ་སོགས་བཅུ་པོ་གང་རུང་གིས་བསྡུས་པའི་ཡུལ་ཐབས་མཁས་མངོན་སུམ་དུ་བྱ་བ་ལ་དུས་དང་དུས་མ་ཡིན་པར་ཤེས་པའི་དག་སའི་རྣལ་འབྱོར་དེའོ། །ཐབས་མཁས་དང་པོའི་སྐབས་སུ་བདུད་བཞི་བཅོམ་པའི་ས་མཚམས་ནི། ཐེག་ཆེན་གྱི་སྦྱོར་ལམ་ཐོབ་ནས་ལྷའི་བུའི་བདུད་བཅོམ། ས་དང་པོ་ཐོབ་ནས་ཉོན་མོངས་པ་དང་འཆི་བདག་གི་བདུད་བཅོམ། ས་བརྒྱད་པ་ཐོབ་ནས་ཕུང་པོའི་བདུད་མངོན་འགྱུར་བ་བཅོམ། གནས་ངན་ལེན་ཕྲ་བ་རྣམས་ནི། །ས་བཅུ་པའི་རྒྱུན་གྱི་མཐའ་མར་བཏུལ་ནས། དེའི་རྗེས་ཐོགས་སུ་སངས་རྒྱས་ཐོབ་པ་ཡིན་ཏེ། བདག་ཉིད་ཆེན་པོའི་སྡོམ་གསུམ་རབ་དབྱེ་ལས། །ས་བཅུའི་ཐ་མར་བདུད་བཏུལ་ནས། །རྫོགས་པའི་སངས་རྒྱས་ཐོབ་པར་གསུངས། །ཞེས་གསུངས་པའི་ཕྱིར། སྐབས་བཞི་པ་བསྟན་ཟིན་ཏོ།། ༈ །།སྐབས་ལྔ་པ་རྩེ་མོའི་སྦྱོར་བ་ནི། མདོར་བསྟན་དུ་རྩེ་མོར་ཕྱིན་དང་ཞེས་པ་ལས་འཕྲོས་ནས། རྣམ་རྫོགས་སྦྱོར་བའི་འོག་ཏུ་རྩེ་སྦྱོར་འཆད་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ། བྱང་སེམས་ཀྱི་ཚོགས་ལམ་གྱི་གནས་སྐབས་སུ་རྣམ་པ་བརྒྱ་བདུན་ཅུ་རྩ་གསུམ་རེས་འཇོག་གི་ཚུལ་དུ་རྫོགས་པར་བསྒོམ་པས། སྒོམ་བྱུང་གཙོ་བོར་གྱུར་པའི་ཉམས་སྐྱེས་པ་ལ་རྩེ་སྦྱོར་དུ་འཇོག་པའི་ཕྱིར། དེས་ན་འདི་འཆད་པ་ལ་སྦྱོར་ལམ་རྩེ་སྦྱོར། མཐོང་ལམ་རྩེ་སྦྱོར། སྒོམ་ལམ་རྩེ་སྦྱོར། བར་ཆད་མེད་པའི་རྩེ་སྦྱོར། བསལ་བྱ་ལོག་སྒྲུབ་དང་ལྔར་ཡོད་པ་ལས། དང་པོ་སྦྱོར་ལམ་རྩེ་སྦྱོར་ལ། རྟགས་ཀྱི་རྩེ་སྦྱོར། རྣམ་འཕེལ་གྱི་རྩེ་སྦྱོར། བརྟན་པའི་རྩེ་སྦྱོར། སེམས་ཀུན་གནས་པའི་རྩེ་སྦྱོར་དང་བཞི་ཡོད་པའི་དང་པོ་ནི། རྨི་ལམ་ན་ཡང་ཆོས་རྣམས་ཀུན། །ཞེས་སོགས་ཚིགས་བཅད་གཅིག་དང་། གཉིས་པ་ནི། འཛམ་བུ་གླིང་གི་སྐྱེ་བོ་སྙེད། ཞེས་སོགས་ཚིགས་བཅད་གཅིག་གིས་བསྟན། གསུམ་པ་ནི། ཀུན་མཁྱེན་ཉིད་གསུམ་ཆོས་རྣམས་ཀྱི། །ཞེས་སོགས་ཚིགས་བཅད་གཅིག་དང་། བཞི་པ་ནི། གླིང་བཞི་པ་དང་སྟོང་དག་དང་། །ཞེས་སོགས་ཚིགས་བཅད་གཅིག་གིས་བསྟན། འདིར་བསྟན་སེམས་ཀུན་གནས་པའི་རྩེ་སྦྱོར་ནི། སྦྱོར་ལམ་ཆོས་མཆོག་ཏུ་གྲུབ་སྟེ། བསོད་ནམས་མང་པོ་ཉིད་ཀྱི་ནི། ཞེས་པ་དང་། དེ་ཐོབ་བར་ཆད་མེད་པའི་རྒྱུ། བསོད་ནམས་མང་པའི་མཚན་ཉིད་དོ། །ཞེས་གསུངས་པ་གཉིས་གནད་གཅིག་པས། འདིར་སེམས་ཀུན་གནས་པའི་རྩེ་སྦྱོར་མཐོང་ལམ་མྱུར་དུ་སྐྱེ་བ་ལ་མངོན་དུ་གྱུར་པའི་རྩེ་སྦྱོར་དུ་གྲུབ་པའི་ཕྱིར། དེ་སྦྱོར་ལམ་ཆོས་མཆོག་ཡིན་པར་གྲུབ་པའི་ཤུགས་ཀྱིས་འདིར་དངོས་བསྟན་གྱི་རྩེ་སྦྱོར་དང་པོ་གསུམ་རིམ་བཞིན། སྦྱོར་ལམ་དྲོད་དང་རྩེ་མོ་དང་བཟོད་པར་གྲུབ་པ་ཡིན་ནོ། །དེས་ན་རྩེ་སྦྱོར་གྱི་རྟགས་བཅུ་གཉིས་པོ་གང་རུང་ཐོབ་པའི་སེམས་དཔའི་རྣལ་འབྱོར་ཡིན་ན། འདིར་བསྟན་རྟགས་ཀྱི་རྩེ་སྦྱོར་ཡིན་པས་མ་ཁྱབ་སྟེ། རྟགས་བཅུ་གཉིས་པོ་གང་རུང་ཐོབ་པའི་རྩེ་སྦྱོར་ནི། སྦྱོར་ལམ་དྲོད་ནས་རྒྱུན་མཐའི་བར་ན་ཡོད་པའི་ཕྱིར། འདིར་བསྟན་རྟགས་ཀྱི་རྩེ་སྦྱོར་ནི་སྦྱོར་ལམ་དྲོད་ཁོ་ནར་ངེས་པའི་ཕྱིར་རོ། དེ་བཞིན་དུ་རྩེ་སྦྱོར་གྱི་རྣམ་འཕེལ་བཅུ་དྲུག་པོ་གང་རུང་ཐོབ་པའི་སེམས་དཔའི་རྣལ་འབྱོར་དང་། སྤྱིར་རྣམ་འཕེལ་གྱི་རྩེ་སྦྱོར་དོན་གཅིག ས་མཚམས་སྦྱོར་ལམ་རྩེ་མོ་ནས་རྒྱུན་མཐའི་བར་ན་ཡོད། རྩེ་སྦྱོར་གྱི་བརྟན་པ་གཉིས་པོ་གང་རུང་ཐོབ་པའི་སེམས་དཔའི་རྣལ་འབྱོར་དང་། བརྟན་པའི་རྩེ་སྦྱོར་དོན་གཅིག ས་མཚམས་སྦྱོར་ལམ་བཟོད་པ་ནས་རྒྱུན་མཐའི་བར་ན་ཡོད། བསོད་ནམས་མང་པོའི་རང་བཞིན་ཅན་དུ་གྱུར་པའི་རྩེ་སྦྱོར་གྱི་ཏིང་ངེ་འཛིན་དང་། ཏིང་ངེ་འཛིན་དེ་ལ་རྗེས་སུ་ཡི་རང་གང་རུང་ཐོབ་པའི་སེམས་དཔའི་རྣལ་འབྱོར་དང་། བརྟན་པའི་རྩེ་སྦྱོར་དོན་གཅིག ས་མཚམས་སྦྱོར་ལམ་བཟོད་པ་ནས་རྒྱུན་མཐའི་བར་ན་ཡོད། བསོད་ནམས་མང་པོའི་རང་བཞིན་དུ་གྱུར་པའི་རྩེ་སྦྱོར་གྱི་ཏིང་ངེ་དང་། ཏིང་ངེ་འཛིན་དེ་ལ་རྗེས་སུ་ཡི་རང་གང་རུང་ཐོབ་པའི་སེམས་དཔའི་རྣལ་འབྱོར་དང་། སེམས་ཀུན་གནས་པའི་རྩེ་སྦྱོར་དོན་གཅིག ས་མཚམས་སྦྱོར་ལམ་ཆོས་མཆོག་ནས་རྒྱུན་མཐའི་བར་ན་ཡོད་དོ། །གོང་གི་རྟགས་བཅུ་གཉིས་ནི། རྨི་ལམ་གྱི་གནས་སྐབས་སུ་ཡང་ཆོས་ཐམས་ཅད་རྨི་ལམ་ལྟ་བུར་ལྟ་བ་དང་། སྒྲ་བརྙན་དང་། མིག་ཡོར་དང་། སྤྲུལ་པ་དང་། དྲི་ཟའི་གྲོང་ཁྱེར་ལྟ་བུར་ལྟ་བ་ལ་སོགས་པ་རྨི་ལམ་གྱི་རྟགས་དྲུག་དང་། བདག་བྱང་ཆུབ་ཏུ་ལུང་བསྟན་ན་གྲོང་ཁྱེར་ཚིག་པར་བྱེད་པའི་མེ་འདི་ཞི་བར་གྱུར་ཅིག་ཅེས་པའི་མོད་ལ་མེ་ཞི་ཞིང་ང་རྒྱལ་མེད་པ་ལ་སོགས་སད་པའི་གནས་སྐབས་རྟགས་དྲུག་གོ །རྣམ་འཕེལ་བཅུ་དྲུག་ནི། རྟག་པ་མཐའ་བཟུང་གི་དཔེས་འཛམ་བུ་གླིང་ནས་སྟོང་གསུམ་གྱི་བར་གྱི་སྐྱེ་བོ་ཀུན་སངས་རྒྱས་སུ་གྱུར་པ་ལ། བྱང་སེམས་ལས་དང་པོ་པ་ཞིག་གིས་དེ་རྣམས་ཇི་སྲིད་བཞུགས་ཀྱི་བར་དུ་མཆོད་ཅིང་། བྱང་ཆུབ་ཏུ་བསྔོས་པའི་དགེ་བ་རྣམ་པ་དུ་མ་དཔེར་མཛད་ནས་དེ་བས་རྩེ་སྦྱོར་ཐོབ་པ་ཞིག་གིས་རང་ཉིད་རྩེ་སྦྱོར་ལ་གནས་ནས། གཞན་ལ་ཡུམ་ཉིན་གཅིག་ཙམ་བཏོན་པས་བསོད་ནམས་རྣམ་པར་འཕེལ་བ་དང་། ཡུམ་དང་ལྡན་པའི་ཡིད་ལ་བྱེད་པས་ཉིན་གཅིག་ལ་སོགས་པ་རང་གི་བསྒོམ་ན། བསོད་ནམས་རྣམ་པར་འཕེལ་བ་ལ་སོགས་པའི་ཕྱི་གཙོ་བོར་གྱུར་པའི་བསོད་ནམས་བརྒྱད། ནང་གཙོ་བོར་གྱུར་པའི་བསོད་ནམས་བརྒྱད་དེ་བཅུ་དྲུག་གོ །བརྟན་པ་གཉིས་ནི། ཤེས་རབ་ཆེན་པོས་དགེ་བ་བྱང་ཆུབ་ཏུ་བསྔོ་བ་དང་། སྙིང་རྗེ་ཆེན་པོས་སེམས་ཅན་གྱི་དོན་ཡོངས་སུ་མི་གཏོང་བ་གཉིས་སོ། །འདིར་བསྟན་རྟགས་ཀྱི་རྩེ་སྦྱོར་སོགས་བཞི་པོ་རིམས་བཞིན། སྦྱོར་ལམ་དྲོད་སོགས་བཞི་དང་སྦྱོར་བ་ཉི་སྣང་དང་འགྲེལ་པ་དོན་གསལ་ལས་གསལ་བར་གསུངས་ཤིང་། མཐོང་ལམ་རྩེ་སྦྱོར་གྱི་སྔ་རོལ་དུ་བཤད་པས་ཀྱང་། སྦྱོར་ལམ་དུ་གྲུབ་ལ། འོན་ཀྱང་མཐོང་སྤངས་བཞིའི་གཉེན་པོར་གྱུར་པའི་སྦྱོར་ལམ་ནི་མ་ཡིན་ཏེ། སྦྱོར་ལམ་རྗེས་ཐོབ་ཏུ་ངེས་པའི་ཕྱིར། སྐབས་བཞི་པར་སྦྱོར་ལམ་རྗེས་ཐོབ་བཞི་བསྟན་པ་དང་མི་བཟློས་ཏེ། སྐབས་བཞི་པར་སེམས་ཅན་ལ་དམིགས་པའི་བསམ་སྦྱོར་ཕུན་སུམ་ཚོགས་པའི་ལྡོག་པ་ནས་བསྟན། འདིར་ནི་རྟགས་དང་རྣམ་འཕེལ་ལ་སོགས་ཀྱི་སྒོ་ནས་བསྟན་པའི་ཕྱིར། གཉིས་པ་མཐོང་ལམ་རྩེ་སྦྱོར་ནི། ཐེག་ཆེན་གྱི་མཐོང་སྤངས་གཟུང་འཛིན་རྣམ་པར་རྟོག་པ་བཞིའི་གཉེན་པོའི་ལྡོག་པ་ནས་བསྟན་པ་ཡིན་ཏེ། ལུས་རྣམ་བཞག་ཏུ། མཐོང་ཞེས་བྱ་བའི་ལམ་ལ་ནི། །རྣམ་པར་རྟོག་པ་རྣམ་བཞི་ཡི། །གཉེན་པོ་རྣམ་པ་བཞི་དང་ནི། །ཞེས་གསུངས་པའི་ཕྱིར། དེས་ན་འདི་ལ་སྤང་བྱ་གཟུང་འཛིན་གྱི་རྣམ་རྟོག་ངོས་བཟུང་བ་དང་། གཉེན་པོ་མཐོང་ལམ་རྩེ་སྦྱོར་ངོས་བཟུང་བ་གཉིས་ལས། དང་པོ་ལ་བཟུང་རྟོག་དང་འཛིན་རྟོག་གཉིས། དང་པོ་ལ་འཇུག་པ་གཟུང་རྟོག་དང་། ལྡོག་པ་གཟུང་རྟོག་གཉིས་ཀྱི་ངོ་བོ་ཡུལ་གྱི་སྒོ་ནས་དགུར་དབྱེ་བ་དང་བཅས་པ་མདོར་བསྡུས་ཏེ་འཆད་པ་ནི། འཇུག་པ་དང་ནི་ལྡོག་པ་ལ་ཞེས་སོགས་ཚིགས་བཅད་གཅིག་གིས་བསྟན། བྱང་སེམས་ཀྱི་སྤང་བྱའི་རིགས་སུ་གནས་པའི་མཐོང་སྤངས་ཤེས་སྒྲིབ་གང་ཞིག་རང་ཡུལ་ཐེག་ཆེན་གྱི་ཆོས་ལ་དམིགས་ནས་བླང་བྱའི་གཟུང་བར་མངོན་པར་ཞེན་པའི་བློ་འདིར་བསྟན་འཇུག་པ་གཟུང་རྟོག་གི་མཚན་ཉིད་དང་། གང་ཞིག་རང་ཡུལ་ཐེག་དམན་གྱི་ཆོས་ལ་དམིགས་ནས་དོར་བྱའི་གཟུང་བར་མངོན་པར་ཞེན་པའི་བླང་དོར་འདིར་བསྟན་ལྡོག་པ་གཟུང་རྟོག་གི་མཚན་ཉིད་དོ། །དང་པོ་ལ་དབྱེ་ན། བྱང་སེམས་ལམ་གྱི་ངོ་བོ་ཉིད་ལ་འཇུག་པའི་གཟུང་རྟོག་དང་། སངས་རྒྱས་སར་རིགས་ངེས་པ་ལ་དང་། མཐོང་སྒོམ་གཉིས་ཡང་དག་པར་འགྲུབ་པ་ལ་དང་། ལམ་གྱི་དམིགས་པ་ཕྱིན་ཅི་མ་ལོག་པ་དང་། སྤང་བྱ་གཉེན་པོ་འདོར་ལེན་བྱེད་པ་ལ་དང་། རང་གི་མཁྱེན་གསུམ་གྱི་རྟོགས་པ་ཐོབ་པ་ལ་དང་། ཉན་རང་ཡིད་བྱེད་ཀྱི་བསམ་པ་ཐག་བསྲིང་བར་བྱེད་པ་ལ་དབང་། ལམ་གྱི་བྱེད་ལས་སེམས་ཅན་གྱི་དོན་བྱེད་པ་ལ་དང་། བྱ་བའི་འབྲས་བུ་མྱང་འདས་གསུམ་ལ་འགོད་པར་བྱེད་པ་ལ་འཇུག་པའི་གཟུང་རྟོག་དང་དགུར་ཡོད་དོ་ཅེས་པ་ནི། ངོ་བོ་ཉིད་དང་རིགས་དང་ནི། ཞེས་པ་ནས་འཇུག་པའི་ཕྱོགས་ཀྱི་རྟེན་ཅན་གྱི། །རྣམ་རྟོག་དེ་ནི་རྣམ་དགུར་འདོད། །ཅེས་པའི་བར་གྱིས་བསྟན། །དང་པོའི་མཚན་གཞི་ནི། བྱང་སེམས་ལམ་གྱི་ངོ་བོ་ཕྱིན་དྲུག་ལ་དམིགས་ནས་བླང་བྱའི་གཟུང་བར་མངོན་པར་ཞེན་པའི་བློ་ལྟ་བུ་དང་། ཕྱི་མ་བརྒྱད་ཀྱི་མཚན་གཞི་ཡང་། གནས་སྐབས་སངས་རྒྱས་སུ་རིགས་ངེས་པ་སོགས་དེ་དང་དེ་ལ་དམིགས་ནས་བླང་བྱའི་གཟུང་བར་མངོན་པར་ཞེན་པའི་བློ་ལྟ་བུའོ། །བསྡུ་ན་གཉིས་སུ་འདུས་ཏེ། དང་པོ་ལྔ་ནི། བྱང་སེམས་ཀྱི་ལམ་ལ་དམིགས་ནས་བླང་བྱའི་གཟུང་བར་མངོན་པར་ཞེན་པ་དང་། ཕྱི་མ་བཞི་ནི། བྱང་སེམས་ལམ་གྱི་འབྲས་བུ་ལ་དམིགས་ནས་བླང་བྱའི་གཟུང་བར་མངོན་པར་ཞེན་པ་ཡིན་པའི་ཕྱིར། འདིར་བསྟན་འཇུག་པ་གཟུང་རྟོག་ཡིན་ན། སྐབས་དང་པོའི་དངོས་བསྟན་གྱི་གཉེན་པོའི་རྟེན་ཅན་གྱི་གཟུང་རྟོག་ཡིན་པས་ཁྱབ་ལ། སྐབས་དང་པོའི་དངོས་བསྟན་གྱི་དེ་ཡིན་ན། འདིར་བསྟན་འཇུག་པའི་གཟུང་རྟོག་ཡིན་པས་མ་ཁྱབ་སྟེ། གཉེན་པོའི་རྟེན་ཅན་གྱི་གཟུང་རྟོག་དགུའི་ནང་ཚན་དུ་གྱུར་པའི་གཟུང་རྟོག་ལྔ་པ་དང་དྲུག་པ་མ་གཏོགས་པའི་བཟུང་རྟོག་གཞན་བདུན་གྱི་མ་ངེས་པའི་ཕྱིར་ཏེ། ཇི་ལྟར་ན་བྱང་སེམས་སོ་སྐྱེའི་རྒྱུད་ཀྱི་རང་ཡུལ་དུ་གྱུར་པའི་རྣམ་བྱང་གི་ཕུང་པོ་ལ་དམིགས་ནས་བླང་བྱའི་བཟུང་བར་མངོན་པར་ཞེན་པའི་བཟུང་རྟོགས་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། རྨོངས་དང་ཕུང་སོགས་བྱེ་བྲག་གིས། །དེ་ནི་སོར་སོར་རྣམ་པ་དགུ། །ཞེས་པའི་དངོས་བསྟན་གྱི་གཉེན་པོའི་རྟེན་ཅན་གྱི་བཟུང་རྟོག་དང་པོ་ཡིན་པའི་ཕྱིར་ཏེ། དོན་གསལ་ལས། གཉེན་པོའི་རྟེན་ཅན་ཕུང་པོ་ལ་བཟུང་བར་མངོན་པར་རྟོག་པ་ཞེས་པའི་དངོས་བསྟན་གྱི་བཟུང་རྟོག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། བྱང་སེམས་ཀྱི་སྤང་བྱའི་རིགས་སུ་གནས་པའི་ཤེས་སྒྲིབ་གཟུང་རྟོག་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། རང་རྒྱལ་གྱི་སྤང་བྱའི་རིགས་སུ་གནས་པའི་ཤེས་སྒྲིབ་བཟུང་རྟོག་ཡིན་པའི་ཕྱིར་ཏེ། གཉེན་པོའི་རྟེན་ཅན་གྱི་བཟུང་རྟོག་ལྔ་པ་དང་དགུ་པ་གང་རུང་མིན་པར་གྱུར་པའི་གཉེན་པོའི་རྟེན་ཅན་གྱི་བཟུང་རྟོག་གཞན་བདུན་པོ་གང་རུང་ཡིན་པའི་ཕྱིར། འདིར་བསྟན་ལྡོག་པ་བཟུང་རྟོག་ལ་དབྱེ་ན། སྲིད་ཞི་གང་རུང་གི་མཐར་ལྟུང་བའི་རྟོགས་པ་དམན་པ་ལ་དམིགས་པའི་ལྡོག་པ་བཟུང་རྟོག་དང་། ཡོངས་སུ་འཛིན་པ་མེད་པ་ལ་དམིགས་པའི་དང་། སངས་རྒྱས་སྒྲུབ་པའི་ལམ་གྱི་རྣམ་པ་མ་ཚང་བ་ལ་དམིགས་པའི་དང་། གཞན་གྱི་གདམས་ངག་གི་རྐྱེན་གྱི་དམན་པའི་བྱང་ཆུབ་ཏུ་འགྲོ་བ་ལ་དམིགས་པའི་དང་། ཆེད་དུ་བྱ་བ་ཆེན་པོ་གསུམ་ལས་ལྡོག་པའི་དང་། ལམ་གྱི་བྱེད་པ་ཉི་ཚེ་བ་ལ་དམིགས་པའི་དང་། རྒྱུན་ཞུགས་སོགས་ཀྱི་རྟོགས་པ་སྣ་ཚོགས་པ་ལ་དམིགས་པའི་དང་། རང་དོན་དུ་མཉམ་བཞག་ལ་གནས་པ་དང་། གཞན་དོན་དུ་གདུལ་བྱའི་ཞིང་དུ་འགྲོ་བ་ལ་དགོངས་པའི་དམིགས་པ་དང་། དམན་པ་མྱང་འདས་ཐོབ་པའི་རྗེས་ལ་སངས་རྒྱས་སུ་འགྲོ་དགོས་པ་ལ་དམིགས་པའི་ལྡོག་པ་བཟུང་རྟོག་དང་དགུར་ཡོད་དོ་ཞེས་པ་ནི། སྲིད་དང་ཞི་བར་ལྟུང་བའི་ཕྱིར། །རྟོགས་པ་དམན་པ་ཉིད་དང་ནི། །ཞེས་པ་ནས། རྣམ་རྟོག་དགུའི་བདག་ཉིད་འདི། །ལྡོག་པའི་ཕྱོགས་ཀྱི་རྟེན་ཅན་ཏེ། །ཞེས་པའི་བར་གྱིས་བསྟན། དེ་ལྟ་བུའི་རྟོག་པ་དགུའི་ཡུལ་དགུ་པོ་ཉན་ཐོས་དང་རང་རྒྱལ་གྱི་རྒྱུད་ལ་བླང་བར་འབྱུང་བ་ཡིན་ནོ། །ཞེས་པ་ནི། ཉན་ཐོས་ལ་སོགས་ཡིད་ལས་འབྱུང་། །ཞེས་པས་བསྟན། དང་པོའི་མཚན་གཞི་ནི། རང་ཡུལ་དུ་གྱུར་པའི་རྟོགས་པ་དམན་པ་ལ་དམིགས་ནས་དོར་བྱའི་བཟུང་བར་མངོན་པར་ཞེན་པའི་བློ་ལྟ་བུ། དེས་ཕྱི་མ་བརྒྱད་ལའང་འགྲེ། བསྡུ་ན་གཉིས་སུ་འདུས་ཏེ། དང་པོ་ལྔ་ནི། ཐེག་དམན་གྱི་ལམ་ལ་དམིགས་ནས་དོར་བྱའི་བཟུང་བར་མངོན་པར་ཞེན་པ་དང་། ཕྱི་མ་བཞི་ནི་ཐེག་དམན་གྱི་ལམ་གྱི་འབྲས་བུ་ལ་དམིགས་ནས་དོར་བྱའི་བཟུང་བར་མངོན་པ་ཞེན་པའི་བློ་ཡིན་པའི་ཕྱིར། འདིར་བསྟན་ལྡོག་པ་བཟུང་རྟོག་རྣམས་ནི་སྐབས་དང་པོའི་དངོས་བསྟན་གྱི་གཞིའི་རྟེན་ཅན་གྱི་བཟུང་རྟོག་ཡིན་ཏེ། རང་ཡུལ་ཀུན་ནས་ཉོན་མོངས་ཀྱི་ཆོས་དང་། རྣམ་བྱང་གི་ཆོས་གང་རུང་ལ་དམིགས་ནས་དོར་བྱའི་བཟུང་བར་མངོན་པར་ཞེན་པའི་བློ་ཡིན་པའི་ཕྱིར་ཏེ། རང་ཡུལ་ཐེག་དམན་གྱི་རྣམ་བྱང་གི་ཆོས་ལ་དམིགས་ནས་དོར་བྱའི་བཟུང་བར་མངོན་པར་ཞེན་པའི་བློ་ཡིན་པའི་ཕྱིར། སྐབས་དང་པོའི་དངོས་བསྟན་གྱི་གཞིའི་རྟེན་ཅན་གྱི་བཟུང་རྟོག་ལ། སྐབས་ལྔ་པའི་དངོས་བསྟན་གྱི་ལྡོག་པ་བཟུང་རྟོག་གིས་མ་ཁྱབ་སྟེ། རང་ཡུལ་དུ་གྱུར་པའི་མ་རིག་པ་ལ་དམིགས་ནས་དོར་བྱའི་བཟུང་བར་མངོན་པར་ཞེན་པ་སོགས། བཟུང་རྟོག་དང་པོ་བརྒྱད་སྐབས་ལྔ་པའི་དངོས་བསྟན་གྱི་ལྡོག་པ་ནས་བཟུང་རྟོག་མ་ཡིན་པའི་ཕྱིར་ཏེ། དེ་བརྒྱད་རང་རྒྱལ་གྱི་སྤང་བྱའི་རིགས་སུ་གནས་པའི་ཤེས་སྒྲིབ་བཟུང་རྟོག་ཡིན་པ་གང་ཞིག སྐབས་ལྔ་པའི་དངོས་བསྟན་གྱི་ལྡོག་པ་བཟུང་རྟོག་ཡིན་ན། བྱང་སེམས་ཀྱི་སྤང་བྱའི་རིགས་སུ་གནས་པའི་ཤེས་སྒྲིབ་བཟུང་རྟོག་ཡིན་དགོས་པའི་ཕྱིར། གཉིས་པ་འཛིན་རྟོག་ལ། མདོར་བསྟན་དང་། རྒྱས་བཤད་གཉིས། དང་པོ་ནི། ཐེག་ཆེན་གྱི་མཐོང་སྤངས་འཛིན་རྟོག་ལ་དབྱེ་ན། གང་ཟག་ལ་རྫས་ཡོད་དུ་འཛིན་པའི་རྟོག་པ་དང་། གང་ཟག་ལ་བཏགས་ཡོད་དུ་འཛིན་པའི་རྟོག་པ་དང་གཉིས་སུ་ཡོད་ཅིང་། དེ་གཉིས་ལ་ཡང་ཡུལ་གྱི་སྒོ་ནས་དགུ་དགུར་ཡོད་དོ་ཞེས་པ་ནི། སོ་སོའི་སྐྱེ་བོ་འཕགས་དབྱེ་བས། །ཞེས་སོགས་ཚིགས་བཅད་གཅིག་གིས་བསྟན། དེ་དག་རྟོག་པར་འཇོག་པའི་རྒྱུ་མཚན་ནི། གལ་ཏེ་བཟུང་དོན་དེ་བཞིན་མེད་ཅེས་སོགས་ཚིགས་བཅད་གཅིག་གིས་བསྟན། མཐོང་སྤངས་འཛིན་རྟོག་ཐམས་ཅད་གོང་གི་གཉིས་པོ་དེར་མ་ངེས་ཏེ། ཆོས་ཀྱི་དབང་དུ་བྱས་པའི་རྫས་འཛིན་རྟོག་པ་དང་། རྟགས་འཛིན་རྟོག་པ་གཉིས་མདོར་བསྟན། འདིར་ཤུགས་ལ་བསྟན་པར། རོང་སྟོན་ཐམས་ཅད་མཁྱེན་པ་དང་། ཀུན་མཁྱེན་ཆོས་ཀྱི་རྒྱལ་པོ་བསོད་ནམས་སེངྒེ་ཡབ་སྲས་ཀྱི་བཞེད་པ་ཡིན་ནོ། །དེ་ལྟར་ན་ཐེག་ཆེན་གྱི་མཐོང་སྤངས་རྟོག་པ་གང་ཞིག རང་ཡུལ་དུ་གྱུར་པའི་གང་ཟག་དང་། ཆོས་ཀྱི་ཟླས་ཕྱེ་བའི་དེ་གང་རུང་ལ་དམིགས་ནས། འཛིན་པ་པོར་བདེན་པར་མངོན་པར་ཞེན་པའི་བློ་སྐབས་ལྔ་པའི་དངོས་བསྟན་གྱི་མཐོང་སྤངས་རྫས་འཛིན་རྟོག་པའི་མཚན་ཉིད། དེ་ལ་དབྱེ་ན། གང་ཟག་གི་དབང་དུ་བྱས་པའི་མཐོང་སྤངས་རྫས་འཛིན་རྟོག་པ་དང་། ཆོས་ཀྱི་དབང་དུ་བྱས་པའི་མཐོང་སྤངས་རྫས་འཛིན་རྟོག་པ་གཉིས་ལས། དང་པོ་དེ་དང་། སེམས་ཅན་རྫས་དང་རྟགས་ཡོད་པར། །རྣམ་རྟོག་འཛིན་པ་དག་ཏུ་འདོད། །ཞེས་པའི་དངོས་བསྟན་གྱི་རྫས་འཛིན་རྟོག་པ་དང་། འཛིན་པ་དང་ནི་འདོར་བ་དང་། །ཞེས་སོགས་ཤུགས་བསྟན་གྱི་རྫས་འཛིན་རྟོག་པ་རྣམས་དོན་གཅིག མཚན་ཉིད་ནི། སྔར་གྱི་དེ་གང་ཞིག རང་ཡུལ་དུ་གྱུར་པའི་གང་ཟག་ཙམ་ལ་དམིགས་ནས་འཛིན་པ་པོར་བདེན་པར་མངོན་པར་ཞེན་པའི་བློ་དེའོ། །དབྱེ་ན། སྐབས་དང་པོར་བཤད་པ་ལྟར། རང་དབང་ཅན་གྱི་བདག་ལ་དམིགས་ནས་འཛིན་པ་པོར་བདེན་པར་མངོན་པར་ཞེན་པ་སོགས་དགུ་ཡོད་དེ། དེ་དག་སོ་སོར་དགུ་བདག་ཉིད། །ཅེས་པའི་དངོས་བསྟན་གྱི་དགུ་མཚན་དང་པོ་དེ་སྐབས་དང་པོའི་དངོས་བསྟན་གྱི་རྫས་འཛིན་རྟོག་པ་དགུ་ལ་བྱེད་པ་ཡིན་ནོ། །ཆོས་ཀྱི་དབང་དུ་བྱས་པའི་རྫས་འཛིན་རྟོག་པ་དང་། འཛིན་པ་དང་ནི་འདོར་བ་དང་། །ཞེས་སོགས་རྒྱས་བཤད་ཀྱི་དངོས་བསྟན་གྱི་རྫས་འཛིན་རྟོག་པ་དང་། སོ་སོ་སྐྱེ་བོ་འཕགས་དབྱེ་བས་ཞེས་སོགས་མདོར་བསྟན་གྱི་ཤུགས་ལ་བསྟན་པའི་རྫས་འཛིན་རྟོག་པ་རྣམས་དོན་གཅིག མཚན་ཉིད་ནི། རང་ཡུལ་དུ་གྱུར་པའི་ཆོས་ཙམ་ལ་དམིགས་ནས་ཞེས་སྦྱར་ལ། གཞན་རྣམས་སྔ་མ་བཞིན་ནོ། །དབྱེ་བ་ནི་རྒྱས་བཤད་དུ་འབྱུང་ངོ་། །དེ་ལྟར་རྫས་འཛིན་རྟོག་པ་ལ་གཉིས་ལས། དང་པོ་ནི། ཉན་ཐོས་ཀྱི་སྤངས་བྱའི་རིགས་སུ་གནས་པའི་ཉོན་སྒྲིབ་དང་། ཕྱི་མ་ནི་བྱང་སེམས་ཀྱི་སྤངས་བྱའི་རིགས་སུ་གནས་པའི་ཤེས་སྒྲིབ་ཡིན་ཏེ། སྐབས་དང་པོའི་ཐད་ཀྱི་འདི་ཉིད་ལས། རྫས་འཛིན་རྟོག་པ་ལ་གང་ཟག་ལ་རྫས་ཡོད་དུ་འཛིན་པ་ནི། གང་ཟག་གི་བདག་འཛིན་ཡིན་ཏེ་ཉན་ཐོས་ཀྱི་སྤངས་བྱའི་རིགས་སུ་གནས་པའི་ཉོན་སྒྲིབ་དང་། ཆོས་ལ་རྫས་ཡོད་དུ་འཛིན་པ་དང་། རྟག་འཛིན་རྟོག་པ་གཉིས་ནི། ཆོས་ཀྱི་བདག་འཛིན་ཡིན་པས། བྱང་སེམས་ཀྱི་སྤངས་བྱའི་རིགས་སུ་གནས་པའི་ཤེས་སྒྲིབ་ཡིན་པའི་ཕྱིར་ཞེས་གསུངས་པའི་ཕྱིར། གཉིས་པ་རྟགས་འཛིན་རྟོག་པ་ལ། གང་ཟག་གི་དབང་དུ་བྱས་པའི་མཐོང་སྤངས་བཏགས་འཛིན་རྟོག་པ་དང་། ཆོས་ཀྱི་དབང་དུ་བྱས་པའི་མཐོང་སྤངས་བཏགས་འཛིན་རྟོག་པ་དང་གཉིས་ལས། དང་པོ་དེ་དང་། སེམས་ཅན་རྫས་དང་བཏགས་ཡོད་པ། །རྣམ་རྟོག་འཛིན་པ་དག་ཏུ་འདོད། །ཞེས་པའི་དངོས་བསྟན་གྱི་བཏགས་འཛིན་རྟོག་པ་དང་། ཆེད་བཞིན་ངེས་པར་མི་འབྱུང་དང་། །ཞེས་སོགས་ཤུགས་བསྟན་གྱི་བཏགས་འཛིན་རྟོག་པ་རྣམས་དོན་གཅིག མཚན་ཉིད་ནི། སྔར་གྱི་དེ་གང་ཞིག རང་ཡུལ་དུ་གྱུར་པའི་གང་ཟག་ཙམ་ལ་དམིགས་ནས་འཛིན་པ་པོར་རྟགས་པ་ཙམ་དུ་མངོན་པར་ཞེན་པའི་བློའོ། །དབྱེ་ན་སྐབས་དང་པོར་བཤད་པ་ལྟར་ཕུང་པོ་ལ་བརྟེན་ནས་བཏགས་པར་ཡོད་པའི་གང་ཟག་ལ་དམིགས་ནས་འཛིན་པ་པོར་བཏགས་པ་ཙམ་དུ་མངོན་པར་ཞེན་པ་སོགས་དགུ་ཡོད་དེ། དེ་དག་སོ་སོར་དགུ་བདག་ཉིད། །ཅེས་པའི་དངོས་བསྟན་གྱི་དགུ་མཚན་གཉིས་པོ་དེ་སྐབས་དང་པོའི་དངོས་བསྟན་གྱི་བཏགས་འཛིན་རྟོག་པ་དགུ་ལ་བྱེད་པ་ཡིན་ནོ། །དགུ་མཚན་གཉིས་པོ་དེ་འདིར་རྒྱས་བཤད་དུ་མི་འབྱུང་བ་ནི་སྐབས་དང་པོར་བསྟན་ཟིན་པ་ལ་དགོངས་སོ། །དེས་ན་འདིར་མདོ་རྒྱས་དངོས་བསྟན་མཐུན་པར་མི་འཆད་པའི་རྒྱུ་མཚན་དེ་ཡིན་ཏེ། མདོར་བསྟན་དུ་གང་ཟག་གི་དབང་དུ་བྱས་པའི་འཛིན་རྟོག་གཉིས་དང་། དེ་གཉིས་ལ་དབྱེ་ན། དགུ་དགུ་ཡོད་པ་ཙམ་ཞིག་བསྟན་ནས། དགུ་པོ་གཉིས་ཀྱི་ངོས་འཛིན་སྐབས་དང་པོར་བསྟན་ཟིན་པས་རྒྱས་བཤད་དུ་མི་འབྱུང་བའི་གནད་དེ་ཡིན་ལ། ཆོས་ཀྱི་དབང་དུ་བྱས་པའི་འཛིན་རྟོག་གཉིས་རྒྱས་བཤད་དུ་དབྱེ་བ་དགུ་དགུ་ངོས་འཛིན་དང་བཅས་ཏེ་འཆད་པ་ལ་དགོངས་ནས། མདོར་བསྟན་དུ་དངོས་སུ་མ་བསྟན་པ་ཡིན་ནོ། །རྒྱལ་བ་བྱམས་མགོན་དགེས་པའི་ཞལ་གྱི་པདྨོ་བཞེད་པར་སྨོན་ནོ། །གཉིས་པ་ཆོས་ཀྱི་དབང་དུ་བྱས་པའི་མཐོང་སྤངས་བཏགས་འཛིན་རྟོག་པ་དང་། ཆེད་བཞིན་ངེས་པ་མི་འབྱུང་དང་། ཞེས་སོགས་རྒྱས་བཤད་ཀྱི་དངོས་བསྟན་གྱི་བཏགས་འཛིན་རྟོག་པ་དང་། སོ་སོ་སྐྱེ་བོ་འཕགས་དབྱེ་བས། །ཞེས་སོགས་མདོར་བསྟན་གྱི་ཤུགས་ལ་བསྟན་པའི་བཏགས་འཛིན་རྟོག་པ་རྣམས་དོན་གཅིག མཚན་ཉིད་ནི། ཐེག་ཆེན་གྱི་མཐོང་སྤངས་རྟོག་པ་གང་ཞིག རང་ཡུལ་དུ་གྱུར་པའི་ཆོས་ཙམ་ལ་དམིགས་ནས། འཛིན་པ་པོར་བཏགས་པ་ཙམ་དུ་མངོན་པར་ཞེན་པའི་བློའོ། །དབྱེ་བ་ནི་རྒྱས་བཤད་དུ་འབྱུང་ངོ་། །འདིར་ཉང་སྟོད་བཀའ་ཆེན་པས། སྐབས་ལྔ་པའི་དངོས་བསྟན་གྱི་རྫས་འཛིན་རྟོག་པའི་མཚན་ཉིད་ཀྱི་ཟུར་དུ་ཡང་། མཐོང་སྤངས་ཤེས་སྒྲིབ་གང་ཞིག་གསུངས་པ་མི་འཐད་དེ། གང་ཟག་ལ་རྫས་ཡོད་དུ་འཛིན་པའི་མཐོང་སྤངས་རྟོག་པ་ཆོས་ཅན། མཚན་ཉིད་ཀྱི་ཟུར་དེར་ཐལ་སྐབས་ལྔ་པའི་དངོས་བསྟན་གྱི་རྫས་འཛིན་རྟོག་པ་འཛིན་པའི་ཕྱིར། མ་གྲུབ་ན། དེར་ཐལ། སོ་སོ་སྐྱེ་བ་འཕགས་དབྱེ་བས། ཞེས་སོགས་ཀྱི་དངོས་བསྟན་གྱི་རྫས་འཛིན་རྟོག་པ་ཡིན་པའི་ཕྱིར། སེམས་ཅན་རྫས་དང་བཏགས་ཡོད་པ། །རྣམ་རྟོག་འཛིན་པ་དག་ཏུ་འདོད། ཞེས་པའི་དངོས་བསྟན་གྱི་འཛིན་རྟོག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཤེས་སྒྲིབ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཉོན་སྒྲིབ་ཡིན་པའི་ཕྱིར། གང་ཟག་གི་བདག་འཛིན་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། དེས་ན་འདིར་བསྟན་རྫས་འཛིན་རྟོག་པ་ནི། སོ་སྐྱེའི་ཁོ་ནའི་རྒྱུད་ལ་ཡོད་པ་དང་། འདིར་བསྟན་བཏགས་འཛིན་རྟོག་པ་ནི་འཕགས་པ་ཁོ་ནའི་རྒྱུད་ལ་ཡོད་པར་ངེས་ཏེ། སོ་སོ་སྐྱེ་བོ་འཕགས་དབྱེ་བས། །ཞེས་པས་རྟེན་གྱི་གང་ཟག་སྐྱེ་འཕགས་སོ་སོར་ངེས་པར་བསྟན་པའི་ཕྱིར། འོན་ཀྱང་འདིར་བསྟན་མཐོང་སྤང་བཏགས་འཛིན་རྟོག་པ་བྱང་འཕགས་ཀྱི་རྒྱུད་ལ་ནམ་ཡང་མི་ལྡན་ཏེ། ཐེག་ཆེན་གྱི་མཐོང་ལམ་བར་ཆད་མེད་ལམ་ལ་སྡུག་བསྔལ་ཆོས་བཟོད་ཀྱི་ཁྱབ་པ་གང་ཞིག་སྡུག་བསྔལ་ཆོས་བཟོད་ཀྱི་མཐོང་སྤངས་རྟོག་པ་བཞི་སླར་མི་སྐྱེ་བའི་ཆོས་ཅན་དུ་བྱས་པའི་ཕྱིར། འདིར་དཔྱོད་ལྡན་ལ་དོགས་པ་བཀོད་པ་ནི། གང་ཟག་བཏགས་པ་ཙམ་དུ་མངོན་ཞེན་པ། སྦྱོར་ལམ་རྗེས་ཐོབ་ཙམ་དུ་ཡོད་པས་ན། །གང་ཟག་བཏགས་ཡོད་འཛིན་པ་རྒྱུད་ལྡན་ནི། །འཕགས་པ་ཁོ་ནར་བཤད་འདི་ཇི་ལྟར་ཡིན། །ཞེས་པའོ། །དེ་ལྟར་ན་ཐེག་ཆེན་འཕགས་པ་ཡིན་ན་མཐོང་སྤངས་རྟོག་པ་རྒྱུད་ལ་མི་ལྡན་པས་ཁྱབ་ཅིང་། དེ་སྤངས་པས་མ་ཁྱབ་སྟེ། ཐེག་ཆེན་མཐོང་ལམ་སྡུག་བསྔལ་ཆོས་བཟོད་པ་དེ། མཐོང་སྤངས་སྤོང་བཞིན་པའི་སྤོང་བ་གཉེན་པོ་ལ་གནས་པས་རང་རྒྱུད་ལ་མཐོང་སྤངས་འགགས་ཟིན་ཀྱང་དེ་སྤངས་པར་མི་འཇོག་པའི་ཕྱིར་ཏེ། དེ་སྤོང་བའི་བྱ་བ་མ་རྫོགས་པའི་ཕྱིར། དེས་སྤང་བྱ་ཀུན་ལ་རིགས་འགྲེ་ཞིང་། སྤང་བྱ་དེའི་སྤོང་བའི་གཉེན་པོ་སྐྱེས་པ་དང་སྤང་བྱ་འགགས་པ་དུས་མཉམ་པ་ནི། འཇིག་རྟེན་གྱི་དཔེས་ཀྱང་ཤེས་ཏེ། དོན་གསལ་ལས། རྐུན་པོ་བྱུང་བ་དང་སྒོ་ཕར་བཅད་པ་ལྟར་དུས་མཉམ་དུ་གཉེན་པོ་དང་། མི་མཐུན་པའི་ཕྱོགས་སྐྱེ་བ་དང་འགག་པ་དགག་གོ །ཞེས་གསུངས་པའི་ཕྱིར། དེས་མཚོན་ནས་སེམས་ཅན་ཡིན་ན། སྒྲིབ་པ་མ་སྤངས་པས་ཁྱབ། མ་སྤང་ན། སྒྲིབ་པ་རྒྱུད་ལྡན་ཡིན་པས་མ་ཁྱབ་སྟེ། བྱང་སེམས་རྒྱུན་མཐའ་པའི་རྒྱུད་ལ་སྒྲིབ་པ་མེད་པའི་ཕྱིར། དེའི་རྒྱུད་ལ་སྒྲིབ་པ་ཡོད་ན། དེའི་རྒྱུད་ལ་སྒྲིབ་པ་ཕྲ་ཞིང་ཕྲ་བ་ཡོད་དགོས་པ་ལས། དེའི་རྒྱུད་ལ་དེ་ཡང་མེད་པའི་ཕྱིར། རྒྱུན་མཐའི་ཡེ་ཤེས་དེ་སྒྲིབ་པ་ཕྲ་ཞིང་ཕྲ་བ་སྤོང་བའི་གཉེན་པོ་ཡིན་པའི་ཕྱིར། མདོར་ན་གང་ཟག་གི་དབང་དུ་བྱས་པའི་རྫས་འཛིན་རྟོག་པ་ནི། གང་ཟག་རྫས་ཡོད་ལ་དམིགས་ནས་བདེན་པར་མངོན་པར་ཞེན་པ་དང་། གང་ཟག་གི་དབང་དུ་བྱས་པའི་རྟགས་འཛིན་རྟོག་པ་ནི། གང་ཟག་རྟགས་ཡོད་ལ་དམིགས་ནས་རྟགས་པ་ཙམ་དུ་མངོན་པར་ཞེན་པའི་བློར་ཤེས་པར་བྱའོ། །གཉིས་པ་རྒྱས་བཤད་ནི། དེ་དག་སོ་སོའི་དགུ་བདག་ཉིད། །ཅེས་པ་ལ་འཕྲོས་ནས། རྫས་འཛིན་རྟོག་པ་དགུ་པོ་གང་ཞེ་ན། ཆོས་ཀྱི་དབང་དུ་བྱས་པ་འི་རྫས་འཛིན་རྟོག་པ་དགུ་སྔར་བཤད་མ་ཚར་བས་དེ་འཆད་པ་ནི། ཆོས་ཀྱི་དབང་དུ་བྱས་པའི་རྫས་འཛིན་རྟོག་པ་དེ་ལ་དབྱེ་ན་དགུ་ཡོད་དེ། བླང་བྱ་དང་སྤང་བྱ་འདོར་ལེན་ལ་དམིགས་ནས་བདེན་པར་མངོན་པར་ཞེན་པ་དང་། ཆོས་ཐམས་ཅད་བདེན་པར་ཡིད་ལ་བྱེད་པར་དམིགས་ནས་དང་། ཁམས་གསུམ་པོ་དག་དང་ཉེ་བར་འབྲེལ་བ་ལ་དམིགསྎ གཟུགས་སོགས་ལ་མཚན་འཛིན་གྱི་གནས་པ་ལྎ གཟུགས་སོགས་ལ་མངོན་པར་ཞེན་པ་ལྎ གཟུགས་སོགས་ཆོས་ཀྱི་དངོས་པོ་ཐ་དད་དུ་བཏགས་པ་ཙམ་ལྎ སྦྱིན་སོགས་ལ་འཁོར་གསུམ་དུ་ཆགས་པ་ལྎ འཁོར་འདས་ལ་བླང་དོར་དུ་འཛིན་པའི་གཉེན་པོ་ལྎ སྦྱིན་སོགས་ཀྱང་ཇི་ལྟར་འདོད་པ་བཞིན་བྱང་ཆུབ་ཏུ་འགྲོ་བའི་ནུས་པ་ཉམས་པ་ལ་དམིགས་ནས་བདེན་པར་མངོན་པར་ཞེན་པ་དང་དགུར་ཡོད་པའི་ཕྱིར་ཞེས་པ་ནི། འཛིན་པ་དང་ནི་འདོར་བ་དང་། །ཞེས་པ་ནས། འཛིན་པ་དང་པོར་ཤེས་པར་བྱ། །ཞེས་པའི་བར་གྱིས་བསྟན། །འདི་དག་ཆོས་ལ་བདེན་འཛིན་ཞུགས་པས་ཆོས་ཀྱི་བདག་འཛིན་ཡིན་ཏེ། འདི་དག་གི་ཡུལ་འཛིན་འདོར་སོགས་དགུ་པོ་དེ་ཆོས་དང་གང་ཟག་གཉིས་ཀྱི་ཟླས་ཕྱེ་བའི་ཆོས་སུ་འཇོག་པའི་ཕྱིར། དེ་སྐད་དུ་འདི་ཉིད་ལས། རྒྱས་བཤད་དུ་ཆོས་ཀྱི་དབང་དུ་བྱས་པའི་རྫས་འཛིན་རྟོག་པ་དངོས་སུ་བསྟན་པས། དེའི་ཡུལ་དེ་ལ་འཛིན་འདོར་སོགས་ཆོས་དགུར་ཕྱེ་ནས་གསུངས་པའི་ཕྱིར་རོ། །ཞེས་གསུངས་པ་ཡིན་ནོ། །དེ་བཞིན་དུ་གཉིས་པ་ཆོས་ཀྱི་དབང་དུ་བྱས་པའི་བཏགས་འཛིན་རྟོག་པ་ཡང་དགུར་ཡོད་དེ། ཐེག་ཆེན་གྱི་ཆེད་དུ་བྱ་བ་བཞིན་ངེས་པར་མི་འབྱུང་བ་དང་། དམན་པའི་བྱང་ཆུབ་ཏུ་ངེས་པར་འབྱུང་བ་ལ་དམིགས་ནས་རྟགས་པ་ཙམ་དུ་མངོན་པར་ཞེན་པ་དང་། ཐེག་ཆེན་གྱི་ལམ་ལ་ལམ་མ་ཡིན་པར་འཛིན་པ་ལ་ལ་དམིགས་ནས་དང་། རྒྱུ་འགག་པ་དང་འབྲས་བུ་སྐྱེ་བ་ལ་དམིགས་ནས་དང་། ལམ་གྱི་དངོས་པོ་མངོན་གྱུར་དུ་ལྡན་པ་དང་མི་ལྡན་པ་ལ་དམིགས་ནས་དང་། གཟུགས་སོགས་ལ་མི་གནས་པའི་ཚུལ་གྱི་གནས་པ་དམིགས་ནས་དང་། ཐེག་ཆེན་གྱི་རིགས་འཇིག་པར་བྱེད་པ་ལ་དམིགས་ནས་དང་། དོན་དམ་པར་བྱང་ཆུབ་དོན་དུ་གཉེར་བ་མེད་པ་ལ་དམིགས་ནས་དང་། དོན་དམ་པར་བྱང་ཆུབ་ཀྱི་རྒྱུ་མེད་པ་ལ་དམིགས་ནས་དང་། བདུད་སོགས་ཀྱི་ཕྱིར་རྒོལ་བ་ལ་དམིགས་ནས་བཏགས་པ་ཙམ་དུ་མངོན་པར་ཞེན་པ་དང་དགུ་ཡོད་པའི་ཕྱིར་ཞེས་པ་ནི། ཆེད་བཞིན་ངེས་པར་མི་འབྱུང་དང་། །ཞེས་པ་ནས། འཛིན་པའི་རྣམ་རྟོག་གཞན་ཡིན་ནོ། །ཞེས་པའི་བར་གྱིས་བསྟན། རྒྱས་བཤད་ཀྱི་སྐབས་ཀྱི་འཛིན་རྟོག་གཉིས་ཀྱང་སྐབས་དང་པོར། རྫས་དང་རྟགས་པའི་བརྟེན་ཅན་གྱི། །འཛིན་པ་རྣམ་པ་གཉིས་སུ་འདོད། །ཞེས་པའི་དངོས་བསྟན་གྱི་འཛིན་རྟོག་ཡིན་ཏེ། ཚིག་རྐང་གཉིས་པོ་དེས་ཐེག་ཆེན་གྱི་མཐོང་སྤངས་རྫས་འཛིན་རྟོག་པ་དང་། བཏགས་འཛིན་རྟོག་པ་མཐའ་དག་དངོས་སུ་བསྟན་པའི་ཕྱིར། རང་དབང་བདག་སོགས་ངོ་བོ་དང་། ཞེས་སོགས་རྐང་པ་གཉིས་ཀྱི་དངོས་བསྟན་གྱི་འཛིན་རྟོག་མ་ཡིན་ཏེ། རྐང་པ་གཉིས་པོ་དེའི་དངོས་བསྟན་གྱི་འཛིན་རྟོག་ཡིན་ན། གང་ཟག་གི་དབང་དུ་བྱས་པའི་འཛིན་རྟོག་ཡིན་པས་ཁྱབ་པར་སྔར་བཤད་ཟིན་པ་ལྟར་རོ། །གཉིས་པ་གཉེན་པོ་མཐོང་ལམ་རྩེ་སྦྱོར་ལ་མཐོང་ལམ་གྱི་རྒྱུ། གཉེན་པོས་སྤང་བྱ་སྤོང་བའི་ཚུལ། གཉེན་པོ་མཐོང་ལམ་རྩེ་སྦྱོར་དངོས་དང་གསུམ་ལས། དང་པོ་ནི། བྱང་ཆུབ་ལ་གཞན་ཞེས་སོགས་ཚིགས་བཅད་གཅིག་གིས་བསྟན། གཉིས་པ་ལ་དབུ་མའི་པའི་ལུགས་ཀྱི་སྤང་བྱ་སྤོང་ཚུལ་འཐད་པ། དངོས་སྨྲ་བའི་ལུགས་ཀྱི་སྤང་བྱ་སྤོང་ཚུལ་མི་འཐད་པ། ཤེས་བྱེད་ཀྱི་ལུང་དང་སྦྱར་བ་དང་གསུམ་ལས། དང་པོ་ནི། དྲི་མ་ཟད་དང་ཞེས་སོགས་ཚིགས་བཅད་གཉིས་ཀྱིས་བསྟན། གཉིས་པ་ནི། གཞན་གྱི་ཆོས་རྣམས་ཀྱང་ཡོད་ལ། ཞེས་སོགས་ཚིགས་བཅད་གཅིག་གིས་བསྟན། གསུམ་པ་ནི། འདི་ལ་གསལ་བྱ་ཞེས་སོགས་ཚིགས་བཅད་གཅིག་གིས་བསྟན། གསུམ་པ་གཉེན་པོ་མཐོང་ལམ་རྩེ་སྦྱོར་དངོས་ནི། ཐེག་ཆེན་གྱི་མཐོང་ལམ་སྐད་ཅིག་མ་བཅུ་དྲུག་གི་ནང་ནས་སྐད་ཅིག་མ་དང་པོ་སྡུག་བསྔལ་ཆོས་བཟོད་ཁོ་ན་མཐོང་སྤངས་རྟོག་པ་བཞི་གཅིག་ཆར་སྤོང་བའི་གཉེན་པོ་མཐོང་ལམ་རྩེ་སྦྱོར་ཡིན་ནོ་ཞེས་པ་ནི། སྦྱིན་པ་ལ་སོགས་རེ་རེ་ནི། ཞེས་སོགས་ཚིགས་བཅད་གཅིག་གིས་བསྟན། དེ་ལྟ་བུའི་སྡུག་བསྔལ་ཆོས་བཟོད་དེ་ལ་མཐོང་སྤངས་གཟུང་འཛིན་གྱི་རྣམ་རྟོག་བཞི་སྤོང་བའི་ལྡོག་ཆ་ནས་མཐོང་ལམ་རྩེ་སྦྱོར་བཞི་དང་། མཐོང་སྤངས་གཉེན་པོའི་ཚོགས་སྒྲུབ་བཞིར་འཇོག་ཅིང་། དེར་མ་ཟད་མཐོང་སྤངས་བཞི་ལ་དགུ་དགུར་ཕྱེ་བའི་དགུ་བཞི་སུམ་ཅུ་རྩ་དྲུག་སྤོང་བའི་ལྡོག་པ་ནས། གཉེན་པོ་མཐོང་ལམ་རྩེ་སྦྱོར་སུམ་ཅུ་རྩ་དྲུག་ཏུ་ཡང་འཇོག་པ་ཡིན་ཏེ། དོན་གསལ་ལས། སྐད་ཅིག་མ་གཅིག་པ་སྡུག་བསྔལ་ལ་ཆོས་ཤེས་པའི་བཟོད་པས་བསྡུས་པ་འཁོར་གསུམ་རྣམ་པར་དག་པས་རབ་ཏུ་ཕྱེ་བ། རྣམ་པ་སུམ་ཅུ་རྩ་དྲུག་ཅན་སྐྱེས་པ་གང་ཡིན་པ་དེ་ནི། རྩེ་མོའི་མངོན་པར་རྟོགས་པ་འདིར་མཐོང་བའི་ལམ་ཡིན་ནོ། །ཞེས་གསུངས་པའི་ཕྱིར། འདིར་བསྟན་མཐོང་ལམ་སུམ་ཅུ་རྩ་དྲུག་གི་ནང་མཚན་དུ་གྱུར་པའི་མཐོང་ལམ་དང་པོ་ནས་སུམ་ཅུ་རྩ་དྲུག་གི་བར་དོན་གཅིག་སྟེ། ཐེག་ཆེན་གྱི་མཐོང་ལམ་སྡུག་བསྔལ་ཆོས་བཟོད་གཅིག་ཉིད་ལ་དེ་དག་ཏུ་འཇོག་པའི་ཕྱིར། སྐད་ཅིག་མ་ཕྱི་མ་བཅོ་ལྔ་ནི་ངེས་མཚོན་ནས་བསྟན་པས། བཅུ་དྲུག་རྫོགས་རྗེས་སུ་རྣམ་ཐར་བརྒྱད་དང་སྙོམས་འཇུག་དགུ་ལ་ལུགས་འབྱུང་དང་ལུགས་ལྡོག་ཏུ་སྙོམས་པར་འཇུག་པ་ས་དང་པོའི་ཁྱད་པར་ལམ་གྱི་ངོ་བོར་གྱུར་པའི་ཏིང་ངེ་འཛིན་སེངྒེ་རྣམ་སྒྱིངས་འབྱུང་བ་ཡིན་ནོ། །ཞེས་པ་ནི། དེ་ནས་སེངྒེ་རྣམ་སྒྱིངས་པའི། །ཏིང་ངེ་འཛིན་ལ་སྙོམས་བཞུགས་ནས། །ཞེས་པས་བསྟན། དེ་ལྟར་ན་ཐེག་ཆེན་གྱི་མཐོང་ལམ་ལ་སྐད་ཅིག་མ་བཅུ་དྲུག་ཁོ་ནར་གྲངས་ངེས་པས། ཏིང་ངེ་འཛིན་སེངྒེ་རྣམ་སྒྱིངས་འདི་ནས། ཐེག་ཆེན་གྱི་སྒོམ་ལམ་གྱི་མགོ་འཛིན་ཅིང་། འདི་ཆོས་ཅན་ཏིང་ངེ་འཛིན་ལ་མཉམ་པར་བཞག་པ་ཡིན་པས། ཐེག་ཆེན་འཕགས་པའི་མཉམ་བཞག་མཚན་ཉིད་པ་མ་ཡིན་ཏེ། ཆོས་ཉིད་སྤྲོས་བྲལ་ལ་མཉམ་པར་བཞག་པ་མ་ཡིན་པའི་ཕྱིར། དེས་མཚོན་ནས་ས་དང་པོའི་རྗེས་ཐོབ་ཏུ་འགྱུར་བའི་སྦྱོར་བ་སེངྒེ་རྣམ་སྒྱིངས་དང་། དངོས་གཞི་ཐོད་རྒལ་རྣམས་ཀྱང་མཉམ་བཞག་གི་མིང་ཙམ་ལས་དོན་ལ་རྗེས་ཐོབ་ཀྱི་མཁྱེན་པར་བསྡུ་དགོས་སོ། །ཏིང་ངེ་འཛིན་སེངྒེ་རྣམ་སྒྱིངས་དེ་ལས་ལངས་ནས། རྟེན་འབྲེལ་ཡན་ལག་བཅུ་གཉིས་ལ་མ་རིག་པ་ནས་རྒ་ཤིའི་བར་དུ་ལུགས་མཐུན་དང་། རྒ་ཤི་ནས་མ་རིག་པའི་བར་དུ་ལུགས་མི་མཐུན་ལ་རྟོག་པར་བྱེད་ཅིང་། དེས་མཚོན་ནས་ས་དང་པོའི་ཡོན་ཏན་བརྒྱ་ཕྲག་བཅུ་གཉིས་དང་། མཐོང་ལམ་སྐད་ཅིག་མ་བཅུ་དྲུག་གིས་དྲངས་པའི་ངེས་ཤེས་བཅུ་དྲུག་པོ་རྣམས་དང་། ཡོངས་སྦྱོང་བཅུ་ལ་སོགས་པ་ས་དང་པོའི་རྗེས་ཐོབ་ཀྱི་ཉམས་ལེན་མ་ལུས་པ་འབྱུང་ཞིང་། དེའི་ཚེ་སྒོམ་སྤངས་སྤོང་བ་ལ་མངོན་དུ་ཕྱོགས་པས་ན། ཏིང་ངེ་འཛིན་གྱི་རྩ་ལ་སྦྱངས་དགོས་པས། ས་དང་པོར་རང་གི་ངོས་སྐལ་གྱི་སྦྱོར་བ་སེངྒེ་རྣམ་སྒྱིངས་དང་དངོས་གཞི་ཐོད་རྒལ་རྣམས་འབྱུང་བ་ཡིན་ནོ་ཞེས་པ་ནི། རྟེན་ཅིང་འབྲེལ་འབྱུང་ལུགས་མཐུན་དང་། །ཞེས་པ་ནས་འགོག་པའི་བར་དུ་མི་འདྲར་འགྲོ། ཞེས་པའི་བར་གྱིས་བསྟན། སྦྱོར་བ་སེངྒེ་རྣམ་སྒྱིངས་ཀྱི་དགོས་པ་ནི། དངོས་གཞི་ཐོད་རྒལ་ཐོབ་པའི་ཆེད་དུ་ཡིན་ཞིང་། དངོས་གཞི་ཐོད་རྒལ་ནི་ས་བདུན་པ་མན་ཆད་དུ་སྙོམས་འཇུག་གི་ཡོན་ཏན་ལ་དབང་མ་ཐོབ་པ་ཐོབ་པའི་ཆེད་དང་། ས་བརྒྱད་པ་ཡན་ཆད་དུ་དབང་ཐོབ་ཟིན་སྤེལ་བའི་ཕྱིར་དུ་འཇུག་པས། ས་བཅུའི་རྗེས་ཐོབ་རྣམས་ལ་སྦྱོར་སེང་དང་དངོས་གཞི་ཐོད་རྒལ་ཡོད་མོད། དངོས་སུ་བསྟན་པའི་སྦྱོར་སེང་དང་དངོས་གཞི་ཐོད་རྒལ་རྣམས་ས་དང་པོའི་གནས་སྐབས་ཀྱི་དེ་རྣམས་ཡིན་ཏེ། འདིར་སྐབས་ཀྱི་ཏིང་ངེ་འཛིན་སེངྒེ་རྣམ་སྒྱིངས་དང་། དངོས་གཞི་ཐོད་རྒལ་གྱི་མདོ་སྦྱོར་རྣམས་མཐོང་ལམ་རྩེ་སྦྱོར་གྱི་གནས་སྐབས་ཀྱི་ཤེར་ཕྱིན་གྱི་བསྡུ་བྱར་གྱུར་པའི་བསམ་གཏན་གྱི་ཕར་ཕྱིན་སྟོན་པའི་སྐབས་སུ་རིམ་ཅན་དུ་འབྱུང་བས་ཤེས་སོ། །འོ་ན་མཐོང་ལམ་རྩེ་སྦྱོར་དུ་འདི་དག་ཐོབ་བམ་ཞེ་ན། དེ་རྣམ་ཐར་བརྒྱད་དང་སྙོམས་འཇུག་དགུ་མངོན་དུ་བྱེད་པའི་ནུས་པ་ཐོབ་ནས་སླར་དེ་དག་ལ་དབང་ཐོབ་པའི་ཕྱིར་དུ་འཇུག་པ་ལ། ཁྱད་པར་ལམ་གྱི་ངོ་བོར་གྱུར་པའི་ཏིང་ངེ་འཛིན་སེངྒེ་རྣམ་སྒྱིངས་དང་། སྦྱོར་སེང་དང་དངོས་གཞིའི་ཐོད་རྒལ་ཆུང་འབྲིང་ཆེན་པོ་རྣམས་སུ་ཡོད་པ་ཡིན་ནོ། །གསུམ་པ་སྒོམ་ལམ་རྩེ་སྦྱོར་ལ། སྤང་བྱ་རྣམ་རྟོག་དང་། སྤོང་བྱེད་གྱི་གཉེན་པོ་དང་། གཉེན་པོ་ལ་བརྟེན་ནས་ཐོབ་པའི་ཡོན་ཏན་དང་གསུམ་ལས། དང་པོ་ནི་ཆོས་ཉིད་མངོན་སུམ་དུ་རྟོགས་ཟིན་རྒྱུན་ལྡན་དུ་སྒོམ་པར་བྱེད་པའི་ལམ་གྱི་སྤང་བར་བྱ་བའི་མངོན་ཞེན་དེ་ཐེག་ཆེན་གྱི་སྒོམ་སྤངས་རྟོག་པའི་མཚན་ཉིད། སྒོམ་སྤངས་རྟོག་པའི་ས་བོན་རྣམས་ནི་རྟོག་པ་མ་ཡིན་ཏེ། ཀུན་གཞིའི་རྣམ་ཤེས་ཀྱི་སྟེང་ན་ཡོད་པའི་རྐྱེན་དང་འཕྲད་ན་རྟོག་པ་བསྐྱེད་ཀྱི་ས་བོན་གྱི་ཆར་གྱུར་པ། གནས་ངན་ལེན་གྱི་བག་ཆགས་ཞིག་ལ་འཇོག་པའི་ཕྱིར། དེ་བེམ་ཤེས་ལྡན་མིན། འདུ་བྱེད་གང་ཡིན་སྙམ་ན། དམ་པ་ཁ་ཅིག ལྡན་མིན་འདུ་བྱེད་དུ་སྡུད་གསུངས་ཀྱང་། ཀུན་གཞིའི་རྣམ་ཤེས་ཀྱི་སྟེང་གི་ས་བོན་གྱི་ཆ་ཡིན་པས་ཤེས་པ་ཡིན་པ་འཐད་ལ། འོན་ཀྱང་རྟོག་པ་མ་ཡིན་ཏེ། རྟོག་པའི་ས་བོན་ཙམ་ཡིན་པའི་ཕྱིར། སྒོམ་སྤངས་རྟོག་པ་ལ་དབྱེ་ན། བཟུང་རྟོག་དང་འཛིན་རྟོག་གཉིས། དང་པོ་ལ། དངོས་པོ་ཙམ་གྱི་རྣམ་པ་ལ་བརྟེན་པ་དང་། གཉེན་པོ་ལ་བརྟེན་པ་གཉིས་ལས། འཛིན་རྟོག་ལ། སེམས་ཅན་དུ་བཏགས་པ་ལ་བརྟེན་པའི་འཛིན་རྟོག་དང་། རྟགས་པའི་རྒྱུ་མཚན་ལ་བརྟེན་པའི་འཛིན་རྟོག་གཉིས་ཏེ་བཞིའི་ཐ་སྙད་ཉི་སྣང་དུ་བཤད། དེའི་བཟུང་རྟོག་དང་པོ་ལ་ཡུལ་གྱི་སྒོ་ནས་དགུར་ཡོད་དེ། སྟོན་པས་ཆེས་མདོར་བསྡུས་གསུངས་པ་ལ་དམིགས་ནས་འཇུག་བྱའི་བཟུང་བར་ཞེན་པའི་རྣམ་རྟོག་དང་། ཆོས་རྒྱས་པར་གསུངས་པ་ལ་དམིགས་ནས་དེར་ཞེན་པའི་དང་། རྒྱས་བསྡུས་གཉིས་ཀ་ལ་མི་སློབ་པ་སངས་རྒྱས་ཀྱི་ཡོངས་སུ་མ་གསུངས་པ་ལ་དམིགས་ནས་དང་། འདས་པ་འགགས་པས་སྦྱོར་ལམ་གྱི་ཡོན་ཏན་དོན་དམ་པར་མེད་པ་ལ་དམིགས་ནས་དང་། ཡང་དག་པ་རྒྱུ་དང་མི་ལྡན་པས། མཐོང་ལམ་གྱི་ཡོན་ཏན་དོན་དམ་པར་མེད་པ་ལ་དམིགས་ནས་དང་། མ་འོངས་པ་མ་སྐྱེས་པའི་སྒོམ་ལམ་གྱི་ཡོན་ཏན་དོན་དམ་པར་མེད་པ་ལ་དམིགས་ནས་དང་། ལེགས་པའི་ལམ་དང་པོ་སྦྱོར་ལམ་ལྎ གཉིས་པ་མཐོང་ལམ་ལྎ གསུམ་པ་སྒོམ་ལམ་ལ་དམིགས་ནས་རྟོག་པ་སྟེ་དགུར་ཡོད་པའི་ཕྱིར། ཞེས་པ་ནི། མདོར་བསྡུས་རྒྱས་རང་ཞེས་པ་ནས། བཟུང་བའི་རྣམ་རྟོག་འདི་གཅིག་སྟེ། །སྦྱོར་བའི་རྣམ་པའི་སྤྱོད་ཡུལ་ཅན། །ཞེས་པའི་བར་གྱིས་བསྟན། ས་གཉིས་པའི་སྦྱོར་བ་ཉེར་རྟོགས་སོགས་ཀྱི་རང་གི་ངོས་སྐལ་གྱི་སྒོམ་སྤངས་རྟོགས་པ་མངོན་གྱུར་པ་འདི་དག་སྤོང་བས་ན། སྦྱོར་བའི་རྣམ་པའི་སྤྱོད་ཡུལ་ཅན། །ཞེས་བཤད་དོ། །གཉེན་པོ་ལ་བརྟེན་པའི་སྒོམ་སྤངས་བཟུང་རྟོག་ལ་ཡང་དགུར་ཡོད་དེ། བྱང་ཆུབ་ཀྱི་སེམས་མི་སྐྱེ་བ་ལ་དམིགས་ནས་དང་། སྙིང་པོ་ཆོས་སྐུ་ཡིད་ལ་མི་བྱེད་པ་ལ་དམིགསྎ ཉན་ཐོས་ཀྱི་ཐེག་པ་ཡིད་ལ་བྱེད་པ་ལྎ རང་རྒྱལ་གྱི་ཐེག་པ་ཡིད་ལ་བྱེད་པ་ལྎ རྫོགས་པའི་བྱང་ཆུབ་ཡིད་ལ་མི་བྱེད་པ་ལྎ མི་རྟག་སོགས་སུ་སྒོམ་པར་བྱེད་པ་ལྎ མི་རྟག་སོགས་སུ་སྒོམ་པ་མེད་པ་ལྎ སྒོམ་མི་སྒོམ་དེ་དག་ལས་བཟློག་པ་སྤྲོས་བྲལ་སྒོམ་པ་ཡང་མེད། སྒོམ་པ་མེད་པ་ཡང་མ་ཡིན་ལྎ གནས་ལུགས་ཀྱི་དོན་ཇི་ལྟ་བ་བཞིན་མ་ཡིན་པ་ལ་དམིགས་ནས་ཟློག་བྱའི་བཟུང་བར་ཞེན་པའི་རྟོག་པ་སྟེ་དགུར་ཡོད་པའི་ཕྱིར། ཞེས་པ་ནི། གཉིས་པ་སེམས་དང་སེམས་བྱུང་རྣམས། །ཞེས་པ་ནས། ཇི་བཞིན་དོན་ནི་རྣམ་རྟོག་པ། །སྒོམ་པའི་ལམ་ལ་ཤེས་པར་བྱ། །ཞེས་པའི་བར་གྱིས་བསྟན། དེ་བཞིན་དུ་སེམས་ཅན་དུ་བཏགས་པ་ལ་བརྟེན་པའི་འཛིན་རྟོག་ལ་ཡང་ཡུལ་གྱི་སྒོ་ནས་དགུར་ཡོད་དེ། སེམས་ཅན་དུ་བཏགས་པ་ཙམ་ལས་རྫས་སུ་མེད་པ་ལ་དམིགས་ནས་དང་། གཟུགས་སོགས་ཆོས་སུ་བཏགས་པ་ཙམ་ལས་རང་བཞིན་གྱིས་མ་གྲུབ་པ་ལྎ མཁྱེན་གསུམ་གྱི་ཡུལ་ཀུན་རྫོབ་ཏུ་སྟོང་པ་མ་ཡིན་པ་ལྎ གཟུགས་སོགས་ལ་བཟུང་འཛིན་དུ་ཆགས་པ་མ་སྤངས་པ་ལྎ ཆོས་རབ་ཏུ་རྣམ་པར་འབྱེད་པའི་བདག་ཉིད་གཟུགས་སོགས་རང་བཞིན་མེད་པ་ལྎ དངོས་པོར་འཛིན་པའི་ཆེད་དུ་བྱ་བ་བྱེད་ཅིང་ཐེག་ཆེན་སྒྲུབ་པའི་ཆེད་དུ་བྱ་བ་མི་བྱེད་པ་ལྎ ཐེག་གསུམ་ལམ་གྱི་ངེས་འབྱུང་གཟུགས་སོགས་ལ་མངོན་ཞེན་བཀག་པའི་ཚུལ་གྱིས་མི་དམིགས་ལྎ བདག་མེད་མ་རྟོགས་པའི་སོ་སྐྱེ་གཞན་གྱི་ཡོན་སྦྱོང་ནུས་པ་མ་ཡིན་ལྎ བདག་མེད་མ་རྟོགས་པའི་སོ་སྐྱེ་ཕྱིན་དྲུག་གི་སྤྱོད་པ་ཕྱིན་ཅི་མ་ལོག་པར་སྒྲུབ་མི་ནུས་པ་ལ་དམིགས་ནས་དེ་དང་དེའི་རྣམ་པ་ཅན་གྱི་རྟོག་པ་སྟེ་དགུར་ཡོད་པའི་ཕྱིར་ཞེས་པ་ནི། སེམས་ཅན་བཏགས་པའི་སྤྱོད་ཡུལ་དང་ཞེས་པ་ནས། འཛིན་པར་བྱེད་པ་དང་པོ་ནི། །ཤེས་པར་བྱ་བ་སྒྲགས་པ་ཡིན། །ཞེས་པའི་བར་གྱིས་བསྟན། འཛིན་རྟོགས་གཉིས་པ་ལ། མདོ་རྒྱས་གཉིས་ལས། དང་པོ་ནི། སེམས་ཅན་དུ་བཏགས་པའི་ཡུལ་ཅན་སྔར་གྱི་འཛིན་རྟོག་དགུ་དང་། བཏགས་པ་དེའི་རྒྱུའི་ཡུལ་ཅན་འོག་ཏུ་འབྱུང་བའི་འཛིན་རྟོག་ཏུ་འབྱུང་བའི་འཛིན་རྟོག་དགུ་ནི། གཉེན་པོ་སྒོམ་ལམ་གྱིས་འཇོམས་པར་བྱེད་པས་སྒོམ་ལམ་གྱི་མི་མཐུན་ཕྱོགས་སུ་གྱུར་པའི་སྒོམ་སྤངས་སུ་འཇོག་གོ །ཞེས་པ་ནི་སེམས་ཅན་བཏགས་དང་ཞེས་སོགས་ཚིགས་བཅད་གཅིག་གིས་བསྟན། མདོར་བསྟན་འདི་འཛིན་རྟོག་གཉིས་པ་འཆད་བྱེད་ཀྱི་གཞུང་ཡིན་ཀྱང་། འཛིན་རྟོག་དང་པོ་དང་གཉིས་པ་གཉིས་ཀ་མདོར་བསྡུས་ནས་དངོས་སུ་བསྟན་ཏེ། སེམས་ཅན་བཏགས་དང་ཞེས་པས་འཛིན་རྟོག་དང་པོ་དང་། དེ་རྒྱུ་ཡི་ཡུལ་ཅན་ཞེས་པས་འཛིན་རྟོག་གཉིས་པ་དངོས་སུ་བསྟན་པའི་ཕྱིར་ཏེ། སྒོམ་སྤངས་འཛིན་རྟོག་གཉིས་ཀྱི་ངོས་འཛིན་སྔར་བཤད་པ་དེའི་ཕྱིར་རོ། །གཉིས་པ་རྒྱས་བཤད་ནི། འདིར་བསྟན་འཛིན་རྟོག་གཉིས་པ་ལ་ཡུལ་གྱི་སྒོ་ནས་དགུར་ཡོད་དེ། རྣམ་མཁྱེན་ལ་སྒྲིབ་བྱེད་རྒྱུ་འབྲས་སོགས་ཀྱི་རྣམ་པའི་རབ་དབྱེ་ཇི་ལྟ་བ་བཞིན་མི་ཤེས་པ་ལ་དམིགས་ནས་དེ་ལྟར་འཛིན་པའི་རྣམ་པ་ཅན་དང་། ལམ་ཤེས་ལ་སྒྲིབ་བྱེད་ཐེག་གསུམ་གྱི་ལམ་ཇི་ལྟ་བ་བཞིན་མི་ཤེས་པ་ལ་དམིགས་ནས་དང་། གཞི་ཤེས་ལ་སྒྲིབ་བྱེད་གཞི་ཕུང་སོགས་ཀྱི་གནས་ལུགས་ཇི་ལྟ་བ་བཞིན་མི་ཤེས་པ་ལྎ སྤང་བྱ་ཐམས་ཅད་ཞི་བའི་ལམ་ལ་རྨོངས་པའི་གཉེན་པོ་ཤེར་ཕྱིན་ཡོངས་སུ་མ་ཤེས་པ་ལྎ ཆོས་ཅན་གཟུགས་སོགས་དང་ཆོས་ཉིད་དེ་བཞིན་ཉིད་སོགས་དབྱེར་མེད་དུ་མ་ཤེས་པ་ལྎ ཐེག་པ་ཆེ་ཆུང་ལམ་མི་མཉམ་པ་མི་ཤེས་པ་ལྎ སྡུག་བསྔལ་ལ་སོགས་པའི་བདེན་བཞི་མི་ཤེས་པ་ལྎ ཆགས་སོགས་ཉོན་མོངས་པའི་རང་བཞིན་གློ་བུར་མ་ཤེས་པ་ལྎ བཟུང་འཛིན་གཉིས་མེད་དུ་མི་ཤེས་པ་ལ་དམིགས་ནས་དེ་དང་དེའི་རྣམ་པ་ཙམ་གྱི་འཛིན་རྟོག་སྟེ་དགུར་ཡོད་པའི་ཕྱིར་ཞེས་པ་ནི། བདག་ཉིད་ཇི་བཞིན་ཀུན་མཁྱེན་གྱི། །གསུམ་གྱི་སྒྲིབ་པ་རྣམ་གསུམ་དང་། །ཞེས་པ་ནས། རྣམ་པར་རྟོག་པ་ཐ་མར་བཞེད། །ཞེས་པའི་བར་གྱིས་བསྟན། འདིར་དཔྱོད་ལྡན་ལ་དོགས་པ་བཀོད་པ་ནི། སྒོམ་སྤངས་བཟུང་དང་འཛིན་པའི་རྣམ་པ་རྟོག འཛིན་སྟངས་དགག་པའི་རྣམ་པ་ཅན་ཡིན་ཕྱིར། །འདི་དག་ཡུལ་ཀུན་དགག་པར་འོས་པ་ལས། །སྒྲུབ་པའང་སྣང་བས་སྒྲུབ་རྟོག་འདིར་བཞེད་དམ། །ཞེས་པའོ། །གཉིས་པ་སྤོང་བྱེད་གཉེན་པོ་ནི། སྐབས་གཉིས་པར། གཉེན་པོ་ཆུང་ངུའི་ཆུང་ངུ་ལ། །སོགས་པའི་ལམ་ནི་ཞེས་པའི་དངོས་བསྟན་གྱི་ལམ་དང་། འདིར་སྒོམ་པའི་ལམ་ལ་ཤེས་པར་བྱ། །ཞེས་པའི་དངོས་བསྟན་གྱི་སྒོམ་ལམ་དང་། སྒོམ་པའི་ལམ་དང་འབྲེལ་བ་ཡི། །ཞེས་པའི་དངོས་བསྟན་གྱི་སྒོམ་ལམ་དང་། སྐབས་ལྔ་པའི་མདོ་རྒྱས་གང་རུང་གི་དངོས་བསྟན་གྱི་སྒོམ་ལམ་རྩེ་སྦྱོར་དང་། ཐེག་ཆེན་གྱི་སྒོམ་ལམ་བར་ཆད་མེད་ལམ་རྣམས་དོན་གཅིག དེ་ལ་དབྱེ་ན་ས་གཉིས་པའི་བར་ཆད་མེད་ལམ་ནས་བཅུ་པའི་བར་ཆད་མེད་ལམ་གྱི་བར་དགུ་ཡོད་ཅིང་། བར་ཆད་མེད་ལམ་རེ་རེས་ཀྱང་རང་གི་ངོས་སྐལ་གྱི་སྒོམ་སྤངས་བཟུང་འཛིན་གྱི་རྣམ་རྟོག་གཞིའི་ས་བོན་སྤོང་བའི་གཉེན་པོ་བྱེད་པས་རེ་རེ་ཡང་སྒོམ་ལམ་རྩེ་སྦྱོར་བཞི་བཞིར་འཇོག་སྟེ། སྒོམ་ཞེས་བྱ་བའི་ལམ་ལ་ནི། །རྣམ་པར་རྟོག་པ་རྣམ་བཞི་ཡི། །གཉེན་པོ་རྣམ་པ་བཞི་དང་ནི། །ཞེས་གསུངས་པའི་ཕྱིར། དེས་ན་སྒོམ་སྤངས་བཟུང་འཛིན་གྱི་རྣམ་རྟོག་བཞི་ཆར་ཆེན་པོའི་ཆེན་པོ་ལ་སོགས་པ་དགུ་ལ་ཡུལ་གྱི་སྒོ་ནས་སོ་དྲུག་སོ་དྲུག་ཡོད་པས། གཉེན་པོ་ཡང་སོ་དྲུག་པ་ཚན་པ་དགུ་ཁམས་གསུམ་གྱི་སྒོ་ནས་བརྒྱ་རྩ་བརྒྱད་ཚན་པ་དགུ་ཡོད་པས་དེའི་གཉེན་པོ་ཡང་བརྒྱ་རྩ་བརྒྱད་ཚན་པ་དགུ། ས་དགུའི་སྒོ་ནས་སུམ་བརྒྱ་དང་ཉེར་བཞི་ཚན་པ་དགུ་ཡོད་པས། དེའི་གཉེན་པོ་ཡང་སུམ་བརྒྱ་དང་ཉེར་བཞི་ཚན་པ་དགུ་སྟེ་ཀུན་སྡོམ་པས་སྒོམ་སྤངས་ཀྱི་སྤོང་བའི་གཉེན་པོར་གྱུར་པའི་སྒོམ་ལམ་རྩེ་སྦྱོར་ཉིས་སྟོང་དང་དགུ་བརྒྱ་བཅུ་དྲུག་ཡོད་ཅེས་ཀུན་མཁྱེན་བླ་མས་གསུངས་སོ། །འོ་ན་དག་པ་ས་གསུམ་གྱི་སྒོམ་ལམ་བར་ཆད་མེད་ལམ་གྱིས་ཀྱང་རང་གི་ངོས་སྐལ་གྱི་སྒོམ་སྤངས་བཟུང་འཛིན་གྱི་རྣམ་རྟོག་མ་སྤངས་པར་འགྱུར་རོ་ཞེ་ན། དེའི་ལན་དུ་སྒོམ་སྤངས་བཟུང་འཛིན་གྱི་རྣམ་རྟོག་མངོན་གྱུར་པ་དང་། ས་བོན་སྤོང་ཚུལ་གྱི་རིམ་པ་འདི་བཞིན་ཤེས་པར་བྱ་སྟེ། ས་གཉིས་པའི་སྦྱོར་བ་ཉེར་རྟོགས་ཀྱི་ལམ་ངེས་རང་གི་ངོས་སྐལ་གྱི་སྤང་བྱ་སྒོམ་སྤངས་བཟུང་འཛིན་གྱི་རྣམ་རྟོག་ཆེན་པོའི་ཆེན་པོ་མངོན་གྱུར་བ་བཞིའི་སྤོང་བ་གཉེན་པོ་བྱས་ཏེ། མངོན་གྱུར་བ་བཞི་སླར་མི་སྐྱེ་བའི་ཆོས་ཅན་དུ་བྱས། བར་ཆད་མེད་ལམ་ཐོབ་པ་ན་དེ་དག་སྤངས་ཟིན་ཅིང་། གཉིས་པའི་བར་ཆད་མེད་ལམ་གྱིས་སྒོམ་སྤངས་བཟུང་འཛིན་གྱི་རྣམ་རྟོག་ཆེན་པོའི་ཆེན་པོ་བཞིའི་ས་བོན་གཅིག་ཆར་དུ་སྤོང་བའི་དངོས་གཉེན་བྱས་ཏེ། དེ་བཞིའི་ས་བོན་སླར་མི་སྐྱེ་བའི་ཆོས་ཅན་དུ་བྱས་ཏེ། ས་གཉིས་པའི་རྣམ་གྲོལ་ལམ་ཐོབ་པ་ན། ས་བོན་དེ་དག་སྤངས་ཟིན་པར་འཇོག དེས་མཚོན་ནས་སྒོམ་སྤངས་བཟུང་འཛིན་གྱི་རྣམ་རྟོག་ཆེན་པོའི་འབྲིང་བཞི་མངོན་གྱུར་བ་དང་། དེའི་ས་བོན་ས་གསུམ་པའི་སྦྱོར་བ་ཉེར་རྟོགས་དང་། བར་ཆད་ལམ་གྱི་སྤོང་བ་ནས་བཟུང་སྒོམ་སྤངས་བཟུང་འཛིན་གྱི་རྣམ་རྟོག་འབྲིང་གི་ཆུང་ངུ་མངོན་གྱུར་བ་བཞི་དང་། དེའི་ས་བོན་བཞི་ས་བདུན་པའི་སྦྱོར་བ་ཉེར་བསྡོགས་དང་བར་ཆད་མེད་ལམ་གྱི་སྤོང་བའི་བར་ས་གཉིས་པ་ལྟར་ཤེས་པར་བྱ་ཞིང་། སྒོམ་སྤངས་བཟུང་འཛིན་གྱི་རྣམ་རྟོག་ཆུང་ངུའི་ཆེན་པོ་མངོན་གྱུར་བ་བཞི་དང་། ཆུང་ངུ་འབྲིང་མངོན་གྱུར་བཞི་དང་། ཆུང་ངུའི་ཆུང་ངུ་མངོན་གྱུར་བ་བཞི་རྣམས་ས་བརྒྱད་པའི་སྦྱོར་བ་ཉེར་རྟོགས་ཀྱི་ལམ་གྱི་གཅིག་ཆར་དུ་སྤོང་ཞིང་། སླར་མི་སྐྱེ་བའི་ཆོས་ཅན་དུ་བྱས་ཏེ་ས་བརྒྱད་པའི་བར་ཆད་མེད་ལམ་ཐོབ་པ་ན། སྒོམ་སྤངས་བཟུང་འཛིན་གྱི་རྣམ་རྟོག་མངོན་གྱུར་པ་མཐའ་དག་སྤངས་པས། ཡམས་ནད་འདི་རྣམས་ཟད་ནས་ནི། །ཞེས་སོགས་ཀྱི་དངོས་བསྟན་གྱི་བྱང་སེམས་ལ་ཡང་། ས་བརྒྱད་པ་ནས་བཅུ་པའི་བར་གསུམ་ཀ་ཡོད་ཅིང་། ས་བརྒྱད་པའི་བར་ཆད་མེད་ལམ་སོགས་གསུམ་གྱིས་རིམས་བཞིན། སྒོམས་སྤངས་བཟུང་འཛིན་གྱི་རྣམ་རྟོག་ཆུང་ངུའི་ཆེན་པོ་བཞིའི་ས་བོན་གཅིག་ཆར་དུ་སྤོང་བ་དང་། ཆུང་ངུའི་འབྲིང་བཞིའི་ས་བོན་གཅིག་ཆར་དུ་སྤོང་བ་དང་། ཆུང་ངུའི་ཆུང་ངུ་བཞིའི་ས་བོན་གཅིག་ཆུར་དུ་སྤོང་བར་ཤེས་པར་བྱའོ། །ཆེན་པོ་ཆེན་པོ་བཞི་སོགས་ནི་སྒོམ་སྤངས་བཟུང་འཛིན་གྱི་རྣམ་རྟོག་བཞི་ལ་ཆེན་པོའི་ཆེན་པོ་སོགས་སུ་དབྱེ་བ་ཡིན་ནོ། །འདིར་ཁ་ཅིག ཐེག་ཆེན་གྱི་སྒོམ་ལམ་རྩེ་སྦྱོར་ཡིན་ན། ཐེག་ཆེན་གྱི་སྒོམ་ལམ་བར་ཆད་མེད་ལམ་ཡིན་པས་ཁྱབ། ཟེར་བ་མི་འཐད་དེ། ས་གཉིས་པའི་རྣམ་གྲོལ་ལམ་ཆོས་ཅན། དེར་ཐལ། དེའི་ཕྱིར། ཐེག་ཆེན་སྒོམ་ལམ་པའི་རྒྱུད་ཀྱི་རྩེ་སྦྱོར་ཡིན་པའི་ཕྱིར་ཏེ། ས་གཉིས་པ་ཐོབ་པའི་ཐེག་ཆེན་གྱི་སྒོམ་ལམ་ཡིན་པའི་ཕྱིར། གོང་དུ་འདོད་མི་ནུས་ཏེ། ཐེག་ཆེན་གྱི་སྒོམ་ལམ་རྣམ་གྲོལ་ལམ་ཡིན་པའི་ཕྱིར། འོ་ན་ས་དང་པོའི་འཇུག་རྫོགས་མཚམས་ནས། ས་གཉིས་པའི་ལམ་གང་བྱུང་སྙམ་ན། སློབ་དཔོན་གྱི་འགྲེལ་ཆེན་ལས། ཡོངས་སྦྱོང་མ་རྫོགས་པ་དེ་སྲིད་དུ་ས་དེ་ཡིན་ལ། ཡོངས་སྦྱོང་རྫོགས་ནས་ས་གཞན་ཡིན་ནོ་ཞེས་གསུངས་པ་ལྟར། ཡོངས་སྦྱོང་བཅུ་ལ་སོགས་ས་དང་པོའི་རྗེས་ཐོབ་ཀྱི་ཉམས་ལེན་ཀུན་རྫོགས་ནས་སྒོམ་སྤངས་སྤོང་བའི་ཆེད་དུ་ཆོས་ཉིད་སྤྲོས་བྲལ་ལ་མཉམ་པར་འཇོག་སྟེ། དེའི་ཚེ་ས་གཉིས་པའི་སྦྱོར་བ་ཉེར་བསྡོགས་ཀྱི་ལམ་ཐོག་མར་སྐྱེ། དེ་ནས་ས་གཉིས་པའི་བར་ཆད་མེད་ལམ་དང་། རྣམ་གྲོལ་ལམ་རིམ་བཞིན་སྐྱེས་ཏེ། མཉམ་བཞག་མཚན་ཉིད་པ་རྫོགས་པ་དང་། དེའི་ཁྱད་པར་ལམ་གྱིས་བསྡུས་པའི་རྗེས་ཐོབ་ཀྱི་ཉམས་ལེན་ཀུན་འབྱུང་། དེ་ནས་ས་གསུམ་པའི་སྦྱོར་བ་ཉེར་བསྡོགས་ལ་འཇུག་པ་སོགས་ས་ཕྱི་མ་ཕལ་ཆེར་ལ་རིགས་འགྲེའོ། །གསུམ་པ་གཉེན་པོ་ལ་བརྟེན་ནས་ཐོབ་པའི་ཡོན་ཏན་ནི། འདིར་བསྟན་མཐོང་སྒོམ་རྩེ་སྦྱོར་རྣམས་སྤངས་བྱ་སྤོང་བའི་ལྡོག་པ་ནས་བསྟན་ཚུལ་དེ་ལྟར་ཡིན་ན། འབད་རྩོལ་ལ་མི་བལྟོས་པའི་བྱང་སེམས་ཀྱི་ལམ་མེད་དམ་སྙམ་ན། དེའི་དོགས་པ་བསལ་བའི་ཆེད་དུ་ས་བརྒྱད་པའི་བར་ཆད་མེད་ལམ་ཐོབ་ནས་འབད་རྩོལ་ལ་མི་བལྟོས་པ་ཡིན་ནོ། །ཞེས་པ་ནི། འོག་ནས་འབྱུང་བའི་གཞུང་འདི་དག་གིས་སྟོན་པས། འདི་ལ་དོན་བཞི་སྟེ། འབད་རྩོལ་ལ་མི་བལྟོས་པའི་གང་ཟག འབད་རྩོལ་ལ་མི་བལྟོས་པའི་རྒྱུ། འབད་རྩོལ་ལ་མི་བལྟོས་པའི་ཡོན་ཏན། འབད་རྩོལ་ལ་མི་བལྟོས་པའི་ཚུལ་ལོ། །དང་པོ་ལ། འབྲས་བུ་མཆོག་གི་སྦ་བ་ཡི། །སེམས་དཔའི་ཆེན་པོ་དེ་ལ་ནི། །ཞེས་གསུངས་པ་ལྟར། སྲིད་ཞིའི་རྒུད་པ་སེལ་བའི་གནས་སྐབས་ཀྱི་འབྲས་བུ་མཆོག་གི་མཛེས་པ་དང་ལྡན་པའི་དག་སའི་བྱང་སེམས་སོ། །འདིར་སྦ་བ་ཞེས་པ་ནི་མཛེས་པའི་དོན་ནོ། །གཉིས་པ་ནི། ཡམས་ནད་འདི་རྣམས་ཟད་ནས་ནི། །ཡུན་རིང་ལོན་ནས་དབུགས་ཕྱིན་ལྟར། །ཞེས་གསུངས་པས། དཔེར་ན་སྐྱེས་བུ་ནད་དང་བྲལ་ཏེ་ཡུན་རིང་དུ་ལོན་ནས་དབུགས་འབྱིན་པའི་བདེ་བ་ཐོབ་པ་ལྟར། ཡམས་ནད་དང་འདྲ་བའི་སྒོམ་སྤངས་བཟུང་འཛིན་རྣམ་རྟོག་མངོན་འགྱུར་བ་འདི་རྣམས་ཟད་ནས། ཡོན་ཏན་ཀུན་འབད་རྩོལ་ལ་མི་བལྟོས་པར་རང་གི་ངང་གིས་ཡར་ལྡན་དུ་འབྱུང་བ་ཡིན་ནོ། །གསུམ་པ་ནི། རྣམ་པར་ཀུན་ཏུ་འགྲོ་བ་ཡི། །འདི་སྒྲུབ་ཡོན་ཏན་ཕུན་ཚོགས་ཀུན། །ཞེས་གསུངས་པ་ལྟར། རིགས་ཅན་གསུམ་གྱི་དོན་སྒྲུབ་པའི་ཐེག་པ་གསུམ་གྱི་ཡོན་ཏན་གྱི་རིགས་མཐའ་དག་གོ །བཞི་པ་ནི། རྒྱ་མཚོ་ཆེ་ལ་ཆུ་བོ་བཞིན། །རྣམ་པ་ཀུན་ཏུ་བརྟེན་པར་བྱེད། །ཅེས་གསུངས་པ་ལྟར་རྒྱ་མཚོ་ཆེན་པོར་ཆུ་བོ་ཀུན་འདུ་བ་བཞིན་དག་སའི་བྱང་སེམས་ཀྱི་ཡོན་ཏན་གྱི་རྒྱ་མཚོར་ཐེག་པ་གསུམ་གྱི་ཡོན་ཏན་གྱི་རིགས་ཀུན་ཡར་ལྡན་དུ་འདུ་ཞིང་རྒྱུན་མི་ཆད་པར་འཕེལ་བར་གནས་སོ། །ཁ་ཅིག འདིར་བསྟན་གྱི་སེམས་དཔའ་ཆེན་པོ་རྒྱུན་མཐའི་བྱང་སེམས་ལ་བྱས་ནས། འདིར་སྐབས་ཀྱི་སྤངས་རྟོགས་ཀྱི་ཡོན་ཏན་རྣམས་རྒྱུན་མཐའི་སྐད་ཅིག་ཕྱི་ལོགས་རྣམ་མཁྱེན་སྐད་ཅིག་མ་དང་པོའི་གནས་སྐབས་སུ་མངོན་གྱུར་དུ་འབྱུང་བ་རྣམས་ལ་འདོད་པ་ནི་མི་འཐད་དེ། བྱང་སེམས་རང་རྒྱུད་ཀྱི་ཡོན་ཏན་འཆད་དགོས་པའི་སྐབས་སུ་སངས་རྒྱས་ཀྱི་གནས་སྐབས་སུ་འབྱུང་བའི་ཡོན་ཏན་བཤད་པ་ལ་འབྲེལ་མེད་པའི་ཕྱིར། གལ་ཏེ་སློབ་དཔོན་གྱི་དགོངས་པ་ཡིན་ནོ་ཟེར་ན་དེ་ཡང་མ་ཡིན་ཏེ། སློབ་དཔོན་གྱི་ལུགས་ལ་ས་བཅུ་པའི་ངོ་བོར་གྱུར་པའི་རྣམ་གྲོལ་ལམ་བཞེད་པའི་བཅུ་པའི་རྣམ་གྲོལ་ལམ་ཐོབ་རྗེས་ཀྱི་ས་བཅུ་པ་རྣམས་ལ་འདིར་བཤད་པའི་ཡོན་ཏན་ཕུན་ཚོགས་པ་ཐམས་ཅད་ལྡན་པར་བཞེད། འདིའི་སྔ་འགྲེལ་དུ་ཡོན་ཏན་ཕུན་ཚོགས་པ་ཐམས་ཅད་བྱང་ཆུབ་སེམས་དཔའ་སྒོམ་པའི་ལམ་ལ་གནས་པ་ལ་བརྟེན་ཏོ། །ཞེས་གསུངས་པའི་ཕྱིར། ཡང་འགྲེལ་པར་བསྒོམ་པའི་ལམ་ལ་གནས་པ་འབྲས་བུ་རབ་ཀྱི་མཐར་ཕྱིན་པ་དེ་དག་གིས་མཛེས་པར་གྱུར་པ་ཐམས་ཅད་མངོན་དུ་འོང་བའི་རྣམ་པས་རྟེན་པར་བྱེད། ཞེས་གསུངས་པས། རྒྱུན་མཐའི་ཕྱི་ལོགས་སུ་མངོན་གྱུར་དུ་འབྱུང་བའི་ཡོན་ཏན་རྣམས་ལ་འཆད་རིགས་སོ་སྙམ་ན། འདི་ཙམ་གྱི་འཁྲུལ་གཞི་བྱས་སྣང་ཡང་། འདིའི་དོན་ནི། ཐེག་གསུམ་གྱི་ཡོན་ཏན་གྱི་རིགས་ཐམས་ཅད་ད་ལྟ་མངོན་གྱུར་དུ་འོང་བ་སྟེ་སྐྱེས་པའི་རྣམ་པས་བརྟེན་པར་བྱེད་ཅེས་འཆད་པ་ཡིན་ཏེ། གོང་དུ་བྱང་ཆུབ་སེམས་དཔའི་སྒོམ་པའི་ལམ་ལ་གནས་པ་ལ་བརྟེན་ཏེ། ཞེས་བཤད་ཟིན་པའི་ཕྱིར། དེས་ན་འོང་བ་འདི་སྐྱེ་བ་ཡིན་ཞིང་། དེ་ཡང་འདི་ནི་སྐྱེས་བཞིན་པ་ལ་སྐྱེ་བའི་སྒྲ་འཇུག་པའི་དབང་དུ་མཛད་དོ། །བཞི་པ་བར་ཆད་མེད་པའི་རྩེ་སྦྱོར་ནི། སྟོང་གསུམ་སྐྱེ་བོ་ཉན་ཐོས་དང་ཞེས་པ་ནས། བར་ཆད་མེད་པའི་ཏིང་ངེ་འཛིན་ཞེས་པའི་བར་གྱིས་བསྟན། བར་ཆད་མེད་པའི་རྩེ་སྦྱོར་དང་རང་གི་དངོས་འབྲས་རྣམ་མཁྱེན་བསྐྱེད་པ་ལ་ཆོས་གཞན་གྱི་བར་ཆོད་པའི་རྩེ་སྦྱོར་དོན་གཅིག་པ་བཞེད་པས། དེ་ལྟར་ན་འདིའི་ས་མཚམས་རྒྱུན་མཐའ་ཁོ་ནར་ཡོད་ལ། ཡང་ན་བར་དུ་བཅད་བྱ་རྣམས་འོག་ཏུ་འབྱུང་བའི་བསལ་བྱ་ལོག་སྒྲུབ་རྣམས་ལ་ངོས་བཟུང་ནས། དེ་སྤངས་ཤིང་མེད་པ་ལ་བར་ཆད་མེད་པར་འཇོག་ན། འདིའི་ས་མཚམས་རྒྱུན་མཐའི་སྔ་རོལ་ན་ཡང་ཡོད་པར་སེམས་སོ། །བསོད་ནམས་མང་པོ་ཉིད་ཀྱི་ནི། ཞེས་གསུངས་པ་ནི། ཕན་ཡོན་གྱི་སྒོ་ནས་སྤྲོ་བ་སྐྱེད་པ་ཡིན་ལ། དེའི་དགོས་པ་ཡང་མཐོང་སྒོམ་གྱི་རྩེ་སྦྱོར་གཉེན་པོའི་ལྡོག་པ་ནས་བསྟན་པ་ན་གདུལ་བྱ་འགའ་ཞིག་སེམས་ཞུམ་པར་འགྱུར་བས། དེ་བསལ་བའི་ཆེད་དུ་ཡིན་ནོ། །དེ་ལྟར་ན་བར་ཆད་མེད་པའི་རྩེ་སྦྱོར་ནི། སྤངས་བྱ་སྤོང་བའི་གཉེན་པོའི་ལྡོག་པ་ནས་བསྟན་པའི་རྩེ་སྦྱོར་རྣམས་ཀྱི་རྗེས་སུ་བསོད་ནམས་མང་པོའི་ལྡོག་པ་ནས་བསྟན་པས་ན། ཕན་ཡོན་བསོད་ནམས་མང་པོ་གཙོ་བོར་གྱུར་པའི་རྩེ་སྦྱོར་ཡིན་པར་སེམས་སོ། །འདིའི་དམིགས་པ་དང་བདག་རྐྱེན་སོགས་གང་ཞེ་ན། ཆོས་ཐམས་ཅད་བདེན་པའི་དངོས་པོར་མེད་པ་ནི་འདིའི་དམིགས་རྐྱེན་དང་། འདིའི་སྔ་རོལ་ཏུ་མཁྱེན་གསུམ་གྱི་དམིགས་རྣམ་མི་བརྗེད་པའི་དྲན་པ་ནི་འདིའི་བདག་རྐྱེན་དང་། འདིའི་འཛིན་སྟངས་རང་བཞིན་གྱི་སྤྲོས་པ་མཐའ་དག་ཞི་བའི་རྣམ་པ་ཅན་ནི། རྩེ་སྦྱོར་འདིའི་རྣམ་པ་ཡིན་ནོ་ཞེས་པ་ནི། འདིའི་དམིགས་པ་དངོས་མེད་དེ། །བདག་པོ་དྲན་པ་ཡིན་པར་བཞེད། །རྣམ་པ་ཞི་ཉིད་ཞེས་པས་བསྟན། དེའི་འོག་གི་གཞུང་ལྷག་མ་ནི་བསལ་བྱ་ལོག་སྒྲུབ་འཆད་པའི་མཚམས་སྦྱོར་དུ་འབྲེལ་པ་ཡིན་ནོ། །ལྔ་པ་བསལ་བྱ་ལོག་སྒྲུབ་ནི། བར་ཆད་མེད་པའི་ཏིང་ངེ་འཛིན་བསྐྱེད་པའི་གེགས་སུ་གྱུར་པའི་ལོག་རྟོག་རྣམས་གང་ཞེ་ན། འདི་ལ་བཅུ་དྲུག་ཏུ་ཡོད་དེ། ཆོས་ཐམས་ཅད་ངོ་བོ་ཉིད་མེད་པའི་ཕྱིར་ན་རྩེ་སྦྱོར་ལ་འདིའི་དམིགས་པ་མི་འཐད་སྙམ་དུ་ལོག་པའི་རྟོག་པ་དང་། རང་བཞིན་མེད་པའི་དམིགས་པའི་ངོ་བོ་བློའི་ཡུལ་དུ་བཟུང་བ་མེད་པར་ལོག་པར་རྟོག་པ་དང་། དངོས་པོ་དང་དངོས་མེད་གང་ཡང་མ་དམིགས་པས་རྣམ་པ་ཐམས་ཅད་མཁྱེན་པའི་ཡེ་ཤེས་མི་འཐད་པར་དང་། ཆོས་ཀུན་དེ་བཞིན་ཉིད་ཀྱི་ངོ་བོ་ལས་མ་འདས་པས་དོན་དམ་དང་ཀུན་རྫོབ་ཀྱི་རྣམ་བཞག་མི་འཐད་པ་དང་། སྦྱིན་སོགས་རང་བཞིན་གྱིས་མ་དམིགས་པས་སྦྱོར་བ་ཉམས་ལེན་མིྎ རྟོགས་པར་བྱ་བ་མེད་པས་སངས་རྒྱས་དཀོན་མཆོག་མིྎ ཆོས་ཀུན་མིང་དུ་བཏགས་པ་ཙམ་དུ་ཟད་པས་ཆོས་དཀོན་མཆོག་མིྎ གཟུགས་ལ་སོགས་པ་དམིགས་པ་མེད་པས་དགེ་འདུན་དཀོན་མཆོག་མིྎ སྦྱིན་པ་ལ་སོགས་པར་མ་དམིགས་པས་ཐབས་ལ་མཁས་པར་མིྎ དངོས་པོ་སོགས་མཐའ་བཞིའི་རྟོགས་པ་མེད་པས་ཐུབ་པའི་མངོན་པར་རྟོགས་པ་མིྎ མི་རྟག་སོགས་སྤྲོས་བཅས་ཡིན་པས་རྟག་སོགས་སུ་འཛིན་པ་ཕྱིན་ལོག་ཡིན་པ་མིྎ བྱང་སེམས་ཀྱི་ཉན་རང་གི་ལམ་གྱི་འབྲས་བུ་མངོན་དུ་མི་བྱེད་པས་ཉན་རང་ལམ་གྱི་རྟོགས་རིགས་སྒོམ་པ་མི་འཐདྎ བླང་བྱ་མེད་པའི་ཕྱིར་ན་གཉེན་པོའི་ཕྱོགས་མི་འཐདྎ དོར་བྱ་མེད་པའི་ཕྱིར་ན་སྤང་བྱ་མི་མཐུན་པའི་ཕྱོགས་མིྎ རྟེན་ཆོས་ཅན་མེད་པའི་ཕྱིར་ན་ཆོས་ཀྱི་མཚན་ཉིད་མིྎ སྒོམ་བྱ་རང་གི་མཚན་ཉིད་མེད་པའི་ཕྱིར་ན་ཤེར་ཕྱིན་སྒོམ་པ་མི་འཐད་པར་ལོག་པ་རྟོག་པ་དང་བཅུ་དྲུག་ཡོད་པའི་ཕྱིར་ཞེས་པ་ནི། དམིགས་པ་འཐད་དང་ཞེས་པ་ནས། །རྣམ་པ་བཅུ་དྲུག་དག་ཏུ་བཞེད། །ཞེས་པའི་བར་གྱིས་བསྟན། འདི་རྣམས་མཐོང་སྤངས་སྒོམ་སྤངས་གཉིས་ཀྱི་ནང་ནས་མཐོང་སྤངས་ཡིན་ཏེ། སྤང་བྱ་ཀུན་བཏགས་ཡིན་པའི་ཕྱིར་ཏེ། བདེན་གཉིས་ཀྱི་རྣམ་དབྱེ་ལ་མི་མཁས་པའི་དངོས་སྨྲ་བ་རྣམས་ཀྱི་ལོག་རྟོག་ཡིན་པའི་ཕྱིར། འདིར་རྣམ་པ་ཀུན་མཁྱེན་ཉིད་རྟེན་ཅན། ཞེས་བཤད་པ་ནི། འབྲས་བུ་རྣམ་མཁྱེན་གྱི་མིང་རྒྱུ་བར་ཆད་མེད་པའི་རྩེ་སྦྱོར་ལ་བཏགས་པ་ཡིན་ནོ། །གཞུང་གི་དངོས་བསྟན་གྱི་ལོག་རྟོག་འདི་རྣམས་ནི་དོན་དམ་རྟགས་སུ་བཀོད་ནས་ཀུན་རྫོབ་སུན་འབྱིན་པའི་ལོག་རྟོག་ཡིན་པས། འདི་ལས་དོན་དམ་སྒོ་ཅན་གྱི་ཀླན་ཀ་འབྱུང་སྟེ། ལོག་རྟོག་རྣམས་ནི་ཕ་རོལ་རྒོལ་བའི་རྒྱུད་ཀྱི་ལོག་པར་རྟོག་པའི་ཤེས་རབ་འཆལ་བ་དང་། ཀླན་ཀ་ནི་ལོག་རྟོག་དེས་ཀུན་ནས་བླངས་པའི་རྩོད་པ་དངོས་ཡིན་པས་སོ། །རྩོད་པ་འདི་ལ་ལན་ནི་དམིགས་པ་དང་། དམིགས་པའི་ངོ་བོ་སོགས་དོན་དམ་དུ་མེད་ཀྱང་ཀུན་རྫོབ་ཏུ་འཐད་དོ། །ཞེས་ཀུན་རྫོབ་ཀྱི་སྒོ་ནས་ལན་གདབ་པོ། །བསལ་བྱ་ལོག་སྒྲུབ་ཐམས་ཅད་དངོས་བསྟན་བཅུ་དྲུག་པོ་འདིར་མ་ངེས་ཏེ། ཀུན་རྫོབ་རྟགས་སུ་བཀོད་ནས་དོན་དམ་པར་མི་འཐད་པ་ལོག་པར་རྟོག་པ་རྣམས་གཞུང་འདི་དག་གི་ཤུགས་ལ་བསྟན་པའི་ཕྱིར། དེ་ལྟར་ན་ལོག་རྟོག་སེལ་བྱེད་ཀྱི་གཉེན་པོ་ནི་ཤེས་རབ་དང་། རྩོད་པ་སེལ་བྱེད་ཀྱི་གཉེན་པོ་ནི་རིགས་པ་ཡིན་ཏེ། བདེན་གཉིས་ཀྱི་རྣམ་དབྱེ་རྟོགས་པའི་ཤེས་རབ་ཀྱིས་ལོག་རྟོག་སེལ། ཤེས་རབ་དེ་སྐྱེད་པའི་བདེན་གཉིས་རྣམ་འབྱེད་ཀྱི་རིགས་པས་དངོས་སུ་རྩོད་པ་སེལ་ཞིང་། རྒྱུད་ནས་ལོག་རྟོག་ཡང་སེལ་ལོ། །སྐབས་ལྔ་པ་བསྟན་ཟིན་ཏོ།། ༈ །།དྲུག་པ་མཐར་གྱིས་པའི་སྦྱོར་བ་ནི། རྩེ་མོར་ཕྱིན་དང་མཐར་གྱིས་པ། །ཞེས་པ་ལ་འཕྲོས་ནས། རྩེ་སྦྱོར་གྱི་འོག་ཏུ་མཐར་གྱིས་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ། མཁྱེན་གསུམ་ཐོས་བསམ་གྱིས་གཏན་ལ་ཕབ་པའི་དོན་སོ་སོ་བ་དང་། རྣམ་པར་བསྡུས་པ་ཉིད་དུ་རྟོགས་པའི་དོན་རྣམས་གོ་རིམས་བཞིན་དུ་ཉམས་སུ་བླངས་ནས་སྒོམ་པ་དེ་མཐར་གྱིས་པ་ཡིན་པ་གང་ཞིག དེའི་རྩེ་སྦྱོར་ཐོབ་པ་ཞིག་གིས་སྒོམ་དགོས་པའི་ཕྱིར། འགྲེལ་པར་བླགས་ནས་ཞེས་འབྱུང་བ་ནི། རྣ་བ་བླགས་ཏེ་ཉོན་ཞེས་པ་དང་འདྲ་བར་ཡིད་གཞན་དུ་མ་ཡེངས་པར་དོན་དེ་ལ་གཏོད་པའི་བརྡ་རྙིང་ཞིག་ཡིན་པས་མཁྱེན་གསུམ་གྱི་རྣམ་པ་གོ་རིམས་བཞིན་དུ་ཡིད་གཏན་ནས་མ་ཡེངས་པར་སྒོམ་པ་མཐར་གྱིས་པའི་སྦྱོར་བ་ཡིན་ནོ། །དེ་ལྟར་ན་རང་རྒྱུད་རྩེ་སྦྱོར་ལས་འབྱུང་ཞིང་བསྟན་པ་ཐོབ་པའི་ཆེད་དུ་མཁྱེན་གསུམ་བསྡུས་ནས་གོ་རིམས་སུ་སྒོམ་པའི་སེམས་དཔའི་རྣལ་འབྱོར་མཐར་གྱིས་པའི་སྦྱོར་བའི་མཚན་ཉིད་ཡིན་ཏེ། དོན་གསལ་ལས། རྩེ་མོས་མངོན་པར་རྟོགས་པ་ཐོབ་པ་སོ་སོ་བ་དང་། བསྡུས་པ་ཉིད་དུ་རྟོགས་པའི་དོན་རྣམས་གོ་རིམ་བཞིན་དུ་བླགས་ནས་བསྟན་པར་བྱ་བའི་ཕྱིར་རྣམ་པར་སྒོམ་པར་བྱེད་པས་མཐར་གྱིས་པའི་མངོན་པར་རྟོགས་པ་ཞེས་གསུངས་པའི་ཕྱིར། འདི་འཆད་པ་ལ། མཚོན་བྱེད་ཀྱི་ཆོས་ཀྱི་གྲགས་བཅུ་གསུམ་ནི། རང་གི་ངོ་བོའི་སྒོ་ནས་ཡིན་པས་སྦྱོར་བ་ཕུན་ཚོགས་ཕར་ཕྱིན་དྲུག་གི་མཐར་གྱིས་པའི་སྦྱོར་བ་ནི། སྦྱིན་པ་ཤེས་རབ་བར་དག་དང་། །ཞེས་པས་བསྟན། བསམ་པ་ཕུན་ཚོགས་རྗེས་དྲན་དྲུག་གི་མཐར་གྱིས་པའི་སྦྱོར་བ་ནི། སངས་རྒྱས་ལ་སོགས་དྲན་དང་ཆོས། །ཞེས་པས་བསྟན། ཆོས་ཐམས་ཅད་བདེན་པའི་དངོས་པོ་མེད་པའི་ངོ་བོ་ཉིད་དུ་རྟོགས་པའི་མཐར་གྱིས་པའི་སྦྱོར་བ་ནི། དངོས་མེད་ངོ་བོ་ཉིད་ཀྱི་དེ། །ཞེས་པས་བསྟན། ཚིག་རྐང་བཞི་པ་ནི། དང་པོ་གསུམ་པོ་རེ་རེའི་རྗེས་སུ་བསལ་བྱེད་དུ་སྦྱར་རོ། །ཕར་ཕྱིན་དྲུག་གི་མཐར་གྱིས་པའི་ངོ་བོ་ནི་ཕར་ཕྱིན་དེ་དང་དེའི་ཉམས་ལེན་གཙོ་བོར་གྱུར་པའི་སྒོ་ནས་མཁྱེན་གསུམ་བསྡུས་ནས་གོ་རིམས་སུ་སྒོམ་པ་ལ་འཇོག རྗེས་དྲན་དྲུག་གི་མཐར་གྱིས་པ་ནི། རིམས་བཞིན་དྲན་པ་ཉེར་བཞག་ལ་སོགས་པའི་ལམ་རྣམས་དོན་དམ་པར་དྲན་པ་མེད་པའི་མཚན་ཉིད་ཀྱིས་སངས་རྒྱས་རྗེས་སུ་དྲན་པའི་མཁྱེན་གསུམ་རིམ་གྱིས་བསྒོམ་པ་དང་། དགེ་མི་དགེ་ལུང་མ་བསྟན་གྱིས་བསྡུས་པའི་ཆོས་ཐམས་ཅད་དོན་དམ་པར་སོགས་དང་། བྱང་སེམས་འཕགས་པ་རྣམས་དོན་དམ་པར་སོགས་དང་། ཚུལ་ཁྲིམས་གསུམ་དོན་དམ་པར་སོགས་དང་། གཏོང་བར་གསུམ་དོན་དམ་པར་སོགས་དང་། ལྷར་སྐྱེས་པའི་བྱང་སེམས་འཕགས་པ་དོན་དམ་པར་དྲན་པ་མེད་པའི་མཚན་ཉིད་ཀྱིས་ལྷ་རྗེས་སུ་དྲན་པས་མཁྱེན་གསུམ་གོ་རིམས་ཀྱིས་སྒོམ་པ་ལ་འཇོག་སྟེ། རིམས་གྱིས་པ་དང་མཐར་གྱིས་པ་དོན་གཅིག་པས་སོ། །དངོས་མེད་ངོ་བོ་ཉིད་དུ་རྟོགས་པའི་མཐར་གྱིས་པའི་ངོ་བོ་ནི། ཆོས་ཐམས་ཅད་བདེན་པའི་དངོས་པོ་མེད་པའི་ངོ་བོ་ཉིད་དུ་རྟོགས་པའི་སྒོ་ནས་གོ་རིམས་སུ་བསྒོམ་པའོ། །རྗེས་དྲན་དྲུག་གི་ཚེ་ཡང་དོན་དམ་དུ་དེ་དག་དྲན་པ་མེད་ཀྱང་། ཀུན་རྫོབ་ཏུ་མཚན་ཉིད་རྗེས་སུ་དྲན་པའི་སྒོ་ནས་མཁྱེན་གསུམ་གྱི་རྣམ་པསྒོམ་སྟེ། མཐར་གྱིས་པའི་སྦྱོར་བ་མཁྱེན་གསུམ་གྱི་རྣམ་པ་གོ་རིམས་སུ་སྒོམ་པའི་སྦྱོར་བ་ཡིན་པའི་ཕྱིར། རྗེས་སུ་དྲན་ཚུལ་ནི། སངས་རྒྱས་སོགས་གསུམ་ནི་ལམ་སྒྲུབ་པའི་རྟེན་དང་། ཚུལ་ཁྲིམས་དང་གཏོང་བ་ནི་ལམ་གྱི་གཞི་དང་། ལྷར་སྐྱེས་པའི་འཕགས་པ་ནི་ལམ་སྒྲུབ་པའི་སྤང་པོར་དྲན་པར་བྱེད་དོ། །ཕར་ཕྱིན་དྲུག་གི་སྒོ་ནས་མཁྱེན་གསུམ་གྱི་རྣམ་པ་གོ་རིམས་སུ་སྒོམ་པ་ནི་ས་དང་པོ་ནས་ཡོད་དེ། དོན་གསལ་ལས། ཕ་རོལ་ཏུ་ཕྱིན་པ་བཞི་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་ནང་དུ་འདུས་པའི་ཕྱིར། སྦྱིན་པའི་ཕ་རོལ་ཏུ་ཕྱིན་པ་ལ་སོགས་པ་འཁོར་གསུམ་རྣམ་པར་དག་པས་རབ་ཏུ་ཕྱེ་བ་དྲུག་རྣམ་པ་ཐམས་ཅད་དུ་ཡོངས་སུ་རྫོགས་པས་ས་བཅུ་ཡང་དག་པར་སྒྲུབ་པར་བྱེད་པ་དང་། ཞེས་གསུངས་པའི་ཕྱིར། སྤྱིར་མཐར་གྱིས་པའི་སྦྱོར་བ་ནི། འཕགས་པས་ཚོགས་ལམ་ནས་ཡོད་པར་བཞེད། སློབ་དཔོན་གྱིས་སྦྱོར་ལམ་དྲོད་ཐོབ་མ་ཐག་པའི་རྗེས་ཐོབ་ནས་ཡོད་པར་བཞེད་དོ། །སྐབས་འདིར་དོགས་པ་འདི་ལྟ་བུ་འཇུག་སྟེ། མཁྱེན་གསུམ་གྱི་རྣམ་པ་གོ་རིམས་སུ་སྒོམ་པའི་དོན་སྔ་ཕྱི་རིམས་ཅན་དུ་སྒོམ་པ་ལ་བྱེད་དམ། གཞན་དོན་གོ་རིམས་སུ་བྱེད་པ་སོགས་ཀྱི་གོ་རིམས་དང་འདྲ་བར། སྤང་བྱ་གང་དང་གང་སྤོང་བའི་གཉེན་པོར་དེ་དང་འཚམས་པའི་རྣམ་པ་སྒོམ་པ་ལ་བྱེད། ཡང་ན་མཁྱེན་གསུམ་གྱི་རྣམ་པ་སྒོམ་པས་ལམ་རིམས་གྱིས་བགྲོད་ནས་བྱང་ཆུབ་ཏུ་འགྲོ་བ་ལ་བྱེད། དང་པོ་ལྟར་ན་ཚོགས་ལམ་དུ་མཁྱེན་གསུམ་གྱི་རྣམ་པ་སྒོམ་པ་ཀུན་མཐར་གྱིས་པར་འགྱུར་ཞིང་། ས་དང་པོ་ཡན་ཆད་དུ་རྟོགས་རིགས་གསུམ་པོ་ངོ་བོ་གཅིག་ཏུ་ལྡན་པ་དང་ཡང་འགལ། གཉིས་པ་ལྟར་ན་ས་དང་པོ་ཡན་ཆད་དུ་ཉན་རང་གི་སྤང་བྱའི་རིགས་སྤོང་མི་དགོས་པས། གཞི་ཤེས་ཀྱི་རྣམ་པ་ཉེར་བདུན་སྒོམ་མི་དགོས་པར་འགྱུར། གསུམ་པ་ལྟར་ན། གནས་སྐབས་ཐེག་ཆེན་དུ་རིགས་ངེས་པའི་ཚོགས་ལམ་ཁྱད་པར་ཅན་གྱི་རྣམ་རྫོགས་སྦྱོར་བ་ཀུན་ཀྱང་མཐར་གྱིས་པའི་སྦྱོར་བར་ཐལ་བས་དཔྱོད་ལྡན་དག་གིས་དཔྱད་པར་བྱའོ། །མཁྱེན་གསུམ་རྣམ་པ་གོ་རིམས་སྒོམ་ཞེས་པ། །སྔ་ཕྱི་རིམ་པར་སྒོམ་ལ་འཆད་པའམ། །རྣམ་པ་ལམ་གྱི་གོ་རིམས་རྗེས་འབྲངས་ཏེ། །རིང་དུ་སྒོམ་ལ་རྟགས་སམ་ལུང་རིགས་དང་། །མཐུན་པའི་ལེགས་བཤད་ཡོད་ན་འདིར་རྩོལ་འོས། །སྐབས་དྲུག་པ་བསྟན་ཟིན་ཏོ།། ༈ །།བདུན་པ་སྐད་ཅིག་མའི་སྦྱོར་བ་ནི། མདོར་བསྟན་གྱི་དངོས་པོ་བརྒྱད་ཀྱི་གོ་རིམ་ལ་འཕྲོས་ནས། མཐར་གྱིས་པའི་འོག་ཏུ་སྐད་ཅིག་མའི་སྦྱོར་བ་འཆད་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ། སྦྱོར་ལམ་དུ་མཐར་གྱིས་པའི་སྦྱོར་བ་བསྒོམ་པས། ས་དང་པོ་ཡན་ཆད་དུ་སྒོམ་བྱའི་གཞི་ཤེས་ཀྱི་རྣམ་པ་ལྟ་བུ་ཞིག་མངོན་དུ་གྱུར་པ་ན། ཐེག་དམན་བྱང་སེམས་སངས་རྒྱས་ཀྱི་རྟོགས་རིགས་གསུམ་ཀ་དུས་གཅིག་ལ་མངོན་དུ་འགྱུར་བ་ནི། སྦྱོར་ལམ་དུ་དེ་སྒོམ་པའི་དགོས་པ་ཡིན་ལ། ས་དང་པོ་ཡན་ཆད་དུ་མཐར་གྱིས་པ་སྒོམ་པའི་རྟོགས་རིགས་རྣམས་དུས་གཅིག་ཏུ་མངོན་དུ་གྱུར་པ་ལ་བསྟན་པ་ཐོབ་ནས། ཟག་མེད་ཀྱི་ཆོས་གཅིག་མངོན་དུ་བྱས་ན་དེ་དང་རིགས་མཐུན་པའི་ཟག་མེད་ཀྱི་ཆོས་ཐམས་ཅད་སྐད་ཅིག་མ་གཅིག་ལ་མངོན་དུ་གྱུར་པའི་གནས་སྐབས་ལ་སྐད་ཅིག་མའི་སྦྱོར་བར་འཇོག་པའི་ཕྱིར། རྒྱུ་མཚན་དེ་དང་ལྡན་པའི་སྐད་ཅིག་མའི་སྦྱོར་བ་དངོས་ལ། མཚན་ཉིད་དང་དབྱེ་བ་གཉིས། དང་པོ་ནི། ཡེ་ཤེས་སྐད་ཅིག་མ་གཅིག་གིས་མཁྱེན་གསུམ་གྱི་རྣམ་པ་སྒོམ་པས། སྐད་ཅིག་མ་དེ་མ་ཐག་རྫོགས་པའི་བྱང་ཆུབ་མངོན་དུ་བྱེད་ངེས་ཀྱི་སྦྱོར་བ་སྐད་ཅིག་མའི་སྦྱོར་བའི་མཚན་ཉིད་ཡིན་ཏེ། མདོར་བསྟན་དུ་སྐད་ཅིག་མ་གཅིག་གིས་མངོན་རྫོགས་བྱང་ཆུབ་པ། ཞེས་དང་། སྐབས་བདུན་པའི་དོན་གསལ་ལས། དེ་དག་ཉིད་སྐད་ཅིག་གཅིག་གི་སྒོམ་པས་སྐད་མ་གཅིག་པའི་མངོན་པར་རྫོགས་པར་བྱང་ཆུབ་ཡིན་ཏེ། ཞེས་གསུངས་པའི་ཕྱིར། འདིར་དཔྱོད་ལྡན་ལ་དོགས་པ་བཀོད་ན། སྒོམ་བྱའི་གཞི་ཤེས་རྣམ་པ་རྒྱུན་མཐའ་ལམ། །སྒོམ་ན་ཐེག་དམན་རྟོགས་རིགས་སྒོམ་པར་སོང་། །དེ་ན་ཐེག་དམན་རྟོགས་རིགས་རྒྱུན་ལྡན་དུ། །སྒོམ་པའི་ཐེག་ཆེན་སྒོམ་ལམ་བཞེད་དམ་ཅི། །ཞེས་པའོ། །གཉིས་པ་དབྱེ་བ་ནི། འདི་ལ་ལྡོག་བྱའི་སྒོ་ནས་བཞིར་ཡོད་དེ། རྣམ་པར་སྨིན་པ་མ་ཡིན་པའི་ཟག་མེད་ཀྱི་རྟོགས་རིགས་གཅིག་སྒོམ་ཞིང་མངོན་དུ་གྱུར་པ་ན་དེ་དང་རིགས་མཐུན་པའི་ཟག་མེད་ཀྱི་རྟོགས་རིགས་ཐམས་ཅད་མངོན་དུ་གྱུར་པའི་སེམས་དཔའི་རྣལ་འབྱོར་རྣམ་པར་སྨིན་པ་མ་ཡིན་པའི་སྐད་ཅིག་མའི་སྦྱོར་བ་དང་། རྣམ་པར་སྨིན་པའི་ཟག་མེད་ཀྱི་རྟོགས་རིགས་གཅིག་སྒོམ་ཞིང་མངོན་དུ་གྱུར་པ་ན། དེ་དང་རིགས་མཐུན་པའི་ཟག་མེད་ཀྱི་རྟོགས་རིགས་ཐམས་ཅད་སྐད་ཅིག་མ་གཅིག་ལ་མངོན་དུ་གྱུར་པའི་སེམས་དཔའི་རྣལ་འབྱོར་ནི། རྣམ་པར་སྨིན་པའི་སྐད་ཅིག་མའི་སྦྱོར་བ་དང་། སྦྱོར་བ་དེ་གཉིས་ཀྱིས་ཀྱང་ཆོས་ཐམས་ཅད་མཚན་ཉིད་མེད་པར་རྟོགས་པའི་ལྡོག་པ་ནས་མཚན་ཉིད་མེད་པའི་སྐད་ཅིག་མའི་སྦྱོར་བ་དང་། བཟུང་འཛིན་གཉིས་སུ་མེད་པར་རྟོགས་པའི་ལྡོག་པ་ནས་གཉིས་སུ་མེད་པའི་སྐད་ཅིག་མའི་སྦྱོར་བར་འཇོག་པའི་ཕྱིར། དེ་ལ་དང་པོ་ནི། སྦྱིན་པ་ལ་སོགས་རེ་རེས་ཀྱང་། །ཞེས་སོགས་རྟོགས་རིགས་གཅིག་མངོན་དུ་བྱས་པས་ན་རིགས་མཐུན་གྱི་རྟོགས་རིགས་ཐམས་ཅད་མངོན་དུ་བྱེད་ནུས་པའི་དཔེ་ནི། ཇི་ལྟར་སྐྱེས་བུས་ཟོ་ཆུན་རྒྱུད། །ཞེས་སོགས་དང་། གཉིས་པ་ནི། གང་ཚེ་ཆོས་དཀར་ཐམས་ཅད་ཀྱི། །ཞེས་སོགས་དང་། གསུམ་པ་ནི། སྦྱིན་པ་ལ་སོགས་སྤྱོད་པ་ཡི། །ཞེས་སོགས་དང་། བཞི་པ་ནི། རྨི་ལམ་དང་ནི་དེ་མཐོང་ཉིད། །ཅེས་སོགས་ཀྱིས་བསྟན། །འོ་ན་རྣམ་པར་སྨིན་པ་མིན་པ་དང་། རྣམ་པར་སྨིན་པའི་རྟོགས་པ་གང་དེ་གཉིས་ཀྱི་རྟོགས་རིགས་གང་ཞེ་ན། མ་དག་ས་བདུན་གྱི་ཟག་མེད་ཀྱི་ཡོན་ཏན་ལ་རྣམ་པར་སྨིན་པ་མ་ཡིན་པ་དང་། རྒྱུན་མཐའི་སྔ་རོལ་གྱི་དག་སའི་ཟག་མེད་ཀྱི་ཡོན་ཏན་རྣམས་ལ་སྐབས་འདིའི་རྣམ་པར་སྨིན་པར་འཇོག་སྟེ། འབད་རྩོལ་ལ་ལྟོས་པ་དང་མ་བལྟོས་པའི་ཁྱད་པར་རོ། །ཡོན་ཏན་དེ་གཉིས་ཀྱི་རིགས་རྒྱུན་རྒྱུན་མཐའི་གནས་སྐབས་སུ་ཡོད་པ་ལ་དེ་གཉིས་ཀྱི་རྟོགས་རིགས་སུ་འཇོག་གོ །འོ་ན་སྦྱོར་བ་དང་པོ་གཉིས་འགལ་ལམ་སྙམ་ན། མི་འགལ་ཏེ་སྦྱོར་བ་དེ་དང་དེ་ལ་རིམས་བཞིན། རྣམ་པ་སྨིན་པ་མ་ཡིན་པའི་ཟག་མེད་ཀྱི་རྟོགས་རིགས་དང་། རྣམ་པར་སྨིན་པའི་ཟག་མེད་ཀྱི་རྟོགས་རིགས་ཀྱིས་ཁྱབ་ན། ཕན་ཚུན་འགལ་ཡང་སྦྱོར་བ་དེ་གཉིས་ནི་རྟོགས་རིགས་དེ་གཉིས་སུ་སོ་སོར་མ་ཡིན་པའི་ཕྱིར། དེས་ན་རྒྱུན་མཐའི་ཡེ་ཤེས་གཅིག་ཉིད་རྣམ་པར་སྨིན་པ་མ་ཡིན་པའི་ཟག་མེད་ཀྱི་རྟོགས་རིགས་གཅིག་མངོན་དུ་གྱུར་པ་ན། དེ་དང་རིགས་མཐུན་པའི་ཟག་མེད་ཀྱི་རྟོགས་རིགས་ཐམས་ཅད་མངོན་དུ་གྱུར་པའི་སེམས་དཔའི་རྣལ་འབྱོར་སོགས་སྔར་སྨོས་པ་བཞི་ཀ་ཡིན་པས། སྐད་ཅིག་མའི་སྦྱོར་བ་བཞི་ཡིན་ཁྱབ་སྙམ་ཡིན་ཏེ། ཀུན་མཁྱེན་ཆེན་པོའི་ཡན་ལག་རྒྱས་བཤད་ན་ཡང་གསལ་ལོ། །དེ་ལྟར་ན་རྒྱུན་མཐའི་ཡེ་ཤེས་རང་གི་ངོ་བོ་རྣམ་པར་སྨིན་པའི་ཟག་མེད་ཀྱི་རྟོགས་པ་ཡིན་ཞིང་། རྟོགས་རིགས་ཀྱི་སྒོ་ནས་རྣམ་པར་སྨིན་པ་མ་ཡིན་པ་དང་། རྣམ་པར་སྨིན་པའི་རྟོགས་རིགས་གཉིས་སུ་ཡོད་དེ། བྱང་སེམས་རྒྱུན་མཐའ་པའི་རྒྱུད་ཀྱི་མ་དག་སའི་ཟག་མེད་ཀྱི་རྟོགས་རིགས་རྣམས་ནི་རྣམ་པར་སྨིན་པ་མ་ཡིན་པའི་ཟག་མེད་ཀྱི་རྟོགས་རིགས་དང་། དེའི་རྒྱུད་ཀྱི་དག་སའི་ཟག་མེད་ཀྱི་རྟོགས་རིགས་རྣམས་ནི་རྣམ་པར་སྨིན་པའི་ཟག་མེད་ཀྱི་རྟོགས་རིགས་ཡིན་པའི་ཕྱིར་རོ། །སྐབས་བདུན་པ་བསྟན་ཟིན་ཏོ།། ༈ །།བརྒྱད་པ་འབྲས་བུ་ཆོས་སྐུ་ནི། སྐད་ཅིག་མའི་སྦྱོར་བའི་འོག་ཏུ་འབྲས་བུ་ཆོས་སྐུ་འཆད་པའི་རྒྱུ་མཚན་ཡོད་དེ། སྐད་ཅིག་མའི་སྦྱོར་བ་དེ་རང་གི་སྐད་ཅིག་མ་གཉིས་པར་སྐུ་གསུམ་མཛད་པ་ཕྲིན་ལས་དང་བཅས་པ་སྐྱེད་པ་ལ་འབྲས་བུ་ཆོས་སྐུར་འཇོག་པའི་ཕྱིར། འདི་འཆད་པ་ལ་མཚན་ཉིད་དང་དབྱེ་བ་གཉིས་ལས། དང་པོ་ནི། སྦྱོར་བཞི་སྒོམ་པའི་རྣམ་སྨིན་མཐར་ཐུག་གོ །རང་ཕྱོགས་ཁ་ཅིག སྦྱོར་བཞི་སྒོམ་སྟོབས་ཀྱིས་ཐོབ་པའི་མཐར་ཐུག་གི་སྐྱབས་གནས་ཟེར་བ་མི་འཐད་དེ། བཀའ་བརྒྱད་སྟོང་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མ་གྲུབ་ན། དེར་ཐལ། སངས་རྒྱས་ཡིན་པའི་ཕྱིར་ཏེ། སངས་རྒྱས་ཀྱི་གསུང་ཡིན་པའི་ཕྱིར། ཁྱབ་སྟེ། སངས་རྒྱས་ཀྱི་སྐུ་གསུང་ཐུགས་གསུམ་ག་སངས་རྒྱས་ཡིན་པའི་ཕྱིར། གསུམ་ག་སྒྲིབ་པ་དང་བྲལ་བའི་ཕྱིར། རྩ་བར་འདོད་མི་ནུས་ཏེ། ལུང་གི་དམ་ཆོས་ཡིན་པའི་ཕྱིར། ཁྱབ་སྟེ། ཆོས་རྣམས་གཉིས་དང་འཕགས་པའི་ཚོགས། །གཏན་གྱི་སྐྱབས་མཆོག་མ་ཡིན་ནོ་ཞེས་གསུངས་པའི་ཕྱིར། གཉིས་པ་དབྱེ་བ་ལ། སྤྱིར་ཕ་རོལ་ཏུ་ཕྱིན་པའི་ལུགས་ཀྱི་སྐུའི་རྣམ་བཞག བྱེ་བྲག་ཏུ་གཞུང་འདིའི་དགོངས་པ་ངེས་པར་བྱ་བ། ཡོན་ཏན་གྱི་ཁྱད་པར་བྱེ་བྲག་ཏུ་བཤད་པ་དང་གསུམ་ལས། དང་པོ་ལ་དྲུག་ཏུ་ཡོད་པའི་དང་པོ་སྐུ་གཅིག་ཏུ་བཞག་པ་ནི། སངས་རྒྱས་ཀྱི་སྐུ་ཐམས་ཅད་སངས་རྒྱས་རང་སྣང་ལ་ཆོས་སྐུ་ཁོ་ན་ཡིན་ཏེ། སངས་རྒྱས་རང་སྣང་ལ་ཆོས་སྐུ་འབའ་ཞིག་ལས་འཇིག་ཚོགས་ཀྱི་སྐུ་མ་དམིགས་པའི་ཕྱིར། དེ་སྐད་དུ་གསེར་འོད་དམ་པར། ཆོས་ཀྱི་དེ་བཞིན་ཉིད་དང་། རྣམ་པར་མི་རྟོག་པའི་ཡེ་ཤེས་ལས་གུད་ན་སངས་རྒྱས་རྣམས་ཀྱི་ཆོས་གང་ཡང་མེད་པའི་ཕྱིར་རོ། །ཞེས་དང་། གཞན་དོན་མོས་པ་ཆུང་འབྲིང་གི་མདོར། དགེ་སློང་དག་ང་ལ་ནི་འཇིག་ཚོགས་ཀྱི་སྐུར་མ་ལྟ་བར་ཆོས་ཀྱི་སྐུ་ཡོངས་སུ་རྫོགས་པར་ལྟོས་ཤིག ཞེས་དང་། རྡོ་རྗེ་གཅོད་པར། གང་དག་ང་ལ་གཟུགས་སུ་མཐོང་། །གང་དག་ང་ལ་སྒྲར་ཤེས་པ། །ལོག་པའི་ལམ་དུ་ཞུགས་པ་ཡི། །སྐྱེ་བོ་དེ་ཡིས་ང་མི་མཐོང་། །ཞེས་གསུངས་པ་ཡིན་ནོ། །འོ་ན་གཟུགས་སྐུ་སངས་རྒྱས་ཀྱི་སྐུ་མ་ཡིན་ནམ་ཞེ་ན། སངས་རྒྱས་ཀྱི་སྐུ་ཡིན་ཏེ། སྦྱོར་བཞི་སྒོམ་པའི་རྣམ་སྨིན་ཡིན་པས་འབྲས་བུ་ཆོས་སྐུ་ཡིན་པའི་ཕྱིར། འོན་ཀྱང་སངས་རྒྱས་རང་སྣང་ལ་ཆོས་སྐུ་ཉག་གཅིག་ལས་གཟུགས་སྐུ་མ་ཡིན་པ་ལ་དགོངས་ནས་སྔར་ཡི་ལུང་དེ་རྣམས་གསུངས་པ་ཡིན་ནོ། །གཉིས་པ་སྐུ་གཉིས་སུ་བཞག་པ་ནི། རྒྱུད་བླར། རང་དོན་གཞན་དོན་དམ་སྐུ་དང་ནི། །དེ་ལ་བརྟེན་པའི་ཀུན་རྫོབ་སྐུ་ཉིད་དེ། །བྲལ་དང་རྣམ་པར་སྨིན་པའི་འབྲས་བུ་ནི། །ཡོན་ཏན་དབྱེ་བ་དྲུག་ཅུ་བཞི་འདི་དག ཞེས་སྐུ་གཉིས་སུ་གསུངས་པའི་དང་པོ་རང་དོན་དམ་པའི་སྐུ་དང་ངོ་བོ་ཉིད་སྐུ་དོན་གཅིག གཉིས་པ་གཞན་དོན་ཀུན་རྫོབ་པའི་སྐུ་དང་གཟུགས་སྐུ་དོན་གཅིག ངོ་བོ་ཉིད་སྐུ་ལ་ལྡན་པའི་འབྲས་ནི། རྣམ་མཁྱེན་ཡིན་ཞིང་། དེ་ལ་དབྱེ་ན། སྟོབས་བཅུ་ལ་སོགས་པ་སོ་གཉིས་སུ་ཡོད། གཟུགས་སྐུ་ལ་ལྡན་པའི་རྣམ་སྨིན་གྱི་ཡོན་ཏན་ནི། སངས་རྒྱས་ཀྱི་མཚན་སོ་གཉིས་ལ་འཇོག་སྟེ། རྒྱུད་བླ་མར། དང་པོའི་སྐུ་ནི་སྟོབས་ལ་སོགས། །བྲལ་བའི་ཡོན་ཏན་རྣམས་དང་ལྡན། །གཉིས་པ་སྐྱེས་བུ་ཆེན་པོའི་མཚན། །རྣམ་སྨིན་ཡོན་ཏན་དག་དང་ལྡན། །ཞེས་གསུངས་པའི་ཕྱིར། ཡང་བྱེ་བྲག་ཏུ་སྨྲ་བའི་གཞུང་ལུགས་ལས་ཆོས་སྐུ་གཟུགས་སྐུ་གཉིས་སུ་བཤད་ནས། དང་པོ་ནི། ཐེག་ཆེན་མི་སློབ་པའི་ལམ་བདེན་དང་། གཉིས་པ་ནི། མ་ག་ཏ་རྡོ་རྗེ་གདན་གྱི་སྤོ་ལ་གསར་དུ་སངས་རྒྱས་པའི་སྟོན་པ་ཐུབ་པའི་དབང་པོ་ལྟ་བུའོ། །ཞེས་འདོད་དོ། །གསུམ་པ་སྐུ་གསུམ་དུ་བཞག་པ་ནི། ཡང་རྒྱུད་བླ་མར། ངོ་བོ་ཉིད་ལོངས་སྤྲུལ་སྐུ་གསུམ་དུ་བཤད་པ་ཡང་ཡོད་དེ། རིགས་འདི་གཉིས་ལས་སངས་རྒྱས་ཀྱི། །སྐུ་གསུམ་ཐོབ་པར་འདོད་པ་སྟེ། །དང་པོས་སྐུ་ནི་དང་པོ་སྟེ། །གཉིས་པ་ཡིས་ནི་ཕྱི་མ་གཉིས། །ཞེས་གསུངས་པའི་ཕྱིར། དེ་བཞིན་དུ་མདོ་རྒྱན་ལས་ཀྱང་སྐུ་གསུམ་དུ་གསུངས་སོ། །དེ་བཞིན་དུ་ཚད་མ་སྨྲ་བའི་མདོ་སེམས་གཉིས་ཀྱང་སྐུ་གསུམ་དུ་འདོད་དོ། །ཚད་མ་རྣམ་འགྲེལ་གྱི་མཆོད་བརྗོད་དུ། རྟོག་པའི་དྲ་བ་རྣམས་བསལ་ཞིང་། །ཞེས་པའི་ངོ་བོ་ཉིད་སྐུ་དང་། །ཟབ་ཅིང་ཞེས་པས་ལོངས་སྐུ་དང་། །རྒྱ་ཆེའི་སྐུ་མངའ་བ་ཞེས་པས་སྤྲུལ་སྐུ་བསྟན་པའི་ཕྱིར། རྗེ་བཙུན་རེ་མདའ་བ་ཆེན་པོས། ཟབ་ཅིང་རྒྱ་ཆེ་གཉིས་ལོངས་སྤྲུལ་ལ་མ་སྦྱར་བར། ཇི་ལྟ་བ་མཁྱེན་པ་དང་ཇི་སྙེད་པ་མཁྱེན་པ་ལ་མཛད་ཀྱང་། ཆེར་མ་འབྲེལ་ཏེ། རྒྱ་ཆེའི་སྐུ་མངའ་ཞེས་གསུངས་པས། སྔ་མ་གཉིས་ལ་ཡང་གསལ་བྱེད་དུ་སྦྱར་ཏེ། བཟུང་འཛིན་གྱི་རྟོག་པ་སྤངས་པའི་སྐུ་དང་། ཟབ་པའི་སྐུ་དང་། རྒྱ་ཆེ་བའི་སྐུ་དང་གསུམ་གཞུང་གི་དངོས་བསྟན་ཉིད་དུ་གསལ་བའི་ཕྱིར། བཞི་པ་བཞི་དང་ལྔར་རྟོག་པའི་ཚུལ་ནི། མངོན་རྟོགས་རྒྱན་གྱི་འགྲེལ་བྱེད་ཁ་ཅིག སྐུ་གསུམ་གྱི་དང་པོ་ལ། ངོ་བོ་ཉིད་སྐུ་དང་ཆོས་སྐུ་གཉིས་སུ་ཕྱེ་ནས་སྐུ་བཞིར་འདོད་པ་དང་། སྐུ་གསུམ་གྱི་ལོངས་སྐུ་ལ་གཉིས་སུ་ཕྱེ་ནས། སྐུ་བཞིར་འདོད་པ་དང་། སྐུ་གསུམ་གྱི་སྤྲུལ་སྐུ་ལ་གཉིས་སུ་ཕྱེ་ནས་སྐུ་བཞིར་འདོད་པ་སོགས་ནི། གཞུང་གི་དགོངས་པ་མ་ཡིན་ཏེ། གཞུང་འདིའི་དགོངས་པ་སྐུ་གསུམ་དུ་གྲངས་ངེས་པར་བཞེད་པའི་སྐུ་གསུམ་ནི། ངོ་བོ་ཉིད་སྐུ་དང་། ལོངས་སྐུ་དང་། སྤྲུལ་སྐུ་གསུམ་པོ་ཡིན་ཏེ། ཐུབ་པའི་ལོངས་སྤྱོད་རྫོགས་སྐུར་བཞེད། །ཅེས་དང་། ཐུབ་པའི་སྤྲུལ་སྐུ་རྒྱུན་མི་ཆད་ཅེས་གསུངས་པའི་ཕྱིར། འདི་གསུམ་ལས་གཞན་དུ་ཆོས་སྐུའི་དབྱེ་བའི་གྲངས་ཀྱི་ནང་དུ་འདོད་པ་ནི་མི་འཐད་དེ། ཐུབ་པའི་རྟོགས་ཡེ་ཆོས་སྐུ་ནི། །ཞེས་པའི་གཞུང་མི་སྣང་བའི་ཕྱིར། ལོངས་སྐུ་དང་སྤྲུལ་སྐུ་ལ་ནང་སེལ་ཕྱེ་ནས། སྐུའི་གྲངས་ངེས་ཀྱི་དབྱེ་བར་འདོད་པ་ནི་ཧ་ཅང་ཐལ་ཏེ། རྣམ་མཁྱེན་མཚོན་བྱེད་ཀྱི་ཆོས་སོ་སོ་ལ་ཡང་ནད་སེལ་ཕྱེ་བས། མཚོན་བྱེད་ཀྱི་ཆོས་བཅུ་ལས་ལྷག་པར་གྱུར་པས་གཞུང་ལུགས་ནས་བཤད་པའི་གྲངས་ངེས་ཀྱི་དབྱེ་བ་ཕལ་ཆེར་འཇིག་ཉེན་ཡོད་དོ། །ལྔ་པ་མཚན་བཏགས་ཀྱི་ཁྱད་པར་ནི། ཁ་ཅིག་གདུལ་བྱ་གཞན་སྣང་གི་གཟུགས་སྐུ་གཉིས། ཐུབ་པའི་ངོ་བོ་ཉིད་སྐུ་ནི། ཞེས་དང་། སངས་རྒྱས་མཚན་ཉིད་པ་མ་ཡིན་ཏེ། གསེར་འོད་དམ་པར་སྐུ་སྔ་མ་གཉིས་ནི་བཏགས་པ་ཙམ་མོ་ཞེས་གསུངས་པའི་ཕྱིར། དཔེར་ན་རི་མོ་མཁན་གྱིས་བྲིས་པའི་ནོར་བུའི་གཟུགས་བརྙན་དེ་ནོར་བུ་དངོས་མ་ཡིན་བཞིན་དུ། འགྲོ་བའི་ལས་སྣང་སྣ་ཚོགས་པས་རང་གི་ཡིད་ངོར་ཤར་བའི་གཟུགས་སྐུ་དེ་ཡང་སངས་རྒྱས་དངོས་མ་ཡིན་ནོ། །དེ་སྐད་དུ་རྒྱུད་བླར། ཇི་ལྟར་ཚོན་ནི་སྣ་ཚོགས་ཀྱིས། །ནོར་བུ་དེ་དངོས་མི་སྣང་ལྟར། །དེ་བཞིན་འགྲོ་རྐྱེན་སྣ་ཚོགས་པས། །ཁྱབ་བདག་དེ་དངོས་མིན་པར་སྣང་། །ཞེས་གསུངས་པས་སོ། །ཞེས་ཟེར་བ་རྣམས་ནི་དཔྱད་པར་བྱ་སྟེ། འོ་ན་གསེར་འོད་དམ་པར། དཔེར་ན་སྟོང་པ་ལ་བརྟེན་ནས་གློག་འབྱུང་ངོ་། །གློག་ལ་བརྟེན་ནས་འོད་འབྱུང་ངོ་། །དེ་བཞིན་དུ་ཆོས་ཀྱི་སྐུ་ལ་བརྟེན་ཏེ་ལོངས་སྤྱོད་རྫོགས་པའི་སྐུ་འབྱུང་ངོ་། །ལོངས་སྐུ་ལ་བརྟེན་ཏེ་སྤྲུལ་པའི་སྐུ་སྣང་ངོ་། །ཞེས་གསུངས་པ་མི་འཐད་པར་ཐལ། ཆོས་སྐུ་ལ་བརྟེན་ཏེ་ལོངས་སྤྲུལ་འབྱུང་བ་མི་འཐད་པའི་ཕྱིར་ཏེ། ལོངས་སྐུ་ནི་གདུལ་བྱའི་ལས་སྣང་དང་། སྤྲུལ་སྐུ་ནི་མོས་པ་སྣ་ཚོགས་པས་བསྐྲུན་པའི་སྐུ་ཡིན་པའི་ཕྱིར། རྟགས་དོན་གྱི་སོང་མོད། གལ་ཏེ་མ་གྲུབ་ན་ཡང་། དེ་བཞིན་འགྲོ་རྐྱེན་སྣ་ཚོགས་པས། །ཁྱབ་བདག་ཅེས་པའི་དོན་ཁྱོད་རང་གིས་བཤད་པ་དེ་དང་འགལ་ལོ། །གནད་ཀྱི་དོན་ནི། ཆོས་སྐུ་སངས་རྒྱས་མཚན་ཉིད་པ་ཡིན་པས། དེ་ལ་བརྟེན་ནས་བྱུང་བའི་ལོངས་སྐུ་ཡང་སངས་རྒྱས་མཚན་ཉིད་པར་འདོད་དགོས་ཏེ། སངས་རྒྱས་ཀྱི་ཡེ་ཤེས་གཅིག་ཉིད་ཀྱི་རོལ་པ་གདུལ་བྱ་ས་བཅུ་པའི་བྱང་སེམས་རྣམས་ལ་ངེས་པ་ལྔ་ལྡན་གྱི་སྐུར་སྣང་བ་ཡིན་པས་སངས་རྒྱས་ཀྱི་གནས་སྐབས་འབའ་ཞིག་ཡིན་པའི་ཕྱིར། ལོངས་སྐུ་དང་། སེམས་ཅན་གྱི་གནས་སྐབས་ཀྱི་ཆོས་ཀྱི་གཞི་མཐུན་མེད་པའི་ཕྱིར། དེ་བཞིན་དུ་ལོངས་སྐུའི་སྤྲུལ་གཞི་བྱས་པ་ལ་བརྟེན་ནས་བྱུང་བའི་སྤྲུལ་སྐུ་ཡང་སངས་རྒྱས་མཚན་ཉིད་པ་ཡིན་ཏེ། སྤྲུལ་གཞིའི་ལོངས་སྐུ་སངས་རྒྱས་མཚན་ཉིད་པ་གང་ཞིག སྤྲུལ་གཞི་དང་སྤྲུལ་པ་ལ་སྤངས་རྟོགས་ཁྱད་པར་མེད་པའི་ཕྱིར། འདི་དཔྱོད་ལྡན་ལ་དོགས་པ་བཀོད་ན། སྐུ་གསུམ་རིམས་ཅན་ཐོབ་ན་ཆོས་སྐུ་ཙམ། །ཐོག་མར་བརྙེས་པའི་སངས་རྒྱས་འཕགས་པ་དེ། །ལོངས་སྤྲུལ་གང་ཡང་མིན་ན་གཟུགས་སྐུར་འགལ། །གང་རུང་ཡིན་ན་རིམས་ཅན་ཇི་ལྟར་འཐད། །དེས་ན་སྐུ་སྔ་མ་གཉིས་བཏགས་པ་བར་གསུངས་པ་ནི། ལོངས་སྤྲུལ་གཉིས་མཚན་དཔེས་བརྒྱན་པའི་གཟུགས་སྐུ་ཡིན་པས་དབྱིངས་རིགས་དབྱེར་མེད་ཀྱི་ཡང་དག་པའི་སྐུ་མ་ཡིན་པ་ལ་དགོངས་ཏེ། གསེར་འོད་དམ་པར། སྔ་མ་གཉིས་ནི་བཏགས་པ་ཙམ་མོ། །ཆོས་ཀྱི་སྐུ་ནི་ཡང་དག་པ་སྟེ་སྐུ་དེ་གཉིས་ཀྱི་གཞི་བྱེད་པའི་ཕྱིར། །ཞེས་དང་། ཡང་དེ་ཉིད་ལས། སྐུ་དེ་གཉིས་ནི་ཡང་དག་པ་མ་ཡིན་པ་བཏགས་པ་ཙམ་ཞེས་སོགས་གསུངས་པའི་ཕྱིར། དེ་ལྟར་ན་གཟུགས་སྐུ་གཉིས་སངས་རྒྱས་ཀྱི་སྐུ་ལ་དངོས་བཏགས་ཕྱེ་བའི་བཏགས་པ་པར་གསུངས་བ་མེད་ལ། བཏགས་པ་ཙམ་མོ་ཞེས་པའི་དོན་ཡང་། གདུལ་བྱ་གཞན་སྣང་གི་ངོར་མིང་དང་གཟུགས་སོགས་སུ་བཏགས་ཤིང་། སྐྱེ་འཇིག་ཅན་དུ་སྣང་བར་བཤད་པ་ཡིན་ནོ། །རྒྱུད་བླ་མའི་ལུང་གི་དོན་ཡང་། ཁྱབ་བདག་ཅེས་པ་དེ་ཆོས་སྐུ་ལ་བྱེད་པས། གདུལ་བྱ་གཞན་སྣང་གི་གཟུགས་སྐུ་གཉིས་ཆོས་སྐུ་ལ་བརྟེན་ནས་བྱུང་ཞིང་། ཆོས་སྐུའི་རྣམ་པར་རོལ་པ་ཙམ་ལས་ཆོས་སྐུ་དངོས་མིན་ཞེས་པའོ། །དེ་བཞིན་དུ་སྤྱོད་འཇུག་གི་ཤེས་རབ་ལེའུར་ཡང་། ནམ་མཁའ་ལྡིང་གི་མཆོད་སྡོང་སྒྲུབ་པའི་དཔེས་མཚོན་པའི་དོན་རྒྱུད་བླ་མའི་འདི་དང་ཆ་འདྲ་བར་བཤད་པ་རྣམས་ཀྱང་འཆད་ཚུལ་འདི་བཞིན་དུ་ཤེས་དགོས་སོ། །གལ་ཏེ་གཟུགས་སྐུ་སངས་རྒྱས་མ་ཡིན་ན། བསྐལ་པ་གྲངས་མེད་གསུམ་དུ་ཚོགས་སོག་ཡུལ་གྱི་སངས་རྒྱས་མེད་པར་འགྱུར་ཏེ། ཆོས་སྐུ་གདུལ་བྱ་ལ་དངོས་སུ་མི་སྣང་བས། ཐེག་བསྡུས་ནས་གསུངས་པའི་ཁྱད་ཆོས་བཞི་ལྡན་གྱི་ཕྱིར་མི་ལྡོག་པའི་བྱང་སེམས་ཀྱིས་དངོས་སུ་ཚོགས་སོག་ཡུལ་དུ་མི་རུང་ཞིང་། གཟུགས་སྐུ་ནི་སངས་རྒྱས་མ་ཡིན་པའི་ཕྱིར། དེས་ན་གྲུབ་མཐའི་རྣམ་བཞག་འཆའ་བ་ཐམས་ཅད་ཀྱང་། སྔོན་གྱི་མཁས་གྲུབ་གོང་མ་གོང་མ་དག་དང་མཐུན་ན་ལེགས་ཀྱིས། དེ་ལས་གཞན་དུ་ཟུར་འདོད་ཀྱི་རྣམ་བཞག་མང་ན་དཔྱོད་ལྡན་དག་ཡིད་མི་ཆེས་སོ། །དྲུག་པ་ལོངས་སྤྲུལ་ལ་མུ་བཞི་བརྩི་བ་ནི། སྤྲུལ་སྐུ་ཡིན་ལ་ལོངས་སྐུ་མ་ཡིན་པ་དང་། ལོངས་སྐུ་ཡིན་ལ་སྤྲུལ་སྐུ་མ་ཡིན་པ་དང་། གཉིས་ཀ་ཡིན་པ་དང་། གཉིས་པོ་གང་ཡང་མ་ཡིན་པའི་མུ་དང་བཞིར་གསེར་འོད་དམ་པར་བཤད་དོ། །གཞུང་འདིར་ནི་ལོངས་སྤྲུལ་གྱི་གཞི་མཐུན་མི་འཐད་དེ། སྤྲུལ་སྐུ་ནི་ལོངས་སྐུའི་སྤྲུལ་གཞི་བྱས་པ་ལས་བྱུང་བས་ལོངས་སྐུ་ལས་གཞན་དུ་གྱུར་པའི་སྐུ་ཡིན་པའི་ཕྱིར་ཏེ། དེ་བཞིན་གཞན་པ་སྤྲུལ་པ་ནི། །ཞེས་གསུངས་པའི་ཕྱིར། གཉིས་པ་གཞུང་འདིའི་དགོངས་པ་ངེས་པར་བྱ་བ་ནི། མདོར་བསྟན་དུ། ངོ་བོ་ཉིད་ལོངས་རྫོགས་བཅས་དང་། །དེ་བཞིན་གཞན་པ་སྤྲུལ་པ་ནི། །ཞེས་དབྱེ་ངོ་སྐུ་གསུམ་པོ་སྨོས་ནས། ཆོས་སྐུ་ཞེས་པས། དེ་གསུམ་འབྲས་བུ་ཆོས་སྐུའི་གྲངས་ངེས་ཀྱི་དབྱེ་བ་ཡིན་ནོ་ཞེས་བསྟན་པ་ཡིན་ཏེ་ནི་ཞེས་པ་དགར་ཚིག་ཡིན་པ་དང་། ཆོས་སྐུ་མཛད་པ་དང་བཅས་པ། །ཞེས་པའི་ཆོས་སྐུ་དེ། ཆོས་ཀྱི་སྐུ་དང་དེ་རྣམས་བརྒྱད། །ཅེས་པའི་སྐབས་ཀྱི་འབྲས་བུ་ཆོས་སྐུ་དང་དོན་གཅིག་པས། སྐུ་གསུམ་གྱི་དབྱེ་གཞིར་འཐད་པའི་ཕྱིར། གལ་ཏེ་དེ་དབྱེ་བའི་ཡ་གྱལ་གྱི་ཆོས་སྐུ་ཡིན་ན། དེ་བཞིན་གཞན་པ་སྤྲུལ་པ་ནི། །ཞེས་སྨོས་མི་རིགས་པར་སྤྲུལ་པ་དང་། ཞེས་སྨོས་རིགས་པར་འགྱུར་ཏེ། སྤྲུལ་སྐུ་དང་འདིར་བསྟན་ཆོས་སྐུ་དབྱེ་ངོ་སོ་སོ་བ་གང་ཞིག དང་ཞེས་པས་སོ་སོར་འབྱེད་ནུས་པའི་ཕྱིར་ཆོས་སྐུ་དབྱེ་ངོའི་གྲངས་སུ་བྱེད་པའི་ཚེ་འབྱེད་ཚིག་བཤད་པའི་ལུང་ཁུང་ཐུབ་ཀྱང་ཡོད་དེ། འཇམ་དཔལ་རང་གི་ལྟ་བའི་འདོད་པ་མདོར་བསྟན་པའི་མདོ་ལས། ངོ་བོ་ཉིད་ལོངས་རྫོགས་བཅས་དང་། །དེ་བཞིན་གཞན་པ་སྤྲུལ་པ་དང་། །ཆོས་སྐུ་མཛད་པ་དང་བཅས་པ། ཞེས་གསུངས་པའི་ཕྱིར། རྒྱུ་མཚན་དེས་ན་ཀུན་མཁྱེན་ཆེན་པོའི་སྡོམ་གསུམ་ཁ་སྐོང་ལས། བྱམས་པས་ནི་ཞེས་སྦྱར་བའི་ཚེ། །སྐུ་གསུམ་ཆོས་སྐུའི་དབྱེ་བར་བཞེད། །འཇམ་དཔལ་དང་ཞེས་འབྱེད་པའི་ཚེ། །ཆོས་སྐུ་དབྱེ་བའི་གྲངས་སུ་བཞེད། །ཅེས་གསུངས་པའི་ལེགས་བཤད་ཀྱི་ནོར་བུ་འདི་བློ་ལྡན་རྣམས་ཀྱི་བློ་གྲོས་ཀྱི་བང་མཛོད་དུ་གཅེས་པར་བཟུང་ཞིག དེ་ལྟར་ན་དེ་བཞིན་གཞན་པ་སྤྲུལ་པ་ནི། །ཆོས་སྐུ་ཞེས་པའི་དངོས་བསྟན་གྱི་ཆོས་སྐུ་དང་། དེ་བཞིན་གཞན་པ་སྤྲུལ་པ་དང་། །ཆོས་སྐུ་ཞེས་པའི་དངོས་བསྟན་གྱི་ཆོས་སྐུ་གཉིས་ལ་རྒྱ་ཆེ་ཆུང་གི་ཁྱད་པར་ཡོད་དེ། སྔ་མ་དེར་འབྲས་བུ་ཆོས་སྐུ་མཐའ་དག་ཡོད་པས་རྒྱ་ཆེ། ཕྱི་མ་འདི་དབྱེ་བའི་ཡ་གྱལ་གྱི་ཡེ་ཤེས་ཆོས་སྐུ་ཡིན་པས་རྣམ་མཁྱེན་དུ་ངེས་པའི་ཕྱིར། འོ་ན་མངོན་རྟོགས་རྒྱན་འདིར་སྐུ་གསུམ་དུ་གྲངས་ངེས་ན། རྣམ་མཁྱེན་སྐུ་གསུམ་པོ་གང་དུ་འདུས་སྙམ་ན། ངོ་བོ་ཉིད་སྐུར་འདུས་ཏེ། ངོ་བོ་ཉིད་སྐུ་ལས་དོན་གཞན་དུ་མ་གྱུར་པའི་སྐུ་ཡིན་པའི་ཕྱིར། ངོ་བོ་ཉིད་སྐུའི་སྟེང་གི་ཟག་མེད་ཀྱི་ཡེ་ཤེས་ཡིན་པའི་ཕྱིར། གཏན་ཚིགས་གྲུབ་སྟེ། ཐུབ་པའི་ངོ་བོ་ཉིད་སྐུ་ནི། །ཟག་པ་མེད་པའི་ཆོས་གང་དག །ཅེས་གསུངས་པའི་ཕྱིར། དེ་བཞིན་དུ་ལོངས་སྐུའི་མཚན་དཔེ་རྣམས་ལོངས་སྐུའི་ཁོངས་སུ་འདུས། སྤྲུལ་སྐུའི་མཚན་དཔེ་རྣམས་སྤྲུལ་སྐུའི་ཁོངས་སུ་འདུས། བཀའ་བརྒྱད་སྟོང་པ་སོགས་མཆོག་གི་སྤྲུལ་སྐུའི་གསུངས་པའི་ལུང་གི་དམ་ཆོས་རྣམས་སྤྲུལ་སྐུར་འདུས་པར་ཤེས་པར་བྱ་ཞིང་། དེ་དང་དེར་འདུས་ན། དེ་དང་དེ་ཡིན་པས་མ་ཁྱབ་པར་ཡང་ཤེས་པར་བྱའོ། །ཁ་ཅིག་རྣམ་མཁྱེན་ཆོས་ཅན། ངོ་བོ་ཉིད་སྐུ་ལས་གཞན་དུ་གྱུར་བའི་སྐུ་ཡིན་པར་ཐལ། ངོ་བོ་ཉིད་སྐུ་མ་ཡིན་པར་གྱུར་པའི་སྐུ་ཡིན་པའི་ཕྱིར་ཟེར་ན། མ་ངེས་ཏེ། འདི་འདྲ་བའི་རིགས་དུ་མ་ཡོད་དོ། །དེས་ན་མཚན་མ་ལ་དངོས་རྗེས་གཉིས་སུ་གྲངས་ངེས་པ་ལྟ་བུའི་ངོ་བོའི་གྲངས་ངེས་རྣམས་ལ། རྫས་སྤྱི་དང་ཉིས་མགོ་སྤངས་ནས་ཁྱབ་མཐའ་འཛིན་དགོས་ལ། སངས་རྒྱས་ཀྱི་སྐུ་ལ་སྐུ་གསུམ་དུ་གྲངས་ངེས་པ་ལྟ་བུ་སྡེ་ཚན་གྱི་གྲངས་ངེས་རྣམས་ལ་ཁྱབ་མཐའ་འཛིན་མི་དགོས་པ་ནི། གསུང་རབ་སྤྱིའི་ལུགས་སོ། །འདི་ལ་ཡང་ནང་ཚན་གྱི་དབྱེ་བ་དེ་དངོས་མ་ཡིན་པར་གྱུར་པའི་མཚན་གཞི་གཞན་རྣམས་དབྱེ་བའི་ནང་དུ་འདུས་པ་ཞིག་དགོས་ཏེ། གཞན་དུ་ན་གྲངས་ངེས་ཉམས་སོ། །རྒྱུ་མཚན་དེའི་ཕྱིར་ན། རྫས་སྤྱི་དང་ཉིས་མགོ་སྤངས་ནས། སངས་རྒྱས་ཀྱི་སྐུ་ཡིན་ན་ངོ་བོ་ཉིད་ལོངས་སྤྲུལ་སྐུ་གསུམ་པོ་གང་རུང་དུ་འདུས་པས་ཁྱབ་ཅེས་བྱའོ། །བྱིས་པ་དག་ངོ་བོ་ཉིད་སྐུ་ངོ་བོ་ཉིད་སྐུར་འདུས་པ་རྣམས་ལ་འབྲེལ་མེད་དོ་སྙམ་ན། དེ་དེར་འདུས་ཏེ། དེ་དེ་དངོས་ཡིན་པའི་ཕྱིར། གཞན་དུ་ཤཱཀྱ་ཐུབ་པའང་སྤྲུལ་སྐུར་མི་འདུས་པར་འགྱུར་བས། བསྡུས་པ་དག་གི་ཚིག་ཁྲི་ལྷུར་ལེན་པ་གཞུང་ལུགས་ཆེན་པོར་ཡང་སྦྱར་ན་ཅིར་འགྱུར་མི་ཤེས་སོ། །ད་ནི་སྐབས་དོན་གཞུང་གི་དོན་ལ། ངོ་བོ་ཉིད་སྐུ་སོགས་དོན་བཞི་ལས། དང་པོ་ལ་ངོ་བོ་མདོར་བསྟན་པ་དང་། ཡོན་ཏན་རྒྱས་པར་བཤད་པ་གཉིས། དང་པོ་ནི། ཐུབ་པའི་ངོ་བོ་ཉིད་སྐུ་ནི། །ཞེས་སོགས་ཚིགས་བཅད་གཅིག་དང་། འོག་གི་ཆོས་ཀྱི་སྐུ་ཞེས་བརྗོད་པ་ཡིན། །ཞེས་པས་བསྟན། དེས་ན་ཟག་མེད་ཀྱི་ཡེ་ཤེས་དང་དག་པ་གཉིས་ལྡན་གྱི་ཆོས་དབྱེར་མེད་པའི་རང་དོན་དམ་པའི་སྐུ་ངོ་བོ་ཉིད་སྐུའི་མཚན་ཉིད་ཡིན་ནོ། །གཉིས་པ་ཡོན་ཏན་རྒྱས་བཤད་ལ། དབྱེ་བ་སྤྱིར་བསྟན། ནང་ཚན་བྱེ་བྲག་ཏུ་བཤད་པ་དང་གཉིས་ལས། དང་པོ་ལ། ཐུན་མོང་དང་ཐུན་མོང་མ་ཡིན་པའི་ཡོན་ཏན་གཉིས། དང་པོ་ནི། ཟག་པ་མེད་པའི་ཆོས་གང་དག །ཅེས་པ་ལ་འཕྲོས་ནས། ཟག་མེད་ཀྱི་ཆོས་དེ་གང་ཞེ་ན། རེ་ཞིག་ཐུན་མོང་བ་ནི། སྐབས་བཞི་པར་བཤད་པའི་བྱང་ཕྱོགས་སོ་བདུན་དང་། བྱམས་སོགས་ཚད་མེད་བཞི་དང་། མཐར་ཕྲིན་ལས་ཀྱི་སྙོམས་འཇུག་དགུ་དང་། ཟད་པར་ས་སོགས་འབྱུང་བ་བཞིའི་སྐྱེ་མཆེད་དང་། སྔོ་སེར་དཀར་དམར་གྱི་སྐྱེ་མཆེད་དང་། ནམ་མཁའ་དང་རྣམ་ཤེས་ཀྱི་སྐྱེ་མཆེད་དེ་ཟད་པར་བཅུ་དང་། ནང་གཟུགས་སུ་འདུ་ཤེས་པས་ཕྱི་རོལ་གྱི་གཟུགས་ཆུང་ངུ་ལ་ལྟ་བ་དང་། ཆེན་པོ་ལ་ལྟ་བ་གཉིས། ནང་གཟུགས་མེད་པར་འདུ་ཤེས་པས་གཟུགས་ཆུང་ངུ་དང་ཆེན་པོ་ལ་ལྟ་བ་གཉིས། ནང་གཟུགས་མེད་པར་འདུ་ཤེས་པས་ཕྱི་རོལ་གྱི་གཟུགས་སྔོན་པོ་དང་། སེར་པོ་དང་དམར་པོ་དང་དཀར་པོ། ཟིལ་གྱིས་མནན་ནས་ལྟ་བ་བཞི་དང་བཅས་པས་ཟིལ་གནོད་གྱི་སྐྱེ་མཆེད་བརྒྱད་དང་། ཉོན་མོངས་མེད་པའི་ཏིང་ངེ་འཛིན་དང་། སྨོན་ནས་མཁྱེན་པའི་ཏིང་ངེ་འཛིན་དང་། རྫུ་འཕྲུལ་ལ་སོགས་པའི་མངོན་ཤེས་དྲུག་རྣམས་ནི་ཐུན་མོང་བའི་ཟག་མེད་ཀྱི་ཡོན་ཏན་ཡིན་ནོ། །ཞེས་པ་ནི་བྱང་ཆུབ་ཕྱོགས་མཐུན་ཞེས་པ་ནས། ཉོན་མོངས་མེད་དང་སྨོན་མཁྱེན་དང་། །མངོན་ཤེས་ཞེས་པའི་བར་གྱིས་བསྟན། །གཉིས་པ་ཐུན་མོང་མིན་པ་ནི། སོ་སོ་ཡང་དག་པར་རིག་པ་བཞི་སྐབས་བཞི་པར་བཤད་པ་དང་། བརྟེན་དང་། དམིགས་པ་དང་། ཐུགས་དང་། ཡེ་ཤེས་ཡོངས་སུ་དག་པ་བཞི་དང་། ཚེ་ལ་དབང་བ་དང་། སེམས་དང་། ཡོ་བྱད་དང་། ལས་དང་། སྐྱེ་བ་དང་། མོས་པ་དང་། སྨོན་ལམ་དང་། རྫུ་འཕྲུལ་དང་། ཡེ་ཤེས་དང་། ཆོས་ལ་དབང་བ་སྟེ་དབང་བཅུ་དང་། སྔར་བཤད་པའི་སྟོབས་དབང་བཅུ་དང་། མི་འཇིགས་པ་བཞི་དང་། སྐུ་དང་། གསུང་དང་། ཐུགས་ཀྱི་སྤྱོད་པ་བསྲུང་བ་མེད་པ་གསུམ་དང་། ཆོས་གུས་པས་ཉན་པ་ལ་ཆགས་པ་དང་། མ་གུས་པ་ཁོ་ནས་ཉན་པ་ལ་ཞེ་སྡང་དང་། ཕྱེད་གུས་ཕྱེད་མ་གུས་པས་ཉན་པ་ལ་ཆགས་སྡང་གཉིས་དང་བྲལ་བའི་བཏང་སྙོམས་སུ་དྲན་པ་ཉེ་བར་བཞག་པ་གསུམ་དང་། སེམས་ཅན་གྱི་དོན་ལ་སྐད་ཅིག་ཀྱང་བསྙེལ་བ་མི་མངའ་བའི་ཆོས་ཀྱི་མཚན་ཉིད་ཅན་དང་། སྒྲིབ་གཉིས་བག་ཆགས་དང་བཅས་པ་བཅོམ་པའི་ཡེ་ཤེས་དང་། སྐྱེ་བོ་ཀུན་ལ་ཉིན་མཚན་ལན་དྲུག་ཏུ་གཟིགས་པའི་ཐུགས་རྗེ་ཆེན་པོ་དང་། སྔར་བཤད་པའི་སངས་རྒྱས་ཀྱི་ཆོས་མ་འདྲེས་པ་བཅྭོ་བརྒྱད་དང་། སྔར་བཤད་པའི་རྣམ་པ་ཐམས་ཅད་མཁྱེན་པ་ཉིད་དང་བཅས་པས་བྱང་ཕྱོགས་སོ་བདུན་ནས་འདིའི་བར་ལ་ཟག་མེད་ཀྱི་སྡེ་མཚན་ཉེར་གཅིག་ཡོད་དོ། །དེ་ལྟར་ཐུན་མོང་མ་ཡིན་པའི་ཡོན་ཏན་རྣམས་ནི། སོ་སོ་ཡང་དག་རིག་ཅེས་པ་ནས། རྣམ་པ་ཐམས་ཅད་མཁྱེན་ཉིད་དང་ཞེས་པའི་བར་གྱིས་བསྟན། གཉིས་པ་ནང་ཚན་བྱེ་བྲག་ཏུ་བཤད་པ་ནི། སྔར་བཤད་པའི་ཟག་མེད་ཀྱི་སྡེ་ཚན་རྣམས་ཀྱི་ནང་ནས། སངས་རྒྱས་ཀྱི་ཉོན་མོངས་མེད་པའི་ཏིང་ངེ་འཛིན་དང་། སྨོན་ནས་མཁྱེན་པ་གཉིས། ཉན་ཐོས་ཀྱི་དེ་གཉིས་ལས་ཁྱད་པར་དུ་འཕགས་ཚུལ་ནི། ཉན་ཐོས་ཉོན་མོངས་མེད་པའི་ལྟ། །ཞེས་སོགས་དང་། སངས་རྒྱས་སྨོན་ནས་མཁྱེན་པ་ནི། །ཞེས་སོགས་ཚིགས་བཅད་ཀྱིས་བསྟན། སྨོན་མཁྱེན་རྟག་ཏུ་གནས་པ་ལ་རྩོད་པ་སྤོང་བ་ནི། རྒྱུ་ནི་ཡོངས་སུ་སྨིན་གྱུར་ནས། །ཞེས་སོགས་ཚིགས་བཅད་གཉིས་དང་། ཁྱབ་རྟགས་གཉིས་ཀ་ལ་རྩོད་པ་སྤོང་བ་ནི། དེ་ལྟར་མཛད་པ་རྒྱ་ཆེའི་ཕྱིར། །ཞེས་སོགས་ཚིགས་བཅད་གཅིག་གིས་བསྟན། གཉིས་པ་ལོངས་སྐུ་ལ། ངོ་བོ་མདོར་བསྟན་པ་དང་། ཡོན་ཏན་རྒྱས་པར་བཤད་པ་གཉིས། དང་པོ་ནི། ངེས་པ་ལྔ་ལྡན་གྱི་གཟུགས་སྐུ་མཐར་ཐུག་ལོངས་སྐུའི་མཚན་ཉིད་ཡིན་ཞེས་པ་ནི། མཚན་ནི་སུམ་ཅུ་རྩ་གཉིས་དང་། །ཞེས་སོགས་ཚིགས་བཅད་གཅིག་གིས་བསྟན། ངེས་པ་ལྔ་ནི་གནས་ངེས་པ་འོག་མིན་སྟུག་པོ་བཀོད་པ་ཁོ་ན། དུས་ངེས་པ་འཁོར་བ་ཇི་སྲིད་མ་སྟོངས་ཀྱི་བར་དུ་བཞུགས་པ། ངོ་བོ་ངེས་པ་མཚན་དང་དཔེ་བྱད་ཀྱིས་སྤྲས་པ། འཁོར་ངེས་པ་ས་བཅུ་པའི་བྱང་ཆུབ་སེམས་དཔའ་ཁོ་ནས་བསྐོར་བ། ཆོས་ངེས་པ་ཐེག་ཆེན་གྱི་ཆོས་ཁོ་ན་ལོངས་སྤྱོད་པའོ། །གཞུང་རྩ་བར་ངོ་བོ་དང་ཆོས་དངོས་སུ་བསྟན་ནས། གཞན་གསུམ་བཤུགས་ལ་བསྟན། འགྲེལ་བར་དེ་གཉིས་དང་འཁོར་དངོས་སུ་བསྟན་ནས་གཞན་གཉིས་ཤུགས་ལ་བསྟན། ལོངས་སྐུ་བཞུགས་པའི་གནས་འོག་མིན་སྟུག་པོ་བཀོད་པ་ནི། གཟུགས་ཁམས་གནས་རིགས་བཅུ་བདུན་གྱི་ནང་ཚན་དུ་གྱུར་པའི་འོག་མིན་དང་མི་གཅིག་ལ། འོ་ན་ཅི་ཞེ་ན། མི་མཇེད་འཇིག་རྟེན་གྱི་ཁམས་སོགས་དུ་མ་ཞིག་ནང་དུ་ཆུད་པའི་ཞིང་ཁམས་ལ་གཞི་དང་སྙིང་པོ་མེ་ཏོག་གིས་བརྒྱན་པའི་ཞིང་ཁམས་ཞེས་བྱ་བ། དེ་འདྲ་དུ་མ་ནང་དུ་ཆུད་པ་ནི་ཞིང་ཁམས་རྒྱ་མཚོ་ཞེས་བྱ་བ། ལོངས་སྐུ་རྣམ་སྣང་གངས་ཅན་མཚོའི་ཕྱག་གི་ལྷུང་བཟེད་ཀྱི་ནང་ན་གནས་པ་ཡིན་ཞིང་། ལྷུང་བཟེད་ཀྱི་ནང་གི་ཞིང་ཁམས་ཐམས་ཅད་སྤྲུལ་སྐུའི་ཞིང་ཁམས་དང་། རྣམ་སྣང་གངས་ཅན་མཚོ་འཁོར་ས་བཅུ་པའི་བྱང་ཆུབ་སེམས་དཔའ་དང་བཅས་པ་གང་དུ་བཞུགས་པའི་གནས་ནི་འོག་མིན་སྟུག་པོ་བཀོད་པར་རྗེ་བཙུན་རྩེ་མོའི་རྒྱུད་སྡེ་སྤྱི་རྣམ་ལས་གསུངས་ཞིང་། བདག་ཉིད་ཆེན་པོའི་རབ་དབྱེ་ལས་ཀྱང་། ཚོགས་གཉིས་རྫོགས་པའི་སངས་རྒྱས་ནི། །སྟུག་པོ་བཀོད་པར་སངས་རྒྱས་པའི། །ལོངས་སྤྱོད་རྫོགས་པའི་སྐུ་ཉིད་ཡིན། །ཞེས་གསུངས་པ་ཡིན་ནོ། །དེས་ན་འོག་མིན་ཙམ་དང་། འོག་མིན་སྟུག་པོ་བཀོད་པ་གཉིས་སུ་ཕྱེ་ནས། ལོངས་སྐུའི་གནས་ནི་ཕྱི་མ་ཁོ་ནའོ། །གཉིས་པ་ཡོན་ཏན་རྒྱས་པར་བཤད་པ་ལ། །སྐྱེས་བུ་ཆེན་པོའི་མཚན་དང་དཔེ་བྱད་གཉིས། དང་པོ་ནི། མཚན་ནི་སུམ་ཅུ་རྩ་གཉིས་དང་། །ཞེས་པ་ལ་འཕྲོས་ནས། མཚན་སུམ་ཅུ་སོ་གཉིས་པོ་གང་ཞེ་ན། དེ་དག་གི་ཕྱག་ཞབས་ཀྱི་མཐིལ་གཉིས་ན་འཁོར་ལོ་རྩིབས་སྟོང་གི་རི་མོ་ཡོད་པའི་མཚན་དང་། རུས་སྦལ་ལྟར་ཞབས་མཐིལ་མཉམ་པར་གནས་པའི་མཚན་དང་། ཕྱག་ཞབས་ཀྱི་སོར་མོ་རྣམས་ངང་པའི་རྒྱལ་པོ་ལྟར་དྲ་བས་འབྲེལ་བའི་མཚན་དང་། ཕྱག་ཞབས་པདྨའི་འདབ་མ་ལྟར་འཇམ་པའིྎ མདོག་ཕུན་སུམ་ཚོགས་པས་གཞོན་ཤ་ཆགས་པའིྎ སངས་རྒྱས་ཀྱི་སྐུའི་ཕྱག་ཞབས་ཀྱི་རྒྱབ་བཞི་དང་། དཔུང་མགོ་གཉིས། ལྟག་པའི་ཕྱོགས་དང་མདུན་མཐོ་ཞིང་རྒྱས་པའིྎ སེར་མོ་རིང་ཞིང་མཛེས་པའིྎ ཞབས་ཀྱི་རྟིང་པ་ཡངས་པའིྎ མི་ཕལ་བ་བབས་སྐུ་བདུན་གྱིས་འཕགས་པས་ཆེ་ཞིང་དྲང་པའིྎ ཞབས་ཀྱི་ལོང་བུ་ཕྱིར་མི་མངོན་པའིྎ སྐུའི་བ་སྤུ་རྣམས་རེ་རེ་ནས་གྱེན་དུ་ཕྱོགས་པའིྎ ཞབས་ཀྱི་བྱིན་པ་གཉིས་རི་དྭགས་ཨེ་ན་ཡའི་བྱིན་པ་ལྟར་ཟླུམ་ཞིང་རིམ་གྱི་ཕྲ་བའིྎ ཕྱག་རིང་ཞིང་མཛེས་པའིྎ འདོམ་གྱི་སྦ་བ་སྦུབས་སུ་ནུབ་པའིྎ ལྤགས་པ་གསེར་གྱི་མདོག་ལྟ་བུའིྎ ལྤགས་པ་སྲབ་ལ་འཇམ་པའིྎ སྤུ་ནི་ཁུང་བུ་གཅིག་ནས་གཉིས་མ་སྐྱེས་པར་རེ་རེ་ནས་ལེགས་པར་འཁྲུངས་ཤིང་གཡས་སུ་འཁྱིལ་བའིྎ སྨིན་མཚམས་སུ་མཛོད་པུ་དཀར་འཇམ་ཟླ་བའི་འོད་ལས་ལྷག་པའིྎ སྐུ་སྟོད་སེངྒེ་ལྟར་ཆེ་ཞིང་རྒྱས་པའིྎ སྐུའི་དཔུང་མགོ་ཟླུམ་ཞིང་རྩའི་དྲ་བ་མི་མངོན་པའིྎ ཐལ་གོངས་ཏེ་དཔུང་པ་དག་གི་བར་རྒྱས་པའིྎ རོ་མི་ཞིམ་པ་ཡང་ལྗགས་ལ་རོ་མཆོག་ཏུ་སྣང་བའིྎ སྐུ་ནི་ནེ་གྲོ་དྷ་ལྟར་ཆུ་ཞེང་གབ་པའིྎ དབུ་ལ་གཙུག་གཏོར་ཟླུམ་ཞིང་ཡོངས་སུ་རྫོགས་པར་ལྡན་པའིྎ ལྗགས་ཀྱིས་ཞལ་གྱི་དཀྱིལ་འཁོར་ཁྱབ་པར་བྱེད་པས་རིང་ཞིང་སྲབ་ལ་མཛེས་པའིྎ ཚངས་པའི་དབྱངས་ཉིད་ཀྱིྎ འགྲམ་པ་སེངྒེ་ལྟར་མཛེས་པའིྎ ཚེམས་ཀུནྡ་ལྟར་ཤིན་ཏུ་དཀར་བའིྎ ཚེམས་རྣམས་མཐོ་དམན་མེད་པར་ཚད་མཉམ་པའིྎ བར་མཚམས་མེད་པས་ཐགས་བཟང་བའིྎ གྲངས་བཞི་བཅུ་ཐམ་པ་ཚང་བའི་མཚན་དང་། སྤྱན་ནི་ཟླུམ་པོ་དབུས་སྣུམ་ཞིང་ཐོན་མཐིང་ལྟ་བུའི་མཚན་དང་། སྤྱན་གྱི་རྫི་མ་བ་མཆོག་གི་འདྲ་བར་འཛིངས་ཤིང་སྣུམ་ལ་ལེགས་པར་གནས་པའི་མཚན་ཏེ་སོ་གཉིས་ལ་སྐྱེས་བུ་ཆེན་པོའི་མཚན་ཞེས་བྱ་སྟེ། རང་གང་ལ་ལྡན་པའི་རྟེན་གྱི་གང་ཟག་སྐྱེས་བུ་ཆེན་པོར་མཚོན་པར་བྱེད་པའི་མཚན་རྟགས་ཁྱད་པར་ཅན་ཡིན་པའི་ཕྱིར། ཞེས་པ་ནི། ཕྱག་ཞབས་འཁོར་ལོའི་མཚན་དང་ཞེས་པ་ནས། འདྲ་བ་འདི་དག་སུམ་ཅུ་རྩ་གཉིས་མཚན། །ཞེས་པའི་བར་གྱིས་བསྟན། མཚན་དེ་དག་འགྲུབ་པར་བྱེད་པའི་རྒྱུ་ལ་ཡང་། སྔོན་བླ་མ་རྣམས་སྐྱེལ་བསུ་བྱེད་པ་དང་། རང་གི་སྡོམ་པ་ཡང་དག་པར་བླངས་པ་མ་ཉམས་པར་བསྲུང་བ་ལ་སོགས་པ་སོ་གཉིས་སུ་ཡོད་དོ་ཞེས་པ་ནི། འདི་ལ་མཚན་ནི་གང་གང་གིས། །སྒྲུབ་པར་བྱེད་པའི་རྒྱུ་གང་ཡིན། །ཞེས་པ་ནས། མདོ་ལས་ཇི་སྐད་འབྱུང་བ་བཞིན། །ཞེས་པའི་བར་གྱིས་བསྟན། མཚན་འདི་དག་བེམ་ཤེས་སོགས་གང་ཡིན་སྙམ་ན། སྐྱེས་བུ་ཆེན་པོའི་སྐུ་ལུས་ཀྱི་ཆ་ཤས་སུ་གྱུར་པ་ཡིན་པས་ནང་བེམ་འབའ་ཞིག་ཡིན་ནོ། །འོ་ན་སངས་རྒྱས་ཀྱི་གསུང་ཚངས་པའི་དབྱངས་ལྟར་སྙན་པ་ཆོས་ཅན། ནང་བེམ་ཡིན་པར་ཐལ། སངས་རྒྱས་ཀྱི་མཚན་སོ་གཉིས་པོ་གང་རུང་ཡིན་པའི་ཕྱིར། འདོད་ན་དེ་མ་ཡིན་པར་ཐལ། སྒྲ་ཡིན་པའི་ཕྱིར་ཏེ། ངག་གི་རིག་བྱེད་ཡིན་པའི་ཕྱིར་ཏེ། སངས་རྒྱས་ཀྱི་གསུང་ཡིན་པའི་ཕྱིར་ཞེ་ན། དེ་མཚན་སོ་གཉིས་པོ་གང་རུང་ཡིན་པ་མ་གྲུབ་སྟེ། དེ་གདུལ་བྱའི་ཉན་ཤེས་ལ་སྣང་བའི་སངས་རྒྱས་ཀྱི་གསུང་གི་རིག་བྱེད་དུ་ངེས་ཀྱང་། མཚན་སོ་གཉིས་ཀྱི་ནང་ཚན་དུ་གྱུར་པའི་ཚངས་པའི་དབྱངས་ནི་མ་ཡིན་པའི་ཕྱིར། དེའི་རྒྱུ་མཚན་ཡང་། སྔོན་འཇིག་རྟེན་གྱི་ཁམས་ཀྱི་སྐྱེ་བོ་ཀུན་ལ་དམ་པའི་ཆོས་གོ་བར་བྱས་པའི་དགེ་རྩ་རྣམ་པར་སྨིན་པ་ལ་བརྟེན་ནས། མགྲིན་པའི་ཆ་ཤས་ཀྱི་མཚན་ཁྱད་པར་བ་ཀུན་ལ་བསྙེན་བསྲིང་མི་མངའ་བའི་གསུང་གི་རིག་བྱེད་ཀྱི་རྒྱུར་གྱུར་པ་ཞིག་བྱུང་བ་དེ་ལ། མཚན་སོ་གཉིས་ཀྱི་ནང་ཚན་དུ་གྱུར་པའི་ཚངས་དབྱངས་སུ་འཇོག་པ་ཡིན་ཏེ། མངོན་པ་ལས་ཀྱང་དེ་བཞིན་དུ་བཤད་དོ། །གཉིས་པ་དཔེ་བྱད་ལ་སྡེ་ཚན་གྱི་སྒོ་ནས་བཅུར་ཡོད་དེ། སེན་མོའི་དབང་དུ་བྱས། སོར་མོའི། རྩའི། ཞབས་ཀྱི། གཤེགས་ཚུལ་གྱི། སྐུའི་དཀྱིལ་འཁོར་གྱི། ཕྱག་གི །ཞལ་འཁོར་དང་བཅས་པའི། དབུ་སྐྲ་དང་བཅས་པའི་དགེ་མཚན་གྱི་དབང་དུ་བྱས་པ་དང་བཅུ་ལས། དང་པོ་ལ། སངས་རྒྱས་ཀྱི་སེན་མོ་ཟངས་ཀྱི་མདོག་ལྟར་དམར་བ་སོགས་གསུམ། གཉིས་པ་ལ་སོར་མོ་ཟླུམ་པ་སོགས་གསུམ། གསུམ་པ་ལ་རྩ་མི་མངོན་པ་སོགས་གཉིས། བཞི་པ་ལ་ལོང་བུ་མི་མངོན་པ་སོགས་གཉིས། ལྔ་པ་ལ་སེངྒེའི་སྟབས་སུ་གཤེགས་པ་སོགས་བདུན། དྲུག་པ་ལ་སྐུའི་འཁྲིལ་བག་ཆགས་པ་ནས་སྐུ་ལ་སྨེ་བ་ནག་པའི་ཐེག་ལེ་ཆེ་བ་མེད་པའི་བར་རིགས་ཉེར་ལྔ། །བདུན་པ་ལ་ཕྱག་ཤིང་བལ་ལྟར་འཇམ་པ་སོགས་བཞི། བརྒྱད་པ་ལ་ཞལ་མཆུ་དང་བཅས་པའི་ལྗགས་གསུངས་དང་བཅས་པའི་མཆེ་བའི། ཤངས་ཀྱི། སྤྱན་འཁོར་དང་བཅས་པའི། ཕྱག་དང་སྙན་གྱི། དཔྲལ་བའི་དབང་དུ་བྱས་པ་དང་བདུན་ལས། དང་པོ་ལ། ཞལ་ཧ་ཅང་མི་རིང་བ་སོགས་གཉིས། གཉིས་པ་ལ་ལྗགས་མཉེན་པ་སོགས་དྲུག གསུམ་པ་ལ་ཚེམས་ཀྱི་མཆེ་བ་བཞི་པོ་ཟླུམ་པོ་སོགས་ལྔ། བཞི་པ་ལ་ཤངས་མཐོ་བ་སོགས་གཉིས། ལྔ་པ་ལ་སྤྱན་ཡངས་པ་སོགས་བདུན། དྲུག་པ་ལ་ཕྱག་རིང་ཞིང་རྒྱས་པ་སོགས་གསུམ། བདུན་པ་ལ་དཔྲལ་བ་ལེགས་པར་འབྱེས་པ་སོགས་གཉིས། རྩ་བའི་དགུ་པ་ལ་དབུ་རྒྱས་པ་སོགས་བརྒྱད། བཅུ་པ་ལ་ཕྱག་ཞབས་ལ་དཔལ་གྱི་བེའུ་དང་། བཀྲ་ཤིས་དང་། གཡུང་དྲུང་འཁྱིལ་བས་བརྒྱན་པ་དང་གསུམ་པོ་དེ་ལྟར་ན་སངས་རྒྱས་ཀྱི་དཔེ་བྱེད་ལ་བརྒྱད་ཅུར་ཡོད་དོ། །ཞེས་པ་ནི། ཐུབ་པའི་སེན་མོ་ཟངས་མདོག་དང་། །ཞེས་པ་ནས། སངས་རྒྱས་དཔེ་བྱད་བཟང་པོར་བཞེད། །ཅེས་པའི་བར་གྱིས་བསྟན། འདིར་དཔྱོད་ལྡན་ལ་དོགས་གནས་སུ་བཀོད་ན། ཕྱག་ཞབས་འཇམ་དང་ལོང་བུ་མི་མངོན་སོགས། །འགའ་ཞིག་མཚན་དཔེ་གཉིས་ཀར་བཤད་པ་དང་། །འབྲུག་སྒྲ་ལྟ་བུ་གསུང་ཡངས་ལྗགས་དབང་གིས། །དཔེ་བྱད་དག་ཏུ་བཞེད་པ་སྒྲ་ཇི་བཞིན། །ཁེས་ལེན་ནུས་སམ་གཞུང་གི་དགོངས་པ་ཅི། །གང་ན་ཞིབ་མོའི་རྣམ་དཔྱོད་ལྡན་པ་ཡི། །ལེགས་བཤད་འཆད་ནུས་ཡོད་དམ་འདིར་གསུང་ཞུ། །གསུམ་པ་སྤྲུལ་སྐུ་ལ་ངོ་བོ་མདོར་བསྟན་པ་ནི། སེམས་ཅན་གྱི་དོན་དུ་གང་ལ་གང་འདུལ་གྱི་སྐུར་སྟོན་ཞིང་། ལོངས་སྐུའི་སྤྲུལ་གཞི་བྱས་པ་ལས་བྱུང་བ་སྤྲུལ་སྐུའི་མཚན་ཉིད་ཡིན་ནོ། །ཞེས་པ་ནི། གང་གི་སྲིད་པ་ཇི་སྲིད་བར། །ཞེས་པ་ནས། ཐུབ་པའི་སྤྲུལ་སྐུ་རྒྱུན་མི་འཆད། །ཞེས་པའི་བར་གྱིས་བསྟན། འདིའི་དངོས་བསྟན་གྱི་སྤྲུལ་སྐུ་ལ་བཟོ་སྤྲུལ་སྐུ། སྐྱེ་བ་སྤྲུལ་སྐུ། མཆོག་གི་སྤྲུལ་སྐུ་དང་གསུམ་དུ་ཡོད་དེ། འགྲེལ་བར། ཤཱཀྱ་ཐུབ་པ་ལ་སོགས་པ་གཟུགས་གང་གིས་འཁོར་བ་ཇི་སྲིད་པར་འཇིག་རྟེན་གྱི་ཁམས་ཐམས་ཅད་དུ་སེམས་ཅན་རྣམས་ཀྱི་འདོད་པའི་དོན་མཉམ་པ་ཉིད་དུ་མཛད་པའི་སྐུ་དེ་ནི་རྒྱུན་ཆགས་པ་ཉིད་ཀྱིས། སངས་རྒྱས་བཅོམ་ལྡན་འདས་ཀྱི་སྤྲུལ་པའི་སྐུ་རྒྱུན་མི་འཆད་པ་ཡིན་ནོ། །ཞེས་གསུངས་པའི་ཕྱིར། དེ་ཡང་ཤཱཀྱ་ཐུབ་པ་ཞེས་པས་མཆོག་གི་སྤྲུལ་སྐུ་དང་། སོགས་པ་སྨོས་པས་བཟོ་དང་སྐྱེ་བ་སྤྲུལ་སྐུ་བསྟན་པ་ཡིན་ཏེ། གཡག་མི་ཕམ་ཆོས་ཀྱི་བླ་མའི་ཊི་ཀར་དེ་ལྟར་དུ་བཤད་དོ། །འདིར་ཁ་ཅིག རྗེ་བཙུན་བྱམས་པ་མགོན་སྐྱེ་བ་སྤྲུལ་པ་ཁོ་ནར་འདོད་ཀྱང་། འདི་ལ་གཉིས་སུ་ཡོད་དེ། ད་ལྟ་དགའ་ལྡན་ན་བཞུགས་པའི་བྱམས་མགོན་ནི་སྐྱེ་བ་སྤྲུལ་སྐུ་དང་། ཕྱིས་འཛམ་གླིང་དུ་མཛད་པ་བཅུ་གཉིས་ཀྱི་ཚུལ་སྟོན་པའི་བྱམས་མགོན་ནི་མཆོག་གི་སྤྲུལ་སྐུ་ཡིན་པས་སོ། །འདིའི་ཡོན་ཏན་རྒྱས་བཤད་ནི། འཕྲིན་ལས་ཉེར་བདུན་ཡིན་པ་དེར་འབྱུང་ངོ་། །གསུམ་པ་ཡོན་ཏན་གྱི་ཁྱད་པར་བྱེ་བྲག་ཏུ་བཤད་པ་ལ། ཟད་པར་བཤད་པ་དང་། ཟིལ་གནོད་བཤད་པ་གཉིས་ཡོད་པ་ནི། བཀའ་འགྲེལ་ཉིད་དུ་བལྟ་བར་བྱའོ། །བཞི་པ་མཛད་པ་འཕྲིན་ལས་ལ། མཚན་ཉིད་དང་དབྱེ་བ་གཉིས། དང་པོ་ནི། ཆོས་སྐུའི་བདག་རྐྱེན་བྱས་པ་ལ་བརྟེན་ནས་བྱུང་བའི་རྣམ་དཀར་གྱི་ཡོན་ཏན་སངས་རྒྱས་ཀྱི་མཛད་པ་འཕྲིན་ལས་ཀྱི་མཚན་ཉིད་ཡིན་ནོ། །གཉིས་པ་ལ། བྱེད་པ་པོ་ལ་ཡོད་པའི་འཕྲིན་ལས་དང་། བྱ་བ་ཡུལ་ལ་ཡོད་པའི་འཕྲིན་ལས་གཉིས། དང་པོ་ནི། སངས་རྒྱས་འཕགས་པའི་རྒྱུད་ཀྱི་གདུལ་བྱ་ལམ་གྱི་རྟེན་ལ་འགོད་པ་ནས། མི་གནས་པའི་མྱང་འདས་ལ་འགོད་པའི་བར་གྱི་འཕྲིན་ལས་ཉེར་བདུན་ནོ། །ཉེར་བདུན་པོ་གང་ཞེ་ན། འགྲོ་བ་རྣམས་ངན་སོང་གསུམ་གྱི་སྡུག་བསྔལ་ཞི་བར་བྱས་ནས་བདེ་འགྲོའི་རྟེན་ལ་འགོད་པ་དང་། བདེ་འགྲོ་བ་རྣམས་བསྡུ་བ་རྣམ་བཞིའི་སྒོ་ནས་ཚོགས་ལམ་ལ་འགོད་པ་དང་། ཀུན་ནས་ཉོན་མོངས་སྤང་བྱ་དང་། རྣམ་བྱང་བླང་བྱར་བྱས་པའི་རྟོགས་པ་ལ་འགོད་པ་དང་། གཞན་དོན་ཇི་ལྟ་བ་བཞིན་བྱེད་པར་འདོད་པའི་བྱམས་སོགས་ཚད་མེད་བཞི་ལ་འགོད་པ་དང་། རང་དོན་ཕར་ཕྱིན་དྲུག་གི་སྤྱོད་པ་ལ་འགོད་པ་དང་། གཉིས་དོན་གྱིས་སྤྱོད་པ་སངས་རྒྱས་ཀྱི་ལམ་ཐབས་ཤེས་བཟུང་འབྲེལ་གྱི་དགེ་བ་ལ་འགོད་པ་དང་། བཟུང་འཛིན་རང་བཞིན་གྱིས་སྟོང་པ་ཉིད་དུ་རྟོགས་པའི་སྦྱོར་ལམ་ལ་འགོད་པ་དང་། བཟུང་འཛིན་གཉིས་བྲལ་གྱི་ཆོས་ཉིད་དང་པོར་མངོན་སུམ་དུ་མཐོང་བའི་མཐོང་ལམ་ལ་འགོད་པ་དང་། ཚུལ་ཁྲིམས་ལ་སོགས་པའི་ཆོས་ཐམས་ཅད་བརྡར་བཏགས་པ་ཙམ་དུ་རྟོགས་པ་ས་གཉིས་པ་ནས་ལྔ་པའི་བར་ལ་འགོད་པ་དང་། ཤེས་པ་དང་ཤེས་བྱ་དམིགས་པ་མེད་པར་རྟོགས་པའི་ས་དྲུག་པ་ལ་འགོད་པ་དང་། ཐབས་ལ་བརྟེན་ནས་སེམས་ཅན་ཡོངས་སུ་སྨིན་པར་བྱེད་པའི་ས་བདུན་པ་ལ་འགོད་པ་དང་། སྟོབས་ཀྱི་ཕར་ཕྱིན་ལ་བརྟེན་ནས་ཞིང་སྦྱོངས་བའི་བྱང་སེམས་ས་བརྒྱད་པའི་ལམ་ལ་འགོད་པ་དང་། མངོན་ཞེན་ལྡོག་ནས་རྣམ་པར་མི་རྟོག་པའི་ཡེ་ཤེས་ལྷུན་གྲུབ་ཏུ་འབྱུང་བ་ལ་འགོད་པ་དང་། ཕར་ཕྱིན་དགུ་པ་ལ་བརྟེན་ནས་བྱང་ཆུབ་མྱུར་དུ་ཐོབ་པ་ལ་འགོད་པ་དང་། ཡེ་ཤེས་རང་སྣང་ལ་སངས་རྒྱས་ཀྱི་ཞིང་རྣམ་པར་དག་པར་སྣང་བའི་ས་བཅུ་པ་ལ་འགོད་པ་དང་། ཞིང་འདི་ཞེས་བྱ་བར་དུས་འདི་ཙམ་ན་སངས་རྒྱས་འདི་ཞེས་བྱ་བར་འགྱུར་བའི་ངེས་པ་དང་ལྡན་པ་སྐྱེ་བ་གཅིག་ཐོགས་ཀྱི་བྱང་ཆུབ་སེམས་དཔའ་ལ་འགོད་པ་དང་། དེར་འཕྲིན་ལས་ལྷུན་གྱིས་གྲུབ་པས་སེམས་ཅན་གྱི་དོན་ཚད་མེད་པ་བྱེད་པ་ལ་འགོད་པ་དང་། སྐད་ཅིག་གཅིག་ལ་ཞིང་མཐའ་ཡས་པར་འགྲོ་ཞིང་། སངས་རྒྱས་བརྟེན་པ་ལ་སོགས་པའི་ཡོན་ཏན་ཆེན་པོ་ཐོབ་པ་ལ་འགོད་པ་དང་། ཚེ་འདི་ལ་བྱང་ཆུབ་ཆེན་པོ་ཐོབ་ངེས་ཀྱི་ཡན་ལག་སྦྱིན་སོགས་ཁྱད་པར་ཅན་གྱིས་བསྡུས་པའི་ས་བཅུ་པའི་གནས་སྐབས་སྲིད་པ་མཐའ་མ་པ་ལ་འགོད་པ་དང་། ཆོས་ཐམས་ཅད་ངོ་བོས་སྟོང་ཡང་ལས་འབྲས་ཆུད་མི་ཟ་བར་རྟོགས་པ་ལ་འགོད་པ་དང་། དངོས་པོ་ཐམས་ཅད་ཀྱི་སྟེང་གི་གནས་ལུགས་བདེན་པ་མཐོང་བ་ལ་འགོད་པ་དང་། རྟགས་སོགས་སུ་འཛིན་པའི་ཕྱིན་ཅི་ལོག་སྤངས་པ་ལ་འགོད་པ་དང་། ཕྱིན་ཅི་ལོག་གི་གཞི་དངོས་འཛིན་གྱི་ས་བོན་སྤངས་པའི་ཡེ་ཤེས་ལ་འགོད་པ་དང་། དེ་བཞིན་རང་གྱིས་དྲི་མ་རྣམ་པར་བྱང་བར་རྟོགས་པ་ལ་འགོད་པ་དང་། རྣམ་བྱང་གི་རྒྱུ་ཚོགས་སྦྱིན་སོགས་རྫོགས་པ་ལ་འགོད་པ་དང་། ཆོས་ཅན་འདུས་བྱས་དང་ཆོས་ཉིད་འདུས་མ་བྱས་ངོ་ཐ་དད་པར་མི་དམིགས་འི་རྟོགས་པ་ལ་འགོད་པ་དང་། ལམ་གྱི་འབྲས་བུ་མི་གནས་པའི་མྱང་འདས་ལ་འགོད་པ་དང་། མཛད་པ་འཕྲིན་ལས་ཉི་ཤུ་རྩ་བདུན་དུ་ཡོད་པའི་ཕྱིར། ཞེས་པ་ནི། འགྲོ་རྣམས་ཞི་བའི་ལས་དང་ནི། ཞེས་པ་ནས། ཆོས་ཀྱི་སྐུ་ཡི་འཕྲིན་ལས་ནི། །རྣམ་པ་ཉི་ཤུ་བདུན་དུ་བཞེད། །ཅེས་པའི་བར་གྱིས་བསྟན། འདི་དག་སྤྲུལ་སྐུའི་ཡོན་ཏན་རྒྱས་བཤད་ཡིན་ཏེ། འཕྲིན་ལས་ཉེར་བདུན་པོ་འདི་དག་དངོས་སུ་མཛད་པ་པོ་ནི་སྤྲུལ་སྐུ་ཡིན་པའི་ཕྱིར། འདི་ལོགས་སུ་སྨོས་པ་ནི་རྒྱུད་ནས་ཆོས་སྐུ་དང་ལོངས་སྐུའི་འཕྲིན་ལས་ཀྱང་ཡིན་པས། སྤྲུལ་སྐུ་ཁོ་ནས་མ་ཡིན་པར། སྐུ་གསུམ་ཆར་གྱི་འཕྲིན་ལས་ཡིན་པར་ཤེས་པའི་ཆེད་དུ་ཡིན་ཏེ། ཆོས་ཀྱི་སྐུ་ཡི་འཕྲིན་ལས་ནི། ཞེས་གསུངས་པས། ཆོས་སྐུ་ཡང་སྐུ་གསུམ་གྱིས་དབྱེ་གཞིར་གྱུར་པས་འབྲས་བུ་ཆོས་སྐུ་སྤྱི་ལ་བྱེད་རིགས་པའི་ཕྱིར། དེ་ལྟར་ན་བསྟན་བཅོས་འདིའི་ཐོག་མར་མཆོད་བརྗོད་དང་། མཇུག་ཏུ་འཕྲིན་ལས་སྨོས་པ་ནི། མཛད་པ་འཕྲིན་ལས་ཀྱི་འཁོར་ལོ་རྒྱུན་མི་འཆད་པར་མཚོན་པ་ཡིན་ཏེ། མཆོད་བརྗོད་ཀྱི་སྐབས་སུ་འཕྲིན་ལས་ཉེར་བདུན་ཚང་བས། དེ་དག་གི་དོན་མངོན་རྟོགས་བརྒྱད་དུ་འདུས་པ་དེ་ཉམས་སུ་བླངས་པས་འབྲས་བུ་སྐུ་གསུམ་འབྱུང་ཞིང་། དེ་ལས་འཕྲིན་ལས་ཉེར་བདུན་འབྱུང་བའི་ཕྱིར། །གང་གིས་ལེགས་པར་རྗེས་བཟུང་ལེགས་བཤད་ཀྱི། །དཔལ་འབྱོར་ནམ་མཁའ་མཛོད་ཀྱི་ཡུན་རིང་པོར། །རྗེས་བསྐྱངས་ཅི་བསམ་འདོད་དགུའི་དཔག་བསམ་ཆེ། །ཡོངས་འཛིན་བླ་མ་དེ་ལ་ལན་བརྒྱར་བསྔགས། །འདིར་ནི་དུས་གསུམ་རྒྱལ་བའི་སྒྲོད་གཅིག་ལམ། །ཤེར་ཕྱིན་མདོ་ཡི་དགོངས་འགྲེལ་མངོན་རྟོགས་རྒྱན། །རང་གི་བློ་ལ་ཡུན་དུ་གོམས་ཕྱིར་དང་། །སྐལ་མཉམ་གཞན་ལའང་བརྩེ་བས་འདི་སྦྱར་རོ། །ཉིན་མོའི་དབང་ཕྱུག་རྩེ་དགའི་དུས་སྟེན་གྲངས། །བཅུ་ཕྲག་བཞི་རུ་བློ་གྲོས་ངལ་བྱས་པའི། །ལེགས་བྱས་དོན་དམ་ནོར་བུའི་ཟ་མ་ཏོག །བློ་གསལ་བྱེ་བའི་དཔལ་དུ་བྱེད་པོས་བསྐོས། །གསར་བུ་ལ་མཁོ་རིགས་པའི་འཕྲེང་བ་དང་། །ཀུན་ལ་མཁོ་བའི་རྣམ་གྲངས་བརྡའ་ཆ་དང་། །དཀའ་བའི་གནས་དཔྱད་ཚིག་འབྲུ་ཕལ་ཆེར་ཚངས། །འདི་འདྲ་གང་གིས་ཤེས་དེ་མཁས་པ་ཡིན། །བྱིས་པའི་བློ་ཡིས་བཀའ་དང་དགོངས་འགྲེལ་གྱིས། །དོན་ལ་ཡོན་པོའི་གོམས་སྟབས་ཉེས་པའི་ཆ། །ཅི་མཆིས་ཐོག་མེད་དུས་ཀྱི་སྡིག་ཀུན་དང་། །ལྷན་ཅིག་རྒྱལ་བའི་སྤྱན་སྔར་སོ་སོར་བཤགས། །འདིར་འབད་དགེ་བའི་ཆ་ཤས་ཟླ་ཚེས་གང་། །བྱང་ཆུབ་སྤྱོད་པའི་ཡར་ངོའི་འཕེལ་བ་དང་། །འགྲོགས་ནས་ལྷག་བསམ་ཡོངས་སུ་ཉ་གང་སྟེ། །དམ་ཆོས་འོད་དཀར་ཕྱོགས་བརྒྱར་སྤྲོ་བར་ཤོག །བདག་ནི་རྣམ་ཀུན་ཚངས་སྤྱོད་ཡོངས་རྫོགས་པའི། །ཚུལ་ཁྲིམས་ལ་གནས་ཐོས་བསམ་བསྒོམ་གསུམ་བརྩོན། །བྱང་ཆུབ་སེམས་གཉིས་རྒྱུན་དུ་ལྡན་པ་ཡི། །རྒྱལ་བའི་བསྟན་པ་ཕྱོགས་བཅུར་རྒྱས་བྱེད་ཤོག །དེ་ལྟར་ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་གྱི་བཀའ་འགྲེལ་སྦས་དོན་ཟབ་མོའི་གཏེར་གྱི་ཁ་འབྱེད་ཀྱི་དགོངས་འགྲེལ། ཀུན་མཁྱེན་བླ་མ་བསོད་ནམས་སེངྒེའི་དགོངས་དོན་རབ་ཏུ་གསལ་བ་ཅེས་བྱ་བ་འདི་ནི། ཡོངས་འཛིན་དམ་པ་འཇམ་པའི་དབྱངས་སངས་རྒྱས་རྒྱ་མཚོ་དང་། དོན་གྱི་སླད་དུ་མཚན་ནས་སྨོས་ཏེ། བཀའ་དྲིན་གཞལ་དུ་མ་མཆིས་པ་མཁན་རིན་པོ་ཆེ་འཇམ་པའི་དབྱངས་དབང་ཕྱུག་དཔལ་བཟང་པོའི་ཞབས་ཀྱི་པདྨོ་ཡུན་རིང་དུ་བརྟེན་པས། སྡེ་སྣོད་རབ་འབྱམས་ཀྱི་གཞུང་ལུགས་ཕལ་ཆེ་བ་ལ་བློ་ལེགས་པར་སྦྱངས་ཤིང་། ཁྱད་པར་ཤེས་རབ་ཀྱི་ཕ་རོལ་ཏུ་ཕྱིན་པའི་ཚུལ་ལུགས་འདི་ལ་སྦྱངས་སྟོབས་ཀྱི་བློ་གྲོས་ཅུང་ཟད་ལྡན་པ་ཤཱཀྱའི་དགེ་སློང་སྡེ་སྣོད་འཛིན་པ་ངག་དབང་ཆོས་ཀྱི་གྲགས་པས། ཀུན་མཁྱེན་བླ་མ་ཆེན་པོའི་ཕར་ཕྱིན་བཀའ་འགྲེལ་ཉིད་གཞུང་གི་ཚུལ་དུ་བརྟེན་གཞིར་བྱས། ཅུང་ཟད་ཁ་སྐོང་དགོས་པ་རྣམས་སློབ་དཔོན་གྱི་འགྲེལ་བ་དོན་གསལ། རྗེ་བཙུན་མུས་རབ་འབྱམས་པའི་མི་ཕམ་དགོངས་རྒྱན། ཆོས་རྗེ་བཀའ་བཅུ་པ་བསོད་ནམས་རྒྱ་མཚོའི་ཡན་ལག་རྒྱས་བཤད་རྣམས་ནས་ཀྱང་ལེགས་པར་ཁ་བསྐངས་ནས། ས་མོ་ལུག་གི་ལོའི་ཟླ་བ་དགུ་པའི་ཡར་ངོའི་ཚེས་ལྔ་ལ། ཀུན་མཁྱེན་རེ་མདའ་བ་ཆེན་པོ་དང་། སེམས་དཔའ་ཆེན་པོ་གཞོན་ནུ་རྒྱལ་མཆོག་སོགས་མཁས་གྲུབ་དུ་མའི་བསྟི་གནས། བུ་ལེ་དབྱི་ལུང་རྩེའི་བྱ་འདབ། བུ་ལེ་བསམ་ལྡངས་ཀྱི་དགོན་པར་སྦྱར་བའི་ཡི་གེ་པ་ནི་མང་ཐོས་ཆོས་འཕེལ་རྒྱ་མཚོས་བགྱིས་པའོ། །འདིས་ཀྱང་བསྟན་པ་རིན་པོ་ཆེ་སྤྱི་དང་། བྱེ་བྲག་དཔལ་ལྡན་ས་སྐྱ་པའི་བསྟན་པ་དྲི་མ་མེད་པ་ཡུལ་དུས་ཕྱོགས་དང་གནས་སྐབས་ཀུན་ཏུ་དར་ཞིང་རྒྱས་ལ་ཡུན་རིང་དུ་འཚོ་ཞིང་བཞེས་པར་གྱུར་ཅིག། ༈ །ཨོཾ་སྭསྟི། སྟོན་པ་མཉམ་མེད་ཤཱཀྱའི་རྒྱལ་པོ་ཉིད་ཀྱི་བྱིན་གྱིས་བརླབས་པའི་དུས་ཆེན་རྣམ་བཞི་ནི། ལུང་རིག་གཏེར་མཛོད་ལས། མངོན་བྱང་ཆུབ་དང་ཆོས་འཁོར་དང་། །ལྷ་བབས་ཆོ་འཕྲུལ་ཆེན་པོ་སྟེ། །དད་ལྡན་བསོད་ནམས་སོག་པ་ཡི། །ཁྱད་པར་ཅན་གྱི་དུས་ཡིན་ནོ། །ཞེས་པའི་དང་པོ་ནི། མེ་མོ་ཡོས་ལ་ལྷུམས་སུ་ཞུགས། །ས་ཕོ་འབྲུག་ལ་སྐུ་བལྟམས་ནས། །ཉི་ཤུ་རྩ་དགུ་ཁབ་ཏུ་གནས། །ལོ་དྲུག་དཀའ་བ་སྤྱད་ནས་ཀྱང་། །སོ་ལྔ་བཞེས་ཚེ་ཆུ་སྟག་གི །ས་གའི་བཅྭོ་ལྔར་མངོན་བྱང་ཆུབ། །ལྷུམས་ཞུགས་བྱང་ཆུབ་མྱང་འདས་ཏེ། །རྣམ་གསུམ་འཛོམ་པའི་དུས་ཡིན་ནོ། །ཞེས་སོ། །གཉིས་པ་ནི། དེ་ནས་དགུང་ཞག་ཞེ་བརྒྱད་འདས། །ཆུ་སྟོད་ཟླ་བའི་ཡར་ཚེས་ཀྱི། །ཚེས་བཞིའི་ཉིན་ཞག་བདེན་བཞིའི་ཆོས། །སྟོན་པས་ཝ་ར་ཎ་སི་རུ། །ལྔ་སྡེ་རྣམས་ལ་གསུངས་པའི་མོད། །མཐོང་བའི་ལམ་དང་ངེས་བཞུགས་སོགས། །བསྙེན་རྫོགས་སྡོམ་པ་དུས་གཅིག་ཏུ། །སྔོན་གྱི་སྨོན་ལམ་མཐུ་ལས་ཐོབ། །ཅེས་སོ། །གསུམ་པ་ནི། སྟོན་པ་འཁོར་བཅས་རྫུ་འཕྲུལ་གྱིས། །སུམ་ཅུ་རྩ་གསུམ་ལྷ་གནས་སུ། །ཡུམ་ཆེན་བདེན་པ་ལ་འགོད་ཕྱིར། །ཟླ་གསུམ་དབྱར་གནས་མཛད་ནས་ནི། །དབྱུག་པའི་ཡར་ཚེས་བཅྭོ་ལྔ་ཡི། །སྔ་དྲོའི་ཆ་ལ་དགག་དབྱེ་མཛད། །ཕྱི་དྲོའི་དུས་སུ་འཛམ་གླིང་དུ། །ལྷ་བབས་དུས་ཆེན་ཡིན་པར་བཞེད། །ཅེས་སོ། །བཞི་པ་ནི། །རྟ་ཟླའི་ཡར་ཚེས་བཅྭོ་ལྔ་ནི། །ལུང་རྟོགས་བསྟན་པ་སྤེལ་བའི་ཕྱིར། །བདུད་དང་མུ་སྟེགས་ཚར་བཅད་པའི། །ཆོ་འཕྲུལ་ཆེན་པོའི་དུས་ཡིན་ནོ། །ཞེས་སོ། །ཕན་ཡོན་ནི། དེ་ལྟ་བུའི་དུས་ཆེན་བཞི་པོ་གང་རུང་ལ། དད་པ་དང་ལྡན་པའི་གང་ཟག་རྣམས་ནས་དགེ་བ་ཆུང་ངུ་ཞིག་འབད་ཀྱང་འབྲས་བུ་རྒྱ་ཆེན་པོ་འབྱུང་བ་རྒྱལ་བ་ཉིད་ཀྱི་བྱིན་གྱིས་བརླབ་པ་ཡིན་ཏེ། དེའི་ཚུལ་ཡང་། དེ་ལྟར་དུས་ཆེན་རྣམ་བཞི་ལ། །དགེ་བ་ཅུང་ཟད་བགྱིས་པ་རྣམས། །ས་ཡ་ཕྲག་བརྒྱའི་འགྱུར་དུ་གསུངས། །དེ་དག་ཞིབ་ཏུ་རྩིས་གྱུར་ན། །ལྷག་བསམ་དག་པས་ནས་ཕུལ་གང་། །སྦྱིན་པ་བཏང་ན་ནས་ཕུལ་ནི། །ས་ཡ་ཕྲག་བརྒྱར་འགྱུར་བའི་ཕྱིར། །ནས་ཁལ་བརྒྱད་འབུམ་གསུམ་ཁྲི་དང་། །གསུམ་སྟོང་གསུམ་བརྒྱ་སུམ་ཅུ་གསུམ། །བྲེ་དྲུག་ཕུལ་བཞིའི་འབྲས་བུ་ནི། །འབྱུང་བ་རྒྱལ་བ་ཉིད་ཀྱིས་གསུངས། །ཞེས་དང་། ཚུལ་ཁྲིམས་ལྡན་པའི་དགེ་སློང་ནི། །གཅིག་ལ་གདན་བཤོས་དྲངས་པ་ན། །དགེ་སློང་ས་ཡ་བརྒྱ་ཕྲག་ལ། །འཚོ་བ་ཕུལ་བའི་བསོད་ནམས་ཐོབ། །ཅེས་དང་། ཤེས་སྙིང་ཚར་གཅིག་བཏོན་པ་ན། །འབུམ་ཚར་ཉི་ཤུ་བཏོན་པར་འགྱུར། །ཞེས་དང་། གཞན་ཡང་དུས་བཟང་དགེ་བའི་བསྒྱུར་ཁྱད་བསྟན་པ་ལས། སྐྱེ་བོ་ཕལ་ལ་བརྒྱ་འགྱུར་ཏེ། །ཚུལ་ཁྲིམས་འཆལ་ལ་ཁྲི་འགྱུར་དང་། །ཚུལ་ཁྲིམས་ལྡན་ལ་འབུམ་འགྱུར་ཡིན། །ཉི་མ་བྱེ་བ་འབུམ་འགྱུར་དང་། །ཟླ་བས་བྱེ་བ་བདུན་འགྱུར་ཏེ། །དུས་ཆེན་དག་ལ་ཉི་ཟླ་བཟུང་། །དེ་སྟེང་བསོད་ནམས་ཁྱད་པར་འཕགས། །ཞེས་སོགས་འཕགས་བོད་ཀྱི་པཎ་གྲུབ་རྣམས་ཀྱིས་ཆ་མཐུན་དུ་གསུངས་སོ།། །།བཀྲ་ཤིས།། དགེའོ།། །། ༈ །བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་སྤེལ།། །།